
Толаӈгода нинаˮ!

Тюку маниенараˮ – Нумʼ Вади вадита Ионаʼ падвы падарˮ, Невхы Ватоʼ ӈобˮ терда. Невхы Вато, Едэй Ватоʼ няʼ Нумʼ Падарʼ терхаʼ. Тикы падаркат Падарˮ, юреˮ поʼ ямбанʼ яʼ тиӈгэвна сямянхат толабада ӈэвы, тедаʼ ӈодˮ тарця.

Невхы Вато Нумʼ яʼ тирмʼ мивамʼ, ненэцямʼ мивамʼ вадеˮӈаˮ, тадтикахад еврейˮ, ӈани невхы ненэциеˮ тэнзʼ илеˮмидоʼ, индатоʼ несэйворˮмамʼ вадеˮӈа.

Иона падвэхэнанда, Нумʼ Вади вадетаӈэ хэванʼ нись харвавамда, тадтикахад ныхында ӈарданʼ тарця Нумʼ хамахад таяхалоˮмамда вадеˮӈа.



Тикы ненадо серˮ маняˮ илнаˮ ӈадимяʼ нерня VIII юреˮ поʼ тяхана ӈэвы. Нумʼ Ионамʼ вэбты, тадтикахад ватосавэй Ассирия параӈодадаваʼ Ниневия хардаханда хэсь, тикы харадʼ терхаˮ хэбяхасавэй ӈэвамдоʼ вадеˮманзь табэдавэда. Иона, Израильʼ терˮ ӈахат вэнзу нидоʼ – Ниневияʼ терˮ хэбяхыдоʼ индоʼ яданʼ хаевахандоʼ, Нумʼ хэбяхыдоʼ хаˮавраваханда нивы харваˮ. Масиˮ, пыда вэнзухуˮ хэсь сейда пинвэкы, ӈадъбята Ниневияхад няби няна ӈэда янʼ хая.

Хуркари иˮ хэбилеˮмя серота пуд, Иона Нумдʼ намда, таремʼ ӈодˮ Нумʼ Ниневияʼ терˮ хэбяхы хаˮавравада пыда ихинянда саць сава нись ӈаˮ. Нумгавʼ сава юнамда няˮмаванда пир хусувэймʼ сялилˮмамда Ионанʼ манэˮлабта. Пыда хэбяхасавэй ненэциеˮ хаванʼ ни харваˮ, таʼ екававна хэбяхыдоʼ индоʼ яданʼ хаевахандоʼ харва. Нумʼ Ерв – Израильʼ терˮ Нумли ни ӈаˮ, яʼ тирʼ Нумʼ, иленяˮ сармикˮ ӈэбтоʼ ӈодˮ, яʼ ниня вадёданаˮ ӈэбтоʼ ӈодˮ, пыдоʼ малʼ Ватонда серʼ ӈаˮ, Нянанда таранаˮ.

Едэй Ватохона Иисус нянаˮ Ионаʼ илеˮмямʼ тензибтемби, Харта яӈгувоˮмамда, тадтикахад яӈорʼ илелоˮмамда манэˮлабтамби. Тикыʼ хавна Иисус Ниневия яʼ тер хэбяхасавэйˮ табэдярʼ ватосиˮ хэбяхыдоʼ хаеваʼ манэˮлабтˮӈэ мэˮӈа.



Маняˮ Невхы Ватоход ӈэда тюку нюдяко падармʼ толабавандаˮ серʼ, няв-няв Нумʼ Падармʼ ӈарханда толавахандаˮ енаваˮ. Нумʼ Падармʼ пэртя Институт Нумʼ Вади вадета Ионаʼ падвы тюку падармʼ ненэй ваданʼ падвэнʼ, вади тидхалембавэнʼ, падтаӈговэнʼ сейхад ӈэда сава вади хэтби.



Электронʼ мирбямʼ мэта падаркавмʼ ИПБ сайтхана https:
ibt.org.ru хана хось пиртараˮ.

Ионаʼ Нумʼ Ервʼ сякад хунороˮма

11Амиттайʼ хасава нюнʼ, Ионанʼ Нумʼ Ерв вадамʼ мэˮмы:
2«Юркад, сюдбя мартʼ, Ниневиянʼ ханьˮ. Нумʼ ватоʼ вадесˮ, Мань няни вэва серотоʼ юн тэвыць».
3Иона юркыˮ, Нумʼ Ервʼ сякад Таршишанʼ хунаванзь Иоппиянʼ то. Таняна Таршишанʼ миндя ӈаркаˮя ӈаномʼ хо, мирта салда, тадтикахад ӈанонʼ тийˮ. Нумʼ Ервʼ сякад хуна, ненэциеˮ поӈгана Таршишʼ няюʼ нэкалӈада.

4Ӈопой, Нумʼ Ерв ямдʼ сата мерцямʼ ӈэдара, тикахавахад сюдбя хамбаˮ ӈадибелыдˮ. Ӈано тахараванʼ харва.
5Ӈанохона манзаранаˮ сейдоʼ хаяˮ. Хусувэдоʼ харта хэхэхэнда ханорць тёрыˮӈа. Ӈаномдоʼ сибимдемба пэндъидоʼ ямдʼ моёядоʼ. Ионахав ӈаноʼ мюʼ тасиʼ пакалъйˮ, юсибтэйˮ, ӈамгэхэртахат ехэра хонарэйˮ+.

6Ӈаноʼ ӈэвахана мэна някунда то, ма: «Ӈамгэ пыдар хонын?! Юркадˮ, харт Нумганд туёсˮ! Масиˮ, Пыда сиднаˮ тензибтеӈгу, маняˮ вэʼ ниваˮ хандˮ»+.
7Малʼ няхатоʼ лахана пэядˮ: «Ти, серебямʼ моховаˮ! Хибянаˮ еˮэмня маяндʼ еремяваˮ, манэкаваˮ». Серебямʼ моˮ, серебя Ионанʼ хаˮмыˮ.
8Тиканда нябиˮ хонрамба пядоʼ: «Маӈгарˮ, хибяʼ еˮэмня маяндʼ еремяваˮ? Ӈамгэ манзаямʼ пэртан? Ханяд миӈан? Сояˮма яр ханяна ӈа? Тэнзар ӈамгэ?»
9Пыда няндоʼ ма: «Мань евреядмʼ, ямгʼ яхаʼ сертавэнʼ – нумгы Нумдʼ, Нумʼ Ерванʼ тэядмʼ».

10Нумʼ Ервʼ сякад хунамбавамда хэтˮмахаданда, ӈанохона манзаранаˮ нерэндоʼ нимня сейтоʼ хэсь, нянда маˮ: «Сермʼ сертан!»
11Сюдбя мерця тамна сахаманда нид, пыдоʼ нянда маˮ: «Ямʼ хасермаʼ еˮэмня ханзерˮ сит мэбˮнаˮ савадиʼ?»
12Пыда няндоʼ ма: «Сиˮми няˮмадаˮ, явʼ итʼ модаˮ, тикахана сидя хэвхы ямʼ хасертыˮ. Сюдбя мерцяʼ няндаˮ тебва мань серни ӈэвахад теневˮнидамʼ».
13Ӈанохона манзаранаˮ яʼ няʼ лабита пэядˮ, ӈопой, сюдбя мерцяʼ ханяцейʼ сахамаʼ нид, ханзеркартˮ мэсь яˮмадоʼ.

14Тикахана Нумʼ Ерванʼ хынумда пэядˮ: «Нумʼ Ервэй! Ябткоенʼ, тюку ненэцяʼ хаваʼ нид сиднаˮ нён маядамбюˮ! Серцяда вэямʼ хамдаванаˮ нид нён харамбадюˮ!»
15Ионамʼ няˮма, ямдʼ модоʼ, ямʼ хасеръйˮ.
16Нумʼ Ервʼ сякана тамна ханяцейʼ сейдоʼ хая. Нумʼ Ерванʼ ханмʼ тэвра, Нянда ватораˮ.

Ионаʼ туёˮма

21Нумʼ Ерв сюдбя халямʼ Ионамʼ палеванзь ӈэдара. Няхарˮ яляʼ, няхарˮ пиʼ Иона пыда сёнзянда мюня мэ+.
2Халяʼ сёнзяʼ мюд Иона Нумʼ Ерванʼ Нумганда туёˮӈа.
3Пыда ма: «Сэхэнʼ ерембаˮни, мань Нумʼ Ервмʼ хаӈадамзь, Пыда няни лаханась. Яʼ ӈылад тёрыˮӈадамзь, Пыдар сиˮми намдан!
4Ӈылдасяданʼ, явʼ ёрданʼ Пыдар сиˮми мон, явʼ иˮ сиˮми сюрте; сиˮми Ендадод ханаби, Пыдар хамбад нимняни ядэрӈаˮ.
5Мань мадамзь: ‹Пыдар сэвхатат питларэйвˮ. Ӈопой, мань тамна Пыдар Хэбидя Хардамд манэтав!›

6Сёни ӈэсондʼ иˮ мале тэвыˮ, сиˮми ӈылдасяда ямʼ сюртемби, ӈэвами явʼ ӈувˮ пэбтерӈадоʼ.
7Мань идʼ ӈылʼ пэˮ пахаʼ ӈэсондʼ тасиʼ хаядмʼ. Яʼ нё пилиˮ пудни талыˮ! Нумʼ Ервэй, мань Нумми, ӈопой, Пыдар илми хасьʼ ваӈгахад тюхулӈарась!
8Выдараˮмахадни, енасяламзь мань Нумʼ Ервмʼ тензибтедмʼ, мань хынумдаˮмами Нянд, Пыдар Хэбидя Хардаханд тэвыˮ.

9Хусувэйˮ хумбанзяда сядэйхаˮ тэянаˮ Сянавамд хаебиˮ.
10Маньзяван, Нянд сава вади мэць, ханмʼ тэвраӈгудмʼ. Нянд ватороˮмини малʼ сертаӈгун. Илмʼ ӈэдабава Нумʼ Ервʼ ӈудахана ӈа!»

11Нумʼ Ервʼ табековна, халя Ионамʼ яʼ ниʼ тодада.

Ниневиянʼ Ионаʼ хэˮмя

31Ӈаниʼ Ионанʼ Нумʼ Ерв вадамʼ мэˮӈа:
2«Юркад, сюдбя мартʼ, Ниневиянʼ ханьˮ. Мань нянд ӈамгэмʼ хэта табэдасадмʼ, таняӈы яʼ терхаˮ вадесан»+.
3Иона юркыˮ, Нумʼ Ервʼ вадаʼ серʼ Ниневиянʼ хая. Нумʼ сякана Ниневия ӈаркаˮя марˮ ӈэвы: ӈопой вархаданда няби варанда ӈэсондʼ няхарˮ яляʼ ядва.

4Иона марадʼ помна ядэрць пэйˮ, ӈопой яляриʼ ядэрмы, нид яда тёрырць лахана: «Тет юˮ яляʼ пиркана Ниневия яʼ сярʼ нид ёхода!»
5Ниневияʼ терˮ Нумдʼ пунрэядˮ. Нюдякоˮ ӈацекэхэт ӈарктоʼ ӈэсондʼ пыдоʼ ӈаворць ӈэвадэйдˮ. Ӈумгад сертавы ембдярмʼ сераˮ.

6Ниневияʼ параӈоданʼ тикы мунʼ тэвваʼ серʼ, пыда ервода ӈамдёрцянда нид юркыˮ, харта параӈода ембдярта ека, ӈумгад сертавы тохокаˮна пыхыдамда синда, туʼ сибяʼ ниʼ ӈамдыˮ.
7Тикахад параӈода харта няданда, марцьхэхэтата, Ниневияʼ терˮ намдаваʼ еˮэмня табекомʼ ӈэдара: «Харадʼ терˮ, сямян вадабада сармикадоʼ, хороваˮ, хувˮ нёяˮ ӈаворˮ, хадырманзь нёяˮ ханасˮ, нёяˮ идарˮ.
8Ненэцяˮ, сямян вадабада сармикадоʼ ӈумгад сертавы тохокаˮна пыхыдадоʼ синдаяˮ. Хусувэй ненэцьʼ ныхымда нись сянзь Нумдʼ хынумдая. Хусувэй вэва сермʼ сертаба ӈэвадэйдамдˮ, нёяˮ вэнзумда яˮавкабюˮ.
9Хибя тенева? Харвабта, Нумʼ сиднаˮ сялилць, Имда несэймдаӈгуда, нена ӈэвадаӈгуˮ, маняˮ ниваˮ хаӈгуˮ»+.
10Сероˮманатоʼ Нумʼ вэва сермʼ сертаба ӈэвадавамдоʼ манэˮӈада. Нумʼ сиддоʼ сялилць няндоʼ ӈэдараванзь вадеˮмы маямʼ няндоʼ ӈэдарамба ӈэвадэйˮ.

Ионаʼ ненха

41Иона тиканʼ ида ӈулиˮ вома, нензюмя.
2Нумʼ Ерванʼ туёць, ма: «Нумʼ Ервами, тамна яханани мэвани мальӈгана лаханадамзиˮ. Тикыʼ нид мань Таршишанʼ хуна таслаˮнисявавʼ. Пыдар Нумӈэ сёнзяр лата, сеяр сава, понʼ ненхасядан, сянавар ӈарка, ӈэдараванда маямʼ ӈэвадавахаданд теневадамзь.
3Ӈадьбята, Нумӈэ, мань илми ханаˮ: илевани екававна ханяцейʼ хаӈгудмʼ».
4Нумʼ Ерв хонарку: «Нянанд таʼ пирувна нензюмзь сероˮӈа?»
5Иона маркад тарпыˮ, яляʼ тарпʼ няӈы хэвханда ӈамдыˮ. Тиканʼ ӈумгат мятамда серта, тидханда ӈамдахая, марадʼ ханзерˮ хэвамʼ мание пэйˮ.

6Нумʼ Ерв – Нумʼ ӈамдэдмʼ ӈэдара, пыда Ионаʼ нимня мерʼ вады – ӈэванда тидӈэ, маяӈгат хэӈгаӈэ таралъйˮ. Иона тиканʼ ӈулиˮ маиˮ.

7Нябимдей яляʼ хувʼ мерувна Нумʼ халымʼ ӈэдара. Халы ӈамдэдмʼ мадада, тикы тыра.
8Хаерˮ ӈадимзь, Нумʼ яляʼ тарпʼ няд епдя мерцямʼ ӈэдара. Хаерˮ Ионаʼ ӈэвамʼ парадамба пя. Выдараванда нид, хаванʼ харва, ма: «Илевани екававна ханяцейʼ хаӈгудмʼ».
9Ионамʼ Нумʼ хонра: «Ӈамдэдʼ еˮэмня таʼ пирувна нензюмзь нянанд сероˮӈа?» Иона ма: «Сероˮӈа, хавани пирувна нензюмядм!»

10Нумʼ Ерв ма: «Пыдар ӈамдэдмʼ сяӈан, ибˮ ӈодˮ тикымʼ пыдар манзаяˮмахартар, вадабаˮмахартар яӈгусиˮ: ӈопой пихина ӈадимясиˮ, ӈопой пихина хасиˮ.
11Мань ханзерˮ таʼ пир ӈарка Ниневия марадмʼ нив сялилтˮ? Мюнянда сятаняӈы, маханяӈы ниня хамэдамбада сидя юрʼ няʼ сидя юˮ ёнарˮ ненэцьʼ мэˮ, тикыʼ хавна сяӈок вадабадаˮ сармикˮ таняˮ?»

Сейхана пэнёдаˮ хасев нинаˮ, не нинаˮ!

Хэвханандаˮ ӈэда сямянхат падаркат падарˮ, Хэбидя Едэй Вато – тет Маймбабцо Юн, Ӈэдаравыˮ Манзараˮмаˮ, тикыˮ ненэй вадавна падвыˮ. Хэбидя Падарˮ, хусувэнаˮ еˮэмня Нумʼ ӈэдаравы. Едэй Ватомʼ толабавахав, Христосʼ серʼ сёнзяʼ мюйʼ индˮ вадёдава, тиканда ненэцьʼ, сёнзяʼ мюйсавэйʼ, ненэсявна тидхалтыˮ. Тикыʼ хавна пунрёдиˮ сёнзяʼ мюйʼ индˮ ӈавар, ӈобкартʼ ӈани несэй падарˮ, хуркари тарана ӈэбта ӈоˮ, тада нида пирасˮ. Мале ӈока ёˮ терˮ хартоʼ вадавнандоʼ Нумʼ Вадамʼ толаба пирˮӈадоʼ. Маймбабцоʼ Юнмʼ ӈани ваданʼ падыбава вадамʼ теневава проектри ни ӈаˮ, неноховавна ӈулиˮ саӈговота манзая. Сёнзяʼ мюня ӈарка енабцосавэйʼ, варемда мэць, Нумʼ ватоʼ серʼ манзара тараˮнивʼ. Хареˮ вадамʼ, Нумʼ нямна ӈэда тохолирмʼ теневаʼ хавна, Нумʼ Вадамʼ, хареˮ яʼ термʼ мэнебˮ тара. Тад ӈоˮ ненэциеˮ еˮэмня Хэбидя Падарˮ ненэй ваданʼ тэвравы нивʼ ӈаˮ.

Тюку хэбидя манзаяхана манзаравэхэˮ, маняˮ хусувэхэндоʼ иртʼ ӈэди вади хэтыбиваˮ. Ненэй вадавна ӈэда Нумʼ Вада сёнзьтаˮ мюй, сейдаˮ мэнебцохона, таӈгабцохона, енабцохона пандэйда. Нумʼ Вада, Христосʼ табеку нёдабатаˮ, сиддаˮ минрена нумгыӈэ тарая. Нянандаˮ Нумʼ сянава пилиˮ таняя!

Салеӈгардхаʼ,

Новый Уренгойхаʼ

ӈарка ханондана Николай



Саваˮ толаӈгодаˮ!



Хэвханандаˮ ӈэдаˮ – Тет Маймбабцо Юн, Хэбидяˮ Ӈэдаравыˮ Манзараˮмаˮ. Тикыˮ падарˮ Едэй Ватоʼ терˮ, Едэй Ватохов Невхы Ватоʼ няʼ Нумʼ Падарʼ терхаʼ. Тикы Падарˮ падаркат Падарˮ, юреˮ поʼ ямбанʼ яʼ тиӈгыхына сямянхат толабада падарˮ ӈэвы, тедаʼ ӈоˮ тарцява.

«Евангелия» вада грекˮ тэнз мэта ненэциеˮ вадахат ӈадимы вада, хамэдита «Маймбабцо Юн».

Харта тохолирта Иисус Христос таремʼ нюмдевэда. Пунахав Иисус Христосʼ илаʼ, Манзараˮмита, Тохолирта нямна, тадтикахад ӈадимдембавы Мутрита нямна, хаˮмахаданда яӈорʼ илелманда нямна ӈэда падро Маймбабцо Юнӈэ нюмдеба пяйдоʼ.

Маймбабцо Юнхаˮна паддаˮ серˮ тедаʼ мэта поʼ толырʼ нюртеˮэ юрˮ похона, Палестинамʼ нюбета яхана ӈэвыˮ серˮ. Таʼ мальӈгана Палестинамʼ Римʼ параӈодаˮ таӈылмдамбавэдоʼ. Хуркавна ӈоˮ тикы яхана иленяˮ иудейˮ хартоʼ пунрёбцомдоʼ лэтрамбавэдоʼ. Пунрёбцондоʼ лэдэхэв, Моисейʼ серʼ няндоʼ Нумʼ миˮмы Вато ӈэвы. Моисейʼ пуд мале ӈока Нумʼ Вади вадетаˮ Мессия – Нумʼ Тэравыʼ товамʼ вадеˮмыˮ. Пыдоʼ ненэцие хэбяхахад, хавахад ӈэдавндаӈэ Сита вадеˮӈа. Невхы яʼ терˮ пунрёбцондоʼ ӈарка маланʼ тэвˮмахад, таʼ ёльцьӈгана Палестина яхана ӈэда Вифлеемамʼ нюбета нюдя хардакохона понʼ ӈатевы Мессия – Иисус Христос соя (Христос – грекˮ тэнз мэта ненэциеˮ вадахат ӈа, хамэдита Масармы). Маймбабцо Юн хусувэй яʼ тирмана миӈа, Нумʼ Нюʼ серʼ ӈадимы ӈэдаӈговаʼ нямна ӈа, тикы Юн ӈамгэри яхана иленя, хуркари вадавна лахананиˮ ненэциеˮ етʼ ӈа.

Тикы серо Христосʼ тет Сита нёданида вадейдонзь: Матфей, Марк, Лука, тадтикахад Иоанн. Падаркана падвэтиʼ серкаˮна Иоаннхаʼ, Матфейхаʼ хартиʼ тараӈаханзь, Лукахавахаʼ, Маркхавахаʼ тикыˮ серкаˮна таравы ненэцяӈгат вадеˮмыдоʼ тяхахасовна маˮламбихинзь.

Христосʼ нямна техэ малханда вадеˮмаʼ еˮэмня, тадтикахад ханзерˮ тикыˮ тет ӈобтоˮлас ниня ӈэда ненэцьʼ хартоʼ Христосанʼ ӈэˮмамдоʼ вадеˮмаʼ еˮэмня, нюртеˮэ Хэхэʼ Мяˮ тикы тет падармʼ Хэбидя Падартаревʼ няˮамвэда.

Ханзерˮ Иисус Христосʼ нямна ӈэда Маймбабцо Юнʼ яʼ тиӈгэвна хэˮмяхав Ӈэдаравыˮ Манзараˮмиˮ падаркана ӈа. Тикы падарˮ Лукаʼ падвы Маймбабцо Юнʼ пеля. Ненэй тарабцоховада нюртейˮ Христосʼ тохолирмʼ нёданиˮ илмʼ тидˮ ӈадимдембавада. Маяӈоˮ помна ӈэдаравыˮ мандалˮ Маймбабцо Юнмʼ ханзерˮ лэтраˮма, тадтикахад ханзерˮ яʼ тиӈгэвна вадесоˮма тикы падаркана падыˮ.



Хэбимдевы вадаˮ


Невхы Вато


	Илаʼ ӈадивоˮма	Илаʼ 

	Египетхад хэˮмя	Еги 

	Левит	Лев 

	Толырˮ	Тол 

	Нябимдей Вато	Няб 

	Иешуа	Иеш 

	Судеӈгодаˮ	Суд 

	Руфь	Руфь 

	1-ей Параӈодадава	1 Пар 

	2-ей Параӈодадава	2 Пар 

	3-эй Параӈодадава	3 Пар 

	4-ей Параӈодадава	4 Пар 

	1-ей Невхы илеˮмя	1 Нев 

	2-ей Невхы илеˮмя	2 Нев 

	Ездра	Езд 

	Неемия	Неем 

	Есфирь	Есф 

	Иов	Иов 

	Нумдʼ ӈэда сё	Нумдʼ 

	Иӈудота вадаʼ хараˮ	Иӈу 

	Нумʼ Вади минренаˮ	Нумʼ 

	Соломонʼ сёхот сё	Сол 

	Исаия	Ис 

	Иеремия	Иер 

	Иеремияʼ ярма	Яр 

	Иезекииль	Иез 

	Даниил	Дан 

	Осия	Ос 

	Иоиль	Иоиль 

	Амос	Ам 

	Авдий	Авд 

	Иона	Иона 

	Михей	Мих 

	Наум	Наум 

	Аввакум	Авв 

	Софония	Соф 

	Аггей	Агг 

	Захария	Зах 

	Малахия	Мал 







Едэй Вато


	Матфейʼ падвы Маймбабцо Юн	Мф 

	Маркʼ падвы Маймбабцо Юн	Мк 

	Лукаʼ падвы Маймбабцо Юн	Лк 

	Иоаннʼ падвы Маймбабцо Юн	Ин 

	Ӈэдаравыˮ манзараˮмаˮ	Ӈэд 






Ӈэдаравыˮ падвы падарˮ


	Иаковʼ падвы падарˮ	Иак 

	1-ей Пётрʼ падвы падарˮ	1 Пет 

	2-ей Пётрʼ падвы падарˮ	2 Пет 

	1-ей Иоаннʼ падвы падарˮ	1 Ин 

	2-ей Иоаннʼ падвы падарˮ	2 Ин 

	3-эй Иоаннʼ падвы падарˮ	3 Ин 

	Иудаʼ падвы падарˮ	Иуд 







Ӈэдаравы Павелʼ падвы падарˮ


	Римʼ Хэхэʼ мятʼ падвы падарˮ	Рим 

	1-ей Коринфʼ Хэхэʼ мятʼ падвы падарˮ	1 Кор 

	2-ей Коринфʼ Хэхэʼ мятʼ падвы падарˮ	2 Кор 

	Филиппыʼ Хэхэʼ мятʼ падвы падарˮ	Фил 

	Колоссеиʼ Хэхэʼ мятʼ падвы падарˮ	Кол 

	1-ей Фессалоникаʼ Хэхэʼ мятʼ падвы падарˮ	1 Фес 

	2-ей Фессалоникаʼ Хэхэʼ мятʼ падвы падарˮ	2 Фес 

	1-ей Тимофеянʼ падвы падарˮ	1 Тим 

	2-ей Тимофеянʼ падвы падарˮ	2 Тим 

	Титанʼ падвы падарˮ	Тит 

	Филимонанʼ падвы падарˮ	Флм 

	Еврейхаˮ падвы падарˮ	Евр 






	Ӈадимдеˮмя	Ӈад 

Матфейʼ падвы Маймбабцо Юн


Иисус Христосʼ сояˮма паӈг

(Лк 3:23-38)

11•Авраамʼ нюʼ, Давидʼ нюʼ – Иисус Христосʼ* сояˮма паӈгада тарця:
2Авраамхад Исаак соявы, Исаакхад Иаков соявы, Иаковхад Иуда ӈани хасава нита няʼ соявыˮ,
3Иуда Фамарьхад Фаресмʼ, Зарамʼ ховы, Фаресхад Есром соявы, Есромхад Арам соявы,
4Арамхад Аминадав соявы, Аминадавхад Наассон соявы, Наассонхад Салмон соявы,
5Салмон Рахавахад Воозмʼ ховы, Вооз Руфьхад Овидмʼ ховы, Овидхад Иессей соявы,
6Иессейхад Давид параӈода соявы, Давид параӈода Урияʼ пухухуд Соломонмʼ ховы,
7Соломонхад Ровоам соявы, Ровоамхад Авия соявы, Авияхад Аса соявы,
8Асахад Иосафат соявы, Иосафатхад Иорам соявы, Иорамхад Озия соявы,
9Озияхад Иоафам соявы, Иоафамхад Ахаз соявы, Ахазхад Езекия соявы,
10Езекияхад Манассия соявы, Манассияхад Амон соявы, Амонхад Иосия соявы,
11Вавилонанʼ ненэцие ныхыриʼ ханаваʼ мальӈгана, Иосияхад Иехония ӈани хасава нита няʼ соявыˮ*,
12Вавилонанʼ ханаˮмахад Иехонияхад Салафииль соявы, Салафиильхад Зоровавель соявы,
13Зоровавельхад Авиуд соявы, Авиудхад Елиаким соявы, Елиакимхад Азор соявы,
14Азорхад Садок соявы, Садокахад Ахим соявы, Ахимхад Елиуд соявы,
15Елиудхад Елеазар соявы, Елеазархад Матфан соявы, Матфанхад Иаков соявы,
16Иаковхад Марияʼ вэсако – Иосиф соявы. Тикы Марияхад Христосӈэ нюмдебада Иисус соявы+.
17Таремʼ ӈокханда Авраамхад пясь Давидʼ ӈэсондʼ юкад вата тет ненэцяʼ илʼ, Давидхад пясь Вавилонанʼ ханаˮмаʼ ӈэсондʼ юкад вата тет ненэцяʼ илʼ, Вавилонанʼ ханаˮмахад пясь Христосʼ ӈэсондʼ юкад вата тет ненэцяʼ илʼ.



Иисус Христосʼ сояˮма

(Лк 2:1-7)

18•Иисус Христосʼ сояˮма таремʼ ӈэвы: Мария Небянда Иосифахана хаюпавамʼ таслаˮмахад, ӈобтʼ тэввандиʼ нерня, Мария Хэбидя Индадʼ серʼ саӈговормы+.
19Иосиф Вэсакоховада тидˮ ӈэда ӈэсь, немда сядомоӈгаданда тале ӈэдараванʼ харвавэда.
20Ӈодьʼ инда таремʼ хэсь, ти, Нумʼ Ервʼ юне ядэлана немаʼ юдэхэна нянда ӈадимя, ма: «Иосиф, Давидʼ ню! Мариямʼ неданд хана нён пинˮ, Мыӈгананда Мэнада Хэбидя Индкад ӈа.
21Хасава Нюмʼ хованда, Тикымʼ Иисусӈэ* нюмдеир. Пыда ненэциеда хэбяхахататоʼ ӈэдаӈгу»+.
22Тикы, Нумʼ Вади вадетаʼ серʼ Нумʼ Ервʼ лаханаˮма таʼ хаˮамваʼ еˮэмня таремʼ хая+.
23Таремʼ мамы: «Ти, хасавахад ехэрана пирибтя саӈговорта, Хасава Нюмʼ сояӈгу, Еммануилӈэ нюмдеӈгудоʼ». Тикы хамэдита: «Нумʼ нянанаˮ мэ».
24Иосиф юркˮмахаданда, Нумʼ Ервʼ юне ядэланаʼ табекоʼ серʼ Мариямʼ пухуцяданда ханавэда.
25Таремʼ ӈодˮ Хасава Нюмʼ сояванда ӈэсондʼ, Иосиф Няданда ермевы. Соявы ӈацекымʼ Иисусӈэ нюмдеда.






* 1:1 Христос – грекʼ вада, хамэдита – «юритевы». Еврейʼ вадавна «Машиах».

* 1:11 Ханяӈы ӈудахана падвы падаркаˮна таремʼ пады: «Иосияхад Иоаким соявы, Иоакимхад Иехония ӈани хасава нита няʼ соявыˮ».

* 1:21 Иисус – Нумʼ Нюʼ нюмʼ. Еврейʼ вадавна «Иешуа». Хамэдита – «Ӈэдаӈгода».




• 1:1 Лк 3:23-28

+ 1:16 Лк 1:27

• 1:18 Лк 2:1-7

+ 1:18 Лк 1:27, Лк 1:35

+ 1:21  Лк 1:31, Ӈэд 4:12, Ӈэд 13:38

+ 1:22  Мф 2:14, Мф 4:14, Мф 21:4, Мф 26:56, Мк 14:49, Ин 19:36,

Яляʼ тарпʼ няд ӈэда иӈудотеˮэˮ

21Ирод* параӈодаӈэ тарава яляхаˮна, Иудея яхана ӈэда Вифлеем хардахана Иисусʼ сояˮмахад, яляʼ тарпʼ няд иӈудотеˮэˮ Иерусалим мартʼ тоˮ, таремʼ маˮ:+
2«Тандаяʼ соявы иудейˮ Параӈода ханяна мэ? Нумгэмда яляʼ тарпʼ няна маниеваць, Нянда ӈэвнаˮ хаˮавраванзь товаˮ».
3Тикымʼ намда, Ирод параӈода няркома, Иерусалимʼ терˮ сертревнда малʼ няркомаˮ.
4Ирод параӈода ненэциеˮ поӈгана ӈарка ханондани, Моисейʼ Ватомʼ теневани ӈокхандоʼ маˮлахая, няндоʼ хонарку: «Христос ханяна соявнда ӈэса?»
5Пыдхавадоʼ нянда таремʼ маˮ: «Иудеяхана ӈэда Вифлеемхана соявндась. Нумʼ Вади вадетаʼ падвэхэна таремʼ ӈасиˮ:
6‹Пыдар, Иуда еркарʼ яхана ӈэда Вифлеемӈэ, Иудеяʼ ӈани хардахат ӈамгэхэртавна нюдян нин ӈаˮ, няданд Ерв ӈадимда, Пыда Мань ненэциеˮни – Израильʼ маˮалкода ӈэӈгу›».
7Тикахана Ирод тале иӈудотеˮэ хаӈа, нядандоʼ нумгыʼ сяхаʼ ӈадивоˮмамʼ намда.
8Сиддоʼ Вифлееманʼ ӈэдарамба, таремʼ ма: «Хаядаˮ, хуриʼ сававна Ӈаябэй Ӈацекыʼ нямна намдарадаˮ, хобˮнандаˮ няни мадаˮ, мань ӈодˮ хандадмʼ, ӈэвами Нянда хаˮавраӈгудмʼ».
9Иӈудотеˮэˮ параӈоданʼ инзелеˮмяхадандоʼ хаяˮ. Тадхава яляʼ тарпʼ няна маниевы нумгыдоʼ нерандоʼ няна миӈа, Ӈацекыʼ мэсьʼ яʼ ниʼ тэвванда серʼ мацеда.
10Тикы нумгымʼ манэкава ӈулиˮ маидˮ.
11Мятʼ тюˮмяхадандоʼ, Ӈацекымʼ Мария Небянда няʼ манэˮӈаˮ, янʼ моˮна, Нянда ӈэвдоʼ хаˮавраˮ. Ӈэсяӈодоʼ няӈгадаˮ, Нянда ӈудаʼ терӈэ солотэймʼ, ладанмʼ*, смирнамʼ миˮӈаˮ+.
12Тикыʼ пуд юдэхэнандоʼ Ироданʼ нива салмаʼ табекомʼ намдаˮ, несэй сехэрэвна хартоʼ яхандоʼ хаяˮ.



Египетанʼ хунˮма

13Иӈудотеˮэˮ хэˮмяхад, Иосифанʼ юдэхэнанда Нумʼ Ервʼ юне ядэлана то, таремʼ ма: «Ирод Ӈацекымʼ хадаванзь пюӈгуда, юркадˮ, Ӈацекы Небянда няʼ ханахаюнˮ, Египетанʼ хунадˮ. Нянд мамани ӈэсондʼ таняна мыˮ».
14Иосиф юркыˮ, пиʼ Ӈацекымʼ Небянда няʼ содахая, Египетанʼ хаяˮ.
15Иродʼ хаваʼ ӈэсондʼ таняна мэ. Нумʼ Вади вадетаʼ серʼ Нумʼ Ервʼ хэтвы вада таремʼ хаˮмыˮ. Вадада тарцясь: «Египетхад Мань Нюми хаӈавась».+



Иродʼ ӈацекы хадабаˮмада

16Ирод иӈудотеˮэˮ сита писядавэӈэ манэць, саць нензюмя. Иӈудотеˮэˮ вадахат ёльцямда тасла, Вифлеемхана, хый яхаˮната сидя похотоʼ тэввы, тикахад нюдярка хасава ӈацекы малʼ хадаванзь табекомʼ ӈэдара.
17Тадхава Нумʼ Вади вадета Иеремияʼ вадиˮ серʼ хаˮмыˮ. Таремʼ мась:+
18«Рамахана муʼ со, яр ӈэвононда, яˮавлада яр ӈэвононда. Рахиль нюта нид ярӈа, нюта яӈго, сёнзяда савуманʼ ни харваˮ».*



Египетхад салоˮма

19Иродʼ хаˮмахад, Иосиф Египетхана мэванда мальӈгана, Нумʼ Ервʼ юне ядэлана юдэхэнанда нянда ӈадимя, таремʼ ма:
20«Юркадˮ, Ӈацекыʼ индатʼ харванаˮ хаˮ, Ӈацекы Небянда няʼ содахаюнˮ, Израильʼ янʼ ханьˮ».
21Иосиф юркыˮ, Ӈацекымʼ Небянда няʼ сода, Израильʼ янʼ хаяˮ.
22Иудеяхана Ирод нисянда еˮэйӈэ Архелай параӈодаӈэ таравамʼ намдахава, Иосиф таняʼ хэсь пина. Юдэхэнанда табекомʼ намда, Галилея янʼ хая.
23Тэвˮмахаданда Назаретмʼ нюбета харданʼ илелъйˮ. Нумʼ Вади вадетиˮ серʼ хэтвы вада таремʼ хаˮмыˮ: «Назаретʼ терӈэ нюмдевнда»+.






* 2:1 Ирод ӈарка параӈода.

* 2:11 Ладан, смирна – ёˮйда пяʼ хадэˮ.

* 2:18 Рама – Иерусалим маркад ӈэрмʼ няюʼ 1.6 кмʼ хункана ӈэда харад. Рахиль – еврейˮ нисянатоʼ нисяʼ – Иаковʼ сянда нябимдей пухуцяда, нюртеˮэда Лия ӈэвы. Рахильʼ нюмʼ еврейˮ небянатоʼ ӈобнзерʼ нюмдоʼ.




+ 2:1 Лк 1:5, Лк 2:4-7, Ин 7:42

+ 2:11  Ин 19:39

+ 2:15  Мф 1:22

+ 2:17 Мф 27:9

+ 2:23 Лк 1:26, Лк 2:39, Ин 1:45

Хэхэдаӈгода Иоаннʼ ненэцие Нумдʼ хаёˮмя

(Мк 1:1-8; Лк 3:1-9, 15-17; Ин 1:19-28)

31•Тикы яляхаˮна Хэхэдаӈгода Иоанн то, Иудеяʼ вэӈго яхана ненэцие Нумдʼ ханзь таремʼ ма:+
2«Хэбяхыдаˮ хаейдаˮ, Нувʼ Параӈодадава хахаялма»+.
3Пыда нямнанда Нумʼ Вади вадета Исаия таремʼ мась: «Вэӈго яхана тюрытаʼ вабц со: ‹Нумʼ Ервʼ сехэрымʼ хамэдадаˮ, Недамда нензимдараˮ›».
4Иоаннхав маха хуˮла юноʼ таркад паӈгалмы ембдяро мэˮӈа, ёнэвнанда тобъёва ни сяры. Ӈаврахабида явна маиртаˮ, мяв.
5Таʼ мальӈгана Иерусалимʼ терˮ, Иудеяʼ терˮ, Иордан яхаʼ хэвхы яʼ терˮ малʼ нянда турӈаˮ.
6Хэбяхыдоʼ индоʼ яданʼ вадесоˮмахадандоʼ, Иоаннʼ серʼ Иордан яхахана хэхэдаӈгуˮ+.
7Хэхэдаӈгованзь нянда минди ӈока фарисей*, саддукей манэць, Иоанн няндоʼ ма: «Ӈабтцавэй халыʼ нюӈэ, вадʼ тованда Нумʼ нерцирмахад хуна хибя няндаˮ манза+?
8Хэбяхыдаˮ хаевамдаˮ серкнандаˮ ӈадимдераˮ.
9Ихиняндаˮ таремʼ нёдаˮ манˮ: ‹Маняˮ нисяваˮ – Авраам!› Маньзяван няндаˮ мадмʼ, Нумгавʼ тюку манябэхэртахат Авраамʼ ню серта пирˮӈа+.
10Тубка мале пиˮ вануˮ хэвхана ӈа, сава таромʼ ниня минрена хусувэй пя сапвы ӈэӈгу, тунʼ мовы ӈэӈгу+.
11Хэбяхыдаˮ хаевандаˮ еˮэмня мань сиддаˮ икана хэхэдамбидмʼ, пумнани Миндяхав нядани тамна ваˮӈа. Мань Пивахартамда миневаʼ пирадмʼ нидмʼ ӈаˮ. Пыдхавада Хэбидя Индкана, тухуна сиддаˮ хэхэдамбаӈгу+.
12Тэраӈгосьʼ сивада Ӈудахананда ӈа, няньʼ ӈувоˮ сэв тэрабасьʼ ямда хабтумдаӈгу; няньʼ ӈувоˮ сэв тинханда маˮлаӈгуда, хаёвы таросяда ӈумгаби хабтёсяда тухуна парадаӈгуда»+.



Иисусмʼ хэхэдаˮма

(Мк 1:9-11; Лк 3:21-22)

13•Таʼ мальӈгана Иисус Иоаннʼ Сита хэхэдаваʼ еˮэмня, Галилея яхад Иордан яханʼ то.
14Иоаннхав Иисусмʼ табˮламба таремʼ ма: «Мань Няданд хэхэдаӈгобаˮни таранёˮ, Пыдцеяр няни тон?»
15Иисус тикы вадахата ма: «Тедаʼ ӈэя. Нянанаˮ таремʼ сямян ненэсямʼ томда тара». Тикахана Иоанн Ваданда серʼ ӈа.
16Иисус хэхэдаӈгоˮмахаданда таминда икад тарпыˮ. Ти, Нянда нувʼ няра няӈгарйˮ, Иисус Нумʼ Индадʼ голубьʼ тотревʼ Ниндя хаˮмотавамʼ манэˮӈа+.
17Нувʼ няд вабц тэбкада: «Тикы, Мань мэнена Нюми, Мань маймбабцоми»+.






* 3:7 Фарисейˮ – Моисейʼ Ваторимʼ ниˮ нёдаˮ, иринатоʼ мэсыдо ӈаниʼ тяхасовна нёдавыдоʼ. Саддукейˮ – фарисейхат яӈгаˮ, Моисейʼ Ваторимʼ нёдавыˮ, яӈгумыʼ яӈорʼ илелманʼ, нувʼ юне ядэланаʼ таняванʼ, ӈылекаʼ таняванʼ нивыˮ пунрюˮ.




• 3:1 Мк 1:1-8, Лк 3:1-9, Лк 3:15-17, Ин 1:19-28

+ 3:1 Лк 1:80, Ин 1:6

+ 3:2 Мк 1:15

+ 3:6 Ӈэд 19:18

+ 3:7 Мф 12:34, Мф 23:33,

+ 3:9 Ин 8:33

+ 3:10 Мф 7:19

+ 3:11 Ин 1:15, Ӈэд 2:3

+ 3:12  Мф 13:30,

• 3:13 Мк 1:9-11, Лк 3:21-22

+ 3:16 Ӈэд 7:56, Ин 1:32-33

+ 3:17 Мк 9:7, Ин 12:28, Мф 17:5,

Иисусмʼ хэбяхахаˮ хокабтамбаˮма

(Мк 1:12-13; Лк 4:1-13)

41•Тикыʼ пуд Хэбидя Индˮ Иисусмʼ ӈаʼ хорпаванзь вэӈго янʼ тэврада.
2Иисус тет юдʼ пиʼ, тет юдʼ яляʼ нива ӈавормамʼ мэсоˮмахаданда ӈамлыˮ+.
3Хокабтаӈгода Нянда тэвыˮ, таремʼ ма: «Нумʼ Нюн ӈэбˮнанд, тюку манябэхэˮ манˮ, няньӈэ хэяˮ».
4Иисусхав вадахата ма: «Таремʼ пады: ‹Ненэцьʼ няньрихид ни илеӈгуˮ, Нумʼ няӈгад ӈэда хусувэй вадацейхад илеӈгу›».
5Тикахавахад ӈа Сита хэбидя мартʼ* хана, Хэбидя Харадʼ ниʼ тюˮуʼ нулта.
6Нянда таремʼ ма: «Нумʼ Нюн ӈэбат, тасиʼ санадˮ. Таремʼ падынёˮ: ‹Нумʼ Еˮэмнянд нувʼ юне ядэланида табэдаӈгу, Ӈэнд пэнʼ тебвоӈгад ӈудиˮ ниня Сит ханаӈгуˮ›»+.
7Иисус нянда ма: «Таремʼ ӈаниʼ пады: ‹Нумʼ Ерв Нумд нёр хорпюˮ›».
8Тадтикахад ӈа Иисусмʼ ӈулиˮ пирця хойʼ ниʼ ханада. Яʼ сярʼ ний сямян параӈодиˮ ё, сямян сава илебцамдоʼ Нянда манэˮлабта,
9ма: «Янʼ моˮна, няни Ӈэвамд хаˮаврабат, Нянд тюку малʼ татын».
10Иисусхав нянда ма: «Сатана*, Нядани хэвняʼ ханьˮ, таремʼ пады: ‹Нумʼ Ерв Нумлихинд ӈэвар хаˮаврамбюˮ, Няринда тараˮ›»+.
11Тикахана ӈа Сита хае. Ти, нувʼ юне ядэланаˮ тоˮ, Нянда таралъядˮ+.



Иисусʼ Галилеяхана манзара пэˮма

(Мк 1:14-15; Лк 4:14-15)

12•Иисус Иоаннмʼ сяра ханаˮмамʼ намда, Галилеянʼ хая+.
13Назаретхад хэˮмяхаданда Капернаум харданʼ то, таʼ илелъйˮ. Тикы Завулонʼ* яхад, Неффалимʼ яхад хахаяда Галилея тоʼ хэвхы харад ӈэвы+.
14Тикы серˮ Нумʼ Вади вадета Исаияʼ хэтвы вадиˮ таʼ хаˮмаванзь таремʼ хая+.
15Вадида тарцяˮ: «Завулонʼ я, Неффалимʼ я, Иордан яхаʼ техэ явʼ няюʼ* ӈэда сехэры, ӈани тэнзмʼ мэта ненэциеˮ Галилея!
16Пэвдяхана ӈамдёда ненэцяˮ ӈарка ялямʼ манэˮӈаˮ, хаваʼ тидхана, хаваʼ яхана ӈамдёдахаˮ яля яберелъйˮ».
17Таʼ ёльцьӈгад Иисус ненэцие Нумдʼ ханзь лахана пэйˮ: «Хэбяхыдаˮ хаейдаˮ, Нувʼ Параӈодадава хахаялма».



Иисусʼ нюртеˮэ тохоламбадида хаёˮмя

(Мк 1:16-20; Лк 5:1-11)

18•Иисус Галилея тоʼ хэвувна миманда серʼ сидя некасмʼ – Пётрӈэ нюмдебада Симонмʼ, Андрей папанда няʼ манэˮӈа. Тонʼ поӈгамдиʼ момбихиʼ. Пыдиʼ ёртяхаʼ ӈэвэхэʼ+.
19Иисус няндиʼ ма: «Пумнани тодиʼ. Мань сиддиʼ ненэцие Нумдʼ тэволана ёртяӈэ сертаӈгудмʼ»+.
20Пыдиʼ тикыриндиʼ поӈгадиʼ хае, Пумнанда хаяхаʼ+.
21Пиняʼ миманда серʼ, Пыда ӈаниʼ сидя некасмʼ: Зеведейʼ нюхуʼ – Иаковхаʼ Иоаннхаʼ манэˮӈа. Пыдиʼ ӈаноʼ мюня Зеведей нисямдиʼ няць поӈгамдоʼ сэдорпихиʼ. Иисус сиддиʼ хаӈа.
22Пыдиʼ таминдиʼ ӈаномдиʼ хае, нисямдиʼ хае, Пумнанда хаяхаʼ.



Ненэцие Савумдамбаˮмада

(Лк 6:17-19)

23•Иисус Галилеяʼ тиӈгэвна ядэрць маˮлюӈгалава мякˮнатоʼ ненэцие тохоламби, Нувʼ Параӈодадаваʼ Маймбабцо Юнмʼ ненэцяӈгˮ вадеˮӈа, ненэцие хуркари хабцяӈгататоʼ, хадʼ ӈэвахататоʼ савумдамби+.
24Юнда Сирия яʼ тиӈгэхэртавна хая. Ненэцяˮ Иисусанʼ хуркари хабцяӈгаˮна хаӈгурти, едяхана тыхынани, няˮмаравы, тебкадарти, хэвда хабэй тэврамбиˮ. Пыда тикы савумдамбида+.
25Тикахавахад Галилеяхад, Юˮ Маркад, Иерусалимхад, Иудеяхад, Иордан яхаʼ тяхад ӈока ненэцьʼ Пумнанда хая+.






* 4:5 Хэбидя марˮ – Иерусалим.

* 4:10 Сатана – ӈаʼ нюмʼ, ӈылекыˮ ерв.

* 4:13 Завулон – Иаковʼ ню. Няданда ӈопой еврейʼ паӈг ӈадимы. Галилея тоход переня, Израильʼ ӈэрмʼ няӈы яхана илевыˮ. Тикы яʼ хэвхана Иаковʼ ӈани ню – Неффалим паӈгʼ я ӈэвы.

* 4:15 Галилея тоʼ няюʼ.




• 4:1 Мк 1:12-13, Лк 4:1-13

+ 4:2  Мф 21:18

+ 4:6  Ин 7:4

+ 4:10 Мф 16:23,

+ 4:11 Лк 22:43

• 4:12 Мк 1:14-15, Лк 4:14-15

+ 4:12 Мф 14:3

+ 4:13 Мф 2:23, Мк 1:21

+ 4:14 Мф 1:23

• 4:18 Мк 1:16-20, Лк 5:1-11

+ 4:18 Ин 1:40-42

+ 4:19 Мф 13:47

+ 4:20 Мф 19:27

• 4:23 Лк 6:17-19

+ 4:23 Мк 1:39

+ 4:24 Лк 2:2

+ 4:25 Мк 5:20, Мк 7:31

Хойʼ ниня мэˮмы маймбабцоʼ нямна ӈэда вадаˮ

(Лк 6:20-23)

51Ненэцие манэць, Иисус хойʼ ниʼ танэйˮ. Ӈамдаванда серʼ Тохоламбадида Нянда тоˮ.
2Иисус сиддоʼ тохоламба вахалъйˮ:
3•«Нумʼ Индадмʼ маӈгутаˮ ябдаˮ, Нувʼ Параӈодадава пыдоʼ еˮэйдоʼ.
4Сёнзьтоʼ тахара яртаˮ ябдаˮ, пыдоʼ таӈгамлавндаˮ.
5Янаданаˮ ябдаˮ, пыдоʼ ямʼ еˮэйтаˮ.
6Ненэсямʼ маӈгутаˮ, ненэсянʼ саць харванаˮ ябдаˮ, пыдоʼ малебтевандаˮ+.
7Сянанаˮ ябдаˮ, пыдоʼ сямдаˮ+.
8Сейдоʼ хабтоˮ ябдаˮ, пыдоʼ Нувмʼ манэтаˮ.
9Поё савумдамбадаˮ ябдаˮ, Нумʼ нюӈэ нюмдеӈгудˮ+.
10Ненэсяʼ еˮэмня питармыˮ ябдаˮ, Нувʼ Параӈодадава пыдоʼ еˮэйдоʼ.
11Мань еˮэмняни сиддаˮ сяцялмдембабатоʼ, сиддаˮ питарпабатоʼ, ханзелиˮ сиякавна сиддаˮ вэвупатоʼ, пыдараˮ ябдадаˮ.
12Маймбидаˮ, нюркабтыдаˮ. Нумгана няˮмувндараˮ ӈарка. Нерняндаˮ товы Нумʼ Вади вадети ӈаниʼ таремʼ питарпавыдоʼ+.



Сэрˮ, яля

(Мк 9:50; 14:34-35)

13•Пыдараˮ яʼ сэртаˮ. Сэрˮ ныхысялмбата, ханзерˮ ӈаниʼ сэръядаӈэ сертаӈгу? Ӈобʼ тароси, хэвняʼ хаери, ненэциеˮ танˮмандаӈэ ханда.
14Пыдараˮ яʼ тирʼ ялядаˮ. Тюˮуна хойʼ ниня ӈэда марˮ такла нида пирасˮ.
15Серакабтмʼ тюнехэя, хыдяʼ ӈылʼ ӈабтамбада ни ӈаˮ, тюˮуй ӈамдёсянда ниʼ ӈабтамбада. Тиканда мядʼ мюня мэни малʼ ялэмдамбида+.
16Пыдараˮ яляраˮ таремʼ ненэциеˮ нерад ялэмдёя. Ненэцяˮ сава серодаˮ мание, нумгана мэна Нисямдаˮ ӈарабцутаˮ.



Ватоʼ нямна ӈэда Тохолаˮмада

17Ватомʼ мадаванзь товэӈэ, Нумʼ Вади вадетиˮ вади мадаванзь товэӈэ Сиˮми нёдаˮ пэрˮ. Ватомʼ мадаванзь нидамзь туˮ, Ватомʼ томдаванзь тодамзь.
18Ненэся няндаˮ мадмʼ, нумгʼ яхаʼ таняванʼ, сямян ӈамгэ Ватонда серʼ хаˮмувдавэйʼ Ватоход ӈобкарт падарˮ, ӈобкарт енахалма ниˮ хаˮамӈгуˮ+.
19Тикы, табекохот сямян нюдя табекомʼ мадана, ненэцие таремʼ тохолана, тикы Нувʼ Параӈодадавахана няхатата сямян нюдяӈэ толёда. Тикы табекуˮ серʼ иленахав, ӈани ненэцие таремʼ тохоланахав, Нувʼ Параӈодадавахана сямян ӈаркаӈэ толёда+.
20Ӈадьбяˮни няндаˮ мадмʼ, пыдараˮ тидˮ ӈэвараˮ Моисейʼ Ватомʼ теневаниˮ, фарисейˮ тидˮ ӈэвахад нибта васˮ, пыдараˮ Нувʼ Параӈодадаванʼ нидаˮ тюӈгуˮ+.



Нерцирмаʼ нямна ӈэда Тохолаˮмада

21Невхы ненэцяӈгˮ таремʼ вадеˮмы намдараць: ‹Нён хавыдˮ, хавыдана судевнда›.
22Маньзяван няндаˮ мадмʼ, хибяри хумбанзиˮ няханда нерцилаӈгана судевнда. Хибяри няханда мамбˮнанда: ‹Рака›,* серо тасламбадиˮ мандалтʼ миˮманда. Хибяри няханда мамбˮнанда: ‹Саˮлан›, тикы, гееннаʼ* тута тунʼ мовнда.
23Ханамд ханондалаванʼ тэвраванд мальӈгана, лакриʼ нянд ет вэнзерʼ ӈэвамʼ тензибтебат,
24ханар ханондалавахана хаед. Нюртеˮэʼ ханьˮ, нянд няʼ поёдиʼ савумдаˮ, тикахана туˮ, ханар мисˮ.
25Сит вомдартамбаданд няʼ ӈопой сехэрэвна мимахандиʼ, поёдиʼ паромба савумдаˮ. Нябинзерʼ сит судеӈгоданʼ мита, судеӈгодар манзаранаханда сит мита, тиканда сяролава мятʼ еремдан+.
26Ненэся нянд мадмʼ, пудана есякомд миˮмадавэйʼ таняд нин тарпаӈгуˮ.



Вэсакохоʼ-пухуцяхаʼ ӈобкана мэсьʼ ватомʼ нёраˮ мадабюˮ

27Невхы ненэцяӈгˮ таремʼ вадеˮмы намдараць: ‹Вэсакохоʼ-пухуцяхаʼ ӈобкана мэсьʼ ватомʼ нёраˮ мадабюˮ›.
28Маньзяван няндаˮ мадмʼ, хибяри ненʼ харва ненʼ сырта, мале ихинянда нехэна саˮе.
29Вэняӈы сэванд сит хэбяханʼ тэврамбабˮ, вэняӈы сэвар тюхулт, хэвняʼ мод. Пыхыданд ӈарханда гееннанʼ еремяʼ екававна, таʼ екававна ӈопой ӈамзанд пеля яӈгоя. Тареюмʼ нянанд хынебэй ӈэӈгу.
30Вэняӈы ӈуданд сит хэбяханʼ тэврамбабˮ, вэняӈы ӈудар сапад, хэвняʼ мод. Пыхыданд ӈарханда гееннанʼ еремяʼ екававна, таʼ екававна ӈопой ӈамзанд пеля яӈгоя. Тареюмʼ нянанд хынебэй ӈэӈгу+.



Тодоʼ янʼ хэваʼ нямна

(Мф 19:9; Мк 10:11-12; Лк 16:18)

31•Невхы хэтˮмада тарця: ‹Хибяри немда хаебта, нехэнда тодоʼ янʼ хэˮмяʼ падармʼ миˮӈая›.
32Маньзяван няндаˮ мадмʼ, хибяри саˮеваʼ хара нись ӈаˮ, ӈани хараʼ нид немда хаебта, немда вэсакохоʼ-пухуцяхаʼ ӈобкана мэсьʼ ватомʼ мадабаванʼ тэвраӈгуда. Хибяри хаеревы немʼ мэбта, тикы, вэсакохоʼ-пухуцяхаʼ ӈобкана мэсьʼ ватомʼ мадаби.



Ватораваʼ нямна

33Невхы ненэцяӈгˮ хэтвы ӈаниʼ намдавэраˮ тарця: ‹Ватораˮмамʼ нёр мадаˮ. Нумʼ Ервханд ватораˮманд серʼ ӈэя›.
34Маньзяван няндаˮ мадмʼ, ӈобʼ нён ваторˮ: нумгана нён ваторˮ, тикы Нумʼ ервода ӈамдёсьʼ яда;+
35яхана ӈаниʼ нён ваторˮ, тикы Нумʼ ӈэта танасьʼ я. Иерусалимхана нён ваторˮ, тикы Ӈарка Параӈодаʼ марˮ;
36харт ӈэвахананд нён ваторˮ, ӈопой ӈэбтанд якартмʼ ялмра, пармре нир пирасˮ.
37Вадараˮ тарця ӈэя: ‹Ӈахаˮ› ӈэсьӈгана ‹Ӈахаˮ› ӈэя, ‹Ни ӈаˮ› ӈэсьӈгана ‹Ни ӈаˮ› ӈэя. Тикымʼ тяхабтамбава вэнзухуд ӈа.



Пуняʼ нива вэвакумдёваʼ нямна Тохоламбаˮмада

(Лк 6:29-30)

38•Таремʼ маноˮмамʼ намдараць: ‹Сэвʼ еˮэмня сэв, тибяʼ еˮэмня тибя›.
39Маньзяван няндаˮ мадмʼ, вэнзумдананʼ пуняʼ нён вэнзумдˮ. Хибяри сит вэняӈы падухунд ладабˮ, нябир ӈаниʼ нянда сюртед.
40Хибяри сит судехэя, имбытат ханаванʼ харвабта, тюˮуй панэмд ӈаниʼ нянда мит.
41Хибяри ӈопой ӈэдалавамʼ нянанда хэсь ныхыриʼ сит хамбата, сидя ӈэдалавамʼ нянанда ханьˮ.
42Няданд ханананʼ мисˮ, няданд ӈатебямʼ хандахад пуняʼ нён ӈаˮ.



Сит волтамбадамʼ сянд

(Лк 6:27-28, 32-36)

43Таремʼ маноˮмамʼ намдараць: ‹Хахаяда нямд сянд, сит волтамбадамд сэхэдад›.
44Маньзяван няндаˮ мадмʼ, сиддаˮ волтамбадидаˮ мэнейдаˮ*, сиддаˮ питарпадиˮ еˮэмня туёˮӈадаˮ+.
45Тикахана нумгана мэна Нисяндаˮ нюдаˮ ӈэӈгудаˮ. Пыда вэнзу ненэциеˮ ниʼ, сава ненэциеˮ ниʼ Хаерта ӈобпирувна ялэмдамбида. Тидˮ ӈэдиˮ ниʼ, тидˮ ниня ӈэдиˮ ниʼ ӈобпирувна сарёмʼ хаˮаврамбида+.
46Сиддаˮ мэненири мэнебˮнандаˮ, Нумгад ӈамгэ савамʼ няˮмаӈгудаˮ? Ӈэваʼ мирмʼ маˮламбадаˮ ӈодˮ таремʼ ниˮ ӈэсетуˮ?
47Хартаˮ нярихитаˮ тороватабатаˮ, ӈамгэ яӈга ненадомʼ сертабидаˮ? Нумгад ерменяˮ ӈодˮ таремʼ ниˮ ӈэсетуˮ?
48Нумгана мэна Нисяраˮ хурид хадерци, пыдараˮ ӈодˮ хурид хадерцядадаˮ ӈадаˮ+.






* 5:22 Рака – арамʼ вада, хамэдита – «хумбанзяда ненэцьʼ».

* 5:22 Геенна – вэнзу ненэцие ӈулиˮ пудана танарамбава я.

* 5:44 Пуда падвы ханяӈы ӈудахана падвы падаркаˮна тамна таремʼ пады: «сиддаˮ мэтабадиˮ еˮэмня Нумгад ӈэда сава вади мэˮӈадаˮ, сиддаˮ сэхэданахаˮ сава серо сертабидаˮ, ибедаˮ вомдабадиˮ еˮэмня».




• 5:3 Лк 6:20-23

+ 5:6  Ин 7:37

+ 5:7  Лк 6:36

+ 5:9  Ин 1:12,

+ 5:12 Ӈэд 5:41,

• 5:13 Мк 9:50, Лк 14:34-35

+ 5:15 Мк 4:21, Лк 8:16, Лк 11:33

+ 5:18 Лк 16:17

+ 5:19 Мф 11:11, Мф 18:4

+ 5:20 Ин 3:5

+ 5:25  Лк 12:58-59

+ 5:30 Мф 18:8-9, Мк 9:43-44

• 5:31 Мф 19:9, Мк 10:11-12, Лк 16:18

+ 5:34  Ӈэд 7:49

• 5:38 Лк 6:27-36

+ 5:44  Лк 23:34, Ӈэд 7:60,

+ 5:45  Ӈэд 14:17

+ 5:48  Мф 19:21,

Сава сермʼ сертабаваʼ нямна

61Тидˮ ӈэвамдаˮ ненэцяӈгˮ манэˮлабтˮӈэ ӈадимдевоӈгадандаˮ тосадаˮ, нябинзерʼ нумгана мэна Нисяхадандаˮ няˮмувндараˮ яӈгуда.
2Тиканда ӈэвасэймʼ мипабат, сидяʼ няндотиˮ тотревʼ, муноˮлабцямʼ нён муноˮлаˮ. Тарцяˮ ненэцяˮ маˮлюӈгалава мякаˮна, ядэлавахаˮна ненэциеˮ сиддоʼ савуˮмаʼ еˮэмня таремʼ ӈэсетыˮ. Ненэся няндаˮ мадмʼ, пыдоʼ Нумгад няˮмувндамдоʼ мале няˮмадоʼ+.
3Пыдхавар ӈэвасэймʼ мипабат, тасиримна мипаванд еˮэмня вэняӈы ӈуданд сертабадахад иняняӈы ӈудар ехэрая.
4Тиканда нись ӈадюˮ сырта Нисяр нянд тата.



Туёˮмаʼ нямна Тохолаˮмада

(Лк 11:2-4)

5•Туёпатаˮ, сидяʼ няндотиˮ тоˮлахадаˮ нёдаˮ ӈаˮ. Тикыˮ, ненэцяӈгˮ манэˮлабтамбавандоʼ еˮэмня маˮлюӈгалава мякаˮна, ядэлабиˮ ёӈгаˮна нулкая, туёць харвобтасетыдоʼ. Ненэся няндаˮ мадмʼ, пыдоʼ Нумгад няˮмувндамдоʼ мале няˮмадоʼ+.
6Пыдхавар туёпат, лабэканд тюˮ, нёмд талахая, нись ӈадюˮ таняна Нисяханд туёсˮ. Тикахана таклади серо маниена Нисяр нянд тата.
7Туёпатаˮ, ӈани тэнзмʼ мэта ненэциеˮ тотревʼ вата вадамʼ нёдаˮ мэсˮ, тикыˮ ихиˮнатоʼ ӈока вадамʼ мэпˮнандоʼ, Нумʼ сиддоʼ намдаӈгу.
8Сидтоʼ тоˮлахадаˮ нёдаˮ ӈаˮ. Нисяхавараˮ Няданда хамдавэйхэндаˮ, ӈамгэ нянандаˮ таравахад тенева.
9Таремʼ туёˮӈадаˮ:


Нумгана мэна Нисяваˮ!

Пыдар нюмл хэбидя ӈэя.

10Параӈодадавар тоя.

Ватор, нувʼ няӈэнда тотревʼ

яʼ ниня ӈаниʼ таремʼ ӈэя+.

11Тюку яляʼ нянаˮ тарана мэдаваˮ тамбюˮ.

12Маняˮ нянанаˮ ӈатебясавэй

ӈатебясялмдембаˮманаˮ тотревʼ,

ӈатебинаˮ хаˮавраˮ.

13Сиднаˮ нён хорпюˮ,

сиднаˮ вэнзухуд ӈэдаˮ.*+



14Ненэциеˮ вэва ӈэби юрыбабатаˮ, Нувʼ Нисяраˮ ӈаниʼ вэва ӈэбидаˮ хаˮавраӈгуда+.
15Ненэциеˮ вэва ӈэби нибˮнандаˮ юрˮ, Нисяраˮ ӈаниʼ вэва ӈэбидаˮ нида хаˮавраӈгуˮ+.



Нива ӈавормамʼ мэˮма

16Нива ӈавормамʼ мэпˮнандаˮ, сидяʼ няндотиˮ тотревʼ нёдаˮ туселтˮ. Пыдоʼ нива ӈавормамдоʼ ненэцяӈгˮ манэˮлабтаванзь тарэнзидоʼ вомдабиˮ. Ненэся няндаˮ мадмʼ, Нумгад няˮмувндамдоʼ мале няˮмадоʼ.
17Пыдхавар нива ӈавормамʼ мэпˮнанд ӈэвар юритеˮ, сяˮал халтаˮ.
18Нива ӈавормамд ненэцяӈгˮ манэˮлабтаванд екававна, нись ӈадюˮ таняна Нисяюмганд манэˮлабтад. Тиканда таклади серо маниена Нисяр нянд тата.



Нумгана ӈэда илебц

(Лк 12:33-34)

19•Яʼ ниня илебцадамдаˮ нёдаˮ маˮламбюˮ, яʼ ниня тармʼ ӈаворта халы хавыда, пурˮ хавыдаˮ, талейˮ сабканорӈаˮ, талэрӈаˮ.
20Нувʼ няюцейна илебцадамдаˮ маˮламбидаˮ. Таняна тармʼ ӈаворта халы ни хавыдˮ, пурˮ ниˮ хавыдˮ, талейˮ ниˮ сабканорˮ, ниˮ талэрˮ+.
21Ханяна илебцанд таня, таняна сеяр ӈэӈгу.



Пыхыдʼ серакабтахав – сэв

(Лк 11:34-36)

22Пыхыдʼ серакабтахав сэв нивʼ ӈаˮ, сэванд хабто ӈэбˮ, пыхыдар ӈарханда яленаӈгу.
23Сэванд вэва ӈэбˮ, пыхыдар ӈарханда пэваӈгу. Нянанд ӈэда яляʼ пэвабˮ, пэвдя тамна хуркадиʼ?

24Хибяхарт сидя ервʼ хабиӈэ тара нида пирасˮ: ӈопоймда мэнеӈгуда, нябимда сэхэдаӈгуда; ӈопойхананда варемда мэта, нябимʼ ӈамгэхэртаӈэ нида пэртˮ. Пыдараˮ Нумгана, илебцахана ӈобʼ мальӈгана манзара нираˮ пирасˮ+.



Сейдаˮ нёяˮ нярканˮ

(Лк 12:22-34)

25Ӈадьбяˮни няндаˮ мадмʼ, иландаˮ еˮэмня ӈамгэмʼ ӈавормавнандаˮ, ӈамгэмʼ ӈэрпававнандаˮ, ӈаямдаˮ ӈамгэхэна ембпаваʼ нямна нёдаˮ нярканˮ. Индкавˮ ӈаврахад саць ни тараˮ? Пыхыдахав ембдяркад саць ни тараˮ?
26Нувʼ сармикахаˮ сыркарӈадаˮ, няньʼ ӈувоˮ сэв янʼ ниˮ пыдабтамбюˮ, няньʼ ӈуво ниˮ маторпюˮ, няньʼ ӈувоˮ сэв тинхаˮ ниˮ мэмбюˮ. Таремʼ ӈодˮ Нувʼ Нисяраˮ сиддоʼ ӈавламби. Пыдараˮ нядандоʼ тамна таранадаˮ нидаˮ ӈаˮ+?
27Тад ӈоˮ ханяӈэраˮ няркнаванда нид харта иламда тянёмбохортавна ямбумда пирˮӈада?
28Ӈамгэ ембдярʼ нямна няркнадаˮ? Пихи вадёдана лилия ӈамдэдʼ ханзерˮ вадёдаванʼ сыркарӈадаˮ. Саӈговота манзаямʼ ниˮ пэрˮ, ниˮ панорˮ.
29Мань няндаˮ мадмʼ, Соломонхарт* юнда ӈарка ӈэбˮ ӈоˮ, ӈобкартандоʼ пирувна нивы ембдёсетуˮ.
30Тюку яляʼ лабтахана таняна, хуняна хорʼ мюʼ паклеванда ӈумгартмʼ Нумʼ таремʼ ембпата, пыдараˮ сиддаˮ тамна ханяцейʼ сомбовна ни ембасˮ? Пунрёбцораˮ тянёӈэ!+
31Нёдаˮ нярканˮ, нёдаˮ таремʼ манˮ: ‹Ӈамгэмʼ ӈамдаваˮ? Ӈамгэмʼ ӈэртаваˮ? Ӈамгэмʼ сераӈгуваˮ?›
32Тикы сямян ӈавэ ӈани тэнзмʼ мэта ненэцяˮ пюръядоʼ. Нувʼ Нисяраˮ тикы сямян ӈавэˮ нянандаˮ таравахад тенева.
33Нюртеˮэʼ Нумʼ Параӈодадавамʼ пюдаˮ, Ненэсямда пюдаˮ, тикахана тикы сямян ӈамгэˮ малʼ няндаˮ хаˮамӈгудˮ.
34Ӈадьбята хуняӈы яляʼ нямна нёдаˮ нярканˮ. Хуняӈы яля харта еˮэймда пэртада. Хусувэй яляʼ харта харада нянда мась.






* 6:13 Пуда падвы ханяӈы ӈудахана падвы падаркаˮна тамна таремʼ пады: «Параӈодадавар, Ныхыр, Юнар пилибтˮ таняяˮ. Аминь».

* 6:29 Соломон – Израильʼ иӈудота параӈода, Давид параӈодаʼ ню.




+ 6:2 Лк 6:24

• 6:5 Лк 11:2-4

+ 6:5 Лк 18:11

+ 6:10 Мф 26:42

+ 6:13 Мф 26:41, Ин 17:15,

+ 6:14 Мк 11:25-26,

+ 6:15 Мф 18:35,

• 6:19 Лк 11:34-36, Лк 12:22-34

+ 6:20 Мф 19:21,

+ 6:24 Лк 16:13

+ 6:26 Мф 10:31, Мф 12:12

+ 6:30 Мф 8:26, Мф 14:31, Мф 16:8

Ӈани хиби нёйдаˮ судебюˮ

(Лк 6:37-38, 41-42)

71•Судевы ӈэвоӈгадандаˮ нёдаˮ судеӈгуˮ.
2Хурка судхана судеӈгодадаˮ, тарця судхана судевндадаˮ. Хурка ёльцеӈгосяӈгана ёльцеӈгодадаˮ, тарця ёльцеӈгосяӈгана ёльцевндадаˮ+.
3Ӈамгэ нянд сэвхана ӈэда таборокоцеянʼ сырӈан? Харт сэвхананд ӈэда паварʼ пя нянанд ни суˮ?
4Нябинзерʼ, харт сэвхананд паварʼ пя ӈэсь, ханзерˮ няханд таремʼ ман: ‹Сэвхаданд таборокомʼ тюхулкарцяв›?
5Сидяʼ няндотаӈэ! Нерня харт сэвхаданд паварʼ пя тюхулˮ. Тикахана сэвар сававна манэтада, нянд сэвхад таборокомʼ тюхулць пиртар.

6Хэбидя ӈавэдаˮ вэӈгˮ нёйдаˮ мипюˮ, мирета явʼ ӈодякудаˮ парасьˮ нерад нёйдаˮ моёпюˮ. Тикыˮ ӈэхэˮнатоʼ тантыдоʼ, пуняʼ сюрхалкая сиддаˮ ӈадтаˮ+.



Ханадаˮ, пюдаˮ, тоярӈадаˮ

(Лк 11:9-13)

7•Ханадаˮ, няндаˮ тата; пюдаˮ, хоӈгудаˮ; тоярӈадаˮ, няндаˮ нэӈгуда.
8Ӈадьбята ӈоˮ хусувэй, ӈамгэмʼ ханда няˮмарпи, пюна хомби, тояртанʼ нэвнда+.
9Поӈганандаˮ, няньмʼ ханда хасава нюхунда манябэмʼ миˮманда танявнавʼ?
10Халямʼ ханда хасава нюхунда ӈабтцавэй халымʼ миˮманда танявнавʼ?
11Пыдараˮ вэнзуӈэ, нюхутаˮ сава ӈавэ мипа теневадаˮнёˮ, нумгана мэна Нисяхавараˮ Няданда хананахаˮ тамна ханя мисˮ!+
12Хусувэхэˮна ненэцяˮ ханзерˮ нянандаˮ ӈэвадоʼ сава, пыдараˮ ӈоˮ нянандоʼ таремʼ ӈадаˮ. Вато, Нумʼ Вади вадетиˮ вадаˮ тикахана ӈаˮ+.



Тыя нё

(Лк 13:24)

13•Тыя нёвна тюӈгадаˮ. Хаванʼ тэвраӈгода нё таӈго, сехэрэда лата. Тикавна тюӈганаˮ ӈокаˮ.
14Иландʼ тэвраӈгода нё тыя, сехэрэда нензелˮ ни ӈаˮ. Тикымʼ хомбада тянё.



Ӈодявнанда пямʼ хамэдамбава

(Лк 6:43-44)

15•Нумʼ Вади сиякавна вадетахаˮ тосадаˮ. Пыдоʼ хуʼ хоб серахая, няндаˮ турпатоʼ ӈодˮ, сёнзьдоʼ ӈамлутнаˮ сармикˮ+.
16Ӈодиˮманатоʼ сиддоʼ хамэдаӈгудаˮ. Нацдэй пяхад виноград ӈоди маˮласетыˮ? Нацдэй ӈамдэкад смоковницаʼ ӈоди* маˮласетыˮ?
17Таремʼ хусувэй сава пя сава ӈоди тамби, вэва пяхав вэва ӈоди тамби+.
18Сава пя вэва ӈоди тась ни пирасˮ, вэва пя сава ӈоди тась ни пирасˮ.
19Сава ӈодямʼ тась ниня пирта хусувэй пямʼ саппидоʼ, тунʼ моёпидоʼ+.
20Тиканда ӈодиˮманатоʼ сиддоʼ хамэдаӈгудаˮ.



Хуна сяхаӈгартʼ сиддаˮ ехэрадамзь

(Лк 13:25-27)

21Хусувэй Няни таремʼ лаханана: ‹Нумʼ Ервэй! Нумʼ Ервэй!› Нувʼ Параӈодадаванʼ ни тюӈгуˮ, нумгана мэна Нисяни ватовна ӈэдари тюӈгу.
22Тикы яляхана Няни таремʼ лахананаˮ ӈокаˮ ӈэӈгуˮ: ‹Нумʼ Ервэй! Нумʼ Ервэй! Нюмд мэць вадʼ ӈэванди нисяваˮ вадесˮ? Нюмд мэць ӈылекы нисяваˮ питарпюˮ? Нюмд мэць ӈока мутрамʼ нисяваˮ ӈадимдембюˮ?›+
23Мань няндоʼ мандадмʼ: ‹Хуна сяхаӈгартʼ сиддаˮ ехэрадамзь. Ватомʼ мадабадаӈэ! Нядани хэвняʼ хаядаˮ›+.



Сидя пахаʼ

(Лк 6:47-49)

24•Тикы Вадахаˮни инзеле, Вадиˮни серʼ ӈэда хусувэй хибя, мята пэʼ ниʼ мэёвна мивы иӈудота ненэцялаха.
25Сарёмя, яхаˮ латыдˮ, мерцяˮ лададоʼ, тикы мядмʼ пядоʼ, мяˮ пэʼ ниʼ сертавы ӈэсь ни хавˮ.
26Тикы Вадахаˮни инзеле, Вадиˮни серʼ ниня ӈэда хусувэй хибя, мята табʼ ниʼ мивы иӈуцяда ненэцялаха.
27Сарёмя, яхаˮ латыдˮ, мерцяˮ лададоʼ, тикы мядмʼ пядоʼ, мяˮ хава. Тикы хавˮмада яˮавлы».

28Иисусʼ тикы вадида малеˮмяхад, ненэцяˮ Тохолирканда пысэйдˮ.
29Моисейʼ Ватомʼ теневаниˮ тотревʼ сиддоʼ ни тохоламбюˮ, ервʼ ныхымʼ мэтадаревʼ сиддоʼ тохоламби+.






* 7:16 Смоковницаʼ ӈодя – инжир.




• 7:1 Лк 6:37-38, Лк 6:41-42

+ 7:2 Мк 4:24,

+ 7:6 Мф 15:26

• 7:7 Лк 11:9-13

+ 7:8  Мф 18:19, Мф 21:22, Мк 11:24, Ин 14:13-14,

+ 7:11  Мф 12:34

+ 7:12 Лк 6:31, Мф 22:40,

• 7:13 Лк 13:24

• 7:15 Лк 6:43-44, Лк 13:25-27

+ 7:15  Мф 24:11, Мк 13:22, Ӈэд 13:6, Ӈэд 20:29

+ 7:17 Мф 12:33-35

+ 7:19 Мф 3:10

+ 7:22 Мф 25:11, Лк 6:46, Ин 13:13, Мк 9:38, Лк 9:49

+ 7:23  Мф 25:41

• 7:24 Лк 6:47-49

+ 7:29 Мк 1:22, Лк 4:32

Ниня тораӈгана мерёсавэймʼ Савумдаˮмада

(Мк 1:40-45; Лк 5:12-16)

81•Иисусʼ хойʼ нид хаˮамбата, Пумнанда ӈока ненэцяˮ хаяˮ.
2Ти, ниня тораӈгана мерёсавэй ненэцьʼ Нянда то, ӈэвамда нибклахая, ма: «Нумʼ Ервӈэ, харвабˮнанд сиˮми хабтумда пирˮӈан»+.
3Иисус Ӈудамда вэӈгалахая, нянда теба, таремʼ ма: «Харвадмʼ, хабтувˮ». Пыда таминда ниня тораӈгана мерёхот хабтума.
4Иисус нянда таремʼ ма: «Хибяхартанʼ нёр вадесˮ, ханьˮ, ханондананʼ пыхыдар манэˮлабтад, ненэцяӈгˮ манэˮлабтˮӈэ, Моисейʼ табековна ханмʼ тэвраˮ»+.



Юрˮ саюʼ ервʼ хабимʼ Савумдаˮмада

(Лк 7:1-10; Ин 4:43-54)

5•Иисусʼ Капернауманʼ тюˮмяхад, Нянда юрˮ саюʼ ерв то, хынумда ма:
6«Нумʼ Ервэй, мяканани хабикоеми хэвнда хабэйӈэ юседа, саць тыхына».
7Иисус нянда ма: «Мань тутадмʼ, сита савумдаӈгудмʼ».
8Юрˮ саюʼ ервхав Вадахата таремʼ ма: «Нумʼ Ервэй, мяˮни мюʼ Пыдар тюванд пирадмʼ нидмʼ ӈаˮ. Вадарир хэтˮ, хабикоеми савумда.
9Мань харˮни ӈани ӈудахана мэбˮнани ӈодˮ, ӈудаханани мэнаˮ саюни таняˮ. Ӈобкандоʼ мамбˮни: ‹Ханьˮ›, пыда ханда, нябинʼ мамбˮни: ‹Таляʼ!›, тикыюмʼ тута. Хабихини мамбˮни: ‹Тикы сертад›, пыда сертаӈгуда».
10Иисусхав тикымʼ намда, пысэйˮ, Пумнанда миндяхаˮ таремʼ ма: «Ненэся няндаˮ мадмʼ, Израильхана хибяхартахана тарця ӈарка пунрёбцомʼ манэсоˮмами яӈгу+.
11Няндаˮ мадмʼ, ӈокаˮ ненэцяˮ яляʼ тарпʼ няд, яляʼ падёʼ няд тутаˮ, Авраамʼ няʼ, Исаакʼ няʼ, Иаковʼ няʼ Нувʼ Параӈодадавахана тольʼ тяхаʼ ӈамдаӈгудˮ+.
12Тикы параӈодадаваʼ нюˮ пиняӈы пэвдянʼ питармандаˮ, таняна яр марнаӈгу, тивˮ ирнаˮ ӈэӈгуˮ»+.
13Иисус юрˮ саюʼ ерванʼ таремʼ ма: «Ханьˮ, пунрёбцонд серʼ ӈэя». Хабида тикыринда ӈоˮ савума+.



Ӈока ненэцие Савумдаˮмада

(Мк 1:29-34; Лк 4:38-41)

14•Иисус Пётрʼ мятʼ тю, ӈаяʼ ядёхона хаӈгурць юседана Пётрʼ пухуцяʼ небямʼ манэˮӈа.
15Иисусʼ ӈудаханда тебваʼ серʼ, неʼ ӈаянда ядё хая, юркыˮ, Сита манзаяць пя+.
16Пэвсювоˮмахаданда, Иисусанʼ ӈока няˮмаравымʼ тэвраˮ. Иисус вадахана ӈылекы питаръяда, хаӈгурти малʼ савумдэйда.
17Тикы серˮ Нумʼ Вади вадета Исаияʼ вадиˮ серʼ хаˮамванда еˮэмня таремʼ хая. Вадида тарцяць: «Пыда ныхыˮмасьбинаˮ Нянда мэйда, хабцяӈо ханэйда».



Иисусʼ пумна ялма

(Лк 9:57-62)

18•Иисус, Хэвхананда ӈока ненэцямʼ манэць, Тохоламбадида тоʼ тяханяʼ хэсь табэдэйда+.
19Таʼ мальӈгана ӈопой Моисейʼ Ватомʼ теневана Нянда то, таремʼ ма: «Тохолаӈгодаӈэ, ханяриʼ хэбат ӈоˮ, Пумнанд тутадмʼ».
20Иисус нянда ма: «Тёнˮ ваӈготидоʼ таняˮ, нувʼ сармикˮ пидясавэйˮ, Ненэцяʼ Нюӈэ Нюмдебадахав Ӈэвамда мэсь яхартада яӈгу».
21Тохоламбадита ӈопойдоʼ Нянда ма: «Нумʼ Ервэй, нюртеˮэʼ нисями сюрманзь сиˮми ӈэдараˮма».
22Иисусхав нянда ма: «Хабэйˮ хартоʼ хабэйдоʼ сюрпаяˮ, пыдхавар Пумнани туˮ».



Сата мерцямʼ Янимдаˮмада

(Мк 4:35-41; Лк 8:22-25)

23•Тадтикахад Иисус ӈанонʼ тийˮ, Тохоламбадида Пумнанда хаяˮ.
24Лакриʼ тохона яˮавлада мерцяӈэ хая, ӈано хамбˮ ӈылворӈа. Иисусхав хоны.
25Тохоламбадида Някунда тоˮ, Сита сидеˮ, таремʼ маˮ: «Нумʼ Ервэй, сиднаˮ ӈэдаˮ! Хавндархаваˮ!»
26Пыда няндоʼ ма: «Пунрёбцораˮ тянёӈэ, ӈамгэ таʼ пирувна сейдаˮ ябтаˮ?» Тадтикахад юркыˮ, мерцямʼ, томʼ табˮлаӈахаюда. Хуриʼ хэˮнёӈэ хая+.
27Ненэцяӈгавˮ пысаӈгаˮ, манзь пэрӈаˮ: «Тикы хибя ти, мерцяхартˮ, тохорт Муӈганда намдорӈаˮ?»



Сидя няˮмаравэхэд ӈылекы Питароˮмада

(Мк 5:1-20; Лк 8:26-39)

28•Иисусʼ тоʼ тяханяӈы Гадараʼ* терˮ янʼ тэвˮмахаданда, сидя няˮмаравы Сита хоӈахаʼ. Хальмерˮ пэʼ хоркадёхот тарпавэхэʼ. Сацьри пилкабтёвандиʼ нид тикы сехэрэвна хибяхарт хэсь нида пирасˮ.
29Тад тёревандиʼ: «Нумʼ Нюӈэ, нянаниʼ ӈамгэ Сел таня? Ёльцяниʼ таляриʼ сидниʼ танараванзь тюконʼ тон?»+
30Нядандиʼ ӈахаˮна парасьˮ ӈарка мандалˮ хадырмыˮ.
31Ӈылекаˮ Сита хынумба, маˮ: «Сиднаˮ питарпат, парасьˮ сёнзьˮ мюʼ сиднаˮ ӈэдараˮ».
32Пыда няндоʼ таремʼ ма: «Хаядаˮ». Ӈылекаˮ тарпахая, парасьˮ сёнзьˮ мюʼ пакалъядˮ. Тикыриндоʼ парасьˮ мандалˮ надоʼ нид тасиʼ санэйˮ, итʼ пакалць хаˮ.
33Парась лэтмбадахавˮ хуныдˮ, харадʼ няʼ сюрбыдˮ. Тэвˮмахадандоʼ неры серо, няˮмаравэхэʼ няна хадкэвэсавэйʼ малʼ вадеˮядоʼ.
34Тикахавахад, харадʼ терˮ Иисусʼ нерад малʼ тоˮ. Иисусмʼ манэць яхадандоʼ хэсь Сита хынумбиˮ+.






* 8:28 Юˮ Маркана ӈэда ӈопой марˮ. Ханяӈы ӈудахана падвы падаркаˮна «Гергесаӈэ», ӈани ханяӈы падаркаˮна «Герасаӈэ» пады.




• 8:1 Мк 1:40-45, Лк 5:12-16

+ 8:2  Мк 9:22

+ 8:4 Мф 9:30, Мф 17:9, Мк 1:34, Лк 17:14

• 8:5 Лк 7:1-10

+ 8:10 Ӈэд 10:2

+ 8:11 Лк 13:29, Лк 16:23,

+ 8:12 Мф 13:42, Мф 22:13, Мф 22:30, Мф 24:51, Мф 25:13, Лк 13:28

+ 8:13 Мф 9:29, Ин 4:53

• 8:14 Мк 1:29-34, Лк 4:38-41

+ 8:15 Мк 5:41, Мк 9:27, Ӈэд 3:7, Ӈэд 9:41

• 8:18 Лк 9:57-62

+ 8:18 Мк 4:35, Лк 8:22

• 8:23 Мк 4:35-41, Лк 8:22-25

+ 8:26 Мф 6:30,

• 8:28 Мк 5:1-20, Лк 8:26-39

+ 8:29 Мк 1:23-24, Лк 4:34

+ 8:34 Лк 5:8, Ӈэд 16:39

Хэвда хабэймʼ Савумдаˮмада

(Мк 2:1-12; Лк 5:17-26)

91•Иисус ӈанонʼ тийˮ, томʼ мада, Харта хардаханда тэвыˮ+.
2Нянда хэвда хабэймʼ пэӈаʼ ниня тэвраˮ. Пунрёбцомдоʼ мание, Иисус хэвда хабэйнʼ вахалъйˮ: «Ебтаʼ, сеяр нёя пинˮ! Хэбяхыд хаˮмыдˮ»+.
3Тикахана ханяӈыˮ Моисейʼ Ватомʼ теневанаˮ ихиˮнатоʼ маˮ: «Пыда Нувмʼ вэвуˮӈа»+.
4Иисусхав ибетоʼ ядэрабцомʼ хамэда, таремʼ ма: «Пыдараˮ ӈамгэ сёнзьтаˮ мюня вэва иʼ ӈудмʼ няˮамбидаˮ?
5Ханяӈыюмʼ хэта нензелˮ: ‹Хэбяхыд няданд хаˮмыдˮ› няби ‹Юркадˮ, ядэрˮ›?
6Теневавандаˮ нямна, яʼ сярʼ ниня хэбяхы хаˮавраваʼ ныхы Ненэцяʼ Нюӈэ Нюмдебадахана ӈа». Тадтикахад хэвда хабэйнʼ таремʼ ма: «Юркадˮ, пэӈар няˮамˮ, мяканд ханьˮ».
7Тиканда ӈодˮ юркыˮ, мяканда хая.
8Тикымʼ манэць, ненэцяˮ тэри пысэйдˮ, ненэцяӈгˮ тарця ныхымʼ тавы Нувмʼ савуˮӈаˮ.



Матфеймʼ Хаёˮмяда

(Мк 2:13-17; Лк 5:27-32)

9•Иисус таняд ядванда серʼ, ӈэваʼ мирмʼ маˮламбалавахана ӈамдёда Матфеймʼ нюбета ненэцямʼ манэˮӈа, нянда ма: «Пумнани туˮ». Матфей юркыˮ, Иисусʼ пумна хая.
10Иисус мякана ӈаворманда мальӈгана, ӈокаˮ ӈэваʼ мирмʼ маˮламбадаˮ, хэбяхасавэй ненэцяˮ тоˮ, Тохоламбадита няʼ, Нянанда ӈаворӈаˮ.
11Фарисейˮ тикымʼ манэць, Тохоламбадахата маˮ: «Ӈамгэ сиддаˮ Тохоламбадараˮ ӈэваʼ мирмʼ маˮламбадахаˮна, хэбяхасавэйхаˮна ӈаворӈа?»+
12Иисусхав тикымʼ намда, ма: «Сензхаˮна лекарˮ тарабцода яӈгу, хаӈгуртаюмгаˮна тара.
13Хаядаˮ, тикы ӈамгэ ӈэвамʼ тохолараˮ: ‹Сялилмаюмдʼ харвадмʼ, хананʼ нидмʼ харваˮ›. Тидˮ ӈэди хаманзь нидамзь туˮ, хэбяхасавэй хаманзь тодамзь»+.



Нива ӈавормамʼ мэˮмаʼ нямна Хонаркоˮмада

(Мк 2:18-22; Лк 5:33-39)

14•Таʼ ёльцьӈгана Иоаннʼ тохоламбадаˮ Иисусанʼ тоˮ, таремʼ маˮ: «Маняˮ фарисейˮ няʼ нива ӈавормамʼ ӈобʼ мэцетываˮ, ӈамгэ Пыдар тохоламбадид нива ӈавормамʼ нидоʼ мэсˮ?»+
15Иисус няндоʼ таремʼ ма: «Нелебада хасава нянандоʼ мэванʼ, мядондида туселтаӈгуˮ? Нелеванда хасавамʼ нядандоʼ ханаваʼ ёльцяʼ тобˮ, тикахана пыдоʼ нива ӈавормамʼ мэтаˮ+.
16Хибяхарт таӈохэй панэхэнда едэй емньˮмямʼ ни лабцеӈгуˮ, едэй сэлмы емньˮмя таӈохэй панымʼ ханяцейʼ ӈадартаӈгуда, ӈадараˮмада ханяцейʼ ӈарамда.
17Тандаяʼ сертавы ябе иˮ таӈохэй хоба ӈэсяндʼ сюрпада ни ӈаˮ. Хоба ӈэсял ӈадараӈгуˮ, ябе иˮ вабтомда, хоба ӈэсяʼ таросялмда. Едэй ябе иˮ едэй хоба ӈэсяндʼ сюрпада, тикахана сидябтыʼ перебтеӈгухуʼ».



Ервʼ не нюмʼ, немʼ Савумдаˮмада

(Мк 5:21-43; Лк 8:40-56)

18•Иисус няндоʼ тикымʼ вадетанʼ, ӈобˮ ерв Нянда то, ӈэвамда нибклахая лахана: «Тандаяʼ не нюми яӈгума. Туˮма, Ӈудар ниндя мэдава, тикахана илеӈгуˮ».
19Иисус юркыˮ, пумнанда хая, Тохоламбадида ӈаниʼ пумнанда хаяˮ.
20Ти, юкад вата сидя поʼ ямбанʼ вэяда ниня табӈгана не Иисусмʼ маханда няд тэвада, Панэнда ваканʼ тирцяда.
21Не ида таремʼ ядэрмы: «Панэхэртаханда тирцядабˮнани савумдадмʼ»+.
22Иисусхав пуняʼ ёӈгамйˮ, сита манэць вахалъйˮ: «Не нюӈэ, сеяр нёя пинˮ, пунрёбцор сит ӈэда». Тикыʼ тальняюʼ не савума+.

23Иисус ервʼ мятʼ тобта, посыбада муноˮлабцямʼ мэти манэˮӈа, няркнана ненэциеˮ мандалмʼ манэˮӈа.
24Иисус няндоʼ ма: «Пинʼ хаядаˮ, не ӈацекы ни яӈгувˮ, тэри хоны». Ненэцяˮ Сита писядаˮ+.
25Ненэцие ӈэдараˮмахаданда, Иисус мятʼ тю, не ӈацекымʼ ӈудахаданда няˮмада. Не ӈацекы юркыˮ+.
26Тикы юн таняӈы яʼ тиӈгэвна хая.



Сэвсядахаʼ Савумдаˮмада

27Иисус таняд мимбата, Пумнанда сидя сэвсяда миӈахаʼ, таремʼ тёренаӈахаʼ: «Давидʼ Ню, сидниʼ сялилˮма!»+
28Иисусʼ мятʼ тюˮмяхад, сэвсядахаʼ Сита хахаялтеӈахаʼ. Иисус няндиʼ ма: «Мань тикымʼ пирˮмахани пунрыдиʼ?» Пыдиʼ Нянда маӈахаʼ: «Ханёв, Ервэй»
29Иисус сэвхатиʼ ӈодьʼ теба, таремʼ ма: «Пунрёбцондиʼ серʼ ӈэя»+.
30Тикахад сэвдиʼ сылыдˮ. Иисус сиддиʼ табэдамба ма: «Хибяхарт ехэрабта тара!»+
31Пыдхавадиʼ пинʼ тарпˮмахадандиʼ Нямнанда ӈэда юнмʼ тикы яʼ тиӈгэвна ӈэдарадиʼ+.



Няˮмара-нянзялмымʼ Савумдаˮмада

32Тикахаʼ хэˮмяхад, ненэцяˮ няˮмара-нянзялмымʼ Иисусанʼ тэвраˮ.
33Иисусʼ ӈылекамʼ няданда питароˮмахад, нянзяда лахана пэйˮ. Ненэцяˮ пысэйдˮ, таремʼ маˮ: «Израильхана тарця сяхаӈгартʼ яӈгусь».
34Фарисейхавˮ таремʼ маˮ: «Пыда ӈылекыˮ ервʼ ныхымʼ мэць ӈылекы питарпида»+.



Иисусʼ ненэцяӈгаˮна сянава

35Иисус хусувэй хардавна, хардакоˮмана ядэрӈа, маˮлюӈгалава мякˮнатоʼ ненэцие тохоламби, Нувʼ Параӈодадаваʼ Маймбабцо Юнмʼ вадеˮӈа. Ненэцие сямян хабцяӈгат, хуркари хадʼ ӈэвахат савумдамбида.
36Иисус ӈока ненэциеˮ мандалмʼ манэць, сиддоʼ сялилӈа. Пыдоʼ маˮалкодасяда хударевʼ маяндормыˮ, ныхысялмыˮ+.
37Тикахана Тохоламбадахата ма: «Маˮлаванда няньʼ ӈумʼ ӈока, манзаранаˮ тянёˮ.
38Ӈадьбята няньʼ ӈувоˮ сэв маˮламбава Яханда манзарани ӈэдараванда еˮэмня, няньʼ ӈувоˮ сэв маˮламбаваʼ Ервмʼ хынумбираˮ»+.






• 9:1 Мк 2:1-12, Лк 5:17-26

+ 9:1 Мф 4:13

+ 9:2 Мк 6:55, Мф 8:10, Мк 10:52, Лк 7:48

+ 9:3  Мф 26:65, Ин 10:33

• 9:9 Мк 2:13-17, Лк 5:27-32

+ 9:11 Мф 11:19, Лк 15:2

+ 9:13  Лк 15:7,

• 9:14 Мк 2:18-22, Лк 5:33-39

+ 9:14 Мф 11:2, Мф 14:12, Лк 11:1, Ин 1:35, Лк 18:12

+ 9:15 Мф 25:1-13, Ин 3:29, Мк 14:7, Лк 17:22, Ин 16:20

• 9:18 Мк 5:21-43, Лк 8:40-56

+ 9:21 Мк 3:10

+ 9:22 Мк 10:52, Лк 7:50,

+ 9:24 Ин 11:11

+ 9:25 Ӈэд 9:40, Мк 1:31, Мк 9:27, Ӈэд 3:7, Ӈэд 9:41

+ 9:27  Мф 22:42, Лк 1:32, Мф 20:29-34

+ 9:29 Мф 8:13

+ 9:30 Мф 8:4, Мф 12:16, Мф 17:9, Мк 1:44

+ 9:31 Мк 1:45, Мк 7:36

+ 9:34 Мф 10:25, Мф 12:24

+ 9:36 Мк 8:2, Мк 6:34

+ 9:38 Лк 10:2, Ин 4:35

Юкад вата Сидяханда ныхыдамдоʼ Мисоˮмада

(Мк 3:13-19; Лк 6:12-16)

101•Иисус юкад вата сидя Тохоламбадамда нянда хаӈгая, ӈылекы питарпаванзь, хуркари хабцяӈо, хуркари хадʼ ӈэби савумдамбаванзь, ныхыдамдоʼ миˮӈа.
2Иисусʼ Ӈэдаравыˮ юкад вата сидяʼ нюбедоʼ тиˮ: нюртеˮэʼ Пётармʼ нюбета Симон, Симонʼ папа – Андрей, Зеведейʼ ню – Иаков, Иаковʼ папа – Иоанн,
3Филипп, Варфоломей, Фома, ӈэваʼ мирмʼ маˮламбада – Матфей, Алфейʼ ню – Иаков, Фаддей*,
4еврейʼ тэнзри сахарамбада* Симон, Иисусхад таяхалмы Искариот Иуда.



Юкад вата сидя Тохоламбадамда Ӈэдараˮмада

5Иисус тикы юкад вата сидямʼ ӈэдарабта, сиддоʼ табэда ма: «Ӈани тэнзмʼ мэта ненэциеˮ сехэрэвна нёдаˮ ханьˮ, Самарияʼ терˮ харданʼ нёдаˮ тюˮ.
6Таʼ екававна, Израильʼ мядʼ ёховыˮ хухуˮ хаядаˮ+.
7Ядэрмандаˮ серʼ Нувʼ Параӈодадаваʼ хахаялмамʼ ненэцяӈгˮ вадеˮӈадаˮ+.
8Хаӈгурти савумдамбидаˮ, хабэй яӈорʼ илебтембидаˮ, ниня тораӈгана мерёхоˮна хаӈгурти хабтумдамбидаˮ, ӈылекы питарпидаˮ. Мирциˮ няˮмавэраˮ мирциˮ мипираˮ+.
9Нихиˮнатаˮ солотэймʼ нёдаˮ содаˮ, ненэймʼ нёдаˮ содаˮ, няравамʼ нёдаˮ содаˮ.
10Ёндормаʼ еˮэмня падмʼ нёдаˮ содаˮ, вата имбытадмʼ нёдаˮ содаˮ, ӈэʼ малмʼ нёдаˮ содаˮ, ядацямʼ нёдаˮ содаˮ. Таӈговна ханя, манзарана ӈаврадамда няˮамбата тара.
11Ӈамгэри харданʼ, ӈамгэри хардаконʼ тюбˮнандаˮ, таняна хаёваʼ пир сава ненэцяндамдаˮ ходаˮ, таняд хэвандаˮ ӈэсондʼ тикахана хаидаˮ.
12Мяканда тювандаˮ серʼ тороватадаˮ: ‹Тюку мякана таӈгабцо таняя›.
13Тикы мяˮ таӈгабцомʼ няˮмаваʼ пир ӈэбта, таӈгабцораˮ няндоʼ тута. Тикы мяˮ таʼ пир нибта ӈаˮ, таӈгабцораˮ пырдариʼ няндаˮ тута.
14Хибяри сиддаˮ нибта тюлеˮ, вадахатаˮ нибта инзелеˮ, тикахана тикы мякад тарпавандаˮ серʼ, тикы хардахад хэвандаˮ серʼ ӈэхэтатаˮ яʼ сибяку лабˮядаˮ+.
15Ненэся няндаˮ мадмʼ, судеӈгова яляхана Содомхаʼ, Гоморрахаʼ* тикы хардахад сибяркавна еремдаӈахаʼ.



Вадʼ хованда маяӈоˮ нямна

(Мк 13:9-13; Лк 21:12-17)

16•Ти, сармикˮ пондʼ ӈэдарана хувототревʼ Мань сиддаˮ ӈэдарамбидмʼ. Тиканда ямб халыдаревʼ иӈудоˮӈадаˮ, голубьдаревʼ хэдцидаˮ+.
17Ненэцяӈгˮ тосадаˮ. Сиддаˮ судеӈголава мякˮ мипаӈгуˮ, маˮлюӈгалава мякˮнатоʼ садамбаӈгуˮ.
18Мань еˮэмняни сиддаˮ ервхаˮ, параӈодахаˮ тэвраӈгуˮ, тикыˮ сякана, ӈани тэнзмʼ мэта ненэциеˮ сякана манэˮмыдаˮ намдвыдаˮ вадетыдаˮ+.
19Сиддаˮ суданʼ мипˮнандоʼ, ханзерˮ лаханавандаˮ нямна, хаˮмамандаˮ нямна нёдаˮ тыхынˮ. Таʼ ёльцьӈгана няндаˮ хэтувнда вададараˮ тавнда.
20Пыдараˮ нидаˮ лаханаӈгуˮ, мюняндаˮ Нисяндаˮ Индˮ лаханаӈгу.
21Няс нямда хадаванзь мита, нися нюмда хадаванзь мита, нюˮ небяхаˮнатоʼ-нисяхаˮнатоʼ яˮавлаӈгуˮ, хаванзь митыдоʼ+.
22Мань нюмни еˮэмня хусувэй ненэцьʼ сиддаˮ сэхэдаӈгу. Техэ малханда пирдаˮленахав ӈэдавы ӈэӈгу+.
23Ӈопой хардахад сиддаˮ питарпатоʼ, ӈани несэй харданʼ хуныдаˮ. Ненэся няндаˮ мадмʼ, пыдараˮ Израильʼ хусувэй хардавна ядэрмадавэйʼ Ненэцяʼ Нюӈэ Нюмдебада мале тута+.

24Тохолкода сита тохоламбадахаданда ни васˮ, хаби ервхаданда ни васˮ+.
25Тохолкода сита тохоламбаданда пир ӈэбта, нянанда ёльцьʼ ӈэӈгу. Хаби ерванда пир ӈэбта, нянанда ёльцьʼ ӈэӈгу. Мядʼ ервмʼ Веельзевулӈэ нюмдебˮ, мята терˮ вадеˮмяʼ мянʼ ӈэдакыˮ+?



Хибянʼ пина тара

(Лк 12:2-7)

26Тикахаби нёйдаˮ пилюсˮ. Таклада серˮ ӈадимадавэйʼ ни ӈэӈгуˮ, сюрпада серˮ пуномадавэйʼ ни ӈэӈгуˮ+.
27Няндаˮ пэвдяхана Вадетами яляхана вадеˮӈараˮ. Хандаˮ синʼ намдортидаˮ харадʼ махаʼ нид вадеˮядаˮ.
28Пыхыдмʼ хадабатоʼ ӈодˮ, индадмʼ хада ниня пиртяхаˮ нёдаˮ пинˮ. Индакʼ, пыхыдахаʼ гееннахана яӈгумда Пиртацейнʼ пинадаˮ.
29Сидя лэˮморакомʼ ассарий* есяковна мирдапада ни ӈаˮ? Тикахартахаʼ Нисяндаˮ ватосиˮ ӈобкартадиʼ яʼ ниʼ ниˮ мантэӈгуˮ.
30Пыдхавараˮ ӈэвандаˮ таркартˮ малʼ толавыˮ.
31Ӈадьбятаˮ сейдаˮ нёяˮ пинˮ. Пыдараˮ ӈока лэˮморакоход тамна таранадаˮ+.



Ненэциеˮ сякаˮна Христосхад нёдаˮ сядоларюˮ

(Лк 12:8-9)

32Тиканда хибяри хибя ненэциеˮ сякаˮна Сиˮми теневанаданда вадепата, Мань ӈоˮ нумгана мэна Нисяни сякана сита теневанадани вадетадмʼ.
33Хибяри хибя ненэциеˮ сякаˮна Нядани таяхалпата, Мань ӈоˮ нумгана мэна Нисяни сякана няданда таяхалтывˮ+.



Палымʼ тэвраванзь тодамзь

(Лк 12:51-53; 14:26-27)

34•Сиˮми яʼ ниʼ таӈгабцомʼ тэвраванзь товэӈэ нёдаˮ пэрˮ, Маньзяван таӈгабцомʼ тэвраванзь нидамзь туˮ, палымʼ тэвраванзь тодамзь+.
35Мань ненэцямʼ нисяхаданда яӈгреванзь, не нюмʼ небяхаданда яӈгреванзь, меякомʼ хадахаданда яӈгреванзь тодамзь.
36Ненэцямʼ сэхэданаˮ – харта мята терˮ.
37Небяхаюда-нисяхаюда Мань сиˮми мэневахаданда тамна ӈаркавна сянда Мань нянани тараваʼ пир ни ӈаˮ. Не нюмда, хасава нюмда Мань сиˮми мэневахаданда тамна ӈаркавна сянда Мань нянани тараваʼ пир ни ӈаˮ.
38Харта лярцьʼ пямда нись мине, Пумнани тона Мань нянани тараваʼ пир ни ӈаˮ+.
39Иламда лэтрамбада, иламда ёта. Мань еˮэмняни иламда ётахав, иламда лэтраӈгуда+.



Нумгад няˮмувнда

(Мк 9:41)

40Сиддаˮ сейханда пэнда, Сиˮми сейханда пэӈа. Сиˮми сейханда пэндахав, Сиˮми Ӈэдаравымʼ сейханда пэӈа+.
41Нумʼ Вади вадетамʼ Нумʼ Вади вадета ӈэванда еˮэмня* сейханда пэнда, Нумʼ Вади вадетаʼ няˮмувнда еˮэймʼ ӈаниʼ няˮмаӈгу. Тидˮ ӈэдамʼ тидˮ ӈэда ӈэванда еˮэмня сейханда пэнда, тидˮ ӈэдаʼ няˮмувнда еˮэймʼ ӈаниʼ няˮмаӈгу.
42Ненэся няндаˮ мадмʼ, хибяри тикы енарцядиˮ ӈопойнʼ, Мань тохоламбадами ӈэванда еˮэмня япда идʼ ӈопой хыдяхартмʼ митя, харта няˮмувндамда вунида ётˮ»+.





* 10:3 Ханяӈы ӈудахана падвы падаркаˮна таремʼ пады: «Фаддеймʼ нюбета Леввей».

* 10:4 Еврейʼ тэнзри сахарамбада – тидˮ таремʼ пады: «Кананит». Арамʼ вада. Ср. Лк 6:15.

* 10:15 Содомхаʼ Гоморрахаʼ – тикы сидя харадмʼ ненэциетиʼ хэбяхыˮ нид Нумʼ тахабтавэхэюда.

* 10:29 Ассарий – Рим параӈодадаваʼ манорˮ нярава есяко, динарийʼ 1/16.

* 10:41 Тидˮ таремʼ пады: «Нумʼ Вади вадетаʼ нюмда еˮэмня».




• 10:1 Мк 3:13-19, Мк 6:7-13, Лк 6:12-16, Лк 9:1-6, Лк 10:1-12

+ 10:6  Мф 15:24,

+ 10:7 Мф 3:2, Мф 4:17

+ 10:8  Мф 8:2, Ӈэд 20:35

+ 10:14 Ӈэд 13:51

• 10:16 Мк 13:9-13, Лк 12:2-12, Лк 21:12-17

+ 10:16 Лк 10:3,

+ 10:18 Ӈэд 17:6, Ӈэд 18:12, Ӈэд 24:1, Ӈэд 25:6,

+ 10:21 Мф 24:10

+ 10:22 Мф 24:9, Ин 15:18,

+ 10:23 Ӈэд 8:1, Ӈэд 14:6

+ 10:24 Лк 6:40, Ин 13:16

+ 10:25  Мф 9:34, Мф 12:24

+ 10:26 Мк 4:21, Лк 8:17, Лк 12:2

+ 10:31 Мф 6:26, Мф 12:12

+ 10:33 Мф 25:12,

• 10:34 Лк 12:51-53, Лк 14:26-27

+ 10:34 Ӈэд 14:4

+ 10:38 Мф 16:24-25, Мк 8:34-35, Лк 9:23

+ 10:39 Ин 12:25

+ 10:40 Мф 25:40, Лк 10:16, Ин 12:44, Ин 13:20,

+ 10:42 Мк 9:41,

111•Иисус юкад вата сидя тохоламбадамда табэдамба малеˮмяхаданда, таняд ӈани хардахаˮна ненэцие тохоламбаванзь, ненэцие Нумдʼ ханзь лаханаванзь хая.



Хэхэдаӈгода Иоаннхад ӈэда вадаˮ

(Лк 7:18-35)

2Иоаннхав сяролава мякана мэванда мальӈгана, Христосʼ ӈадимдевы серо намда, тохоламбадида* ӈэдара, Иисусмʼ таремʼ хонра:+
3«Тованда – Пыдаравʼ, нибтя ӈани несэймʼ ӈатебˮнаˮ тара?»
4Иисус няндоʼ ма: «Хаядаˮ, намдвыдаˮ, манэˮмыдаˮ Иоаннанʼ вадеˮядаˮ:
5сэвсядиˮ сылаӈгавамʼ, мэдниˮ сававна ядэрмамʼ, ниня тораӈгана мерёсавэйˮ хабтувормамʼ, хасядиˮ намдолаӈгавамʼ, яӈгумыˮ яӈорʼ илелӈгавамʼ, маӈгбадахаˮ Маймбабцо Юнмʼ вадеˮмамʼ вадеˮядаˮ.
6Хибя Няни пунрёвамда ни ётˮ, тикы ябда».+



Хэхэдаӈгода Иоаннʼ нямна Лаханаˮмада

7Иоаннʼ тохоламбадиˮ хэˮмяхад, Иисус ненэцяӈгˮ Иоаннʼ нямна лахана пэйˮ: «Пыдараˮ вэӈго янʼ ӈамгэмʼ манэˮманзь ханцадаˮ? Мерцяхад садрана ямб ӈувмʼ манэˮманзь ханцадаˮ+?
8Тикандаˮ ӈамгэмʼ манэˮманзь ханцадаˮ? Лимбикако ембдярмʼ мэтанʼ сырманзь ханцадаˮ? Лимбикако ембдярмʼ мэтахавˮ параӈода маркаˮна мэˮ.
9Тиканда ӈамгэмʼ манэˮманзь ханцадаˮ? Нумʼ Вади вадетамʼ манэˮманзь ханцадаˮ? Ти, няндаˮ мадмʼ, Нумʼ Вади вадетахад ватамʼ манэˮманзь ханˮӈадаць+.
10Пыда ти, нямнанда таремʼ пады: ‹Ти, Нернянд Мань нувʼ юне ядэланами ӈэдарамбидмʼ, Неранд няд Сехэрэмд хамэдаӈгу›.+
11Ненэся няндаˮ мадмʼ, неˮ ховыˮ поӈгана Хэхэдаӈгода Иоаннхад ӈарка яӈгу. Таремʼ ӈодˮ Нувʼ Параӈодадавахана сямян нюдяхарт няданда ӈарка+.
12Хэхэдаӈгода Иоаннʼ яляхат тевʼ ӈэсондʼ ненэцяˮ Нувʼ Параӈодадавамʼ марпа, ныхындоʼ валакмʼ мэцетыˮ. Ныхындоʼ валакмʼ мэтахавˮ няˮмарпидоʼ.++
13Сямян Нумʼ Вади вадетаˮ, Вато Иоаннʼ ӈэсондʼ сэвандавыˮ.
14Тиканʼ пунраванʼ харвабтаˮ, тованзь мэвы Илия, пыда ти+.
15Хавода таняна, намдая!
16Тюку илӈгы ненэцие хибяʼ тоˮлахаӈэ толаӈгун? Пыдоʼ тэмдолава яхаˮна ӈамдё, няхатоʼ таремʼ тюрытаˮ ӈацекэрахаˮ:
17‹Маняˮ няндаˮ посыбада муноˮлабцяӈгана сянакуваць, пыдхавараˮ нидациˮ тараˮ. Ярта сёё мэˮӈаваць, пыдхавараˮ нидациˮ ярˮ›.
18Иоанн тобˮнанда, ни ӈаворˮ, ни идарˮ. Ненэцяˮ маˮ: ‹Нянанда ӈылека таня›+.
19Ненэцяʼ Нюӈэ Нюмдебада то, ӈаворӈа, идарӈа. Тиканда ненэцяˮ маˮ: ‹Тюку ненэцьʼ ӈамлутна, ябехад. Пыда ӈэваʼ мирмʼ маˮламбадиˮ, хэбяхасавэй ненэциеˮ сава ня›. Иӈудоˮмахав серкˮната ӈади»+.



Хэбяхыдоʼ нивыˮ хаевыˮ харадˮ еремандаˮ

(Лк 10:13-15)

20•Иисус сямянхат ӈокавна мутри ӈадимдеˮмя хардахаˮната, хэбяхыдоʼ нива хаевандоʼ нид тэдорць пэйˮ:
21«Хоразинӈэ, маяндортан! Вифсаидаӈэ, маяндортан!* Няндиʼ ӈадимдевы Мутрини Тир маркана, Сидон маркана ӈадимдевы ӈэбˮнани, тикы маркʼ терˮ ӈумгад сертавы ембдярмʼ серхая, туʼ сибяʼ поӈгана мэхэя, ӈахаˮна хэбяхыдоʼ хаеӈгудонзь+.
22Няндаˮ мадмʼ, судеӈгова яляхана Тирхаʼ, Сидонхаʼ нядандаˮ манэць сибяркавна еремдаӈахаʼ+.
23Пыдар ӈоˮ, Капернаумӈэ, ихинянд нувʼ няраʼ ӈэсондʼ пееˮравндаӈэ пыхыдамд тосар? Таремʼ вуни ӈаˮ, пыдар яʼ ӈылыʼ* ӈэсондʼ мантэӈгун. Нянд ӈадимдевы мутри Содомхана ӈадимдевы ӈэбˮнани, тикы марˮ тендʼ таняӈгусь.
24Няндаˮ мадмʼ, судеӈгова яляхана Содом, няданд манэць, сибяркавна еремда».



Няни туˮ, ныланˮ

(Лк 10:21-22)

25•Таʼ мальӈгана Иисус тамна тяхаʼ лахана, ма: «Нувʼ Ерв, яʼ Ерв Нисёвˮ, иӈудотахат, ваӈутахат таклади серо ӈацекэхэˮ ӈадимдеванд няюʼ Нянд сава вади мэˮӈадмʼ.
26Ненэсянда ӈоˮ, Нисёвˮ, тикы Пыдар инд ватось!

27Хусувэй ӈамгэ Нисяни Няни тавы. Нисянда хавна, Нюнда хибя ӈэвахад хибяхарт ехэра. Нюнда хавна, Нюнда Нисямда ӈадимдеванзь тэравы ненэциеˮ хавна Нисянда хибя ӈэвахад хибяхарт ехэра+.
28Варемдаˮ мэць ныхыʼ тяхаʼ саӈговоˮлёдаˮӈэ, малʼ Няни тодаˮ, Мань сиддаˮ таӈгамлаӈгудмʼ+.
29Мань янададмʼ, Пыхыдами ӈарабцутадмʼ нидмʼ ӈаˮ. Мань подерˮми ниндаˮ мэсь, Нядани тохолараˮ. Тикахана сёнзьтаˮ таӈгамʼ хоӈгураˮ.
30Мань подерˮми нензелˮ, Миненами сибя».






* 11:2 Ханяӈы ӈудахана падвы падаркаˮна таремʼ пады: «тохоламбадахаюда».

* 11:21 Хоразин – Галилея яхана ӈэда харад. Вифсаида – Иордан яхахад манэць хаерадʼ тарпʼ няӈы, Галилея тоход манэць ӈэрмʼ някуна ӈэда харад.

* 11:23 Яʼ ӈылы – хавыˮ я.




• 11:1 Лк 7:18-35

+ 11:2 Мф 14:3, Лк 3:19-20, Ин 3:24, Ин 4:25, Ин 6:14, Ин 11:27

+ 11:6 Ин 6:61, Ин 16:1

+ 11:7 Мф 3:1

+ 11:9 Мф 14:5, Мф 21:26

+ 11:10  Мк 1:2

+ 11:11 Лк 1:15

+ 11:12 Лк 16:16.

+ 11:12 Лк 16:16

+ 11:14  Мф 17:12-13, Лк 1:17

+ 11:18 Мф 3:4, Лк 1:15

+ 11:19 Ин 2:1, Ин 12:2, Мф 9:10-11

• 11:20 Лк 10:13-15

+ 11:21 Мк 6:45, Мк 8:21, Мк 3:7

+ 11:22  Мф 15:21

• 11:25 Лк 10:21-22

+ 11:27 Ин 13:3, Ин 17:2, Ин 6:46, Ин 7:29, Ин 8:19, Ин 10:15

+ 11:28  Ин 7:37

Еврейˮ ныланава яляхана няньʼ ӈувоˮ сэв ныдпаˮма

(Мк 2:23-28; Лк 6:1-5)

121•Таʼ мальӈгана, еврейˮ ныланава яляхана* Иисус няньʼ ӈувоˮ вадюлававна яда. Тохоламбадида ӈамлыдˮ, няньʼ ӈувоˮ сэв ныдпахая ӈаволаˮ.
2Фарисейˮ тикымʼ манэць, Иисусанʼ таремʼ маˮ: «Сырˮ, Тохоламбадид еврейˮ ныланава яляхана ниня серота сермʼ пэрӈаˮ».
3Пыдхавада няндоʼ таремʼ ма: «Давид нятита няʼ ӈамлабтоʼ, ханзерˮ ӈэˮмямда нисяраˮ толабюˮ?
4Давид Нумʼ мятʼ тюхуя, нянандоʼ ниня серота, ханонданариˮ ӈамзь серота ханоˮ нянё нятита няʼ нисяˮ ӈавˮ?
5Еврейˮ ныланава яляхана Хэбидя Хардахана ханонданаˮ тикы яляʼ едʼ ӈэда ватомʼ мадабабтоʼ ӈодˮ, хэбяхамʼ ниˮ сертабюˮ. Ватохона тикымʼ нисяраˮ толаˮ?
6Мань няндаˮ мадмʼ, Хэбидя Хардахад тамна Ӈарка тюкохона мэ+.
7‹Сялилмаюмдʼ харвадмʼ, хананʼ нидмʼ харваˮ› – тикыʼ хамэдидмʼ теневавы ӈэбтаˮ, хэбяхамʼ нивы сертавы нидаць вомдартаӈгуˮ.
8Ненэцяʼ Нюӈэ Нюмдебада еврейˮ ныланава яляʼ ерв».



Ӈудада хабэймʼ Савумдаˮмада

(Мк 3:1-6; Лк 6:6-11)

9•Иисус таняд хэˮмяхаданда маˮлюӈгалава мякандоʼ тю.
10Тикахана ӈудада хабэй ненэцьʼ танявы. Ханяӈыˮ ненэцяˮ Иисусмʼ вомдартаванзь хонрамбидоʼ: «Еврейˮ ныланава яляхана савумдаӈго сероˮӈа?»+
11Пыдхавада няндоʼ таремʼ ма: «Ханяӈэндаˮ ӈопой хунда ӈэда яхананда, еврейˮ ныланава яляхана тиканда ваӈганʼ мантэбˮ, няˮмахая нида тюхултˮ?
12Ненэцяӈгавʼ хухуд сянмана тарана! Таремʼ, еврейˮ ныланава яляхаˮна сава сермʼ серта ханя серосˮ»+.
13Тикыʼ пуд Иисус ӈудада хабэйнʼ ма: «Ӈудар вэӈгалад». Ӈудамда вэӈгалада, ӈудада нябинда тотревʼ савума.
14Фарисейˮ пинʼ тарпхая, Иисусмʼ ханзерˮ хадавамʼ тасламбиˮ.



Нумʼ тэравы Хаби

15Иисусхав тикахад тенева, таняд хая. Пумнанда ӈока ненэцьʼ хая, малʼ савумдэйда.
16Хибя ӈэвамда нись вадець табэдэйда+.
17Тикы Нумʼ Вади вадета Исаияʼ серʼ хэтвыˮ таʼ хаˮмаванзь таремʼ хаяˮ:
18«Ти, Мань тэравы Хабими, Мань ихиняни пойда Сяндами, Мань индами Ниндя мэӈгудмʼ. Пыда судмʼ ненэциеˮ тэнзхаˮ намдараӈгу.
19Пыда ни хынараӈгуˮ, ни тёренортˮ. Пихиˮна хибяхарт Вабцамда ни намдаӈгуˮ.
20Пыда тидˮ ӈэвамʼ техэ выкта мэвдавэйʼ, хадёлевы ямб ӈувмʼ ни маляӈгуˮ, хабталтана серакабтмʼ ни хабтаӈгуˮ.
21Нюмганда ненэциеˮ тэнзˮ енаӈгуˮ».



Иисус няби Веельзевул

(Мк 3:20-30; Лк 11:14-23; 12:10)

22•Таʼ мальӈгана сэвсяда-нянзяда няˮмаравымʼ Иисусанʼ тэвраˮ. Иисус сита савумда, нянзяда вахалъйˮ, сылыˮ.
23Ненэцяӈгавˮ малʼ пысаӈгаˮ, манзь пэрӈаˮ: «Тюкохов Давидʼ Ню ни ӈаˮ?»+
24Фарисейˮ тикымʼ намда, таремʼ маˮ: «Пыда ӈылекыˮ ервʼ – Веельзевулʼ ныхымʼ мэˮли ӈылекы питарпида»+.
25Иисусхав ибетоʼ ядэрабцоход тенева, няндоʼ ма: «Хусувэй параӈодадаваʼ терˮ хартоʼ помнандоʼ поёмбатоʼ, параӈодадавадоʼ мюданда тахараӈгу, хусувэй харад, хусувэй мяˮ харта помнанда поёмбата, ни нуӈгуˮ.
26Сатана Сатанамʼ питарпабˮнанда, харта пыхыдахаданда яӈгамдыˮ, тиканда параӈодадавада ханзерˮ нусь пиртада?
27Мань Веельзевулʼ ныхымʼ мэць ӈылекы питарпабˮнани, тиканда пыдараˮ нюдаˮ хибяʼ ныхымʼ мэць ӈылекы питарпиˮ? Ӈадьбятоʼ пыдоʼ сиддаˮ судебадаӈэ тараӈгуˮ+.
28Мань Нумʼ Индкана ӈылекы питарпабˮни, тикахавана Нумʼ Параӈодадава няндаˮ тэвыˮ.
29Хибяри, мэбета ненэцямʼ нюртеˮэʼ маномадавэйʼ, ханзерˮ мэбета ненэцяʼ мятʼ тюсь, ӈаворида тале пиртада? Маноёˮмарихиданда мядʼ илебцмʼ ӈобʼ талеӈгуда.
30Мань няюнани ниня мэна – Сиˮми сэхэдана, Мань нянани ниня маˮлаӈгода – тодоʼ яхаˮ пидеӈгода+.
31Ӈадьбяˮни няндаˮ мадмʼ, сямян хэбяха, вэнзувна лаханаˮма ненэцяӈгат хаˮавраванда. Хэбидя Индадмʼ вэвуˮма ненэцяӈгат хаˮавраванда ни ӈаˮ+.
32Хибяри Ненэцяʼ Нюӈэ Нюмдебадаʼ етʼ вэнзерʼ лаханабта, хэбяхада хаˮавраванда. Хибяри Хэбидя Индадʼ етʼ вэнзерʼ лаханабта, тикыюмгавʼ тюку илӈгана, тованда илӈгана хэбяхада хаˮавраванда ни ӈаˮ.



Ӈодявнанда пямʼ хамэдава

(Лк 6:43-45)

33Пя ӈодявнанда хамэдамбада: сава пя ӈодяда ӈаниʼ сава, вэва пя ӈодяда ӈодˮ ӈаниʼ вэва+.
34Ӈабтцавэй халыʼ нюӈэ! Хартаˮ вэнзу ӈэсь, ханзерˮ сава вади мэтадаˮ? Сёнзяʼ сохосялмдеˮмямʼ няʼ си хэтыбида+.
35Сава ненэцьʼ, саваʼ сюрлавахаданда савамʼ ӈадимдемби, вэнзу ненэцьʼ, вэнзуʼ сюрлавахаданда вэнзумʼ ӈадимдемби.
36Мань няндаˮ мадмʼ, судеӈгова яляхана ненэцяˮ хусувэй хумбанзиˮ мэˮмы вадандоʼ нид судевндаˮ.
37Вадит еˮэмня хэбяхасядаӈэ толёдан, вадит нид вомдарёдан»+.



Ненэциеˮ ненадодамдоʼ пюроˮма

(Мк 8:11-12; Лк 11:29-32)

38•Тикахана ханяӈыˮ Моисейʼ Ватомʼ теневанаˮ, фарисейˮ таремʼ маˮ: «Тохолаӈгодаӈэ! Няданд ненадомʼ манэˮманʼ харваваˮ».
39Пыдхавада тикы вадахатоʼ таремʼ ма: «Вэнзу, Нумгад таяхалмы тюку илӈгы ненэцяˮ ненадодамдоʼ пюˮ, Нумʼ Вади вадета Ионаʼ ненадоʼ хавна, няндоʼ ӈадимдевнда ӈани ненадо яӈгу+.
40Ионаʼ сюдбя халяʼ сёнзяʼ мюня няхарˮ яляʼ, няхарˮ пиʼ мэˮмаʼ тотревʼ, Ненэцяʼ Нюӈэ Нюмдебада ӈоˮ няхарˮ яляʼ, няхарˮ пиʼ яʼ ёрхана мэванда+.
41Судеӈгова яляхана Ниневияʼ* терˮ тюку илӈгы ненэциеˮ няʼ ӈобтʼ нултыдˮ, тикы илӈгы ненэцие вомдартаӈгудоʼ. Пыдоʼ Нумʼ Вади вадета Ионанʼ инзеле, хэбяхыдоʼ хаеˮнисядоˮомʼ. Тедахавʼ ти, Ионахад тамна Вата тюкохона мэ+.
42Ядембада яʼ не параӈода судеӈгова яляхана тюку илӈгы ненэциеˮ няць ӈобтʼ нултыˮ, сиддоʼ вомдартаӈгу. Пыдхавада няби яʼ вэкад Соломонʼ иӈудота вадахаˮ инзелеванзь турӈась. Тедахавʼ ти, Соломонхад тамна Вата тюкохона мэ.



Ӈылекаʼ салоˮма

(Лк 11:24-26)

43•Ӈылека ненэцяӈгад тарпˮмахаданда хасерˮ ядамда пюрць ицяда яˮамна ядэрпата, хасерˮ ядамда ни хомбюˮ.
44Тиканда таремʼ ма: ‹Неры тарпˮма мякани салтывˮ›. Салоˮмахаданда мята терсядаӈэ, наˮволмэӈэ, хабтумдавэӈэ хода.
45Тадтикахад хэˮмяхаданда, няданда тамна вэнзу сиˮив ӈылекамʼ тэвра. Тэвˮмахадандоʼ мятʼ тюˮ, таʼ илелъядˮ. Тикахавахана тикы ненэцяӈгана пуданаюмʼ серˮ ханяцейʼ вэва ӈэӈгу. Тикы илӈгы вэнзу ненэцяӈгаˮна ӈаниʼ тарця ӈэӈгу».



Иисусʼ небя, Нида

(Мк 3:31-35; Лк 8:19-21)

46•Иисусʼ ненэцяӈгˮ тамна лахарёмда миневанʼ, Небяда, хасев Нида Нянанда лаханакованʼ харва, мядʼ хэвхана нуˮ+.
47Хибяхав Нянда ма: «Сырˮ, Небяр, хасев Нид пихиня нуˮ, Нянанд лаханакованʼ харваˮ».*
48Пыдхавада лаханананʼ таремʼ ма: «Мань небями хибя, Мань хасев нини хибяˮ?»
49Тохоламбадита няюʼ Ӈудамда вэӈгала, таремʼ ма: «Мань небями, Мань хасев нини тиˮ.
50Нумгана мэна Нисяни ватоʼ серʼ ӈэда хусувэй – Мань хасава нями, Мань не нями, Мань небями»+.






* 12:1 Еврейˮ ныланава яля – еврейʼ тэнзʼ сиˮив яляʼ толыркаˮна сибимдей яля. Луцаˮ сиˮив яляʼ толыркаˮна суббота.

* 12:41 Ниневия – Израильʼ тер таӈылмдамбавы, сюдбяко, вэбты Ассирия параӈодадаваʼ няхатата ӈарка марˮ.

* 12:47 Ханяӈы ӈудахана падвы невхы падаркаˮна ни падуˮ.




• 12:1 Мк 2:23-28, Лк 6:1-5

+ 12:6 Мф 12:41

• 12:9 Мк 3:1-6, Лк 6:6-11

+ 12:10 Лк 11:54, Лк 20:20

+ 12:12 Мф 6:26, Мф 10:31

+ 12:16 Мф 8:4, Мф 9:30

• 12:22 Мк 3:20-30, Лк 11:14-23

+ 12:23  Мф 9:27

+ 12:24  Мф 9:34, Мф 10:25

+ 12:27 Мк 9:38, Ӈэд 19:13

+ 12:30 Мк 9:40

+ 12:31 Мк 3:29, Лк 12:10

+ 12:33 Мф 7:17-20, Лк 6:43-45

+ 12:34 Мф 3:7, Мф 23:33, Мф 7:11, Мф 15:18,

+ 12:37 Мф 5:22,

• 12:38 Мк 8:11-12, Лк 11:29-32

+ 12:39 Мф 16:4

+ 12:40 Иона 2:1

+ 12:41  Иона 3:5, Мф 12:6

• 12:43 Лк 11:24-26

• 12:46 Мк 3:31-35, Лк 8:19-21

+ 12:46 Мф 13:55, Ин 2:12, Ин 7:3, Ӈэд 1:14,

+ 12:50 Ин 15:14,

Няньʼ ӈувоˮ сэв пыдабтамбадаʼ нямна ӈэда лахарё

(Мк 4:1-9; Лк 8:4-8)

131•Тикы яляʼ Иисус мякад тарпыˮ, тоʼ хэванʼ ӈамдыˮ.
2Нянда ӈокаˮ ненэциеˮ маˮлёваʼ нид ӈаноʼ ниʼ тийˮ, ӈамдыˮ. Ненэцяӈгавˮ малʼ идʼ вархана нуˮ.
3Пыдхавада хара явна ӈэда лахарю мэць, ӈока ӈамгэмʼ няндоʼ вадеˮӈа, таремʼ лахана: «Ти, няньʼ ӈувоˮ сэв пыдабтамбада няньʼ ӈувоˮ сэв пыдабтамбаванзь тарпыˮ.
4Пыдабтамбабата, ханяӈыˮ няньʼ ӈувоˮ сэвˮ сехэрыʼ хэванʼ хаˮмыдˮ, нувʼ сармикˮ тоˮ, ӈамъядоʼ.
5Ӈани ханяӈыдоʼ ненэй яда тянё пэ яʼ ниʼ хаˮмыдˮ, яндоʼ хоба тора ӈэваʼ нид минхандоʼ вадёдалъядˮ.
6Хаерадʼ тюˮуʼ тарпаваʼ серʼ сэлӈаˮ, ванутоʼ яӈговаʼ нид тыраˮ.
7Тамна ӈанидоʼ нацдэйˮ пондʼ хаˮмыдˮ, нацдэйˮ вадёˮмяхадандоʼ, няньʼ ӈуво вадё нидоʼ ӈэдараˮ.
8Ӈани ханяӈыдоʼ сава яʼ ниʼ хаˮмыдˮ, няньʼ ӈувоˮ сэвˮ ӈадимдеˮ: ханяӈыдоʼ юрʼ мэваʼ ӈокмаˮ, ӈани ханяӈыдоʼ матˮ юдʼ мэваʼ ӈокмаˮ, ӈанихивˮ няхарˮ юдʼ мэваʼ ӈокмаˮ.
9Хавода таняна намдая!»+



Хара явна ӈэда Лахарюта хара

(Мк 4:10-12; Лк 8:9-10)

10•Иисусʼ тохоламбадаˮ Някунда тохоя, хонаркуˮ: «Ӈамгэʼ еˮэмня няндоʼ хара явна ӈэда лахарю мэць лаханан?»
11Вадахатоʼ таремʼ ма: «Нувʼ Параӈодадаваʼ таклада серˮ теневавндадандаˮ таславыˮ, няхавандоʼ миˮмы ни ӈаˮ+.
12Ӈамгэда танянанʼ тамна миˮманда, ӈавэда мэˮманда техэ ӈэӈгуˮ. Ӈамгэхэртасядахавахад танянахартада мармы ӈэӈгу+.
13Ӈадьбяˮни няндоʼ хара явна лаханадмʼ. Сырпатоʼ ӈодˮ, нидоʼ маниеˮ, инзелебтоʼ ӈодˮ, нидоʼ намдорˮ, нидоʼ хамэдамбюˮ.
14Нумʼ Вади вадета Исаияʼ сэвандаˮма няндоʼ таремʼ хаˮмыˮ, вадида тарця: ‹Намдхава намдаӈгураˮ, нираˮ хамэдаӈгуˮ, манэкава манэтараˮ, нираˮ тумдаӈгуˮ.
15Тад ӈоˮ ханя, тикыˮ ненэциеˮ сейдоʼ тоермыдˮ, хавотоʼ сабе намдортадоʼ яӈгу, сэвдоʼ хаиˮ. Тарцяˮ нибтоʼ ӈаˮ, сэвхаˮнатоʼ манэтадонзь, хахаˮнатоʼ намдаӈгудонзь, сейхаˮнатоʼ хамэдаӈгудонзь, тикахана Няни сюрхалтыдаць, Мань савумдаӈгунась›.+
16Пыдхавараˮ сэвдаˮ маниевандоʼ нид ябдаˮ, хаводаˮ намдормандоʼ нид ябдаˮ+.
17Ненэся няндаˮ мадмʼ, ӈока Нумʼ Вади вадетаˮ, тидˮ ӈэдаˮ пыдараˮ маниенамдаˮ манэˮманʼ харвабатоʼ ӈоˮ, нидонзь маниеˮ, пыдараˮ намдортамдаˮ намдванʼ харвабатоʼ ӈоˮ, нидонзь намдорˮ.



Няньʼ ӈувоˮ сэв пыдабтамбадаʼ нямна ӈэда лахарёмʼ Тасламбаˮмада

(Мк 4:13-20; Лк 8:11-15)

18•Тадхав, няньʼ ӈувоˮ сэв пыдабтамбадаʼ нямна ӈэда лахарёˮ хамэдитʼ инзеледаˮ:
19Нувʼ Параӈодадаваʼ нямна ӈэда вадахаˮ инзеле, ниня хамэдананʼ ӈылека тута, сейханда хаˮамвымʼ мартада. Тикы ненэцьʼ сехэрыʼ хэванʼ хаˮамвы няньʼ ӈувʼ сэвраха.
20Пэ яʼ ниʼ хаˮамвэхэв, тарця ненэцяʼ тоˮлаха: Нумʼ вадамʼ намдˮмахаданда таминда маймба сейханда пэмбида.
21Пыдхавада ванонда яӈговаʼ нид понʼ ни илеӈгуˮ. Нумʼ вадаʼ еˮэмня маяӈоˮ тобˮ, сита питарпабˮ, пунрёбцомда минханда ёпида.
22Нацдэйˮ пондʼ хаˮамвэхэв тарця ненэцяʼ тоˮлаха: Нумʼ вадамʼ намдбата ӈодˮ, тикы вада сямян илаʼ саироˮ, тэтерманʼ харвабцоˮ тяхаворӈа. Ӈадьбята таромʼ ни хаˮаврамбюˮ+.
23Сава янʼ хаˮамвэхэв – Нумʼ вадамʼ намдахая, хамэдамбада. Ханяӈэдоʼ юрʼ мэваʼ, ӈанидоʼ матˮ юдʼ мэваʼ, ӈаниˮ ханяӈэдоʼ няхарˮ юдʼ мэваʼ таромʼ хаˮаврамби»+.



Няньʼ ӈувоˮ помна вадёдана вэвако ӈувоˮ нямна ӈэда Лахарёда

24Иисус ӈани хара явна ӈэда лахарёмʼ няндоʼ вадець, ма: «Нувʼ Параӈодадава няньʼ ӈувоˮ вадюлаваханда сава няньʼ ӈувоˮ сэв пыдабтавы ненэцялаха.
25Ненэциеˮ хонёданʼ, сита сэхэданада то, няньʼ ӈувоˮ пондʼ вэвако ӈувоˮ сэв пыдабтаˮмахаданда, хая.
26Няньʼ ӈувоˮ паӈгˮ ӈадимяˮ, ӈувоˮ сэвˮ ӈадимяʼ серʼ, вэвако ӈувˮ ӈаниʼ ӈадимяˮ.
27Тикы мядʼ ервʼ хабида нянда тоˮ, таремʼ маˮ: ‹Ервӈэ, сава няньʼ ӈувоˮ сэв нянянд ӈувоˮ вадюлаванʼ нисян моёсˮ? Тикахана вэвако ӈувˮ ханяд ӈадимяˮ?›
28Ервадоʼ няндоʼ ма: ‹Сиˮми сэхэдана таремʼ мэда›. Хабида нянда маˮ: ‹Харвабат, маняˮ таняʼ хэхэя, ныдтынаˮ?›
29Ервхавадоʼ ма: ‹Таня ӈэяˮ, вэвако ӈувоˮ серʼ няньʼ ӈуво ныдмэдаˮ ӈэӈгудаˮ.
30Няньʼ ӈувоˮ сэв маˮламбаваʼ ӈэсондʼ, ӈобкана вадё хаейдаˮ. Няньʼ ӈувоˮ сэв маˮламбаваʼ ёльцьӈгана, маˮламбадахаˮ мандадмʼ: нюртеˮэʼ вэвако ӈуво маˮладаˮ, парадаванзь сыхыдярˮӈэ сярыдаˮ. Няньʼ ӈувоˮ сэвхаби маˮлахая, няньʼ ӈувоˮ сэвˮ сюрлавахани паклейдаˮ›»+.



Горчицаʼ сэвкоцяхаʼ, тимдеӈгосяхаʼ нямна ӈэда Лахарёда

(Мк 4:30-32; Лк 13:18-21)

31•Иисус ӈани несэй хара явна ӈэда лахарёмʼ няндоʼ вадеˮӈа: «Нувʼ Параӈодадава горчицамʼ нюбета ӈамдэдʼ сэвкоцяраха. Ненэцьʼ тикымʼ ханада, вадаӈгосьʼ яханда ӈабтада.
32Тикы, сямян ӈувоˮ сэвхат манороко ӈэбта ӈодˮ, вадёˮмяхаданда ӈани вадабадахат ӈарворӈа, пяӈэ хэˮмяхаданда нувʼ сармикˮ тирць турӈаˮ, лемзхаˮната хэӈгдамдоʼ хомбиˮ»+.

33Иисус ӈани хара явна ӈэда лахарёмʼ няндоʼ вадеˮӈа: «Нувʼ Параӈодадава тимдеӈгосяʼ тоˮлаха. Не тикымʼ няˮмахая, ӈока ямʼ терта ӈэсяндʼ пакледа, тикы, хусамʼ ӈарханда посабтада».



Хара явна Лаханаˮмида

(Мк 4:33-34)

34Иисус сямян ӈавэ ненэцяӈгˮ хара явна ӈэда лахарю мэць вадеˮяда, хара явна ӈэда лахарёсипойʼ няндоʼ ни лаханˮ.
35Нумʼ Вади вадетаʼ серʼ хэтвы таʼ хаˮмыˮ. Таремʼ мамы: «Мань няни симʼ нэхэя, хара явна лаханаӈгудмʼ. Яʼ тирʼ ӈадивоˮмахад таклади серо вадетадмʼ».



Вэва ӈувоˮ нямна ӈэда лахарёмʼ Тасламбаˮмада

36Тикыʼ пуд Иисус ненэцие хае, мятʼ тю. Тохоламбадида Нянда тоˮ, таремʼ маˮ: «Няньʼ ӈувоˮ вадюлавахы вэва ӈувоˮ нямна ӈэда лахарёʼ хамэдиˮ нянаˮ хэтад».
37Пыдхавада няндоʼ таремʼ ма: «Сава няньʼ ӈувоˮ сэв пыдабтамбада – Ненэцяʼ Нюӈэ Нюмдебада.
38Няньʼ ӈувоˮ вадюлава – яʼ тирˮ, сава няньʼ ӈувоˮ сэвˮ – Нувʼ Параӈодадаваʼ нюˮ. Вэва ӈувоˮ сэвхавˮ – ӈаʼ нюˮ+.
39Вэва ӈувоˮ сэв пыдабтамбада, ненэцие сэхэдана, тикы – ӈа. Няньʼ ӈувоˮ сэв маˮламбаваʼ ёльцьʼ – тюку илаʼ мал, няньʼ ӈувоˮ сэв маˮламбадахавˮ – нувʼ юне ядэланаˮ.
40Вэва ӈуво маˮлахая тухуна парадамбаваʼ тотревʼ тюку илаʼ малхана ӈаниʼ таремʼ ӈэӈгу.
41Ненэцяʼ Нюӈэ Нюмдебада нувʼ юне ядэланида ӈэдараӈгу. Пыдоʼ Параӈодадавахаданда хэбяханʼ манзабтаӈгода хусувэймʼ, ватомʼ мадабади маˮлаӈгудоʼ,+
42тута тунʼ моӈгудоʼ. Таняна яр марнаӈгу, тивˮ ирнаˮ ӈэӈгуˮ+.
43Таʼ ёльцьӈгана тидˮ ӈэдаˮ Нисяндоʼ Параӈодадавахана хаерадʼ тотревʼ ябереӈгуˮ. Хавода таняна намдая!+



Хара явна ӈэда няхарˮ лахарё

44Нувʼ Параӈодадава вадаӈголава яхана таклада саць мирета ӈамгэʼ тоˮлаха. Ненэцьʼ тикымʼ хобта, такалпида, тадтикахад маймба хэхэя, сямян танянамда мирдаць тикы ямʼ тэмдабида.

45Тикыʼ хавна, Нувʼ Параӈодадава мирета явʼ ӈодяку пюрта васкуйʼ тоˮлаха.
46Пыда мирета явʼ ӈодякомʼ хобта, таняд хэхэя, сямян танянамда мирдаць тикымʼ тэмдабида.

47Тамна ӈаниʼ, Нувʼ Параӈодадава тонʼ мовы, хуркари халяʼ тэнзмʼ сахалмы поӈгаʼ тоˮлаха+.
48Поӈгаʼ панˮмахад янʼ нэкалӈадоʼ. Ӈамдахая сава халэ ӈэсяӈгˮ маˮлэйдоʼ, вэвако халэ хэвняʼ мойдоʼ+.
49Тюку илаʼ малхана ӈаниʼ таремʼ ӈэӈгу. Нувʼ юне ядэланаˮ тутаˮ, вэнзу ненэцие тидˮ ӈэдахат яӈгреӈгудоʼ+.
50Тута тунʼ моӈгудоʼ. Таняна яр марнаӈгу, тивˮ ирнаˮ ӈэӈгуˮ»+.

51Иисус сиддоʼ хонра: «Тикы малʼ хамэдэйдаˮ?» Пыдоʼ Нянда маˮ: «Ӈахаˮ».
52Пыдхавада няндоʼ таремʼ ма: «Нувʼ Параӈодадаванʼ тоходанавы хусувэй Моисейʼ Ватомʼ теневана, тарця мядʼ ервʼ тоˮлаха: ӈавэта сюрасьʼ яхад едэй ӈавэ, ӈахат ӈавэ тарпрамби».



Харта Янда терˮ Иисусмʼ таяхалоˮма

(Мк 6:1-6; Лк 4:16-30)

53•Иисус тикы хара явна ӈэда лахарюда малеˮмяхаданда, таняд хая.
54Харта яханда то, маˮлюӈгалава мяканандоʼ ненэцие тохоламби. Пыдоʼ пысаӈгаˮ, таремʼ маˮ: «Ханяд тарця Инда ӈуˮ, Ныхыда ӈадимяˮ+?
55Пыда миртяʼ ню ни ӈаˮ? Мариямʼ нюбета Пыда небяда ни ӈаˮ? Иаков, Иосиф*, Симон, Иуда Пыда нида ниˮ ӈаˮ+?
56Не нида малʼ поӈгананаˮ ниˮ мыˮ? Тиканда тарця Инда ӈудмʼ, тарця Ныхымда ханяд ховыда?»
57Пыдоʼ Сита хэвнякумна пэрӈаˮ. Иисусхав няндоʼ таремʼ ма: «Харта янда хавна, харта мята хавна Нумʼ Вади вадетамʼ ханярина ӈарабцуˮӈадоʼ»+.
58Пунрёбцондоʼ яӈговаʼ нид Иисус ӈока мутрамʼ таняна ни ӈадимдеˮ.






* 13:55 Ханяӈы ӈудахана падвы падаркаˮна таремʼ пады: «Иосий». Ср. Мк 6:3.

Хэхэдаӈгода Иоаннʼ яӈгувоˮма

(Мк 6:14-29; Лк 9:7-9)

141•Таʼ мальӈгана Галилея яхана ерводана Ирод* Иисусʼ нямна ӈэда лахарю намда.
2Марцьхэхэта таремʼ ма: «Тикы – Хэхэдаӈгода Иоанн, хавыˮ поӈгад яӈорʼ илелˮмыˮ! Ӈадьбята хуркари мутри сертаби»+.
3Ирод Иродиадаʼ малхана Иоаннмʼ няˮма, маноӈгая сяролава мятʼ паклевэда. Иродиада Филипп нянда пухуця ӈэвысь+.
4Иоанн Ироданʼ таремʼ манзетвы: «Тикы немʼ неданд мэсь ни серосˮ».
5Ирод Иоаннмʼ хадаванʼ харвабта ӈодˮ, ненэцяӈгˮ пинавы. Ненэцяˮ Иоаннмʼ Нумʼ Вади вадетаӈэ пэрмэдоʼ+.
6Иродʼ сояˮма ялямʼ хэбидя яляӈэ мэптоʼ, Иродиадаʼ не ню таняна маˮлёвы ненэциеˮ еˮэмня таравы. Иродʼ сеянʼ сававна хаˮмыˮ.
7Ӈадьбята, пирибтяʼ ханданда ӈамгэри ӈэбˮ ӈодˮ, тикымʼ миць нянда инда яданʼ ватора.
8Пирибтяхав небянда табековна таремʼ ма: «Хэхэдаӈгода Иоаннʼ ӈэвамʼ педряв хыдяʼ ниня тедаʼ няни тад».
9Параӈодаʼ ида вома. Таремʼ ӈодˮ, ватораˮманда нид, мядондита нид, миць табэдада.
10Ненэцямʼ ӈэдара, сяролава мякана Иоаннʼ ӈэвамʼ сапада.
11Тадтикахад ӈэвамда хыдяʼ ниня тэвра, пирибтянʼ миˮӈада. Пирибтя ӈаниʼ небяханда ханада.
12Иоаннʼ тохоламбадаˮ тоˮ, хальмерамдоʼ ханадоʼ, сюрӈадоʼ. Тадтикахад хаяˮ, Иисусанʼ вадеˮӈадоʼ+.



Самляӈг ёнармʼ Малебтеˮмяда

(Мк 6:30-44; Лк 9:10-17; Ин 6:1-14)

13•Иисус тикымʼ намдˮмахаданда, таняд ӈанута яланда вэӈго янʼ хая. Ненэцяӈгавˮ тикымʼ намда, хардахат Пумнанда яда хаяˮ.
14Иисус ӈаноход янʼ хаˮма, ӈока ненэцие манэˮӈа. Сиддоʼ сялилӈа, хаӈгуртидоʼ савумда.
15Пэвсюмянда серʼ, Нянда Тохоламбадида тоˮ, маˮ: «Тюку вэӈго я, мале пэвсюмя. Ненэцие ӈэдаранˮма, ӈаврадамдоʼ тэмдаванзь хардахаˮ хэяˮма».
16Иисусхав няндоʼ таремʼ ма: «Хэбтоʼ ни тараˮ. Ӈамдадамдоʼ пыдараˮ хартаˮ миˮӈадаˮ».
17Пыдхавадоʼ Иисусанʼ маˮ: «Самляӈгри нянянаˮ хавна, сидяри халянаˮ хавна тюкохона ӈамгэхэртаваˮ яӈгу».
18Иисус таремʼ ма: «Тикыдаˮ тюконʼ Няни тэврэйдаˮ».
19Ненэцие ӈувоˮ ниʼ ӈамда табэдэйда. Самляӈг няньмʼ, сидя халямʼ няˮмахая, нувʼ няюʼ саӈомда ӈэдараˮмахаданда, Нумдʼ сава вади хэта. Тадтикахад нянё маляхая Тохоламбадахата миˮйда. Тохоламбадида ненэцяӈгˮ митеръядоʼ.
20Ненэцяˮ ӈаворӈаˮ, малʼ ёльцейдˮ, вадумы ӈаварʼ ютекахат юкад вата сидя паӈгалмы едмʼ пандаˮ.
21Ӈавормэхэвˮ неˮ хавна, ӈацекыˮ хавна хасавари самляӈг ёнарʼ мянʼ ӈэвы+.



Идʼ сярʼ нимня Ядэроˮмада

(Мк 6:45-52; Ин 6:15-21)

22•Тикыʼ пуд ненэцие ӈэдарамбаваханда, Иисус Тохоламбадида таминда ӈаноʼ мюʼ тихия, Неранда няна тоʼ тяханяʼ хэсь табэдэйда.
23Ненэцие ӈэдараˮмахаданда, Яланда туёˮманзь хойʼ ниʼ танэйˮ. Пэвсюмбата ӈобˮӈэ таняна мэ+.
24Ӈанохов яʼ вархад мале ӈахаˮна ӈа, мерцянда нерад ӈэсь хамбаˮ ладорпидоʼ.
25Ялэмдадʼ нерня Иисус идʼ сярʼ нимня яда няндоʼ хая.
26Тохоламбадахабида Сита идʼ сярʼ нимня яднаӈэ манэць, сейтоʼ хэсь, таремʼ маˮ: «Тэри ӈамгэ!» Ӈапа тёреядˮ+.
27Иисусхав таминда няндоʼ вахалъйˮ: «Сейдаˮ мэйрэйдаˮ! Маньнёˮ! Сейдаˮ нёя пинˮ».
28Пётр Нянда ма: «Нумʼ Ервэй, Пыдар ӈэбат, идʼ сярʼ нимня Нянд тось сиˮми табэдаˮ».
29Иисус таремʼ ма: «Туˮ». Тиканда Пётр ӈаноходанда хаˮмахая, идʼ сярʼ нимня яда Иисусʼ няюʼ пяда.
30Сата мерцямʼ манэкава, сейда хая. Итʼ пакалманзь пясь, тёрейˮ: «Нумʼ Ервэй, сиˮми ӈэдаˮ!»
31Иисус таминда Ӈудамда вэӈгала, сита няˮма, таремʼ ма: «Пунрабцор тянёӈэ, ӈамгэ сабе ниркан пунрюˮ?»+
32Пыдиʼ ӈоˮ ӈанондоʼ мюʼ тийхаʼ, мерцяда хэˮна.
33Ӈаноʼ мюня мэнахавˮ Нянда ӈэвдоʼ хаˮавра, маˮ: «Ненэсянда ӈодˮ Пыдар Нумʼ Нюн».+



Геннисарет яхана Савумдаӈгоˮмада

(Мк 6:53-56)

34Томʼ тяханяʼ мадаˮмахадандоʼ, Геннисарет янʼ тэвыдˮ+.
35Тикы яʼ терˮ Иисусмʼ хамэда, яндоʼ тиӈгэвна вадеˮладоʼ. Ненэцяˮ Нянда хаӈгурти малʼ тэврэйдоʼ.
36Панэнда ваканʼ ӈодьʼ тебахартавандоʼ еˮэмня Сита хынумбиˮ. Нянда ӈодьʼ тебвыˮ малʼ савумаˮ.






* 14:1 Ирод Антипа – Ирод ӈарка параӈодаʼ хасава ню.




• 14:1 Мк 6:14-29, Лк 9:7-9

+ 14:2 Мф 16:14

+ 14:3 Мф 4:12, Мф 11:2, Лк 3:19-20, Ин 3:24

+ 14:5 Мф 11:9, Мф 21:26

+ 14:12 Мф 9:14

• 14:13 Мк 6:30-44, Лк 9:10-17, Ин 6:1-14

+ 14:21 Мф 15:38

• 14:22 Мк 6:45-56, Ин 6:15-21

+ 14:23 Мк 1:35, Лк 4:42, Лк 5:16

+ 14:26 Лк 24:37

+ 14:31 Мф 6:30

+ 14:33  Лк 1:35

+ 14:34  Мк 6:53, Лк 5:1

Ненэциеˮ ӈарктиˮ илаʼ мэсыдʼ нямна

(Мк 7:1-23)

151•Таʼ мальӈгана Иерусалимхад фарисейˮ, Моисейʼ Ватомʼ теневанаˮ Иисусанʼ тоˮ, таремʼ маˮ:
2«Пыдар тохоламбадид ӈамгэ ненэциеˮ ӈарктиˮ илаʼ мэсыдмʼ мадабидоʼ? Няньмʼ ӈаворпатоʼ ӈудидоʼ ниˮ халтамбюˮ»+.
3Иисус няндоʼ таремʼ ма: «Пыдараˮ ӈодˮ ӈамгэ хартаˮ мэсытаˮ еˮэмня Нумʼ табекомʼ мадабираˮ?
4Нумʼ таремʼ табекусь: ‹Небяхаюд-нисяхаюд ӈарцусˮ›, тикыʼ хавна ‹Небяхаюда-нисяхаюда вэвута хабта тара›.
5Пыдхавараˮ вадидаˮ тарцяˮ: хибяри небяханда ӈэбта, нисяханда ӈэбта таремʼ мамбта: ‹Мань нядани няˮмувндар Нумʼ еˮэй›,
6тикы ненэцьʼ нисямда* нида ӈарцусˮ. Тиканда хартаˮ мэсыканандаˮ Нумʼ вадамʼ таросялмдембираˮ.
7Пыдараˮ сидяʼ няндотаӈэ! Нямнандаˮ Нумʼ Вади вадета Исаия явнанда сэвандась:+
8‹Тикы ненэцяˮ нялихина Сиˮми ӈарцуˮӈаˮ, сейхабидоʼ Нядани сюрыˮ.
9Хумбанзиˮ Сиˮми ӈарцуˮӈаˮ, ӈабцакавандоʼ пыдоʼ ненэциеˮ ховы табекохоˮ ӈани нидоʼ тохоламбиˮ›».
10Иисус ненэцие Нянда хаӈгая, таремʼ ма: «Инзеледаˮ, хамэдараˮ!
11Няʼ сивна ханта ненэцямʼ ни нанзхамдабюˮ, ненэцямʼ няӈгад ӈадиберта нанзхамдабида»+.

12Таʼ мальӈгана Иисусʼ тохоламбадаˮ Нянда тоˮ, таремʼ маˮ: «Фарисейˮ, тикы вадамʼ намда, ибетоʼ вомахад теневан?»
13Иисусхав няндоʼ ма: «Нувʼ Нисяни нивы ӈабтавы хусувэй ӈамдэˮ паханзавэйʼ ныкалманда.
14Таня мэяˮ, хартоʼ сэвся, сэвсяди вадарӈаˮ. Сэвсядамʼ сэвсяда вадабˮ, ӈобкана яʼ ваӈганʼ мантэӈгухуʼ»+.
15Пётр Вадахата таремʼ ма: «Тикы хара явна ӈэда лахарёʼ хамэдиˮ нянаˮ вадетава».
16Иисусхав ма: «Пыдхартараˮ тамна нираˮ хамэдамбюˮ?
17Хусувэй няʼ сивна ханта тивʼ мюʼ тэвˮмахаданда пиняʼ тарпормамʼ нираˮ хамэдамбюˮ?
18Няӈгад ӈадибертахав сёнзяхад ӈа, тикы ненэцямʼ нанзхамдабида+.
19Сёнзяхад ӈэдаˮ тиˮ: вэнзу имʼ мэˮма, хавыдава, вэсакохоʼ-пухуцяхаʼ ӈобкана мэсьʼ ватомʼ мадабава, саˮева, талэрма, сиякавна сырмэӈэ тарава, вэвуˮма.
20Тикыˮ ненэцямʼ нанзхамдабидоʼ, ӈуди халтавдавэйʼ ӈавормахав ненэцямʼ ни нанзхамдабюˮ».



Ханаан яʼ тер неʼ пунрабцо

(Мк 7:24-30)

21•Иисус таняд хэсь Тирхаʼ, Сидонхаʼ маркʼ ӈэсьʼ янʼ пяда.
22Таняӈы яхад Ханаанʼ тер не Иисусанʼ то, тёрейˮ: «Нумʼ Ервэй, Давидʼ Ню, сиˮми сялилˮма! Не нюми няˮмаравыˮ, яˮавла маяндорӈа»+.
23Иисус ӈобкарт вадамʼ нянда ни мэсˮ. Ӈадьбята Тохоламбадида Нянда тохоя, таремʼ маˮ: «Пумнанаˮ тёренорӈа, хэвнякуʼ ӈэдарадва».
24Иисусхав ма: «Маньзяван Израильʼ ёховы хувоˮ еˮливна ӈэдаравэдмʼ»+.
25Нехэв Нянда то, ӈэвамда хаˮмола, ма: «Нумʼ Ервэй, сиˮми нядаˮма!»
26Иисусхав вадахата ма: «Ӈацекэхэт няньмʼ мароˮмахад, вэнекохоˮ моёпа вэва»+.
27Не таремʼ ма: «Нумʼ Ервэй, таремʼ ӈэбта ӈодˮ, вэнˮ ерватоʼ тольхад мантэвы нянёˮ хамболо ӈаворъядонёˮ».
28Тикахана Иисус ненʼ таремʼ ма: «Неӈэй, пунрабцор ӈарка! Ватовнанд ӈэя». Тикыринда не нюда савума.



Ӈока ненэцие Савумдаˮмада

29•Иисус таняд хэˮмяхаданда Галилея тоʼ хэвувна хая, хойʼ ниʼ танэйˮ, таняʼ ӈамдыˮ.
30Ӈока ненэцяˮ мэдни, сэвсяди, варюци, нянзьди, ӈани хаӈгурти тэвра, Иисусанʼ тоˮ, Ӈэта ӈылʼ мэйдоʼ. Иисус савумдэйда.
31Нянзьди лахананаӈэ манэць, варюци савумэӈэ манэць, мэдни яднаӈэ манэць, сэвсяди сыртаӈэ манэць ненэцяˮ пысаӈгаˮ, Израильʼ Нувмʼ савуˮӈаˮ.



Тет ёнармʼ Малебтеˮмяда

(Мк 8:1-10)

32Иисусхав Тохоламбадида хаӈгая, няндоʼ таремʼ ма: «Тикы ненэцяˮ мале няхарˮ яляʼ Нянани мэˮ, ӈамандадоʼ яӈгу, сяялыˮ. Ӈавормадавэйʼ сиддоʼ ӈэдаравахаванʼ нидмʼ харваˮ. Яʼ поӈгана выдараӈгуˮ»+.
33Тохоламбадида Нянда таремʼ маˮ: «Тюку вэӈго яхана маняˮ ханяд таӈок ненэцие ӈавлаваʼ пирувна таӈок няньмʼ хось пиртаваˮ?»
34Иисус сиддоʼ хонра: «Сяӈок няняраˮ?» Пыдхавадоʼ маˮ: «Сиˮив, сян халяковаˮ».
35Тиканда Иисус ненэцие яʼ ниʼ ӈамда табэдэйда.
36Тадтикахад сиˮив няньмʼ, халэ няˮмахая, Нумдʼ сава вади мэˮӈа. Тикыʼ пуд нянё мардэйда, Тохоламбадахата миˮйда, Тохоламбадида ненэцяӈгˮ митеръядоʼ.
37Малʼ малебыхындоʼ ӈаворӈаˮ, Вадумы ӈаварˮ ютеркат сиˮив паӈгалмы едмʼ пандаˮ.
38Ӈавормэхэв, неˮ хавна, ӈацекыˮ хавна, хасавари тет ёнарˮ ӈэвы+.
39Иисус ненэцие ӈэдарахая, ӈаноʼ мюʼ тийˮ, Магадан* яʼ няюʼ хая.






* 15:6 Ханяӈы ӈудахана падвы падаркаˮна таремʼ пады: «небямда ӈэбта, нисямда ӈэбта».

* 15:39 Ханяӈы ӈудахана падвы падаркаˮна таремʼ пады: «Магдалан», ӈани ханяӈэхэˮна: «Магдала», «Магедан».




• 15:1 Мк 7:1-23

+ 15:2 Лк 11:38

+ 15:7 Мф 23:13, Ӈэд 28:25

+ 15:11 Ӈэд 10:15

+ 15:14 Мф 23:16, Лк 6:39

+ 15:18 Мф 12:34,

• 15:21 Мк 7:24-30

+ 15:22  Мф 9:27, Лк 1:32

+ 15:24  Мф 10:6,

+ 15:26 Мф 7:6

• 15:29 Мк 7:31

+ 15:32 Мф 9:36

+ 15:38 Мф 14:21

Ненадумдаˮмамʼ хаёˮмя

(Мк 8:11-13; Лк 12:54-56)

161•Фарисейˮ, саддукейˮ Иисусанʼ тоˮ, Сита хорпа, нумгад ӈэда ненадомʼ няндоʼ манэˮлабта хонаркурӈаˮ+.
2Пыдхавада вадахатоʼ таремʼ ма: «Пэвсюмяʼ няна пыдараˮ мадаˮ: ‹Нумда няръя, сава нумʼ ӈэӈгу›.
3Хубтахавахана мандадаˮ: ‹Нувʼ няра нярморта, тид, тюку яляʼ мерця ӈэӈгу›. Нувʼ няраʼ хурка ӈэвамʼ тасла теневабтаˮ ӈодˮ, тедаʼ ялэˮ ненадумдаˮми тасла нираˮ пирасˮ.
4Вэнзу, Нумгад таяхалмы тюку илӈгы ненэцяˮ ненадодамдоʼ пюˮ, Нумʼ Вади вадета Ионаʼ ненадоʼ хавна, няндоʼ ӈадимдевнда ӈани ненадо яӈгу». Тикыʼ пуд Иисус сиддоʼ хае, хая+.



Фарисейˮ, саддукейˮ тимдеӈгосьʼ

(Мк 8:14-21)

5•Тохоламбадида идмʼ тяханяюʼ мадабˮнандоʼ, няньмʼ сода юравыˮ.
6Иисус няндоʼ ма: «Тосадаˮ, Фарисейˮ, саддукейˮ тимдеӈгосяндʼ лэтыдаˮ»+.
7Тохоламбадида помнандоʼ тасалко лаханаˮ: «Няньмʼ нива содаванаˮ нид таремʼ мандакы».
8Ӈамгэмʼ вадеˮмамдоʼ хамэда, Иисус няндоʼ таремʼ ма: «Пунрёбцораˮ тянёӈэ, ӈамгэ няньсявамдаˮ помнандаˮ вадеˮӈадаˮ+?
9Тамна нираˮ хамэдамбюˮ? Самляӈг няньхана самляӈг ёнармʼ малебтеˮмямʼ, вадумы няньхаˮна сян ӈэсямʼ тердеˮмямдаˮ нираˮ тенеˮ+?
10Сиˮив няньхана тет ёнармʼ малебтеˮмямʼ, тадтикахад сян паӈгалмы едмʼ тердеˮмямдаˮ ӈаниʼ нираˮ тенеˮ+?
11Ханзерˮ нираˮ хамэдамбюˮ? Вадини няньʼ нямна ни ӈаˮ. Фарисейˮ, саддукейˮ тимдеӈгосяндʼ тосадаˮ».
12Тикарихина Тохоламбадида хамэдадоʼ, Иисус няндоʼ няньʼ тимдеӈгосяндʼ тосавамʼ ни вадесˮ, фарисейˮ, саддукейˮ тохоламбаванʼ тосавамʼ вадеˮӈа.



Пётрʼ Иисусмʼ Христосӈэ тидˮ хэтˮма

(Мк 8:27-30; Лк 9:18-21)

13•Кесария Филиппамʼ нюбета янʼ Тэвˮмахаданда, Иисус Тохоламбадахата хонарку: «Ненэцяˮ Ненэцяʼ Нюӈэ Нюмдебадамʼ хибяӈэ пэрӈадоʼ?»
14Тохоламбадида таремʼ маˮ: «Ханяӈыˮ хибяˮ Хэхэдаӈгода Иоаннӈэ пэрӈадоʼ, ӈаниˮ ханяӈыˮ Илияӈэ пэрӈадоʼ, тамна ӈанихивˮ Иеремияӈэ ӈэбта ӈодˮ, Нумʼ Вади вадетиˮ ӈопойӈэ ӈэбта ӈодˮ пэрӈадоʼ»+.
15Пыдхавада няндоʼ ма: «Пыдараˮ хартаˮ Сиˮми хибяӈэ пэрӈадаˮ?»
16Симон Пётаркав таремʼ ма: «Христосӈэ, илена Нумʼ Нюӈэ Сит пэрӈаваˮ».
17Иисус нянда ма: «Ионаʼ ню – Симон, ябдан, тикы вадар нянд ненэцяʼ* ӈадимдевы ни ӈаˮ, нумгана мэна Нисяни ӈадимдевы.
18Мань нянд мадмʼ, пыдар – Пётарт*, тикы манябэʼ ниʼ Хэхэʼ Мяˮми миӈгудмʼ, яʼ ӈылыʼ ныхыхына* мэита яӈгуда+.
19Мань Нувʼ Параӈодадаваʼ няӈгабцие нянд татадмʼ. Ӈадьбята ӈамгэри яʼ ниня сярнар, нувʼ няна ӈаниʼ сярвы ӈэӈгу, ӈамгэри яʼ ниня сибданар, нувʼ няна ӈаниʼ сибдёда».
20Тикыʼ пуд Иисус Тохоламбадида Пыда Христос ӈэвамда хибяхартанʼ нись вадець табэдэйда+.



Хавамда, яӈорʼ Илелмамда нерданда Вадесоˮмада

(Мк 8:31–9:1; Лк 9:22-27)

21•Тикахад тальняюʼ, Иисус Тохоламбадахата таремʼ лахана пэйˮ: «Иерусалиманʼ хэбˮни тара, таняна ӈока маямʼ ховандадмʼ, ненэциеˮ ӈарктаˮ, ӈаркаˮ ханонданаˮ, Моисейʼ Ватомʼ теневанаˮ Сиˮми волтамбаӈгуˮ, тадтикахад Сиˮми маядаӈгуˮ. Мань ӈаниʼ няхаромдэй яляхана яӈорʼ илелтывˮ»+.
22Пётр Иисусмʼ хэвнякуʼ ханахая, Сита табˮламба ма: «Нумʼ Ервэй, таремʼ хэбта ни тараˮ. Нумʼ Сит сялилӈая!»
23Иисус ёӈгадахая, Пётартʼ ма: «Сатана! Нядани пуняʼ ханьˮ, табˮлаˮмадани таран, ир Нумʼ няӈэвна ни ӈаˮ, ненэцяʼ няӈэвна ӈа»+.

24Тикыʼ пуд Иисус Тохоламбадахата ма: «Пумнани тованʼ харвана, харта пыхыдахаданда юрая, харта лярцьʼ пямда мине, Пумнани тоя+.
25Харта иламда ӈэдаванʼ харвана, иламда ёта. Мань еˮэмняни иламда ётахав, лэтраӈгуда+.
26Яʼ тирʼ ний хусувэй ӈамгэмʼ няˮамбата ӈодˮ, иламда ёпата, ненэцяӈгана ӈамгэ тарода таня? Ненэцьʼ иланда таӈэ ӈамгэмʼ мита?
27Ненэцяʼ Нюӈэ Нюмдебада Нисянда юнхана нувʼ юне ядэланида няць тованда, таʼ мальӈгана хусувэнʼ харта серота пирувна мита+.
28Ненэся няндаˮ мадмʼ, тюкохона нуниˮ ханяӈыдоʼ тамна илевахандоʼ Параӈодадаваханда тона Ненэцяʼ Нюӈэ Нюмдебадамʼ манэтаˮ»+.






* 16:17 Тидˮ таремʼ пады: «ӈамза, вэя». Еврейˮ таремʼ ненэцямʼ вадецетыдоʼ.

* 16:18 Пётр – хамэдита: «пэ».

* 16:18 Тидˮ таремʼ пады: «яʼ ӈылыʼ нёхоˮна».




• 16:1 Мк 8:11-13, Лк 12:54-56

+ 16:1 Мф 3:7,

+ 16:4 Иона 2:1, Мф 12:39

• 16:5 Мк 8:14-21

+ 16:6 Лк 12:1,

+ 16:8 Мф 6:30

+ 16:9 Мф 14:13-21

+ 16:10 Мф 15:36-37

• 16:13 Мк 8:27-30, Лк 9:18-21

+ 16:14 Мф 14:2,

+ 16:18 Мк 3:16, Ин 1:42,

+ 16:20 Мф 9:30

• 16:21 Мк 8:31, Лк 9:22-27

+ 16:21 Лк 17:25, Мк 9:31, Мк 10:34, Ин 2:19

+ 16:23 Мф 4:10,

+ 16:24 Мф 10:38-39

+ 16:25 Мф 19:29

+ 16:27  Мф 24:30, Мф 25:31,

+ 16:28 Мф 24:34, Ин 21:22

Несэй миртʼ Хаˮмаˮмада

(Мк 9:2-13; Лк 9:28-36)

171•Матˮ яляʼ ваераˮмахад, Иисус Пётармʼ, Иаковмʼ, Иаковʼ папа – Иоаннмʼ сода, ялриндоʼ пирця хойʼ ниʼ танэйˮ+.
2Сэвтоʼ сыртанʼ Пыда мирбяда ӈани несэйӈэ хая. Сята хаертаревʼ яберелъйˮ, Паныда ялядаревʼ сэракоӈэ хаяˮ.
3Тиканда ти, Моисейхаʼ Илияхаʼ Иисусхана лаханакурць сэвхатоʼ ӈадимяхаʼ.
4Пётр Иисусанʼ ма: «Нумʼ Ервэй, тюкохона мэваваˮ маняˮ нянанаˮ ӈулиˮ сава. Харвабˮнанд няхарˮ мядмʼ тюконʼ мяраӈгудмʼ: ӈобтоʼ Пыдар еˮяр, ӈани ӈобтоʼ Моисейʼ еˮэй, ӈани ӈобкавадоʼ Илияʼ еˮэй ӈэя».
5Лахананаханда, ти, яберена тир сиддоʼ тидхананда тонда, тирʼ мюд вабц тэбкада: «Тикы Мань сянда Нюми, Мань маймбабцоми. Муӈганда намдорӈадаˮ!»+
6Тохоламбадида тикымʼ намда, янʼ хылтеръядˮ, ӈулиˮ ӈапаˮ.
7Иисусхав някундоʼ то, няндоʼ ӈодьʼ теба, ма: «Юркыдаˮ, сейдаˮ нёяˮ пинˮ».
8Саӈудоʼ тюˮуʼ мэˮ, Иисусʼ хавна манэтадоʼ яӈгу.

9Хойʼ нид хаˮмотабтоʼ, Иисус сиддоʼ табэдамба ма: «Ненэцяʼ Нюӈэ Нюмдебада хавыˮ поӈгад яӈорʼ илелманда ӈэсондʼ, тикы манэˮмэмдаˮ хибяхартанʼ нёраˮ вадесˮ»+.
10Тохоламбадида Нянда хонаркуˮ: «Моисейʼ Ватомʼ теневанаˮ ӈамгэ Илиямʼ нерня тось таранаӈэ вадеˮӈадоʼ?»
11Иисус няндоʼ таремʼ ма: «Ненэся ӈодˮ Илия тоˮмахаданда сямян сермʼ несэймда тара.
12Мань няндаˮ мадмʼ, Илия мале тось, ненэцяӈгавˮ сита ниць хамэдаˮ, харвабцондоʼ серʼ пэрӈаць. Ненэцяʼ Нюӈэ Нюмдебада ӈобтаремʼ нядандоʼ маямʼ хованда».
13Тикырихина Тохоламбадида Хэхэдаӈгода Иоаннмʼ вадеˮмямда хамэдадоʼ+.



Няˮмаравы ӈацекымʼ Савумдаˮмада

(Мк 9:14-29; Лк 9:37-43)

14•Ненэцяӈгˮ тэвбатоʼ Иисусанʼ ненэцьʼ то, пулыта ниʼ хаˮмахая ма:
15«Нумʼ Ервэй, хасава нюми сялилтава! Тебкадарӈа, ӈулиˮ маяндорӈа. Тунʼ моˮнасетыˮ, итʼ моˮнасетыˮ.
16Тохоламбадахат тэврабˮни ӈодˮ, пыдхавадоʼ савумда яˮмадонзь».

17Иисусхав вадахата таремʼ ма: «Нумдʼ ниня пунрёда нанзхамы тюку илӈгы ненэцяӈэ! Тамна сяхаӈгунатʼ нянандаˮ мэӈгудмʼ? Тамна сяхаӈгунат сиддаˮ ебтабаӈгудмʼ? Хасава ӈацекымʼ тюконʼ Няни тэврараˮ»
18Иисус ӈылекамʼ табˮлада, ӈылека хасава ӈацекэхэд тарпыˮ. Тикыринда ӈодˮ ӈацекы савума+.
19Тикахана Тохоламбадида яландоʼ Иисусанʼ тоˮ, таремʼ маˮ: «Маняˮ ӈамгэ ӈылекамʼ питарць яˮмасаваˮ?»
20-21Иисусхав няндоʼ таремʼ ма: «Неновна нива пунрёвандаˮ нид. Ненэся няндаˮ мадмʼ, горчицаʼ сэвкоцяʼ ӈар пунрёбцондаˮ танябˮ, тюку пэ хоянʼ таремʼ мамбтаˮ: ‹Тюкоход тайкуʼ ханьˮ›, тайкуʼ ханда. Тикахавахана яˮамнараˮ яӈгуда».*+



Хавамда, яӈорʼ Илелмамда ӈаниʼ Вадесоˮмада

(Мк 9:30-32; Лк 9:43-45)

22•Галилеяхана ӈобтʼ маˮлёбтоʼ, Иисус няндоʼ ма: «Ненэцяʼ Нюӈэ Нюмдебада ненэциеˮ ӈудахаˮ миˮманда.
23Сита маядаӈгуˮ, няхаромдэй яляхана Пыда яӈорʼ илелтыˮ». Тикахад ибедоʼ ӈулиˮ вомаˮ+.



Хэбидя Харданʼ ӈэваʼ мирмʼ миˮма

24Иисус Тохоламбадита няʼ Капернауманʼ тэвбатоʼ, Хэбидя Харадʼ ӈэваʼ мирӈэ дидрахмамʼ* маˮламбадаˮ Пётартʼ тоˮ, таремʼ маˮ: «Сиддаˮ Тохоламбадараˮ Хэбидя Харадʼ ӈэваʼ мирмʼ ни салдамбюˮ?»+
25Пётр вахалъйˮ: «Ханя салдамбюˮ». Мятʼ тюӈгутабта, Иисус сита нертемба ма: «Симон, ихинянд хурка? Яʼ ний параӈодаˮ ӈэваʼ миредоʼ, илебцандоʼ ӈэваʼ мире хибяхат няˮмарпидоʼ? Хартоʼ нюхутатоʼ? Хэвняӈы хибяхат?»
26Пётр ма: «Хэвняӈэхэт». Иисус нянда ма: «Тиканда нюˮ ваˮӈаˮ.
27Сиддоʼ манзабтавоӈгаданаˮ, тонʼ ханьˮ, итʼ вадар муˮ. Нюртеˮэӈэ еремда халяр няˮмад, нянда си няӈгарˮ, статир есямʼ* хоӈгун. Ханад, Мань еˮэйдани, пыдар еˮэйданд ӈэваʼ мирˮӈэ няндоʼ мит».






* 17:21 Ханяӈы ӈудахана падвы падаркаˮна тикы пады: «Тарця тэнзхав нива ӈавормамʼ мэˮлись, туёˮлись питарпада».

* 17:24 Дидрахма – ненэйхад сертавы сидя драхмаʼ мян грекʼ еся. Сидя юдмʼ потахад пясь, тикахад ӈарка хусувэй хасава, похона сидя драхмамʼ Хэбидя Харданʼ ӈэваʼ мирӈэ салдамбабата таравы. Ӈадьбята тикы Хэбидя Харадʼ ӈэваʼ мирмʼ «дидрахмаӈэ» нюмдебавэдоʼ. Сидя драхма – сидя динарийʼ мян.

* 17:27 Статир – тет драхмаʼ мян грекʼ ненэй еся. Ӈопой драхма – манзаранаʼ яляʼ недбя.




• 17:1 Мк 9:2-13, Лк 9:28-36

+ 17:1 Мк 5:37, Мк 14:33

+ 17:5  Мф 3:17,

+ 17:9 Мф 8:4, Мф 9:30, Мк 1:44

+ 17:13 Мф 11:14, Лк 1:17

• 17:14 Мк 9:14-29, Лк 9:37-43

+ 17:18 Мк 1:26, Ӈэд 8:7

+ 17:20 Мф 13:31, Лк 17:6, Мк 11:23

• 17:22 Мк 9:30-32, Лк 9:43-45

+ 17:23 Мф 16:21, Мф 20:19

+ 17:24 Мк 9:33, Мф 22:17

Нувʼ Параӈодадавахана сямянхат ӈарка

(Мк 9:33-37; Лк 9:46-48)

181•Таʼ ёльцьӈгана Тохоламбадида Иисусанʼ тоˮ, хонаркуˮ: «Нувʼ Параӈодадавахана сямянхат ӈарка хибя?»
2Иисус ӈацекымʼ хаӈгая, поӈгандоʼ нултада,
3таремʼ ма: «Ненэся няндаˮ мадмʼ, несэйӈэ нибтаˮ ханьˮ, ӈацекэрахадаˮ нибтаˮ ӈаˮ, Нувʼ Параӈодадаванʼ нидаˮ тюӈгуˮ+.
4Хибяри тюку ӈацекыʼ тотревʼ пыхыдамда нюдимдена, Нувʼ Параӈодадавахана сямянхат ӈарка ӈэӈгу.
5Хибяри Мань нюмганани тюкуʼ тоˮлаха ӈопой ӈацекымʼ сейханда пэнда, Сиˮми сейханда пэӈа+.



Хэбяханʼ хокабтаӈгода

(Мк 9:42-48; Лк 17:1-2)

6Хибяри, тикы Няни пунрёда нюдякохот ӈопоймʼ хэбяханʼ манзабтабˮ, саӈговота манябэмʼ иканда тяхаʼ сярхая, явʼ ёрянʼ моваюмʼ нянанда хынебэй ӈэӈгу.
7Ненэцие хэбяханʼ манзабтамбаванда нид яʼ тирˮ еремда! Тарцяˮ серˮ ниˮ яӈгодˮ, ненэцие хэбяханʼ манзабтамбадахавахана маяʼ ӈэӈгу+.
8Ӈуданд, ӈэнд сит хэбяханʼ тэврамбабˮ, сапхаюн, хэвняʼ мохоюн. Сидя ӈудамʼ, сидя ӈэмʼ мэць пилиˮ тута тунʼ еремянд екававна, ваеˮ ӈудамʼ, ваеˮ ӈэмʼ мэць иландʼ тэвабˮ сава+.
9Сэванд сит хэбяханʼ тэврамбабˮ, сэвар тюхулт, хэвняʼ мод. Сидя сэвмʼ мэць гееннаʼ тута тунʼ еремянд екававна, ваеˮ сэвмʼ мэць иландʼ тэвабˮ сава»+.



Ёховы хуʼ нямна ӈэда лахарё

(Лк 15:3-7)

10-11•Тосадаˮ, тикы маноркат ӈобкартамдоʼ нёдаˮ токалпюˮ. Няндаˮ мадмʼ, нувʼ няна мэна юне ядэланидоʼ нувʼ няна мэна Нисяни сядмʼ пилиˮ маниеˮ.*
12Ихиняндаˮ хурка? Хибяриʼ юрˮ хунда ӈэда яхананда ӈопойндоʼ ёхобˮ, юрʼ няюʼ хасаваюта хойʼ ниня хае, ёховэмда пюрманзь ни хандˮ?
13Ненэся няндаˮ мадмʼ, тикамда хобˮнанда, нивы ёховы юрʼ няюʼ хасаваюкаданда, нянда ханяцейʼ маймбаӈгу.
14Таремʼ, тикы маноркат ӈопойхартандоʼ ёхо Нувʼ Нисяндаˮ ватода яӈгу+.



Ет хэбяхамʼ сертана няр

(Лк 17:3)

15•Нянд пыдар ет хэбяхамʼ сертабˮ, нянда ханьˮ, яландиʼ мэвахандиʼ вэвамда хэтад. Нянд намдбата, тикахана нямд нир ёсˮ.
16Нихивабта намдˮ, нянанд тамна ӈопой-сидя ненэцяндар содаˮ. Тиканда сырмы сидя-няхарˮ ненэцяʼ вадахаˮна хусувэй серˮ ненадумда.
17Няндоʼ нихивабта намдˮ, Хэхэʼ мятʼ манˮ. Хэхэʼ мякартанʼ нибта намдˮ, нянанд Нумгад ерменя, ӈэваʼ мирмʼ маˮламбада ненэцялаха ӈэя+.

18Ненэся няндаˮ мадмʼ, ӈамгэри яʼ ниня сярнараˮ, нувʼ няна ӈаниʼ сярвы ӈэӈгу. Ӈамгэри яʼ ниня сибданараˮ, нувʼ няна ӈаниʼ сибдёда.
19«Ненэся ӈаниʼ няндаˮ мадмʼ, яʼ ниня ӈамгэри серкнандаˮ ханяӈы сидяраˮ вадитиʼ ӈобнзерʼ ӈэсь хамбˮнандиʼ, Нувʼ Нисяхадани хандамдиʼ няˮмаӈгудиʼ+.
20Сидя-няхарˮ ненэцьʼ Мань нюмни едʼ маˮлёбта, таняна Мань поӈганандоʼ мэдмʼ».



Сянавахад ехэрана хаби

21Тикахана Пётр Иисусанʼ то, таремʼ ма: «Нумʼ Ервэй, еˮни хэбяхамʼ сертабада няни вэвамда сян юраӈгув? Сиˮивʼ юраӈгув?»+
22Иисус ма: «Сиˮивмʼ нянд нидмʼ вадесˮ, сиˮив юдʼ мэваʼ сиˮивмʼ.

23Ӈадьбята Нувʼ Параӈодадава хабихиˮната есьдоʼ таславанʼ харвана параӈодаʼ тоˮлаха.
24Тасла пяˮмахаданда, юˮ ёнарˮ талант* ӈатебясавэймʼ нянда тэвраˮ.
25Ӈатебянда сал яӈговаʼ нид, ервада ӈатебянда салӈэ пыхыдамда, пухуцямда, нюда, сямян илебцамда мирдаць табэда.
26Хабида янʼ моˮна, ӈэвамда хаˮавра ма: ‹Ӈариˮ ӈатенаˮма, малʼ салдаӈгув›.
27Ерв хабимʼ сялилць ӈатебясялмдеда, ӈэдарада.
28Хабихив тарпˮмахаданда, няданда юрˮ динариймʼ* ӈатебяӈэ ханавы хаби нямда хо. Тикы нямда няˮмада, сохомдамба пяда, ма: ‹Ӈатебяр таˮ!›
29Няда янʼ моˮнэйˮ, нянда ма: ‹Ӈариˮ ӈатенаˮма, салдаӈгув›.
30Нябихивар вато ни ӈаˮ. Таʼ екававна хая, ӈатебямда салдаванда ӈэсондʼ нямда сяролава мятʼ мода.
31Тикымʼ маниевы хаби нита иˮ ӈулиˮ вомаˮ. Ервхандоʼ хаяˮ, тикы хадкэвы серо малʼ вадеˮядоʼ.
32Тикахавахана ервадоʼ неры хабимʼ пуняʼ хаӈада, ма: ‹Вэнзу хабиӈэ! Сиˮми нялаванд нид ӈатебямд малʼ хаˮавравась.
33Мань сит сялилоˮмани тотревʼ, пыдар ӈодˮ нямд таремʼ сялилпат нися тараˮ?›
34Ервада нензюмя, ӈатебямда малʼ салдаванда ӈэсондʼ сита танараӈгодахаˮ миˮӈа.
35Хусувэраˮ нянда хэбяхы инда яданʼ нибта юрыбюˮ, Нувʼ Нисями няндаˮ ӈаниʼ таремʼ ӈэӈгу»+.






* 18:11 Пуда падвы ханяӈы ӈудахана падвы падаркаˮна пады: «Ненэцяʼ Нюӈэ Нюмдебада ёховы пюрманзь, ӈэдаванзь то».

* 18:24 Ӈопой ненэй талант – 6,000 динарийʼ пир. Ӈопой динарий – манзаранаʼ яляʼ недбя.

* 18:28 Динарий – Рим параӈодадаваʼ ненэй еся. Ӈопой динарий – манзаранаʼ яляʼ недбя.




• 18:1 Мк 9:33-37, Мк 9:42-48, Лк 9:46-48, Лк 17:1-2

+ 18:3  Мф 19:16

+ 18:5 Мф 10:40, Лк 10:16, Ин 13:20

+ 18:7 Мф 26:24

+ 18:8 Мф 5:30, Мф 25:41,

+ 18:9  Мф 5:29

• 18:10 Лк 15:3-7

+ 18:14 Ин 6:39

• 18:15 Лк 17:3

+ 18:17 Мф 5:46-47,

+ 18:19 Мф 7:7-8

+ 18:21 Лк 17:4

+ 18:35 Мф 6:15,

Тодоʼ янʼ хэваʼ нямна

(Мк 10:1-12)

191•Иисус тикы вадида малеˮмяхаданда, Галилеяхад хая, Иордан яхаʼ тяхаʼ, Иудея янʼ то.
2Пумнанда ӈокаˮ ненэцяˮ миӈаˮ, Иисус таняна сиддоʼ савумдамби.

3Нянда фарисейˮ тоˮ, Сита хорпа таремʼ маˮ: «Хасавахана хусувэй хараʼ нид немда хае сероˮӈа?»
4Иисусхав тиканʼ ма: «Илмʼ Ӈадимдембада ӈулиˮ нюртеˮэʼ ненэцие хасаваӈэ, неӈэ сертавы.
5Тадтикахад таремʼ мась: ‹Ӈадьбята ненэцьʼ небямда-нисямда хаеˮмяхаданда, нехэданда перелтыˮ, пыдиʼ ӈопой ӈамзаӈэ хандаӈахаʼ›. Тикы вади нисядаˮ толаˮ?
6Тиканда мале сидя ненэцяӈгʼ нихиʼ ӈаˮ, ӈопой ӈамзахаʼ. Ӈадьбята Нумʼ ӈомдавымʼ, ненэцьʼ сидя янʼ нёмда мыˮ».

7Фарисейˮ Иисусанʼ хонаркуˮ: «Тиканда ӈамгэ тодоʼ янʼ хэˮмяʼ падармʼ микая, немʼ хае Моисей табекоса?»
8Иисус няндоʼ ма: «Самбхэндаˮ нид Моисей недаˮ хаеба сиддаˮ ӈэдарась. Ӈулиˮ нюртеˮэхэд таремʼ нись ӈаˮ.
9Мань няндаˮ мадмʼ: ‹Хибяри пухуцямда саˮеваʼ хара нись ӈаˮ, ӈани хараʼ нид хае, ӈани немʼ мэбта, тикы, вэсакохоʼ-пухуцяхаʼ ӈобкана мэсьʼ ватомʼ мадаби*›»+.

10Тохоламбадида Иисусанʼ маˮ: «Хасава пухуцянда няʼ серота тарця ӈэбˮ, нелева тарода яӈгу».
11Иисус няндоʼ ма: «Хусувэй ненэцьʼ тикы вадаʼ серʼ илесь нида пирасˮ, тяхаданда таславыриˮ пирˮӈадоʼ+.
12Неле ниня серотаˮ таняˮ: ханяӈыдоʼ таремʼ соявыˮ, ӈани ханяӈыдоʼ ненэциеˮ таремʼ сертавыˮ, тамна ӈанидоʼ Нувʼ Параӈодадаваʼ еˮэмня хартоʼ пыхыдандоʼ тарцяӈэ хэсь таславыдоʼ. Таремʼ ӈэсь пирта, таремʼ ӈэя».



Ӈацекэхэˮ сава вади Мэсоˮмада

(Мк 10:13-16; Лк 18:15-17)

13•Таʼ мальӈгана Ӈудида ӈацекыˮ ниʼ мэхэя туёˮманда еˮэмня, ненэцяˮ Иисусанʼ ӈацекы тэвраˮ. Тохоламбадахабида сиддоʼ тэдорӈаˮ.
14Иисусхав няндоʼ ма: «Ӈацекы тюлейдаˮ, Няни турти нёйдаˮ табˮламбюˮ. Нувʼ Параӈодадава тикыˮ тоˮлыхыˮ еˮэй»+.
15Ӈудида ӈацекыˮ ниʼ мэйда, тадтикахад таняд хая.



Тэта ӈацекы ненэцьʼ

(Мк 10:17-31; Лк 18:18-30)

16•Ӈобӈгуна Иисусанʼ ненэцьʼ то, хонарку: «Тохолаӈгодаӈэ*, малсяда илмʼ еˮэймани еˮэмня ӈамгэ савамʼ сертабаˮни сава?»+
17Иисусхав нянда ма: «Ӈамгэ саваʼ нямна Сиˮми хонрамбин? Ӈопой Нумли сава*. Иландʼ тюванʼ харвабат, Нумʼ табекуˮ серʼ илеˮ».
18Ненэцьʼ Нянда ма: «Хурка табекуˮ серʼ?» Иисус хэтыда: «Нён хавыдˮ, вэсакохоʼ-пухуцяхаʼ ӈобкана мэсьʼ ватомʼ нёр мадабюˮ, нён талэрˮ, сиякавна сырмэӈэ нён тараˮ,
19небяхаюд-нисяхаюд ӈарцусˮ, хахаяда нямд харт пыхыданд пирувна сянд».
20Ӈацекы ненэцьʼ Иисусанʼ ма: «Тикахаби* малʼ нёдэйн. Тамна ӈамгэми таʼ ни ӈаˮ?»
21Иисус нянда таремʼ ма: «Сямянˮмана сава ӈэванʼ харвабат, ханьˮ, илебцар мирдасˮ, маӈгбадахаˮ митерт, тиканда нувʼ няна тэтаӈэсял таняӈгу. Тикыʼ пуд туˮ, Пумнани яладˮ»+.
22Ӈацекы ненэцьʼ илебцанда ӈока ӈэваʼ нид, тикы вади намда ида вома, хая.

23Иисусхав тохоламбадахата ма: «Ненэся няндаˮ мадмʼ, Нувʼ Параӈодадаванʼ тюва тэта ненэцяӈгана саӈговоˮӈа.
24Ӈариˮ няндаˮ мадмʼ: Маха хуˮла юноʼ нибяʼ сивна пакалмацей, тэта ненэцяʼ Нумʼ Параӈодадаванʼ тювахад нензелˮ».
25Тикымʼ намда Тохоламбадида ӈулиˮ пысэйдˮ, таремʼ маˮ: «Тиканда хибя ӈэдавы ӈэсь пиртада?»
26Иисус няндоʼ сыла ма: «Ненэцяӈгаˮна пирˮита яӈгу, Нумгавʼ хусувэй ӈамгэмʼ пирˮӈа»+.
27Пётр тикы Вадахата таремʼ ма: «Ти, маняˮ хусувэй ӈамгэваˮ хае, Пумнанд товаˮнёˮ! Тиканда нянаˮ ӈамгэ хаˮамӈгуˮ?»+
28Иисус няндоʼ ма: «Ненэся няндаˮ мадмʼ, несэй илӈгана, Ненэцяʼ Нюӈэ Нюмдебада юнета ервода Ӈамдёсянда ниʼ ӈамдабата, пыдараˮ Пумнани товэӈэ, Израильʼ юкад вата сидя паӈгамʼ судеба, юкад вата сидя ервода ӈамдёсяʼ ниʼ ӈаниʼ ӈамдаӈгудаˮ+.
29Хибяри, Мань нюмни еˮэмня мядода хаевы, нибтя хасава нида, не нида хаевы, нибтя небямда, нисямда хаевы*, нюда хаевы, нибтя ёда хаевы, тикахав юрʼ мэваʼ ӈокамʼ няˮмаӈгу, малсяда илмʼ еˮэйта+.
30Нердениˮ ӈокадоʼ пудаӈгуˮ, пуданиˮ ӈокадоʼ нердеӈгуˮ+.






* 19:9 Ханяӈы ӈудахана падвы падаркаˮна тамна таремʼ пады: «Хаеревы немʼ мэна ӈобтикы вэсакохоʼ-пухуцяхаʼ ӈобкана мэсьʼ ватомʼ мадаби».

* 19:16 Ханяӈы ӈудахана падвы падаркаˮна таремʼ пады: «Сава тохолаӈгодаӈэ».

* 19:17 Ханяӈы ӈудахана падвы падаркаˮна таремʼ пады: «Ӈамгэ Сиˮми саваӈэ нюмдебин? Нумгавна ӈани хибяхарт сава яӈгу».

* 19:20 Ханяӈы ӈудахана падвы падаркаˮна таремʼ пады: «Ӈацекы ӈэˮмяхани».

* 19:29 Ханяӈы ӈудахана падвы падаркаˮна тамна таремʼ пады: «пухумда».




• 19:1 Мк 10:1-12

+ 19:9 Мф 5:32,

+ 19:11 Мк 4:11,

• 19:13 Мк 10:13-16, Лк 18:15-17

+ 19:14 Мф 18:3

• 19:16 Мк 10:17-31, Лк 18:18-30

+ 19:16 Лк 10:25

+ 19:21 Мф 5:48, Лк 12:33, Мф 6:20,

+ 19:26  Мк 14:36

+ 19:27 Мф 4:20-22

+ 19:28 Мф 16:27, Мф 25:31, Лк 22:30,

+ 19:29 Мф 16:25

+ 19:30 Мф 20:16, Лк 13:30

Виноградˮ вадюлавахана манзараниˮ нямна ӈэда лахарё

201Нувʼ Параӈодадава тарця мядʼ ервʼ тоˮлаха: ӈулиˮ хубтахана виноградˮ вадюлаваханда манзарани недваˮлеванзь тарпыˮ.
2Недватнита няʼ яляхана недбядандоʼ ӈопой динариймʼ таслахая, виноградата вадюлаванʼ ӈэдарэйда.
3Хубтыхы хасаваюдимдей часʼ пиркана пинʼ тарпабата, тэмдолава яхана ӈани тэри нуни манэˮӈа.
4Няндоʼ таремʼ ма: ‹Пыдараˮ ӈодˮ виноградˮни вадюлаванʼ хаядаˮ, ёльцьмананда няндаˮ салдаӈгув›.
5Пыдоʼ хаяˮ. Яляʼ ерʼ пиркана, ялей няхаромдэй часʼ пиркана ӈаниʼ таремʼ ӈа.
6Ялей самлянзимдей часʼ пиркана пинʼ тарпыˮ, ӈани тэри нуни манэˮӈа, няндоʼ ма: ‹Ӈамгэ наӈэдя яляʼ тюкохона тэри нудаˮ?›
7Пыдоʼ таремʼ маˮ: ‹Сиднаˮ недваˮлевы яӈгу›. Виноградˮ вадюлаваʼ ерв няндоʼ ма: ‹Пыдараˮ ӈодˮ виноградˮни вадюлаванʼ хаядаˮ›.
8Пэвсюмяʼ няӈэӈэ хэсь, виноградˮ вадюлаваʼ ерв манзаранита ӈарктанʼ ма: ‹Манзаранаˮ хаянˮ, пуда товэхэтатоʼ пясь, нерденитоʼ ӈэсондʼ недбядоʼ мисˮ›.
9Ялей самлянзимдей часʼ пиркана товыˮ тодоʼ динарийвна няˮмаˮ.
10Нерде товэхэвˮ ихиˮнатоʼ ӈани няхататоʼ ӈокаркавна няˮма енавыˮ. Хуркавна ӈодˮ тодоʼ динарийвна няˮмаˮ.
11Недбямдоʼ няˮмаˮмахадандоʼ, ервхандоʼ лаханорць, таремʼ маˮ:
12‹Пуда товыˮ ӈопой часри манзараць, маньзяванаˮ яляʼ епдямʼ пирдаˮле, саӈговоць манзаравациˮ. Няндоʼ маняˮ пирувнанаˮ салдаранёˮ›.
13Ервхав тикымʼ намда, ӈопойхандоʼ таремʼ ма: ‹Нявэ, вэнзерʼ сит нидмʼ пэрˮ. Динарийʼ едʼ нянани нисян лаханˮ?
14Еˮяр няˮамˮ, ханьˮ. Тюку пуда товэнʼ пыдар пирувнанд миˮманʼ харвадмʼ.
15Харˮн ӈамгэхэнани харˮн серцавэдмʼ нидмʼ ӈаˮ? Ӈулиˮ, мань сава ӈэвани нид сэвар вэбты?›
16Таремʼ пуданаˮ нердеӈгуˮ, нерденяˮ пудаӈгуˮ».*+



Хавамда, яӈорʼ Илелмамда няхаромдэйʼ Вадесоˮмада

(Мк 10:32-34; Лк 18:31-34)

17•Иисус Иерусалиманʼ тэвотабта, яландоʼ юкад вата сидя Тохоламбадамда хэвнякуʼ хана, няндоʼ ма:
18«Ти, Иерусалиманʼ тэвотаваˮ. Ненэцяʼ Нюӈэ Нюмдебада ӈарка ханонданахаˮ, Моисейʼ Ватомʼ теневанахаˮ миˮманда. Сита хадаванзь таслаӈгуˮ.
19Тадтикахад ӈани тэнзмʼ мэта ненэцяӈгˮ ӈандесада пэрманзь, садаванзь, лярцьʼ пянʼ тебарманзь митадоʼ. Няхаромдэй яляхана яӈорʼ илелтыˮ!»+



Иаковхаʼ Иоаннхаʼ небяндиʼ еˮэмняндиʼ выктаˮма

(Мк 10:35-45)

20•Таʼ мальӈгана Зеведейʼ нюхуʼ небя нюхуюда няць Иисусанʼ то, ӈэвамда хаˮавра ӈамгэхэвмʼ хаӈа+.
21Иисус ма: «Ӈамгэнʼ харван?» Не таремʼ ма: «Параӈодадавахананд нюхуюни няби вэняӈы Хэвханд, няби иняняӈы Хэвханд ӈамдъяхамдˮма»+.
22Иисусхав таремʼ ма: «Пыдариʼ ӈамгэмʼ хамахадандиʼ ехэрадиʼ. Мань ӈэрманда хыдямʼ ӈэрць пиртариʼ?»* Пыдхавадиʼ таремʼ маӈахаʼ: «Пиртамиʼ»+.
23Иисус няндиʼ ма: «Пыдариʼ Мань хыдями ӈэрпаӈгудиʼ*, вэняӈы Хэвхани, иняняӈы Хэвхани ӈамда ӈэдаравахав Мань нядани ни ӈаˮ, Нисяни хамэдавэрихиˮна сероˮӈа».
24Тикымʼ намда, ӈани юˮ Тохоламбадада сидя нясхандоʼ нерцилыдˮ.
25Иисусхав сиддоʼ хаӈгая, ма: «Хартаˮ тенева, ӈани тэнзмʼ мэта ненэциеˮ ӈэвахана мэнидоʼ ниняндоʼ ерводаˮ, ӈарктидоʼ ӈаниʼ хартоʼ харвабцотоʼ серʼ пэръядоʼ.
26Пыдхавараˮ поӈганандаˮ таремʼ нёя ӈаˮ. Поӈганандаˮ ӈарка ӈэванʼ харвана, манзаранадандаˮ тарая,+
27хибяраˮ поӈганандаˮ нерденяӈэ ӈэванʼ харвана, хабидандаˮ тарая.
28Ӈабцакаванда Ненэцяʼ Нюӈэ Нюмдебада, манзаранадамда хованзь товы ни ӈаˮ, манзаранацейӈэ тараванзь, Иламда ӈокаˮ ненэциеˮ салӈэ миˮманзь товы»+.



Сэвсядахаʼ Савумдаˮмада

(Мк 10:46-52; Лк 18:35-43)

29•Иерихон маркад хэвандоʼ мальӈгана, Пумнанда ӈокаˮ ненэцяˮ тоˮ.
30Сидя сэвсяда сехэрыʼ хэвхана ӈамдёвэхэʼ, Иисусʼ хэвувнандиʼ ядвамʼ намда, тёреяхаʼ: «Нумʼ Ервэй, Давидʼ Ню, сидниʼ сялилˮма!»+
31Ненэцяӈгавˮ няндиʼ мунзяламзь табекуˮ. Пыдхавадиʼ ханяцейʼ ӈаркавна тюрыць пэяхаʼ: «Нумʼ Ервэй, Давидʼ Ню, сидниʼ сялилˮма!»
32Иисус нулъйˮ, сиддиʼ хаӈа, ма: «Ӈамгэмʼ Нядани хаӈадиʼ?»
33Пыдиʼ таремʼ маӈахаʼ: «Нумʼ Ервэй, сэвниʼ сылыдамдˮма».
34Иисусхав сиддиʼ сялилць, сэвхатиʼ ӈодьʼ теба. Таминда сэвдиʼ сылыдˮ, Пумнанда хаяхаʼ+.






* 20:16 Ханяӈы ӈудахана падвы падаркаˮна тамна таремʼ пады: «Хамыˮ ӈокаˮ, тэравэхэв тянё».

* 20:22 Ханяӈы ӈудахана падвы падаркаˮна тамна таремʼ пады: «Мань хэхэдаӈговаханани хэхэдаӈго пиртариʼ?»

* 20:23 Ханяӈы ӈудахана падвы падаркаˮна тамна таремʼ пады: «Мань хэхэдаӈговаханани хэхэдаӈгодадиʼ».




+ 20:16 Мф 19:30, Лк 13:30

• 20:17 Мк 10:32-34, Лк 18:31-34

+ 20:19 Мф 16:21, Мф 17:23

• 20:20 Мк 10:35-45

+ 20:20 Мф 10:2, Мк 1:19

+ 20:21 Мф 19:28

+ 20:22 Мф 26:39, Ин 18:11

+ 20:26  Мф 23:11, Мк 9:35

+ 20:28 Ин 13:4-5, Ин 11:51,

• 20:29 Мк 10:46-52, Лк 18:35-43

+ 20:30  Мф 9:27-31

+ 20:34 Лк 7:13


21


Иерусалиманʼ Тоˮмада

(Мк 11:1-11; Лк 19:28-38; Ин 12:12-19)

211•Иерусалиманʼ тэвотабтоʼ, Елеон хойʼ хэвхы Виффагия харданʼ тэвыдˮ. Иисус сидя Тохоламбадамда ӈэдарамба,+
2няндиʼ таремʼ ма: «Иртˮ ӈэда харданʼ хаядиʼ, таминдиʼ таняна ха ямб юномʼ нюнда няʼ сярвэӈэ хоӈгудиʼ. Инямдиʼ екахая, Няни тэвраӈахаюдиʼ.
3Хибяри няндиʼ ханзелиˮ лаханабˮ, таремʼ мадиʼ: ‹Нумʼ Ервхана тараӈахаʼ›. Таминда ӈэдараӈгухуюда».
4Тикы, Нумʼ Вади вадета хэтвы вадиˮ таʼ хаˮмаванзь таремʼ хая+.
5Вадида тарцяˮ: «Сионʼ не нюнʼ* таремʼ мадаˮ: ‹Ти, Параӈодар нянд миӈа. Янадана ӈэсь, ха ямб юноʼ ниня, илебей ха ямб юноʼ ниня тиби. Тикы махаʼ нид мэта юноʼ ню›».
6Тохоламбадахаюда хаяхаʼ, Иисусʼ табэдаˮмаʼ серʼ мэдиʼ.
7Ха ямб юномʼ нюсавэйʼ тэвраӈахаюдиʼ, юнохоʼ ниʼ паныдиʼ мэӈахаʼ, Иисус тиканʼ тийˮ.
8Ӈока ненэцяˮ паныдоʼ сехэрыʼ ниʼ лехэбтамбиˮ, ханяӈэхэвˮ пиˮ тарк мадахая сехэрыʼ ниʼ лехэбтамбиˮ.
9Неранда няна миндяˮ, Пумнанда миндяˮ таремʼ тёренаˮ: «Давидʼ Нюнʼ Осанна!* Нумʼ Ервʼ нюмгана Миндяʼ ялэда саваˮ ӈэяˮ! Сямянхат тюˮуна Осанна!»+
10Иисус Иерусалиманʼ тюбˮ, марˮ малʼ манзада, ненэцяˮ васарӈаˮ: «Тикы хибя»?
11Ханяӈыдоʼ маˮ: «Тикы Галилеяхы Назаретхад ӈэда Иисус, Нумʼ Вади вадета»+.



Хэбидя Харадмʼ Хабтумдаˮмада

(Мк 11:15-19; Лк 19:45-48; Ин 2:13-22)

12•Иисус Хэбидя Харданʼ* тю, тикахана мирдатни, тэмдорти малʼ питаръяда. Есь тадабадиˮ толь, голубьмʼ нюбета нувʼ сармик мирдападиˮ ӈамдёрцие хамбхалейда+.
13Няндоʼ ма: «Таремʼ падынёˮ: ‹Мань Мяˮми туёцьʼ мяˮӈэ нюмдевнда›, пыдхавараˮ ‹мартикˮ хэӈгӈэ› сертараˮ».

14Хэбидя Хардахана сэвсядаˮ, мэднаˮ Иисусанʼ тоˮ, Пыда савумдэйда.
15Ӈаркаˮ ханонданаˮ, Моисейʼ Ватомʼ теневанаˮ Иисусʼ ӈадимдевы иʼ хэбилеˮмя серо манэць, Хэбидя Хардахана тёренана ӈацекы манэць нензюмяˮ. Ӈацекыˮ таремʼ тёренаˮ: «Давидʼ Нюнʼ Осанна!»+
16Иисусанʼ маˮ: «Тикы ӈацекыˮ хаˮмаˮмамʼ намдорӈар?» Иисусхав няндоʼ ма: «Ханяв! Таремʼ пады: ‹Савуць вади ӈацекыˮ няӈгад, ӈамяниˮ няӈгад ӈадимден›. Тикымʼ сяхаӈгартʼ толаˮмараˮ яӈгу?»+
17Тадтикахад сиддоʼ хае, тикы маркад Вифания харданʼ хая, пимда таняна мадада+.



Смоковницамʼ Мэтаˮмада

(Мк 11:12-14, 20-24)

18•Ӈулиˮ хубтакохона мартʼ салманда мальӈгана Иисус ӈамлыˮ+.
19Сехэрыʼ ядхана смоковницамʼ нюбета ӈодяʼ пямʼ манэць, някунда хая. Пяʼ ниня вэбита хавна ӈамгэхэртмʼ ни хуˮ. Пянʼ таремʼ ма: «Тад нерняʼ няданд ӈодя сяхаӈгартʼ яӈгоя!» Тикыринда ӈодˮ пя сэбэйма+.
20Тикымʼ манэць Тохоламбадида пысэйдˮ, таремʼ маˮ: «Тикы пя ханзерˮ лакриʼ сэбэйма?»
21Иисусхав тикы вадахатоʼ ма: «Ненэся няндаˮ мадмʼ, пунрёбцондаˮ танябˮ, индаˮ яданʼ пунрёбтаˮ, смоковницахана ӈэвы серкавмʼ ханяраˮ мыˮ. Тюку пэ хойхартанʼ мамбтаˮ: ‹Юркадˮ, ямдʼ санадˮ›, тикахарт таремʼ ӈэӈгу+.
22Пунрёбтаˮ, сямян туёць хандамдаˮ няˮмаӈгудаˮ»+.



Иисусʼ ватоʼ нямна хонрамбаˮма

(Мк 11:27-33; Лк 20:1-8)

23•Иисус Хэбидя Харданʼ тоˮмахаданда ненэцие тохоламбаваханда, ӈаркаˮ ханонданаˮ, ненэциеˮ ӈарктаˮ Нянда тоˮ, таремʼ маˮ: «Ӈамгэ ватовна тарць серо сертабид? Тикы ватомʼ хибя Нянд таса?»+
24Иисус вадахатоʼ таремʼ ма: «Мань ӈоˮ нядандаˮ ӈаниʼ ӈобˮ хонравндами таня. Тикымʼ хэтбатаˮ, ӈамгэ ватохона тикы серо ӈадимдембавами Мань ӈоˮ няндаˮ хэтаӈгув.
25Иоаннʼ хэхэдаӈгоˮма ханяд ӈэса? Нумгад ӈэса? Нибтя ненэцяӈгат ӈэвэкы?» Пыдоʼ помнандоʼ тасалко, маˮ: «Мамбˮнанаˮ: ‹Нумгад ӈа›, Пыда нянаˮ манда: ‹Ӈамгэ нянда нисядаˮ пунраˮ?›+
26Нябинзерʼ мамбˮнанаˮ: ‹Ненэцяӈгат ӈа›, ненэцие пилюˮӈаваˮ, ненэцяˮ Иоаннмʼ Нумʼ Вади вадетаӈэ пэрӈадоʼ»+.
27Тадтикахад Иисусанʼ таремʼ маˮ: «Ехэраваˮ». Иисус ӈаниʼ няндоʼ ма: «Мань ӈоˮ ӈамгэ ватовна тарць серо сертабавами нив хэтаӈгуˮ».



Сидя нюʼ нямна ӈэда лахарё

28«Тюку ихиняндаˮ хурка? Ӈопой ненэцяʼ сидя хасава нюда ӈэвы. Ӈарка нюхунда то, таремʼ ма: ‹Хасава нюӈэ, тюку яляʼ виноградˮ вадюлаванʼ ханьˮ, манзараˮ›.
29Хасава нюхувада нянда таремʼ ма: ‹Нидмʼ›. Пунахав, вэва ӈэвамда хамэда, хая.
30Тикахана нисядиʼ няби нюхунда хая, ӈобтаремʼ ма. Нюда ма: ‹Хандадмʼ, ервэй›. Тад ӈоˮ ни ханьˮ.
31Тиканда, хуюмʼ нисянда ватоʼ серʼ ӈа?» Пыдоʼ тикы Вадахата маˮ: «Нюртеˮэюмʼ». Иисус няндоʼ ма: «Ненэся няндаˮ мадмʼ, ӈэваʼ мирмʼ маˮламбадацейˮ, саˮенаˮ нецейˮ Нумʼ Параӈодадаванʼ минзь сиддаˮ нертембиˮ.
32Иоанн тидˮ ӈэваʼ сехэрымʼ няндаˮ манэˮлабтаванзь тось, пыдхавараˮ нянда нидаць пунраˮ, ӈэваʼ мирмʼ маˮламбадахавˮ, саˮенаˮ нехэвˮ нянда пунрэйдаць. Пыдхавараˮ тикымʼ манэсоˮмахартахадандаˮ, хэбяхыдаˮ нидаць хаеˮ, нянда нидаць пунраˮ+.



Вэнзу виноград пи вадабадиˮ нямна ӈэда лахарё

(Мк 12:1-12; Лк 20:9-19)

33•Тедаʼ ӈани хара явна ӈэда лахарёдараˮ намдадаˮ: ӈобˮ мядʼ ерв илевы. Виноград пи ӈабта, хэвувнандоʼ ваˮӈада, ӈоди няялпаваʼ еˮэмня пэ ваӈгмʼ сабка, ераӈго мэта пирцярка хардакомʼ ми. Тадтикахад виноградˮ вадюлавамʼ виноград вадабадахаˮ хае, хубта янʼ хая+.
34Ӈоди маˮлаваʼ ёльцяʼ хахаяламзь, виноградˮ вадюлаваʼ ерв ӈодида хосая виноград вадабадахаˮ хабида ӈэдара.
35Виноград вадабадахавˮ хабида няˮмахая, ӈопоймдоʼ ладорӈадоʼ, нябимдоʼ хададоʼ, тамна ӈопоймдоʼ манябэхэˮна ладорӈадоʼ+.
36Ервадоʼ нерэхэданда ӈокавна ӈани хабида ӈэдара. Виноград вадабадахавˮ сиддоʼ ӈаниʼ неры мэсыˮманандоʼ мэˮ.
37Пилиˮ пудахава, ервадоʼ харта нюмда ӈэдарамби, таремʼ ма: ‹Мань нюхувами ӈамгэӈэ пэртадоˮма›+.
38Виноград вадабадаˮ ервандоʼ нюмʼ манэць, помнандоʼ маˮ: ‹Тюкохов илебцамда еˮэйманда! Хадахаваˮ, илебцʼ еˮэймда ханаӈгуваˮ!›
39Сита няˮмаˮ, виноградˮ вадюлавахад хэвняʼ ханахая, хададоʼ.
40Виноградˮ вадюлаваʼ ерв тобˮнанда, тикы виноград вадабади ханзерˮ мэӈгуда?»
41Пыдоʼ Иисусанʼ маˮ: «Тикы вэнзу, мэтˮмана хадаӈгуда. Виноградˮ вадюлавамʼ ӈани виноград вадабадахаˮ митада. Тикыˮ, ӈоди ёльцьӈганандоʼ тэврамбаӈгудоʼ»+.
42Иисус няндоʼ ма: «Хэбидя Падаркаˮна сяхаӈгартʼ тарцямʼ нисяраˮ толабюˮ: ‹Миртиˮ ваˮлавы манябэ, харадʼ ёӈгы пэ паӈгӈэ таралъйˮ. Тикы, Нумʼ Ервхад ӈа, маняˮ мание, иʼ хэбилеˮмя серˮ›?+
43Ӈадьбяˮни няндаˮ мадмʼ, Нумʼ Параӈодадава нядандаˮ марманда, таромʼ хаˮаврамбаванда ненэциеˮ тэнзанʼ миˮманда.
44Тикы пэʼ ниʼ мантэна мардода, тикы пэ ненэцяʼ ниʼ мантэбˮ, сита няялта».
45Ӈаркаˮ ханонданаˮ, фарисейˮ Иисусʼ хара явна ӈэда лахарю намда, сиддоʼ вадеˮмямда хамэдадоʼ.
46Иисусмʼ няˮмаванʼ харбиладоʼ, тад ӈоˮ ненэциеˮ Иисусмʼ Нумʼ Вади вадетаӈэ пэрмаʼ нид ненэцяӈгˮ сейдоʼ пинаˮ+.






* 21:5 Сионʼ не ню – Иерусалимʼ терˮ.

* 21:9 Осанна – арамʼ вада. Тидˮ ӈэда хамэдита тарця: «Сиднаˮ ӈэдаˮ!» Нувмʼ савуць мэта вадаӈэ хая.

* 21:12 Ханяӈы ӈудахана падвы падаркаˮна таремʼ пады: «Нумʼ Хэбидя Харданʼ».




• 21:1 Мк 11:1-11, Лк 19:28-38, Ин 12:12-19

+ 21:1  Ӈэд 1:12

+ 21:4  Ин 12:15, Мф 1:23, Мф 26:56, Ин 19:36

+ 21:9  Мф 9:27, Мф 23:39

+ 21:11 Лк 7:16

• 21:12 Мк 11:15-19, Лк 19:45-48, Ин 2:13-22

+ 21:12  Лк 2:24

+ 21:15  Мф 9:27

+ 21:16 Лк 19:39,

+ 21:17 Лк 19:29, Лк 24:50, Ин 11:18

• 21:18 Мк 11:12-14, Мк 11:20-24

+ 21:18 Мф 4:2

+ 21:19  Мф 24:32, Лк 13:6

+ 21:21 Мф 17:20,

+ 21:22 Мф 7:8, Мф 17:20,

• 21:23 Мк 11:27-33, Лк 20:1-8

+ 21:23 Ӈэд 4:7

+ 21:25 Мф 3:6, Лк 7:30

+ 21:26 Мф 11:9, Мф 14:5

+ 21:32 Лк 7:29

• 21:33 Мк 12:1-12, Лк 20:9-19

+ 21:33  Мк 13:34

+ 21:35 Мф 22:6, Мф 23:34,

+ 21:37 Мф 3:17,

+ 21:41 Ӈэд 13:46

+ 21:42  Ӈэд 4:11,

+ 21:46 Мк 11:18, Мк 11:32

Тюва мядиˮмярмаʼ нямна ӈэда лахарё

(Лк 14:15-24)

221•Иисус хара явна ӈэда лахарю мэць, тамна няндоʼ лахана, ма:+
2«Нувʼ Параӈодадава, нюмда нелеба мядиˮмялабтаӈгода параӈодараха+.
3Параӈода тюва мядиˮмярманʼ хамыда хосая хабида ӈэдара, хамэхэбида тованʼ ниˮ харваˮ.
4Параӈода ӈани несэй хаби ӈэдарамба таремʼ ма: ‹Хамэхэˮ мадаˮ, тольни хамэдыˮ, хоробини, ӈани ӈаямлавыни яхавыˮ, малʼ хамэдыˮ. Тюва мядиˮмярманʼ тояˮ›.
5Хамэхэвˮ тикы вади ӈамгэхэртаӈэ нись пэрˮ, няньʼ ӈувоˮ вадюлаванʼ хэнидоʼ хаяˮ, ӈавори мирдапаванзь хэнидоʼ хаяˮ.
6Тамна ӈанихивˮ хабида няˮмаˮ, ӈандесада пэръядоʼ, тадтикахад хадэйдоʼ+.
7Параӈода ӈулиˮ нензюмя, саюда таняʼ ӈэдара, тикы хавыдик хадэйда, хардамдоʼ парадада+.
8Тадтикахад хабихита таремʼ ма: ‹Тюва мядиˮмярма хамэды, хамэхэвˮ тикахана мэйваˮ ниˮ ӈаˮ+.
9Тиканда сехэрыˮ нярхалоˮмахаˮ хаядаˮ, хусувэй хонамдаˮ тюва мядиˮмярманʼ хаӈараˮ›.
10Хабида сехэрыˮ ниʼ хэхэя, саваˮ ӈэдакыˮ, вэваˮ ӈэдакыˮ, хонахабидоʼ малʼ тюва мядиˮмярманʼ маˮлэйдоʼ. Тюва мядиˮмяртахаˮна пана.

11Параӈода мядиˮмярти манэˮманзь тюбта, тювахана мэта ембдярмʼ нивы серавымʼ манэˮӈа,
12таремʼ ма: ‹Нявэ, тювахана мэта ембдярмʼ нись мэсˮ, ханзерˮ тюконʼ тюсан?› Нябихив мунзи.
13Тикахавахана параӈода манзаранахата ма: ‹Маноӈгая ханараˮ, пихий пэвдянʼ мораˮ. Таняна яр марнаӈгу, тивˮ ирнаˮ ӈэӈгуˮ›+.
14Хамыˮ ӈокаˮ, тэравэхэв тянё».



Римʼ ӈарка параӈоданʼ таславы ӈэваʼ мир

(Мк 12:13-17; Лк 20:20-26)

15•Тикахавахана фарисейˮ хаяˮ, Иисусмʼ, вадахата таркахая, еремде тасламбиˮ+.
16Фарисейˮ Иродʼ* ненэцяӈгаˮна тохоламбадидоʼ Иисусанʼ ӈэдараˮ. Пыдоʼ маˮ: «Тохолаӈгодаӈэ, маняˮ тенева, Пыдар тидˮ ӈэда ненэцянд, ненэсявна Нумʼ минанʼ тохоламбид. Хибяхартанʼ нин нялыторˮ. Ненэциеˮ сякˮ нин сырˮ.
17Тиканда маӈгарˮ, Ихинянд хурка: Римʼ ӈарка параӈоданʼ* ӈэваʼ мирмʼ миць сероˮӈа, ни?»+
18Иисусхав вэнзу имдоʼ хамэда, ма: «Сидяʼ няндотаӈэ, ӈамгэ Сиˮми хорпидаˮ+?
19Ӈэваʼ мирˮӈэ салдамбада есямʼ Няни манэˮлабтараˮ». Нянда динариймʼ тэвраˮ.
20Иисус няндоʼ ма: «Хибяʼ сидяӈг тикахана ӈа, хибяʼ нюмʼ пады?»
21Пыдоʼ маˮ: «Римʼ ӈарка параӈодаʼ». Тиканда Иисус няндоʼ ма: «Параӈодаʼ ӈамгэмʼ параӈоданʼ мипираˮ, Нумʼ ӈамгэмʼ Нумдʼ мипираˮ».
22Тикымʼ намда пысэйдˮ, Сита хае, хаяˮ.



Яӈорʼ илелмаʼ нямна хонаркоˮма

(Мк 12:18-27; Лк 20:27-40)

23•Тикы яляʼ ненэцяʼ яӈорʼ илелмамʼ яӈгодаӈэ вадета саддукейˮ Иисусанʼ тоˮ, Сита хонраˮ:+
24«Тохолаӈгодаӈэ, Моисей таремʼ мамы: ‹Хибяри нюсиˮ хабта, няда сэрахананда нелехэя, неканда еркармʼ тамна тяхаʼ вэтабата тара›.
25Поӈгананаˮ сиˮив некас танявыˮ. Нюртейдоʼ нелеˮмяхаданда нюсиˮ ха. Пухуцяда папахананда хаи.
26Таремʼ нябимдейʼ, няхаромдэйʼ, сибимдейʼ ӈэсондʼ тэвыˮ.
27Пилиˮ пуда не ӈаниʼ ха.
28Тиканда яӈорʼ илелмаʼ ёльцьӈгана, тикы сиˮивхад ханяӈэндоʼ не ӈэӈгу? Хусувэндоʼ несиˮ».
29Иисус тикы вадахатоʼ ма: «Хэбидя Падаркат, Нумʼ ныхыхыд ерме ёхоборӈадаˮ.
30Яӈорʼ илелмаʼ ёльцьӈгана ниˮ нелеӈгˮ, хаюпа ниˮ ханасˮ, нумгана мэна нувʼ юне ядэланарахаˮ* ӈэӈгуˮ.
31Хавыʼ яӈорʼ илелмаʼ нямна Нумʼ няндаˮ хэтвымʼ нисяраˮ толабюˮ?
32Вадада тарця: ‹Мань Авраамʼ Нумдмʼ, Исаакʼ Нумдмʼ, Иаковʼ Нумдмʼ›. Нумʼ хабэй ненэциеˮ Нумʼ ни ӈаˮ, иленя ненэциеˮ Нумʼ».
33Ненэцяˮ тикымʼ намда, Тохолирканда ӈулиˮ пысэйдˮ.



Сямянхат ӈарка табеко

(Мк 12:28-34; Лк 10:25-28)

34•Иисусʼ саддукей вадасяламдевамʼ намда, фарисейˮ ӈобтʼ маˮлыˮ.
35Ӈопойдоʼ, Моисейʼ Ватомʼ теневана Иисусмʼ хорпа, ма:
36«Тохолаӈгодаӈэ, Ватохона сямянхат ӈарка табеко хурка?»
37Иисус нянда ма: «‹Нумʼ Ерв Нумд сеянд яданʼ, сёнзянд ӈарданʼ, инд яданʼ мэнед›.
38Тикы нюртеˮэ, сямянхат ӈарка табеко.
39Нябимдей ӈоˮ ӈобтикы нянда тоˮлаха: ‹Хахаяда нямд харт пыхыданд пирувна сянд›.+
40Хусувэй Вато, Нумʼ Вади вадетиˮ хусувэй вада тикы сидя табекоход паӈгды»+.



Давидʼ Нюʼ нямна хонаркоˮма

(Мк 12:35-37; Лк 20:41-44)

41•Фарисейˮ ӈобтʼ маˮлёванʼ, Иисус сиддоʼ хонра:
42«Христосʼ нямна ибедаˮ хуркаˮ? Хибяʼ ню?» Пыдоʼ маˮ: «Давидʼ ню».+
43Иисус няндоʼ ма: «Давид Хэбидя Индадмʼ нядˮмяць, ханзерˮ Сита Нумʼ Ервӈэ нюмдеба, таремʼ мась:
44‹Нумʼ Ерв Нумʼ Ервхани ма: «Саюд Ӈэт ӈылʼ таӈылмдавани ӈэсондʼ вэняӈы Хэвханани ӈамдюˮ»›.+
45Тиканда Давид Сита Нумʼ Ервӈэ нюмдебабˮ, ханзерˮ Пыда Давидʼ ню ӈэсь пирˮӈада?»
46Хибяхарт Нянда ӈобкарт вадамʼ хэта яˮма. Тикы яляхад тальняюʼ Иисусмʼ тамна хонрамба сейдоʼ пинаˮ+.






* 22:16 Ирод ӈарка параӈодаʼ ню – Ирод Антипа.

* 22:17 Тидˮ таремʼ пады: «Кесарь».

* 22:30 Ханяӈы ӈудахана падвы падаркаˮна таремʼ пады: «Нумʼ юне ядэланарахаˮ».




• 22:1 Лк 14:15-24

+ 22:1 Мф 13:34

+ 22:2 Мф 25:10,

+ 22:6 Мф 21:35, Мф 23:34,

+ 22:7 Мф 21:41

+ 22:8 Мф 10:11, Ӈэд 13:46,

+ 22:13 Мф 8:12

• 22:15 Мк 12:13-17, Лк 20:20-26

+ 22:15 Лк 11:54

+ 22:17 Мф 17:24-25

+ 22:18 Мк 7:6, Лк 12:1

• 22:23 Мк 12:18-27, Лк 20:27-40

+ 22:23 Ӈэд 4:1, Ӈэд 23:8

• 22:34 Мк 12:28-34, Лк 10:25-28

+ 22:39  Мф 19:19

+ 22:40 Мф 7:12,

• 22:41 Мк 12:35-37, Лк 20:41-44

+ 22:42  Мф 9:27

+ 22:44  Ӈэд 2:34-35

+ 22:46 Лк 20:40

Фарисей, Моисейʼ Ватомʼ теневани Вомдартамбаˮмада

(Мк 12:38-40; Лк 11:37-52; 20:45-47)

231•Таʼ мальӈгана Иисус ненэцяӈгˮ, Тохоламбадахата таремʼ лахана:
2«Моисейʼ Ватомʼ теневанаˮ, фарисейˮ Моисейʼ ӈамдёсьʼ янʼ ӈамдыдˮ.
3Таремʼ, сямян няндаˮ вадетахатоʼ намдорӈадаˮ, вадитоʼ серʼ ӈадаˮ. Серотоʼ серкавʼ нёдаˮ ӈаˮ. Серодоʼ вадитоʼ серʼ ниˮ хаˮморцетуˮ.
4Пыдоʼ миневаʼ техэ, саӈговота ӈавэ сярхая, ӈани ненэциеˮ марцьʼ ниʼ пэръядоʼ. Пыдхавадоʼ тикымʼ миневанзь ӈудитоʼ таркахарт манзабтаванʼ ниˮ харваˮ.
5Сямян пэртамдоʼ ненэциеˮ манэˮлабтˮӈэ пэрӈадоʼ: табекуˮ лабтэйкоцямʼ* латамдамбидоʼ, панытоʼ масяро ямбумдамбидоʼ.
6Мядиˮмярмахаˮна сямянхат сава яхаˮна ӈамдёвамʼ харвобтасетыˮ, маˮлюӈгалава мякаˮна ненадори яхаˮна ӈамдёвамʼ харвобтасетыˮ+.
7Тэмдолава яхаˮна ненэциеˮ няндоʼ тороватвамʼ, сиддоʼ раввиӈэ* пэрмамʼ харвобтасетыˮ.
8Пыдхавараˮ раввимʼ нёдаˮ нюбесˮ. Тохолаӈгодараˮ ӈопой, пыдхавараˮ малʼ нясдаˮ+.
9Яʼ ниня хибяхартмʼ нисядандаˮ нёдаˮ нюмдебюˮ, Нисяраˮ ӈопой – нувʼ няна Мэна.
10Тохолаӈгодамʼ нёдаˮ нюбесˮ. Тохолаӈгодараˮ ӈопой – Христос.
11Поӈганандаˮ сямян ӈаркараˮ манзаранадандаˮ тарая+.
12Харта пыхыдамда ӈарцута таӈылмдавы ӈэӈгу, харта пыхыдамда таӈылмдамбадахав ӈарцуˮманда+.
13-14Моисейʼ Ватомʼ теневанаӈэ, фарисейӈэ, сидяʼ няндотаӈэ, маяндыдаˮ! Нувʼ Параӈодадавамʼ ненэцяӈгат талыбидаˮ. Хартаˮ нидаˮ тюӈгˮ, тюӈгутани нидаˮ ӈэдарамбюˮ.*+
15Моисейʼ Ватомʼ теневанаӈэ, фарисейӈэ, сидяʼ няндотаӈэ маяндыдаˮ! Ӈопой ненэцямʼ пунрёбцохондаˮ сюртеванзь яво, ё маторпидаˮ. Ӈопойдандаˮ хэбта, тикымʼ нядандаˮ сидяʼ мэваʼ вэва, гееннаʼ нюӈэ сертабираˮ.
16Сэвсяда нерденяӈэ, маяндыдаˮ! Пыдараˮ мадаˮ: ‹Хибяри Хэбидя Хардахана ваторабта, серˮ ни ӈаˮ. Хэбидя Харадʼ солотэйхана ваторанахав, харта ватораˮмахананда сяры›+.
17Саˮлаӈэ, сэвсядаӈэ! Хуюмʼ няхаданда ӈарка? Солотэй? Солотэймʼ хэбидяӈэ сертабада Хэбидя Хардаюмʼ?
18Ӈаниʼ таремʼ мадаˮ: ‹Хибяри ханондалавахана ваторабта, серˮ ни ӈаˮ. Ханондалаваʼ ний ханхана ваторанахав харта ватораˮмахананда сяры›.
19Сэвсядаӈэ!* Хуюмʼ няхаданда ӈарка? Ханъюмʼ? Ханмʼ хэбидяӈэ сертабада ханондалаваюмʼ?
20Ханондалавахана ваторанахав, ханондалавахана ватора, хусувэй нинянда ӈэдахана ӈаниʼ ватора.
21Хэбидя Хардахана ваторанахав, Хэбидя Хардахана ватора, мюнянда Мэнахана ӈаниʼ ватора.
22Нувʼ няӈэхэна ваторанахав, Нумʼ ервода ӈамдёсяӈгана ватора, нинянда Ӈамдёдахана ӈаниʼ ватора.
23Моисейʼ Ватомʼ теневанаӈэ, фарисейӈэ, сидяʼ няндотаӈэ маяндыдаˮ! Мятахад, укропхад, тминхад, тикыˮ ӈамдэкататаˮ юдимдей пелямдоʼ Нумдʼ мипабатаˮ ӈодˮ, Ватохона сямянхат ӈаркамда хаебидаˮ: тидˮ ӈэвамʼ, сялилмамʼ, пунрёвамʼ. Тикы сермʼ сертаба тара, няби сермʼ ӈоˮ хаебата ӈаниʼ ни тараˮ.
24Сэвсяда нерденяӈэ! Ниберёмʼ тэрабираˮ, маха хуˮла юноховамʼ нихимбираˮ!
25Моисейʼ Ватомʼ теневанаӈэ, фарисейӈэ, сидяʼ няндотаӈэ маяндыдаˮ! Хыдяндаˮ, педандаˮ пиняӈэцеймда хабтумдамбидаˮ, мюйхабидоʼ мармэхэна панˮӈаˮ, сямянˮмана тяхабтёйˮ.
26Сэвсяда фарисейӈэ! Нюртеˮэʼ хыдянд* мюймʼ хабтумдаˮ, тикахана пиняӈэда ӈаниʼ хабто ӈэӈгу.
27Моисейʼ Ватомʼ теневанаӈэ, фарисейӈэ, сидяʼ няндотаӈэ маяндыдаˮ! Пыдараˮ сэрˮ ӈолепяхана ӈотавы хальмермʼ сюрцьʼ хоркадёрхадаˮ. Тикыˮ пиняӈытоʼ паской ӈэсь, мюйдоʼ хальмерʼ лэхэˮна, хуркари нанзакабтёдахаˮна панˮӈаˮ+.
28Таремʼ пыдараˮ ӈодˮ ненэцяӈгаˮна тюˮурид тидˮ ӈэдарахадаˮ, мюняхавахана тяхариʼ сидяʼ няндотадаˮ, ватомʼ мадабададаˮ.
29Моисейʼ Ватомʼ теневанаӈэ, фарисейӈэ, сидяʼ няндотаӈэ маяндыдаˮ! Пыдараˮ Нумʼ Вади вадетиˮ хальмерˮ пэʼ хоркадёд сертабидаˮ, тидˮ илевыˮ хальмерˮ пэʼ хоркадю падтамбидаˮ.
30Таремʼ мадаˮ: ‹Нисянанаˮ ялэˮ мальӈгана танявы ӈэбˮнанаˮ, маньзяванаˮ Нумʼ Вади вадетиˮ вэямʼ хамдаба нядандоʼ вунзяваˮ тараӈгуˮ›+.
31Тиканда Нумʼ Вади вадети хадабавыˮ нюˮ ӈэвамдаˮ хартаˮ ӈадимдембираˮ.
32Нисянатаˮ хэбяхыˮ ёльцеӈгосямʼ пандараˮ!
33Пыдараˮ халыӈэ, ӈабтцавэй халыʼ нюӈэ! Ханзерˮ гееннаʼ танаравахад хунаӈгудаˮ+?
34Ӈадьбяˮни ти, Мань Нумʼ Вади вадети, иӈудоти, Моисейʼ Ватомʼ теневани няндаˮ ӈэдарамбидмʼ. Пыдхавараˮ ханяӈыдоʼ хадаӈгудаˮ, ханяӈыдоʼ лярцьʼ пянʼ тебартыдаˮ, ӈани ханяӈэхэбидоʼ маˮлюӈгалава мякˮнатаˮ садамбаӈгудаˮ, тадтикахад хардахад ӈани харданʼ питарпаӈгудаˮ+.
35Ти, тидˮ ӈэда Авельʼ вэяхад пэсь, Хэбидя Хардахаʼ ханондалавахаʼ поӈгана пыдараˮ хадавы Варахияʼ ню – Захарияʼ вэяʼ ӈэсондʼ яʼ ниня хамдавы тидˮ ӈэдиˮ сямян вэя малʼ няндаˮ хаˮамӈгуˮ.
36Ненэся няндаˮ мадмʼ, тикы малʼ тюку илӈгы ненэцяӈгˮ хаˮамӈгуˮ.



Иерусалимамʼ мание Ярувоˮмада

(Лк 13:34-35)

37•Иерусалимэй! Иерусалимэй! Нумʼ Вади вадети хадабадаӈэ, нянд ӈэдаравы манябэхэˮна ладорпадаӈэ! Ханида тота ӈылʼ маˮламбада нувʼ сармикадревʼ, Мань нюд маˮлаванʼ сяӈок харвавэкэдмʼ, пыдхавараˮ нидациˮ харваˮ!+
38Ти, мяˮлаˮ няндаˮ терсиˮ хаёда.
39Няндаˮ мадмʼ, пыдараˮ таремʼ мамдавэйʼ: ‹Нумʼ Ервʼ нюмгана Миндяʼ ялэда саваˮ ӈэяˮ›, Сиˮми нидаˮ манэтˮ»+.






* 23:5 Табекуˮ лабтэйкоця – тикы, пэянʼ сярыбада, ӈуданʼ сярыбада Моисейʼ Ватоход ӈэда вадиˮ лабтэйкоця.

* 23:7 Равви – еврейʼ вада. Тидˮ ӈэда хамэдита тарця: «мань ӈарктами». Тикыʼ хавна таремʼ ненэцие хэбидя серкˮ тохоламбадахаˮ лаханасетвыˮ.

* 23:14 Ханяӈы ӈудахана падвы падаркаˮна тикы пады: «Моисейʼ Ватомʼ теневанаӈэ, фарисейӈэ, сидяʼ няндотаӈэ маяндыдаˮ! Сэра неʼ мядо ӈаворӈадаˮ, сиякавна понʼ туёˮӈадаˮ. Тикыʼ нид ханяцейʼ вомдараӈгудаˮ».

* 23:19 Ханяӈы ӈудахана падвы падаркаˮна таремʼ пады: «Иӈуцядаӈэ, сэвсядаӈэ!»

* 23:26 Ханяӈы ӈудахана падвы падаркаˮна тамна таремʼ пады: «педанд».




• 23:1 Мк 12:38-40, Лк 11:37-52, Лк 20:45-47

+ 23:6 Лк 14:7-8

+ 23:8  Лк 22:32,

+ 23:11 Мф 20:26, Мк 9:35, Мк 10:43

+ 23:12 Лк 14:11, Лк 18:14

+ 23:13 Мф 15:7

+ 23:16 Мф 15:14

+ 23:27 Ӈэд 23:1,

+ 23:30 Ӈэд 7:52

+ 23:33 Мф 3:7, Мф 12:34

+ 23:34 Мф 21:35, Мф 22:6, Мф 10:17, Мк 13:9, Лк 21:12

• 23:37 Лк 13:34-35

+ 23:37  Ӈэд 7:52,

+ 23:39  Мф 21:9

Хэбидя Харадʼ тахаравамʼ нерданда Вадесоˮмада

(Мк 13:1-2; Лк 21:5-6)

241•Иисус Хэбидя Хардахад тарпахая хэбта, Тохоламбадида Хэбидя Харадʼ мядо манэˮлабтаванзь Някунда тоˮ.
2Иисус няндоʼ ма: «Тюку малʼ маниейдаˮнёˮ. Ненэся няндаˮ мадмʼ, тюкохона пэʼ ниня ӈобкарт пэ ни хаёдˮ, малʼ мардавнда»+.



Пудана яляʼ ненадумдˮ

(Мк 13:3-13; Лк 21:7-19)

3Иисусʼ Елеон хойʼ ниня ӈамдёбта, Нянда Тохоламбадида яландоʼ тоˮ, маˮ: «Нянаˮ хэтхарт, тикы серˮ сяхаʼ ӈэвандаˮ? Тованд ненадумдˮ, тюку илаʼ малʼ ненадумдˮ ӈамгэ?»
4Иисус вадахатоʼ таремʼ ма: «Тосадаˮ, хибяри сиддаˮ нёя неˮэльтеˮ.
5Ӈокаˮ ненэцяˮ Мань нюмми мэць туртаˮ, таремʼ лаханортаˮ: ‹Мань Христосадмʼ!› Таремʼ ӈока ненэцямʼ неˮэльтеӈгуˮ.
6Сайнорми, сайнормиˮ юне намдаӈгудаˮ. Тад ӈоˮ, сейдаˮ нёяˮ пинˮ. Тарцяˮ серˮ хадкэбатоʼ тара, тикахав тамна ёльцянда ни ӈаˮ.
7Ненэциеˮ тэнзˮ помнандоʼ мирбеˮлаӈгудˮ, параӈодадаваˮ ӈоˮ помнандоʼ сайнортаˮ. Ханяримна сэрад тута, ханяна-таняна яˮ манзадаӈгуˮ+.
8Тикахавˮ малʼ едяʼ ниня мэна неʼ нюртей тебвы неʼ едярахаˮ.
9Таʼ ёльцьӈгана сиддаˮ маяӈгˮ мипаӈгуˮ, сиддаˮ хадабаӈгуˮ. Хусувэй ненэцяʼ тэнзхана Мань нюмни едʼ сэхэдавндадаˮ+.
10Тикахавахана ӈока ненэцяˮ хокабтаӈгудˮ, нидоʼ хусарамбаӈгуˮ, нидоʼ сэхэдаӈгуˮ+.
11Нумʼ Вади сиякавна вадетаˮ ӈокавна ерцаӈгудˮ, ӈока ненэцие неˮэльтеӈгуˮ+.
12Ватомʼ мадабаваʼ ӈокмаʼ нид, ненэциеˮ ӈокаюмʼ пелядоʼ нидоʼ сянзь ӈэвадаӈгудˮ.
13Техэ малханда пирдаˮленахав ӈэдавы ӈэӈгу.
14Тикы Нувʼ Параӈодадаваʼ Маймбабцо Юн, яʼ тиӈгэвна сямян ненэциеˮ тэнзхаˮ манэˮлабтˮӈэ вадеˮманда. Тикахана тюку илаʼ мал тэваӈгуˮ+.



Сямянхат ӈарка маяʼ

(Мк 13:14-23; Лк 21:20-24)

15•Тиканда Нумʼ Вади вадета Даниилʼ хэтˮмаʼ серʼ хэбидя яʼ ниня ямʼ вомдамбада нанзакабтада ӈамгэриʼ паладамʼ+ манэпатаˮ, – толаӈгода хамэдамда, –
16таʼ ёльцьӈгана Иудея яхана мэнаˮ пэˮ няʼ хуныдамдˮ.
17Харадʼ махалыʼ ниня мэна мякаданда ӈамгэридамда ханаванзь нёяˮ хаˮамˮ+.
18Няньʼ ӈувоˮ вадюлавахана мэна панэмда содаванзь пуняʼ нёямдˮ салˮ.
19Тикы яляхаˮна едяʼ ниня мэнахаˮна, ӈавалкодахаˮна маяʼ ӈэӈгу+.
20Хунавараˮ сырэй ёльцьӈгана, еврейˮ ныланава ялянʼ еремоӈгад туёˮӈадаˮ.
21Тикы яляхаˮна яˮавлада маяʼ таняӈгу, яʼ тирʼ ӈадивоˮмахад тевʼ ӈэсондʼ тарця маяʼ яӈговы, тад нерня ӈаниʼ яӈгуда.
22Тикы ялэˮ нивыˮ ӈэбˮ хэбивˮ, ӈобкарт ӈэдаванда ненэцьʼ яӈгудась. Тикы яляˮ тэравыˮ еˮэмня хэбимдаˮ+.
23Таʼ ёльцьӈгана хибяри няндаˮ мамбˮ: ‹Ти, Христос тюкохона мэ›, нябинзерʼ мамбˮ: ‹Тайна мэ›, тиканʼ нёдаˮ пунрюˮ+.
24Тад ӈоˮ сияк христосˮ, Нумʼ Вади сиякавна вадетаˮ ӈадимдаˮ. Пыдоʼ пирпатоʼ, Нумʼ тэравэхэрт неˮэльтембаванзь ӈарка ненадо серо, иʼ хэбилеˮмя серо манэˮлабтамбаӈгуˮ.
25Ти, Мань няндаˮ ӈахакуд хэтын+.
26Тиканда няндаˮ мамбтоʼ: ‹Ти, Пыда вэӈго яхана мэ›, нёдаˮ тарпˮ, ӈаниˮ мамбˮ: ‹Ти, Пыда мядʼ вэӈго лабэсокохоˮна мэ›, нёдаˮ пунрюˮ.
27Яляʼ тарпʼ няд ӈадимзь яляʼ падёʼ ӈэсондʼ есамда хэхэʼ тудревʼ, Ненэцяʼ Нюӈэ Нюмдебадаʼ това ӈаниʼ тарця ӈэӈгу+.
28Ханяна хальмер ӈа, таняʼ ӈоˮ лимбяˮ маˮлёдаˮ+.



Ненэцяʼ Нюӈэ Нюмдебадаʼ товаʼ нямна

(Мк 13:24-27; Лк 21:25-28)

29•Тикы маяӈоˮ ялэˮ пуд, таминда хаерˮ синдолтыˮ, иры ялясяӈгу, нумгад нумгыˮ мантэӈгудˮ, нувʼ няӈы ныхыˮ манзадавандаˮ.+
30Таʼ ёльцьӈгана Ненэцяʼ Нюӈэ Нюмдебадаʼ ненадода нувʼ няна ӈадимда. Яʼ тирʼ ненэциеˮ тэнзˮ ӈобтʼ ярумдаˮ, Ненэцяʼ Нюӈэ Нюмдебадаʼ нувʼ тире ханоць, ныхысавэйʼ, ӈарка юнсавэйʼ товамʼ манэтаˮ+.
31Пыда муноˮлабцяʼ ӈарка муӈгана юне Ядэланида ӈэдараӈгу. Пыдоʼ нувʼ вэкад няби нувʼ вэсˮ ӈэсондʼ, тодоʼ яʼ сейхад Тэравыда маˮлаӈгуˮ+.



Смоковница пямʼ мание, хамэдараˮ

(Мк 13:28-31; Лк 21:29-33)

32•Смоковница пямʼ мание, лахарёʼ хари хамэдэйдаˮ: пяʼ таркаˮ нюламбˮ, вэбита сибдёбˮ, танда хахаялмахад теневадаˮма.
33Таремʼ, пыдараˮ ӈоˮ тикы сямян манэпатаˮ, Хахаялмахаданда, нёʼ синʼ Тэввахаданда теневадаˮ.
34Ненэся няндаˮ мадмʼ, тедаʼ миндя илаʼ сусавдавэйʼ, тарцяˮ серˮ малʼ хадкэӈгудˮ+.
35Нумгʼ яхаʼ яӈгодаӈахаʼ, Мань вадахабини вуниˮ яӈгодˮ.



Тованда ёльцьӈгад ехэрава

(Мк 13:32-37; Лк 17:26-30, 34-35)

36•Тикы яляхад, тикы часхад хибяхарт ехэра: нувʼ няӈы юне ядэланаˮ ермеˮма, Нюда ехэрава*, ӈопой Нисяри тенева.
37Ненэцяʼ Нюӈэ Нюмдебадаʼ това Нойʼ мальӈгы ялэˮ тотревʼ ӈэӈгу.
38Ӈарка идʼ неры яляхаˮна, Нойʼ ларас ӈанонʼ тюва яляʼ ӈэсондʼ ненэцяˮ ӈаворцетыˮ, идмʼ пэрцетыˮ, нелеӈгасетыˮ, хаюпа ханцетыˮ.
39Ӈарка идʼ тохоя сиддоʼ наˮволоˮмаʼ ӈэсондʼ нивэдоʼ хамэдамбюˮ. Ненэцяʼ Нюӈэ Нюмдебадаʼ това ӈаниʼ тарця ӈэӈгу.
40Таʼ мальӈгана няньʼ ӈувоˮ вадюлавахана сидяхаʼ мэбтиʼ, ӈопой содавнда, нябиюмʼ хаевнда.
41Нехэʼ сидяӈэ няньʼ ӈувоˮ сэв няялпабтиʼ, ӈопой содавнда, няби хаевнда.
42Тиканда нёдаˮ хонюˮ. Нумʼ Ервандаˮ сяˮны яляхана товахад ехэрадаˮ+.
43Теневабтаˮ сава: мядʼ ерв, талейʼ товаʼ ёльцямʼ теневавы ӈэбта, сыртась, мята ӈылымʼ сабка нидась ӈэдараӈгуˮ.
44Ӈадьбята пыдараˮ ӈоˮ лэтыдаˮ. Ненэцяʼ Нюӈэ Нюмдебада нива ӈатевандаˮ ёльцьӈгана тута.



Ивъерʼ нятна, ивъерʼ ниня нятна хаби

(Лк 12:41-48)

45•Хабихита тарабцонда ёльцьӈгана мэдамдоʼ митерпа ервандоʼ ӈани хабита ӈэваʼ ниʼ ӈабтавы иӈудота, ивъерʼ ервханда нятна хаби, тикы хибя?
46Ервада тэвˮмахаданда, тикы хабиʼ таремʼ ӈэвамʼ хобˮнанда, тикы хаби ябда.+
47Ненэся няндаˮ мадмʼ, ервада сита сямян илебцамда маниенаӈэ ӈабтаӈгу.
48Тикы хаби вэнзу ӈэбта, таремʼ ихинянда манда: ‹Ервами яноˮмонда›,+
49тадтикахад хаби нида ладорпа пяӈгу, ябехадхаˮна ӈаворта, ябеӈгу.
50Тикахана хабинд ервада нива ӈатеˮмя яляхананда, нива тосаˮмаʼ ёльцьӈгана тута,
51хабимда сидя янʼ лекабтаӈгуда, тадтикахад сидяʼ няндоти танараванда пирувна мэӈгуда. Таняна яр марнаӈгу, тивˮ ирнаˮ ӈэӈгуˮ+.






* 24:36 Ханяӈы ӈудахана падвы падаркаˮна «Нюда ехэра» ни падуˮ.




• 24:1 Мк 13:1-13, Лк 21:5-19

+ 24:2 Лк 19:44

+ 24:7  Ӈэд 11:28,

+ 24:9 Мф 10:22, Ин 15:18

+ 24:10 Мф 10:21

+ 24:11 Мф 7:15

+ 24:14 Мф 28:19,

• 24:15 Мк 13:14-23, Лк 21:20-24

+ 24:15  Мк 13:14.

+ 24:17 Лк 17:31

+ 24:19 Лк 23:29

+ 24:22  Лк 18:7

+ 24:23 Лк 17:23

+ 24:25 Ин 13:19, Ин 14:29

+ 24:27 Лк 17:24

+ 24:28 Лк 17:37

• 24:29 Мк 13:24-27, Лк 21:25-28

+ 24:29  Ӈэд 2:20,

+ 24:30  Мф 16:27,

+ 24:31  Мф 13:41,

• 24:32 Мк 13:28-31, Лк 21:29-33

+ 24:34 Мф 16:28

• 24:36 Мк 13:32-37, Лк 12:38-40, Лк 17:26-30, Лк 17:34-36

+ 24:42 Мф 25:13

• 24:45 Лк 12:42-48

+ 24:46 Мф 25:21, Ин 13:17

+ 24:48 Мф 25:5

+ 24:51 Мф 8:12

Юˮ пирибтяʼ нямна ӈэда лахарё

251Таʼ мальӈгана, Нувʼ Параӈодадава тикыʼ тоˮлаха ӈэӈгу. Юˮ пирибтя серакабтадоʼ няˮамба, нелебада хасаваʼ нерад тарпыдˮ+.
2Поӈганандоʼ самляӈг иӈудотадоʼ, самляӈг иӈуцядадоʼ ӈэвы.
3Иӈуцядаˮ серакабтадоʼ ханабтоʼ, юртамдоʼ нивыˮ содаˮ.
4Иӈудотахавˮ серакабтатоʼ серʼ ӈэсяӈгаˮна юртамдоʼ содавыˮ.
5Нелебада хасава понʼ яӈго, синдаравыдˮ, малʼ хонаравыдˮ+.
6Пиʼ сава ерня хибяхав тёревонда: ‹Ти, нелебада хасава миӈа, нерданда тарпыдаˮ›.
7Пирибтяˮ малʼ юркыдˮ, серакабтадоʼ сававна мэˮ.
8Иӈуцядаˮ иӈудотахатоʼ таремʼ маˮ: ‹Серакабтанаˮ хабтюрӈаˮ, юртаваˮ тадаˮ›.
9Иӈудотахавˮ вадахатоʼ таремʼ маˮ: ‹Таремʼ ӈэбˮнаˮ пыдараˮ няндаˮ ни томдˮ, маняˮ нянаˮ ни томдˮ, таʼ екававна мирдатнахаˮ хаядаˮ, еˮэйдараˮ тэмдадаˮ›.

10Иӈуцядиˮ тэмдорманзь хэˮмяхад, нелебада хасава то. Хамэдёвыˮ нянанда тюва мядиˮмярманʼ тюˮ. Нё пакалъйˮ+.
11Пуна хаёвыˮ пирибтяˮ ӈоˮ тоˮ, маˮ: ‹Ервэй! Ервэй! Нэдва›+.
12Пыдхавада вадахатоʼ ма: ‹Ненэся няндаˮ мадмʼ, сиддаˮ ехэрадмʼ›+.
13Тиканда тосадаˮ, Ненэцяʼ Нюӈэ Нюмдебадаʼ това яляхад, ёльцьӈгад ехэрадаˮ+.



Талантʼ нямна ӈэда лахарё

(Лк 19:11-27)

14•Нувʼ Параӈодадава ӈаниʼ тарцяʼ тоˮлаха ӈэӈгу. Ненэцьʼ хубта янʼ хэванзь мэсь, хабида нянда хаӈа, илебцамда няндоʼ пэрманзь миˮӈа.
15Хусувэхэндоʼ ныхындоʼ пирувна, ӈопойнʼ самляӈг талантмʼ миˮӈа, нябинʼ сидямʼ, ӈанихиндоʼ ӈопоймʼ миˮӈа. Тадтикахад хая.
16Самляӈг талантмʼ няˮмавы тикыринда хая, тикы есьда мэць, тамна самляӈг талантмʼ недваˮӈа.
17Сидя талантмʼ няˮмавы ӈобтаремʼ тамна сидямʼ недваˮӈа.
18Ӈопой талантмʼ няˮмавэхэв хая, ямʼ сабка, ерванда ненэймʼ яʼ ӈылʼ такалӈада.
19Ӈокаˮ ялэˮ хэˮмяхад тикыˮ хабиˮ ервадоʼ то, нянандоʼ есьдоʼ тасламба пя.
20Самляӈг талантмʼ няˮмавы тамна самляӈг талантмʼ тэвра, ма: ‹Ервав, самляӈг талантмʼ няни танасиˮ. Ти, тамна самляӈг талантмʼ недваˮӈадамзь›.
21Ервада нянда ма: ‹Сейда сава, ивъерʼ нятна хабиӈэ, пэдаван! Енарцядахана ивъерʼ нятнась. Тамна ӈарка серо пэртяӈэ сит ӈабтаӈгудмʼ. Ервхананд ӈобкана маймбюˮ!›+
22Сидя талантмʼ няˮмавы ӈоˮ то, таремʼ ма: ‹Ервав, няни сидя талантмʼ танасиˮ, ти, тамна сидя талантмʼ недваˮӈадамзь›.
23Ервада нянда ма: ‹Сейда сава, ивъерʼ нятна хабиӈэ, пэдаван! Енарцядахана ивъерʼ нятнась. Тамна ӈарка серо пэртяӈэ сит ӈабтаӈгудмʼ. Ервхананд ӈобкана маймбюˮ!›
24Ӈопой талантмʼ няˮмавы ӈодˮ то, ма: ‹Ервав, сеянд тоенана ненэцьʼ ӈэвахаданд теневадамзь. Няньʼ ӈувоˮ сэв ӈабтаˮманд яӈгода яхана маторан, няньʼ ӈувоˮ сэв пыдабтамбаˮманд яӈгода яхад маˮламбин.
25Ӈадьбяˮни сейни пина хаядамзь, талантамд янʼ такалӈавась. Харт ӈамгэр ти›.
26Ервъюмгавʼ нянда ма: ‹Вэнзу лэк хабиӈэ! Няньʼ ӈувоˮ сэв ӈабтаˮмани яӈгода яхана маторавахадани, няньʼ ӈувоˮ сэв пыдабтамбаˮмани яӈгода яхад маˮламбавахадани теневавэн.
27Тикахана ненэйми есь лэтмбалаваʼ манзаранахаˮ хаебат тарась, тоˮмахадани тиками ӈокмэӈэ няˮмаӈгувась.
28Тиканда няданда талантамда ханараˮ, юˮ талантасавэй ненэцяндʼ миˮӈараˮ.
29Ӈамгэда танянанʼ тамна миˮманда, ӈавэда мэˮманда техэ ӈэӈгуˮ. Ӈамгэхэртасядахавахад танянахартада мармы ӈэӈгу+.
30Таросяда хабихивмʼ пиняӈы пэвдянʼ мораˮ: таняна яр марнаӈгу, тивˮ ирнаˮ ӈэӈгуˮ›.*+



Хуˮ няби муноциетана хуˮ

31Ненэцяʼ Нюӈэ Нюмдебада сямян нувʼ юне ядэланита няʼ Харта юнхананда тобта, юнсавэй ервода Ӈамдёсянда ниʼ ӈамдаӈгуˮ+.
32Сямян ненэциеˮ тэнзˮ малʼ Сяканда маˮлёдаˮ. Хувода муноциетана хухут тэрабада маˮалкодадаревʼ сиддоʼ няхататоʼ тэраӈгу+.
33Хуво вэняӈы Хэвханда нултаӈгуда, муноциетана хуво иняняӈы Хэвханда нултаӈгуда.
34Тикахана тикы Параӈода вэняӈы хэвхэхэта манда: ‹Нисяни сава вадахана миˮмыӈэ, тодаˮ, яʼ тирмʼ ӈадимдеˮмяʼ мальӈгад еˮэмняндаˮ хамэдавы Параӈодадавамʼ еˮэйӈараˮ.
35Мэнʼ харвабˮни Мэдами тадаць, идарманʼ харвабˮни Итами тадаць, ёндорпаˮни Сиˮми тюледаць+.
36Паркасябˮни Сиˮми ембˮӈадаць, хаӈгурпаˮни Сиˮми вэдеˮӈадаць, сяролава мякана мэбˮни Няни тодаць›.
37Тикахана тидˮ ӈэдаˮ Нянда мандаˮ: ‹Нумʼ Ервэй, сяхаʼ Сит мэнʼ харванаӈэ манэць, Мэдамд тасаваˮ? Сяхаʼ Сит идарманʼ харванаӈэ манэць, Итамд тасаваˮ?
38Сяхаʼ Сит ёндортаӈэ манэць, тюлесаваˮ, сяхаʼ Сит паркасядаӈэ манэць, ембцаваˮ?
39Сяхаʼ Сит хаӈгуртаӈэ манэць, сяролава мякана мэнаӈэ манэць, Нянд тосаваˮ?›
40Параӈода тикы вадахатоʼ таремʼ манда: ‹Ненэся няндаˮ мадмʼ, тюку нюдя Ниˮни ӈопойнʼ сямян сертавэраˮ, тикы, Мань няни сертавэраˮ›+.
41Тадтикахад иняняӈэюмгˮ ӈаниʼ вади мэта: ‹Мэтавэӈэ, Нядани хаядаˮ, ӈаʼ еˮэмня, ӈэвкутата еˮэмня хамэдавы пилиˮ тута тунʼ хаядаˮ+.
42Мэнʼ харвабˮни Мэдами нидаць таˮ, итʼ харвабˮни Итами нидаць таˮ.
43Ёндорпаˮни Сиˮми нидаць тюлеˮ, паркасябˮни Сиˮми нидаць ембасˮ, хаӈгурпаˮни, сяролава мякана мэбˮни Сиˮми нидаць вэдесˮ›.
44Пыдоʼ ӈаниʼ Вадахата таремʼ мандаˮ: ‹Нумʼ Ервэй, мэнʼ харванаӈэ, итʼ харванаӈэ, ёндортаӈэ, паркасядаӈэ, хаӈгуртаӈэ, сяролава мякана мэнаӈэ сяхаʼ Сит манэцаваˮ? Сяхаʼ Сит нисяваˮ манзаясˮ?›
45Тикахана Параӈода вадахатоʼ таремʼ манда: ‹Ненэся няндаˮ мадмʼ, тюку сямянхат нюдиˮ ӈопойнʼ нивы сертавэраˮ, тикы, Няни нивы сертавэраˮ›+.
46Тикыˮ пилиˮ танараванʼ хаˮамӈгудˮ, тидˮ ӈэдахавˮ малсяда иландʼ тэваӈгудˮ».






* 25:30 Ханяӈы ӈудахана падвы падаркаˮна тамна таремʼ пады: «Тикы вадита пуд тёрейˮ: ‹Инзеле хавода таняна намдая!›»

Иисусмʼ хадаванзь таслаˮма

(Мк 14:1-2; Лк 22:1-2; Ин 11:45-53)

261•Иисус, тикы сямян вади малеˮмяхаданда, Тохоламбадахата ма:
2«Пыдараˮ тенева, сидя яляʼ пуд Пасха хэбидя яля, Ненэцяʼ Нюӈэ Нюмдебада лярцьʼ пянʼ тебарманзь миˮманда».

3Таʼ мальӈгана ӈаркаˮ ханонданаˮ*, ненэциеˮ ӈарктаˮ Каиафамʼ нюбета ӈарка ханонданаʼ марядʼ мюʼ маˮлыˮ.
4Иисусмʼ хэдˮмана няˮмаванзь, хадаванзь тасладоʼ.
5Таремʼ маˮ: «Ненэцие манзабтавоӈгад хэбидя ялянʼ нёя еревˮ».



Иисусмʼ ёˮйда юркана масˮма

(Мк 14:3-9; Ин 12:1-8)

6•Иисусʼ Вифанияхана ниня тораӈгана мерёхоˮна хаӈгурмы Симонʼ мякана мэбта,+
7ӈопой не мирета ёˮйда юрмʼ терта алавастр* ӈэсянзавэйʼ Иисусанʼ то. Ӈаворць ӈамдёда Иисусʼ ӈэваʼ ниʼ вабтада.
8Тохоламбадида тикымʼ манэць нензюмяˮ, таремʼ маˮ: «Ӈамгэʼ еˮэмня таремʼ садта?
9Ӈабцакаванда тикы юрмʼ мирець мирдакая, маӈгбадахаˮ митыць».
10Иисусхав тикымʼ хамэда, няндоʼ ма: «Немʼ ӈамгэ яебтамбираˮ? Пыда Мань еˮэмняни сава сермʼ серта.
11Маӈгбадахавˮ ӈобʼ нянандаˮ мэˮ, ӈариˮ Маньзяван нянандаˮ ӈобʼ нидмʼ мыˮ+.
12Тюку юрмʼ Нини вабта, пыда Сиˮми сюрманʼ хамэда+.
13Ненэся няндаˮ мадмʼ, яʼ тиӈгэхэна ханяримна Маймбабцо Юнмʼ ненэцяӈгˮ вадепˮ, тюку немʼ тензибтехэя, сертавэмда ӈаниʼ вадетадоʼ»+.



Иудаʼ Иисусмʼ миˮманзь ватораˮма

(Мк 14:10-11; Лк 22:3-6)

14•Тикахана юкад вата сидяхад ӈопойдоʼ – Искариот Иудамʼ нюбета, ӈаркаˮ ханонданахаˮ хая,+
15таремʼ ма: «Сита няндаˮ табˮни, ӈамгэмʼ няни татадаˮ?» Пыдоʼ нянда няхарˮ юˮ ненэймʼ мипиˮ.
16Таʼ ёльцьӈгад Иуда Сита миˮмаʼ еˮэмня сава ёльцямʼ пюрӈа.



Тохоламбадида няць Пасхаʼ ӈавармʼ Ӈавороˮмада

(Мк 14:12-21; Лк 22:7-14, 21-23; Ин 13:21-30)

17•Тимдеӈгосянзяда Няньʼ хэбидя ялэˮ нюртей яляхана Тохоламбадида Иисусанʼ тоˮ, хонаркуˮ: «Пасхаʼ ӈавармʼ Еˮэмнянд ханяна хамэдабаˮнаˮ Нянанд сава ӈэӈгу?»
18Иисус ма: «Мартʼ тикаконʼ хаядаˮ, нянда мадаˮ: ‹Сиднаˮ Тохоламбадаваˮ таремʼ ма: «Ёльцями хахаялма. Тохоламбадиˮни няʼ мякананд Пасхамʼ мэтав»›».
19Тохоламбадида Иисусʼ сиддоʼ табэдаˮмаʼ серʼ мэдоʼ, Пасхаʼ ӈавармʼ хамэдадоʼ.

20Пэвсюмзь Иисус юкад вата Сидямда няць ӈаворць ӈамдыˮ.
21Ӈавормандоʼ серʼ вахалъйˮ: «Ненэся няндаˮ мадмʼ, ӈопойраˮ Сиˮми хусараӈгу»+.
22Тохоламбадита ибедоʼ саць вомаˮ, хусувэдоʼ Нянда лахана пэйˮ: «Ервэй, маньзяван нинякэдмʼ ӈаˮ?»
23Пыдхавада тикы вадахаˮ ма: «Нянани ӈопой хыдяʼ мюʼ ӈудамда ӈэдарана, Сиˮми миˮмандараˮ ти.
24Хуркавна ӈоˮ Ненэцяʼ Нюӈэ Нюмдебада Нямнанда падˮмаʼ серʼ миӈа. Ненэцяʼ Нюӈэ Нюмдебадамʼ миˮманда тикы ненэцяӈгавахана маяʼ ӈэӈгу. Тикы ненэцьʼ нивы ӈэбта сояˮ, нянанда ханяцейʼ сава ӈэӈгусь»+.
25Сита миˮманда Иуда Вадахата ма: «Раввиӈэ, маньзяван нинякэдмʼ ӈаˮ?» Иисус нянда ма: «Пыдар таремʼ ман».



Нумʼ Ервʼ пудана ӈаворма

(Мк 14:22-26; Лк 22:15-20; 1 Кор 11:23-25 )

26•Ӈавормандоʼ ёльцьӈгана Иисус няньмʼ няˮма, Нумдʼ сава вади мэць, няньмʼ мардада, Тохоламбадахата митерпа ма: «Няˮмараˮ, ӈамараˮ, тюку Мань Пыхыдами»+.
27Тадтикахад хыдямʼ няˮма, Нумдʼ сава вади мэць, няндоʼ миˮӈада, ма: «Малʼ тикахад ӈэрӈараˮ.
28Тикы, ӈокаˮ ненэциеˮ хэбяхы хаˮавраваʼ еˮэмня хамдуманда Мань Вэями – Ватоʼ Вэя*.
29Мань няндаˮ мадмʼ, тад нерняʼ Нисяни Параӈодадавахана сиддаˮ няць едэй няръяна идмʼ ӈэрмани ӈэсондʼ, тикы яляʼ ӈэсондʼ, тюку виноград ӈодяхад ӈэдамʼ нив ӈэртˮ».

30Тикыʼ пуд, Нумдʼ сёё мэць Елеон хойʼ няюʼ хаяˮ+.



Пётрʼ Няданда таяхалмамʼ нерданда Вадесоˮмада

(Мк 14:27-31; Лк 22:31-34; Ин 13:31-38)

31•Таʼ мальӈгана Иисус няндоʼ ма: «Тюку пиʼ пыдараˮ малʼ Сиˮми хаеӈгудаˮ. Таремʼ пады: ‹Маˮалкодамʼ пяӈгудмʼ, хувоˮ мандалˮ тахараӈгу›.+
32Яӈорʼ илелоˮмахадани нерандаˮ няна Галилея янʼ хандадмʼ»+.
33Тикы Вадахата Пётр ма: «Малʼ Сит хаехэртабатоʼ, маньзяв сяхаӈгартʼ Сит нидмʼ хаеӈгуˮ».
34Иисус нянда ма: «Ненэся нянд мадмʼ, тюку пиʼ харадʼ хоркыʼ тамна тёревдавэйʼ няхарʼ Нядани таяхалтын».
35Пётр Нянда ма: «Нянанд хавандадмʼ ӈэхэртабˮнани, Няданд нивˮ таяхалтˮ». Ӈани Тохоламбадида малʼ ӈаниʼ таремʼ лаханаˮ+.



Гефсиманияхана Туёсоˮмада

(Мк 14:32-42; Лк 22:39-46)

36•Тикыʼ пуд Иисус тохоламбадида няць Гефсиманиямʼ* нюбета янʼ то, няндоʼ ма: «Тайкуʼ хэхэя туёˮмахани, пыдараˮ тюкохона ӈамдыдаˮ».
37Нянанда Пётармʼ, Зеведейʼ нюхуʼ сода. Ида вома, Сёнзяда тахара+.
38Тикахана Иисус няндоʼ ма: «Сёнзями хавани пирувна тыхына. Тюкохона мэдаˮ, Нянани высылабэйдаˮ ӈадаˮ»+.
39Пыда нядандоʼ хацяˮ нернякуʼ хая, янʼ хылтеркая туёць пэйˮ, таремʼ ма: «Нисёвˮ, сероковабата, тюку хыдя Сиˮми хэрабтая. Хуркавна ӈоˮ, Мань ватовнани нёя ӈаˮ, Пыдар ватовнанд ӈэя»+.
40Тохоламбадахата то, сиддоʼ хонёдахандоʼ хо, Пётартʼ ма: «Ӈопой часхартʼ Нянани высылабэй ӈэсь яˮмасараˮ?
41Хокабтиркˮ еремоӈгадандаˮ высылабэйдаˮ ӈадаˮ, туёˮӈадаˮ. Сёнзя харвабˮ ӈодˮ, пыхыдахав ныхыси»+.
42Яӈорʼ хэвнякуʼ хая, туёць таремʼ лахана: «Нисёвˮ, Мань ӈэрмадавэйʼ, тикы хыдяʼ Сиˮми хэрабта нибˮ серосˮ, Ватонд серʼ ӈэя»+.
43Пуняʼ тобта, ӈаниʼ хонёдахандоʼ хойда. Сэвтоʼ варˮ ӈобʼ няʼ сюркармыдˮ.
44Сиддоʼ хае, ӈаниʼ хэвнякуʼ хая, ӈобтикы Вадамда мэць няхаромдэйʼ туёˮӈа.
45Тад пуна Тохоламбадахата то, ма: «Тамна хоныдаˮ, ныланадаˮ? Ти, ёльцянда хахаялма, Ненэцяʼ Нюӈэ Нюмдебада хэбяхасавэй ненэциеˮ ӈудахаˮ миˮманда+.
46Юркыдаˮ, хэхэваˮ! Ти, Сиˮми миˮманда хахаялма!»



Иисусмʼ няˮмаˮма

(Мк 14:43-50; Лк 22:47-53; Ин 18:3-22)

47•Иисусʼ лахананаханда, ти, юкад вата сидяхад ӈопойдоʼ – Иуда то. Ӈаркаˮ ханонданиˮ, ненэциеˮ ӈарктиˮ ӈэдаравы ӈокаˮ ненэциеˮ мандалˮ палысавэйʼ, ладорабцянзавэйʼ нянанда тоˮ+.
48Иисусмʼ мипада няндоʼ ненадумдатамдоʼ хэтвы: «Нюцявндами Пыда ти, няˮмаираˮ».
49Иуда таминда Иисусʼ някуʼ хая, ма: «Равви, тороваˮ!» Сита нюця.
50Иисусхав нянда ма: «Нявэ, ӈамгэʼ еˮэмня тосан!» Тикыринда ненэцяˮ Хэвханда тоˮ, Иисусмʼ няˮма, ханадоʼ.
51Тикахана Иисусхана мэвыˮ ӈопойдоʼ ӈудамʼ ӈэдара палымда тюхулӈа, ӈарка ханонданаʼ хабимʼ ладада, хамда сапада+.
52Тикахана Иисус нянда ма: «Палыр ӈэˮмяханда паклед. Хусувэй палымʼ няˮмана палыхыд хаӈгу.
53Ихинянд таремʼ мандакэн, Мань Нисями хынумзь нинякэв пирасˮ? Нисями юкад вата сидя легионхад* вата нувʼ юне ядэлани тедаʼ Няни нинякы ӈэдараӈгуˮ?
54Таремгавʼ, Хэбидя Падаркаˮна таремʼ хэсь тарана, ханзерˮ таʼ хаˮамӈгуˮ?»
55Таʼ мальӈгана Иисус ненэцяӈгˮ ма: «Мартикмʼ няˮмувндадревʼ палысавэйʼ, ладорабцянзавэйʼ Сиˮми няˮмаванзь тосадаˮ? Хусувэй яляʼ Хэбидя Хардахана тохолаӈго ӈамдёбˮни, Сиˮми нидацьˮнёˮ няˮмарˮ+.
56Тикахав Нумʼ Вади вадетиˮ падвыˮ таʼ хаˮамваʼ еˮэмня таремʼ хая». Тикахана Тохоламбадида Сита хае, малʼ хуныдˮ+.



Иисусʼ серо тасламбадиˮ сякана нуˮма

(Мк 14:53-65; Лк 22:54-55, 63-71; Ин 18:13-14, 19-24)

57•Иисусмʼ няˮмавэхэвˮ Каиафамʼ нюбета ӈарка ханондананʼ Сита ханаˮ. Таняна Моисейʼ Ватомʼ теневанаˮ, ненэциеˮ ӈарктаˮ маˮлёвыˮ.
58Пётаркав ӈарка ханонданаʼ марядʼ ӈэсондʼ Пумнанда ӈахакуркана миӈа. Мюняʼ тю, техэ маламда манэˮманзь манзараниˮ няʼ ӈамдыˮ.
59Ӈаркаˮ ханонданаˮ, серо тасламбадиˮ мандалˮ малʼ ӈокхандоʼ Иисусмʼ хадаваʼ еˮэмня, ненэциеˮ помна Етя ӈэда сияк вададамдоʼ пюрӈаˮ.
60Хурка ӈока сиякавна лахананиˮ турпˮ ӈодˮ, харамʼ ниˮ хомбюˮ. Пилиˮ пудахава сидя ненэцьʼ то,
61таремʼ маӈахаʼ: «Тюку ненэцьʼ таремʼ мась: ‹Нумʼ Хэбидя Харадмʼ тахабта пирˮӈав, няхарˮ яляʼ ёльцьӈгана мись пирˮӈав›»+.
62Тиканда ӈарка ханондана нулкая, Иисусанʼ ма: «Ет лаханаӈаханёˮ, вадахатиʼ хэтувндар яӈгу?»+
63Иисусхав мунзи. Ӈарка ханондана Нянда ма: «Сит табэдамбидмʼ, илена Нумдʼ ваторˮ: Нумʼ Ню Христосʼ ӈэбат, нянаˮ хэтад».
64Иисус нянда ма: «Пыдар таремʼ ман. Маньзяван няндаˮ мадмʼ, тад нерняʼ Ненэцяʼ Нюӈэ Нюмдебадамʼ, Ныхытаʼ вэняӈы хэвхана ӈамдёдаӈэ, нувʼ тире ханоць тонаӈэ манэтараˮ»+.
65Тикахана ӈарка ханондана харта ембдярода ӈадаць ма: «Нувмʼ вэвуˮӈа! Тиканда нянанаˮ яӈга сыртаˮ ӈамгэхэна тараˮ? Ти, тедахавʼ Нувмʼ вэвуˮмамда намдараˮ!+
66Ихиняндаˮ хурка?» Пыдхавадоʼ вадахата маˮ: «Хаваʼ пир».
67Тиканда Иисусмʼ Сяканда сабцярпидоʼ, тырепидоʼ. Ханяӈэхэвˮ пайдытамбидоʼ.
68Таремʼ манзь пэрӈаˮ: «Христос, хибя Сит ладаса? Сэвандаˮма!»



Пётрʼ Иисусхад таяхалоˮма

(Мк 14:66-72; Лк 22:56-62; Ин 18:15-18, 25-27)

69•Пётаркав пихиня марядʼ мюня ӈамды, не хаби нянда то, ма: «Пыдар ӈоˮ Галилеяʼ тер Иисусхана мэнась».
70Пыдхавада ненэциеˮ сякана таяхала, ма: «Мань ехэрадмʼ, хаˮмандакэн».

71Марядʼ тюӈгалаваʼ няюʼ хэбта, ӈани не хаби сита манэˮӈа, тикахана мэнахаˮ ма: «Тюку, Назаретʼ тер Иисусхана мэсь».
72Пётр Нумгана ваторавасавэйʼ ӈаниʼ таяхалъйˮ: «Тикы Ненэцямʼ ехэрав».
73Ӈавоˮ пиркаˮна таняна нувыˮ Пётартʼ тоˮ, маˮ: «Ненэсянда, пыдар ӈоˮ ӈопойдоʼ. Лаханабцохортавнанд ӈади».
74Тиканда Пётр пыхыдамда мэтаба пя, Нумгана ватора, ма: «Тикы Ненэцямʼ ехэрав». Тикыринда харадʼ хоркы тёрейˮ.
75Пётр Иисусʼ неры хэтвы вади тензибте: «Харадʼ хоркыʼ тёреваʼ нерня, пыдар няхарʼ Нядани таяхалтын». Тикыʼ пуд тарпыˮ, сёнзянда тахара ярума+.






* 26:3 Ханяӈы ӈудахана падвы падаркаˮна тамна таремʼ пады: «Моисейʼ Ватомʼ теневанаˮ».

* 26:7 Алавастр – мирета пэ, тикы пэхэд ёˮйда юрʼ ӈэсяӈо сертабавыˮ.

* 26:28 Ханяӈы ӈудахана падвы падаркаˮна таремʼ пады: «Едэй Ватоʼ Вэя».

* 26:36 Гефсимания – Иерусалимʼ хэвхана ӈэда ӈодясавэй пиˮ вадюлава я.

* 26:53 Легион – Рим параӈодадаваʼ саюхут ӈобтʼ маˮлёвы саюˮ мандалˮ, ӈопой легионхана матˮ ёнарʼ мянʼ яднаˮ саюˮ ӈэвыˮ.

Иисусмʼ Пилатанʼ мисоˮма

(Мк 15:1; Лк 23:1-2; Ин 18:28-32)

271•Ӈулиˮ хубтахана ӈаркаˮ ханонданаˮ, ненэциеˮ ӈарктиˮ няʼ ӈокхандоʼ Иисусмʼ хада тасладоʼ.
2Тадтикахад Сита сярхая, ханаˮ, Пилатмʼ* нюбета ӈарка ерванʼ миˮӈадоʼ+.



Иудаʼ пыхыдамда ӈыдаˮма

(Ӈэд 1:18-19)

3•Иисусмʼ миˮмы Иуда, Иисусмʼ судевамʼ манэць, харта вэванда нид ида вома, няхарˮ юˮ ненэймʼ ӈаркаˮ ханонданахаˮ, ненэциеˮ ӈарктахаˮ пуняʼ тэврэйда,
4таремʼ ма: «Хэбяхасяда вэямʼ миць, хэбяхамʼ сертадамзь». Пыдхавадоʼ маˮ: «Маняˮ нянанаˮ ӈамгэ серˮ? Харт сел».
5Иуда ненэй Хэбидя Харадʼ мюʼ мойда, тарпыˮ, таняд хэˮмяхаданда пыхыдамда ӈыда.
6Ӈаркаˮ ханонданаˮ ненэй маˮламба, таремʼ маˮ: «Тикы вэяʼ сал, Хэбидя Харадʼ есьˮ ӈэсяндʼ мэсь ни серосˮ»+.
7Ӈобтʼ тасалкоˮмахадандоʼ, тикы есяхаˮна ёндортиˮ хальмер сюрпасьʼ яӈэ, таб хыди сертабада ненэцяʼ ямʼ тэмдаˮ.
8Тюку тендʼ тикы я «Вэяʼ Ямʼ» нюбеˮӈа.
9Нумʼ Вади вадета Иеремияʼ серʼ хэтвы вада таʼ хаˮмыˮ: «Израильʼ нюˮ миртеˮмя Мирта – няхарˮ юˮ ненэймʼ няˮмадоʼ,+
10таб хыди сертабадаʼ яʼ мирˮӈэ миˮӈадоʼ. Тикы, Нумʼ Ервʼ няни табекоˮмаʼ серʼ ӈа».



Иисусʼ Пилатʼ сятʼ нулоˮма

(Мк 15:2-5; Лк 23:3-5; Ин 18:33-38)

11•Иисус ӈарка ервʼ сятʼ нулъйˮ. Ӈарка ерв Сита хонра: «Пыдар иудейˮ Параӈодан?» Иисус ма: «Пыдар таремʼ ман»+.
12Ӈарка ханонданиˮ, ненэциеˮ ӈарктиˮ Сита вомдартамбахартабˮ, няндоʼ ӈамгэхэртмʼ ни хэтˮ.
13Тикахавахана Пилат Нянда ма: «Сяӈокувна Ет лаханаˮмидоʼ нид намдорˮ?»+
14Иисусхав вадахата ӈобкарт ни вахалˮ, ӈарка ерв ида тэри хэбилейˮ.



Иисусмʼ хадаванзь судеˮмя

(Мк 15:6-15; Лк 23:13-25; Ин 18:39–19:16)

15•Хусувэй Пасха хэбидя яляʼ ёльцьӈгана ӈарка ервʼ ненэциеˮ харвабцовна ӈобˮ сярдамʼ ӈэда мэсыта танявы.
16Таʼ мальӈгана Вараввамʼ* нюбета ненадо сярдадоʼ танявы.
17Ӈадьбята ненэциеˮ маˮлё, Пилат няндоʼ ма: «Варавва, Христосӈэ нюмдебада Иисус, хуюмʼ няндаˮ ӈэдабˮни нянандаˮ сава?»
18Иисусмʼ тидˮмаʼ нид нянда миˮмахад теневавы+.
19Пилат судеӈгосьʼ яхана ӈамдёбта, пухуцяда нянда тарця вадамʼ ӈэдара: «Тикы Тидˮ Ӈэдахана сел яӈгоя. Тюку ялей юдэхэнани Еˮэмнянда ӈока маямʼ ходамзь».
20Ӈаркаˮ ханонданаˮ, ненэциеˮ ӈарктаˮ Вараввамʼ хаманзь, Иисусхавмʼ хадаванзь ненэцие пунрабтэйдоʼ+.
21Ӈарка ерв вадахатоʼ ма: «Тикы сидяхад хуюмʼ няндаˮ ӈэдарабˮни нянандаˮ сава?» Пыдоʼ маˮ: «Вараввамʼ»
22Пилат няндоʼ ма: «Христосӈэ нюмдебада Иисусмʼ ханзерˮ мэӈгув?» Малʼ таремʼ маˮ: «Лярцьʼ пянʼ тебармы ӈэя».
23Пилат таремʼ ма: «Пыда ӈамгэ вэвамʼ сертаса?» Пыдхавадоʼ тамна ӈанитоʼ нимня тёреядˮ: «Лярцьʼ пянʼ тебармы ӈэя!»+
24Пилатхав, ханзеркартˮ мэита яӈго, ненэциеˮ тамна сахамданавамʼ мание, идмʼ мэ, ненэциеˮ сякана ӈудида халта, ма: «Тюку Ненэцяʼ* вэя мань серˮми ни ӈаˮ, пыдараˮ серлаˮ!»
25Тикы вадахата ненэцяˮ малʼ таремʼ маˮ: «Вэяда нянаˮ хаˮмымдˮ, нюхуˮнаˮ хаˮмымдˮ».
26Тикахана Вараввамʼ ӈэда, Иисусхавмʼ садахая, лярцьʼ пянʼ тебарманзь миˮӈада+.



Саюˮ Иисусмʼ писядаӈэ мэсоˮма

(Мк 15:16-20; Ин 19:2-3)

27•Тикахана ӈарка ервʼ саюˮ Иисусмʼ ервода марятʼ* тэврадоʼ, саюˮ мандалмʼ малʼ Нянда маˮладоʼ.
28Панэмда екахая, нярмортеˮэ ембдяркана серибтедоʼ.
29Ӈэтторта пяʼ таркахад сюртявмʼ паӈгалць, Ӈэванда ниʼ серибтедоʼ, вэняӈы Ӈудаханда тоенана ямб ӈувмʼ мэˮ. Неранда няд пулытоʼ ниʼ хаˮморкая, ӈандесада Нянда лаханаˮ: «Иудейˮ Параӈода, ӈариˮ тяхаʼ мэд!»
30Нянда сабцяраˮ, тоенана ямб ӈувмʼ няˮмахая, Ӈэваханда ладорпидоʼ+.
31Писядадета ӈэвадалаˮмахадандоʼ, Ниданда нярмортеˮэ ембдярмʼ екадоʼ, Харта паныда серибтеˮ. Тадтикахад лярцьʼ пянʼ тебарманзь ханадоʼ.



Иисусмʼ лярцьʼ пянʼ тебароˮма

(Мк 15:21-32; Лк 23:26-43; Ин 19:17-27)

32•Тарпотабтоʼ, Симонмʼ нюбета ӈобˮ Киренеʼ термʼ хоˮ, тикымʼ ныхыриʼ Иисусʼ лярцьʼ пямʼ мине табэдадоʼ.
33Голгофамʼ нюбета янʼ тоˮ. Тикы хамэдита – «Ӈэвэйцяʼ лыʼ я».
34Иисусанʼ падяхана тахаравы няръяна идмʼ ӈэрманзь миˮӈаˮ. Иисусхав хороˮмахаданда ӈэрманʼ нида харваˮ.
35Саюˮ Сита лярцьʼ пянʼ тебароˮмахадандоʼ серебяхана матокая, Паныда помнандоʼ тярпиˮ.
36Таняна ӈамдё, Сита ерамбиˮ.
37Ӈэванда тюˮукуна Сита вомдартаˮмаʼ падˮмамʼ тебарӈаˮ, таремʼ падвы: «Тюку – Иисус, Иудейˮ Параӈода».
38Таʼ мальӈгана Нянанда сидя мартик тодоʼ лярцьʼ пяхаʼ тебармэхэʼ ӈэвэхэʼ: ӈопой вэняӈы Хэвханда, няби иняняӈы Хэвханда.
39Тикавна яднахавˮ ӈэвдоʼ яроˮлахая, Сита вэвуць маˮ:
40«Хэбидя Харадмʼ тахабтахая няхарˮ яляхана Ӈабтамбадаӈэ! Нумʼ Нюн ӈэбˮнанд Харт Пыхыдамд ӈэдад, лярцьʼ пяхад хаˮмадˮ!»+
41Ӈаркаˮ ханонданаˮ, Моисейʼ Ватомʼ теневанасавэйʼ, ненэциеˮ ӈарктасавэйʼ ӈобтаремʼ ӈандесада лаханаˮ:
42«Ӈани ненэцие ӈэдабисиˮ, Харта Пыхыдамда ӈэда нида пирасˮ. Израильʼ Параӈодаʼ ӈэбˮнанда, тедаʼ лярцьʼ пяхад хаˮмымдаˮма, тикахана Нянда пунраӈгунаˮ+.
43Нумдʼ енасиˮ. Нумʼ сейхана пойбата, тедаʼ Сита ӈэдая. Таремʼ масиˮ: ‹Мань Нумʼ Нюдмʼ›».
44Хэвхананда лярцьʼ пянʼ тебармы мартикахаʼ ӈаниʼ таремʼ Нянда вэнзумдаӈахаʼ.



Иисусʼ яӈгувоˮма

(Мк 15:33-41; Лк 23:44-49; Ин 19:28-30)

45•Яляʼ еркад яʼ тиӈгэвна пэвдя ямʼ синда, ялей няхаромдэй часʼ ӈэсондʼ тарця.
46Ялей няхаромдэй часʼ пиркана Иисус ӈаркаˮявана тюрыць пэйˮ: «Или, Или, лема савахфани?» Тикы хамэдита тарця: «Нуммэй, Нуммэй! Ӈамгэ Сиˮми хаен?»+
47Таняна нувыˮ ханяӈыдоʼ тикымʼ намда маˮ: «Илиямʼ хаӈа».
48Тикыринда ӈопойдоʼ сюрбыˮ, губкамʼ няˮма, уксусхана саˮнибтеда, тоенана ямб ӈумдʼ сярахая Нянда ӈэрманзь мипида.
49Ӈанидоʼ маˮ: «Ӈатенахарˮ, сыркарцяваˮ, Илия Сита ӈэдаванзь тутнакы?»
50Иисусхав ӈаниʼ ӈаркаˮявана тёрейˮ, индцялма.
51Ти, Хэбидя Харадʼ синяӈы тохоˮ тюˮуд тасинда ӈэсондʼ сидя янʼ лекэйˮ. Я манзада, пэˮ лядыˮ.
52Хальмерˮ пэʼ хоркадёˮ нэядˮ, ӈока Нумʼ ненэциеˮ хавыˮ пыхыдˮ илелъядˮ,+
53хоркадёхотатоʼ тарпыдˮ. Иисусʼ яӈорʼ илелоˮмахад, хэбидя мартʼ тюˮ, ӈокаˮ ненэциеˮ сэванʼ ӈадимяˮ.
54Юрˮ саюʼ ервхав Иисусмʼ ерамба нятита няʼ яʼ манзадавамʼ манэць, сямян хадкэнамʼ манэць ӈулиˮ ӈапаˮ, таремʼ маˮ: «Ненэся ӈоˮ Нумʼ Ню ӈэвы!»
55Таняна ӈока неˮ ӈахакуд сырӈаˮ. Иисусмʼ манзаяць Галилеяхад Пумнанда мимыˮ.
56Магдалаʼ тер Мария, Иаковхаʼ Иосифахаʼ* небя – Мария, тадтикахад Зеведейʼ нюˮ небя тикыˮ поӈгана мэˮ+.



Иисусмʼ сюроˮма

(Мк 15:42-47; Лк 23:50-56; Ин 19:38-42)

57•Пэвсюмяʼ няӈэӈэ хэсь, Аримафеяхад ӈэда Иосифамʼ нюбета тэта ненэцьʼ то. Тикы ӈобтаремʼ Иисусхад тоходанна ӈэвы.
58Пыда Пилатанʼ тоˮмахаданда, Иисусʼ пыхыдмʼ хаӈа. Пилат миць табэдада.
59Иосиф, Иисусʼ пыхыдмʼ ханаˮмахаданда, хабто лён тохокана пэбтада.
60Пэʼ сякана сабкавы едэй хоркадёхонда мэда. Ӈаркаˮя манябэмʼ манрыла пэʼ хоркадёʼ синʼ мэхэя, хая.
61Таняна Магдалаʼ тер Мария, ӈани Марияʼ няʼ пэʼ хоркадёʼ ирня ӈамдёвэхэʼ.



Пэʼ Хоркадёмда ерамбаˮма

62Тикыʼ пуй яляхана – еврейˮ ныланава яляхана, ӈаркаˮ ханонданаˮ, Моисейʼ Ватомʼ теневанаˮ Пилатанʼ маˮлыˮ,
63таремʼ маˮ: «Ервӈэ, тикы сиякʼ илеванда мальӈгана таремʼ маноˮмамда тензибтеваˮ: ‹Няхарˮ яляʼ пуд яӈорʼ илелтывˮ›+.
64Тиканда, няхаромдэй яляʼ ӈэсондʼ пэʼ хоркадёмʼ ерамбаванзь табэдаˮ. Нябинзерʼ Тохоламбадида тутаˮ, Сита талеӈгуˮ, ненэцяӈгˮ мандаˮ: ‹Хавыˮ поӈгад илелъйˮ›. Пуй сияк вадахав нюртеˮэхэд тамна вэва ӈэӈгу».
65Пилат няндоʼ ма: «Ераӈгодараˮ таня, хаядаˮ, пэʼ хоркадё теневабцондаˮ серʼ ерамбираˮ».
66Пыдоʼ хаяˮ. Манябэмʼ пидтеˮмяхана мэйрахая, ераӈгоди нулта, пэʼ хоркадёмʼ лэтамбидоʼ.






* 27:2 Понтий Пилат – Рим параӈодадавахад Иудея янʼ ӈэдаравы ӈарка ерв.

* 27:16-17 Ханяӈы ӈудахана падвы падаркаˮна таремʼ пады: «Иисус Вараввамʼ».

* 27:24 Ханяӈы ӈудахана падвы падаркаˮна таремʼ пады: «Тюку Тидˮ Ӈэдаʼ».

* 27:27 Ервода марˮ – Рим параӈодадавахад ӈэдаравы ервʼ ервода марˮ, мале сян хардада ӈэвы. Тикыˮ поӈгана саюˮ мэлава, сяролава танявы.

* 27:56 Ханяӈы ӈудахана падвы падаркаˮна таремʼ пады: «Иаковхаʼ Иосийхаʼ».




• 27:1 Мк 15:1, Лк 23:1-2, Ин 18:28-32

+ 27:2 Лк 3:1, Лк 13:1, Ӈэд 3:13,

• 27:3 Ӈэд 1:18-19

+ 27:6  Мк 12:41, Ин 8:20

+ 27:9 Мф 2:17

• 27:11 Мк 15:2-5, Лк 23:3-5, Ин 18:33-38

+ 27:11 Мф 2:2

+ 27:13 Мф 26:62

• 27:15 Мк 15:6-15, Лк 23:13-25, Ин 18:39

+ 27:18 Ин 12:19

+ 27:20 Ӈэд 3:14

+ 27:23 Лк 23:41,

+ 27:26 Мф 20:19

• 27:27 Мк 15:16-20, Ин 19:2-3

+ 27:30  Мф 20:19

• 27:32 Мк 15:21-32, Лк 23:26-43, Ин 19:17-27

+ 27:40 Мк 14:58, Ин 2:19, Мф 4:3-6

+ 27:42 Ин 10:18, Ин 1:49, Ин 12:13, Ин 20:29

• 27:45 Мк 15:33-41, Лк 23:44-49, Ин 19:28-30

+ 27:46 Ӈэд 3:1,

+ 27:52  Ин 5:21, Ин 5:25

+ 27:56 Лк 8:2, Мф 20:20

• 27:57 Мк 15:42-47, Лк 23:50-56, Ин 19:38-42

+ 27:63 Мф 16:21, Мф 17:23, Мф 20:19

Иисусʼ яӈорʼ илелоˮма

(Мк 16:1-8; Лк 24:1-12; Ин 20:1-10)

281•Еврейˮ ныланава яляʼ пуд, сиˮив яляʼ нюртей ялянда* ӈулиˮ хубтахана Магдалаʼ тер Мария, ӈани Марияʼ няʼ пэмбадʼ ӈэсьʼ ямʼ манэˮманзь тоӈахаʼ+.
2Ти, я яˮавла манзада. Нумʼ Ервʼ юне ядэлана нувʼ няд хаˮмыˮ, пэʼ хоркадёʼ някуʼ хая, манябэмʼ манрыла хэвнякуʼ мэда, тадтикахад ниндя ӈамдыˮ+.
3Манэсыквада хэʼ турха, ембдярта сырадаревʼ сэрˮ+.
4Ераӈгодаˮ сейтоʼ хэсь ялэйдˮ, хабэйдаревʼ хаяˮ.
5Нувʼ юне ядэланахав нехэʼ няʼ вахалъйˮ: «Сейдиʼ нёя пинˮ, лярцьʼ пянʼ тебармы Иисусмʼ пювахадандиʼ теневадмʼ.
6Пыда тюкохона яӈгу. Вадеˮмыта серʼ яӈорʼ илелъйˮ. Таляʼ ӈадиʼ, Нумʼ Ервʼ юседаˮмамʼ манэˮӈариʼ.
7Тадтикахад паромба хаядиʼ, хабэйˮ поӈгад яӈорʼ Илелоˮмамда Тохоламбадахата вадеˮӈариʼ: ‹Пыда нерандаˮ няна Галилеянʼ ханда, таняна манэтараˮ›. Няндиʼ хэтнами ти»+.
8Сейтиʼ пинабˮ ӈодˮ, ӈулиˮ маймба, паромбари пэʼ хоркадёход тарпъяхаʼ, Тохоламбадахата маманзь сюрбъяхаʼ.
9Ти, миндахандиʼ Иисус хоӈахаюда, ма: «Торова ӈэя». Нехэʼ Нянда тэва, Ӈэхэт няˮмадиʼ, ӈэвдиʼ хаˮавраӈахаʼ+.
10Иисус тикахана няндиʼ ма: «Сейдиʼ нёя пинˮ! Хаядиʼ, Няхаˮни мадиʼ, Галилеянʼ хэяˮ. Таняна Сиˮми манэтаˮ»+.



Ераӈгодиˮ манэˮмэмдоʼ вадесоˮма

11Нехэʼ минданʼ, ераӈгодиˮ ханяӈыдоʼ мартʼ тюˮ, ӈарка ханонданахаˮ неры серо малʼ вадеˮядоʼ.
12Ӈарка ханонданахавˮ, ненэциеˮ ӈарктиˮ няʼ ӈобтʼ малёхоя тасалкуˮ. Саюхуˮ ӈока есь мипа,
13маˮ: «Таремʼ маньидаˮ: ‹Тохоламбадида пиʼ товыˮ, хонёдаханаˮ Сита талевыˮ›.
14Тикы мунʼ ӈарка ервʼ хаʼ синʼ тэвабˮ, маняˮ сита пунрабтаӈгуваˮ, сиддаˮ хара серкад ӈэдаӈгуваˮ».
15Саюˮ есь няˮма, сиддоʼ табэдаˮмаʼ серʼ ӈаˮ. Тикы вадахав иудейˮ помна тедаʼ лахана ядэрӈа.



Тохоламбадахата Табекоˮмада

(Мк 16:14-18; Лк 24:36-49; Ин 20:19-23; Ӈэд 1:6-8)

16•Юкад вата ӈопой Тохоламбадахавада Галилеянʼ хаяˮ, Иисусʼ няндоʼ табэдавы хоянʼ тэвыдˮ.
17Иисусмʼ манэˮмандоʼ серʼ, Нянда ӈэвдоʼ хаˮавраˮ. Ханяӈэхэвˮ ниркэйдˮ пунраˮ+.
18Иисусхав няндоʼ тось вахалъйˮ: «Нумгана, яхана сямян ерводава ныхы Няни тавы+.
19Тиканда хаядаˮ, хусувэй ненэциеˮ тэнз Тохоламбададни сертэйдаˮ, Нумʼ Нисяʼ нювмʼ ныхыць, Нюнда нювмʼ ныхыць, Хэбидя Индадʼ нювмʼ ныхыць хэхэдамбидаˮ+.
20Сямян сиддаˮ табэдаˮмиˮни серʼ ӈэсь сиддоʼ тохоламбидаˮ. Ти, Маньзяван тюку илаʼ малʼ ӈэсондʼ пилиˮ нянандаˮ мэӈгудмʼ».*+




 
 
 
 
 






* 28:1 Еврейˮ яляʼ толыркаˮна сиˮивʼ нюртей яля – воскресенье.

* 28:20 Пуда падвы ханяӈы ӈудахана падвы падаркаˮна тамна таремʼ пады: «Аминь». Аминь – арамʼ вада. Туёсоˮмаʼ пуд мэта вада. Хамэдита тарця: «Таремʼ», «Таремʼ ӈэя!»




• 28:1 Мк 16:1-8, Лк 24:1-12, Ин 20:1-10

+ 28:1 Лк 8:2, Мф 27:61

+ 28:2 Мф 27:60

+ 28:3  Мк 9:3, Ӈэд 1:10

+ 28:7 Мф 26:32

+ 28:9 Ин 20:19, Ин 20:21, Мф 28:17, Лк 24:52

+ 28:10 Мф 12:50, Ин 20:17,

• 28:16 Мк 16:14-18, Лк 24:36-49, Ин 20:19-23

+ 28:17 Ин 20:25

+ 28:18  Мф 11:27, Ин 17:2

+ 28:19  Ин 4:1-2, Ӈэд 8:13,

+ 28:20 Ин 14:15, Мф 13:39

1

Маркʼ падвы Маймбабцо Юн


Хэхэдаӈгода Иоаннʼ ненэцие Нумдʼ хаёˮмя

(Мф 3:1-12; Лк 3:1-9, 15-17; Ин 1:19-28)

11•Нумʼ Нюʼ – Иисус Христосʼ* нямна ӈэда Маймбабцо Юнʼ нерденя.
2Нумʼ Вади вадета Исаияʼ падаркана* таремʼ пады: «Ти, Нернянд Мань нувʼ юне ядэланами ӈэдарамбидмʼ, Неранд няд Сехэрэмд хамэдаӈгу».+
3«Вэӈго яхана тюрытаʼ вабц со: ‹Нумʼ Ервʼ сехэрымʼ хамэдадаˮ, Недамда нензимдараˮ›».
4Таремʼ Иоанн вэӈго янʼ ӈадимя. Хэхэдаӈгованда серʼ ненэцие Нумдʼ ханзь таремʼ ма: «Хэбяхыдаˮ хаейдаˮ, хэхэдаӈгудаˮ, тиканда Нумʼ хэбяхыдаˮ хаˮавраӈгуда»+.
5Иудея яʼ, Иерусалимʼ марадʼ терˮ малмбойʼ нянда миӈаˮ. Хэбяхыдоʼ индоʼ яданʼ вадеˮядоʼ. Иордан яхахана Иоанн сиддоʼ хэхэдамби+.
6Иоанн маха хуˮла юноʼ таркад паӈгалмы панымʼ мэˮӈа, ёнэнда тяхана тобъёва ни сяры, ӈавраданда явна маирти, мявмʼ мэˮӈа.
7Ненэцие ханзь таремʼ лахана: «Пумнани миндя нядани ваˮӈа. Ӈариˮ маньзяван нянани Пибита теˮме тасиʼ хоˮлеркая екахарта ни серосˮ.
8Мань сиддаˮ икана хэхэдамбидмʼ. Пыдхавада Хэбидя Индкана сиддаˮ хэхэдамбаӈгу».



Иисусмʼ хэхэдаˮма

(Мф 3:13-17; Лк 3:21-22)

9•Тикы ялэˮ ёльцьӈгана Галилея яхана ӈэда Назаретхад Иисус то. Иордан яхахана Иоанн Сита хэхэда+.
10Икад тарпаванда серʼ тикыʼ минда Иисус лакриʼ нувʼ няраʼ няӈгармамʼ манэˮӈа. Голубьмʼ нюбета нувʼ сармикадревʼ Хэбидя Индадʼ Нянда хаˮмотавамʼ манэˮӈа+.
11Нувʼ няд лаханана мамононда: «Пыдар Мань мэнена Нюми! Нянанд Маймбабцоми ӈа!»+



Иисусмʼ хэбяхахаˮ хокабтамбаˮма

(Мф 4:1-11; Лк 4:1-13)

12Таминда тикыʼ пуд Хэбидя Индˮ Иисусмʼ вэӈго янʼ ханада.
13Иисусʼ вэӈго яхана тет юˮ яляʼ мэваʼ серʼ Сатана* хэбяха серкˮ Сита ханзь хорпи. Иисус яʼ сармикˮ поӈгана мэ, тикы ялэˮ ямбхаˮна нувʼ юне ядэланаˮ Сита манзаяˮӈаˮ+.



Иисусʼ Галилеяхана манзара пэˮма

(Мф 4:12-17; Лк 4:14-15)

14•Иоаннмʼ сярˮмахадандоʼ Нумʼ Маймбабцо Юнмʼ вадеˮманзь Иисус Галилеянʼ то.
15Пыда ма: «Ёльцянда тэвыˮ. Нумʼ Параӈодадава хахаялма. Хэбяхыдаˮ хаейдаˮ, Маймбабцо Юнанʼ пунрыдаˮ»+.



Иисусʼ нюртеˮэ тохоламбадида хаёˮмя

(Мф 4:18-22; Лк 5:1-11)

16Галилея тоʼ хэвувна миманда серʼ Иисус, тонʼ поӈгамдиʼ моёпада некасхаʼ – Симонмʼ, Андреймʼ манэˮӈа. Пыдиʼ ёртяхаʼ ӈэвэхэʼ+.
17Иисус няндиʼ ма: «Пумнани тодиʼ, Мань сиддиʼ ненэцие Нумдʼ тэволана ёртяӈэ сертаӈгудмʼ»+.
18Пыдиʼ тикариндиʼ ӈодˮ поӈгадиʼ хае, Пумнанда хаяхаʼ+.
19Ӈамгэʼ пиратʼ хэˮмяхаданда, Пыда ӈаноʼ мюня поӈгадиʼ сэдорпадахаʼ: Зеведейʼ нюмʼ – Иаковмʼ, Иаковʼ папамʼ – Иоаннмʼ манэˮӈа.
20Тикаринда ӈодˮ Нянда хаӈахаюда. Зеведей нисямдиʼ манзаранита няʼ ӈаноʼ мюня хае, Пумнанда хаяхаʼ.



Няˮмаравымʼ Савумдаˮмада

(Лк 4:31-37)

21•Иисус тохоламбадита няʼ Капернаум харданʼ тэвыдˮ. Тикыринда ӈоˮ еврейˮ ныланава яляхана* Пыда маˮлюӈгалава мятʼ тю, ненэцие тохоламба пя+.
22Ненэцяˮ Тохолирканда тэри пысаӈгаˮ. Пыда Моисейʼ Ватомʼ теневаниˮ тотревʼ сиддоʼ ни тохоламбюˮ, ервʼ ныхымʼ мэтадаревʼ сиддоʼ тохоламби+.
23Таʼ мальӈгана маˮлюӈгалава мякана няˮмаравы ненэцьʼ мэвы, таремʼ тюрыˮӈа:
24«Назаретʼ тер Иисус, нянанаˮ ӈамгэ сел таня? Сиднаˮ хадарабтаванзь тосан? Хибя ӈэвамд теневав, Пыдар – Нумгад ӈэда Хэбидян»+.
25Иисус сита табˮламба ма: «Мунзялвˮ! Сёнзянда мюд тарпадˮ!»
26Тикаринда ӈодˮ ӈылекада ненэцяʼ пыхыдмʼ ледребтехэя ӈарка тёрмʼ мэць ненэцяʼ сёнзяʼ мюд тарпыˮ+.
27Ненэцяˮ малʼ ӈокхандоʼ сейтоʼ хэсь нидоʼ хонрамбиˮ: «Тикы ӈаниʼ ӈамгэ? Тарця ныхымʼ мэць едэй тохоламбава серˮ? Пыда ӈылекахарт табэдамби! Пыдоʼ ӈоˮ Мунда серʼ ӈаˮ!»+
28Тикаринда ӈодˮ Нямнанда ӈэда юн Галилея яʼ тиӈгэвна латыˮ.



Ӈока ненэцие Савумдаˮмада

(Мф 8:14-17; Лк 4:38-41)

29Маˮлюӈгалава мякад тарпˮмахадандоʼ, тикыринда ӈоˮ Иисус Иаковхаʼ, Иоаннхаʼ няʼ Симонхаʼ, Андрейхаʼ мятʼ тоˮ.
30Симонʼ пухуцянда небя ӈаяʼ ядёʼ хабцяӈгана хаӈгурць юседа; хаӈгурмамда минхандоʼ Иисусанʼ вадеˮӈадоʼ.
31Хэвханда тэвхая, Иисус ӈудахаданда сита тюˮукуʼ ила. Таминда ӈоˮ хабцяʼ няданда хэˮмяхад, не сиддоʼ манзаяць пя+.
32Пэвсюмняна, хаерадʼ пакалоˮмахад, хаӈгурти, няˮмаравы малʼ Нянда тэволэйдоʼ.
33Харадʼ терˮ малʼ нёнда сиʼ хэванʼ маˮлыдˮ.
34Иисус хуркари хабцяӈгаˮна хаӈгурта ӈока ненэцямʼ савумдамби, няˮмаравыˮ сёнзьˮ мюд ӈока ӈылекамʼ питарӈа. Ӈылекаˮ Сита теневавандоʼ нид няндоʼ ӈамгэхэртмʼ нись вадець табеку+.



Галилея явна Нумʼ вади вадець Ядэроˮмада

(Лк 4:42-44)

35•Хувʼ мерʼ нумда пэвванʼ Иисус юркыˮ, пинʼ тарпыˮ. Вэӈго янʼ хая, таняна туёць пэйˮ+.
36Симонхав нянанда мэна нита няʼ Иисусмʼ пюрманзь хаяˮ.
37Сита хоˮмахадандоʼ Нянда маˮ: «Ненэцяˮ малʼ Сит пюрӈаˮ».
38Пыда няндоʼ ма: «Хахаяда хардахаˮ хэхэваˮ, таняна ӈобтаремʼ Мань Нумʼ Вади вадетадмʼ, Мань тикыʼ еˮэмня тодамзь».
39Ӈадьбята Галилея яʼ тиӈгэвна ӈэда маˮлюӈгалава мякˮнатоʼ Нумʼ вади ненэцяӈгˮ вадеˮӈа, ӈылекы питарпи.



Ниня тораӈгана мерёсавэймʼ Савумдаˮмада

(Мф 8:1-4; Лк 5:12-16)

40•Мерёда ниня тораӈгана ненэцьʼ Иисусанʼ то. Неранда няд пулыта ниʼ хаˮмахая хынумда вахалъйˮ: «Харвабˮнанд, сиˮми хабтумда пирˮӈан»+.
41Иисус сита сялилӈа, Ӈудамда вэӈгалахая, нянда теба ма: «Харвадмʼ, хабтувˮ».
42Минхандоʼ ниня тораӈгана мерюда тораˮ – ӈобʼ хабтума+.
43Тадтикахад, сита ӈэдарамба Иисус яˮавла нянда таремʼ табекурӈа:+
44«Инзелеˮ, хибяхартанʼ ӈамгэхэртмʼ нён вадесˮ, ӈопой, ханондананʼ ханьˮ, пыхыдар нянда манэˮлабтад, хабтуˮманд еˮэмня ненэцяӈгˮ манэˮлабтˮӈэ Моисейʼ табековна ханмʼ тэвраˮ»+.
45Савумдавэхэв пинʼ тарпˮмахаданда хэвы серода ханяна-таняна вадець пяйда. Ӈадьбята Иисус хардоˮ помна ӈадя ядэрць нида пирасˮ. Хардоˮ хэвхы вэӈго яхаˮна мэсеты. Таремʼ ӈоˮ ханяд-таняд Нянда ненэцяˮ турцетыˮ+.






* 1:1 Христос – грекʼ вада. Хамэдита – «юритевы». Еврейʼ вадавна «Машиах».

* 1:2 Ханяӈы ӈудахана падвы невхы падаркаˮна таремʼ пады: «Нумʼ Вади вадетиˮ падаркаˮна».

* 1:13 Сатана – ӈаʼ нюмʼ, ӈылекыˮ ерв.

* 1:21 Еврейˮ ныланава яля – еврейʼ тэнзʼ сиˮив яляʼ толыркаˮна сибимдей яля. Луцаˮ сиˮив яляʼ толыркаˮна суббота.




• 1:1 Мф 3:1-12, Лк 3:1-9, Ин 1:19-28

+ 1:2  Мф 11:10, Лк 7:27

+ 1:4 Лк 1:80, Ин 1:6

+ 1:5 Ӈэд 19:18

• 1:9 Мф 3:13, Лк 3:21-22, Лк 4:1-13

+ 1:9 Мф 2:23, Лк 2:39

+ 1:10 Ӈэд 7:56, Ин 1:32-33

+ 1:11 Мк 9:7, Ин 12:28, Мк 9:7,

+ 1:13  Лк 22:43

• 1:14 Мф 4:18-22, Лк 5:1-11

+ 1:15  Мф 3:2

+ 1:16  Мф 14:34, Мк 6:53, Ин 1:40-42

+ 1:17 Мф 13:47

+ 1:18 Мк 10:28

• 1:21 Лк 4:31-41

+ 1:21 Мф 4:13

+ 1:22 Мф 7:28-29

+ 1:24 Мк 5:7, Ӈэд 19:15, Ин 6:69

+ 1:26 Мк 9:20, Ӈэд 8:7

+ 1:27 Ӈэд 17:19

+ 1:31 Мк 5:41, Мк 9:27, Ӈэд 3:7, Ӈэд 9:41

+ 1:34 Мф 12:16, Мк 3:12

• 1:35 Лк 4:42-44

+ 1:35 Мф 14:23, Лк 5:16

• 1:40 Мф 8:1-4, Лк 5:12-16

+ 1:40  Мк 9:22

+ 1:42 Лк 17:14

+ 1:43 Мф 9:30

+ 1:44  Лк 17:14

+ 1:45 Мк 7:36

Хэвда хабэймʼ Савумдаˮмада

(Мф 9:1-8; Лк 5:17-26)

21•Сян яляʼ пиркаˮна Иисус ӈаниʼ Капернауманʼ то. Мякананда мэвамда ненэцяˮ намдадоʼ+.
2Таʼ пирувна ӈока ненэциеˮ маˮлёваʼ нид, нёʼ сиʼ хэвхартахана нусь ядоʼ яӈговы. Пыда няндоʼ Вадида мэˮӈа.
3Мале сян ненэцьʼ хэвда хабэймʼ Нянда тэвраˮ. Сита тет ненэцьʼ минревыˮ.
4Ненэциеˮ ӈока ӈэваʼ нид, Иисусанʼ тэвва серта ӈобʼ яӈговы. Ӈадьбята Иисусʼ мэсьʼ яʼ ний харадʼ ӈэваʼ ниймʼ хаˮаврадоʼ, ниймда симдеˮмяхадандоʼ хэвда хабэймʼ пэӈасавэйʼ тасиʼ ӈэдарадоʼ+.
5Иисус пунрёбцомдоʼ мание, хэвда хабэйнʼ ма: «Ебтаʼ, хэбяхыд хаˮмыдˮ!»+
6Мале сян Моисейʼ Ватомʼ теневана тикахана ӈамдёвыˮ, ибетоʼ ӈылʼ таремʼ ибедорӈаˮ:
7«Ӈамгэ Пыда таремʼ лахана? Пыда Нувмʼ вэвуˮӈа. Нумлиʼ хавна хибя ненэциеˮ хэбяхы хаˮавра пиръяда?»+
8Иисус инда ӈылʼ ибетоʼ ядэрабцу минханда хамэдэйда, няндоʼ ма: «Пыдараˮ ӈамгэ сёнзьтаˮ мюня тикы иʼ ӈудо няˮамбидаˮ?
9Хэвда хабэйнʼ ханяӈыюмʼ вадамʼ хэта нензеллаха: ‹Хэбяхыд хаˮмыдˮ›, нябиюмʼ вада тарця: ‹Юркадˮ, пэӈар ханаˮ, ядэрˮ›?
10Теневавандаˮ нямна, яʼ сярʼ ниня хэбяхы хаˮавраваʼ ныхы Ненэцяʼ Нюӈэ Нюмдебадахана ӈа». Тадтикахад хэвда хабэйнʼ ма:
11«Мань нянд мадмʼ, юркадˮ, пэӈар ханаˮ, мяканд ханьˮ».
12Хэвда хабэй тикаринда ӈодˮ юркыˮ, хусувэй ненэцяʼ сыртанʼ пэӈамда содахая тарпыˮ. Ненэцяˮ малʼ тэри пысэйдˮ, Нувмʼ савуˮӈаˮ, маˮ: «Тарцямʼ манэсоˮмаваˮ сяхаӈгартʼ яӈгусь».



Левиймʼ Хаёˮмяда

(Мф 9:9-13; Лк 5:27-32)

13•Иисус ӈаниʼ тоʼ няʼ хая. Ненэцяˮ малʼ Нянда тоˮ, Пыда сиддоʼ тохоламби.
14Миманда серʼ, ӈэваʼ мирмʼ маˮламбалавахана ӈамдёда Алфейʼ нюмʼ – Левиймʼ манэˮӈа. Иисус нянда ма: «Пумнани туˮ!» Левий юркыˮ, Пумнанда хая.
15Иисус Левийʼ мякана ӈаворманда мальӈгана, ӈэваʼ мирмʼ маˮламбадаˮ, хэбяхасавэй ненэцяˮ таняна мэвыˮ. Пыдоʼ Иисусмʼ, Иисусʼ тохоламбади няць ӈобкана ӈаворӈаˮ. Пыдоʼ ӈокаˮ ӈэвыˮ. Иисусʼ пумна минзетвыˮ.
16Иисусʼ ӈэваʼ мирмʼ маˮламбадахаˮна, хэбяхасавэй ненэцяӈгаˮна ӈавормамʼ манэць, Моисейʼ Ватомʼ теневанаˮ, фарисейˮ* Иисусʼ тохоламбади хонраˮ: «Ӈамгэ Пыда ӈэваʼ мирмʼ маˮламбади, хэбяхасавэй ненэцие няць ӈаворӈа?»+
17Тарць вади намда Иисус вахалъйˮ: «Сензхаˮна лекарˮ тарабцода яӈгу, хаӈгуртахаˮна тара. Тидˮ ӈэди хаманзь нидамзь туˮ, хэбяхасавэй хаманзь тодамзь»+.



Нива ӈавормамʼ мэˮмаʼ нямна Хонаркоˮмада

(Мф 9:14-17; Лк 5:33-39)

18•Ӈобӈгуна Иоаннʼ тохоламбадаˮ, фарисейˮ нива ӈавормамʼ мэˮмандоʼ ёльцьӈгана Иисусанʼ ненэцяˮ тоˮ, хонаркуˮ: «Иоаннʼ тохоламбадаˮ, фарисейˮ нива ӈавормамдоʼ мэˮӈаˮ. Пыдар тохоламбадид ӈамгэ нива ӈавормамʼ ниˮ мэсˮ?»+
19Иисус няндоʼ таремʼ ма: «Тюваʼ ёльцьӈгана нелеванда хасаваʼ нянандоʼ мэванʼ, мядондаˮ нива ӈавормамʼ мэць пиртадоʼ? Нелеванда хасаваʼ нянандоʼ мэваʼ ӈэсондʼ нива ӈавормамдоʼ мэць нидоʼ пирасˮ+.
20Нелеванда хасавамʼ нядандоʼ ханаваʼ ёльцяʼ тобˮ, таʼ мальӈгана, тикы яляхана нива ӈавормамдоʼ мэтадоʼ»+.
21«Таӈохэй панэнʼ хибяхарт едэй емньˮмямʼ ни лабцеӈгуˮ. Тиканда едэй лабцеˮмя туркаванда серʼ таӈохэй паныʼ пелямʼ нянда ныхыбаӈгуда, ӈадараˮмада ханяцейʼ ӈарамда.
22Тандаяʼ сертавы ябе идмʼ хибяхарт таӈохэй хоба ӈэсяндʼ нида сюрпасетуˮ. Тикахана ябе иˮ ӈэсямда ӈадтада, ябе иˮ вабтомда, ӈэсянда ӈодˮ вомда. Ӈадьбята едэй ябе иˮ едэй хоба ӈэсяндʼ сюрпада».



Еврейˮ ныланава яляхана няньʼ ӈувоˮ сэв ныдпаˮма

(Мф 12:1-8; Лк 6:1-5)

23Ӈобӈгуна еврейˮ ныланава яляхана Иисус няньʼ ӈувоˮ вадюлававна ядэрӈа, Тохоламбадида ядвандоʼ серʼ няньʼ ӈувоˮ сэв ныдпа пяˮ.
24Фарисейˮ Сита хонраˮ: «Сырˮ, Тохоламбадид ӈамгэ еврейˮ ныланава яляхана ниня серота сермʼ пэрӈаˮ?»
25Пыда няндоʼ ма: «Давид нятита няʼ маӈгʼ ёльцьӈгана ӈамлабтоʼ, ханзерˮ ӈэˮмямда сяхаӈгартʼ нисяраˮ толабюˮ?
26Авиафарʼ ӈарка ханондана ӈэванда мальӈгана, Давид Нумʼ мятʼ тювы, ханоˮ нянё ӈавормы, няхата ӈодˮ мипавы. Тикы ӈавар Нумдʼ ханонданариˮ ӈаворцетвыдоʼ».
27Тадтикахад Иисус фарисейхаˮ ма: «Еврейˮ ныланава яля ненэцяʼ еˮэмня таславы. Ненэцьʼ еврейˮ ныланава яляʼ еˮэмня ӈадимы ни ӈаˮ.
28Ӈадьбята Ненэцяʼ Нюӈэ Нюмдебада ӈобтаремʼ еврейˮ ныланава яляʼ ерв».






* 2:16 Фарисейˮ – Моисейʼ Ваторимʼ ниˮ нёдаˮ, иринатоʼ мэсыдо ӈаниʼ тяхасовна нёдавыдоʼ.




• 2:1 Мф 9:1-8, Лк 5:17-26

+ 2:1 Мф 4:13, Мк 1:21

+ 2:4 Мк 6:55

+ 2:5 Мф 8:10, Мк 10:52, Лк 7:48

+ 2:7 Мк 14:64,

• 2:13 Мф 9:9-13, Лк 5:27-32

+ 2:16 Лк 15:2

+ 2:17 Лк 15:7,

• 2:18 Мф 9:14-17, Мф 12:1-8, Лк 5:33

+ 2:18 Мф 11:2, Лк 11:1, Ин 1:35, Лк 18:12

+ 2:19 Мф 25:1-13, Ин 3:29,

+ 2:20 Мк 14:7, Лк 17:22

Ӈудада хабэймʼ Савумдаˮмада

(Мф 12:9-14; Лк 6:6-11)

31•Иисус маˮлюӈгалава мятʼ ӈаниʼ то. Таняна ӈудада хабэй ненэцьʼ мэвы+.
2Еврейˮ ныланава яляхана тикы ненэцямʼ Иисус савумдаӈгудавʼ, нидавʼ? Сита сертʼ хаˮавравандоʼ еˮэмня ӈобʼ маниедоʼ+.
3Ӈудада хабэй ненэцяндʼ Иисус ма: «Юркадˮ, нернякуʼ нуладˮ».
4Тадтикахад ненэцие хонра: «Еврейˮ ныланава яляхаˮна ӈамгэ серо пэрць сероˮӈа? Сава серо, вэва серо пэрць тара? Ненэцяʼ илмʼ ӈэдаба, хадарабтамба тара?» Пыдхавадоʼ мунзиˮ+.
5Иисус няндоʼ нена сылыˮ, сейсявандоʼ нид ида вомзь, ӈудада хабэйнʼ ма: «Ӈудар вэӈгалад!» Ӈудамда вэӈгалада, ӈудада ӈахат ӈыхында сензума.
6Тикыʼ пуд фарисейˮ маˮлюӈгалава мякад тарпˮмахадандоʼ, Иродʼ* нятиˮ няʼ минхандоʼ Иисусмʼ ханзерˮ хадавамʼ тасламба пяˮ.



Ненэциеˮ тоʼ хэванʼ маˮлёˮмя

7Иисус Тохоламбадита няʼ тоʼ няюʼ хаяˮ. Галилеяхад ӈока ненэцяˮ Пумнанда хаяˮ+.
8Иисусʼ сертавы хуркари серо намда, ӈулиˮ ӈока ненэцяˮ Иудеяхад, Иерусалимхад, Идумеяхад, Иордан яхаʼ тяхад, Тирʼ няби Сидонʼ хэвхы яхат ӈобтаремʼ Нянда тоˮ.
9Ӈока ненэциеˮ Сита тыеромдавоӈгад Иисус тохоламбадахата Пыда еˮэмнянда ӈанокоцямʼ хамэда табэда.
10Ӈабцата Иисус ӈока ненэцие савумдавы. Ӈадьбята хуркари хабцяӈгаˮна хаӈгуртаˮ Нянда тирцядаванʼ харва, Нянда минзь тирцькутаˮ+.
11Хусувэхэд ханзосядиˮ ӈылекаˮ Сита манэць Неранда няд янʼ моˮнаӈгасетыˮ, тёрсавэйʼ лаханасетыˮ: «Пыдар Нумʼ Нюн!»+
12Иисусхав хибя ӈэвамда нись вадець яˮавла табэдэйда+.



Юкад вата сидя Тохоламбадамда Тэраˮмада

(Мф 10:1-4; Лк 6:12-16)

13•Тикыʼ пуд Иисус хойʼ ниʼ танэйˮ. Хахаялтембадарида Нянда хаӈа. Пыдоʼ Нянда тоˮ.
14Юкад вата сидямʼ тэра, Ӈэдаравэˮӈэ таслэйда, Нянанда мэӈгуˮма, Нумʼ вади минренаӈэ ӈэдарамбаӈгудава,
15ӈылекы питарпа Нумʼ Ервʼ ныхымʼ мэтаˮма.
16Юкад вата Сидямда тэраˮмахаданда Симонмʼ Пётрӈэ нюмдеда,+
17Зеведейʼ нюмʼ – Иаковмʼ, Иаковʼ папамʼ – Иоаннмʼ Воанергесӈэ нюмдеӈахаюда. Тикы нюмʼ хамэдита тарця: «Хэхэʼ мунʼ нюˮ»+.
18Андреймʼ, Филиппамʼ, Варфоломеймʼ, Матфеймʼ, Фомамʼ, Алфейʼ нюмʼ – Иаковмʼ, Фаддеймʼ, еврейʼ тэнзри сахарамбада Симонмʼ,+
19Искариот Иудамʼ ӈобтаремʼ тэрада. Пыда пуна Иисусхад таяхалмы+.



Иисус няби Веельзевул

(Мф 12:22-32; Лк 11:14-23; 12:10)

20•Иисус мятʼ то. Ненэцяˮ ӈаниʼ таняʼ маˮлыдˮ, тиканда Иисус тохоламбадита няʼ ӈаворкарта ниˮ еревˮ+.
21Иисусʼ хахаяда нида вадиˮ вэкат Сита имда ёˮмэӈэ пэрмыˮ, ӈадьбята Сита ханаванзь хаяˮ.
22Иерусалимхад товы Моисейʼ Ватомʼ теневанаˮ маˮ: «Сёнзянда мюня Веельзевул* таня. Пыда ӈылекыˮ ервʼ ныхымʼ мэць ӈылекы питарпи»+.
23Ӈадьбята Иисус сиддоʼ Нянда хаӈгая, хара явна ӈэда лахарёмʼ мэць, таремʼ ма: «Сатана ханзерˮ Сатанамʼ питарць пиртада?
24Параӈодадаваʼ терˮ хартоʼ помнандоʼ поёмбабˮнандоʼ, параӈодадавадоʼ мюданда тахараӈгу, тамна тяхаʼ нусь нида пиратˮ.
25Мядʼ терˮ помнандоʼ поёмбабтоʼ, мятоʼ понʼ нусь нида пиратˮ.
26Сатана харта пыхыдахананда поёмбабˮнанда, пыхыдахаданда яӈгамдыˮ, нусь нида пиратˮ, техэ малханда тэваӈгуˮ.
27Мэбета ненэцямʼ нюртеˮэʼ маномадавэйʼ, хибяхарт мэбета ненэцяʼ мятʼ тюхуя, ӈаворида тале нида пиратˮ, сита маноёˮмарихид мядʼ илебцмʼ тале пиртыˮ.
28Ненэся няндаˮ мадмʼ, ненэциеˮ хуркари хэбяхандоʼ, вэвакумдёвандоʼ танявы ӈэбˮ ӈодˮ, малʼ хаˮмаӈгудˮ.
29Хэбидя Индадмʼ вэвутаʼ хэбяхыда иланда пананʼ нидˮ хаˮамӈгуˮ, хэбяхыда пилиˮ нянанда ӈэӈгуˮ»+.
30Ханяӈыˮ ненэцяˮ Иисусʼ сёнзяʼ мюня ӈылека мэнаӈэ пэрмыˮ.



Иисусʼ небя, Нида

(Мф 12:46-50; Лк 8:19-21)

31•Таремʼ мэнаханда Небяда, хасев Нида тоˮ. Мядʼ хэвхана нуˮ, Сита хосая ненэцямʼ Нянда ӈэдараˮ+.
32Ненэциеˮ мандалˮ Иисусмʼ сюрте ӈамдыˮ. Нянда маˮ: «Сырˮ, пихиня Небяр, хасев Нид, не Нид мэˮ, Сит хонрамбиˮ».
33Тадтикахад Иисус ма: «Мань небями хибя? Мань хасава нини хибяˮ?»
34Сита сюрте ӈамдёдиˮ сидя хэвувна саӈомда ӈэдарахая ма: «Мань небями, Мань хасев нини – тиˮ мэнаˮ.
35Нумʼ ватоʼ серʼ ӈэдаˮ – тикыˮ Мань хасава нями, Мань не нями, Мань небями»+.






* 3:6 Ирод Антипа – Ирод ӈарка параӈодаʼ хасава ню. Галилея яʼ, Перея яʼ параӈодаӈэ таравы.

* 3:22 Веельзевул – ӈаʼ ӈобˮ нюмʼ.




• 3:1 Мф 12:9-14, Лк 6:6-11

+ 3:1 Мк 1:21

+ 3:2 Лк 14:1, Лк 20:20

+ 3:4 Лк 14:3

+ 3:7  Мф 11:21

+ 3:10 Мк 5:28

+ 3:11 Мф 14:33, Мк 1:24

+ 3:12 Мф 12:16, Мк 1:34

• 3:13 Мф 10:1-4, Лк 6:12-16

+ 3:16 Мф 16:18, Ин 1:42

+ 3:17 Мк 1:19

+ 3:18 Мф 9:9

+ 3:19 Мк 14:10, Мк 14:44

• 3:20 Мф 12:22-32, Лк 11:14-23, Лк 12:10

+ 3:20 Мк 6:31

+ 3:22  Мф 9:34, Мф 10:25

+ 3:29 Лк 12:10,

• 3:31 Мф 12:46-50, Лк 8:19-21

+ 3:31 Мк 6:3, Ин 2:12, Ин 7:3, Ӈэд 1:14,

+ 3:35 Ин 15:14,

Няньʼ ӈувоˮ сэв пыдабтамбадаʼ нямна ӈэда лахарё

(Мф 13:1-9; Лк 8:4-8)

41•Иисус тоʼ хэвхана ӈаниʼ ненэцие тохоламба пя. Ӈока ненэциеˮ Нянда маˮлёваʼ нид тохона ӈэвы ӈаноʼ мюʼ тийˮ, ӈамдыˮ. Ненэцяӈгавˮ малʼ тоʼ вархана хаиˮ.
2Хара явна ӈэда лахарю мэць, Иисус сиддоʼ хуркариˮ серкˮ тохоламби. Тохоламбаванда серʼ няндоʼ таремʼ ма:
3«Инзеледаˮ! Ти, няньʼ ӈувоˮ сэв пыдабтамбада няньʼ ӈувоˮ сэв пыдабтамбаванзь тарпыˮ.
4Няньʼ ӈувоˮ сэв пыдабтамбаванда мальӈгана, ханяӈыˮ няньʼ ӈувоˮ сэвˮ сехэрыʼ хэванʼ хаˮмыдˮ, нувʼ сармикˮ тоˮ, ӈамъядоʼ.
5Ӈани ханяӈыдоʼ ненэй яда тянё пэ яʼ ниʼ хаˮмыдˮ, яндоʼ хоба тора ӈэваʼ нид минхандоʼ вадёдалъядˮ.
6Хаерадʼ тюˮуʼ тарпаваʼ серʼ сэлӈаˮ, ванутоʼ яӈговаʼ нид тыраˮ.
7Ханяӈыдоʼ нацдэйˮ пондʼ хаˮмыдˮ. Нацдэйˮ вадёˮмяхадандоʼ няньʼ ӈуво вадё нидоʼ ӈэдараˮ. Тэри таросялмаˮ.
8Ханяӈыдоʼ сава яʼ ниʼ хаˮмыдˮ, вадыˮ, нядандоʼ няхарˮ юдʼ мэваʼ, матˮ юдʼ мэваʼ, юрʼ мэваʼ няньʼ ӈувоˮ сэвˮ вадыˮ».
9Иисус няндоʼ ма: «Инзелесь хавода таняна, тикы намдая!»+



Хара явна ӈэда Лахарюта хара

(Мф 13:10-17; Лк 8:9-10)

10•Ӈока ненэциеˮ хэˮмяхад Харта хаёˮмяхаданда юкад вата сидяда, ӈаниˮ хэвхананда мэвыˮ ненэцяˮ хара явна вадеˮмыта нямна Сита хонраˮ.
11Няндоʼ ма: «Пыдараˮ нянандаˮ Нумʼ Параӈодадаваʼ таклада серˮ хамэдита ӈади, ӈаниˮ ненэцяӈгˮ хусувэй ӈамгэ хара явна ӈэда лахарёмʼ мэць вадеˮмы ӈэӈгу+.
12Пыдоʼ ӈаниʼ сэвтоʼ сырпˮ ӈодˮ, нидоʼ маниеˮ, хавотоʼ намдорпˮ ӈодˮ, нидоʼ хамэдамбюˮ. Нумʼ някуʼ ӈэвы ӈэбтоʼ, хэбяхыдоʼ хаˮамӈгудаць».+



Няньʼ ӈувоˮ сэв пыдабтамбадаʼ нямна ӈэда лахарёмʼ Тасламбаˮмада

(Мф 13:18-23; Лк 8:11-15)

13Тадтикахад няндоʼ ма: «Тикы лахарёʼ харамʼ нираˮ хамэдамбюˮ? Тиканда ӈани лахарюˮ хари ханзерˮ хамэдаӈгудаˮ?
14Няньʼ ӈувоˮ сэв пыдабтамбада вадамʼ пыдабтамби+.
15Ханяӈыˮ ненэцяˮ сехэрыʼ хэванʼ хаˮамвы няньʼ ӈувоˮ сэврахаˮ: Нумʼ вадамʼ намдˮмахадандоʼ няндоʼ Сатана минханда турӈа, сейхатоʼ хаˮамвы вадамʼ ханˮлада.
16Ӈани ханяӈыˮ пэ яʼ ниʼ хаˮамвы няньʼ ӈувоˮ сэврахаˮ: Нумʼ вадамʼ намдˮмахадандоʼ минхандоʼ маймба сейхатоʼ пэмбидоʼ.
17Ӈопой, ванутоʼ яӈговаʼ нид понʼ ниˮ илеӈгуˮ. Сяхариʼ Нумʼ вадаʼ еˮэмня маяӈоˮ тобˮ, сиддоʼ питарпабˮ, пунрёбцомдоʼ минхандоʼ ёпидоʼ.
18Ханяӈыˮ нацдэйˮ пондʼ хаˮамвэрахаˮ: Нумʼ вадамʼ намдбатоʼ ӈодˮ,
19илаʼ саирˮ, тэтерманʼ харвабцо, ӈани сямян харвабцоˮ сёнзьтоʼ мюʼ тэвˮмахадандоʼ, нядандоʼ тикы вада тяхаворӈа. Ӈадьбятоʼ таромʼ ниˮ хаˮаврамбюˮ+.
20Ӈани ханяӈыдоʼ сава янʼ хаˮамвы няньʼ ӈувоˮ сэвˮ тоˮлахаˮ: намдавы вадидоʼ сейтоʼ, ибетоʼ яданʼ поя хаˮморӈаˮ, ханяӈыдоʼ няхарˮ юдʼ мэваʼ, нябидоʼ матˮ юдʼ мэваʼ, ӈани ханяӈыдоʼ юрʼ мэваʼ таромʼ хаˮаврамбиˮ»+.



Серакабтˮ ӈамдёсянда ниня ӈэбта тара

(Лк 8:16-18)

21•Иисус тамна тяхаʼ няндоʼ ма: «Ӈамгэʼ еˮэмня серакабтˮ тюнебада? Минханда ӈарка хыдяхана лэёмда такалпаваʼ еˮэмня, тасиʼ ваˮавʼ хэванʼ ӈабтаваʼ еˮэмня? Тюˮуй ӈамдёсянда ниʼ ӈабтаванзь таславы ни ӈаˮ+?
22Ӈобкарт таклада серˮ ӈадимадавэйʼ хаё нида пирасˮ, хуркари тале мэта серˮ тюˮуʼ ӈадимда+.
23Инзелесь хавода таняна, тикы намдая!»+
24Пыда няндоʼ ма: «Намдорта вадахатаˮ сававна инзеледаˮ. Хурка ёльцеӈгосяӈгана ёльцеӈгодадаˮ, тарця ёльцеӈгосяӈгана ёльцевндадаˮ, тамна ваць ёльцевндадаˮ+.
25Ӈамгэда танянанʼ тамна миˮманда, ӈамгэхэртасядахавахад танянахартада мармы ӈэӈгу».



Вадёдана няньʼ ӈувоˮ сэвˮ нямна ӈэда лахарё

26Тадтикахад Иисус таремʼ ма: «Нумʼ Параӈодадава тарцяʼ тоˮлаха. Ӈопой ненэцьʼ няньʼ ӈувоˮ сэв янʼ пыдабтэйда,
27тикыʼ пуд пиʼ хоны, яляʼ юркорӈа. Ӈамдэдоˮ паӈгоˮ тюˮуʼ ханзерˮ ӈадимяхад, вадёвахад ерме.
28Я тикыʼ нямна харта тэтна: пилиˮ нерде ӈамдэдоˮ паӈг ӈадимдемби, тикыʼ пуд ӈамдэдоˮ ӈэваˮ ӈадиберӈаˮ, ӈамдэдоˮ ӈэвˮ мюня няньʼ ӈувоˮ сэвˮ ӈархандоʼ ӈарворӈаˮ.
29Маˮлаваʼ ёльцянда тобˮ, няньʼ ӈувоˮ сэвˮ похоˮмахадандоʼ, таминда матора пидерцямʼ мэта»+.



Горчица сэвкоцяʼ нямна ӈэда Лахарёда

(Мф 13:31-32; Лк 13:18-19)

30•Тадтикахад Иисус ма: «Нумʼ Параӈодадавамʼ ӈамгэʼ тоˮлахаӈэ таслаӈгуваˮ, хурка хара явна ӈэда лахарёмʼ мэць вадетаваˮ?
31Нумʼ Параӈодадава горчицамʼ нюбета ӈамдэдʼ сэвкоцяраха. Ӈамдэдʼ сэв янʼ пыдабтамбаваʼ мальӈгана сямянхат манороко+.
32Янʼ хаˮмаˮмахаданда ӈамдэта мал тюˮуʼ ӈадиберӈа, ӈани нита нимня ӈаркаӈэ, ӈарка таркаляӈгаӈэ вадюрӈа, тидхананда нувʼ сармикˮ хэӈгдамдоʼ хомбиˮ».



Хара явна Лаханаˮмида

(Мф 13:34-35)

33Тарць хара явна ӈэда лахарю мэць, хамэдавандоʼ пирувна няндоʼ Вадамда минре.
34Хара явна ӈэда лахарёсипойʼ ни лаханˮ. Тохоламбадарихита вадиˮ хари хамэдитоʼ серʼ яӈга вадеˮяда.



Сата мерцямʼ Янимдаˮмада

(Мф 8:23-27; Лк 8:22-25)

35•Тикы яляʼ пэвсюмняна Иисус тохоламбадахата ма: «Тоʼ тяханяʼ хэхэваˮ!»+
36Ненэцие хаейдоʼ, Ӈанонда мюня мэванда серʼ, Тохоламбадида Сита нянандоʼ ханаˮ. Ӈанонда хэвхана ӈаниˮ ӈаноˮ танявыˮ.
37Лакриʼ сата поӈгэй мерцяӈэ хая, ӈарка хамбаˮ ӈаноʼ яданʼ тебвандоʼ серʼ ӈаномʼ икана пандамбидоʼ+.
38Иисусхав ӈаноʼ пуй вэкана пыркабтадота хоны. Тохоламбадида Сита сидеба Нянда маˮ: «Сиднаˮ Тохоламбадаваˮ! Хавндархаваˮ, нямнанаˮ ир ӈобʼ ни нярканˮ?»
39Юркˮмахаданда Пыда мерцямʼ табˮла, тонʼ вахалъйˮ: «Мунзялвˮ! Ӈэвададˮ!» Таминда мерцяда ӈэвадэйˮ, хуриʼ хэˮнёӈэ хая.
40Пыда няндоʼ ма: «Ӈамгэ таʼ пирувна сейдаˮ ябтаˮ? Пунрёбцораˮ ӈобʼ яӈгу?»
41Пыдоʼ ӈулиˮ сейсялмыˮ, помнандоʼ няхатоʼ хонаркуˮ: «Пыда хибя ти, мерцяхарт, тохорт Муӈганда намдорӈахаʼ?»






• 4:1 Мф 13:1-23, Лк 8:4-15

+ 4:9 Мф 11:15,

• 4:10 Мф 13:18-23, Лк 8:11-15

+ 4:11 Мф 19:11,

+ 4:12  Ин 12:40, Ӈэд 28:26-27

+ 4:14  Ӈэд 8:4

+ 4:19 Мф 6:25, Мк 10:23,

+ 4:20 Ин 15:5

• 4:21 Лк 8:16-18

+ 4:21 Мф 5:15, Лк 11:33

+ 4:22 Мф 10:26, Лк 12:2

+ 4:23 Мф 11:15, Мк 4:9

+ 4:24 Мф 7:2

+ 4:29  Мф 13:38,

• 4:30 Мф 13:31-35, Лк 13:18-19

+ 4:31 Мф 17:20, Лк 17:6

• 4:35 Мф 8:23-27, Лк 8:22-25

+ 4:35 Мф 8:18, Лк 8:22

+ 4:37 Ӈэд 27:14

Няˮмаравэхэд ӈылекы Питароˮмада

(Мф 8:28-34; Лк 8:26-39)

51•Тоʼ тяханяӈы Герасаʼ терˮ* янʼ тэвыдˮ.
2Иисус ӈанонда мюд янʼ хаˮмаˮмахаданда, неранда няд хальмерˮ пэʼ хоркадёхот тарпавы няˮмаравы ненэцьʼ минханда Сита ядабта.
3Хальмерˮ пэʼ хоркадёхоˮна илесетвы. Хибяхарт еся иняхартахаˮна сита сяра яˮмавы.
4Ӈока мэваʼ ӈэда есяхаˮна ядыбавыдоʼ, ӈудида еся иняхаˮна сярыбавыдоʼ. Еся ин ныдпавыда, еся таман тахабтамбавыда, хибяхарт сита янимде нивы пирасˮ.
5Писавэй ялэˮ хальмерˮ пэʼ хоркадёхоˮна, пэˮ хойхаˮна тюрыцетвы, пыхыдамда пэхэˮ ладорпавэда.
6Ӈаˮи яхад Иисусмʼ манэˮманда серʼ неранда няд сюрмба пулыта ниʼ хаˮмыˮ, ӈэвамда нибкла.
7Ӈулиˮ ӈаркавна тюрыць ма: «Сямянхат Тюˮуй Нумʼ Ню – Иисус, нянани ӈамгэ сел таня? Нумʼ едʼ хынумдадмʼ, сиˮми нён маядамбюˮ»+.
8Вахалоˮманда нерня Иисус нянда таремʼ мамысь: «Ӈылека! Ненэцяʼ сёнзяʼ мюд тарпадˮ!»
9Тадтикахад Иисус сита хонра: «Нюмл ӈамгэ?» Ӈылека таремʼ ма: «Мань нюмми Легион*, маняˮ ӈокаваˮ».
10Ӈылека тикы яхад сиддоʼ хэвняʼ питармоӈгад Иисусмʼ хынумби.
11Хахаярка хойʼ хэвхана ӈаркаˮя парасьˮ мандалˮ хадырмыˮ.
12Ӈылекаˮ хынумда Нянда маˮ: «Сиднаˮ парасьˮ сёнзьˮ мюʼ пакалць ӈэдараˮма».
13Пыда вадамдоʼ нида мадаˮ. Тикаринда ӈодˮ ӈылекаˮ ненэцяӈгад тарпˮмахадандоʼ парасьˮ сёнзьˮ мюʼ пакалъядˮ. Сидя ёнарʼ мянʼ парась хойʼ ядхад тоʼ итʼ мялкадаˮ. Малʼ тоʼ икана хабтюмяˮ.
14Парась лэтмбадахавˮ харадʼ няʼ, харадʼ хэвхы яхаˮ хунамба хаяˮ, ӈамгэʼ хадкэˮмямʼ вадеˮӈадоʼ. Ненэцяˮ тикымʼ манэˮманзь тарпыдˮ.
15Иисусанʼ тоˮ, няˮмаравы ненэцямʼ манэˮӈаˮ. Пыда ембды, сава инда ӈукана ӈамды. Мюнянда ӈылекыˮ легион танявысь. Тикымʼ манэць ненэцяˮ сейдоʼ хаяˮ.
16Тикахана сырмыˮ, няˮмаравыʼ ханзерˮ хэˮмямʼ, парасьˮ ханзерˮ хэˮмямʼ няндоʼ вадеˮядоʼ.
17Тиканда ненэцяˮ Иисусмʼ яхадандоʼ хэсь хынумбидоʼ+.
18Иисусʼ ӈанонда мюʼ тиˮмяхад няˮмаравы ненэцьʼ таремʼ хынумби: «Нянанд мэванʼ харвадмʼ!»
19Иисус сита ханаванʼ ни харваˮ, таремʼ ма: «Мяканд ханьˮ, Нумʼ Ервʼ ӈамгэмʼ еˮэмнянд сертаˮмамʼ, ханзерˮ сит сялилˮмамʼ мят терхаˮ вадет».
20Хэˮмяхаданда Иисусʼ сита ханзерˮ мэˮмамʼ Юˮ Марадʼ яʼ ӈарданʼ вадець пяйда. Вадеˮмэхэта малʼ пысаӈгаˮ+.



Иаирʼ не нюмʼ, немʼ Савумдаˮмада

(Мф 9:18-26; Лк 8:40-56)

21•Иисус ӈанохона тоʼ тяханяʼ ӈаниʼ пуняʼ салоˮмахаданда, ӈока ненэцяˮ Хэвханда мандалъядаць. Пыда тоʼ хэвхана мэсь.
22Таʼ ёльцьӈгана маˮлюӈгалава мядʼ ервхат Иаирмʼ нюбетадоʼ то. Иисусмʼ манэць неранда няд пулыта ниʼ хаˮмыˮ+.
23Сита ӈулиˮ хынумба таремʼ ма: «Не нюни яӈгумарида хаи. Туˮма! Савуманда еˮэмня, иле хаёванда еˮэмня Ӈудид ниндя мэнˮма!»
24Иисус нянанда хая. Сита ненэциеˮ мандалˮ нёдалӈаˮ. Ханяд-таняд Сита тыеромдамба пяˮ.
25Мандалʼ поӈгана юкад вата сидя поʼ ямбанʼ вэяда ниня табӈгана не мэвы.
26Хуркари лекарахат маяӈо хомба, ӈаворида малʼ таросиˮ садˮмыда, хабцянда ханяцейʼ сахамы.
27Иисусʼ юнмʼ намдˮмахаданда, ненэциеˮ помна Иисусмʼ Маханда няд тэвада, Панэхэнда тирцяда.
28Не ихинянда таремʼ мамы: «Панэхэртахата тирцядабˮнани савумдадмʼ»+.
29Хамдумбада вэяда таминда мацеда. Хабцянда савуˮмамʼ пыхыдавнанда минханда хамэдада.
30Иисус таʼ мальӈгана Пыхыдахаданда Ныхында тарпавамʼ хамэдавэда. Мандалмы ненэциеˮ няюʼ сюрхалкая таремʼ ма: «Панэхэˮни хибя тирцяда?»+
31Тохоламбадида Нянда маˮ: «Ненэциеˮ Сит тыеромдамбавамʼ маниеранёˮ! Таремʼ ӈодˮ ман: ‹Хибя Няни тирцяда?›»
32Пыда Нянда тирцядавымʼ пюрць сидя хэвувнанда сырӈа.
33Нянанда ӈамгэʼ хадкэˮмямʼ тенева, не сейнда пина ледре Неранда няд пулыта ниʼ хаˮмыˮ, серта серʼ малʼ вадеˮяда.
34Тиканда Иисус нянда ма: «Не нюӈэ, пунрёбцор сит ӈэда. Инд таӈга ханьˮ! Хабцяӈгаданд сензувˮ»+.

35Иисус Вадамда малевдавэйʼ, маˮлюӈгалава мядʼ ервʼ мякад товы ненэцяˮ Иаиртʼ маˮ: «Не нюр яӈгума. Ӈамгэ тамна сит Тохоламбадамʼ яебтамбир?»
36Ниня инзеленадаревʼ, Иисус маˮлюӈгалава мядʼ ерванʼ ма: «Сеяр нёя пинˮ, валакада пунрюˮ».
37Нянанда Пётрʼ, Иаковʼ, Иоаннʼ – Иаковʼ папаʼ хавна хибяхартмʼ Пумнанда тось ни табэдаˮ+.
38Маˮлюӈгалава мядʼ ервʼ мятʼ тюˮ. Няркнана, ярта, выварць ярта ненэцие Иисус манэˮӈа.
39Тюванда серʼ няндоʼ ма: «Ӈамгэ няркнадаˮ, ӈамгэ ярӈадаˮ? Не ӈацекы ни яӈгувˮ, тэри хоны»+.
40Сита писяда пяˮ. Иисусхав ненэцие малʼ пинʼ ӈэдараˮмахаданда не ӈацекыʼ небяхаʼ-нисяхаʼ няʼ, Нянанда мэни няць, не ӈацекыʼ мэсьʼ янʼ тюˮ.
41Иисус не ӈацекымʼ ӈудахаданда няˮмахая нянда ма: «Талифа кум»*. Тикы вадита хамэдитоʼ тарця: «Ебцотовʼ, нянд мадмʼ, юркадˮ!»+
42Не ӈацекы тикаринда ӈодˮ юркыˮ, ядэрць пяда. Пыда юкад вата сидямʼ пота не ӈацекы ӈэвы. Ненэцяˮ ӈулиˮ пысэйдˮ.
43Иисус яˮавла табеко ма: «Хибяхарт тикыʼ нямна ехэрая. Не ӈацекымʼ ӈавлараˮ»+.






* 5:1 Ханяӈы ӈудахана падвы падаркаˮна «Гадараʼ терˮӈэ», ӈани ханяӈы падаркаˮна «Гергесаʼ терˮӈэ» пады.

* 5:9 Легион – Рим параӈодадаваʼ саюхут ӈобтʼ маˮлёвы саюˮ мандалˮ. Ӈопой легионхана матˮ ёнарʼ мянʼ яднаˮ саюˮ ӈэвыˮ.

* 5:41 Арамʼ вада.




• 5:1 Мф 8:28-34, Лк 8:26-39

+ 5:7 Мк 1:24

+ 5:17 Лк 5:8, Ӈэд 16:39

+ 5:20 Мф 4:25, Мк 7:31

• 5:21 Мф 9:18-26, Лк 8:40-56

+ 5:22 Лк 13:14, Ӈэд 13:15, Ӈэд 18:8

+ 5:28 Мк 3:10

+ 5:30 Лк 5:17, Лк 6:19

+ 5:34 Мк 10:52

+ 5:37 Мк 9:2, Мк 14:33

+ 5:39 Ин 11:11

+ 5:41 Мк 1:31, Мк 9:27, Ӈэд 3:7, Ӈэд 9:41, Лк 7:14

+ 5:43 Мк 1:44, Мк 9:9

Харта Яхананда Иисусхад таяхалоˮма

(Мф 13:53-58; Лк 4:16-30)

61•Иисус мэˮма Яхаданда хэˮмяхаданда, Харта Яханда салъйˮ. Тохоламбадида ӈобтаремʼ Пумнанда хаяˮ+.
2Еврейˮ ныланава яляʼ тось, маˮлюӈгалава мякана ненэцие тохоламба пя. Нянда инзелевы ненэцяˮ пысаӈгаˮ, таремʼ маˮ: «Тикы Хасаваʼ ханяд ховы серода? Ханзерˮ тарця иʼ ӈудмʼ Нянда миˮмы? Пыда ханзерˮ тарць мутри сертаба пирˮӈада+?
3Пыда миртя ни ӈаˮ? Марияʼ хасава ню, Иаковʼ, Иосийʼ, Иудаʼ, Симонʼ нядоʼ ни ӈаˮ? Не нида ӈобтаремʼ поӈгананаˮ ниˮ мыˮ?» Тарцьˮ харахаˮна ненэцяˮ Сита хуревыˮ+.
4Иисус няндоʼ таремʼ ма: «Нумʼ Вади вадетамʼ харта янда хавна, харта нита хавна, харта мята хавна хуркари яхаˮна тисьдедоʼ»+.
5Сянри хаӈгуртаʼ ниʼ Ӈудида мэхэя, тикыри савумдаванда хавна, таняна ӈамгэхэрт мутрамʼ серта ни пирасˮ.
6Иисус пунрёбцондоʼ яӈгованʼ пысаӈга.



Юкад вата сидя Тохоламбадамда Ӈэдараˮмада

(Мф 10:1, 5-15; Лк 9:1-6)

Тикыʼ пуд хахаяда хардакоˮмана ядэрць ненэцие тохоламби.
7•Юкад вата сидя Тохоламбадамда Нянда ханъяда, ӈылекы питарпавандоʼ еˮэмня ныхыдамдоʼ няндоʼ миˮӈа. Сидладʼ ӈэдарамба пяйда+.
8Няндоʼ табеко таремʼ ма: «Нянандаˮ ядацяндаˮ хавна ӈамгэхэртмʼ нёдаˮ ханаˮ. Няньхартмʼ, падхартмʼ, нихиˮнатаˮ ӈэда есяхартмʼ нёдаˮ ханаˮ.
9Ӈэтаˮ мал серадаˮ, вата имбытадмʼ нёдаˮ серыбюˮ».
10Тамна тяхаʼ няндоʼ ма: «Ӈамгэри мятʼ тюбˮнандаˮ, тикы яхад хэвандаˮ ӈэсондʼ тикахана хаидаˮ.
11Ханяхавана хибяри сиддаˮ нибта тюлеˮ, няндаˮ нибта инзелеˮ, таняд тарпавандаˮ серʼ, ӈэхэтатаˮ яʼ сибяку лабˮядаˮ, тикахананда тикы ненэцяӈгˮ пуняʼ ӈэвамдаˮ манэˮлабтамбидаˮ»+.
12Тиканда Тохоламбадида хаяˮ. Ненэциеˮ хэбяхыдоʼ хаеваʼ едʼ вадамʼ минреˮ+.
13Ненэцяӈгат ӈока ӈылекы питарпиˮ, ӈока хаӈгурти юркана масарпа савумдамбиˮ.



Хэхэдаӈгода Иоаннʼ яӈгувоˮма

(Мф 14:1-12; Лк 9:7-9)

14•Иисусʼ юнда яʼ тиӈгэвна латыˮ, Ирод параӈодаʼ* хахаˮ тэвыˮ. Ханяӈы ненэцяˮ маˮ: «Тикахав Хэхэдаӈгода Иоаннʼ хавыˮ поӈгад яӈорʼ илелоˮма, ӈадьбята тарць мутри сертаби»+.
15Мандаˮ маˮ: «Тикахав Илия». Ӈани ханяӈыˮ маˮ: «Тикахав невхы Нумʼ Вади вадетахат ӈобтоʼ ӈэдакы»+.
16Ирод тарць лахарю намда, таремʼ ма: «Тикахав мань ӈэвасялмдевэни – Иоаннʼ илелоˮма ӈэˮнивʼ!»
17Ӈабцакавата Ирод харта нянда Филиппʼ немʼ – Иродиадамʼ неданда мэсь. Тадтикахад ненда табекоʼ серʼ Иоаннмʼ няˮмаванзь ненэцие ӈэдара, тад пуна сяролава мятʼ ӈабтада+.
18Иоанн Ироданʼ манзетвы: «Харт нянд немʼ неданд мэсь вуни серосˮ».
19Ӈадьбята Иродиадар Иоаннмʼ волтамбаванда нид хадаванʼ харвадась, ханзеркартˮ мэсь нидась пирасˮ.
20Ирод, Иоаннʼ тидˮ ӈэда, Нумʼ ватоʼ серʼ илена ненэцьʼ ӈэвахаданда тенева, Иоаннмʼ пилюˮӈадась, лэтмбидась. Иоаннʼ вади намдорманда серʼ сейда саць няркнабата ӈодˮ*, вадахата маймба инзелесетвы.
21Ӈобˮ таʼ ӈэда яля ӈадимя. Ирод сояˮма яляхананда марцьхыда, ёнарˮ сайнортиˮ ерво, Галилеяʼ терˮ васкуй мядиˮмялабтамбабата,
22Иродиадаʼ не ню то, тара. Тарабцода Иродʼ сеянʼ, мядондита сеянʼ сававна хаˮмыˮ. Параӈода пирибтянʼ ма: «Ӈамгэнʼ харван, тарцядар хайˮ, нянд тарцямʼ татадмʼ».
23Тамна тяхаʼ ватора вахалъйˮ: «Ӈамгэмʼ хамбат ӈодˮ, нянд тикымʼ татадмʼ, харвабат параӈодадавани пеля ӈэя».
24Иродиадаʼ не ню хая, небяханда хонарку: «Ӈамгэмʼ хандадмʼ?» Небяда ма: «Хэхэдаӈгода Иоаннʼ ӈэвамʼ хайˮ».
25Минханда пыда паромба параӈоданʼ хая. Ханорць пэйˮ: «Хэхэдаӈгода Иоаннʼ ӈэвамʼ педряв хыдяʼ ниня тедаʼ няни тад!»
26Параӈода ида ӈулиˮ вома. Таремʼ ӈодˮ, ватораˮманда нид, ӈамдёвы мядондита нид, Иродиадаʼ не нюʼ вадамʼ мада нида пирасˮ.
27Ирод тикарихина Хэхэдаӈгода Иоаннʼ ӈэвамʼ хосая ераӈгодамда табэда, ӈэдарада. Ераӈгодада хая, сяролава мякана Иоаннʼ ӈэвамʼ сапада,
28ӈэвамда хыдяʼ ниня пирибтянʼ тэвра, пирибтя ӈаниʼ небяханда миˮӈада.
29Иоаннʼ тохоламбадаˮ тикымʼ намдˮмахадандоʼ тоˮ, хальмерамдоʼ ханадоʼ, пэмбадʼ мюʼ сюрӈадоʼ+.



Самляӈг ёнармʼ Малебтеˮмяда

(Мф 14:13-21; Лк 9:10-17; Ин 6:1-14)

30•Ӈэдаравыда Иисусʼ хэванʼ маˮлыˮ. Сертавы серодоʼ, ненэцие ӈамгэнʼ тохолаˮмидоʼ Нянда малʼ вадеˮядоʼ+.
31Ӈока ненэцяˮ турмыˮ, ханˮмыˮ. Ӈаворкарта таӈгадоʼ яӈговы. Иисус няндоʼ ма: «Яландаˮ вэӈго янʼ хаядаˮ, тянёмбовна нылэйдаˮ»+.
32Ӈадьбятоʼ ӈанута яландоʼ вэӈго янʼ хаяˮ.
33Хэвамдоʼ ӈока ненэцяˮ манэˮӈадоʼ, хибя ӈэвамдоʼ хамэдадоʼ, ханяд-таняд хардоˮ ӈысыхыт сюрмба, нерандоʼ няна таняʼ тэввыдˮ.
34Иисус ӈанонда мюд янʼ хаˮамванда серʼ ӈока ненэцие манэˮӈа. Пыдоʼ таныртасяда хуʼ мандалʼ тоˮлахаць. Ӈадьбята сиддоʼ сялилӈа, ӈокавна тохоламба пяйда+.
35Нумда мале пэвсюмяʼ няюʼ хаˮмыць, Тохоламбадида Хэвханда тэвхая, маˮ: «Тюку вэӈго я, нумда мале пэвсюмя.
36Ненэцие ӈэдаранˮма, ӈамандадамдоʼ тэмдаванзь хахаяда хардакохоˮ, хардахаˮ хэяˮма».
37Иисус няндоʼ ма: «Ӈамдадамдоʼ пыдараˮ хартаˮ миˮӈадаˮ». Тохоламбадида Нянда маˮ: «Маняˮ сидя юрˮ динарийхана* няньдамдоʼ тэмдаванзь хандаваˮ? Тикахаˮна ӈавлаӈгунаˮ?»
38Иисус сиддоʼ хонра: «Няняраˮ сяӈок? Хаядаˮ, манэˮӈараˮ». Пыдоʼ манэˮӈадоʼ, Нянда маˮ: «Самляӈг няньваˮ, сидя халяваˮ».
39Тадтикахад Иисус ненэцие мале сян мандалˮӈэ илебей ӈувоˮ ниʼ ӈабта табэдэйда.
40Ненэцяˮ юрʼ мянʼ, самляӈг юдʼ мянʼ мандалˮӈэ ӈамдыдˮ.
41Иисус самляӈг няньмʼ, сидя халямʼ няˮмахая, нувʼ няюʼ саӈомда ӈэдараˮмахаданда, Нумдʼ сава вади хэта. Тадтикахад нянё маляхая Тохоламбадахата миˮйда, ненэциеˮ помна тярць табэдэйда, сидя халямʼ ӈобтаремʼ ненэциеˮ помна тярӈахаюда.
42Ненэцяˮ ӈаворӈаˮ, малʼ ёльцейдˮ.
43Вадумы нянёˮ ютекахат, халяхат юкад вата сидя паӈгалмы едмʼ пандаˮ.
44Нянё ӈавормыˮ хасавариˮ самляӈг ёнартоʼ ӈэвы.



Идʼ сярʼ нимня Ядэроˮмада

(Мф 14:22-23; Ин 6:15-21)

45•Тикыʼ пуд ненэцие ӈэдарамбаваханда, Иисус Тохоламбадида таминда ӈаноʼ мюʼ тихия, Неранда няна тоʼ тяханяʼ Вифсаиданʼ хэсь табэдэйда+.
46Нянандоʼ лакамбойтаˮмахаданда туёˮманзь хойʼ няʼ хая+.
47Нумда пэвсюмзь ӈанодоʼ тоʼ ертʼ тэвыˮ. Иисус ӈопойриӈэ яʼ ниня хаи.
48Нерандоʼ няд миндя мерцямʼ пирдаˮлемба лабитани манэˮӈа. Ялянда ӈодˮ тюˮуʼ пявдавэйʼ Иисус идʼ сярʼ нимня яда няндоʼ хая. Хэрабтаванʼ харвэйдась.
49Сита идʼ сярʼ нимня яднаӈэ манэць, ихиняндоʼ тэри ӈамгэӈэ пядоʼ, тюрыˮлыдˮ+.
50Сита малʼ ӈокхандоʼ манэˮӈаˮ, сейдоʼ хаяˮ. Иисус минханда вахалъйˮ: «Сейдаˮ мэйрэйдаˮ! Маньнёˮ! Сейдаˮ нёя пинˮ».
51Тадтикахад Иисус ӈанондоʼ мюʼ тийˮ, мерцяда хэˮна. Тохоламбадида тасиримна ёльце пысэйдˮ.
52Нямэхэна ханзерˮ нянё Ӈокамдаˮмада, ненэцие Ӈавлаˮмада Тохоламбадита ихиˮ нивыˮ тэвˮ. Сёнзьтоʼ мюня сейдоʼ хонёвыˮ+.



Геннисарет яхана Савумдаӈгоˮмада

(Мф 14:34-36)

53Томʼ тяханяʼ мадаˮмахадандоʼ, Геннисарет янʼ тэвыдˮ, тадтикахад таняʼ нултадоʼ+.
54Ӈанондоʼ мюд хаˮмаˮмахадандоʼ, ненэцяˮ Иисусмʼ минхандоʼ хамэдадоʼ.
55Ненэцяˮ яндоʼ тиӈгэвна хаяˮ. Иисусʼ ханяна мэвамʼ намда, таняʼ хаӈгуртидоʼ пэӈˮ ниня мине тэволэйдоʼ+.
56Иисусʼ ханяриʼ тэвбата, хардахаˮна, маркаˮна, хардакохоˮна хаӈгуртидоʼ таӈго янʼ тэврасетыдоʼ. Панэнда вакахартанʼ тебвандоʼ еˮэмня Сита ханзетыˮ. Нянда тебвыˮ малʼ савумзетыˮ+.






* 6:14 Ирод Антипа – Ирод ӈарка параӈодаʼ хасава ню.

* 6:20 Ханяӈы ӈудахана падвы невхы падаркаˮна таремʼ пады: «ӈока ӈамгэмʼ сертавы».

* 6:37 Динарий – Рим параӈодадаваʼ ненэй еся. Ӈопой динарий – яляʼ недбя.




• 6:1 Мф 13:53-58, Лк 4:16-30

+ 6:1 Мф 2:23, Лк 2:39, Лк 4:23

+ 6:2 Мк 1:21

+ 6:3 Мф 11:6

+ 6:4 Ин 4:44

• 6:7 Мф 10:1, Мф 10:5-15, Лк 9:1-6

+ 6:7 Мк 3:13-18

+ 6:11 Ӈэд 13:51

+ 6:12 Мк 1:15

• 6:14 Мф 14:1-12, Лк 9:7-9

+ 6:14 Мк 8:28

+ 6:15 Мф 21:11

+ 6:17  Мф 11:2, Лк 3:19-20, Ин 3:24

+ 6:29 Мк 2:18

• 6:30 Мф 14:13-21, Лк 9:10-17, Ин 6:1-14

+ 6:30 Мк 6:7

+ 6:31 Мк 3:20

+ 6:34  Мф 9:36

• 6:45 Мф 14:22-36, Ин 6:15-21

+ 6:45 Мф 11:21, Мк 8:22

+ 6:46 Лк 6:12, Лк 9:28

+ 6:49 Лк 24:37

+ 6:52 Мк 6:41, Мк 8:17, Ин 12:40,

+ 6:53  Мф 14:34, Лк 5:1

+ 6:55 Мк 2:4, Ӈэд 5:15

+ 6:56 Мк 5:27

Ненэциеˮ ӈарктиˮ илаʼ мэсыдʼ нямна

(Мф 15:1-20)

71•Иерусалимхад товы мале сян Фарисей, Моисейʼ Ватомʼ теневаниˮ мандалˮ Иисусанʼ тоˮ.
2Пыдоʼ таремʼ сырпатоʼ, ханяӈы Иисусʼ тохоламбадаˮ ӈудидоʼ хабтумдавдавэйӈэ, нябинзерʼ манзь, ӈудидоʼ халтавдавэйʼ няньмʼ ӈаворӈаˮ.
3Хусувэй иудейʼ тэнзмʼ мэтаʼ тотревʼ, фарисейˮ ненэциеˮ ӈарктиˮ илаʼ мэсыдмʼ нёда, ӈудидоʼ сомбовна халтавдавэйʼ ниˮ ӈаворцетуˮ.
4Пыдоʼ тэмдолава яхад тоˮмахадандоʼ матувдавэйʼ ӈаворць ӈаниʼ ниˮ пэрˮ. Тикыʼ хавна тамна ӈока невхы иринатоʼ мэсыˮ таняˮ: хыдидоʼ, тад ӈани сё ямб идетоʼ ӈэсяӈо, нярава еддоʼ* халтамба пэръядоʼ.
5Тадтикахад фарисейˮ, Моисейʼ Ватомʼ теневанаˮ Иисусмʼ хонрамба пяˮ: «Ӈамгэ Пыдар тохоламбадид ненэциеˮ ӈарктиˮ илаʼ мэсыдмʼ нидоʼ нёдаˮ? Ӈудидоʼ хабтумдавдавэйʼ ӈаворӈаˮнёˮ»+.
6Иисус няндоʼ ма: «Нумʼ Вади вадета Исаия пыдараˮ сидтаˮ тоˮлаха сидяʼ няндотиˮ нямна явнанда сэвандась, таремʼ паднась: ‹Тикы ненэцяˮ нялихина Сиˮми ӈарцуˮӈаˮ, сейхабидоʼ Нядани сюрыˮ+.
7Хумбанзиˮ Сиˮми ӈарцуˮӈаˮ, ӈабцакавандоʼ пыдоʼ ненэциеˮ табекохоˮ тохолиркˮ ӈани нидоʼ тохоламбиˮ›.
8Пыдараˮ Нумʼ табекомʼ хаехэя, ненэциеˮ мэсыцеймʼ нёдадаˮ*».
9Иисус тамна тяхаʼ лахана: «Хартаˮ мэсытаˮ нёдавандаˮ еˮэмня Нумʼ табекомʼ хаебираˮ!
10Моисей таремʼ масиˮ: ‹Небяхаюд-нисяхаюд ӈарцусˮ›, тикыʼ хавна ‹Небяхаюда-нисяхаюда вэвута хабта тара›.
11Пыдхавараˮ вадидаˮ тарцяˮ: хибя небяханда ӈэбта, нисяханда ӈэбта таремʼ мамбта: ‹Мань нядани няˮмувндар – корван›. ‹Корван›* вада хамэдита тарця: ‹Нумʼ еˮэй›.
12Тикы ненэцяʼ небянда еˮэмня ӈэбта, нисянда еˮэмня ӈэбта ӈамгэмʼ сертавамда мале табˮлараˮ.
13Пыдараˮ ӈабтавы мэсыканандаˮ Нумʼ вадамʼ таросялмдембираˮ. Тикыʼ тоˮлаха сертабада серлаˮ ӈокава».

14Иисус ненэцие ӈаниʼ Нянда хаӈгая, таремʼ ма: «Хусувэраˮ Няни инзелея, Сиˮми хамэдая.
15-16Хэвняд ненэцяндʼ турта ӈамгэри-ӈамгэ ненэцямʼ нанзхамда нида пирасˮ. Ненэцяцейхад ӈадиберта ӈамгэˮ ненэцямʼ нанзхамдабидоʼ».*+
17Иисус ненэциеˮ мандалʼ поӈгад хэˮмяхаданда мятʼ тю. Тохоламбадида Вадеˮмыта вадиˮ хариˮ нямна Сита хонрамба пяˮ.
18Иисус няндоʼ ма: «Пыдараˮ ӈаниʼ ӈамгэхэртмʼ нидаˮ хамэдамбюˮ? Хэвняд ненэцяндʼ турта ӈамгэри-ӈамгэ ненэцямʼ нанзакабтадаӈэ серта нива пирˮмамʼ нираˮ хамэдамбюˮ?
19Хэвняд турта сеянʼ вуни тэворˮ, тивʼ мюʼ тэворӈа. Таняд тарпорӈа». Таремʼ хусувэй ӈавармʼ хабтоӈэ вадеˮӈада+.
20Тамна тяхаʼ ма: «Ненэцяӈгад ӈадиберта ненэцямʼ нанзхамдабида+.
21Ненэцяʼ сёнзяʼ мюд, сейхаданда сямян вэвако иʼ ядэрабцо ӈадиберӈа: саˮева, талэрма, хавыдава,
22вэсакохоʼ-пухуцяхаʼ ӈобкана мэсьʼ ватомʼ мадабава, мародава, вэнзумдава, неˮэльтеӈгова, ӈадъебцо, тидорма, вэвуˮма, пыхыдмʼ ӈарабцуˮма, саˮла ӈэбцо.
23Тикыˮ вэваˮ ӈамгэˮ ӈархандоʼ ненэцяӈгад ӈадиберта ӈамгэˮ, ненэцямʼ нанзхамдабидоʼ».



Сирофиникия неʼ пунрёбцо

(Мф 15:21-28)

24•Иисус таняд хэсь, Тир марадʼ* ӈэсьʼ янʼ тэвыˮ, ӈопой мятʼ тю. Пыда таремʼ харвась; тикахана мэвахаданда хибяхарт ехэрабта тара. Ӈопой, таремʼ ни еревˮ.
25Ӈобˮ не, Иисусʼ товамʼ намда, таминда Нянда то, Ӈэхэта моˮнэйˮ. Тикы неʼ не нюда няˮмаравы ӈэвы.
26Тикы не ӈани тэнзмʼ мэта, Сирияʼ Финикияʼ тер ӈэвы. Не нюхуданда ӈылекамʼ питармаʼ еˮэмня Иисусмʼ хынумби+.
27Иисус нянда ма: «Нюртеˮэʼ ӈацекыˮ техэ малхандоʼ таня ӈаворӈаяˮ. Ӈацекэхэт няньмʼ мароˮмахад вэнекохоˮ моёпа вэва»+.
28Тикы не Иисусанʼ таремʼ ма: «Нумʼ Ервэй, таремʼ ӈэбта ӈодˮ, тольʼ ӈылна вэнˮ ӈацекэхэт мантэвы нянёˮ хамболо ӈаворцетыдонёˮ».
29Иисус нянда ӈаниʼ ма: «Таремʼ мамбˮнанд, не нюмд пэртя ӈылека няданда хая. Мяканд ханьˮ!»
30Не мяканда хая, таремʼ сырпата, не нюда ваˮавʼ ниня юседа. Ӈылека няданда хэвы.



Хасяда-нянзядамʼ Савумдаˮмада

31Тадтикахад Иисус Тир яхад хэˮмяхаданда Сидон яʼ серʼ, Юˮ Марадмʼ нюбета яʼ серʼ Галилея тонʼ ӈаниʼ салъйˮ+.
32Ненэцяˮ хасяда-нянзядамʼ Иисусанʼ тэврадоʼ. Ӈудида ниндя мэванзь Сита хынумбиˮ.
33Иисус хасяда-нянзядамʼ ненэциеˮ поӈгад хэвнякуʼ ханада. Ӈудита тарк ненэцяʼ хаʼ мюʼ паклейда. Тикыʼ пуд Ӈудита тарк Нянда икана ябтарахая, хасяда-нянзядаʼ нямюнʼ тебребтейда+.
34Тадтикахад нувʼ няюʼ Саӈомда ӈэдара, пэдёмда саӈговоць нэкалкая, вахалъйˮ: «Еффафа». Тикы хамэдита тарця: «Нэдˮ!»
35Минханда хавода савумаˮ. Варета манзарана нямюда манзада, тадтикахад сававна лаханакурць пэйˮ.
36Иисусхав тикы илеˮмямʼ хибяхартанʼ нись вадець табэдэйда. Сян табэдамбабата ӈодˮ, ханяцейʼ ханяримна-таняримна вадець пядоʼ+.
37Ненэцяˮ тэри пысаӈгаˮ, помнандоʼ лаханорӈаˮ: «Тарсиˮ хусувэй ӈамгэмʼ сававна сертаби, хасяди намдортаӈэ сертабида, нянзьди лахананаӈэ сертабида!»






* 7:4 Ханяӈы ӈудахана падвы невхы падаркаˮна тамна таремʼ пады: «пэӈдоʼ».

* 7:8 Ханяӈы ӈудахана падвы падаркаˮна тамна таремʼ пады: «Сё ямб идеˮ ӈэсяӈо, хыди халтамбидаˮма, тикыˮ хавна тамна ӈани сертабадараˮ ӈокава».

* 7:11 Корван – Нумʼ едʼ таславы ӈамгэ, ӈадьбята хэбидяӈэ толёвы, ӈанинзерʼ мэць ни серосˮ. Иисусхав таремʼ вадеˮмэда: маӈгбади нядабава тарця табалковахад ханяцейʼ тарана.

* 7:16 Ханяӈы ӈудахана падвы падаркаˮна пады: «Инзелесь хавода таняна, тикы намдая».

* 7:24 Ханяӈы ӈудахана падвы падаркаˮна таремʼ пады: «Тирхаʼ, Сидонхаʼ маркʼ».




• 7:1 Мф 15:1-20

+ 7:5 Лк 11:38

+ 7:6 Мф 23:13

+ 7:15 Ӈэд 10:15,

+ 7:19 Ӈэд 10:15, Ӈэд 11:9,

+ 7:20 Мф 12:34,

• 7:24 Мф 15:21-28

+ 7:26 Ӈэд 21:2-3

+ 7:27 Мф 7:6

+ 7:31 Мк 8:24, Мк 5:20, Мк 1:9

+ 7:33 Мк 8:23, Ин 9:6

+ 7:36 Мк 1:44-45

Тет ёнармʼ Малебтеˮмяда

(Мф 15:32-39)

81•Таʼ мальӈгы яляхаˮна ӈока ненэцяˮ ӈаниʼ маˮлыць, ӈамандадоʼ яӈговы. Иисус Тохоламбадида хаӈгая няндоʼ ма:
2«Тикы ненэцяˮ мале няхарˮ яляʼ Нянани мэˮ, ӈамандадоʼ яӈгу, сяялыˮ+.
3Ханяӈыдоʼ ӈаˮи яхат товыˮ. Ӈавормадавэйʼ мякатоʼ ӈэдарабˮнани, яʼ поӈгана выдараӈгуˮ».
4Тохоламбадида Нянда маˮ: «Тюку вэӈго яхана хибя ханяд тикы ненэцие ӈавлаваʼ пирувна няньмʼ хось пирта?»
5Пыда сиддоʼ хонра: «Сяӈок няняраˮ?» Пыдоʼ маˮ: «Сиˮив».
6Тиканда Иисус ненэцие яʼ ниʼ ӈамда табэдэйда. Тадтикахад сиˮив няньмʼ няˮмахая, Нумдʼ сава вади мэˮӈа. Тикыʼ пуд нянё мардэйда, Тохоламбадахата миˮйда, ненэцяӈгˮ митерць табэдэйда. Пыдоʼ ӈаниʼ ненэцяӈгˮ митеръядоʼ.
7Мале сян халякодоʼ ӈаниʼ танявы. Сава вадамʼ Нумдʼ хаˮаврахая, Иисус ӈобтаремʼ митерць табэдэйда.
8Ненэцяˮ малебыхындоʼ ӈаворӈаˮ, вадумы ӈаварˮ ютеркат сиˮив паӈгалмы едмʼ пандаˮ.
9Ӈокханда тет ёнарʼ пир ненэцьʼ ӈэвы. Тадтикахад Иисус сиддоʼ ӈэдара.
10Таминда Тохоламбадида няць ӈаноʼ мюʼ тийˮ, Далмануфа яʼ няюʼ хая.



Ненадумдаˮмамʼ хаёˮмя

(Мф 16:1-4)

11•Иисусанʼ фарисейˮ тоˮ, Нянанда тасалко пэядˮ. Сита хорпа, нумгад ӈэда ненадомʼ манэˮлабта хонаркурӈаˮ+.
12Иисус пэдёмда ӈахат нэкалкая, ма: «Тюку илӈгы ненэцяˮ ӈамгэ ненадодамдоʼ пюˮ? Ненэся няндаˮ мадмʼ, тюку илӈгы ненэцяӈгˮ ненадо сяхаӈгартʼ ни ӈадимдˮ!»
13Сиддоʼ хаехэя, ӈаниʼ ӈанохонда тийˮ, тоʼ тяханяʼ хая.



Фарисейˮ, Иродʼ тимдеӈгосьʼ

(Мф 16:5-12)

14•Тохоламбадида няньмʼ сода юравыˮ. Ӈанондоʼ мюня ӈопойри нянь нянандоʼ ӈэвы.
15Иисус няндоʼ таремʼ табекурӈа: «Сырӈадаˮ, фарисейˮ тимдеӈгосяндʼ, Иродʼ тимдеӈгосяндʼ тосадаˮ»+.
16Тохоламбадида помнандоʼ тасалко лаханаˮ: «Нянянаˮ яӈговаʼ нид таремʼ мандакы».
17Ӈамгэмʼ вадеˮмамдоʼ хамэда, Иисус няндоʼ таремʼ ма: «Няньсявамдаˮ вадеˮӈадаˮ? Тамна нираˮ маниеˮ, тамна нираˮ хамэдамбюˮ? Сёнзьтаˮ мюня сейдаˮ ӈобʼ хоныˮ+?
18Сэвтаˮ таня, ӈамгэхэртмʼ нидаˮ маниеˮ, хавотаˮ таня, ӈамгэхэртмʼ нидаˮ намдорˮ? Ӈамгэхэртмʼ нидаˮ тенеˮ?
19Самляӈг няньмʼ самляӈг ёнарˮ ненэцяндʼ мардамбавани мальӈгана сяӈок паӈгалмы едʼ терʼ нянёˮ ютек маˮласадаˮ?» Пыдоʼ Нянда маˮ: «Юкад вата сидя»+.
20Иисус ӈаниʼ ма: «Сиˮив няньхана тет ёнарˮ ненэцямʼ ӈавлавани мальӈгана, вадумы ӈаварʼ ютекахат сяӈок панта паӈгалмы едмʼ тердесадаˮ?» Пыдоʼ маˮниˮимʼ: «Сиˮив»+.
21Няндоʼ ма: «Тамна нираˮ хамэдамбюˮ?»



Вифсаидахана сэвсядамʼ Савумдаˮмада

22Вифсаиданʼ тэввандоʼ мальӈгана, ханяӈы ненэцяˮ Иисусанʼ сэвсядамʼ тэвраˮ. Ӈудида ниндя лабцебтеванда еˮэмня Иисусмʼ хынумбиˮ+.
23Иисус сэвсядамʼ ӈудахаданда няˮмахая, харадʼ хэвняʼ ханада. Сэвхата сабцяда, тадтикахад Ӈудида лабцебтехэя сита хонра: «Ӈамгэхэвмʼ маниен?»+
24Сэвсяда ӈэвамда илахая ма: «Ненэцие маниедмʼ, пядревʼ вэӈгалё ядэрӈаˮ».
25Тиканда Иисус ӈаниʼ Ӈудида сэвхата лабцебтейда. Сэвсяда савамбовна сылыˮ, сензумы, хусувэй ӈамгэмʼ сававна мание.
26Тадтикахад сита мяканда ӈэдараванда серʼ Иисус таремʼ ма: «Хардавна нён ханьˮ*».



Пётрʼ Иисусмʼ Христосӈэ тидˮ хэтˮма

(Мф 16:13-20; Лк 9:18-21)

27•Иисус Тохоламбадита няʼ Кесария Филиппамʼ нюбета яʼ хэвхана ӈэда хардоˮмана хаяˮ. Сехэрэвна ядвандоʼ серʼ Тохоламбадида хонрамби: «Ненэцяˮ Сиˮми хибяӈэ пэрӈаˮ?»
28Пыдоʼ Нянда маˮ: «Ханяӈыˮ хибяˮ Хэхэдаӈгода Иоаннӈэ Сит пэрӈаˮ, ӈани ханяӈыдоʼ Илияӈэ, тамна ӈани ханяӈыдоʼ Нумʼ Вади вадетиˮ ӈопойӈэ Сит пэрӈаˮ»+.
29Пыда няндоʼ ма: «Пыдараˮ хартаˮ Сиˮми хибяӈэ пэрӈадаˮ?» Пётр Нянда ма: «Христосӈэ Сит пэрӈаваˮ»+.
30Тиканда Иисус хибяхартанʼ Сита нись вадець табэдэйда+.



Хавамда, яӈорʼ Илелмамда нерданда Вадесоˮмада

(Мф 16:21-28; Лк 9:22-27)

31•Тадтикахад Иисус тохоламбадида таремʼ тохоламба пяйда: «Ненэцяʼ Нюӈэ Нюмдебада ӈока маямʼ хованда, ненэциеˮ ӈарктаˮ, ӈарка ханонданаˮ, Моисейʼ Ватомʼ теневанаˮ Сита волтамбаӈгуˮ. Тадтикахад Сита маядаӈгуˮ. Пыда няхаромдэй яляхана яӈорʼ илелтыˮ»+.
32Иисус тикыʼ нямна ӈадя иртˮ ма. Пётаркав Сита хэвнякуʼ ханахая, Сита табˮламба пя+.
33Иисусхав ёӈгамгая, Тохоламбадахата сырць Пётармʼ тэдорӈада, таремʼ ма: «Сатана, Нядани пуняʼ ханьˮ! Ир Нумʼ няӈэвна ни ӈаˮ, ненэцяʼ няӈэвна ӈа»+.
34Тадтикахад Иисус ненэцие, Тохоламбадида Нянда хаӈгая, ма: «Пумнани тованʼ харвана, харта пыхыдахаданда юрая, харта лярцьʼ пямда мине, Пумнани тоя+.
35Харта иламда ӈэдаванʼ харвана, иламда ёта, Мань еˮэмняни, Маймбабцо Юнʼ еˮэмня иламда ётахав, иламда ӈэдаӈгуда+.
36Яʼ тирʼ ний хусувэй ӈамгэмʼ няˮмаˮмахаданда, харта иламда ёпата, ненэцяӈгана ӈамгэ тарода таня+?
37Ненэцьʼ иланда таӈэ ӈамгэмʼ мита?
38Тедаʼ пунрёсяда, хэбяхасавэй илӈгана, хибя Нядани, Вадахатани сядоларёбта, Ненэцяʼ Нюӈэ Нюмдебада хэбидя нувʼ юне ядэлани няць Нисянда юнхана тованда мальӈгана, тикы ненэцяӈгад ӈаниʼ сядолараӈгуˮ».





* 8:26 Ханяӈы ӈудахана падвы невхы падаркаˮна тамна таремʼ пады: «Тикы хардахана хибяхартанʼ нён лаханˮ».




• 8:1 Мф 15:32-39

+ 8:2 Мф 9:36

• 8:11 Мф 16:1-4

+ 8:11 Лк 11:16,

• 8:14 Мф 16:5-12

+ 8:15 Лк 12:1,

+ 8:17 Мк 6:52, Мк 7:18

+ 8:19 Мк 6:41-43

+ 8:20 Мк 8:8

+ 8:22 Мк 6:45

+ 8:23 Мк 7:33, Ин 9:6

• 8:27 Мф 16:13-20, Лк 9:18-21

+ 8:28 Мк 6:14,

+ 8:29 Мк 14:61-62, Ин 11:27

+ 8:30 Мф 9:30

• 8:31 Мф 16:21-28, Лк 9:22-27

+ 8:31 Лк 17:25, Мк 9:31, Мк 10:34, Ин 2:19

+ 8:32 Ин 16:25

+ 8:33 Мф 4:10,

+ 8:34 Мф 10:38-39

+ 8:35 Мк 10:29

+ 8:36 Лк 12:20

91Иисус няндоʼ ма: «Ненэся няндаˮ мадмʼ, тюкохона нуниˮ ханяӈыдоʼ Нумʼ Параӈодадава ӈарка ныхымʼ мэць товамʼ манэˮмадавэйʼ, ниˮ хаӈгуˮ»+.



Несэй миртʼ Хаˮмаˮмада

(Мф 17:1-13; Лк 9:28-36)

2•Матˮ яляʼ ваераˮмахад, Иисус Пётармʼ, Иаковмʼ, Иоаннмʼ сода, пирця хойʼ ниʼ танэйˮ. Таняна ялриндоʼ мэвыˮ. Сэвтоʼ сыртанʼ Пыда мирбяда ӈани несэйӈэ хая+.
3Ембдярода яберенаӈэ, ӈулиˮ сэракоӈэ хаяˮ, яʼ сярʼ ниня хибяхарт тикахад ваць тамна сэракоӈэ серта нида пирасˮ.
4Тикыʼ пуд няндоʼ Илияхаʼ Моисейхаʼ ӈадимяхаʼ, Иисусʼ няʼ помнандоʼ лаханакурць пэядˮ.
5Пётр Иисусанʼ ма: «Равви*, тюкохона мэваваˮ маняˮ нянанаˮ ӈулиˮ сава. Няхарˮ мядмʼ мярахаваˮ, ӈобтоʼ Пыдар еˮяр, ӈани ӈобтоʼ Моисейʼ еˮэй, ӈани ӈобкавадоʼ Илияʼ еˮэй ӈэя».
6Пётр няхаюта тотревʼ сейнда хэсь, харта ӈамгэ вадеˮмямда нидась хамэдамбюˮ.
7Ӈавоˮ пиркаˮна тир ӈадимя, сиддоʼ тикы тир тидхананда тонда, тирʼ мюд муʼ тэбкада: «Тикы Мань сянда Нюми, Муӈганда намдорӈадаˮ!»
8Пыдоʼ лакриʼ сидя хэвувнандоʼ сылыдˮ, Иисусʼ хавна хэвханандоʼ хибяхартмʼ ниˮ манэсˮ.
9Хойʼ нид хаˮмотабтоʼ, Иисус няндоʼ таремʼ табеку: «Ненэцяʼ Нюӈэ Нюмдебада хавыˮ поӈгад яӈорʼ илелманда ӈэсондʼ, манэˮмыдаˮ хибяхартанʼ нёйдаˮ вадесˮ»+.
10Намдвэмдоʼ сейхандоʼ пэӈгая, помнандоʼ таремʼ нидоʼ хонрамбиˮ: «Хавыˮ поӈгад яӈорʼ илелтыˮ. Тикы вадита хамэдиˮ ханзерˮ ӈа?»
11Тадтикахад Иисусмʼ хонраˮ: «Моисейʼ Ватомʼ теневанаˮ ӈамгэ Илиямʼ нерня тось таранаӈэ вадеˮӈадоʼ?»
12Пыда няндоʼ таремʼ ма: «Ненэся ӈодˮ Илия нерня тоˮмахаданда сямян сермʼ несэймда тара. Тиканда ӈамгэ Хэбидя Падаркана Ненэцяʼ Нюӈэ Нюмдебадаʼ нямна таремʼ пады: ‹Ненэцяʼ Нюӈэ Нюмдебада саць маяндорманда, вэнзерʼ пэрманда›?
13Мань няндаˮ мадмʼ, Илия мале тось. Ханзерˮ нямнанда падса, таремʼ сита ненэцяˮ харвабцондоʼ серʼ пэрӈаць»+.



Няˮмаравы ӈацекымʼ Савумдаˮмада

(Мф 17:14-20; Лк 9:37-43)

14•Иисусʼ ӈани тохоламбадахаˮ тэвбатоʼ, сиддоʼ сюртембада ӈарка ненэциеˮ мандалмʼ манэˮӈаˮ. Моисейʼ Ватомʼ теневанаˮ сиддоʼ няць тасалкурӈаˮ.
15Иисусмʼ манэˮмандоʼ серʼ ненэцяˮ малʼ пысэйдˮ. Неранда няд сюрбыдˮ, Нянда тороватаˮ.
16Иисус Тохоламбадида хонрэйда: «Нянандоʼ ӈавэ тасламбидаˮ?»
17Ненэциеˮ мандалʼ поӈгад ӈопой хасава вахалъйˮ: «Сиднаˮ Тохоламбадаваˮ, Нянд хасава нюми тэврадмʼ. Пыда нянзи, ӈылека пявэда+.
18Ӈылека нянда тэвбата, нюми янʼ моˮнабтасетыда. Нянда варанʼ сисёˮ ӈадимзетыˮ, тадтикахад тивда ироˮласетыда, тад пуна пыхыдада хутерцетыˮ. Мань Тохоламбадид ӈылекамʼ питарманзь хонрамбинась, пыдхавадоʼ питарць яˮмадонзь».
19Иисус няндоʼ ма: «Нумдʼ ниня пунрёда тюку илӈгы ненэцяӈэ! Тамна сяхаӈгунатʼ нянандаˮ мэӈгудмʼ? Тамна сяхаӈгунатʼ сиддаˮ ебтабаӈгудмʼ? Хасава ӈацекымʼ Няни тэврараˮ!»
20Иисусанʼ тэврадоʼ. Ӈылека Иисусмʼ манэˮманда серʼ минханда хасава ӈацекымʼ манзабтамба пяда, тикыкое янʼ моˮнэйˮ, сисёˮ нянда варанʼ ӈадимяˮ, явна манрырць пэйˮ+.
21Иисус ӈацекыʼ нисямʼ хонра: «Ӈахаˮна таремʼ хэса?» Ӈацекыʼ нися ма: «Нюдя ӈэвыхында тарця.
22Ӈылека сита хадаванзь ӈобкад тунʼ моёпасетыдава, итʼ моёпасетыдава. Пирпат, сидниʼ сялилˮма, сидниʼ нядаˮма»+.
23Иисус нянда вахалъйˮ: «Пыдар ман: ‹Пирпат?›, пунрёбцонда танянаʼ яˮамнада яӈгу»+.
24Тикыринда ӈодˮ хасава ӈацекыʼ нися* тёрейˮ: «Пунрыдмʼ! Пунрёбцоми тянё, сиˮми нядаˮма».
25Иисус сюрмбадиˮ ненэциеˮ мандалмʼ манэˮманда серʼ ӈылекамʼ табˮла, ма: «Нянзяда-хасяда ӈылека! Мань нянд таремʼ табекудмʼ, ӈацекэхэд тарпадˮ, тад нерняʼ сян пуняʼ нён салˮ».
26Ӈылека ӈацекыʼ пыхыдмʼ сатавна манзабтамба, тёрсавэйʼ ӈацекэхэд тарпыˮ. Тикыкое хабэйраха. Ӈокаˮ ненэцяˮ яӈгумэӈэ вадеˮӈадоʼ+.
27Иисусхав ӈудахаданда няˮмахая, тюˮуʼ илада, ӈацекы нулъйˮ+.
28Иисусʼ мядʼ мюʼ мятюˮмяхаданда, Тохоламбадида тасиримна Сита хонраˮ: «Маняˮ ӈамгэ ӈылекамʼ питарць яˮмасаваˮ?»
29Пыда няндоʼ ма: «Тикыʼ тоˮлаха ӈылекахав туёˮлись* питарпада».



Хавамда, яӈорʼ Илелмамда ӈаниʼ Вадесоˮмада

(Мф 17:22-23; Лк 9:43-45)

30•Тадтикахад тикы яхад хэˮмяхадандоʼ Галилея явна миӈаˮ. Иисусхав таремʼ харвась: ханяʼ мимахаданда хибяхарт теневабта ни тараˮ.
31Иисус Тохоламбадида тохоламба, таремʼ лаханась: «Ненэцяʼ Нюӈэ Нюмдебада ненэциеˮ ӈудахаˮ миˮманда, тикахад маядаӈгудоʼ, тад пуна яӈгувоˮмахаданда няхаромдэй яляхана яӈорʼ илелтыˮ»+.
32Пыдхавадоʼ Вадида нидоʼ хамэдаˮ, тарсиˮ тикыʼ нямна хонра сейдоʼ пинаˮ+.



Сямянхат ӈарка хибя?

(Мф 18:1-5; Лк 9:46-48)

33•Пыдоʼ Капернауманʼ салъядˮ. Мякана мэбта Иисус сиддоʼ хонра: «Ядбаˮнаˮ, ӈамгэʼ нямна тасалкурцадаˮ?»+
34Тохоламбадида мунзиˮ, пыдоʼ ядвандоʼ серʼ хибяндоʼ ӈарка ӈэвамʼ пыхыˮлё тасламбиць.
35Иисус ӈамдыˮ, юкад вата сидя Тохоламбадамда Нянда ханъяда, вахалъйˮ: «Хибя нерденяӈэ хэванʼ харва, тикы ӈулиˮ пудана ӈэӈгу, хусувэй ненэцяʼ манзаранаӈэ тараӈгу»+.
36Пыда ӈацекымʼ няˮма, поӈгандоʼ нултада, ӈацекымʼ севолкая няндоʼ ма:+
37«Хибяри тюкуʼ тоˮлаха ӈопой ӈацекымʼ Мань нюмганани сейханда пэнда, Сиˮми сейханда пэӈа. Хибяри Сиˮми сейханда пэнда, Сиˮлими сейханда вуни пэйˮ, Сиˮми Ӈэдаравымʼ ӈаниʼ сейханда пэӈада»+.



Нянаˮ нятнаˮ

(Лк 9:49-50)

38Иоанн Нянда ма: «Сиднаˮ тохоламбадаваˮ, Пыдар нюмд нядˮмяць ӈылекы питарпада ӈобˮ ненэцямʼ манэˮӈаваць. Пыда нянанаˮ нинюˮ ядэрˮ. Ӈадьбяˮнаˮ маняˮ табˮлаваць»+.
39Иисус няндоʼ ма: «Нёраˮ табˮламбюˮ, Нюмми нядˮмяць мутрамʼ сертана, Сиˮми таминда вэнзерʼ ни вадетˮ.
40Сиднаˮ ниня сэхэдана, тикы нянаˮ нята+.
41Ненэся няндаˮ мадмʼ, пыдараˮ Христосхад перевандаˮ нид, хибяри няндаˮ Нюмганани ӈопой идʼ хыдямʼ тана, харта няˮмувндамда вунида ётˮ+.



Хэбяханʼ хокабтаӈгода

(Мф 18:6-9; Лк 17:1-2)

42Хибяри, тикы Няни пунрёда нюдякохот ӈопоймʼ хэбяханʼ манзабтабˮ, тикы ненэцямʼ ӈарка манябэмʼ иканда тяхаʼ сярхая, явʼ итʼ мобˮ сава+.
43-44Ӈуданд сит хэбяханʼ тэврамбабˮ, ӈудар сапад. Сидя ӈудамʼ мэць гееннаʼ* ӈобʼ тута тунʼ еремянд екававна, таʼ екававна ваеˮ ӈудамʼ мэць иландʼ тэвабˮ сава.*+
45-46Ӈэнд сит хэбяханʼ тэврамбабˮ, ӈэр сапад. Сидя ӈэмʼ мэць гееннанʼ еремянд екававна, таʼ екававна мэднаӈэ иландʼ тэвабˮ сава.*
47Сэванд сит хэбяханʼ тэврамбабˮ, сэвар тюхулт. Сидя сэвмʼ мэць гееннанʼ еремянд екававна, таʼ екававна ваеˮ сэвмʼ мэць Нумʼ Параӈодадаванʼ тэвабˮ сава.
48Таняна халы ни хаӈгˮ, ту ни хабтюрˮ.
49Сэротавыʼ тотревʼ хусувэй хибя тухуна хабтумдавы ӈэӈгу.*
50Сэрˮ – сава ӈамгэ, ӈопой, сэрˮ ӈавыцябата, ханзерˮ ӈаниʼ сэръядаӈэ сертаӈгураˮ? Сэротавэӈэ помнандаˮ поёдаˮ сава ӈэя»+.






* 9:5 Еврейʼ вада, хамэдита – Сиднаˮ Тохоламбадаваˮ.

* 9:24 Пуда падвы ханяӈы ӈудахана падвы падаркаˮна тамна таремʼ пады: «сэвта хаялцавэйʼ».

* 9:29 Ханяӈы ӈудахана падвы падаркаˮна тамна таремʼ пады: «нива ӈавормамʼ мэˮлись».

* 9:43 Геенна – вэнзу ненэцие ӈулиˮ пудана танарамбава я.

* 9:44 Ханяӈы ӈудахана падвы падаркаˮна пады: «Таняна халы ни хаӈгˮ, ту ни хабтюрˮ».

* 9:46 Ханяӈы ӈудахана падвы падаркаˮна пады: «Таняна халы ни хаӈгˮ, ту ни хабтюрˮ».

* 9:49 Ханяӈы ӈудахана падвы падаркаˮна тамна таремʼ пады: «Хусувэй хан сэротавы ӈэӈгу».




+ 9:1 Мк 13:30, Ин 21:22

• 9:2 Мф 17:1-13, Лк 9:28-36

+ 9:2 Мк 5:37, Мк 14:33

+ 9:9 Мк 1:44, Мк 5:43

+ 9:13 Мф 11:14, Лк 1:17

• 9:14 Мф 17:14-20, Лк 9:37-43

+ 9:17 Лк 11:14

+ 9:20 Мк 1:26

+ 9:22 Мк 1:40

+ 9:23 Мф 17:20-21

+ 9:26 Мк 1:26

+ 9:27 Мк 1:31, Мк 5:41, Ӈэд 3:7, Ӈэд 9:41

• 9:30 Мф 17:22-23, Лк 9:43-45

+ 9:31 Мк 8:31, Мк 10:32-34

+ 9:32 Мк 6:52

• 9:33 Мф 18:1-9, Лк 9:46-50, Лк 22:24-30

+ 9:33 Мф 17:24

+ 9:35 Мк 10:43-44

+ 9:36 Мк 10:16

+ 9:37 Мф 10:40, Лк 10:16, Ин 13:20

+ 9:38 Мф 7:22, Мф 12:27, Ӈэд 19:13,

+ 9:40 Мф 12:30, Лк 11:23

+ 9:41 Мф 10:42

+ 9:42 Лк 17:2

+ 9:43 Мф 5:30, Мф 25:41,

+ 9:50 Мф 5:13, Лк 14:34,

Тодоʼ янʼ хэваʼ нямна

(Мф 19:1-12)

101•Таняд хэˮмяхаданда Иисус Иудея янʼ, Иордан яхаʼ тяханяӈы ёˮ няюʼ нэкалӈада. Пыда Нянда ӈаниʼ ненэцяˮ маˮлыдˮ. Пыда ӈахат серта серʼ сиддоʼ тохоламба пя.
2Тадхава фарисейˮ тоˮ, Сита хорпа, таремʼ хонаркуˮ: «Хасавахана немда хае сероˮӈа?»
3Иисус няндоʼ хонарку: «Моисей няндаˮ ӈамгэмʼ табэдамбаса?»
4Пыдоʼ маˮниˮимʼ: «Моисейʼ табекохона тодоʼ янʼ хэˮмяʼ падармʼ падˮмахад, немʼ хае сероˮӈа».
5Иисус няндоʼ таремʼ ма: «Самбхэндаˮ нид Моисей няндаˮ тарця табекомʼ падвы.
6Ӈабцакаванда ӈулиˮ нюртеˮэʼ, ямʼ миделеванда мальӈгана Нумʼ ненэцие хасаваӈэ, неӈэ сертавы.
7Ӈадьбята ненэцьʼ небямда-нисямда хаеˮмяхаданда, нехэданда перелтыˮ,
8пыдиʼ ӈопой ӈамзаӈэ хандаӈахаʼ. Тиканда мале сидя ненэцяӈгʼ нихиʼ ӈаˮ, ӈопой ӈамзахаʼ.
9Ӈадьбята Нумʼ ӈомдавымʼ, ненэцьʼ сидя янʼ нёмда мыˮ».
10Мякана Тохоламбадида тикыʼ нямна Сита ӈаниʼ хонрамбиˮ.
11Иисус няндоʼ ма: «Хибяри немда хаеˮмяхаданда ӈани немʼ мэбта, тикы, пухуцяханда ирмня вэсакохоʼ-пухуцяхаʼ ӈобкана мэсьʼ ватомʼ мадаби.
12Неюмʼ хасавамда хаеˮмяхаданда ӈани хасавахана хаюпа хэбта, тикы ӈаниʼ вэсакохоʼ-пухуцяхаʼ ӈобкана мэсьʼ ватомʼ мадаби»+.



Ӈацекэхэˮ сава вади Мэсоˮмада

(Мф 19:13-15; Лк 18:15-17)

13•Иисусʼ ӈудиˮ ӈацекэхэтоʼ тебваʼ еˮэмня ненэцяˮ ӈацекыдоʼ Нянда тэврамбидоʼ. Тохоламбадахабида ӈацекы тэволани тэдорпидоʼ.
14Иисус тарця сермʼ манэць, нерцилыˮ, няндоʼ ма: «Ӈацекыˮ Няни турӈаяˮ, нёйдаˮ марембюˮ. Нумʼ Параӈодадава тикыˮ тоˮлыхыˮ еˮэй.
15Ненэся няндаˮ мадмʼ, хибя Нумʼ Параӈодадаваʼ таняванʼ ӈацекэдревʼ ни пунраӈгуˮ, тикы таняʼ ни тюӈгуˮ»+.
16Ӈацекы севолоˮмахаданда Ӈудида нимняндоʼ мэйда, Нумгад ӈэда сава вади хэта+.



Тэта ненэцьʼ

(Мф 19:16-30; Лк 18:18-30)

17•Иисус пинʼ тарпаванда серʼ неранда няд хибяхав пулыта ниʼ моˮнэйˮ, Сита хонра: «Сава Тохолаӈгодаӈэ, малсяда илмʼ няˮмавани еˮэмня ӈамгэмʼ сертабˮни сава?»+
18Иисусхав нянда ма: «Ӈамгэ Сиˮми саваӈэ нюмдебин, Нумʼ хавна хибяхарт сава ни ӈаˮ, ӈопой Нумли сава.
19Пыдар тарць табеку теневыд: Нён хавыдˮ, вэсакохоʼ-пухуцяхаʼ ӈобкана мэсьʼ ватомʼ нёр мадабюˮ, нён талэрˮ, сиякавна сырмэӈэ нён тараˮ, сиякавна нён мартˮ, небяхаюд-нисяхаюд ӈарцусˮ».
20Пыда ӈоˮ Нянда ма: «Сиˮми тохоламбадами, тикахаби ӈацекы ӈэвыхыдани малʼ нёдэйн».
21Иисус нянда сылаванда серʼ сялилӈада, манзь ханада: «Ӈопой сертаванда сел таня. Тедаʼ ханьˮ, хусувэй таняна ӈавэд малʼ мирдасанˮ, маӈгбадахаˮ митеранˮ, тиканда нувʼ няна тэтаӈэсял таняӈгу. Тикыʼ пуд Няни туˮ, * Пумнани яладˮ»+.
22Илебцанда ӈока ӈэваʼ нид тарць вади намда тарэнзянда ний пармыˮ, инда вомзь хая.
23Иисус сидя хэвувнанда саӈомда ӈэдарахая, Тохоламбадахата ма: «Нумʼ Параӈодадаванʼ тюва тэта ненэцяӈгаˮна саць саӈговоˮӈа!»+
24Мэˮмы Вадахата Тохоламбадида тэри пысэйдˮ. Иисус няндоʼ Вадида яӈорʼ хэтыда: «Ӈацекыеˮ, Нумʼ Параӈодадаванʼ тюва* тарсиˮ саӈговоˮӈа.
25Маха хуˮла юноʼ нибяʼ сивна пакалмацей, тэта ненэцяʼ Нумʼ Параӈодадаванʼ тювахад нензелˮ».
26Пыдоʼ тэри пысаӈгаˮ, тадтикахад помнандоʼ лаханорӈаˮ: «Тиканда хибя ӈэдавы ӈэсь пиртада?»
27Иисус няндоʼ сыла ма: «Ненэцяӈгаˮна пирˮита яӈгу, Нумгана тарця ни ӈаˮ. Нумгавʼ хусувэй ӈамгэмʼ пирˮӈа»+.
28Тадхава Пётр Нянда вахалъйˮ: «Ти, маняˮ хусувэй ӈамгэваˮ хае, Пумнанд товаˮ!»+
29Иисус няндоʼ вахалъйˮ: «Ненэся няндаˮ мадмʼ, Мань еˮэмняни, Маймбабцо Юнʼ еˮэмня мята хаевы, нибтя хасава нида, не нида хаевы, небямда, нисямда хаевы*, нюда хаевы, нибтя ёда хаевы,+
30тикахав тюку илӈгана юрʼ ӈэсомана мядо, хасава ни, не ни, неби, ӈацекы, ё няˮмаӈгу. Тикыʼ хавна сита питарпаӈгуˮ. Вадʼ тованда илӈгана малсяда илмʼ няˮмаӈгу.
31Нердениˮ ӈокадоʼ пудаӈгуˮ, пуданиˮ ӈокадоʼ нердеӈгуˮ»+.



Хавамда, яӈорʼ Илелмамда няхаромдэйʼ Вадесоˮмада

(Мф 20:17-19; Лк 18:31-34)

32•Иерусалиманʼ тэвотабатоʼ, Иисус нерандоʼ няна миӈа. Тохоламбадида пысэйдˮ, Пумнанда ядна ненэцяˮ ӈаниʼ сейдоʼ пинаˮ. Юкад вата Сидямда яӈорʼ хэвнякуʼ хана, ханзерˮ хадкэвамда вадець пя:
33«Ти, маняˮ Иерусалиманʼ тэвотаваˮ. Ненэцяʼ Нюӈэ Нюмдебада ӈарка ханонданахаˮ, Моисейʼ Ватомʼ теневанахаˮ миˮманда. Сита хадаванзь таслаӈгуˮ. Тадтикахад ӈани тэнзмʼ мэта ненэцяӈгˮ митадоʼ.
34Сита писядаӈэ мэтаˮ, сабцярпаӈгудоʼ, садамбаӈгудоʼ, тадтикахад маядаӈгудоʼ. Няхаромдэй яляхана яӈорʼ илелтыˮ»+.



Иаковхаʼ, Иоаннхаʼ выктаˮма

(Мф 20:20-28)

35•Тадтикахад Заведейʼ хасава нюхуʼ – Иаков няби Иоанн Иисусʼ хэванʼ тэвхая, маӈахаʼ: «Сиднаˮ тохоламбадаваˮ, Нянд хэтувнда вадиниʼ таняˮ, вадиˮниʼ серʼ ӈаˮма»+.
36Пыда няндиʼ ма: «Ӈамгэнʼ харвадиʼ? Ӈамгэмʼ няндиʼ сертабˮни тара?»
37Пыдиʼ Нянда маӈахаʼ: «Юнхананд ӈопойюммиʼ вэняӈы Хэвханд, нябиюммиʼ иняняӈы Хэвханд ӈамдъяхамдˮма»+.
38Иисусхав няндиʼ ма: «Пыдариʼ ӈамгэмʼ хамахадандиʼ ехэрадиʼ. Мань ӈэрпада хыдямʼ ӈэрць пиртариʼ? Хэхэдаӈговаханани хэхэдаӈго пиртариʼ?»+
39Пыдиʼ маӈахаʼ: «Пиртамиʼ». Иисус няндиʼ ма: «Пыдариʼ Мань ӈэрпада хыдямʼ ӈэрпаӈгудиʼ, хэхэдаӈговаханани хэхэдаӈгодадиʼ+.
40Вэняӈы Хэвхани, иняняӈы Хэвхани ӈамда ӈэдаравахав Мань нядани ни ӈаˮ, Нумʼ хамэдавэрихиˮна сероˮӈа».
41Тикымʼ намда, ӈани юˮ Тохоламбадада Иаковхаʼ, Иоаннхаʼ нерцилыдˮ.
42Иисусхав сиддоʼ хаӈгая, ма: «Хартаˮ тенева, ӈани тэнзмʼ мэта ненэциеˮ ӈэвахана мэнаˮӈэ толёдаˮ ниняндоʼ ерводаˮ, ӈарктидоʼ ӈаниʼ хартоʼ харвабцотоʼ серʼ пэръядоʼ.
43Пыдхавараˮ поӈганандаˮ таремʼ нёя ӈаˮ. Поӈганандаˮ ӈарка ӈэванʼ харвана, манзаранадандаˮ тарая,+
44хибяраˮ поӈганандаˮ нерденяӈэ ӈэванʼ харвана, хусувэндаˮ хабиӈэ тарая.
45Ӈабцакаванда Ненэцяʼ Нюӈэ Нюмдебада манзаранадамда хованзь товы ни ӈаˮ, манзаранацейӈэ тараванзь, Иламда ӈокаˮ ненэциеˮ салӈэ миˮманзь товы»+.



Сэвсяда Вартимеймʼ Савумдаˮмада

(Мф 20:29-34; Лк 18:35-43)

46•Тадтикахад пыдоʼ Иерихон мартʼ тэвыдˮ. Иисус Тохоламбадита хавна ӈани ӈока ненэцие няць Иерихонхад манзадаванда мальӈгана, сехэрыʼ хэвхана Тимейʼ хасава ню – сэвсяда ӈэванакое Вартимей ӈамдёвы.
47Хэвувнанда миндя Назаретʼ тер Иисус ӈэвамʼ намда, тёрейˮ: «Давидʼ Ню, Иисус, сиˮми сялилˮма!»+
48Ӈока ненэцьʼ нянда мунзяламзь табекуˮ. Пыдхавада ханяцейʼ тамна ӈаркавна тюрыць пэйˮ: «Давидʼ Ню, сиˮми сялилˮма!»
49Иисус нулкая, вахалъйˮ: «Хаӈараˮ!» Пыдоʼ сэвсядамʼ ханзь маˮ: «Сеяр нёя пинˮ, юркадˮ, Пыда сит хаӈа».
50Вартимей пиняӈы ембдярта екахая, санэйˮ, Иисусанʼ то.
51Иисус сита хонра: «Ӈамгэмʼ Нядани хаӈан?» Сэвсяда вахалъйˮ: «Сиˮми тохоламбадами, сырманʼ харвадмʼ».
52Иисус нянда ма: «Ханьˮ, пунрёбцор сит ӈэда». Таминда сэвда савума. Тикыʼ пуд Иисусʼ пумна сехэрэвна ялъйˮ+.






* 10:21 Ханяӈы ӈудахана падвы падаркаˮна тамна таремʼ пады: «лярцьʼ пямʼ минехэя».

* 10:24 Ханяӈы ӈудахана падвы падаркаˮна тамна таремʼ пады: «тэта ненэцяӈгаˮна».

* 10:29 Ханяӈы ӈудахана падвы падаркаˮна тамна таремʼ пады: «пухумда».




• 10:1 Мф 19:1-12

+ 10:12 Мф 5:32

• 10:13 Мф 19:13-15, Лк 18:15-17

+ 10:15 Мф 18:3

+ 10:16 Мк 9:36

• 10:17 Мф 19:16-30, Лк 18:18-30

+ 10:17 Лк 10:25

+ 10:21 Лк 12:33

+ 10:23  Мк 4:19

+ 10:27  Мк 14:36, Лк 1:37

+ 10:28 Мк 1:18-20

+ 10:29 Мк 8:35, Лк 14:26

+ 10:31 Мф 20:16, Лк 13:30

• 10:32 Мф 20:17-19, Лк 18:31-34

+ 10:34 Мк 8:31, Мк 9:31

• 10:35 Мф 20:20-28

+ 10:35 Мк 1:19

+ 10:37 Мф 19:28

+ 10:38 Мк 14:36, Ин 18:11, Лк 12:50

+ 10:39 Ӈэд 12:2,

+ 10:43  Мф 23:11, Мк 9:35

+ 10:45 Ин 13:4-5, Ин 11:51,

• 10:46 Мф 20:29-34, Лк 18:35-43

+ 10:47  Лк 1:32

+ 10:52 Мк 5:34, Лк 7:50, Лк 17:19

Иерусалиманʼ Тоˮмада

(Мф 21:1-11; Лк 19:28-40; Ин 12:12-19)

111•Пыдоʼ Иерусалиманʼ тэвотабтоʼ, Елеон* хойʼ хэвхы Виффагия хардахаʼ, Вифания хардахаʼ хэванʼ тэвхава, Иисус Тохоламбадахатата сидямʼ ӈэвпа,+
2няндиʼ таремʼ ма: «Иртˮ ӈэда харданʼ хаядиʼ, тювандиʼ серʼ таминдиʼ таняна ӈобʼ мэˮмадавэй сярда ха ямб намна юномʼ хоӈгудиʼ. Ӈэдаˮмахадандиʼ тэврариʼ.
3Хибяри сиддиʼ таремʼ хонрамбабˮ: ‹Ӈамгэ юномʼ пэрӈариʼ?› Пыдариʼ таремʼ манъидиʼ: ‹Пыда Нумʼ Ервхана тара, таняд таминда пырдариʼ тюконʼ ӈэдараӈгуда›».
4Пыдиʼ хаяхаʼ, таняна пихиня харадʼ марядʼ хэвхана сярда ха ямб намна юномʼ хоӈахаʼ, инямда екадиʼ.
5Таняна нуна ненэциеˮ ханяӈыдоʼ сиддиʼ хонрамбиˮ: «Ханзерˮ ӈадиʼ? Ӈамгэ намна юномʼ ӈэдабириʼ?»
6Пыдиʼ Иисусʼ неры табэдавы вади хэтӈахаʼ, тиканда ненэцяˮ сиддиʼ ӈэдараˮ.
7Ха ямб намна юномʼ Иисусанʼ тэврадиʼ, юноʼ махаʼ ниʼ паныдиʼ лехэбтаӈахаʼ. Иисус юноʼ ниʼ ӈамдыˮ.
8Ӈока ненэцьʼ паныдоʼ сехэрыʼ ниʼ лехэбтамбиˮ, ханяӈыдоʼ лата яхад матормы пиˮ тарк лехэбтамбиˮ.
9Нерня миндяˮ, пуда миндяˮ тюрыˮӈаˮ: «Осанна!* Нумʼ Ервʼ нюмгана Миндяʼ ялэда саваˮ ӈэяˮ.
10Вадʼ тованда маняˮ иринаˮнаˮ – Давидʼ параӈодадаваʼ ялэда саваˮ ӈэяˮ! Сямянхат тюˮуна Осанна!»+
11Иисус Иерусалиманʼ тэвˮмахаданда, Хэбидя Харданʼ тю. Хусувэй ӈамгэмʼ манэсоˮмахаданда, пэвсюмзь юкад вата Сидямда няць Вифаниянʼ хая.



Смоковницамʼ* Мэтаˮмада

(Мф 21:18-19)

12•Нябимдей яляхана Вифанияхад тарпˮмахадандоʼ Иисус ӈамлыˮ+.
13Ӈахат ӈарханда вэбахаˮна синдёда смоковницамʼ нюбета ӈодяʼ пямʼ манэˮӈа. Пяʼ ниня ӈамгэмʼ ховандадревʼ таняʼ хая, вэбита хавна ӈамгэхэртмʼ ни хуˮ. Тад ӈоˮ ӈоди маˮламбаваʼ ёльцьʼ вуни ӈаˮ+.
14Тадтикахад Иисус пянʼ вахалъйˮ: «Тад нерняʼ сяхаӈгартʼ хибяхарт няданд ӈодямʼ нёя ӈавˮ». Тикы вадида Тохоламбадида намдыдоʼ.



Хэбидя Харадмʼ Хабтумдаˮмада

(Мф 21:12-17; Лк 19:45-48; Ин 2:13-22)

15•Пыдоʼ Иерусалиманʼ тэвˮмахадандоʼ, Иисус Хэбидя Харданʼ тю, тикахана мирдатни, тэмдорти питарпа пя. Есь тадабадиˮ толь, голубьмʼ нюбета нувʼ сармик мирдападиˮ ӈамдёрцие хамбхалейда+.
16Хэбидя Хардавна ӈамгэдикы ӈавори ханабади табˮламбида.
17Нид лахана тохоламбида: «Таремʼ ни падуˮ: ‹Мань мяˮми хусувэй ненэцяʼ тэнзˮ туёцьʼ мяˮӈэ нюмдевнда›? Пыдхавараˮ Мяˮми ‹мартикˮ хэӈгӈэ› сертараˮ».
18Тикы Вадида ӈарка ханонданаˮ, Моисейʼ Ватомʼ теневанаˮ намдыдоʼ. Пыдоʼ Сита ханзерˮ хадавандоʼ нямна ибедоʼ ядэлыдˮ. Ӈопой, ӈока ненэцьʼ Иисусʼ тохолиркат пысаӈгаць. Тикахад мэсь сейдоʼ пинаць+.
19Пэвсюмзь, Иисус Тохоламбадита няʼ маркад хэвняʼ нэкалӈадоʼ.*+



Смоковница пяʼ сэбэйˮма

(Мф 21:20-22)

20•Хубтакохона неры смоковница пяʼ хэвувна ядвандоʼ серʼ пяʼ ванута ӈэсондʼ сэбэйˮмамʼ манэˮӈаˮ.
21Пётр тикы неры хэвы сермʼ тензибтеванда серʼ Иисусанʼ вахалъйˮ: «Равви, сыркарˮ! Мэтавы смоковница пяр сэбэймы».
22Иисус няндоʼ вахалъйˮ: «Нумдʼ пунрёбцораˮ таняя.
23Ненэся няндаˮ мадмʼ, хибяри хибя тюку пэ хоянʼ таремʼ мамбта: ‹Юркадˮ, ямдʼ санадˮ›, инда яданʼ харта вадахата пунрёбта, вадита серʼ ӈэӈгу+.
24Ӈадьбяˮни няндаˮ мадмʼ, хусувэй туёць хандамдаˮ няˮмавахандаˮ пунрыдаˮ, тиканда няндаˮ таремʼ хаˮамӈгуˮ+.
25-26Туёць нубтаˮ, хибярихид ненабатаˮ, вэва ӈэвамда юрараˮ, тиканда нумгана мэна Нисяраˮ ӈаниʼ вэва ӈэбидаˮ хаˮавраӈгуда».*+



Иисусʼ ватоʼ нямна хонрамбаˮма

(Мф 21:23-27; Лк 20:1-8)

27•Иерусалиманʼ ӈаниʼ тэвыдˮ. Иисус Хэбидя Хардавна ядэрмаханда, Нянда ӈарка ханонданаˮ, Моисейʼ Ватомʼ теневанаˮ, ненэциеˮ ӈарктаˮ тоˮ.
28Нянда таремʼ маˮ: «Ӈамгэ ватовна тарць серо сертабид? Хибя тарць серо сертаба Нянд тикы ватомʼ таса?»+
29Иисус няндоʼ ма: «Мань ӈоˮ нядандаˮ ӈаниʼ ӈобˮ хонравндами таня, Няни хэтараˮ; тиканда Мань ӈоˮ ӈамгэ ватовна тарць серо сертавамʼ няндаˮ хэтаӈгув.
30Няни хэтараˮ, Иоаннʼ хэхэдаӈгова нумгад ӈэса? Нибтя ненэцяӈгат ӈэвэкы?»+
31Пыдоʼ помнандоʼ таремʼ тасалко, маˮ: «Мамбˮнанаˮ: ‹Нумгад ӈа›, Пыда нивʼ мандˮ: ‹Тиканда ӈамгэ нянда нисядаˮ пунраˮ›+.
32Нябинзерʼ мамбˮнанаˮ: ‹Ненэцяӈгат ӈа›». Ненэцяˮ Иоаннмʼ ненэся ӈоˮ Нумʼ Вади вадетаӈэ пэрӈадоʼ. Ӈадьбятоʼ пыдоʼ ненэцяӈгˮ сейдоʼ пинаˮ+.
33Пыдоʼ Иисусʼ вадахаˮ таремʼ маˮ: «Ехэраваˮ». Иисус няндоʼ ма: «Мань ӈоˮ ӈамгэ ватовна тарць серо сертабавами няндаˮ нив хэтаӈгуˮ».






* 11:1 Елеон – тикы олива, юритеˮэ ӈодяʼ пя.

* 11:9 Осанна – арамʼ вада. Тидˮ ӈэда хамэдита тарця: «Сиднаˮ ӈэдаˮ!» Нувмʼ савуць мэта вадаӈэ хая.

* 11:12 Смоковницаʼ ӈодя – инжир.

* 11:19 Ханяӈы ӈудахана падвы невхы падаркаˮна таремʼ пады: «Пэвсюмзь, Пыда маркад хэвняʼ нэкалӈада».

* 11:26 Ханяӈы ӈудахана падвы падаркаˮна пады: «Вэва ӈэвамда нибˮнандаˮ юрˮ, нумгана мэна Нисяраˮ ӈаниʼ вэва ӈэбидаˮ нида хаˮавраӈгуˮ».




• 11:1 Мф 21:1-11, Лк 19:28-40, Ин 12:12-19

+ 11:1  Ӈэд 1:12, Мф 21:17, Лк 24:50, Ин 11:18

+ 11:10  Мф 23:39

• 11:12 Мф 21:18-19

+ 11:12 Мф 4:2

+ 11:13  Мк 13:28, Лк 13:6

• 11:15 Мф 21:12-17, Лк 19:45-48, Ин 2:13-22

+ 11:15  Лк 2:24

+ 11:18 Мф 21:46

+ 11:19 Лк 21:37

• 11:20 Мф 21:19-22

+ 11:23 Мф 7:7, Мф 17:20,

+ 11:24 Мф 7:7,

+ 11:25 Мф 6:14,

• 11:27 Мф 21:23-27, Лк 20:1-8

+ 11:28 Ӈэд 4:7

+ 11:30 Мк 1:4

+ 11:31 Лк 7:30

+ 11:32 Мф 11:9, Мф 14:5

Вэнзу виноград пи вадабадиˮ нямна ӈэда лахарё

(Мф 21:33-46; Лк 20:9-19)

121•Иисус няндоʼ хара явна ӈэда лахарёмʼ вадець пя: «Ӈопой ненэцьʼ виноград пи ӈабта, хэвувнандоʼ ваˮӈада, ӈоди няялпаваʼ еˮэмня пэ ваӈгмʼ сабка, ераӈго мэта пирцярка хардакомʼ ми. Тадтикахад виноград вадабадахаˮ хае, хубта янʼ хая+.
2Ӈоди маˮламбаваʼ ёльцяʼ тось, виноградˮ вадюлаваʼ ерв виноградˮ вадюлавахаданда ӈэда ӈодиˮ пел хосая хабимда виноград вадабадахаˮ ӈэдарада.
3Пыдоʼ хабимда няˮмахая, ладорӈадоʼ, пуняʼ ӈамгэхэртасиˮ ӈэдарадоʼ.
4Тикыʼ пуд няндоʼ нябимдей хабимʼ ӈэдара, хабинда ӈэвамʼ лекабтадоʼ, тадтикахад хурка сяцялмдехэя пуняʼ ӈэдарадоʼ.
5Виноград ӈодиˮ пиˮ ерв ӈани ӈопой хабимʼ няндоʼ ӈэдара. Тикымʼ хададоʼ. Тикыʼ пуд тамна ӈока хабимʼ ӈэдара, ханяӈыдоʼ ладорпавыдоʼ, ӈани ханяӈыдоʼ хадабавыдоʼ+.
6Тамна ӈопой мэнена хасава нюда танявы, пилиˮ пуда сита няндоʼ ӈэдараванда серʼ таремʼ ма: ‹Мань нюхувами ӈамгэӈэ пэртадоˮма›+.
7Виноград вадабадахавˮ помнандоʼ таремʼ лаханаˮ: ‹Тюкохов илебцамда еˮэйманда! Хадахаваˮ, тиканда илебцʼ еˮэйда нянаˮ хаˮмаӈгудˮ›.
8Няˮмаˮмахадандоʼ, хададоʼ, виноградˮ вадюлавахад хэвняʼ модоʼ.
9Виноградˮ вадюлаваʼ ерв ханзерˮ ӈэӈгу? Пыда тута, тадтикахад тикы виноград вадабади хадаӈгуда. Виноград вадюлавамʼ ӈани ненэцяӈгˮ митада+.
10Пыдараˮ Хэбидя Падаркана ӈэда вади нисьдаˮ толабюˮ?: ‹Миртиˮ ваˮлавы манябэ, харадʼ ёӈгы пэ паӈгӈэ таралъйˮ.
11Тикы, Нумʼ Ервхад ӈа, маняˮ мание, иʼ хэбилеˮмя серˮ!›»+
12Иисусʼ вадеˮмы лахарёʼ пыдоʼ нямнандоʼ ӈэвамʼ хамэда, Сита няˮмаванʼ харбилаˮ. Тад ӈоˮ ненэцяӈгˮ сейтоʼ пинваʼ нид Сита хае, хаяˮ+.



Римʼ ӈарка параӈоданʼ таславы ӈэваʼ мир

(Мф 22:15-22; Лк 20:20-26)

13•Пыдоʼ Иисусмʼ Вадахаˮната няˮмаванзь фарисейхат, Иродʼ нятиˮ поӈгад мале сян ненэцямʼ Нянда ӈэдараˮ+.
14Пыдоʼ Нянда тоˮ, маˮниˮимʼ: «Тохолаӈгодаӈэ, маняˮ тенева, Пыдар тидˮ ӈэда ненэцянд, хибяхартанʼ нин нялыторˮ, ненэциеˮ сякˮ нин сырˮ. Ненэсявна Нумʼ минанʼ тохоламбид. Римʼ ӈарка параӈоданʼ ӈэваʼ мирмʼ миць сероˮӈа, ни? Тара, ни?»+
15Иисус сидяʼ няндота ӈэвамдоʼ хамэда, няндоʼ ма: «Ӈамгэ Сиˮми хорпидаˮ? Няни динариймʼ тэврадаˮ. Мань манэтав»+.
16Пыдоʼ есямʼ тэвраˮ. Тикыʼ пуд Пыда няндоʼ ма: «Хибяʼ сидяӈг тикахана ӈа, хибяʼ нюмʼ пады?» Пыдоʼ маˮ: «Римʼ ӈарка параӈодаʼ».
17Иисус няндоʼ ма: «Параӈодаʼ ӈамгэмʼ параӈоданʼ мипираˮ, Нумʼ ӈамгэмʼ Нумдʼ мипираˮ». Пыдоʼ Нянда тэри пысэйдˮ.



Яӈорʼ илелмаʼ нямна хонаркоˮма

(Мф 22:23-33; Лк 20:27-40)

18•Тадтикахад ненэцяʼ яӈорʼ илелмамʼ яӈгодаӈэ вадета саддукейˮ* Иисусанʼ тоˮ, Сита хонраˮ:+
19«Тохолаӈгодаӈэ, Моисей нянаˮ таремʼ паднась: хибяʼ няда нюсиˮ, немда хае, хабта, пыда нянда немʼ неданда мэбта тара, нянда еркармʼ тамна тяхаʼ вэтабата тара.
20Сиˮив некас танявыˮ: нюртейдоʼ немʼ мэˮмахаданда хурка нюсиˮ ха;
21немда нябимдей няда мэда, тикы ӈаниʼ нюсипойʼ ха; няхаромдэдоʼ ӈаниʼ тарця.
22Таремʼ сиˮив некас малʼ нюсипойʼ хаˮ. Пилиˮ пуда не ӈаниʼ ха.
23Тиканда Нумʼ ненэцие илебтеванда яӈорʼ илелмаʼ ёльцьӈгана, тикы не ханяӈэндоʼ не ӈэӈгу? Сиˮивандоʼ несиˮ».
24Иисус няндоʼ ма: «Хэбидя Падаркат, Нумʼ ныхыхыд ермевандаˮ нид нидаˮ ёхоборˮ?
25Ненэцяˮ хавыˮ поӈгад яӈорʼ илелпатоʼ, ниˮ нелеӈгˮ, хаюпа ниˮ ханасˮ, нумгана мэна нувʼ юне ядэланиˮ тоˮлахаӈэ хандаˮ.
26Моисейʼ падаркана хавы ненэциеˮ илелмамʼ нисяраˮ толабюˮ? Ханзерˮ лэёмбада пиˮ мандалкад Нумʼ нянда лаханаса? Нумʼ Моисеянʼ таремʼ мась: ‹Мань Авраамʼ Нумдмʼ, Исаакʼ Нумдмʼ, Иаковʼ Нумдмʼ›.
27Нумʼ хабэй ненэциеˮ Нумʼ ни ӈаˮ, иленя ненэциеˮ Нумʼ. Пыдараˮ сацьри неˮэльтерейдаˮ».



Сямянхат ӈарка табеко

(Мф 22:34-40; Лк 10:25-28)

28•Ӈопой Моисейʼ Ватомʼ теневана тасалкурмамдоʼ намда. Иисусʼ явнанда няндоʼ лаханавамʼ мание, Хэвханда то, хонрада: «Сямянхат нюртеˮэ табеко хурка?»
29Иисус нянда ма: «Сямянхат нюртеˮэ табеко тарця: ‹Израиль, инзелеˮ! Нумʼ Ерв Нуммаˮ яланда ӈопой ӈобнзерʼ Нумʼ Ерваваˮ.
30Нумʼ Ерв Нумд сеянд яданʼ, сёнзянд ӈарданʼ, инд яданʼ, ныхынд яданʼ мэнед›.
31Нябимдейюмʼ тарця: ‹Хахаяда нямд харт пыхыданд пирувна сянд›. Тикахад ӈарка ӈани табеко яӈгу»+.
32Моисейʼ Ватомʼ теневана Иисусанʼ ма: «Сиднаˮ Тохоламбадаваˮ, савов, ненэсямʼ хэтан. Нумʼ ӈопой, Пыда хавнанда хибяхарт яӈгу.
33Сейʼ яданʼ, иʼ яданʼ, ныхыʼ яданʼ Сита мэнева, тикы яхад хахаяда нямʼ хариˮ пирувна мэнева – тикы сидя табеко хусувэй туʼ ханхад, тэри ханхад ӈаркахаʼ».
34Иисус, Нянда иӈудоць лахананамʼ мание, ма: «Пыдар Нумʼ Параӈодадавахад ӈахаˮна нин мыˮ». Тад тикыʼ пуд хибяхарт сейда нись пинˮ Сита тамна ни хонрамбюˮ+.



Давидʼ Нюʼ нямна хонаркоˮма

(Мф 22:41-46; Лк 20:41-44)

35•Иисус Хэбидя Хардахана ненэцие тохоламбаванда мальӈгана таремʼ лахана: «Ӈамгэ Моисейʼ Ватомʼ теневанаˮ Христосмʼ Давидʼ нюӈэ вадеˮӈадоʼ+?
36Харта Давид Хэбидя Индадмʼ нядˮмяць мась: ‹Нумʼ Ерв Нумʼ Ервхани ма: «Саюд Ӈэт ӈылʼ таӈылмдавани ӈэсондʼ, вэняӈы Хэвханани ӈамдюˮ»›.+
37Харта Давид ӈоˮ Сита Нумʼ Ервӈэ нюмдеби. Ханзерˮ Пыда Давидʼ ню ӈэсь пирˮӈада?» Ӈока ненэцьʼ Иисусанʼ маймба инзелець+.



Моисейʼ Ватомʼ теневанахат тосадаˮ

(Мф 23:1-36; Лк 11:37-54)

38•Иисус ненэцие тохоламба ма: «Моисейʼ Ватомʼ теневанахаˮ тосаркадаˮ. Пыдоʼ ямб панымʼ мэць ядэрманʼ харвасетыˮ, тэмдолава яхаˮна ненэциеˮ няндоʼ тороватвадоʼ ихиняндоʼ сава ӈэсеты.
39Маˮлюӈгалава мякаˮна ненадори яхаˮна, мядиˮмярмахаˮна сямянхат сава яхаˮна ӈамдёвамʼ харвобтасетыˮ+.
40Пыдоʼ сэра неˮ мякат ӈавори марпиˮ, тад пуна сиддоʼ ненэциеˮ манэˮмаʼ еˮэмня понʼ туёцетыˮ. Нумʼ сиддоʼ тамна ӈаркавна судеӈгу».



Сэра неʼ хан

(Лк 21:1-4)

41•Иисус Хэбидя Харадʼ есьˮ ларасʼ иртˮ ӈамдахая, ханзерˮ ненэциеˮ есьдоʼ ларасʼ мюʼ пэрмамдоʼ мание. Ӈока тэта ненэцьʼ ӈока есямʼ мэˮ+.
42Тад пуна ӈобˮ маӈгбада сэра не то, сидя нярава есякоцямʼ* тиканʼ мэ. Тикы ӈулиˮ тянё еся ӈэвы.
43Иисус Тохоламбадида Хэвханда ханзь ма: «Ненэся няндаˮ мадмʼ, тюку маӈгбада сэра не есьˮ ларасʼ мюʼ есьдоʼ пэрмы сямян ненэцяӈгат ӈока есямʼ мэ.
44Есьˮ ларасʼ мюʼ есямʼ мэвыˮ малʼ вата есьдоʼ тиканʼ пэрмыˮ. Пыдхавада сямянхат маӈгбадакоеӈэ, нянанда ӈэда вадʼ нерняӈы иланда есямʼ малʼ тиканʼ мэда».






* 12:18 Саддукейˮ – фарисейхат яӈгаˮ, Моисейʼ Ваторимʼ нёдавыˮ, яӈгумыʼ яӈорʼ илелманʼ, нувʼ юне ядэланаʼ таняванʼ, ӈылекаʼ таняванʼ нивыˮ пунрюˮ.

* 12:42 Тидˮ таремʼ пады: «сидя лепта». Лепта – сямян манорˮ нярава еся. Сидя лепта – ӈопой кодрант.




• 12:1 Мф 21:33-46, Лк 20:9-19

+ 12:1  Мк 13:34

+ 12:5 Мф 22:6, Мф 23:34,

+ 12:6 Мф 3:17,

+ 12:9 Ӈэд 13:46

+ 12:11  Ӈэд 4:11,

+ 12:12 Мк 11:18, Мк 11:32

• 12:13 Мф 22:15-22, Лк 20:20-26

+ 12:13 Лк 11:54

+ 12:14 Мф 17:24-25

+ 12:15 Мк 7:6, Лк 12:1

• 12:18 Мф 22:23-33, Лк 20:27-40

+ 12:18 Мф 3:7, Ӈэд 23:8

• 12:28 Мф 22:34-40, Лк 10:25-28

+ 12:31  Мф 19:19

+ 12:34 Лк 20:40

• 12:35 Мф 22:41-46, Лк 20:41-44

+ 12:35  Мк 10:47, Лк 1:32

+ 12:36  Ӈэд 2:34-35

+ 12:37 Мк 6:20

• 12:38 Мф 23:1-36, Лк 20:45-47

+ 12:39 Лк 11:43

• 12:41 Лк 21:1-4

+ 12:41  Мф 27:6

Хэбидя Харадʼ тахаравамʼ нерданда Вадесоˮмада

(Мф 24:1-2; Лк 21:5-6)

131•Иисусʼ Хэбидя Хардахад тарпˮмахаданда, Тохоламбадахатата ӈопой Нянда ма: «Сиднаˮ Тохоламбадаваˮ, манэкарт, хуркариˮ пэˮ, хуркариˮ харадˮ!»
2Иисус нянда вахалъйˮ: «Тюку ӈарка хардахаˮ сырӈан? Пэʼ ниня ӈобкарт пэ ни хаёдˮ, малʼ мардавнда»+.



Пудана яляʼ ненадумдˮ

(Мф 24:3-14; Лк 21:7-19)

3Иисус Хэбидя Харадʼ еˮня Елеон хойʼ ниня ӈамдёбата, Пётр, Иаков, Иоанн, тад ӈани ӈопой Андрей ненэцяӈгат ерме Сита хонраˮ:
4«Нянаˮ хэтхарт, тикы серˮ сяхаʼ ӈэвандаˮ? Тикы сероˮ таʼ хаˮамваʼ ёльцяʼ хахаялпата, ненадода хурка ӈэӈгу?»
5Иисус няндоʼ вадамда нэкалӈа: «Тосадаˮ, хибяри сиддаˮ нёя неˮэльтеˮ.
6Ӈокаˮ ненэцяˮ Мань нюмми мэць туртаˮ, таремʼ лаханортаˮ: ‹Тюку Мань!› Таремʼ ӈока ненэцямʼ неˮэльтереӈгуˮ.
7Сайнорми, сайнормиˮ юне намдбатаˮ, сейдаˮ нёяˮ пинˮ. Тарцяˮ серˮ хадкэбатоʼ тара, тикахав тамна ёльцянда ни ӈаˮ.
8Ненэциеˮ тэнзˮ помнандоʼ мирбеˮлаӈгудˮ, параӈодадаваˮ ӈоˮ помнандоʼ сайнортаˮ. Ханяна-таняна яˮ манзадаӈгуˮ, ханяримна сэрад тута. Тикахавˮ едяʼ ниня мэна неʼ нюртей тебвы неʼ едярахаˮ»+.
9«Пыдхавараˮ тосадаˮ. Сиддаˮ судеӈголава мякˮ мипаӈгуˮ, маˮлюӈгалава мякаˮна сиддаˮ ладорпаӈгуˮ. Мань еˮэмняни, ервоˮ, параӈодиˮ сякˮ сиддаˮ нултамбаӈгуˮ, пыдхавараˮ няндоʼ манэˮмыдаˮ намдвыдаˮ вадетыдаˮ+.
10Нюртеˮэʼ сямян ненэциеˮ тэнзˮ Маймбабцо Юнмʼ намдбатоʼ тара+.
11Сиддаˮ няˮмахая суданʼ ханабатоʼ, ӈахакуд ӈавэ вадеˮмандаˮ нямна сейдаˮ нёяˮ нярканˮ. Таʼ ёльцьӈгана тарана вадаˮ хартоʼ няӈгандаˮ тутаˮ. Тикы вадеˮядаˮ. Пыдараˮ вадидаˮ ниˮ ӈаˮ, Хэбидя Индкад ӈэӈгуˮ+.
12Няс нямда хадаванзь мита, нися нюмда хадаванзь мита, нюˮ небяхаˮнатоʼ-нисяхаˮнатоʼ яˮавлаӈгуˮ, хаванзь митыдоʼ+.
13Мань нюмни еˮэмня хусувэй ненэцьʼ сиддаˮ сэхэдаӈгу. Техэ малханда пирдаˮленахав ӈэдавы ӈэӈгу»+.



Сямянхат ӈарка маяʼ

(Мф 24:15-28; Лк 21:20-24)

14•«Ханяна ямʼ вомдамбада, нанзакабтада ӈамгэриʼ паладамʼ+ манэпатаˮ, таняна тарця ӈамгэриʼ таня нибˮнанда серосˮ, – толаӈгода хамэдамда, – таʼ ёльцьӈгана Иудея яхана мэнаˮ пэˮ няʼ хуныдамдˮ.
15Харадʼ махалыʼ ниня мэна тасиʼ нёямдˮ хаˮамˮ, мякаданда ӈамгэридамда ханаванзь мятʼ нёя тюˮ+.
16Няньʼ ӈувоˮ вадюлавахана мэна панэдамда ханаванзь мятʼ нёямдˮ салˮ.
17Тикы яляхаˮна едяʼ ниня мэнахаˮна, ӈавалкодахаˮна маяʼ ӈэӈгу+.
18Тарця серˮ сырэй ёльцьӈгана хадкэвоӈгад туёˮӈадаˮ.
19Тикы яляхаˮна маяʼ таняӈгу, Нумʼ ямʼ миделеванда мальӈгэхэд тевʼ ӈэсондʼ тарця маяʼ яӈговы, тад нерня ӈаниʼ яӈгуда.
20Нумʼ Ерв тикы ялэ хэбимдевы нибта ӈаˮ, ӈобкарт ӈэдаванда ненэцьʼ яӈгудась. Тэравыта еˮэмня тикы ялэ хэбимдевыда+.
21Таʼ ёльцьӈгана хибяри няндаˮ мамбˮ: ‹Ти, Христос тюкохона мэ›, нябинзерʼ мамбˮ: ‹Ти, тайна мэ›, тиканʼ нёдаˮ пунрюˮ+.
22Тад ӈоˮ сияк христосˮ, Нумʼ Вади сиякавна вадетаˮ ӈадимдаˮ. Пыдоʼ пирпатоʼ, Нумʼ тэравэхэрт неˮэльтембаванзь ненадо серо, иʼ хэбилеˮмя серо манэˮлабтамбаӈгуˮ.
23Пыдхавараˮ тосаркадаˮ! Мань няндаˮ ӈахакуд малʼ хэтын»+.



Ненэцяʼ Нюӈэ Нюмдебадаʼ товаʼ нямна

(Мф 24:29-31; Лк 21:25-28)

24•«Тикы яляхаˮна, тикы маяʼ пуд, хаерˮ синдолтыˮ, иры ялясяӈгу,
25нумгад нумгыˮ мантэӈгудˮ, нувʼ нярахана таняна ныхыˮ манзадавандаˮ+.
26Таʼ ёльцьӈгана ненэцяˮ Ненэцяʼ Нюӈэ Нюмдебадаʼ ӈарка ныхысавэйʼ, юнсавэйʼ тире ханоць товамʼ манэтаˮ+.
27Таʼ ёльцьӈгана ӈаниʼ нувʼ юне Ядэланида ӈэдараӈгу, тет яʼ панхад – яʼ малхад, нувʼ панʼ ӈэсондʼ Тэравыда маˮлаӈгуˮ+.



Смоковница пямʼ мание, хамэдараˮ

(Мф 24:32-35; Лк 21:29-33)

28•Смоковница пямʼ мание, лахарёʼ хари хамэдэйдаˮ: пяʼ таркаˮ нюламбˮ, вэбита сибдёбˮ, танда хахаялмахад теневадаˮма.
29Таремʼ, пыдараˮ ӈоˮ тарцьˮ сероˮ хадкэвамʼ манэпатаˮ, Хахаялмахаданда, нёʼ синʼ Тэввахаданда теневадаˮ.
30Ненэся няндаˮ мадмʼ: тарцяˮ серˮ тедаʼ миндя илаʼ сусавдавэйʼ малʼ хадкэӈгудˮ+.
31Нумгʼ яхаʼ яӈгодаӈахаʼ, Мань вадахабини вуниˮ яӈгодˮ.



Тованда ёльцьӈгад ехэрава

(Мф 24:36-44)

32•Тикы яляхад, тикы часхад хибяхарт ехэра, нумгана иленя нувʼ юне ядэланаˮ ермеˮма, Нюда ехэрава, Нисяри тенева.
33Сырӈадаˮ, нёдаˮ хонюˮ*! Сяхаʼ тикы ёльцяʼ товахад пыдараˮ ехэрадаˮ+.
34Тикы тарцяʼ тоˮлаха ӈэӈгу. Мядʼ ерв мята хае, хубта янʼ хэванда серʼ хабихита ватомда мисоˮмахаданда, хусувэхэндоʼ манзаядамда мита, тадтикахад мята ерамбада енямʼ нись хонюˮ табэдада+.
35Пыдараˮ ӈоˮ нёдаˮ хонюˮ. Сяхаʼ мятаˮ ервʼ товахад ехэрадаˮнёˮ: харвобта пэвсюмняна тутнакы, пиʼ сава ерня тутнакы? Тикахавахад харадʼ хоркыʼ тёреваʼ ёльцьӈгана тутнакы, харвобта ӈулиˮ хубтахана тутнакы+?
36Мятаˮ ерв лакриʼ тованда ёльцьӈгана хонёдахандаˮ сиддаˮ нёя хуˮ+.
37Мань няндаˮ вадета вадини, хусувэй ненэцяндʼ хэтыбин: нёдаˮ хонюˮ!»






* 13:33 Ханяӈы ӈудахана падвы падаркаˮна тамна таремʼ пады: «туёˮӈадаˮ».




• 13:1 Мф 24:1-14, Лк 21:5-19

+ 13:2 Лк 19:44

+ 13:8  Ӈэд 11:28,

+ 13:9  Ӈэд 17:6, Ӈэд 18:12, Ӈэд 24:1, Ӈэд 25:6

+ 13:10 Мф 28:19,

+ 13:11 Ӈэд 4:8

+ 13:12 Мф 10:35-36

+ 13:13 Мф 10:22, Ин 15:18,

• 13:14 Мф 24:15-28, Лк 21:20-24

+ 13:14  Мк 13:14.

+ 13:15 Лк 17:31

+ 13:17 Лк 23:29

+ 13:20  Лк 18:7

+ 13:21 Лк 17:23

+ 13:23 Ин 13:19, Ин 14:29

• 13:24 Мф 24:29-31, Лк 21:25-28

+ 13:25  Ӈэд 2:20,

+ 13:26  Мф 16:27

+ 13:27 Мф 13:41

• 13:28 Мф 24:32-35, Лк 21:29-33

+ 13:30 Мк 9:1

• 13:32 Мф 24:36-44, Лк 17:26-30, Лк 17:34-36

+ 13:33  Мф 25:13

+ 13:34 Мк 12:1

+ 13:35 Мф 25:13,

+ 13:36 Мф 25:1-13

Иисусмʼ хадаванзь тасалкуроˮма

(Мф 26:1-5; Лк 22:1-2; Ин 11:45-53)

141•Сидя яляʼ ёльцьӈгана Пасхахаʼ, Тимдеӈгосянзяда Няньʼ хэбидя яляхаʼ тутӈахаʼ. Ӈаркаˮ ханонданаˮ, Моисейʼ Ватомʼ теневанаˮ Иисусмʼ хэдˮмана няˮма, хада харадамдоʼ пюрӈаˮ+.
2Пыдоʼ маˮ: «Ненэцие манзабтавоӈгад хэбидя ялянʼ нёя еревˮ».



Иисусмʼ ёˮйда юркана масˮма

(Мф 26:6-13; Ин 12:1-8)

3•Ӈобӈгуна, Иисус Вифанияхана иленя, ниня тораӈгана мерёхона хаӈгурмы Симонʼ мякана мэвы. Ӈаворманда ёльцьӈгана, ӈопой не алавастр* хыдяʼ мюня ёˮйда, саць мирета нардмʼ нюбета тэбъяна юрмʼ минре мятю. Тикыʼ пуд алавастр хыдямда тахабтахая ёˮйда юрта Иисусʼ ӈэваʼ ниʼ вабтада+.
4Ханяӈы ненэцяˮ нерцирць помнандоʼ лаханаˮ: «Ӈамгэʼ еˮэмня таремʼ ёˮйда юрмʼ садпи?
5Ӈабцакаванда тикы ёˮйда юрмʼ няхарˮ юрˮ динарийхад ватавна мирдакая, маӈгбадахаˮ митыць». Таремʼ немʼ тэдорпидоʼ.
6Иисусхав няндоʼ ма: «Нёраˮ пэрˮ! Ӈамгэ сита яебтамбидаˮ? Пыда Мань еˮэмняни сава сермʼ серта!
7Маӈгбадахавˮ ӈобʼ нянандаˮ мэˮ, харвабцондаˮ танябˮ, пыдараˮ хусувэхэд нядаба пиртыдаˮ. Ӈариˮ Маньзяван нянандаˮ ӈобʼ нидмʼ мыˮ+.
8Пыдхавада пирувнанда серта сертаˮнидавʼ, ӈахакуд Ӈаями сюрмаʼ нерня масарӈада+.
9Ненэся няндаˮ мадмʼ, яʼ тиӈгэхэна ханяримна Маймбабцо Юнмʼ ненэцяӈгˮ вадепˮ, тюку немʼ тензибтехэя, сертавэмда ӈаниʼ вадетадоʼ»+.



Иудаʼ Иисусмʼ миˮманзь ватораˮма

(Мф 26:14-16; Лк 22:3-6)

10•Искариот Иуда – юкад вата сидяхад ӈопойдоʼ, ӈаркаˮ ханонданахаˮ Иисусмʼ миˮманзь хая+.
11Пыдоʼ Иудаʼ вади намда, саць майвандоʼ нид нянда ненэй есь миˮманзь ватораˮ. Пыда ӈоˮ Иисусмʼ ханзелиˮ миˮмаʼ еˮэмня сава ёльцямʼ пюрӈа.



Тохоламбадида няць Пасхаʼ ӈавармʼ Ӈавороˮмада

(Мф 26:17-25; Лк 22:7-14, 21-23; Ин 13:21-30)

12•Тимдеӈгосянзяда Няньʼ хэбидя ялэˮ нюртей яляхана – Пасхаʼ хуʼ суюмʼ хадава яляхана, Тохоламбадида Сита хонраˮ: «Пасхаʼ ӈавармʼ ханяна ӈаманʼ харвар? Маняˮ хандаваˮ, хамэдаӈгуваˮ».
13Тадтикахад Тохоламбадахатата сидямʼ ӈэдарахая, маˮнивʼ: «Мартʼ хаядиʼ, нерандиʼ няна идʼ ӈэсямʼ минрена ненэцямʼ хоӈгудиʼ, пумнанда хаядиʼ.
14Ханяʼ мятюӈгу, тикы мядʼ ерванʼ мадиʼ: ‹Сиднаˮ Тохоламбадаваˮ таремʼ хонарку: Тохоламбадиˮни няʼ Пасхаʼ ӈавармʼ ӈаворманзь Еˮэмняни ӈэда лабэˮ ханяна ӈа?›
15Тикахад мядʼ ерв тюˮуна ӈэда ӈахакуд хэбидя яляʼ едʼ хамэдёда ӈаркаˮя лабэсмʼ манэˮлабтаӈгу. Таняна маняˮ еˮэмнянаˮ Пасхаʼ ӈавармʼ хамэдадиʼ».
16Тохоламбадахаюда хаяхаʼ. Мартʼ тэвˮмахадандиʼ Иисусʼ вадиˮ серʼ ӈэда хусувэй ӈамгэмʼ хоӈахаʼ. Пасхаʼ ӈавармʼ хамэдаӈахаʼ.
17Пэвсюмзь Иисус юкад вата Сидямда няць то.
18Ӈавормандоʼ ёльцьӈгана Иисус маˮнивʼ: «Ненэся няндаˮ мадмʼ, Хэвханани ӈавортаӈэ ӈопойраˮ Сиˮми хусараӈгу»+.
19Пыдоʼ ибедоʼ вомаˮ, ӈобʼ пуд Нянда лахана пэядˮ: «Маньзяван нинякэдмʼ ӈаˮ?»
20Иисус няндоʼ маˮнивʼ: «Юкад вата сидяхад ӈопойраˮ, няньмда ӈопой хыдяʼ мюʼ Нянани палабтамбада – тикараˮ.
21Хуркавна ӈоˮ Ненэцяʼ Нюӈэ Нюмдебада Нямнанда падˮмаʼ серʼ миӈа. Ненэцяʼ Нюӈэ Нюмдебадамʼ миˮманда тикы ненэцяӈгавахана маяʼ ӈэӈгу. Тикы ненэцьʼ нивы ӈэбта сояˮ, нянанда ханяцейʼ сава ӈэӈгусь»+.



Нумʼ Ервʼ пудана ӈаворма

(Мф 26:26-30; Лк 22:15-20; 1 Кор 11:23-25 )

22•Ӈавормандоʼ ёльцьӈгана Иисус няньмʼ няˮма, Нумдʼ сава вади мэˮӈа. Няньмʼ мардахая, Тохоламбадахата митерпа ма: «Няˮмараˮ, тюку Мань пыхыдами»+.
23Тадтикахад хыдямʼ няˮма, Нумдʼ сава вади мэць, няндоʼ миˮӈада. Малʼ тикахад ӈэрпидоʼ.
24Пыда няндоʼ ма: «Тикы, ӈокаˮ ненэциеˮ еˮэмня хамдуманда Мань Вэями – Ватоʼ Вэя*.
25Ненэся няндаˮ мадмʼ, Нумʼ Параӈодадавахана едэй няръяна идмʼ ӈэрмани ӈэсондʼ виноград ӈодяхад ӈэдамʼ нив ӈэртˮ».
26Тикыʼ пуд, Нумдʼ ӈэди сёё мэць Елеон хойʼ няюʼ хаяˮ+.



Пётрʼ Няданда таяхалмамʼ нерданда Вадесоˮмада

(Мф 26:31-35; Лк 22:31-34; Ин 13:36-38)

27•Иисус няндоʼ ма: «Пыдараˮ малʼ Сиˮми хаеӈгудаˮ. Таремʼ пады: ‹Маˮалкодамʼ пяӈгудмʼ, хухувˮ яндахаˮ тахараӈгуˮ›+.
28Яӈорʼ илелоˮмахадани нерандаˮ няна Галилея янʼ хандадмʼ»+.
29Пётр Нянда ма: «Малʼ Сит хаехэртабатоʼ, маньзяв Сит нидмʼ хаеӈгуˮ».
30Иисус нянда вахалъйˮ: «Ненэся нянд мадмʼ, тюку яляʼ пиʼ, харадʼ хоркыʼ сидяʼ тёреваʼ нерня, пыдар няхарʼ Нядани таяхалтын».
31Пётаркав ханяцейʼ тамна саць лаханорӈа: «Нянанд хавандадмʼ ӈэхэртабˮнани, Няданд нивˮ таяхалтˮ». Ӈани Тохоламбадида малʼ ӈаниʼ таремʼ лаханаˮ.



Гефсиманияхана Туёсоˮмада

(Мф 26:36-46; Лк 22:39-46)

32•Гефсиманиямʼ* нюбета янʼ тэвˮмахадандоʼ Иисус Тохоламбадахата ма: «Туёˮмахани, пыдараˮ тюкохона ӈамдыдаˮ».
33Нянанда Пётармʼ, Иаковмʼ, тика Иоаннмʼ сода. Ида вома, Сёнзяда тахара+.
34Пыда няндоʼ вахалъйˮ: «Сёнзями хавани пирувна тыхына, тюкохона мэдаˮ, высылабэйдаˮ ӈадаˮ»+.
35Пыда нядандоʼ хацяˮ нернякуʼ хая, янʼ хылтеркая таремʼ туёць пэйˮ: «Сероковабата, тюку ёльцьʼ Сиˮми хэрабтая».
36Пыда таремʼ маˮнивʼ: «Авваˮ,* Нисёвˮ! Пыдар хусувэй ӈамгэмʼ пирˮӈан. Тюку хыдя Нядани хэвняʼ ханад! Таремʼ ӈэбта ӈодˮ, Мань харвабцони серʼ нёя ӈаˮ, Пыдар харвабцонд серʼ ӈэя»+.
37Тадтикахад Пыда пуняʼ салъйˮ, Тохоламбадида хонёдахандоʼ хойда. Пётартʼ вахалъйˮ: «Симон, хонын? Ӈопой часхартʼ высылабэй ӈэсь яˮмасар?
38Хокабтиркˮ еремоӈгадандаˮ высылабэйдаˮ ӈадаˮ, туёˮӈадаˮ. Сёнзя харвабˮ ӈодˮ, пыхыдахав ныхыси»+.
39Иисус ӈаниʼ хэвнякуʼ хая, ӈобтикы Вадахаˮната туёˮӈа.
40Тадтикахад пуняʼ тобта, ӈаниʼ хонёдахандоʼ хойда. Сэвтоʼ варˮ ӈобʼ няʼ сюркармыдˮ, Нянда ӈамгэмʼ хэта таравамʼ нидоʼ хамэдамбюˮ.
41Няхаромдэйʼ няндоʼ тованда серʼ, Пыда маˮнивʼ: «Тамна хоныдаˮ, ныланадаˮ? Мась ӈэя! Ёльцянда то! Ти, Ненэцяʼ Нюӈэ Нюмдебада хэбяхасавэй ненэциеˮ ӈудахаˮ миˮманда+.
42Юркыдаˮ, хэхэваˮ! Ти, Сиˮми миˮманда хахаялма!»



Иисусмʼ няˮмаˮма

(Мф 26:47-56; Лк 22:47-53; Ин 18:3-12)

43•Иисусʼ лахананаханда, таʼ ёльцьӈгана, юкад вата сидяхад ӈопойдоʼ – Иуда тэвыˮ. Ӈаркаˮ ханонданиˮ, Моисейʼ Ватомʼ теневаниˮ, ненэциеˮ ӈарктиˮ ӈэдаравы ненэциеˮ мандалˮ палысавэйʼ, ладорабцянзавэйʼ нянанда тоˮ+
44Иисусмʼ мипада няндоʼ ненадумдатамдоʼ хэтвы: «Нюцявндами Пыда ти, няˮмаираˮ, тосарка ханаираˮ».
45Тоˮмахаданда, Иуда таминда Иисусʼ някуʼ хая, вахалъйˮ: «Равви!» Сита нюця.
46Пыдоʼ Сита няˮма, ханадоʼ.
47Хэвхананда мэвыˮ ӈопойдоʼ палымʼ нэкалӈа, ӈарка ханонданаʼ хабимʼ ладада, хамда сапада+.
48Тадтикахад Иисус няндоʼ вахалъйˮ: «Мартикмʼ няˮмувндадревʼ палысавэйʼ, ладорабцянзавэйʼ Сиˮми няˮмаванзь тосадаˮ?»
49Хусувэй яляʼ Мань нянандаˮ Хэбидя Хардахана мэсь, сиддаˮ тохоламбабˮни, Сиˮми нидацьнёˮ няˮмарˮ. Таремʼ ӈэбта ӈодˮ, Хэбидя Падаркаˮна падвы таʼ хаˮамбата тара+.
50Тикыʼ пуд Тохоламбадида Сита хае, малʼ хуныдˮ+.



Паркасиˮ хунвы ӈацекы хасава

51Ӈамгэхэв ӈопой ӈацекы хасава тохоцяриʼ ялриʼ ӈаянда ний синдё, Иисусʼ пумна миӈась. Иисусʼ етʼ товы мандалˮ сита няˮмара пя.
52Пыдхавада тохоця синдˮмяримда хае, хуркасиˮ паркасиˮ хуныˮ.



Иисусʼ серо тасламбадиˮ сякана нуˮма

(Мф 26:57-68; Лк 22:54-55, 63-71; Ин 18:13-14, 19-24)

53•Тадтикахад Иисусмʼ ӈарка ханондананʼ тэврадоʼ. Таняʼ ӈарка ханонданаˮ, ненэциеˮ ӈарктаˮ, Моисейʼ Ватомʼ теневанаˮ малʼ маˮлыˮ.
54Пётаркав ӈахакуркана Пумнанда ядвы, ӈарка ханонданаʼ мядʼ марядʼ мюʼ мятю. Манзараниˮ поӈгана туʼ хэвхана пыхыдамда юдаба ӈамды.
55Ӈаркаˮ ханонданаˮ, серо тасламбадиˮ мандалˮ малʼ ӈокхандоʼ Иисусмʼ хадаваʼ еˮэмня, ненэциеˮ помна Етя ӈэда вададамдоʼ пюрпатоʼ ӈодˮ, харамʼ ниˮ хомбюˮ.
56Тад ӈоˮ хуркари ӈока ненэцяˮ Иисусʼ етʼ сиякавна лаханабатоʼ ӈодˮ, тикы вадидоʼ ӈобтʼ ниˮ хаˮморˮ.
57Ханяӈыдоʼ юркˮмахадандоʼ Иисусʼ етʼ сиякавна таремʼ лаханаˮ:
58«Маняˮ намдорӈаваць, Пыда таремʼ лаханась: ‹Мань тюку ӈудахаˮна мивы Хэбидя Харадмʼ тахабтаӈгув, няхарˮ яляʼ ёльцьӈгана ӈани несэй харадмʼ – ӈудахаˮна нивы мивымʼ миӈгудмʼ›»+.
59Тикы ненэциеˮ вадеˮмэхэртадоʼ ӈобтʼ ниˮ хаˮморˮ.
60Тиканда ӈарка ханондана ненэциеˮ ертʼ нулкая, Иисусмʼ хонра: «Ет лаханаˮнёˮ, вадахатоʼ хэтувндар яӈгу?»+
61Иисусхав мунзи, ӈамгэхэртмʼ ни хэтыбюˮ, ӈарка ханондана ӈаниʼ хонрада: «Пыдар Христосан? Ненэциеˮ савута Нумʼ Нюн?»
62Иисус ма: «Маньне, пыдараˮ Ненэцяʼ Нюӈэ Нюмдебадамʼ, Ныхытаʼ вэняӈы хэвхана ӈамдёдаӈэ, нувʼ тире ханоць тонаӈэ манэтараˮ»+.
63Тикахана ӈарка ханондана харта ембдярода ӈадаць ма: «Тиканда нянанаˮ яӈга сыртаˮ ӈамгэхэна тараˮ+?
64Пыдараˮ Нувмʼ вэвуˮмамда намдараˮ! Ихиняндаˮ хурка?» Ненэцяˮ малʼ ӈокхандоʼ Сита хадавандоʼ пирувна вэваӈэ тасладоʼ+.
65Ханяӈыдоʼ Нянда сабцяраˮ. Сята талахая тырепидоʼ, таремʼ лаханаˮ: «Сэвандаˮма!» Тикыʼ пуд манзаранаˮ пайдытамба пядоʼ+.



Пётрʼ Иисусхад таяхалоˮма

(Мф 26:69-75; Лк 22:56-62; Ин 18:15-18, 25-27)

66•Таʼ ёльцьӈгана Пётаркав ӈылʼ няна – марядʼ мюня мэвы. Ӈарка ханонданаʼ ӈопой не хабидоʼ то.
67Туʼ хэвхана пыхыдамда юдабада Пётармʼ манэць, нянда саваркавна сылахая, вахалъйˮ: «Пыдар ӈоˮ Назаретʼ тер Иисусхана мэнась».
68Пётаркав таяхала, маˮнивʼ: «Мань ӈамгэхэртахад ехэрадмʼ, ӈамгэмʼ вадеˮмахартамд нидмʼ хамэдамбюˮ». Вадита пуд нерняӈы марятʼ тарпыˮ. Тикаринда харадʼ хоркы тёрейˮ.*
69Не хаби ӈаниʼ сита манэць, хэвхананда мэна ненэцяӈгˮ маˮнивʼ: «Тюку, ӈопойдоʼ»
70Пётр ӈаниʼ таяхалъйˮ. Ӈавоˮ пиркаˮна тикана нунаˮ Пётартʼ ӈаниʼ вахалъядˮ: «Ненэся пыдар ӈоˮ ӈобтоʼ нинавʼ ӈаˮ, Галилея яʼ тернанёˮ*».
71Пыда пыхыдамда мэтыба пя, Нумгана ватора, ма: «Пыдараˮ вадета Ненэцямдаˮ мань ехэрав».
72Тикарихина харадʼ хоркыʼ нябимдейʼ тёрейˮ. Пётр Иисусʼ неры нянда хэтвы вади тензибте: «Харадʼ хоркыʼ сидяʼ тёреваʼ нерня, пыдар няхарʼ Нядани таяхалтын». Тикыʼ пуд сёнзянда тахара ярума+.






* 14:3 Алавастр – мирета пэ, тикы пэхэд ёˮйда юрʼ ӈэсяӈо сертабавыˮ.

* 14:24 Ханяӈы ӈудахана падвы падаркаˮна таремʼ пады: «Едэй Ватоʼ Вэя».

* 14:32 Гефсимания – Иерусалимʼ хэвхана ӈэда ӈодясавэй пиˮ вадюлава я.

* 14:36 Авва – арамʼ вада, хамэдита «нися, ӈаця».

* 14:68 Ханяӈы ӈудахана падвы невхы падаркаˮна ни падуˮ: «Тикаринда харадʼ хоркы тёрейˮ».

* 14:70 Ханяӈы ӈудахана падвы падаркаˮна тамна таремʼ пады: «вабцар тарцянёˮ».

Иисусʼ Пилатʼ сятʼ нулоˮма

(Мф 27:1-2, 11-14; Лк 23:1-5; Ин 18:28-38)

151•Ӈулиˮ хубтахана, ӈаркаˮ ханонданаˮ, ненэциеˮ ӈарктиˮ няʼ, Моисейʼ Ватомʼ теневаниˮ няʼ, ӈани серо тасламбадиˮ няʼ, ӈобтʼ маˮлё тасалкурӈаˮ. Иисусмʼ сярхая, ханадоʼ, тадтикахад Пилатанʼ* миˮӈадоʼ+.
2Пилат Сита хонра: «Пыдар иудейˮ параӈодан?» Иисус нянда ма: «Пыдар таремʼ ман»+.
3Ӈаркаˮ ханонданаˮ ӈокаˮ серкаˮна Иисусмʼ вомдартамбидоʼ,
4ӈадьбята Пилат ӈаниʼ яӈорʼ хонрада: «Ӈамгэ нин лаханˮ? Тарсиˮ ӈокаˮ серкаˮна пыдоʼ Сит вомдартамбиˮнёˮ»+.
5Иисусхав вадахата ӈамгэхэртмʼ ни хэтˮ. Пилат тиканʼ пысэйˮ.



Иисусмʼ хадаванзь судеˮмя

(Мф 27:15-26; Лк 23:13-25; Ин 18:39–19:16)

6•Хусувэй Пасха хэбидя яляʼ ёльцьӈгана Пилат ненэциеˮ выкхаˮна ӈобˮ сярдамʼ ӈэдасеты.
7Таʼ мальӈгана ненэцие манзабтамбадаˮ хавыдавандоʼ нид сярвыˮ ӈэвыˮ, поӈганандоʼ Вараввамʼ нюбета танявы.
8Ненэцяˮ Пилатанʼ тоˮмахадандоʼ*, пыда ӈахат ӈадимдевы серта серʼ ӈобˮ ненэцямʼ ӈэдаванзь выкта пэядˮ.
9Пилат няндоʼ ма: «Иудейˮ параӈодамʼ няндаˮ ӈэдараӈгув? Таремʼ харвадаˮ?»
10Тад ӈоˮ ӈаркаˮ ханонданиˮ Иисусмʼ тидˮмаʼ нид нянда миˮмахад теневавы+.
11Ӈаркаˮ ханонданахавˮ Иисусмʼ ӈэдаваʼ екававна, Вараввамʼ ӈэдаванзь ненэцие манзабтавыˮ+.
12Пилат ӈаниʼ няндоʼ маˮнивʼ: «Иудейˮ параӈодаӈэ вадетамдаˮ ханзерˮ мэӈгув?»
13Пыдоʼ ӈаниʼ таремʼ тюрыˮӈаˮ: «Лярцьʼ пянʼ тебарт!»
14Пилат ӈаниʼ хонрэйда: «Пыда ӈамгэ вэвамʼ сертаса?» Ненэцяӈгавˮ тамна ӈанитоʼ нимня тёреядˮ: «Лярцьʼ пянʼ тебарт!»+
15Тиканда Пилат ненэцие нялыба Вараввамʼ ӈэдада. Иисусхавмʼ садахая, лярцьʼ пянʼ тебарманзь миˮӈада+.



Саюˮ Иисусмʼ писядаӈэ мэсоˮма

(Мф 27:27-31; Ин 19:2-3)

16•Саюˮ Иисусмʼ ервода марядʼ мюня ӈэда мэсьʼ яхандоʼ ханадоʼ, саюˮ мандалмʼ малʼ маˮладоʼ.
17Ниндя сермада лынзермяраха ембдярмʼ серибтеˮ, Ӈэтторта пяʼ таркахад сюртявмʼ паӈгалць, Ӈэванда ниʼ серибтедоʼ.
18Тадтикахад Нянда торовата пэядˮ: «Иудейˮ параӈода, ӈариˮ тяхаʼ мэд!»
19Тад пуна тоенана ямб ӈумгана Ӈэваханда ладорпидоʼ, сабцярпидоʼ, пулытоʼ ниʼ нулкая, Нянда нибкалӈгаˮ+.
20Писядадета ӈэвадалаˮмахадандоʼ Ниданда сермада лынзермяраха ембдярмʼ екадоʼ, Харта паныда серибтеˮ. Тадтикахад лярцьʼ пянʼ тебарманзь ханадоʼ.



Иисусмʼ лярцьʼ пянʼ тебароˮма

(Мф 27:32-44; Лк 23:26-43; Ин 19:17-27)

21•Таʼ мальӈгана Александрхаʼ Руфхаʼ нися – Киренеʼ тер Симонмʼ нюбета ненэцьʼ ӈысыхыд тикавна миӈась. Саюˮ сита няˮма, ныхыриʼ Иисусʼ лярцьʼ пямʼ мине табэдаˮ.
22Иисусмʼ Голгофамʼ нюбета янʼ тэврадоʼ. Тикы хамэдита – «Ӈэвэйцяʼ лыʼ я».
23Нянда смирнахана* тахаравы няръяна идмʼ мипа пяˮ. Пыда нида ӈэрˮ.
24Сита лярцьʼ пянʼ тебароˮмахадандоʼ, хибя ӈамгэмʼ хана таславанзь, серебяхана матокая, Паныда помнандоʼ тярпиˮ.
25Сита лярцьʼ пянʼ тебарпатоʼ, хубтыхы хасаваюˮ часась.
26Ӈэванда ниня Сита вомдартамбада вадаˮ падыˮ: «Иудейˮ Параӈода».
27-28Иисусʼ хэванʼ сидя мартикмʼ тодоʼ лярцьʼ пяхаʼ тебарӈахаюдоʼ. Ӈопойюмʼ вэняӈы Хэвханда ӈыдадоʼ, нябиюмʼ иняняӈы Хэвханда ӈыдадоʼ.*
29Тикавна яднаˮ ӈэвдоʼ яроˮлахая, Сита вэвуць маˮ: «Вэй, Хэбидя Харадмʼ тахабтахая няхарˮ яляхана Ӈабтамбадаӈэ!+
30Харт Пыхыдамд ӈэдад, лярцьʼ пяхад хаˮмадˮ!»
31Ӈаркаˮ ханонданаˮ, Моисейʼ Ватомʼ теневани няць, Сита ӈаниʼ писяда, помнандоʼ таремʼ лаханаˮ: «Ӈани ненэцие ӈэдабисиˮ, Харта Пыхыдамда ӈэда нида пирасˮ+.
32Израильʼ Параӈода – Христос тедаʼ лярцьʼ пяхад хаˮмымдаˮма. Тикахана сэвˮнаˮ сыраць, Нянда пунраӈгунаˮ». Хэвхананда ӈыдёдахаʼ ӈаниʼ Нянда вэнзумдаӈахаʼ+.



Иисусʼ яӈгувоˮма

(Мф 27:45-56; Лк 23:44-49; Ин 19:28-30)

33•Яляʼ еркана, яʼ тиӈгэвна пэвдя ямʼ синда, ялей няхаромдэй часʼ ӈэсондʼ тарця.
34Ялей няхаромдэй часхана Иисус ӈаркаˮявана тюрыць пэйˮ: «Элой, Элой, лема савахфани?»* Тикы хамэдита тарця: «Нуммэй, Нуммэй! Ӈамгэʼ еˮэмня Сиˮми хаен?»
35Таняна нувыˮ ханяӈыдоʼ тарць вади намда маˮ: «Ти, Илиямʼ хаӈа».
36Ӈобˮ ненэцьʼ сюрбыˮ, губкамʼ уксусхана саˮнибтеда, тоенана ямб ӈумдʼ сярахая Нянда ӈэрманзь мипида, таремʼ лахана: «Ӈатенахарӈадаˮ, сыркарцяваˮ, Илия Сита лярцьʼ пяхад хаˮавраванзь тутнакы?»
37Иисусхав сёнда ӈарданʼ тёреˮмяхаданда индцялма.
38Хэбидя Харадʼ синяӈы тохоˮ тюˮуд тасинда ӈэсондʼ сидя янʼ лекэйˮ.
39Иисусʼ ӈариˮ иркана нувы юрˮ саюʼ ерв ханзерˮ Иисусʼ пудана индта ӈэдаравамʼ манэць, таремʼ ма: «Ненэся ӈоˮ тюку ненэцьʼ Нумʼ Ню ӈэвы».
40Ӈахакуд сырта мале сян не танявыˮ. Магдалаʼ тер Мария, нюдя Иаковхаʼ, Иосийхаʼ небя – Мария, Саломия тикыˮ поӈгана мэˮ+.
41Иисусʼ Галилея яхана мэванда мальӈгана пыдоʼ Нянанда мэсетыˮ, Сита манзаяцетыˮ. Тикыˮ хавна Нянанда Иерусалиманʼ товы неˮ ӈокаць.



Иисусмʼ сюроˮма

(Мф 27:57-61; Лк 23:50-56; Ин 19:38-42)

42•Нумда мале пэвсюмя. Еврейˮ ныланава яляʼ нерцюна хамекова яля ӈэвы.
43Аримафеяʼ тер Иосиф сейнда нись пинˮ, Пилатанʼ тоˮмахаданда, Иисусʼ пыхыдмʼ хаӈа. Пыда ненэциеˮ ӈарцута, серо тасламбадиˮ мандалкад перена ӈэвы. Пыда ӈоˮ Нумʼ Параӈодадавамʼ ӈатена ӈэвы.
44Пилат Иисусʼ мале яӈгувоˮманʼ пысэйˮ. Юрˮ саюта ервмʼ нянда хаӈада, таремʼ хонрада: «Иисус ӈахаˮна яӈгумэкы?»
45Юрˮ саюта ервʼ вади намдˮмахаданда Пилат Иосифанʼ Иисусʼ хальмермʼ миˮманзь таслада.
46Иосиф лён тохосмʼ тэмдаˮмахаданда, Иисусʼ пыхыдмʼ лярцьʼ пяхад хаˮаврахая, тохокана пэбтада. Тадтикахад пэ хойʼ хоркадёʼ пэмбадʼ мюʼ мэда. Ӈаркаˮя манябэмʼ манрылахая пэʼ хоркадёʼ синʼ мэда.
47Магдалаʼ тер Мария, Иосийʼ небя – нябиюмʼ Мария, ханяʼ Иисусмʼ сюрпаванʼ сававна сырмэхэʼ.






* 15:1 Понтий Пилат – Рим параӈодадавахад Иудея янʼ ӈэдаравы ӈарка ерв.

* 15:8 Ханяӈы ӈудахана падвы падаркаˮна таремʼ пады: «тюрыць пэядˮ».

* 15:23 Смирна – ёˮйда пяʼ хадэˮ.

* 15:28 Ханяӈы ӈудахана падвы падаркаˮна пады: «Хэбидя Падаркана ӈэда тикы вада: ‹Вэвако ненэцяӈэ толёвы›, таʼ хаˮмыˮ».

* 15:34 Арамʼ вада.




• 15:1 Мф 27:1-2, Мф 27:11-14, Лк 23:1-5, Ин 18:28-38

+ 15:1 Лк 3:1, Лк 13:1, Ӈэд 3:13, Ӈэд 4:27,

+ 15:2 Мф 2:2

+ 15:4 Мк 14:60-61

• 15:6 Мф 27:15-26, Лк 23:13-25, Ин 18:39

+ 15:10 Ин 12:19, Ӈэд 5:17

+ 15:11 Ӈэд 3:14

+ 15:14 Лк 23:41,

+ 15:15 Мк 10:34

• 15:16 Мф 27:27-31, Ин 19:2-3

+ 15:19  Мк 10:34, Мк 14:65

• 15:21 Мф 27:32-44, Лк 23:26-43, Ин 19:17-27

+ 15:29  Мк 14:58, Ин 2:19

+ 15:31 Ин 10:18

+ 15:32 Ин 1:49, Ин 12:13, Ин 20:29

• 15:33 Мф 27:45-56, Лк 23:44-49, Ин 19:28-30

+ 15:40 Лк 8:2

• 15:42 Мф 27:57-61, Лк 23:50-56, Ин 19:38-42

Иисусʼ яӈорʼ илелоˮма

(Мф 28:1-8; Лк 24:1-12; Ин 20:1-10)

161•Еврейˮ ныланава яляʼ хэˮмяхад, Иисусʼ ӈаямʼ масармаʼ еˮэмня Магдалаʼ тер Мария, Иаковʼ небя – Мария, тадтикахад Саломия ёˮйда юре тэмдавыˮ+.
2Сиˮив яляʼ нюртей яляхана*, ӈулиˮ хубтакохона ялянда ӈадимзь, пыдоʼ пэмбадʼ ӈэсьʼ янʼ хаяˮ.
3Помнандоʼ таремʼ лаханакурӈаˮ: «Тедаʼ пэʼ хоркадёʼ нёʼ сихид манябэмʼ хибя маняˮ еˮэмнянаˮ манрыла хэвняʼ мэӈгуда?»+
4Саӈудоʼ таняʼ хаˮмыдˮ, ӈамгэ ӈэса, сюдбяко манябэ манрыла хэвняʼ мэвы ӈэвы.
5Пэʼ хоркадёʼ мюʼ мятюˮмяхадандоʼ, пэмбадʼ маханяӈы хэвхана ӈамдёда, сэрˮ ембдярмʼ мэта ӈацекы хасавамʼ манэць, тэри пысэйдˮ.
6Пыда няндоʼ таремʼ ма: «Нёдаˮ пысаӈгˮ. Лярцьʼ пянʼ тебармы Назаретʼ тер Иисусмʼ пюрӈадаˮ. Пыда яӈорʼ илелъйˮ. Пыда тюкохона яӈгу. Юседаˮмаʼ яда тямʼ.
7Хаядаˮ. Тадтикахад Пётартʼ, ӈани Тохоламбадахата мадаˮ, Пыда ваданда серʼ нерандаˮ няна Галилеянʼ ханда, таняна манэтараˮ»+.
8Пэʼ хоркадёход пинʼ тарпˮмахадандоʼ, хадитоʼ маланʼ ледадахая, сейтоʼ хэсь хэвняʼ сюрбыдˮ. Сейтоʼ пинваʼ нид хибяхартанʼ ӈамгэхэртмʼ ниˮ хэтˮ.



Магдалаʼ тер Мариянʼ Ӈадивоˮмада

(Мф 28:9-10; Ин 20:11-18)

9•Иисус илелоˮмахаданда, сиˮив яляʼ нюртей яляхана ӈулиˮ хубтакохона, нюртеˮэʼ Магдалаʼ тер Мариянʼ ӈадимя. Ӈахаˮна Иисус тикы нехэд сиˮив ӈылекамʼ питарӈась+.
10Мария сейтоʼ тахаравы яртахаˮ – Иисусмʼ хахаялтембавэхэˮ хая, манэˮмэмда няндоʼ вадеˮӈада.
11Иисусʼ яӈорʼ илелоˮмамʼ, тадтикахад Марияʼ Сита манэˮмамʼ намдбатоʼ ӈодˮ, пыдоʼ тиканʼ нидˮ пунраˮ+.



Сидя Тохоламбадаханда Ӈадивоˮмада

(Лк 24:13-35)

12Тикыʼ пуд ӈысынʼ миндяхаʼ – Тохоламбадахатата сидянʼ Иисус ӈани несэй мирбямʼ мэць ӈадимя.
13Пыдиʼ ӈани Иисусʼ тохоламбадахаˮ салъяхаʼ, манэˮмэмдиʼ няндоʼ вадеˮӈадиʼ, пыдхавадоʼ няндиʼ ӈобтаремʼ нидˮ пунраˮ.



Тохоламбадахата Табекоˮмада

(Мф 28:16-20; Лк 24:36-49; Ин 20:19-23; Ӈэд 1:6-8)

14Тадхава ӈаниʼ юкад вата ӈопой Тохоламбаданда ӈавормаʼ ёльцьӈгана, Иисус тикавна ӈадимя, пунрёбцосявандоʼ нид, самбхэй ӈэвандоʼ нид сиддоʼ тэдорпи. Пыдоʼ Иисусʼ илелоˮмамʼ манэˮмы ненэциеˮ вадахаˮ ниць пунрюˮ.
15Иисус няндоʼ ма: «Яʼ тиӈгэвна хаядаˮ, Маймбабцо Юнмʼ хусувэй ненэцяндʼ тэврараˮ+.
16Хибя Няни пунрё хэхэдаӈгода, тикы ӈэдавы ӈэӈгу. Хибя ниˮ пунраӈгуˮ, тикы танаравы ӈэӈгу+.
17Пунрёда ненэцяӈгаˮна ненадудоʼ тарцяˮ ӈэӈгуˮ: Мань нюмми нядˮмяць пыдоʼ ӈылекы питарпаӈгуˮ, ерменя едэй вадиˮмана лаханакуртаˮ+.
18Ӈабтцавэй ӈарка халы няˮамбатоʼ, нибтя ӈабтцавэй иде ӈэрпабатоʼ, ӈамгэхэртадоʼ ни хадкэӈгуˮ. Ӈудидоʼ хаӈгуртиˮ ниʼ мэбтоʼ, хаӈгуртаˮ савумдаˮ»+.



Иисусʼ тюˮуʼ пееˮраˮма

(Лк 24:50-53; Ӈэд 1:9-11)

19Тикы Вадида мэсоˮмахаданда, Нумʼ Ерв Иисус нувʼ няюʼ пееˮра, тадтикахад Нумʼ вэняӈы хэванʼ ӈамдыˮ+.
20Тадтикахад Тохоламбадида яʼ тиӈгэвна хаяˮ, Нумʼ Вади минревыˮ. Нумʼ Ерв нянандоʼ манзара, пыдоʼ вадидоʼ ненадохоˮна мэйрамбавыда.*+




 
 
 
 
 






* 16:2 Еврейˮ яляʼ толыркаˮна сиˮивʼ нюртей яля – воскресенье.

* 16:9-20 Ханяӈы ӈудахана падвы ӈулиˮ невхы падаркаˮна ни падуˮ.




• 16:1 Мф 28:1-8, Лк 24:1-12, Ин 20:1-10

+ 16:1 Мк 15:40

+ 16:3 Мк 15:46

+ 16:7 Мк 14:28

• 16:9 Мф 28:9-10, Мф 28:16-20, Лк 24:13-49, Ин 20:11-23

+ 16:9 Лк 8:2

+ 16:11 Лк 24:11

+ 16:15 Ӈэд 1:8,

+ 16:16 Ӈэд 16:31, Ин 3:18

+ 16:17 Лк 10:17, Ӈэд 5:16, Ӈэд 8:7, Ӈэд 16:18, Ӈэд 19:12, Ӈэд 2:4, Ӈэд 10:46,

+ 16:18  Лк 10:19, Ӈэд 28:3-5, Ӈэд 9:12, Ӈэд 28:8

+ 16:19 Лк 24:51, Ӈэд 1:9, Ӈэд 7:55-56,

+ 16:20 Ӈэд 5:12

1

Лукаʼ падвы Маймбабцо Юн


Феофиланʼ падˮма

11Мале ӈокаˮ хибяриˮ поӈгананаˮ ӈэвы сероˮ нямна падна ятнолыдˮ,
2вадидоʼ нюртеˮэхэд тикахана ӈэвы серо манэˮмы ненэциеˮ, Нумʼ вадамʼ минрениˮ нянаˮ тэвравы вадахат переˮ.
3Ӈаркаˮя Феофилӈэ, мань ӈоˮ нюртеˮэхэд тикы серо сомбовна таслаˮмахадани, серокута серʼ тикыʼ нямна нянд падна таслав,+
4тад ӈоˮ тохолкоˮмит ненэся ӈэвамʼ хамэдаӈгунава.



Иоаннʼ соявамʼ нерданда вадесоˮма

5Иудеяʼ параӈода Иродʼ* ялэˮ мальӈгана Авияʼ мандалкад ӈэда, Захариямʼ нюбета ханондана танясь. Пухуда ӈаниʼ Ааронʼ еркарахад ӈась, нюмда Елисаветась+.
6Пыдиʼ сидябтыʼ Нумʼ сякана тидˮ ӈэвэхэʼ, Нумʼ Ервʼ хусувэй табекоʼ, ватоʼ серʼ хэдциˮ илевэхэʼ.
7Пыдиʼ нюдиʼ яӈговы, Елисавета харта нюсяда не ӈэвы. Тад ӈоˮ пыдиʼ мале сидябтыʼ ӈармы ненэцяӈгʼ ӈэвэхэʼ.
8Ӈобӈгуна Захария ӈобкана манзарана нита няʼ манзаямда пэрта ёльцянда тось, Нумʼ сякана ханонданаӈэ манзаямда пэрӈа.
9Ханонданиˮ мэсыˮмана*, серебя Захариянʼ хаˮамвыˮ, тадтикахад Нумʼ Ервʼ Хэбидя Харданʼ тюхуя, ёˮйди парадамба пя.
10Ӈока ненэцяӈгавˮ ёˮйди парадамбаваʼ ёльцьӈгана пиняна туёˮмыˮ.
11Захариянʼ Нумʼ Ервʼ юне ядэлана ӈадимя, ёˮйди парадамба мэта ханондалаваʼ маханяӈы хэвхана ну.
12Захария сита манэˮманда серʼ тэри таʼ мэйˮ, сейда хая.
13Нувʼ юне ядэланахав нянда ма: «Захария, сеяр нёя пинˮ, туёсоˮмар намдвы, Елисавета пухур хасава нюдамд хоӈгу, Иоаннӈэ нюмдеӈгур+.
14Пыда маймбабцор ӈэӈгу, илебядёвар ӈэӈгу, ӈока ненэцьʼ нюнд сояванʼ маймбаӈгу.
15Тиканда ханя, пыда Нумʼ Ервʼ сякана ӈарка ӈэӈгу. Няръяна сяркамʼ, ӈаниˮ сяркыˮ тэнз нида пэртˮ. Мале сояванда нерня Хэбидя Индкана панˮмы ӈэӈгу+.
16Израильʼ нюхут ӈокамдоʼ Нумʼ Ерв Нумгандоʼ тэвраӈгу;
17Нисянатоʼ сей нюхутоʼ тэяваʼ еˮэмня, мундʼ ниня намдортахаби тидˮ ӈэдиˮ иӈумна тидхалембаванда еˮэмня, пыда Илияʼ индадмʼ, ныхымʼ мэць, Нумʼ Ервʼ нерня миндяӈэ тараӈгу. Таремʼ тэравы ненэцие Нумʼ Ервʼ еˮэмня хамэдамбӈгуда»+.
18Захария нувʼ юне ядэлананʼ ма: «Мань тикымʼ ӈамгэвна хамэдаӈгув? Тад ӈоˮ мань вэсэймадмʼ, пухуцяни ӈоˮ пода ӈокмаˮма».
19Нувʼ юне ядэлана нянда ма: «Мань Нумʼ сякана мэнадмʼ, Гаврииладмʼ, нянд тикы юнмʼ хэтувнзь ӈэдаравэдмʼ.
20Тиканда ти, пыдар тедаʼ мань вадахаˮни нива пунрёванд нид нянзялмандан, вадини серʼ серˮ хэваʼ ӈэсондʼ нин лаханаӈгуˮ. Ёльцянда тобˮ, вадини таʼ хаˮамӈгудˮ».
21Тикыˮ ямбхаˮна ненэцяˮ Захариямʼ ӈатеˮ, Хэбидя Хардахана понʼ мэваханда пысаӈгаˮ.
22Пыдхавада тарпˮмахаданда няндоʼ лахана нида пирасˮ. Ненэцяˮ Хэбидя Харадʼ мюня ӈамгэхэвмʼ манэˮмэӈэ тасладоʼ. Няндоʼ ӈудирида худыла, тамна нянзи.
23Хэбидя Хардахана манзарава ялэда ёльцеˮмяхаданда мяканда хая.
24Тикы ялэˮ пуд Елисавета пухуда саӈговорӈа, самляӈг ирыʼ мякананда талейбты, манзеты:
25«Ненэцяˮ сиˮми лахарюˮмоӈгад, тикы яляхаˮна Нумʼ Ервами сиˮми сялилць няни таремʼ сертада!»



Иисусʼ соявамʼ нерданда вадесоˮма

26Матдомдэй ирыхына Нумʼ юнеда ядэланамда Гавриилмʼ Галилеяʼ харданʼ Назаретмʼ нюбетанʼ ӈэдарада+.
27Таняна мэна пирибтянʼ ӈэдарада. Тикы пирибтя Давидʼ еркархад ӈэда Иосифанʼ ватормы ӈэвы, нюмда Мария.
28Нувʼ юне ядэлана нянда то, вахалъйˮ: «Нумʼ сяндаӈэ, тороваˮ! Нумʼ Ерв нянанд мэ*».
29Мария тарць вади намда ӈулиˮ пысэйˮ, тикы тороватва вадиˮ нямна ида ядэлыˮ.
30Нувʼ юне ядэлана нянда ма: «Мария, сеяр нёя пинˮ, пыдарди Нумгад сянавамʼ няˮмавэн.
31Тиканда ти, саӈговортан, хасава нюмʼ хоӈгун, Иисусӈэ нюмдеӈгур+.
32Пыда юнда ӈарамда, Сямянхат Тюˮуйʼ Нюӈэ нюмдебада ӈэӈгу, Нумʼ Ерв Нумʼ Нянда Нисянда Давидʼ ервода ӈамдёсьʼ ямʼ мита+.
33Иаковʼ еркарахана пилиˮ параӈодадаӈгу, Параӈодадаванда малда яӈгода».
34Марияхав нувʼ юне ядэлананʼ масиˮ: «Ханзерˮ таремʼ ӈэсь пиртада, мань ти, хасавахартахана мэˮмами яӈгунюˮ».
35Нувʼ юне ядэлана нянда ма: «Хэбидя Индʼ нинд хаˮамӈгуˮ, Сямянхат Тюˮуйʼ ныхы сит синдаӈгу. Ӈадьбята ӈоˮ соявандар Хэбидя, Нумʼ Нюӈэ нюмдебада ӈэӈгу+.
36Елисавета ӈоˮ, пыдар нябакор, пухуцяӈэ хэсь хасава нюмʼ хованзь пэрӈа. Нюсядаӈэ ненэциеˮ пэрмы, тедаʼ мале матдомдэй ирыхынанда мэ.
37Нумʼ вадахав ӈамгэхэрт яˮамнада яӈгу»+.
38Тадтикахад Мария ма: «Тедаʼ ти, мань Нумʼ не хабидмʼ нидамʼ ӈаˮ, ваданд серʼ хэя». Тадтикахад нувʼ юне ядэлана няданда хая.



Марияʼ Елисаветанʼ хансоˮма

39Тикы яляʼ Мария юркˮмахаданда паромба пэˮ няӈы Иудея яхана ӈэда харданʼ хая.
40Захарияʼ мятʼ тюˮмяхаданда Елисаветанʼ торовата.
41Марияʼ тороватвамʼ намдванда серʼ Елисаветаʼ тиванда мюня минарта ӈацекэда манзада, тадтикахад Елисавета Хэбидя Индкана паныˮ.
42Ӈарка тёрӈэ ӈадартада, манзь ханада: «Пыдар неˮ поӈгана Нумʼ ябдалтавы нен, мюнянд мэна Нюмд ӈоˮ ӈаниʼ ябдалтавэда.
43Тарця яб ханяд ӈадимы ябми? Нумʼ Ервани небя няни товынёˮ.
44Тороватвар хавони сихиˮ тэвванда серʼ, минарта ӈацекэми тивани мюня маймба манзадˮнивʼ.
45Нумʼ Ервʼ хэтвы вадаˮ серотоʼ серʼ хандаˮ, ӈадьбята ӈоˮ тикыˮ вадахаˮ пунравы не ябда».



Марияʼ Нумдʼ ӈэда сё

46Мария тикы вадахата ма:

«Сёнзяни мюй Нумʼ Ервмʼ ӈарцуˮӈа,


47индˮми ӈоˮ сиˮми Ӈэдавэхэни Нумдʼ маймбива.

48Пыда не хабинда мунʼ мян ӈэвамʼ манэсˮнивʼ. Тад нерняʼ хусувэй еркарˮ сиˮми ябданаӈэ пэрта+.

49Таӈговна ханя, Сямянхат Мэбета няни ӈарка серо манэˮлабтавы, Пыда нюмда хэбидя.

50Паӈгхататоʼ хана хусувэй еркарʼ техэ, Нянда пиннаˮ Сялилмахаданда инядыˮ.

51Ихиняндоʼ хартоʼ пыхыдадоʼ тюˮуʼ пэрти манэць, Пыда ӈудахананда ныхымда ӈадимде, сиддоʼ тодоʼ яхаˮ пуˮлабта.

52Ервоти ервода ӈамдёсьʼ яхататоʼ хаˮаврэйда, мунʼ мян ӈэди тюˮуʼ нултэйда.

53Мэнʼ харвани сава ӈаврахаˮна малебтейда, тэтембади ӈамгэхэртасиˮ ӈэдарэйда.

54Сялилмамда тензибте, Хабимда – Израильмʼ нядада.

55Нисяхаˮнаˮ хэтвы вадиˮ серʼ Аврааманʼ, Авраамʼ нюˮ нюхуˮ пилиˮ Сялилмамда ваторпись».



56Мария Елисаветахананда няхарˮ ирыʼ пиратʼ мэˮмахаданда мяканда салъйˮ.



Хэхэдаӈгода Иоаннʼ сояˮма

57Елисаветахав нюмʼ хось ялэта тось, хасава нюмʼ хо.
58Тёняӈы нида, харта хахая нида Нумʼ Ервʼ сита саць сялилмамʼ намда, нянанда маямбиˮ.
59Сидндетимдей яляхана ӈацекэнʼ матнава мэсыдмʼ сертаванзь тоˮ, нисянда нюммана Захарияӈэ нюмдеванʼ харвадонзь.
60Небяхавада ма: «Таремʼ нёя ӈаˮ, Иоаннӈэ нюмдевы ӈэя».
61Пыдхавадоʼ нянда маˮ: «Нит поӈгана хибяхарт тарця нювмʼ мэта яӈгу».
62Ӈацекымʼ ӈамгэӈэ нюмдевамʼ ӈуди нядˮмяць нисямда хонрамба пяˮ.
63Захария латакоцямʼ хаӈа, тикыʼ ниʼ таремʼ падада: «Нюмда Иоанн». Тиканʼ малʼ пысэйдˮ.
64Тикыри минда ӈоˮ нянда си няӈгарйˮ, нямюда манзада, лахана пэйˮ, Нувмʼ ӈарцуˮӈа.
65Хэвханандоʼ иленаˮ ненэцяˮ малʼ сейдоʼ хаяˮ, пэˮ няӈы Иудеяʼ тиӈгэвна тикы лахарё ӈаниʼ хая.
66Хусувэй хибя намдавэмда сейханда пэӈгая, таремʼ лахана: «Тиканда тикы ӈацекы хибяӈэ хэванда ӈэбта?» Нянанда Нумʼ Ервʼ ӈуда тарасиˮ.



Захарияʼ сэвандаˮма

67Нисяда – Захария Хэбидя Индкана пансоˮмахаданда, сэванда лахана пэйˮ:


68«Ненэцяӈгата тованда еˮэмня, сиддоʼ ӈэдаванда еˮэмня Нумʼ Ерваваˮ – Израильʼ Нумʼ ӈарамдавы ӈэя.

69Маняˮ еˮэмнянаˮ Хабинда – Давидʼ еркарахад ӈэдаӈгосьʼ нямдмʼ* тюˮуʼ ила+.

70Ханзерˮ ӈока поʼ тяхана Нумʼ хэбидя ӈэдиˮ, Вадида вадетиˮ няӈгана лаханаса, таремʼ хая.

71Сиднаˮ саюхутанаˮ, хусувэй сиднаˮ сэхэданиˮ ӈудахат ӈэдаӈгу.

72Нисянанаˮ сялилць, хэбидя Ватомда тензибтеӈгу,
73нисяханаˮ – Аврааманʼ ватормы Ватораˮмамда маняˮ еˮэмнянаˮ тензибтеӈгу.

74Сейнаˮ нись пинˮ, Етя манзараванаˮ еˮэмня, сиднаˮ саюнаˮ ӈудахат ӈэдаӈгу.

75Иланаˮ ямбанʼ Нумʼ сякана хабто ӈэсь, тидˮ ӈэсь Етя манзараӈгуваˮ.

76Пыдхавар, ӈацекэӈэ, Сямянхат Тюˮуйʼ Вади вадетаӈэ нюмдевэн ӈэӈгун, Нумʼ Ервʼ сехэрымʼ неранда няд хамэдамбаӈгун+.

77Хэбяхыдоʼ Хаˮавраванда серʼ Ӈэдаӈгованда нямна Ненэциеда тохоламбаӈгуд+.

78Сёнзянда мюд миндя Нумнаˮ сялилмаʼ нид едэй яля тюˮуд маняˮ нянаˮ ӈадимда,

79тадтикахад пэвдяхана илениˮ ниʼ, хаваʼ тидхана илениˮ ниʼ яберелтыˮ, ӈэнаˮ таӈгабцоʼ сехэрэнʼ тидхалеӈгуда»+.



80Ӈацекэхэв вадёда, сёнзянда мюй индта мэберӈа, Израильʼ ненэциеˮ сякˮ ӈадимяʼ яляʼ ӈэсондʼ вэӈго яхаˮна мэ+.






* 1:5 Ирод – Ирод ӈарка параӈода.

* 1:9 Ханонданаˮ серебяʼ серʼ помнандоʼ серодоʼ тасламбавыдоʼ.

* 1:28 Пуда падвы ханяӈы ӈудахана падвы падаркаˮна тамна таремʼ пады: «Пыдар неˮ поӈгана Нумʼ ябдалтавы нен».

* 1:69 Ӈэдаӈгосьʼ нямд – Мэбета Ӈэдаӈгода.

Иисусʼ сояˮма

(Мф 1:18-25)

21•Тикы ялэˮ ёльцьӈгана Римʼ ӈарка параӈода Август параӈодадаванда тиӈгэвна ненэциеˮ сяӈок ӈэвамʼ падартʼ пада табеку+.
2Таремʼ ненэцие падартʼ нюртеˮэʼ падыбавэдоʼ Квиринийʼ Сирияхана ерводаванда мальӈгана ӈэвы.
3Хусувэй хибя харта хардаханда пыхыдамда падувнзь хая.
4Иосиф ӈоˮ, паӈгада Давидхад ӈэсь, Галилеяхана ӈэда Назарет хардахад Иудеяхана ӈэда Вифлеемӈэ нюмдебада харданʼ – Давидʼ харданʼ+
5Мариянда няʼ пыхыдадиʼ падувнзь хаяхаʼ, Мария мале нянда ватормы неда, едяʼ ниня мэвы.
6Таняна мэнахандиʼ Марияʼ нюмʼ хось ёльцянда то.
7Нюртеˮэ Хасава Нюмда хо, юйсоˮмахаданда, хувоˮ, юниˮ ӈаворцяндʼ мэда. Сензелава мякана вэсаконда няʼ пыдиʼ еˮэмняндиʼ лабэˮ яӈговы.



Нувʼ юне ядэланиˮ малкодахаˮ маймбабцо юнмʼ хэтˮма

(Мф 1:18-25)

8Тикы яхад хахая малкодаˮ танявыˮ, пыдоʼ лабтахана илевыˮ, пиʼ хуводоʼ ерамбавыˮ.
9Нумʼ Ервʼ юне ядэлана, нерандоʼ няд ӈадимя. Нумʼ Ервʼ юн няндоʼ ябере хаˮмыˮ. Малкодаˮ ӈулиˮ сейдоʼ хаяˮ+.
10Нумʼ Ервʼ юне ядэлана няндоʼ ма: «Сейдаˮ нёяˮ пинˮ! Мань няндаˮ ӈарка маймбабцоʼ юнмʼ минредмʼ, тикы маймбабцо хусувэй ненэцяʼ етʼ ӈэӈгу.
11Тюку яляʼ Давидʼ хардахана пыдараˮ еˮэмняндаˮ Ӈэдаӈгода соясь. Пыда Христос Нумʼ Ерв!+
12Еˮэмняндаˮ ӈэда Ненадода ти: Ӈаябэйкомʼ юйˮмэӈэ, хувоˮ, юниˮ ӈаворцяндʼ мэвыӈэ хоӈгураˮ».
13Лакриʼ ӈулиˮ ӈокаˮ нувʼ няӈы саюˮ нувʼ юне ядэланаʼ няʼ ӈадимяˮ, Нувмʼ ӈарцуць таремʼ маˮ:
14«Сямянхат тюˮуна Нумʼ юнда ӈарка ӈэя, яʼ ниня Нумʼ мэненахаˮна таӈгабцо таняя!»+
15Нувʼ юне ядэланаˮ сиддоʼ хае, нувʼ няюʼ хэˮмяхад, малкодаˮ няхатоʼ маˮ: «Вифлееманʼ хэхэваˮ, Нумʼ Ервʼ нянаˮ вадеˮмэнда серʼ сероˮ хэбямʼ манэˮкаваˮ».
16Паромаˮ, тикы янʼ тэвˮмахадандоʼ, Марияхаʼ, Иосифахаʼ, тадтикахад хувоˮ, юниˮ ӈаворцяӈгана мэна Ӈаябэйкомʼ хоˮ.
17Сиддоʼ манэсоˮмахадандоʼ, тикы Ӈацекыʼ нямна неры намдавы вади вадеˮядоʼ.
18Малкодахаˮ инзелевыˮ няндоʼ хэтвы вадахаˮ малʼ ӈокхандоʼ пысаӈгаˮ.
19Марияхав тикы малʼ сейханда пэнъяда, тикыʼ нямна ида ядэрӈа+.
20Малкодаˮ, нувʼ юне ядэланаʼ неры няндоʼ хэтвы вадиˮ серʼ, хусувэй намдвэндоʼ, манэˮмэндоʼ еˮэмня Нувмʼ ӈарцуць, Нувмʼ савуць пуняʼ салъядˮ.



Хэбидя Хардахана Иисусмʼ ватороˮма

21Сидндет яляʼ хэˮмяхад Ӈаябэйконʼ матнава мэсыдмʼ сертаваʼ ёльцяʼ тобˮ, Сита Иисусӈэ нюмдеӈахаʼ. Саӈговоˮманда нерня тикы нюмгана нувʼ юне ядэлана мале нюмдедась.
22Моисейʼ Ватовна нибтараваʼ ялэтиʼ тось* Ӈаябэйкомʼ Нумʼ Ерванʼ ваторманзь Иерусалиманʼ ханадиʼ.
23Тиканда ханя, Нумʼ Ервʼ Ватохона таремʼ пады: «Хусувэй нюртеˮэʼ соявы хасава ӈацекы Нумʼ Ерванʼ ватормы ӈэбта тара»,
24тикыʼ хавна Нумʼ Ервʼ Ватохона падвы серʼ, хэвасʼ голубяхаʼ ӈэбтиʼ, нибтя сидя голубьʼ ханихиʼ ӈэбтиʼ ханӈэ тэврабта тара.

25Таʼ мальӈгана Иерусалимхана Симеонмʼ нюбета ненэцьʼ танявы. Пыда тидˮ ӈэда, ненэсявна Нумдʼ туёта ӈэвы, Израильмʼ таӈгабтамбавамʼ ӈатевэда. Хэбидя Индˮ нянанда мэвы.
26Хэбидя Индˮ нянда таремʼ манэˮлабтавэда: Нумʼ Ервʼ Христосмʼ манэˮмадавэйʼ пыда ни хаӈгуˮ.
27Хэбидя Индˮ минре, Хэбидя Харданʼ тэвыˮ. Ӈаябэй Иисусʼ небяхаюда-нисяхаюда Ватоʼ мэсыˮмана Ӈаябэй Иисусанʼ серо сертаванзь тиканʼ тэврабтиʼ,
28Симеон Ӈацекымʼ ӈудита ниʼ ханада, Нумдʼ сава вади хэта, ма:

29«Ӈарка Нумʼ Ервӈэ, тедахавʼ Хабимд Вадавнанд таӈга ӈэдарар,

30Сэвни Ӈэдаӈговамд манэсˮниˮимʼ+.

31Тикы Ӈэдаӈговахавар сямян ненэциеˮ сякˮ хамэдавэр.

32Ӈани тэнз ненэцие ялэмдамбада яляӈэ тараӈгу, Ненэциет юнмʼ – Израильʼ юнмʼ ӈармдаӈгу».

33Ӈацекыʼ небяхаʼ нисяхаʼ Ӈацекыʼ нямна хэтвы вадахаˮ тэри пысаӈгаӈахаʼ.
34Тикыʼ пуд Симеон пыдоʼ еˮэмняндоʼ Нумдʼ сава вади хэтˮмахаданда, Ӈацекыˮ небянʼ – Мариянʼ ма: «Ти, Нумʼ таремʼ таславы: Еˮэмнянда Израильʼ ӈока хибя тасиʼ хаˮамӈгуˮ, ӈока хибя тюˮуʼ нултыˮ. Пыда ненэциеˮ таяхалмаʼ ненадумдаˮмаӈэ тараӈгу.
35Пыдар ӈоˮ, сёнзянд мюй палыʼ матидевы тоˮлаха ӈэӈгу. Тикыˮ сероˮ серʼ ӈокаˮ хибяриˮ тале мэтаˮ иӈудодоʼ ӈадимдаˮ»+.
36Тикахана ӈаниʼ Асир еркармʼ мэта Фануилʼ не ню, Нумʼ Вади вадета Анна мэвы. Пыда ӈулиˮ пухуця ӈэвы. Вэсаконда няʼ ӈобкана сиˮив поʼ илевэхэʼ,
37Тедаʼ сидндет юкад вата тет пота не, сэраӈэ иле. Хэбидя Хардахад ӈобʼ хэвняʼ ни ханцетуˮ, писавэй ялэˮ нива ӈавормамʼ мэць, Нумдʼ туёць Нувмʼ ӈарцуцеты+.
38Таʼ ёльцьӈгана пыда ӈаниʼ Ӈацекымʼ тэвравэхэʼ хахаялте, Нумдʼ сава вади хэта. Хусувэй ненэцяндʼ – Иерусалимʼ ӈэдаӈговамʼ ӈатенахаˮ Ӈацекыʼ нямна лахана.



Назаретанʼ салоˮма

39Ӈацекыʼ небяхаюда-нисяхаюда Нумʼ Ервʼ Ватовна серодиʼ малʼ сертаˮмахадандиʼ Галилеянʼ, хартиʼ хардахандиʼ Назаретанʼ салъяхаʼ+.
40Ӈацекэхэв вадёда, мэберӈа, ваӈурӈа, Нумʼ сянава Нянанда мэ.



Хасава ӈацекы Иисусʼ Хэбидя Хардахана мэˮма

41Хусувэй поʼ Пасха хэбидя ялямʼ мэˮманзь Иисусʼ небяхаюда-нисяхаюда Иерусалиманʼ ханцетвэхэʼ.
42Юкад вата сидя понда ӈэбˮ, небяхаюда-нисяхаюда хэбидя яляʼ мэсыˮмана Иерусалиманʼ хаяхаʼ.
43Хэбидя ялэˮ пуд, ненэцяˮ мякатоʼ ханаць пэядˮ, Хасава Ӈацекы Иисусхав Иерусалимхана хаи. Небяхаюда-нисяхаюда хаёвахаданда ехэравэхэʼ.
44Ӈаниˮ ядниˮ поӈгана мэнаӈэ пэрць, яляʼ пуняна хахая нитиʼ, теневанитиʼ помна пюрць пядиʼ.
45Хось выдараˮмахадандиʼ Иерусалиманʼ салъяхаʼ, таняна пюрць пядиʼ.
46Няхарˮ яляʼ хэˮмяхад Хасава Ӈацекымʼ Хэбидя Хардахана ходиʼ. Пыда ненэцие тохоламбадиˮ поӈгана ӈамдёвы, няндоʼ инзеле, тадтикахад хонаркурӈа.
47Нянда инзеленаˮ Пыда хамэдабцохонда, няндоʼ хэтвы Вадахата малʼ ӈокхандоʼ пысаӈгаˮ.
48Небяхаюда-нисяхаюда тикахана Сита манэць тэри пысаяхаʼ, небяда Нянда ма: «Нюкця, ӈамгэ сидниʼ таремʼ пэрӈан? Ти, маниер, нисянд няʼ иниʼ няркомба Сит пюрӈанинзь».
49Пыда няндиʼ ма: «Ӈамгэдандиʼ Сиˮми пюрцадиʼ? Маньзяван Нисяни мякана мэбˮни тара, тикахад ехэрасадиʼ?»
50Пыдхавадиʼ ӈамгэмʼ вадеˮмамда нидиʼ хамэдаˮ+.
51Пыда нянандиʼ Назаретанʼ салъйˮ, мундиʼ серʼ ӈа. Хэвыˮ серкавˮ Небяда сейханда пэнъяда+.
52Иисус тюˮуʼ минзь, иӈудотаӈэ вадёда. Сита ненэцяˮ мэнеˮ, Нумʼ мэне.






* 2:22 Моисейʼ Ватовна, хасава ӈацекымʼ хоˮмахаданда, не 40 яляʼ ямбанʼ сяˮмэй. Не ӈацекымʼ хоˮмахаданда, 80 яляʼ ямбанʼ сяˮмэй.




• 2:1 Мф 1:18-25

+ 2:1  Ӈэд 5:37

+ 2:4 Лк 1:26-27,

+ 2:9 Ӈэд 12:7

+ 2:11 Мф 1:21,

+ 2:14  Лк 19:38

+ 2:19  Лк 2:51

+ 2:30  Ин 8:12

+ 2:35 Ин 19:25

+ 2:37 Ӈэд 13:2, Ӈэд 14:23

+ 2:39 Мф 2:23, Лк 1:26-27

+ 2:50 Лк 9:45, Лк 18:34

+ 2:51  Лк 2:19

Хэхэдаӈгода Иоаннʼ ненэцие Нумдʼ хаёˮмя

(Мф 3:1-12; Мк 1:1-8; Ин 1:19-28)

31•Римʼ ӈарка параӈода Тиверийʼ параӈодадаваʼ юкад вата самлянзимдей похона, Иудеяхана Понтий Пилат* ерводабˮ, параӈодадаваʼ тетимдей пелянда параӈода Ирод* Галилея яхана ервӈэ тарабˮ, тиканд ня параӈодадаваʼ тетимдей пелянда параӈода Филипп Итуреяхана, Трахонитхана ерводабˮ, параӈодадаваʼ тетимдей пелянда параӈода Лисаний Авилинеяхана ервӈэ тарабˮ,+
2тадтикахад Анна, Каиафаʼ няʼ ӈарка ханонданаӈэ тараваʼ мальӈгана, Нумʼ вада вэӈго яхана Захарияʼ хасава нюнʼ – Иоаннанʼ хаˮмыˮ+.
3Иордан яхаʼ хэвхы яʼ тиӈгэвна Иоанн ядэрӈа, ненэцие Нумдʼ ханзь таремʼ ма: «Хэбяхыдаˮ хаейдаˮ, хэхэдаӈгудаˮ, тиканда Нумʼ хэбяхыдаˮ хаˮавраӈгуда».
4Нумʼ Вади вадета Исаияʼ падаркана таремʼ пады: «Вэӈго яхана тюрытаʼ вабц со: ‹Нумʼ Ервʼ сехэрымʼ хамэдадаˮ, Недамда нензимдараˮ!
5Хусувэй пензяʼ ваӈг пирмдевэӈэ хэя, хусувэй пэˮ хой, хой ламдумаяˮ; хараˮ сехэрыˮ таня нензаӈэ хэяˮ, насорпэй сехэрыˮ салмуйӈэ хэяˮ,
6хусувэй яʼ тирʼ ненэцьʼ Нумʼ ӈэдаӈговамʼ манэˮӈая›».
7Нянда хэхэдаӈгованзь турта ненэциеˮ мандалкˮ Иоанн таремʼ ма: «Ӈабтцавэй халыʼ нюӈэ, вадʼ тованда Нумʼ нерцирмахад хуна хибя няндаˮ манза+?
8Хэбяхыдаˮ хаевамдаˮ серкˮнатаˮ ӈадимдембираˮ. Ихиняндаˮ таремʼ нёдаˮ манˮ: ‹Маняˮ нисяваˮ – Авраам!› Маньзяван няндаˮ мадмʼ, Нумгавʼ тюку манябэхэртахат Авраамʼ ню серта пирˮӈа+.
9Тубка мале пиˮ вануˮ хэвхана ӈа, сава таромʼ ниня минрена хусувэй пя сапвы ӈэӈгу, тунʼ мовы ӈэӈгу»+.
10Ненэцяˮ хонаркурӈаˮ: «Тиканда ханзерˮ ӈэбˮнаˮ сава?»+
11Иоанн ма: «Хибя сидя имбытата, ӈамгэсяданʼ нябимда миˮӈамда, тадтикахад ӈаврасавэй ӈаниʼ таремʼ сертамда»+.
12Ӈэваʼ мирмʼ маˮламбадаˮ ӈобтаремʼ хэхэдаӈгованзь тоˮ. Таремʼ хонаркуˮ: «Сиднаˮ тохоламбадаӈэ, ханзерˮ ӈэбˮнаˮ сава?»
13Пыда ма: «Ненэцяӈгат тарабцоходанда ваць есямʼ нёдаˮ маˮламбюˮ».
14Саюˮ ӈаниʼ сита хонрамбиˮ: «Маняˮ ӈаниʼ ханзерˮ ӈэбˮнаˮ сава?» Иоанн няндоʼ ма: «Ненэцяӈгат ныхыриʼ есьдоʼ нёйдаˮ марпюˮ, хибяхартмʼ сиякавна нёдаˮ вомдартамбюˮ, тадтикахад хартаˮ недбяханандаˮ иледаˮ»+.
15Ненэцяˮ ӈатенамдоʼ ӈате, ихиняндоʼ тарця: Иоанн Христосхарт ӈэбтавʼ+?
16Иоанн няндоʼ ма: «Мань сиддаˮ икана хэхэдамбидмʼ. Нядани ваць Ныхыта тута, маньзяв нянани Пибита теˮмехэрт ека ни серосˮ. Пыдхавада Хэбидя Индкана, тухуна сиддаˮ хэхэдамбаӈгу.
17Тэраӈгосьʼ сивада Ӈудахананда ӈа, няньʼ ӈувоˮ сэв тэрабасьʼ ямда хабтумдаӈгу; няньʼ ӈувоˮ сэв тинханда маˮлаӈгуда, хаёвы таросяда ӈумгаби хабтёсяда тухуна парадаӈгуда»+.
18Мале ӈокаʼ нямна лаханакурць, Иоанн ненэцие нид тидхалемба тохоламби, Маймбабцо Юнʼ нямна лахана.
19Таʼ мальӈгана Галилея яхана ерводана Ирод харта нянда немʼ – Иродиадамʼ неданда мэсь. Иоанн Иродмʼ тикы серʼ еˮэмня, ӈаниʼ сертавы вэвако серота еˮэмня сацьри нянда лахана пэяць.
20Иродхав тикы вэвакута ниʼ тамна ӈаниʼ вэвамʼ серта, Иоаннмʼ сяролава мятʼ сярада+.



Иисусмʼ хэхэдаˮма

(Мф 3:13-17; Мк 1:9-11)

21•Хусувэй ненэцьʼ хэхэдаӈговандоʼ мальӈгана Иисус ӈобтаремʼ хэхэдаӈговы. Туёˮманда мальӈгана нувʼ няра няӈгарйˮ,+
22Ниндя Хэбидя Индˮ голубьʼ мирбямʼ мэць хаˮмыˮ. Нувʼ няд вабц мамононда: «Пыдар Мань мэнена Нюми! Нянанд Маймбабцоми ӈа!»+



Иисусʼ сояˮмаʼ паӈг

(Мф 1:1-17)

23•Харта манзаямда пябта Иисус няхарˮ юдʼ мян пода ӈэвы. Ненэциеˮ иʼ ядэрабцохона Пыда Иосифʼ хасава ню. Иосифахавʼ нисяда Илий,
24тикахавʼ техэ паӈгода Матфат, Левий, Мелхий, Ианнай, Иосиф,
25Маттафия, Амос, Наум, Еслий, Наггай,
26Мааф, Маттафия, Семеин, Иосех, Иода,
27Иоанан, Рисай, Зоровавель, Салафииль, Нирий,
28Мелхий, Аддий, Косам, Елмадам, Ир,
29Иосий, Елиезер, Иорим, Матфат, Левий,
30Симеон, Иуда, Иосиф, Ионам, Елиаким,
31Мелеай, Менна, Маттафай, Нафан, Давид,
32Иессей, Овид, Вооз, Сала, Наассон,
33Аминадав, Админ, Арний,* Есром, Фарес, Иуда,
34Иаков, Исаак, Авраам, Терах, Нахор,
35Серуг, Рагау, Фалек, Евер, Сала,
36Каинан, Арфаксад, Сим, Ной, Ламех,
37Мафусал, Енох, Иаред, Малелеил, Каинан,
38Енос, Сиф, тадтикахад Нумʼ соявы Адам.






* 3:1 Понтий Пилат – Рим параӈодадавахад ӈэдаравы Иудеяʼ ерв.

* 3:1 Ирод – Ирод Антипа, Ирод ӈарка параӈодаʼ хасава ню. Ср. Мф 14:1.

* 3:33 Ханяӈы ӈудахана падвы падаркаˮна таремʼ пады: «Арам».




• 3:1 Мф 3:1-12, Мк 1:1-8, Ин 1:19-28

+ 3:1 Лк 13:1, Лк 23:1, Лк 9:7

+ 3:2 Мф 26:3, Ин 11:49, Лк 1:63, Лк 1:80, Ин 1:6-7

+ 3:7 Мф 12:34, Мф 23:33

+ 3:8 Лк 16:24, Ин 8:33

+ 3:9 Лк 13:9, Мф 7:19

+ 3:10 Ӈэд 2:37, Ӈэд 16:30

+ 3:11  Мф 25:35,

+ 3:14 Лк 19:8

+ 3:15 Ин 1:19-20

+ 3:17  Мф 13:30

+ 3:20 Мф 11:2, Мф 14:1-12, Мк 6:17-18, Ин 3:24

• 3:21 Мф 3:13-17, Мк 1:9-11

+ 3:21 Ӈэд 7:56

+ 3:22  Ин 1:32-33, Мк 9:7, Ин 12:28, Лк 9:35,

• 3:23 Мф 1:1-17

Иисусмʼ хэбяхахаˮ хокабтамбаˮма

(Мф 4:1-11; Мк 1:12-13)

41•Иисус Хэбидя Индкана панаць Иордан яхахад салъйˮ, Хэбидя Индˮ Сита вэӈго янʼ минре.
2Вэӈго яхана тет юˮ яляʼ ямбанʼ ӈа Сита хэбяха серкˮ ханзь хорпи. Тикыˮ ямбхаˮна Иисус ӈамгэхэртмʼ ни ӈаворˮ, тикы ялэˮ пуд ӈаворманʼ харбилыˮ+.
3Тадтикахад ӈа Нянда ма: «Нумʼ Нюн ӈэбˮнанд, тюку манябэˮ няньӈэ хэсь табэданˮ».
4Иисус нянда ма: «Таремʼ пады: ‹Ненэцьʼ няньрихид ни илеӈгуˮ›*».
5Тадтикахад ӈа Сита пирця янʼ тэвра, ӈобˮ ёльцьӈгана яʼ сярʼ ний сямян параӈодиˮ ё Нянда манэˮлабтэйда.
6Таремʼ ма: «Нянд ныхымдоʼ, юнамдоʼ татадмʼ. Тикыˮ малʼ няни тавыˮ, хибянʼ харвэйн – тиканʼ митын.
7Няни Ӈэвамд хаˮаврабат, тюку малʼ Нянд татын».
8Иисусхав ма: «Таремʼ пады: ‹Нумʼ Ерв Нумлихинд ӈэвар хаˮаврамбюˮ, Няринда тараˮ›».
9Тикыʼ пуд, ӈа Иерусалиманʼ Иисусмʼ тэврада, Хэбидя Харадʼ ниʼ Сита тюˮуʼ нулта, Нянда таремʼ ма: «Нумʼ Нюн ӈэбат, тюкоход тасиʼ санадˮ.
10Таремʼ падынёˮ: ‹Нумʼ юне ядэланида Пыдар Сит ерамба табэдаӈгу,
11Ӈэнд пэнʼ тебвоӈгад ӈудиˮ ниня Сит ханаӈгуˮ›».
12Иисус нянда таремʼ ма: «Ӈаниʼ таремʼ падынёˮ: ‹Нумʼ Ерв Нумд нёр хорпюˮ›».
13Тикыʼ пуд, ӈа Иисусмʼ хорпа ӈэвадалада, лакамбойʼ ӈани ялянда ӈэсондʼ хаеда.



Иисусʼ Галилеяхана манзара пэˮма

(Мф 4:12-17; Мк 1:14-15)

14•Иисус Хэбидя Индкана ныхыць Галилеянʼ салъйˮ. Юнда янда тиӈгэвна латыˮ.
15Пыда маˮлюӈгалава мякаˮна ненэцие тохоламби, Сита хусувэй хибя ӈарцуˮӈа+.



Харта Яхананда Иисусхад таяхалоˮма

(Мф 13:53-58; Мк 6:1-6)

16Ӈобӈгуна Иисус вадёдаˮма Хардаханда – Назаретанʼ то. Ӈахатата тотревʼ еврейˮ ныланава яляхана* маˮлюӈгалава мятʼ хая. Толаӈгованзь Иисус нулъйˮ+.
17Нянда Нумʼ Вади вадета Исаияʼ падармʼ миˮӈаˮ. Падармʼ сидяʼ няʼ мэсь тарця пададамʼ хо:
18«Маӈгбадахаˮ Маймбабцо Юнмʼ вадеˮмани еˮэмня Нумʼ Ерв Сиˮми юритесь, ӈадьбята Нумʼ Ервʼ Индˮ Нянани мэ. Сярди ӈэдаванзь, сэвсядиˮ сэв ӈадимдеванзь, таӈылмдамбади ӈэдараванзь,
19Нумʼ Ервʼ сялилмаʼ по вадеˮманзь Пыда Сиˮми ӈэдарась».
20Иисус падармʼ ӈобʼ няʼ мэда, маˮлюӈгалава мядʼ манзарананʼ мисоˮмахаданда ӈамдыˮ. Маˮлюӈгалава мядʼ мюня мэна ненэциеˮ саӈоˮ малʼ Нянда хаˮмыдˮ.
21Пыда няндоʼ лахана пэйˮ: «Тедаʼ тюку яляʼ инзелебˮнандаˮ тикыˮ вадаˮ явнандоʼ хаˮмыдˮ».
22Ненэцяˮ малʼ Сита савуˮӈаˮ. Няӈгаданда ӈэда сянава вадахата тэри пысаӈгаˮ. Помнандоʼ хонаркурӈаˮ: «Пыда Иосифʼ хасава ню ни ӈаˮ?»
23Иисус няндоʼ ма: «Тедаʼ пыдараˮ тюку хара явна ӈэда вади тензибтере Няни ханядаˮ манˮ: ‹Лекарӈэ, харт пыхыдар савумдаˮ!› Няни таремʼ нидаˮамʼ мандˮ: ‹Капернаум хардахана сертавы серод малʼ намдынаць, тедаʼ ӈоˮ тюкохона, Харт яхананд ӈаниʼ тарць серо сертаˮма›+
24Маньзяв ненэся няндаˮ мадмʼ, ӈобкарт Нумʼ Вади вадета харта яхананда ӈаркаӈэ ни толюˮ+.
25Ненэся няндаˮ мадмʼ, Илияʼ илеваʼ мальӈгана, няхаркад вата поʼ пеляʼ ямбанʼ сарёнда яӈгобˮ, янаˮ тиӈгэвна сэрад ӈэбˮ, Израильхана сэра не ӈокась,
26Хуркавна ӈоˮ, тарцьˮ харахаˮна, Сидон яхана ӈэда Сарептахана илена сэраʼ хавна Илия ӈобкартахандоʼ ӈэдаравы нись ӈаˮ.
27Нумʼ Вади вадета Елисейʼ илеваʼ мальӈгана, Израильхана ниня тораӈгана мерёхона хаӈгурта ӈокась. Таремʼ ӈоˮ Сирияʼ терʼ Нееманʼ* хавна, ӈобкартадоʼ хабтумдавы нись ӈаˮ».
28Маˮлюӈгалава мядʼ мюня мэнаˮ тарць вади намда, малʼ вэбтымаˮ.
29Пыдоʼ санэйдˮ, Иисусмʼ хардахадандоʼ питарпидоʼ, тадтикахад хойʼ лаӈгʼ ниʼ, тасиʼ мованзь тэврадоʼ. Хардахавадоʼ тикы хойʼ ниня ӈэвы.
30Иисусхав ненэциеˮ мандалʼ помна тэри мялкада, хая+.



Няˮмаравымʼ Савумдаˮмада

(Мк 1:21-28)

31•Галилеяхана ӈэда Капернаум харданʼ тэвыˮ, еврейˮ ныланава яляхана Пыда ненэцие тохоламба пэйˮ+.
32Вадахананда ныхында таня, ненэцяˮ Тохолирканда тэри пысаӈгаˮ+.
33Маˮлюӈгалава мякана няˮмаравы ненэцьʼ мэвы, ӈаркавна таремʼ тёренорць пэйˮ:
34«Ӈаа! Назаретʼ тер Иисус, нянанаˮ ӈамгэ сел таня? Сиднаˮ хадарабтаванзь тосан? Хибя ӈэвамд теневав, Пыдар – Нумгад ӈэда Хэбидян»+.
35Иисус сита табˮламба ма: «Мунзялвˮ, сёнзянда мюд тарпадˮ!» Ӈылека тикы ненэцямʼ ненэциеˮ хэванʼ янʼ моˮмахаданда, сёнзянда мюд тарпыˮ. Тад ӈоˮ тикы ненэцяӈгана ӈамгэхэрт вэва хадкэвы яӈго+.
36Ненэцяˮ малʼ ӈокхандоʼ сейтоʼ хэсь, помнандоʼ таремʼ лаханаˮ: «Тикы ӈаниʼ ӈамгэ? Пыда сата ныхыхына ӈылекахаˮ табекурӈа, тикандоʼ пыдоʼ сёнзянда мюд тарпыдˮ!»
37Иисусʼ нямна ӈэда мунˮ янда хэвхы яʼ тиӈгэвна хаяˮ.



Ӈока ненэцие Савумдаˮмада

(Мф 8:14-17; Мк 1:29-34)

38•Маˮлюӈгалава мякад хэˮмяхаданда Симонʼ мятʼ тю. Таʼ мальӈгана Симонʼ пухуцяʼ небя яˮавлада ӈаяʼ ядёхона хаӈгурӈа. Иисусмʼ небямда нядаванзь хонрадоʼ.
39Иисус ниданда пырэлэйˮ, неʼ ӈаяʼ ядёмʼ табˮламби, неʼ ӈаянда ядё хая. Пыда тикыринда ӈоˮ юркыˮ, сиддоʼ манзаяць пя.
40Хаерˮ пакалтабˮ, хуркари хабцяӈгаˮна хаӈгурти малʼ Иисусанʼ тэврамба пяйдоʼ. Пыдхавада хусувэндоʼ ниʼ ӈудида мэхэя, савумдамбида.
41Тадтикахад ӈылекаˮ хибяри ненэциеˮ мюд таремʼ тёрсавэйʼ ханˮӈаˮ: «Пыдар – Нумʼ Нюн!» Иисусхав сиддоʼ таремʼ лахана табˮла. Христосʼ ӈэвахаданда ӈылекаˮ теневавыˮ+.



Галилея явна Нумʼ вади вадець Ядэроˮмада

(Мк 1:35-39)

42•Хубтакохона Иисус пинʼ тарпыˮ, вэӈго янʼ хая. Ненэцяӈгавˮ Сита пюрць пяˮ, хоˮмахадандоʼ Сита нянандоʼ хае выкба пяˮ+.
43Иисусхав няндоʼ ма: «Мань ти, Нумʼ Параӈодадаваʼ нямна Маймбабцо Юнмʼ ӈаниˮ хардахаˮна вадепаˮни тараˮнивʼ, тикыʼ еˮэмня Мань ӈэдаравэдмʼ».
44Тадтикахад Пыда иудейˮ яхана* ӈэда маˮлюӈгалава мякаˮна Нумʼ вади ненэцяӈгˮ вадеˮӈа.






* 4:4 Ханяӈы ӈудахана падвы падаркаˮна тамна таремʼ пады: «Илесяӈгавада хусувэй Нумʼ вада нивʼ ӈаˮ». Няб 8:3. 

* 4:16 Еврейˮ ныланава яля – еврейʼ тэнзʼ сиˮив яляʼ толыркаˮна сибимдей яля. Луцаˮ сиˮив яляʼ толыркаˮна суббота.

* 4:27 Нееман – Сирияʼ саюˮ ерв. Ниня тораӈгана мерёˮ сита пявыˮ, хуркавна ӈодˮ сита Нумʼ Вади вадета Елисей савумдавы.

* 4:44 Ханяӈы ӈудахана падвы падаркаˮна таремʼ пады: «Галилея яхана».




• 4:1 Мф 4:1-11, Мк 1:12-13

+ 4:2  Мф 21:18

• 4:14 Мф 13:53-58, Мк 6:1-6

+ 4:15 Мк 1:21

+ 4:16 Мф 2:23, Лк 2:39

+ 4:23 Мф 11:23, Мк 2:1-12, Ин 4:46-53

+ 4:24 Ин 4:44

+ 4:30 Ин 8:59, Ин 10:39

• 4:31 Мк 1:21-28

+ 4:31 Мф 4:13

+ 4:32 Мф 7:28-29

+ 4:34 Мф 8:29, Мк 1:23-24, Лк 8:28, Ӈэд 19:15

+ 4:35 Лк 9:42, Ӈэд 8:7

• 4:38 Мф 8:14-17, Мк 1:29-34

+ 4:41  Мф 12:16, Мк 3:12

• 4:42 Мк 1:35-39

+ 4:42 Лк 5:16

Иисусʼ нюртеˮэ тохоламбадида хаёˮмя

(Мф 4:18-22; Мк 1:16-20)

51•Ӈобӈгуна Иисус Геннисарет тоʼ* хэвхана мэбˮнанда, ненэцяˮ Сита сюрте нусь, Нумʼ ваданʼ инзелеˮ+.
2Иисус тоʼ хэвхана ӈэда сидя ӈаномʼ манэˮӈа, ёртяˮ ӈанохоютоʼ няд хэˮмяхадандоʼ поӈгадоʼ халтамбиˮ.
3Иисус Симонʼ ӈаноюмʼ мюʼ тийˮ, идʼ вархад тянёмбовна хэсь сита хонра. Тикыʼ пуд ӈамдˮмахаданда ӈаноʼ мюд ненэцие тохоламба пя.
4Лахана малеˮмяхаданда, Симонанʼ вахалъйˮ: «Ёрянда няʼ ханьˮ, поӈгар мод»+.
5Симон ма: «Сиднаˮ Тохоламбадаваˮ, маняˮ пиʼ ямбанʼ поӈгарӈаваць, хаданаваˮ ӈобʼ яӈгу. Тад ӈоˮ Ваданд серʼ поӈгами мохов».
6Ваданда серʼ сертаˮмахадандоʼ, таʼ пирувна ӈокавна халямʼ хадаˮ, поӈгадоʼ ӈадаӈга пэйˮ.
7Сиддоʼ нядаванзь няби ӈанохона мэни нидоʼ ӈудаʼ лабыкана ханзь пяˮ. Тикы нидоʼ тэвˮмахадандоʼ сиддоʼ нядаба, ӈанохоʼ тердемба пяˮ. Сидя ӈано таʼ пирувна панъяхаʼ, идʼ ӈылʼ хэсь пядиʼ.
8Тарця сермʼ манэць, Симон Пётр Иисусʼ нерад няд пулыта ниʼ хаˮмахая ма: «Нумʼ Ервав, нядани ханьˮ, мань ти, хэбяхасавэй ненэцяндмʼ!»
9Таӈокувна хадавы халямʼ манэць, тикахана поӈгармыˮ нита няʼ сейдоʼ хэвыˮ.
10Симонхана манзарана няхаюда – Зеведейʼ хасава нюхуʼ Иаков няби Иоанн ӈаниʼ ӈапвэхэʼ. Иисусхав Симонанʼ масиˮ: «Сеяр нёя пинˮ, тад нерняʼ ненэцие Нумдʼ тэврамбаӈгун»+.
11Ӈанохоюдоʼ яʼ варанʼ нэкалӈахаюдоʼ, тикана хусувэй ӈамгэмʼ хае, Иисусʼ пумна хаяˮ.



Ниня тораӈгана мерёсавэймʼ Савумдаˮмада

(Мф 8:1-4; Мк 1:40-45)

12•Ӈобӈгуна Иисус ӈобˮ хардахана мэбта, ниня тораӈгана мерёсавэй ненэцямʼ хо. Иисусмʼ манэˮманда серʼ сята тасиʼ ӈэсь пулыта ниʼ хаˮмахая, хынумда вахалъйˮ: «Нумʼ Ервӈэ, харвабˮнанд, сиˮми хабтумда пирˮӈан»+.
13Иисус ӈудамда вэӈгалахая, нянда теба, таремʼ ма: «Харвадмʼ, хабтувˮ». Пыда таминда ниня тораӈгана мерёхот хабтума.
14Иисус, тикымʼ ненэцяӈгˮ вадеˮмамда табˮла, нянда таремʼ табеку: «Ханьˮ, пыхыдар ханондананʼ манэˮлабтад, хабтуˮманд еˮэмня ненэцяӈгˮ манэˮлабтˮӈэ Моисейʼ табековна ханмʼ тэвраˮ»+.
15Иисусʼ нямна ӈэда юн ӈарворӈа, ханяримна латаӈга. Сита намдаваʼ еˮэмня, хабцяӈгат савумаʼ еˮэмня ненэцяˮ мандалӈэ Нянда турӈаˮ.
16Иисусхав ӈобаркаʼ вэӈго яхаˮ ханцеты, туёцеты+.



Хэвда хабэймʼ Савумдаˮмада

(Мф 9:1-8; Мк 2:1-12)

17•Ӈобӈгуна Иисус ненэцие тохоламбабата, тикана Галилеяʼ, Иудеяʼ хардахат, тадтикахад Иерусалимхад товыˮ фарисейˮ*, Моисейʼ Ватонʼ тохоламбадаˮ ӈамдыць. Хаӈгурти савумдамба Иисусхана Нумʼ Ервʼ ныхы ӈа+.
18Ти, мале сян ненэцьʼ хэвда хабэймʼ пэӈаʼ ниня мине тоˮ. Хаӈгуртамдоʼ Иисусʼ хэванʼ мэванзь, мятʼ тюванʼ харваˮ.
19Ненэциеˮ ӈока ӈэваʼ нид, пыдоʼ нямдоʼ тюле яˮмадоʼ, тиканда харадʼ ниʼ танэйдˮ, харадʼ синдˮмямʼ хаˮаврадоʼ, хэвда хабэймʼ пэӈанда ниня тасиʼ, ненэциеˮ мандалˮ пондʼ, тидпойˮ Иисусʼ хэванʼ хаˮаврадоʼ.
20Иисус пунрёбцомдоʼ мание, хэвда хабэйнʼ ма: «Хасава, хэбяхыд хаˮмыдˮ!»+
21Фарисейˮ, Моисейʼ Ватомʼ теневанаˮ ихиˮнатоʼ таремʼ маˮ: «Тюку Нувмʼ вэвута, ӈамгэ Ненэцьʼ? Нумʼ хавна хибя ненэциеˮ хэбяхы хаˮавра пиръяда?»+
22Иисусхав ибетоʼ ядэрабцомʼ хамэда, няндоʼ таремʼ ма: «Пыдараˮ сёнзьтаˮ мюня ӈамгэ иʼ ӈудмʼ няˮамбидаˮ?
23Ханяӈыюмʼ хэта нензелˮ: ‹Хэбяхыд няданд хаˮмыдˮ› няби ‹Юркадˮ, ядэрˮ›?
24Теневавандаˮ нямна, яʼ сярʼ ниня хэбяхы хаˮавраваʼ ныхы Ненэцяʼ Нюӈэ Нюмдебадахана ӈа». Тадтикахад хэвда хабэйнʼ таремʼ ма: «Мань нянд мадмʼ, юркадˮ, пэӈар ханаˮ, мяканд ханьˮ!»
25Хэвда хабэй тикыринда ӈоˮ ӈока нита сыртанʼ юркыˮ, пэӈамда няˮма, нид Нувмʼ ӈарцуць, мяканда хая.
26Ненэцяˮ тэри ӈапаӈгаˮ, Нувмʼ ӈарцуˮӈаˮ, сейтоʼ хэсь таремʼ лаханаˮ: «Тюку яляʼ иʼ хэбилеˮмя серо манэˮӈаваˮ».



Левиймʼ Хаёˮмяда

(Мф 9:9-13; Мк 2:13-17)

27•Тикыʼ пуд Иисус таняд хэˮмяхаданда, ӈэваʼ мирмʼ маˮламбалавахана ӈамдёда Левиймʼ нюбета ӈэваʼ мирмʼ маˮламбадамʼ манэˮӈа, нянда таремʼ ма: «Пумнани туˮ».
28Пыда юркыˮ, хусувэй ӈамгэмда хае, Иисусʼ пумна хая.
29Тикыʼ пуд Левий мякананда Иисусʼ еˮэмня мядиˮмярмаʼ ӈаркаˮя тольмʼ хамэда. Мядондиˮ поӈгана ӈэваʼ мирмʼ маˮламбадиˮ мандалˮ мэ, тикыˮ хавна ӈаниˮ хуркариˮ ненэцяˮ мэˮ, нянандоʼ ӈаворӈаˮ+.
30Фарисейˮ, Моисейʼ Ватомʼ теневанаˮ лаханорць Иисусʼ тохоламбадахаˮ маˮ: «Ӈамгэ ӈэваʼ мирмʼ маˮламбадахаˮна, хэбяхасавэйхаˮна ӈаворӈадаˮ, идарӈадаˮ?»+
31Иисус няндоʼ ма: «Сензхаˮна лекарˮ тарабцода яӈгу, хаӈгуртаюмгаˮна тара.
32Тидˮ ӈэди хаманзь нидамзь туˮ, хэбяхасавэй ханзь, хэбяхыдоʼ хаевандоʼ еˮэмня тодамзь»+.



Нива ӈавормамʼ мэˮмаʼ нямна Хонаркоˮмада

(Мф 9:14-17; Мк 2:18-22)

33•Тадтикахад пыдоʼ Нянда маˮ: «Иоаннʼ тохоламбадаˮ ӈобаркаʼ нива ӈавормамʼ мэцетыˮ, туёцетыˮ, фарисейˮ тохоламбадаˮ ӈаниʼ таремʼ ӈэсетыˮ. Пыдар тохоламбадахабид ӈаворӈаˮма, идарӈаˮма!»+
34Иисусхав няндоʼ таремʼ ма: «Нелебада хасава нянандоʼ мэванʼ, мядондида нива ӈавормамʼ мэць табэда сероˮӈа+?
35Нелебада хасавамʼ нядандоʼ ханаваʼ ёльцяʼ тобˮ, тикы яляхаˮна нива ӈавормамʼ мэтаˮ»+.
36Иисус няндоʼ тарця хара явна ӈэда лахарёмʼ хэта: «Таӈохэй панэнʼ хибяхарт едэй панэхэд лаӈгэмы емньˮмямʼ ни лабцеӈгуˮ. Тиканда, едэй панэмда матортава, едэй панэхэд лаӈгэмы емньˮмя таӈохэй панэхэнанда таʼ едʼ ни ӈэӈгуˮ.
37Тандаяʼ сертавы ябе идмʼ хибяхарт таӈохэй хоба ӈэсяндʼ нида сюрпасетуˮ, таӈговна едэй ябе иˮ ӈэсямда ӈадтада, ябе иˮ вабтомда, ӈэсянда ӈодˮ вомда.
38Ӈадьбята едэй ябе иˮ едэй хоба ӈэсяндʼ сюрпада.
39Ӈыхы ябе идмʼ хорˮмы, едэй ябе итʼ ни харваӈгуˮ. Пыда таремʼ манда: ‹Ӈыхы ябе иˮ няхаданда сава›».






* 5:1 Геннисарет то – Галилея то.

* 5:17 Фарисейˮ – Моисейʼ Ваторимʼ ниˮ нёдаˮ, иринатоʼ мэсыдо ӈаниʼ тяхасовна нёдавыдоʼ.




• 5:1 Мф 4:18-22, Мк 1:16-20

+ 5:1  Мф 14:34, Мк 6:53

+ 5:4 Ин 21:6

+ 5:10 Мф 13:47

• 5:12 Мф 8:1-4, Мк 1:40-45

+ 5:12  Мк 9:22

+ 5:14 Мф 9:30, Мф 17:9, Мк 1:34, Лк 17:14

+ 5:16 Мф 14:23, Лк 4:42

• 5:17 Мф 9:1-8, Мк 2:1-12

+ 5:17 Лк 6:19, Лк 8:46

+ 5:20 Мф 8:10, Мк 10:52, Лк 7:48

+ 5:21 Мф 26:65,

• 5:27 Мф 9:9-17, Мк 2:13-22

+ 5:29 Лк 19:6

+ 5:30 Лк 15:2

+ 5:32 Лк 15:7,

• 5:33 Мф 9:14-17, Мк 2:18-22

+ 5:33 Мф 11:2, Лк 11:1, Ин 1:35, Лк 18:12

+ 5:34 Мф 25:1-13, Ин 3:29,

+ 5:35 Мк 14:7, Лк 17:22

Еврейˮ ныланава яляхана няньʼ ӈувоˮ сэв ныдпаˮма

(Мф 12:1-8; Мк 2:23-28)

61•Ӈобӈгуна еврейˮ ныланава яляхана* Иисус няньʼ ӈувоˮ вадюлававна ядэрӈа, Тохоламбадида ядвандоʼ серʼ няньʼ ӈувоˮ сэв ныдпиˮ, пеӈганандоʼ няялкая ӈаворъядоʼ.
2Ханяӈыˮ фарисейˮ сиддоʼ хонраˮ: «Ӈамгэ еврейˮ ныланава яляхаˮна ниня серота сермʼ пэрӈадаˮ?»
3Иисус вадахатоʼ ма: «Давид нятита няʼ ӈамлабтоʼ, ханзерˮ ӈэˮмямда нисяраˮ толабюˮ?
4Нумʼ мятʼ тюванда мальӈгана, ханоˮ нянё ӈавормы, няхата ӈодˮ мипавы. Тикы ӈавар Нумдʼ ханонданиˮ хавна хибяхартахана ӈаворць нивы серосˮ».
5Иисус тамна тяхаʼ пэрӈада: «Ненэцяʼ Нюӈэ Нюмдебада еврейˮ ныланава яляʼ ерв».



Еврейˮ ныланава яляхана ӈудаʼ хабэймʼ Савумдаˮмада

(Мф 12:9-14; Мк 3:1-6)

6Нябимдей еврейˮ ныланава яляхана Иисус маˮлюӈгалава мятʼ то, ненэцие тохоламба пя. Таняна вэняӈы ӈудада хабэй мэвы+.
7Моисейʼ Ватомʼ теневанаˮ, фарисейˮ Сита сертʼ хаˮавраванда харамʼ ховандоʼ еˮэмня ӈобʼ маниедоʼ; еврейˮ ныланава яляхана хабцяӈо савумдамбаӈгудакы+?
8Иисусхав ибетоʼ ядэрабцомʼ хамэда, ӈудада хабэйнʼ ма: «Юркадˮ, нернякуʼ нуладˮ». Тикы юркыˮ, нулъйˮ.
9Тадтикахад Иисус няндоʼ ма: «Сиддаˮ хонрадмʼ, еврейˮ ныланава яляхана ӈамгэ серо пэрць сероˮӈа? Сава серо, вэва серо пэрць тара? Ненэцяʼ илмʼ ӈэдаба, хадарабтамба тара?»+
10Иисус сиддоʼ малʼ саӈохона толахая, ӈудада хабэйнʼ ма: «Ӈудар вэӈгалад!» Ӈудамда вэӈгалада, ӈудада ӈахат ӈыхында сензума.
11Пыдхавадоʼ нерцилыдˮ, помнандоʼ Иисусмʼ ханзерˮ пэрмандоʼ нямна тасалкурць пэядˮ.



Юкад вата сидя Тохоламбадамда Тэраˮмада

(Мф 10:1-4; Мк 3:13-19)

12•Ӈобӈгуна, тикыˮ ялэˮ ёльцьӈгана Иисус хойʼ ниʼ туёˮманзь хая, пимда Нумдʼ туёць мадада.
13Ялэманда серʼ Пыда нянда тохоламбадида хаӈа. Юкад вата сидямʼ тэраˮмахаданда, тикыда Ӈэдаравэӈэ нюмдейда.
14Нюбедоʼ тиˮ: Иисусʼ Пётрӈэ нюмдевы Симон, Симонʼ ня Андрей, Иаков, Иоанн, Филипп, Варфоломей+.
15Матфей, Фома, Алфейʼ ню Иаков, еврейʼ тэнзри сахарамбада Симон,+
16Иаковʼ хасава ню Иуда, тадтикахад Искариот Иуда, вадʼ Иисусмʼ хусараванда+.



Ненэцие Савумдамбаˮмада

(Мф 4:23-25)

17•Иисус тохоламбадита няʼ тасиʼ хаˮмаˮмахадандоʼ, лабтанʼ нулъйˮ. Таняна ӈани ӈарка мандалˮ Тохоламбадида, ӈулиˮ ӈока Иудеяʼ тиӈгыхыд ӈэдаˮ, Иерусалимхад ӈэдаˮ, Тир няби Сидонʼ явʼ хэвхад ӈэдаˮ ӈобтаремʼ маˮлёвыˮ.
18Пыдоʼ Сита намдувнзь, хабцяӈгат пыхыдадоʼ савумдаванзь Нянда товыˮ, ӈылекахат маяндортаˮ ӈобтаремʼ товыˮ. Малʼ савуворӈаˮ.
19Ненэциеˮ мандалˮ малʼ Нянда тирцядаванʼ харваˮ, тад ӈоˮ ханя, Няданда ныхы мийˮнивʼ. Хусувэй ненэцямʼ савумдамби+.



Ябʼ нямна, мэтраˮмаʼ нямна Лаханаˮмада

(Мф 5:1-12)

20Тохоламбадахата Иисус саӈомда ӈэдара, вахалъйˮ: «Нумʼ Индадмʼ маӈгутаˮӈэ, ябдадаˮ, Нумʼ Параӈодадава пыдараˮ еˮэйраˮ.
21Тедаʼ ӈаворцядаˮӈэ, ябдадаˮ, малебтевэдаˮ ӈэӈгудаˮ. Тедаʼ яртаˮӈэ ябдадаˮ, пыдараˮ писяндадаˮ+.
22Ненэцяʼ Нюӈэ Нюмдебадаʼ нид ненэцяˮ сиддаˮ сэхэдабтоʼ, сиддаˮ пиняʼ пэрпатоʼ, сиддаˮ сяцялмдембабатоʼ, сиддаˮ вэнзуӈэ толаба нюмзялмдебтоʼ, пыдараˮ ябдадаˮ.
23Тикы яляʼ маймба санарӈадаˮ, илекадыдаˮ! Ти, нумгана няˮмувндараˮ ӈарка! Тюку ненэциеˮ нисяˮ ӈобтаремʼ Нумʼ Вади вадетахаˮна тарцяцянёˮ+.
24Тэтахаваˮӈэ, маяндортадаˮ, таӈгабцодамдаˮ мале панаць няˮмавэдаˮнёˮ+.
25Тедаʼ мынодаˮ пантаˮӈэ, маяндортадаˮ! Пыдараˮ ӈаворцяӈгудаˮ! Тедаʼ писяндаˮӈэ, маяндортадаˮ! Пыдараˮ ярмʼ ӈасилпаӈгудаˮ, яртадаˮ!
26Хусувэй ненэцяʼ савутаӈэ, маяндортадаˮ! Иринадоʼ нисянадоʼ ӈобтаремʼ Нумʼ Вади сиякавна вадети савуˮӈаць.



Сиддаˮ волтамбади сянъядаˮ

(Мф 5:38-48; 7:12)

27•Няндаˮ, Няни инзеленахаˮ Мань таремʼ мадмʼ: сиддаˮ волтамбадидаˮ мэнейдаˮ, сиддаˮ сэхэданахаˮ сава серо сертабидаˮ,
28сиддаˮ мэтабадиˮ еˮэмня Нумгад ӈэда сава вади мэˮӈадаˮ, сиддаˮ вэваковна пэртиˮ еˮэмня туёˮӈадаˮ+.
29Падухунд сит ладавэнʼ, няби падур ӈаниʼ хамэдад, тюˮуй панэмд марпадамʼ имбытат марць нёр мадарпюˮ.
30Хусувэй няданд ханананʼ ӈамгэдамда мисˮ, ӈамгэмд мартанʼ, ӈамгэмд пуняʼ нёр хайˮ.
31Ненэцяˮ ханзерˮ нянандаˮ ӈэвадоʼ сава, нянандоʼ ӈоˮ таремʼ ӈадаˮ+.
32Сиддаˮ мэненири мэнебˮнандаˮ, тикахана тараˮмараˮ таня? Хэбяхасавэйˮ ӈоˮ ӈобтаремʼ сиддоʼ мэненидоʼ мэнейдоʼ.
33Няндаˮ сава сермʼ сертабадарихиˮ сава сермʼ сертабабˮнандаˮ, тикахана тараˮмараˮ хуна ӈа? Хэбяхасавэйˮ ӈоˮ ӈобтаремʼ тарцяˮ ӈэсетыˮнёˮ.
34Ненэцяӈгˮ, ӈатевдаˮ пуняʼ няˮмувнзь ена, ӈатебяӈэ митерабˮнандаˮ, тикахана тараˮмараˮ хуна ӈа? Хэбяхасавэйˮ ӈоˮ ӈобтаремʼ ӈатевдоʼ таʼ пирувна пуняʼ няˮмавандоʼ еˮэмня, ӈатебяӈэ хэбяхасавэй няхатоʼ митераˮ.
35Пыдхавараˮ сиддаˮ волтамбадидаˮ мэнейдаˮ, сава серкаˮна нядабидаˮ, ӈамгэхэртанʼ нись енˮ ӈатев мипидаˮ. Тикахана няˮмувндараˮ ӈарка ӈэӈгу, Сямянхат Тюˮуйʼ нюдаˮ ӈэӈгудаˮ. Пыда ӈоˮ савамʼ ехэранахаˮна, вэнзухуˮна Сейда нюлак.
36Нумʼ Нисяндаˮ тотревʼ сялилкана панˮӈадаˮ+.



Вомдартаӈговаʼ нямна Лаханаˮмада

(Мф 7:1-5)

37•Нёдаˮ судеӈгуˮ, тикандаˮ судевэдаˮ нидаˮ ӈэӈгуˮ. Нёдаˮ вомдартаӈгуˮ, тикандаˮ вомдартавэдаˮ нидаˮ ӈэӈгуˮ. Вэвамʼ юрыбираˮ, тикандаˮ вэвараˮ ӈобтаремʼ юравы ӈэӈгу.
38Мипидаˮ, тикандаˮ няндаˮ тавы ӈэӈгу. Панаць самˮня тавы ӈэӈгу, вархат хамдуворманда нид панодаˮ пандаӈгуˮ. Хурка ёльцеӈгосяӈгана ёльцеӈгодадаˮ, таӈокувна ёльцевндадаˮ»+.
39Иисус няндоʼ тарця хара явна ӈэда лахарёмʼ вадеˮӈа: «Сэвсяда сэвсядамʼ вада пиртакэда? Пыдиʼ ӈобкана яʼ ваӈганʼ нихиʼ мантэӈгуˮ+?
40Тохолкода сита тохоламбадахаданда ни васˮ, хусувэй тохолкодахав техэ ӈэсоӈганда тохолкобˮнанда сита тохоламбаданда пирӈэ ханда+.
41Ӈамгэ нянд сэвхана ӈэда таборокоцеянʼ сырӈан? Харт сэвхананд ӈэда паварʼ пя нянанд ни суˮ?
42Харт сэвхананд ӈэда паварʼ пямʼ нибˮнанд маниеˮ, ханзерˮ няханд таремʼ манзь пиртар: ‹Хасава няв, сэвхаданд мань таборокомʼ тюхулкарцяв›? Сидяʼ няндотаӈэ! Нерня харт сэвхаданд паварʼ пя тюхулˮ, тикахана сэвар сававна манэтада, нянд сэвхад таборокомʼ тюхулць пиртар.



Ӈодявнанда пямʼ хамэдамбава

(Мф 7:17-20; 12:34-35)

43•Пяʼ сава ӈэбˮ, ӈодида ӈоˮ вэваˮ ниˮ ӈэӈгуˮ, пяʼ вэва ӈэбˮ, ӈодида ӈоˮ саваˮ ниˮ ӈэӈгуˮ.
44Таремʼ хусувэй пя ӈодявнанда хамэдамбада ӈэˮнивʼ. Ӈэтторта пяʼ мандалкад инжирмʼ нюбета ӈоди ниˮ маˮламбюˮ, ӈэтцавэй пяʼ мандалкад виноградмʼ ӈаниʼ ниˮ маˮламбюˮ.
45Сава ненэцьʼ сёнзянда мюня маˮламбавы савахат савамʼ ӈадимдемби, вэнзу ненэцьʼ сёнзянда мюня маˮламбавы вэвахат вэвамʼ ӈадимдемби. Ӈадьбята ӈоˮ сёнзяʼ сохосялмдеˮмямʼ няʼ си хэтыбида+.



Сидя пахаʼ

(Мф 7:24-27)

46•Ӈамгэ Мань сиˮми таремʼ хаӈадаˮ: ‹Нумʼ Ервэй! Нумʼ Ервэй!› Мань вадетини нидаˮнёˮ сертабюˮ+?
47Няни тохоя, Вадахаˮни инзеленаʼ, тадтикахад тикыˮ Вадини серʼ ӈэдаʼ хибяʼ тоˮлаха ӈэвамʼ Мань няндаˮ хэтаӈгув.
48Тикы, ямʼ пэʼ ӈэсондʼ сабкаˮмахаданда, пэʼ ниʼ мядʼ тахадмʼ ӈабтахая мядмʼ мивы ненэцялаха. Яхаʼ ӈарка саво иˮ тикы мядʼ нимня товаʼ мальӈгана, мядмʼ нида ласамлаˮ. Тиканда мяˮ сававна сертавы нивʼ ӈаˮ.
49Вадини намдорпата ӈодˮ, Вадини серʼ ниня ӈэдахав, мятамда таханзиˮ яʼ ниʼ мивы ненэцялаха. Яхаʼ иˮ мядʼ нимня тоˮмахаданда, мяˮ таминда хава, няданда хаёдада яӈгу».






* 6:1 Ханяӈы ӈудахана падвы падаркаˮна тамна таремʼ пады: «Пасхаʼ нябимдей яляʼ нюртей пеляхана».




• 6:1 Мф 12:1-14, Мк 2:23

+ 6:6 Мк 1:21

+ 6:7 Лк 14:1, Лк 20:20

+ 6:9 Лк 14:3

• 6:12 Мф 10:1-4, Мк 3:13-19

+ 6:14 Мф 16:18, Ин 1:42

+ 6:15 Мф 9:9

+ 6:16 Лк 22:47

• 6:17 Мф 4:23

+ 6:19 Лк 5:17, Лк 8:46

+ 6:21  Ин 7:37,

+ 6:23 Ӈэд 5:41,

+ 6:24  Мф 6:2,

• 6:27 Мф 5:38-48

+ 6:28 Лк 23:34, Ӈэд 7:60,

+ 6:31 Мф 7:12

+ 6:36 Мф 5:7

• 6:37 Мф 7:1-5

+ 6:38  Мк 4:24,

+ 6:39 Мф 15:14

+ 6:40 Мф 10:24, Ин 13:16

• 6:43 Мф 7:17-20, Мф 12:33-35

+ 6:45  Мф 15:18,

• 6:46 Мф 7:24-27

+ 6:46  Мф 7:22, Мф 25:11, Ин 13:13

Юрˮ саюʼ ервʼ хабимʼ Савумдаˮмада

(Мф 8:5-13; Ин 4:43-54)

71•Иисус ненэцяӈгˮ хэтыбадида малеˮмяхаданда Капернауманʼ хая.
2Тикы яхана ӈобˮ юрˮ саюʼ ервʼ хабида хаӈгурмы, хаваʼ хункана мэвы. Юрˮ саюʼ ерв хабимда ӈулиˮ тисьдевэда.
3Иисусʼ нямна ӈэда юнмʼ намдˮмахаданда, хабимда савумдаванзь Иисусʼ товаʼ еˮэмня хынумда, Нянда иудейˮ ӈаркти ӈэдара.
4Ӈарктаˮ Иисусанʼ тоˮмахадандоʼ ӈулиˮ хынумба маˮ: «Юрˮ саюʼ ерв нядаванд пир ненэцьʼ,+
5пыда маняˮ янаˮ тер мэне, маˮлюӈгалава мятваˮ мивысь».
6Иисус нянандоʼ хая. Мале мята хэванʼ тэвотаванда мальӈгана, юрˮ саюʼ ерв сава няхаˮната вадида ӈэдара: «Нумʼ Ервав, Пыхыдамд нёр яебтамбюˮ, Пыдар мяˮни мюʼ тюванд пирадмʼ нидмʼ ӈаˮ.
7Харкартани Нянд товаʼ пирхартадмʼ нидмʼ ӈаˮ. Хабикоени савумаʼ еˮэмня Вадарир хэтˮма.
8Мань харˮни ӈани ӈудахана мэбˮнани ӈодˮ, ӈудаханани мэнаˮ саюни таняˮ. Ӈобкандоʼ мамбˮни: ‹Ханьˮ!› пыда ханда, нябинʼ мамбˮни: ‹Таляʼ!› тикыюмʼ тута. Хабихини мамбˮни: ‹Тикы сертад!› пыда сертаӈгуда».
9Иисусхав тикымʼ намда, пысэйˮ, Пумнанда миндя мандалтʼ сюрхалъйˮ, ма: «Няндаˮ мадмʼ, Израильхартахана тарця ӈарка пунрёбцомʼ манэсоˮмами яӈгу».
10Неры ӈэвˮмыˮ мятʼ салоˮмахадандоʼ хабимʼ сензӈэ манэˮӈадоʼ.



Сэра неʼ хасава нюмʼ яӈорʼ Илебтеˮмяда

11Тикыʼ пуд Иисус тикыринда Наинӈэ нюмдебада харданʼ хая. Нянанда тохоламбадида, тадтикахад ӈокаˮ ненэцяˮ миӈаˮ.
12Пыда харадʼ тюӈгалаваʼ хэванʼ тэвванда серʼ, тюӈгалаваʼ мюд яӈгумымʼ тарпрамбавыˮ. Вэʼ хэвы, сэра неʼ яланда ӈопой нюда ӈэвы. Тикы нехэна хардахад ненэциеˮ ӈарка мандалˮ тарпыˮ.
13Нумʼ Ерв сэра немʼ манэˮманда серʼ сялилӈада, нянда ма: «Нён ярˮ»+.
14Тадтикахад пэмбадʼ някуʼ хэсь, пэмбатʼ Ӈудада теба. Пэмбадмʼ миневыˮ нулъядˮ, Иисус вахалъйˮ: «Наныӈэ, нянд мадмʼ, юркадˮ!»+
15Вэʼ хэвы ӈамдыˮ, лахана пэйˮ, Иисусхав сита небяханда миˮӈа.
16Тикахана мэвыˮ малʼ сейдоʼ хая, Нувмʼ ӈарцуць пяˮ: «Поӈгананаˮ ӈаркаˮя Нумʼ Вади вадета ӈадимя! Нумʼ Харта ненэцяӈгата то!»+
17Иисусʼ нямна ӈэда юн иудейˮ яʼ тиӈгэвна, хэвхы яˮамна латыˮ.



Хэхэдаӈгода Иоаннхад ӈэда вадаˮ

(Мф 11:2-19)

18•Иоаннʼ тохоламбадаˮ нянда тикы серо малʼ вадеˮядоʼ. Тиканда Иоанн сидямдоʼ нянда хаӈахаюда,
19Нумʼ Ерванʼ таремʼ хонаркованзь ӈэдараӈахаюда: «Тованда – Пыдаравʼ, нибтя ӈани несэймʼ ӈатебˮнаˮ тара?»+
20Пыдиʼ Иисусанʼ тоˮмахадандиʼ, маӈахаʼ: «Хэхэдаӈгода Иоанн сидниʼ таремʼ Сит хонраванзь ӈэдара: ‹Тованда – Пыдаравʼ, нибтя ӈани несэймʼ ӈатебˮнаˮ тара?›»
21Таʼ мальӈгана Иисус ӈока ненэцямʼ хабцяӈгат, хадʼ ӈэвахат савумда, ӈока ненэцяӈгад вэнзу индадо питарӈа, ӈока сэвсядиˮ сэв савумда.
22Иисус няндиʼ ма: «Хаядиʼ, манэˮмыдиʼ, намдвыдиʼ Иоаннанʼ вадеˮядиʼ: сэвсядиˮ сылаӈгавамʼ, мэдниˮ сававна ядэрмамʼ, ниня тораӈгана мерёсавэйˮ хабтувормамʼ, хасядиˮ намдолаӈгавамʼ, яӈгумыˮ яӈорʼ илелӈгавамʼ, маӈгбадахаˮ Маймбабцо Юнмʼ вадеˮмамʼ вадеˮядиʼ.
23Хибя Няни пунрёвамда ни ётˮ, тикы ябда».+

24Иоаннʼ ӈэдаравыˮ хэˮмяхад, Иисус ненэцяӈгˮ Иоаннʼ нямна лахана пэйˮ: «Пыдараˮ вэӈго янʼ ӈамгэмʼ манэˮманзь ханцадаˮ? Мерцяхад садрана ямб ӈувмʼ манэˮманзь ханцадаˮ+?
25Тикандаˮ ӈамгэмʼ манэˮманзь ханцадаˮ? Лимбикако ембдярмʼ мэтанʼ сырманзь ханцадаˮ? Мирета ембдярмʼ мэць сававна иленахавˮ параӈода маркаˮна мэˮ.
26Тиканда ӈамгэмʼ манэˮманзь ханцадаˮ? Нумʼ Вади вадетамʼ манэˮманзь ханцадаˮ? Ти, няндаˮ мадмʼ, Нумʼ Вади вадетахад ватамʼ манэˮманзь ханˮӈадаць+.
27Пыда ти, нямнанда таремʼ пады: ‹Ти, Нернянд Мань нувʼ юне ядэланами ӈэдарамбидмʼ, Неранд няд Сехэрэмд хамэдаӈгу›+
28Няндаˮ мадмʼ, неˮ ховыˮ поӈгана Иоаннʼ пирувна ӈарка яӈгу. Таремʼ ӈодˮ Нумʼ Параӈодадавахана сямян нюдяхарт няданда ӈарка»+.
29Хусувэй хибя, ӈэваʼ мирмʼ маˮламбадахартˮ Иисусʼ вади намда, Нумʼ минмʼ тидˮ ӈэдаӈэ тасладоʼ, тикандоʼ ханя, сиддоʼ Иоанн хэхэдась+.
30Фарисейхавˮ Моисейʼ Ватомʼ теневаниˮ няʼ хартоʼ еˮэмняндоʼ ӈэда Нумʼ ватоход таяхалыˮ. Пыдоʼ Иоаннхана хэхэдаӈговыˮ нивыˮ ӈаˮ.
31Иисус тамна тяхаʼ лахана: «Хибяʼ тоˮлахаӈэ тюку илӈгы ненэцие толаӈгун? Пыдоʼ хибиˮ пыдикабтˮ?
32Пыдоʼ тэмдолава яхана ӈамдё, няхатоʼ таремʼ тюрытаˮ ӈацекэрахаˮ: ‹Маняˮ няндаˮ посыбада муноˮлабцяӈгана сянакуваць, пыдхавараˮ нидациˮ тараˮ. Маняˮ ярта сёё мэˮӈаваць, пыдхавараˮ нидациˮ ярˮ›.
33Хэхэдаӈгода Иоанн то, пыда няньмʼ ни ӈаворˮ, няръяна идмʼ ни пэрˮ, пыдхавараˮ таремʼ мадаˮнёˮ: ‹Нянанда ӈылека таня›+.
34Ненэцяʼ Нюӈэ Нюмдебада то, ӈаворӈа, идарӈа, пыдхавараˮ таремʼ мадаˮнёˮ: ‹Тикы ненэцьʼ ӈамлутна, ябехад. Пыда ӈэваʼ мирмʼ маˮламбадиˮ, хэбяхасавэй ненэциеˮ сава ня›+.
35Нумʼ иӈудоˮмахавмʼ хусувэй нюда тидˮ ӈэдаӈэ тасладась».



Иисусмʼ ёˮйда юркана масˮма

(Мф 26:6-13; Мк 14:3-9; Ин 12:1-8)

36•Ӈобˮ фарисей Иисусмʼ мяканда ӈаворманзь хаӈада. Иисус фарисейʼ мятʼ то, тольʼ тяхаʼ ӈаворманзь хамэды.
37Ти, тикы хардахад ӈэда хэбяхасавэй не, Иисусʼ фарисейʼ мякана мядомамʼ намда, таняʼ сэрˮ пэ хыдяʼ мюня мирета ёˮйда юрмʼ тэвра.
38Иисусʼ махаʼ няʼ Ӈэта хэванʼ не яраць нулъйˮ, сэвта хаялˮ Иисусʼ ӈэˮ ниʼ хурна пэядˮ. Иисусʼ ӈэ ӈэванда таркаˮна тэпа пяйда, нид нюцямба, ёˮйда юркана масарпида.
39Иисусмʼ хамы фарисейхав тикымʼ манэць ихинянда ма: «Тюку Ненэцьʼ ненэсянда Нумʼ Вади вадета ӈэвы ӈэбта, Нянда тебвы неʼ хибя ӈэвахад нисявʼ теневаӈгуˮ, пыда хэбяхасавэй ненюˮ»+.
40Тадтикахад Иисус фарисейнʼ ма: «Симонэ, Мань нянд хэтувндами таня». Нябиюмʼ ма: «Сиˮми Тохоламбадав, вадар хэтдава».
41Иисус лахарёмда пя: «Сидя ненэцяӈгʼ ӈобˮ ненэцяӈгана ӈатебясавэй ӈэвэхэʼ. Нюртеˮэюмʼ самляӈг юрˮ динарий* ӈатебяда ӈэвы, нябиюмʼ ӈатебяда самляӈг юˮ ӈэвы+.
42Есяндиʼ яӈго, хуюмгарт ӈатев пуняʼ миць нивэда пирасˮ, ӈатебяӈэ есь миˮмы сиддиʼ сялилӈа, ӈатевдиʼ юрыда. Пыдар нянанд хуюмʼ сита саць мэнеӈгу?»+
43Симон ма: «Мань ихиняни, ӈока ӈатебясавэйʼ ӈатебясялмдембавэюмʼ саць мэнеӈгуда». Иисус ма: «Сававна таслар».
44Тадтикахад ненʼ сюрхалкая, Симонанʼ тамна тяхаʼ ма: «Тюку немʼ маниер? Мань мяканд тобˮнани, Ӈэни халтавани еˮэмня икартадми нинзиˮ таˮ, пыдхавада Ӈэни хаялкананда санибтейдасиˮ, тадтикахад ӈэванда таркана тэˮэйдасиˮ!
45Пыдхавар Сиˮми нинзиˮ нюцяˮ, тюку нехэв, ӈыхы мятюˮмяхадани, Ӈэни нюцямба нида ӈэвадаламбюˮ.
46Пыдар Ӈэвами юркана нирсиˮ масарˮ, пыдхавада мирета ёˮйда юркана Ӈэни масарӈась.
47Ӈадьбяˮни нянд мадмʼ: пыда ӈока хэбяхыда малʼ хаˮавравыˮ, ӈадьбята ӈоˮ пыда мэнебцода ӈарка. Хэбяхыда тянёмбовна хаˮавравэхэвˮ, мэнебцода тянё».
48Тикыʼ пуд Иисус ненʼ вахалъйˮ: «Пыдар хэбяхыд хаˮавравыˮ»+.
49Тикахана мэнаˮ мядондаˮ помнандоʼ лаханакурць пэядˮ: «Хибя ӈэбˮнанда хэбяхыхырт хаˮаврамби?»
50Иисусхав ненʼ ма: «Пунрабцор сит ӈэда, таӈга ханьˮ»+.






* 7:41 Динарий – Рим параӈодадаваʼ ненэй еся, ӈопой динарий – манзаранаʼ яляʼ недбя.




• 7:1 Мф 8:5-13

+ 7:4 Ӈэд 10:2

+ 7:13 Мф 20:34

+ 7:14 Лк 8:54

+ 7:16  Мф 21:11

• 7:18 Мф 11:2-19

+ 7:19 Ин 4:25, Ин 6:14, Ин 11:27

+ 7:23 Ин 6:61, Ин 16:1

+ 7:24 Лк 3:2

+ 7:26 Мф 14:5, Мф 21:26

+ 7:27  Мк 1:2

+ 7:28 Лк 1:15

+ 7:29 Лк 3:12

+ 7:33 Мф 3:4, Лк 1:15

+ 7:34 Ин 2:1, Ин 12:2, Лк 5:30

• 7:36 Мф 26:6-13, Мк 14:3-9, Ин 12:1-8

+ 7:39 Лк 15:2

+ 7:41 Мф 18:28

+ 7:42 Мф 6:14, Мк 11:25-26,

+ 7:48 Лк 5:20

+ 7:50 Лк 8:48, Лк 17:19, Лк 18:42,

Иисусʼ пумна ядэртаˮ неˮ

81Тикыʼ пуд Иисус хусувэй хардавна, хардакоˮмана Нумʼ Параӈодадаваʼ Маймбабцо Юнмʼ вадець ядэрмы. Юкад вата Сидяда Нянанда мэвыˮ,+
2тикыˮ хавна вэнзу индкат лаӈгэмыˮ, хабцяӈгат савумдавыˮ неˮ мэвыˮ: ӈопойдоʼ Магдалаʼ терӈэ нюмдевы Мария, няданда сиˮив ӈылека тарпавы+.
3Ӈани ӈопойдоʼ Иродʼ* мядмʼ няˮамбада Хузаʼ пухуця Иоанна, Сусанна, тад мале сян не. Тикы неˮ Иисусмʼ, Тохоламбадида* хартоʼ илебцахаˮнатоʼ нядабавыдоʼ+.



Няньʼ ӈувоˮ сэв пыдабтамбадаʼ нямна ӈэда лахарё

(Мф 13:1-9; Мк 4:1-9)

4•Иисусанʼ хуркари хардахат ненэцяˮ ӈобʼ турӈаˮ. Ӈарка ненэциеˮ мандалˮ маˮлёˮмяхад хара явна ӈэда лахарёмʼ няндоʼ вадець пя:
5«Няньʼ ӈувоˮ сэв пыдабтамбада няньʼ ӈувоˮ сэв пыдабтамбаванзь тарпыˮ. Няньʼ ӈувоˮ сэв пыдабтамбабата, ханяӈыдоʼ сехэрыʼ хэванʼ хаˮмыдˮ, танаць еремяˮ, нувʼ сармикˮ ӈамъядоʼ.
6Ӈани ханяӈыдоʼ пэʼ ниʼ хаˮмыдˮ, ӈодьʼ ӈадимӈгава минхандоʼ иципойʼ тыраˮ.
7Ханяӈыдоʼ нацдэйˮ пондʼ хаˮмыдˮ, нацдэйˮ вадёˮмяхадандоʼ, няньʼ ӈуво вадё нидоʼ ӈэдараˮ.
8Ӈани ханяӈыдоʼ сава яʼ ниʼ хаˮмыдˮ. Няньʼ ӈувˮ вадыˮ, тадтикахад юркад вата пирувна нерэхэдандоʼ ӈокмаˮ». Тикымʼ вадесоˮмахаданда Иисус ӈаркавна ма: «Инзелесь хавода таняна, тикы намдая!»+



Хара явна ӈэда Лахарюта хара

(Мф 13:10-17; Мк 4:10-12)

9•Тохоламбадида Сита хонраˮ: «Тикы хара явна ӈэда лахарёр ӈамгэʼ нямна ӈа?»
10Иисус вахалъйˮ: «Нумʼ Параӈодадаваʼ таклада серˮ няндаˮ теневавндадандаˮ таславыˮ, ӈани ненэцяӈгавахаˮ сырпатоʼ ӈодˮ ӈамгэхэртмʼ маниевоӈгадандоʼ, инзелебтоʼ ӈодˮ ӈамгэхэртмʼ хамэдамбавоӈгадандоʼ, ӈадьбяˮни хара явна лаханадмʼ+.



Няньʼ ӈувоˮ сэв пыдабтамбадаʼ нямна ӈэда лахарёмʼ Тасламбаˮмада

(Мф 13:18-23; Мк 4:13-20)

11Тикы лахарёʼ хамэдиˮ ти: няньʼ ӈувʼ сэв, тикы Нумʼ вада+.
12Сехэрыʼ хэванʼ мантэвыˮ няньʼ ӈувоˮ сэвˮ, тикыˮ Нумʼ вадамʼ намдавыˮ. Тикыʼ пуд ӈа то, пунравоӈгадандоʼ, ӈэдавы ӈэбявоӈгадандоʼ, сёнзьтоʼ мюня ӈэда вадамʼ ханˮлада.
13Пэʼ ниʼ хаˮамвыˮ, тикахавˮ Нумʼ вадамʼ намдˮмахадандоʼ маймба сейхатоʼ пэмбидоʼ. Пыдхавадоʼ ванондоʼ яӈго, лакамбойʼ Нумʼ ваданʼ пунрёдаˮ, маяӈоˮ тобˮ, пунрёвахадандоʼ таяхалтыдˮ.
14Нацдэйˮ пондʼ хаˮамвэхэвˮ, тикыˮ Нумʼ вадамʼ намдбатоʼ ӈодˮ, илаʼ саироˮ, тэтеӈгосяˮ, илаʼ харвабцоˮ тяхаворӈа. Ӈадьбятоʼ таромʼ ниˮ хаˮаврамбюˮ+.
15Сава янʼ хаˮамвэхэвˮ, Нумʼ вадамʼ намдˮмахадандоʼ Нумʼ вадамʼ сава, нюлак сёнзьтоʼ мюня лэтрамбадаˮ ниˮимʼ ӈаˮ, понʼ ӈатенаваханандоʼ таромʼ хаˮаврамбиˮ*+.



Серакабтˮ ӈамдёсянда ниня ӈэбта тара

(Мк 4:21-25)

16Хибяхарт серакабтмʼ тюнехэя хыдяʼ ӈылʼ, ваˮавʼ ӈылʼ нида ӈабтаӈгуˮ, нябинзерцейʼ мятʼ тюӈганаˮ ялямʼ маниевандоʼ еˮэмня, серакабтˮ тюˮуй ӈамдёсянда ниʼ ӈабтамбада+.
17Ӈобкарт таклада серˮ ӈадимадавэйʼ ни хаёдˮ, ӈобкарт сюрпада серˮ пуномадавэйʼ, тюˮуʼ ӈадимадавэйʼ ни хаёдˮ+.
18Тиканда ти, инзелебˮнандаˮ сававна инзеледаˮ, ӈамгэда танянанʼ тамна миˮманда, ӈамгэхэртасядахад, пыда ихинянда танянанда танябˮ, тикэхэрт ӈоˮ мармы ӈэӈгу».



Иисусʼ небя, Нида

(Мф 12:46-50; Мк 3:31-35)

19•Иисусанʼ Небяда, хасев Нида тоˮ, ненэциеˮ ӈока ӈэваʼ нид Нянда тэва яˮмадоʼ+.
20Хибяхав тикыʼ нямна Нянда ма: «Небяр, хасев Нид пихиня нуˮ, Сит манэˮманʼ харваˮ».
21Иисус таремʼ ма: «Нумʼ ваданʼ инзеленаˮ, Нумʼ вадаʼ серʼ ӈэдаˮ, тикыˮ тиˮ – Мань небями, Мань хасев нини»+.



Сата мерцямʼ Янимдеˮмяда

(Мф 8:23-27; Мк 4:35-41)

22•Ӈобӈгуна Иисус Тохоламбадита няʼ ӈанонʼ тиядˮ, тадтикахад няндоʼ ма: «Тоʼ тяханяʼ хэхэваˮ». Тадтикахад хаяˮ+.
23Мимахандоʼ, Иисус хонарэйˮ. Тохона лакриʼ сата мерця манзада, ӈанодоʼ хамбˮ икана паныˮ, хаваʼ хуна мэˮ.
24Тохоламбадида Някунда тэва, Сита сидеˮ, маˮ: «Ервэй! Ервэй! Маняˮ ти, хаваˮ!» Иисусхав юркˮмахаданда мерцямʼ, хамби табˮла. Мерця, хамбаˮ ӈэвадаˮмахад хэˮнёӈэ хая.
25Иисус Тохоламбадида хонра: «Пунрёбцораˮ хуна хая?» Пыдхавадоʼ ӈулиˮ сейсялмаˮ, пысэйдˮ, помнандоʼ няхатоʼ хонаркуˮ: «Пыда хибя ти, мерцяхартмʼ, икартмʼ табэдамби? Муӈганда намдорӈахаʼ!»



Няˮмаравэхэд ӈылекы Питроˮмада

(Мф 8:28-34; Мк 5:1-20)

26•Ӈанота Герасаʼ* терˮ янʼ тэвыдˮ. Тикы я Галилея тоʼ иркана ӈэвы.
27Иисус яʼ варанʼ хаˮмаˮмахаданда, Нерданда няˮмаравы ненэцьʼ хардахад ӈадимя. Понʼ паркасиˮ ядэрмы, мяципойʼ илевы, хальмерʼ пэʼ хоркадёхоˮна илевы.
28Иисусмʼ манэˮманда серʼ Иисусʼ ӈэхэˮ моˮнэйˮ, сёнда ӈарданʼ тюрыць ма: «Сямянхат Тюˮуй Нумʼ Ню – Иисус, нянани ӈамгэ Сел таня? Сит хынумбидмʼ, сиˮми нён маядамбюˮ!»+
29Иисусʼ ӈылекамʼ тикы ненэцяӈгад хэсь табэдаваʼ нид таремʼ лаханавы. Ӈылекахав тикы ненэцямʼ мале понʼ таӈылмдамбавэда. Тикы ненэцямʼ ӈудиˮманата, ӈэˮманата еся иняхаˮна сярхая ерамбабатоʼ ӈодˮ, инда ныдкая, ӈылека вэӈго янʼ питарцетыда.
30Иисус хонрада: «Нюмл ӈамгэ?» Мюнянда ӈока ӈылека мэваʼ нид пыда таремʼ ма: «Легион*».
31Техэ малсяда яʼ синʼ сиддоʼ ӈэдаравоӈгад тикыˮ ӈамгэˮ Иисусмʼ хынумба пяˮ.
32Хахаярка хойʼ ниня ӈарка парасьˮ мандалˮ хадырмыˮ. Ӈылекаˮ парасьˮ сёнзьˮ мюʼ пакалмандоʼ еˮэмня Иисусмʼ хонрамбиˮ. Пыда вадамдоʼ нида мадаˮ.
33Ӈылекаˮ тикы ненэцяʼ мюд тарпˮмахадандоʼ, парасьˮ сёнзьˮ мюʼ пакалъядˮ, парасьˮ мандалˮ надоʼ нид тоʼ итʼ санэйˮ, таʼ хаˮ.
34Парась лэтмбадахавˮ тикы хадкэвы сермʼ манэць, хуныдˮ, харадʼ помна, харадʼ хэвхы яхаˮна тикы хадкэвы сермʼ вадеˮӈадоʼ.
35Ӈамгэ хадкэвамʼ манэˮманзь ненэцяˮ тарпыдˮ. Иисусанʼ тэвˮмахадандоʼ, Иисусʼ ӈэˮ хэвхана, сёнзянда мюд ӈылекыˮ хэвы, ӈамдёда ненэцямʼ манэˮӈаˮ. Пыда ембды, сава инда ӈукана мэ, тарця сермʼ манэць сейдоʼ хаяˮ+.
36Тикахана сырмыˮ, ханзерˮ няˮмаравыʼ савувоˮмамʼ няндоʼ вадеˮӈадоʼ.
37Тадтикахад Герасаʼ терˮ яʼ хэвхы ненэцяˮ малʼ сейтоʼ саць хэбяʼ нид, нядандоʼ хэсь Иисусмʼ хынумба пяˮ. Иисусхав ӈаноʼ мюʼ ӈамдыˮ, пырдариʼ хэванзь мэ+.
38Сёнзянда мюд ӈылекыˮ хэвы ненэцьʼ Иисусмʼ сита Нянанда мэсь хынумби, Иисусхав пуняʼ ӈэдарамба таремʼ ма:
39«Мяканд ханьˮ, Нумʼ ӈамгэмʼ еˮэмнянд сертаˮмамʼ вадет». Ненэцьʼ хая, харадʼ помна Иисусʼ ӈамгэмʼ еˮэмнянда сертаˮмамʼ хибяриˮ хибяхаˮ вадеˮӈада.



Иаирʼ не нюмʼ, немʼ Савумдаˮмада

(Мф 9:18-26; Мк 5:21-43)

40•Иисусмʼ ӈатевандоʼ нид, салоˮмахаданда ӈарка мандалˮ Нянда маймба торовата.
41Тиканда ти, Нянда маˮлюӈгалава мядʼ ерв Иаирмʼ нюбета то. Иисусʼ ӈэхэˮ пулыта ниʼ хаˮмыˮ, мяканда тось Сита хынумби+.
42Яланда ӈопой не нюда, юкад вата сидя поʼ пирта яӈгумаʼ хэвхана мэ. Иисусʼ таняʼ хэванда серʼ пойда мандалˮ Сита тыеромдамба пяˮ.
43Мандалʼ поӈгана юкад вата сидя поʼ ямбанʼ вэяда ниня табӈгана не мэвы; лекарахаˮ ханаць ӈаворида малʼ таросиˮ садˮмыда, хабцямда хибяхарт савумда яˮамвэда.
44Пыда Иисусмʼ маханда няд тэвада, Панэнда ваканʼ тирцяда. Хурнана вэида таминдоʼ табˮядˮ+.
45Иисус хонарку: «Хибя Няни тирцяда?» Хусувэй таяхалӈга, Пётаркав ма: «Ервэй, Сит сюртембада ненэцьʼ ӈоканёˮ, тад ӈоˮ сидяʼ няд Сит тыеромдамбиˮнёˮ!»
46Иисусхав ма: «Хибяхав Няни тирцядась. Ныхыни Нядани хэбямʼ хамэдадмʼ»+.
47Тиканда не, сита тумдавамʼ хамэда, нид ледре Иисусʼ хэванʼ тэвыˮ, пулыта ниʼ хаˮмыˮ. Серокута серʼ ӈамгэʼ еˮэмня Нянда тебˮмамда, ханзерˮ таминда савумамда ненэциеˮ мальӈгана Нянда вадеˮяда,
48Тиканда Иисус нянда ма: «Не нюӈэ, пунрёбцор сит ӈэда. Инд таӈга ханьˮ»+.

49Вадамда малевдавэйʼ маˮлюӈгалава мядʼ ервʼ мякад ненэцьʼ то. Тикы ненэцьʼ Иаиртʼ ма: «Не нюр яӈгума. Сиднаˮ тохоламбадаваˮ ӈаниʼ нёр яебтамбюˮ».
50Тикы вади намда, Иисус Иаиртʼ ма: «Сеяр нёя пинˮ. Валакада пунрюˮ, не нюр ӈэдавы ӈэӈгу».
51Иаирʼ мятʼ тюˮмяхаданда, Нянанда Пётармʼ, Иоаннмʼ, Иаковмʼ, тадтикахад не ӈацекыʼ небяхаʼ нисяхаʼ тюле, тад ӈанихиби мятʼ тюсь табˮлэйда+.
52Ненэцяӈгавˮ ярӈаˮ, не ӈацекыʼ нямна яраць ӈурнаˮ. Иисус няндоʼ ма: «Яраць ӈэвадэйдаˮ! Не ӈацекы ни яӈгувˮ, тэри хоны»+.
53Ненэцяӈгавˮ не ӈацекыʼ яӈгувоˮмахад тенева, Сита писяда пяˮ.
54Иисусхав не ӈацекымʼ ӈудахаданда няˮмаˮмахаданда, ма: «Ебцотовʼ, юркадˮ!»+
55Не ӈацекыʼ индта ӈадимя, таминда нулъйˮ. Иисус не ӈацекэнʼ ӈавармʼ миць табэда.
56Не ӈацекыʼ небяхаʼ нисяхаʼ пысэйхаʼ, Иисусхав сиддиʼ мунзя табэда; тикы серʼ нямна хибяхартанʼ лаханабтиʼ ни тараˮ+.






* 8:3 Ирод – Ирод Антипа, Ирод ӈарка параӈодаʼ хасава ню.

* 8:3 Ханяӈы ӈудахана падвы падаркаˮна таремʼ пады: «Сита».

* 8:15 Ханяӈы ӈудахана падвы падаркаˮна тамна таремʼ пады: «Тикымʼ вадесоˮмахаданда Иисус ӈаркавна ма: ‹Хибяʼ инзелесь хавода таняˮ, тикы намдая!›»

* 8:26 Ханяӈы ӈудахана падвы падаркаˮна «Гергесаӈэ», ӈани ханяӈы падаркаˮна «Гадараӈэ» пады.

* 8:30 Легион – Рим параӈодадаваʼ саюхут ӈобтʼ маˮлёвы саюˮ мандалˮ. Ӈопой легионхана матˮ ёнарʼ мянʼ яднаˮ саюˮ ӈэвыˮ.




+ 8:1 Лк 4:43

+ 8:2 Лк 23:49, Мф 27:56, Мк 16:9, Лк 24:10, Ин 19:25

+ 8:3 Лк 24:10

• 8:4 Мф 13:1-9, Мк 4:1-9

+ 8:8 Мф 11:15,

• 8:9 Мф 13:10-23, Мк 4:10-25

+ 8:10 Мф 19:11,

+ 8:11  Ӈэд 8:4

+ 8:14 Мф 6:25, Мк 10:23,

+ 8:15 Ин 15:5

+ 8:16 Мф 5:15, Лк 11:33

+ 8:17 Мф 10:26, Лк 12:2

• 8:19 Мф 12:46-50, Мк 3:31-35

+ 8:19 Мк 6:3, Ин 2:12, Ин 7:3, Ӈэд 1:14,

+ 8:21 Ин 15:14,

• 8:22 Мф 8:23-27, Мк 4:35-41

+ 8:22 Мф 8:18, Мк 4:35

• 8:26 Мф 8:28-34, Мк 5:1-20

+ 8:28 Лк 4:34

+ 8:35 Лк 10:39

+ 8:37 Лк 5:8, Ӈэд 16:39

• 8:40 Мф 9:18-26, Мк 5:21-43

+ 8:41 Лк 13:14, Ӈэд 13:15, Ӈэд 18:8

+ 8:44 Мк 3:10

+ 8:46 Лк 5:17, Лк 6:19

+ 8:48 Лк 7:50,

+ 8:51 Мк 14:33, Лк 9:28

+ 8:52 Ин 11:11

+ 8:54 Мк 1:31, Мк 9:27, Ӈэд 3:7, Ӈэд 9:41, Лк 7:14

+ 8:56 Мк 1:44, Мк 9:9

Юкад вата сидя Тохоламбадамда Ӈэдараˮмада

(Мф 10:5-15; Мк 6:7-13)

91•Юкад вата сидя Тохоламбадамда маˮлаˮмахаданда Иисус хуркари ӈылекы пирдаˮлембавандоʼ еˮэмня, хабцяӈо савумдавандоʼ еˮэмня няндоʼ ныхыдамдоʼ, ватодамдоʼ миˮӈа+.
2Тадтикахад сиддоʼ Нумʼ Параӈодадавамʼ вадеˮманзь, хаӈгурти савумдаванзь ӈэдара,
3няндоʼ ма: «Нянандаˮ ӈамгэхэртмʼ нёдаˮ содаˮ: ядацямʼ, падмʼ, няньмʼ, ненэймʼ нёдаˮ содаˮ, вата имбыталаˮ яӈгоя.
4Ӈамгэри мятʼ тюбˮнандаˮ, тикахана хаидаˮ, таняд тамна тяхаʼ хаядаˮ.
5Ханяхавана ненэцяˮ сиддаˮ нибтоʼ тюлеˮ, тикы хардахад хэвандаˮ серʼ, ӈэхэтатаˮ яʼ сибяку лабˮядаˮ, тикахананда тикы ненэцяӈгˮ пуняʼ ӈэвамдаˮ манэˮлабтамбидаˮ»+.
6Тохоламбадида хаяˮ, ӈопой хардахад ӈани харданʼ хэсь, Маймбабцоʼ Юнмʼ вадеˮӈаˮ, ханярина хаӈгурти савумдамбиˮ+.



Иродʼ ханерцялма

(Мф 14:1-12; Мк 6:14-29)

7•Хусувэй Иисусʼ сертавы сероˮ нямна ӈэда юнˮ Галилея яхана ерводана Иродʼ* хахаˮ тэвыдˮ. Ханяӈы хибяˮ Сита Хэхэдаӈгода Иоаннʼ хавыˮ поӈгад яӈорʼ илелоˮмаӈэ вадеˮӈаˮ. Тикы вадахаˮ пыда тэри ханерцялма,+
8ханяӈэхэвˮ Илияʼ ӈадивоˮмаӈэ вадеˮӈадоʼ, ӈаниˮ ханяӈыˮ яʼ ӈавхы Нумʼ Вади вадетаʼ яӈорʼ илелоˮмаӈэ вадеˮӈадоʼ.
9Ирод ма: «Иоаннмʼ мань ӈэвасялмдевасиˮ, тиканда тикы вадетадоʼ хибя Ненэцьʼ?» Тадтикахад Ирод Иисусмʼ манэˮманʼ харва, хуркари хари пюрӈа+.



Самляӈг ёнармʼ Малебтеˮмяда

(Мф 14:13-21; Мк 6:30-44; Ин 6:1-14)

10•Ӈэдаравыˮ пуняʼ салоˮмахадандоʼ, Иисусанʼ сертавы серодоʼ вадеˮӈаˮ. Тикыʼ пуд Иисус сиддоʼ сода, Вифсаидамʼ нюбета харадʼ няюʼ* хая+.
11Тикымʼ намдˮмахадандоʼ ненэциеˮ мандалˮ Иисусʼ пумна хаяˮ. Пыда няндоʼ хуриʼ сававна торовата, тадтикахад Нумʼ Параӈодадавамʼ вадеˮӈа, савуманʼ харвана хаӈгурти савумдамби.
12Яляда мале пэвсюмяʼ няюʼ пяда, юкад вата сидяда Иисусанʼ тэвˮмахадандоʼ таремʼ маˮ: «Маняˮ вэӈго яхана мэваˮнёˮ, ненэцие ӈэдаранˮма, сензелавадамдоʼ, мэдамдоʼ хованзь хахаяда хардахаˮ, хардакохоˮ хэяˮма».
13Иисусхав няндоʼ ма: «Ӈамдадамдоʼ пыдараˮ хартаˮ миˮӈадаˮ». Пыдоʼ маˮ: «Самляӈгри нянянаˮ хавна, сидяри халянаˮ хавна ӈамгэхэртаваˮ яӈгу. Ӈопой, хусувэндоʼ еˮэмня, мэдамдоʼ тэмдаванзь хэбˮнаˮ сава ӈэдакы?»
14Тикы яхана хасавари самляӈг ёнарʼ мянʼ ӈэвы. Иисус Тохоламбадахата ма: «Ненэцие тодоʼ яхаˮ самляӈг юˮмана ӈабтэйдаˮ».
15Тохоламбадида Ваданда серʼ сертадоʼ. Малʼ ӈамдыдˮ.
16Иисус самляӈг няньмʼ, сидя халямʼ няˮмахая, нувʼ няюʼ саӈомда ӈэдараˮмахаданда, Нумдʼ сава вади хэта. Тадтикахад нянё, халяхаʼ маляхая, ненэцяӈгˮ тярмандоʼ еˮэмня Тохоламбадахата миˮйда.
17Ненэцяˮ ӈаворӈаˮ, малʼ ёльцейдˮ, нядандоʼ вадумы ӈаварʼ ютекахат юкад вата сидя паӈгалмы едʼ термʼ маˮлаˮ.



Пётрʼ Иисусмʼ Христосӈэ тидˮ хэтˮма

(Мф 16:13-19; Мк 8:27-29)

18•Ӈобӈгуна Иисус ӈопойӈэ туёпата, Тохоламбадида Нянанда мэˮ. Пыда хонрэйда: «Ненэцяˮ Сиˮми хибяӈэ пэрӈаˮ?»
19Пыдоʼ маˮ: «Ханяӈыˮ хибяˮ Хэхэдаӈгода Иоаннӈэ Сит пэрӈаˮ, ханяӈэхэвˮ Илияӈэ, ӈаниˮ ханяӈэхэвˮ яӈорʼ илелˮмы ӈавхы Нумʼ Вади вадетаӈэ Сит пэрӈаˮ»+.
20Иисус сиддоʼ хонра: «Пыдараˮ хартаˮ Сиˮми хибяӈэ пэрӈадаˮ?» Пётр ма: «Нумʼ Христосӈэ Сит пэрӈаваˮ»+.



Хавамда, яӈорʼ Илелмамда нерданда Вадесоˮмада

(Мф 16:20-28; Мк 8:30–9:1)

21•Иисусхав тикымʼ хибяхартанʼ нись вадець табэда,
22таремʼ ма: «Ненэцяʼ Нюӈэ Нюмдебада ӈока маямʼ хованда, ненэциеˮ ӈарктаˮ, ӈарка ханонданаˮ, Моисейʼ Ватомʼ теневанаˮ Сита волтамбаӈгуˮ, тадтикахад Сита маядаӈгуˮ. Пыда ӈаниʼ няхаромдэй яляхана яӈорʼ илелтыˮ»+.
23Тадтикахад Иисус ненэцяӈгˮ ма: «Пумнани тованʼ харвана, харта пыхыдахаданда юрая, хусувэй яляʼ харта лярцьʼ пямда мине, Пумнани ядая+.
24Харта иламда ӈэдаванʼ харвана, иламда ёта, Мань еˮэмняни иламда ёта, тикы иламда ӈэдаӈгуда.
25Яʼ тирʼ ний хусувэй ӈамгэмʼ няˮмаˮмахаданда, харта иламда ёпата, нибтя харта пыхыдамда хадёлебта, ненэцяӈгана ӈамгэ тарода таня+?
26Хибя Нядани, Вадахатани сядоларёбта, Ненэцяʼ Нюӈэ Нюмдебада Харта юнхананда, Нисянда, хэбидя нувʼ юне ядэланиˮ юнхана тованда мальӈгана, тикы ненэцяӈгад ӈаниʼ сядолараӈгуˮ.
27Ненэся няндаˮ мадмʼ, тюкохона нуниˮ ханяӈыдоʼ Нумʼ Параӈодадавамʼ манэˮмадавэйʼ ниˮ хаӈгуˮ»+.



Несэй миртʼ Хаˮмаˮмада

(Мф 17:1-8; Мк 9:2-8)

28•Тикы лаханаˮмита пуд сидндет сян яляʼ хэˮмяхад Иисус нянанда Пётармʼ, Иоаннмʼ, Иаковмʼ содахая туёˮманзь пирця хойʼ ниʼ танэйˮ+.
29Туёˮманда ёльцьӈгана, Сята мирбя лакриʼ ӈани несэйӈэ хая, ембдяркавада сэв лядпаваʼ пирувна сэракоӈэ хая.
30Тиканда ти, сидя ненэцяӈгʼ ӈадимяхаʼ, Иисусхана лаханакурць пэйхаʼ. Тикахаʼ Моисей няби Илия ӈэвэхэʼ.
31Ӈарка юнхана ӈадимзь пыдиʼ Иисусʼ Иерусалимхана вадʼ яӈгумаʼ нямна лаханакурӈаханзь.
32Пётаркавмʼ ӈани нита няʼ сиддоʼ нема талевы, немтоʼ хэсь Иисусʼ юнмʼ манэˮӈаˮ. Хэвхананда сидя хасава нуӈахаʼ.
33Хасавахаʼ Иисусхад ялоˮмандиʼ мальӈгана Пётр Иисусанʼ ма: «Ервэй! Тюкохона мэваваˮ маняˮ нянанаˮ ӈулиˮ сава. Няхарˮ мядмʼ мярахаваˮ, ӈобтоʼ Пыдар еˮяр, ӈани ӈобтоʼ Моисейʼ еˮэй, ӈани ӈобкавадоʼ Илияʼ еˮэй ӈэя». Пётр харта ӈамгэ вадеˮмямда нидась хамэдамбюˮ.
34Лаханаванда мальӈгана, тир ӈадимя, сиддоʼ тикы тир тидхананда тонда. Тирʼ поӈгана хаёˮмяхадандоʼ сейдоʼ ӈулиˮ хаяˮ.
35Тирʼ мюд вабц тэбкада: «Тикы Мань Нюми, Мань тэравэми. Муӈганда намдорӈадаˮ!»+
36Вабцʼ сусаˮмахад, Иисусмʼ мале яланда ӈопойӈэ манэˮӈадоʼ. Тикыʼ нямна пыдоʼ мунзиˮ, манэˮмыдоʼ таʼ мальӈгана хибяхартанʼ нидоʼ вадесˮ.



Няˮмаравы ӈацекымʼ Савумдаˮмада

(Мф 17:14-18; Мк 9:14-27)

37•Нябимдей яляхана, хойʼ нид хаˮмотабˮнандоʼ Иисусмʼ неранда няд ӈока ненэциеˮ мандалˮ ядабтаˮ.
38Мандалˮ поӈгад ӈопой ненэцьʼ тёрейˮ: «Сиднаˮ тохоламбадаваˮ, ябткоенʼ, Сит хынумбидмʼ, хасава нюми манэтава! Пыда яланда ӈопой нюми.
39Ти, ӈылека сита няˮамби, хасава ӈацекы лакриʼ тёренорць пэсетыˮ, ӈылека сита ледребтемба нянда вархад сисю ӈадимдемби. Сита маяндолтамбаˮмахаданда няданда ныхыриʼ хэсеты.
40Тохоламбадид нюхудани ӈылекамʼ питарманзь хынумбидамзь, пыдхавадоʼ питарць яˮмадонзь».
41Иисус ма: «Нумдʼ ниня пунрёда нанзхамы тюку илӈгы ненэцяӈэ! Тамна сяхаӈгунатʼ нянандаˮ мэӈгудмʼ? Тамна сяхаӈгунат сиддаˮ ебтабаӈгудмʼ? Хасава нюр тюконʼ тэврад».
42Хасава ӈацекыʼ мимаʼ ёльцьӈгана ӈылекада сита янʼ мо, ледребтембида. Иисусхав ӈылекамʼ табˮлада, хасава ӈацекымʼ савумдада, тадтикахад нисяханда миˮӈада+.
43•Ненэцяˮ малʼ ӈокхандоʼ Нумʼ ӈаркаˮя ӈэванʼ пысэйдˮ.



Хавамда, яӈорʼ Илелмамда ӈаниʼ Вадесоˮмада

(Мф 17:22-23; Мк 9:30-32)

Ненэциеˮ малʼ Иисусʼ сертавэнʼ пысавандоʼ мальӈгана, Иисус Тохоламбадахата ма:
44«Хэтыбада Вадахаˮни сававна инзеледаˮ: Ненэцяʼ Нюӈэ Нюмдебада ненэциеˮ ӈудахаˮ миˮманда»+.
45Пыдхавадоʼ тикы Вадида нидоʼ хамэдаˮ. Вадита хамэди хамэдавоӈгадандоʼ нядандоʼ Вадита хамэдиˮ таклавы, тарсиˮ тикыʼ нямна Сита хонра сейдоʼ пинаˮ+.



Сямянхат ӈарка хибя?

(Мф 18:1-5; Мк 9:33-37)

46•Ӈобӈгуна Тохоламбадида помнандоʼ ханяӈэндоʼ сямянхат ӈарка ӈэвамʼ тасламбиˮ.
47Ибетоʼ ядэрабцоход тенева, Иисус ӈацекымʼ Хэвханда нултахая ма:
48«Хибяри тюкуʼ тоˮлаха ӈацекымʼ Мань нюмганани сейханда пэнда, Сиˮми сейханда пэӈа. Сиˮми сейханда пэндахав, Сиˮми Ӈэдаравымʼ сейханда пэӈа. Ханяӈэраˮ поӈганандаˮ сямянхат нюдя, тикараˮ сямянхат ӈарка»+.



Нянаˮ нятнаˮ

(Мк 9:38-40)

49Иоанн Нянда ма: «Ервэй! Маняˮ ӈобˮ ненэцямʼ манэˮӈаваць. Пыда Пыдар Нюмд нядˮмяць ӈылекы питарпись. Пыда нянанаˮ нинюˮ мыˮ, ӈадьбяˮнаˮ маняˮ табˮлаваць»+.
50Иисус нянда ма: «Нёраˮ табˮламбюˮ. Сиддаˮ ниня сэхэдана, тикы няндаˮ нята»+.



Самария яʼ терˮ Иисусхад таяхалоˮма

51Иисусʼ нувʼ няюʼ пееˮраванда ялэˮ хахаялмаˮ, Пыда Иерусалиманʼ хэванзь таслада+.
52Нерданда ӈэв ӈэдара. Пыдоʼ Самария яхана ӈэда ӈопой харданʼ Еˮэмнянда хусувэй ӈамгэмʼ хамэдаванзь хаяˮ+.
53Тикы яʼ терˮ Иисусʼ Иерусалимʼ няюʼ миманда нид Сита сейхандоʼ ниˮ пэмбюˮ.
54Тикымʼ манэць, Тохоламбадахаюда – Иаков няби Иоанн маӈахаʼ: «Нумʼ Ерваваˮ, харвабˮнанд,* маниʼ нувʼ нярахад сиддоʼ малʼ хадаваʼ еˮэмня тумʼ хаˮма табэдаӈгумиʼ?»
55Иисусхав няндиʼ ёӈгамйˮ, таремʼ ӈэсь сиддиʼ табˮла.*
56Тадтикахад пыдоʼ ӈани несэй харданʼ хаяˮ.*



Иисусʼ пумна ялма

(Мф 8:19-22)

57•Сехэрэвна ядвандоʼ серʼ ӈобˮ ненэцьʼ Иисусанʼ ма: «Ханяриʼ хэбат ӈоˮ, мань Пумнанд тутадмʼ».
58Иисус нянда ма: «Тёнˮ ваӈготидоʼ таняˮ, нувʼ сармикˮ пидясавэйˮ, Ненэцяʼ Нюӈэ Нюмдебадахав ӈэвамда мэсь яхартада яӈгу».
59Няби ненэцяндʼ Иисус таремʼ ма: «Пумнани туˮ». Тикы ненэцяӈгавʼ таремʼ ма: «Нумʼ Ервэй, нюртеˮэʼ нисями сюрманзь сиˮми ӈэдараˮма».
60Иисусхав нянда ма: «Хабэйˮ хартоʼ хабэйдоʼ сюрпаяˮ, пыдхавар ханьˮ, Нумʼ Параӈодадавамʼ ненэцяӈгˮ вадесˮ».
61Ӈани ӈопой ненэцьʼ Нянда ма: «Нумʼ Ервав, мань Пумнанд тутадмʼ, ӈопой, мяˮни терхаˮна лакамбойтаванзь сиˮми ӈэдараˮма».
62Иисус нянда ма: «Ӈобкарт ненэцьʼ манзаямда пяˮмахаданда пуняʼ сылаӈгана Нумʼ Параӈодадавахана тарода яӈгу».






* 9:7 Ирод Антипа – Ирод ӈарка параӈодаʼ хасава ню.

* 9:10 Ханяӈы ӈудахана падвы падаркаˮна тамна таремʼ пады: «вэӈго янʼ».

* 9:54 Ханяӈы ӈудахана падвы падаркаˮна тамна таремʼ пады: «Илияʼ сертаˮмаʼ тотревʼ».

* 9:55 Ханяӈы ӈудахаˮна падвы падаркаˮна тамна таремʼ пады: «Пыда ма: ‹Сёнзьтиʼ мюня ӈамгэʼ тоˮлаха индˮ ӈэвахад пыдариʼ ехэрадинюˮ›».

* 9:56 Ханяӈы ӈудахаˮна падвы падаркаˮна тамна таремʼ пады: «Ненэцяʼ Нюӈэ Нюмдебадахав ненэциеˮ сёнзь хадарабтаванзь нись туˮ, ӈэдаӈгованзь тось».




• 9:1 Мф 10:5-15, Мк 6:7-13

+ 9:1 Лк 6:12-16

+ 9:5 Ӈэд 13:51

+ 9:6 Мк 1:15

• 9:7 Мф 14:1-12, Мк 6:14-29

+ 9:7 Лк 3:1, Лк 9:19

+ 9:9 Лк 3:19-20, Лк 23:8

• 9:10 Мф 14:13-21, Мк 6:30-44, Ин 6:1-14

+ 9:10 Лк 9:2

• 9:18 Мф 16:13-19, Мк 8:27-29

+ 9:19 Лк 9:7,

+ 9:20 Лк 22:67, Ин 11:27

• 9:21 Мф 16:20-28, Мк 8:30

+ 9:22 Лк 17:25, Лк 18:33, Лк 24:7, Ин 2:19

+ 9:23 Мф 10:38-39, Лк 14:27

+ 9:25 Лк 12:20

+ 9:27 Лк 21:32, Ин 21:22

• 9:28 Мф 17:1-8, Мк 9:2-8

+ 9:28 Мк 14:33, Лк 8:51

+ 9:35  Лк 23:35,

• 9:37 Мф 17:14-18, Мк 9:14-27

+ 9:42 Лк 4:35

• 9:43 Мф 17:22-23, Мк 9:30-32

+ 9:44 Лк 9:22, Лк 18:32-33

+ 9:45 Лк 2:50, Лк 18:34

• 9:46 Мф 18:1-5, Мк 9:33-40

+ 9:48 Мф 10:40, Лк 10:16, Ин 13:20

+ 9:49 Мф 7:22, Мф 12:27, Ӈэд 19:13,

+ 9:50 Лк 11:23

+ 9:51 Лк 24:51, Ӈэд 1:9

+ 9:52 Мф 10:5

• 9:57 Мф 8:19-22

Иисусʼ сиˮив юˮ сидямʼ ӈэдараˮма

101•Тикыʼ пуд Нумʼ Ерв ӈани сиˮив юˮ сидямʼ* тохолкодамʼ тэра, тадтикахад сидладʼ Пыда Харта вадʼ ядэрмита хусувэй харданʼ, хусувэй янʼ Нерданда ӈэдараваʼ серʼ,
2няндоʼ ма: «Маˮлаванда няньʼ ӈумʼ ӈока, манзаранаˮ тянёˮ. Ӈадьбята, няньʼ ӈувоˮ сэв маˮламбава Яханда манзарани ӈэдараванда еˮэмня няньʼ ӈувоˮ сэв маˮламбаваʼ Ервмʼ хынумбираˮ+.
3Хаядаˮ! Сармикˮ пондʼ ӈэдарана хувоˮ суюˮ тотревʼ сиддаˮ ӈэдарамбидмʼ+.
4Нянандаˮ есьˮ ӈэсямʼ нёдаˮ содаˮ, падмʼ нёдаˮ содаˮ, ӈэʼ малмʼ нёдаˮ содаˮ, ядвандаˮ серʼ хибяхартахана нёдаˮ тороватˮ.
5Ӈамгэри мятʼ тюбˮнандаˮ, нюртеˮэʼ таремʼ лаханадаˮ: ‹Тюку мякана таӈгабцо таняя!›
6Тикы мякана таӈгабцомʼ няˮмаваʼ пир ненэцьʼ илебта, таӈгабцораˮ нянанда хаёда, тарця ненэцяʼ яӈгобˮ, таӈгабцораˮ пырдариʼ няндаˮ тута.
7Тикы мякана хаидаˮ, ӈамгэмʼ няндаˮ татаˮ, тикахад ӈаворӈадаˮ, идарӈадаˮ, таӈговна ханя, манзарана недбяда танябата тара. Мядоˮ поё нёйдаˮ толабюˮ.
8Ханяӈы харданʼ тэвбатаˮ, таняна сиддаˮ мядиˮлебтоʼ, ӈамгэ ӈавармʼ еˮэмняндаˮ ӈадимдеӈгуˮ, тикыʼ тоˮлаха ӈавармʼ ӈамадаˮ.
9Тикы хардахана хаӈгуртаˮ танябˮ савумдамбидаˮ, няндоʼ таремʼ мадаˮ: ‹Нядандаˮ Нумʼ Параӈодадава хахаялма›+.
10Ӈамгэри харданʼ тобатаˮ, сиддаˮ нибтоʼ тюлеˮ, пинякуʼ хэсь, таремʼ лаханадаˮ:
11‹Ӈэхэˮнаˮ палавы хардатаˮ сиби няндаˮ парпинаˮ, хуркавна ӈодˮ теневабтаˮ тара: Нумʼ Параӈодадава хахаялма›+.
12Няндаˮ мадмʼ, тикы яляхана Содом, тикы хардахад манэць, сибяркавна еремда.



Хэбяхыдоʼ нивыˮ хаевыˮ харадˮ еремандаˮ

(Мф 11:20-24)

13•Хоразинӈэ, маяндортан! Вифсаидаӈэ, маяндортан! Няндиʼ ӈадимдевы мутри Тирхана, Сидонхана ӈадимдевы ӈэбˮнани, тикы маркʼ терˮ ӈумгад сертавы ембдярмʼ серхая, туʼ сибяʼ поӈгана ӈамдёхоя ӈахаˮна хэбяхыдоʼ хаеӈгудонзь+.
14Судеӈгова яляхана Тирхаʼ, Сидонхаʼ нядандаˮ манэць, сибяркавна еремдаӈахаʼ.
15Пыдар ӈоˮ, Капернаумӈэ, ихинянд нувʼ няраʼ ӈэсондʼ пееˮравндаӈэ пыхыдамд тосар? Таремʼ вуни ӈаˮ, пыдар яʼ ӈылыʼ* ӈэсондʼ мантэӈгун.
16Муӈгандаˮ намдорта, Муӈгани намдорӈа, сиддаˮ волтамбада Сиˮми волтамби, Сиˮми волтамбадахав Сиˮми Ӈэдаравымʼ волтамби»+.



Сиˮив юˮ сидяʼ салоˮма

17Сиˮив юˮ сидя Тохоламбадада Иисусанʼ маймба салъядˮ, таремʼ лаханаˮ: «Нумʼ Ерваваˮ, Нюмд нядˮмяць табекурпˮнанаˮ ӈылекахартˮ нянаˮ инзелеˮ!»+
18Иисус няндоʼ ма: «Нувʼ нярахад Сатанаʼ* хэʼ тудревʼ мантэвамʼ Мань манэˮӈавась!

19Ти, ӈабтцавэй халы, ӈабтцавэй скорпион танпа, саю ныхысяламдемба ватодамдаˮ тадмʼ, ӈамгэхэрт няндаˮ вэвамʼ ни хаˮавраӈгуˮ+.
20Ӈылекыˮ няндаˮ инзелеванʼ нёдаˮ маймбюˮ, нюбетаˮ нувʼ няна падвахаˮ маймбидаˮ».



Иисусʼ маймбаˮма

(Мф 11:25-27; 13:16-17)

21•Тикыринда ӈоˮ Иисус Хэбидя Индадʼ серʼ маймбабцохона панˮмахад, вахалъйˮ: «Нувʼ Ерв, яʼ Ерв Нисёвˮ, иӈудотахат, ваӈутахат таклади серо ӈацекэхэˮ ӈадимдеванд няюʼ Нянд сава вади мэˮӈадмʼ. Ненэсянда ӈоˮ, Нисёвˮ, тикы Пыдар инд ватось!
22Хусувэй ӈамгэ Нисяни Няни тавы. Нисянда хавна, Нюнда хибя ӈэвахад хибяхарт ехэра. Нюнда хавна, Нюнда Нисямда ӈадимдеванзь тэравы ненэциеˮ хавна Нисянда хибя ӈэвахад хибяхарт ехэра»+.
23Тад пуна Тохоламбадита няюʼ сюрхалъйˮ, няриндоʼ вахалъйˮ: «Маниенидаˮ сэвхаˮнатаˮ манэтаӈэ, сэвдаˮ ябдаˮ.+
24Няндаˮ мадмʼ, ӈока Нумʼ Вади вадетаˮ, параӈодаˮ пыдараˮ маниенамдаˮ манэˮманʼ харвабатоʼ ӈоˮ, нидонзь маниеˮ, пыдараˮ намдортамдаˮ намдванʼ харвабатоʼ ӈоˮ нидонзь намдорˮ».



Сава Самарияʼ терʼ нямна ӈэда лахарё

25Ти, ӈопой Моисейʼ Ватомʼ теневана нулъйˮ, Иисусмʼ хорпа таремʼ хонрада: «Тохолаӈгодаӈэ, малсяда илмʼ няˮмавани еˮэмня ӈамгэмʼ сертабˮни сава?»+
26Иисус ӈоˮ ӈобтаремʼ хонрада: «Ватохона ӈамгэ пады? Ӈамгэмʼ тикахана толасан?»
27Пыда ма: «Нумʼ Ерв Нумд сеянд яданʼ, сёнзянд ӈарданʼ, ныхынд яданʼ, инд яданʼ мэнед, хахаяда нямд харт пыхыданд пирувна сянд»+.
28Иисус ма: «Тидˮ хэтар. Таремʼ сертад, тадтикахад илеӈгун».
29Моисейʼ Ватомʼ теневанахав пыхыдамда сава няюʼ пэраць, Иисусмʼ хонра: «Хахаяда нями хибя?»
30Иисус нянда ма: «Ӈопой ненэцьʼ Иерусалимхад Иерихонанʼ миманда серʼ сехэрыʼ мюня мартикахаˮ еремы. Панэсавэйʼ няльцькая хаванда пирувна ютˮмахадандоʼ, хаяˮ.
31Тикы сехэрэвна ханондана мимы, ладормы ненэцямʼ манэць, сехэрыʼ няби хэвувна хая.
32Левит* ӈоˮ ӈобтаремʼ таремʼ ӈа: тикы янʼ тэвˮмахаданда, ладормы ненэцямʼ манэˮманда серʼ, хэвʼ нямна хэрабтада.
33Тадхав, маяндортаʼ юседава яʼ хэвувна мимы Самария яʼ тер тиканʼ тэвыˮ. Маяндортакоемʼ манэсоˮмахаданда сялилӈада+.
34Маяндортаʼ няна хая, мерёхота юрмʼ, тадтикахад няръяна ябе идмʼ вабтахая мерю сыхыдэйда. Тадтикахад ха ямб юнонда ниʼ тибтеда, сензелава мятʼ тэвраˮмахаданда, таняна ӈаниʼ манзаяˮӈада.
35Нябимдей яляʼ сензелава мядʼ ерванʼ сидя динариймʼ мисоˮмахаданда ма: ‹Манзаят, ӈамгэхэв ватавна садˮмэнд танябˮ, пуняʼ тэвˮмахадани, тамна салдаӈгув›.
36Мартикахаˮ еремы ненэцяӈгана, пыдар ихинянд, тикы няхарˮ ненэциеˮ ханяӈэндоʼ хахая ӈамгэ?»
37Моисейʼ Ватомʼ теневана вахалъйˮ: «Сита сялилмы хахая няда нивʼ ӈаˮ». Тадтикахад Иисус нянда ма: «Ханьˮ, пыдар ӈобтаремʼ таремʼ ӈаˮ».



Марфахаʼ, Марияхаʼ

38Иисус Тохоламбадита няʼ ядэръямдоʼ малевдавэйʼ, Иисус ӈобˮ хардаконʼ тэвыˮ. Таняна Марфамʼ нюбета не Иисусмʼ мяканда хаӈада+.
39Тикы неʼ Мариямʼ нюбета не няда танявы. Мария Иисусʼ ӈэˮ хэванʼ ӈамдхая, вадетахата инзеле пэйˮ+.
40Марфахав ӈока ӈамгэмʼ хамэдамба ӈулиˮ тэтна. Иисусʼ хэванʼ тэва, Нянда ма: «Нумʼ Ервав, не нями манзаида нярини хаейда, тикана Сел яӈгу? Нянда манˮма, сиˮми нядая!»
41Нумʼ Ерв вадахата ма: «Марфов, Марфов, пыдхавар ӈока ӈамгэʼ нямна няркнан, харасиˮ сэсембин,+
42таранахав ӈопой ӈамгэ. Марияхав саваюмʼ пелямʼ тэравы, тикамда няданда нидоʼ мартˮ».






* 10:1 Ханяӈы ӈудахана падвы падаркаˮна таремʼ пады: «сиˮив юˮ».

* 10:15 Яʼ ӈылы – хавыˮ я.

* 10:18 Сатана – ӈаʼ нюмʼ, ӈылекыˮ ерв.

* 10:32 Левит – Левийʼ паӈгхад ӈэда ненэцяˮ, Хэбидя Хардахана ханондани нядабадаӈэ манзаранаˮ.




• 10:1 Мф 10:7-16

+ 10:2 Мф 9:37-38, Ин 4:35

+ 10:3 Мф 10:16

+ 10:9 Мк 1:15

+ 10:11 Ӈэд 13:51

• 10:13 Мф 11:20-24

+ 10:13 Мк 6:45, Мк 8:21, Мк 3:7

+ 10:16 Мф 10:40, Мф 25:45, Ин 13:20,

+ 10:17 Мк 16:17, Ӈэд 5:16, Ӈэд 8:7, Ӈэд 16:18, Ӈэд 19:12

+ 10:19  Мк 16:18, Ӈэд 28:3-5

• 10:21 Мф 11:25-27, Мф 13:16-17

+ 10:22 Ин 6:46, Ин 7:29, Ин 8:19, Ин 10:15

+ 10:23 Мф 13:16-17

+ 10:25 Лк 18:18

+ 10:27  Мф 22:37, Мк 12:30

+ 10:33  Ин 4:9, Ин 8:48

+ 10:38 Ин 11:1, Ин 12:2

+ 10:39 Лк 8:35

+ 10:41 Лк 12:25

Туёˮмаʼ нямна Тохолаˮмада

(Мф 6:9-15; 7:7-11)

111•Ӈобӈгуна Иисус ӈопой яхана туёˮӈа. Туёсоˮмахаданда, Тохоламбадахатата ӈопой Нянда ма: «Нумʼ Ерваваˮ, Иоанн тохоламбадида туёць тохолавыдаˮнёˮ, Пыдар ӈоˮ сиднаˮ тохолаˮма»+.
2Иисус няндоʼ ма: «Туёпатаˮ таремʼ лаханадаˮ:


Нисёвˮ*,

Пыдар нюмл хэбидя ӈэя,

Параӈодадавар тоя.*

3Хусувэй яляʼ нянаˮ

тарана мэдаваˮ тамбюˮ.

4Хэбяхынаˮ хаˮавраˮ,

маняˮ ӈоˮ ӈобтаремʼ нянанаˮ

ӈатебясавэй ӈатебясялмдембинаˮнёˮ.

Сиднаˮ нён хорпюˮ*»+.



5Тикыʼ пуд Иисус няндоʼ ма: «Ӈавэнʼ ханяӈэндаˮ тарця сава няда танябтавʼ, пиʼ еркана нянда тобˮнанда, мамбˮнанда: ‹Нявэй, няхарˮ нянькоцядами танда едʼ таˮма,
6мядондами то, ӈадимдевндами ӈаврами яӈгу›.
7Хонрамбадаʼ няда мята мюня мэсь вахалтыˮ: ‹Сиˮми нён яебтамбюˮ. Нёни симʼ мале пакалӈавась. Ӈацекыни ваˮавʼ ниня нянани мэˮ, няньмʼ нянд тась ӈутми яӈгу, мань тедаʼ юрка нив пирасˮ›.
8Мань няндаˮ мадмʼ, сава нянда ӈэваʼ еˮэмня нёхортабˮнанда юркˮ, няньмʼ нёхортабˮнанда мисˮ, выктаванда еˮэмня, юркаӈгуˮ, сяӈокувна няхананда тара, таӈокувна нянда мита.
9Мань ӈадьбяˮни няндаˮ мадмʼ: ханадаˮ, няндаˮ тата; пюдаˮ, хоӈгудаˮ; тоярӈадаˮ, няндаˮ нэӈгуда.
10Ӈадьбята ӈоˮ хусувэй, ӈамгэмʼ ханда няˮмарпи, пюна хомби, тояртанʼ нэвнда+.
11Поӈганандаˮ, нисяӈэ*, халямʼ ханда хасава нюхунда ӈабтцавэй халымʼ миˮманда танявнавʼ?
12Нибтя хасава нюнда ханда сарˮнюʼ еˮэйӈэ ӈабтцавэй скорпионмʼ митнакы?
13Пыдараˮ вэнзуӈэ, нюхутаˮ сава ӈавэ мипа теневадаˮнёˮ, нумгана мэна Нисяхавараˮ Няданда Хэбидя Индадмʼ хананахаˮ тамна ханя мисˮ!»+



Иисус няби Веельзевул

(Мф 12:22-30; Мк 3:20-27)

14•Ӈобӈгуна Иисус ненэцямʼ нянзялмдевы ӈылекамʼ питарӈа. Ӈылека ненэцяӈгад тарпˮмахаданда нянзяда лахана пэйˮ. Ненэцяˮ пысаӈгаˮ.
15Ханяӈыдоʼ таремʼ маˮ: «Пыда ӈылекыˮ ервʼ – Веельзевулʼ ныхымʼ мэць ӈылекы питарпи»+
16Ӈанихивˮ Иисусмʼ хорпа, нумгад ӈэда ненадомʼ манэˮлабта хонаркурӈаˮ+.
17Иисусхав ибетоʼ ядэрабцоход тенева, няндоʼ ма: «Хусувэй параӈодадаваʼ терˮ хартоʼ помнандоʼ поёмбатоʼ, параӈодадавадоʼ мюданда тахараӈгу, мядʼ терˮ хартоʼ помнандоʼ поёмбатоʼ, мятоʼ мюданда тахараӈгу.
18Сатана харта пыхыдахананда поёмбабˮнанда, параӈодадавада ханзерˮ нусь пиртада? Пыдараˮ мадаˮнёˮ, Мань Веельзевулʼ ныхымʼ мэць ӈылекы питарпин.
19Мань Веельзевулʼ ныхымʼ мэць ӈылекы питарпабˮнани, тиканда пыдараˮ нюдаˮ хибяʼ ныхымʼ мэць ӈылекы питарпиˮ? Ӈадьбятоʼ пыдоʼ сиддаˮ судебадаӈэ тараӈгуˮ+.
20Мань Нумʼ ныхыхына ӈылекы питарпабˮни тикахавана Нумʼ Параӈодадава няндаˮ тэвыˮ.
21Мэбета, мирвсавэй ненэцьʼ харта мята лэтрамбабˮнанда, илебцада нида ётˮ,
22тадхав няданда сата тикы ненэцямʼ пясь сита пирдаˮлебˮ, енабцоӈэ мэˮмы мирвада мартыда, ханавы ӈавэда тяртыда.
23Мань няюнани ниня мэна – Сиˮми сэхэдана, Мань нянани ниня маˮлаӈгода – тодоʼ яхаˮ пидеӈгода+.



Ӈылекаʼ салоˮма

(Мф 12:43-45)

24Ӈылека ненэцяӈгад тарпˮмахаданда хасерˮ ядамда пюрць ицяда яˮамна ядэрпата, хасерˮ ядамда ни хомбюˮ. Тиканда таремʼ ма: ‹Неры тарпˮма мякани салтывˮ›.
25Салоˮмахаданда мята наˮволмэӈэ, хабтумдавэӈэ хода.
26Тадтикахад хэˮмяхаданда няданда тамна вэнзу сиˮив ӈылекамʼ тэвра. Тэвˮмахадандоʼ мятʼ тюˮ, таʼ илелъядˮ. Тикахавахана тикы ненэцяӈгана пуданаюмʼ серˮ ханяцейʼ вэва ӈэӈгу».



Ненэй яб

27Иисусʼ тамна лаханабˮ, ненэциеˮ мандалʼ поӈгад ӈобˮ не таремʼ тёрейˮ: «Сит ховы, Сит ӈамябтавы не ябда!»+
28Иисусхав ма: «Ябданахавˮ Нумʼ ваданʼ инзеленаˮ, Нумʼ вадаʼ серʼ ӈэдаˮ»+.



Ненэциеˮ ненадоридамдоʼ пюроˮма

(Мф 12:38-42; Мк 8:12)

29•Ненэциеˮ тамна ӈокавна маˮлёваʼ серʼ Иисус лахана пэйˮ: «Тюку илӈгы ненэцяˮ вэнзуˮ. Ненадодамдоʼ пюˮ, Ионаʼ ненадоʼ хавна, няндоʼ ӈадимдевнда ӈани ненадо яӈгу.
30Ионаʼ Ниневияʼ* терхаˮ ненадумдаˮмаӈэ хэˮмяʼ тотревʼ, Ненэцяʼ Нюӈэ Нюмдебада ӈоˮ тюку илӈгы ненэцяӈгаˮна ненадумдаˮмаӈэ тараӈгу.
31Ядембада яʼ не параӈода судеӈгова яляхана тюку илӈгы ненэцие няць ӈобтʼ нултыˮ, сиддоʼ вомдартаӈгу. Пыдхавада няби яʼ вэкад Соломонʼ иӈудота вадахаˮ инзелеванзь турӈась. Тедахавʼ ти, Соломонхад тамна Вата тюкохона мэ+.
32Судеӈгова яляхана Ниневияʼ терˮ тюку илӈгы ненэциеˮ няʼ ӈобтʼ нултыдˮ, тикы илӈгы ненэцие вомдартаӈгудоʼ. Пыдоʼ Нумʼ Вади вадета Ионанʼ инзеле, хэбяхыдоʼ хаеˮнисядоˮомʼ. Тедахавʼ ти, Ионахад тамна Вата тюкохона мэ+.



Пыхыдʼ серакабтахав – сэв

(Мф 5:15; 6:22-23)

33•Хибяхарт серакабтмʼ тюнехэя таклада янʼ, хыдяʼ ӈылʼ нида ӈабтаӈгуˮ. Нябинзерцейʼ мятʼ тюӈганаˮ ялямʼ маниевандоʼ еˮэмня тюˮуй ӈамдёсянда ниʼ ӈабтамбада+.
34Пыхыданд серакабтахав сэв нивʼ ӈаˮ, сэванд хабто ӈэбˮ, пыхыдар ӈарханда яленаӈгу, сэванд вэва ӈэбˮ, пыхыдар ӈаниʼ ӈарханда пэваӈгу.
35Ти, сыркарˮ, нянанд ӈэда яля пэвдяхав ни ӈаˮ?
36Пыхыдар ӈарханда яленахавабˮ, ӈобкарт пелянда пэвдясябˮ, тикахана сит серакабтˮ ялэмдамбададревʼ хусувэй ӈамгэ яленаӈгу».



Фарисей, Моисейʼ Ватомʼ теневани Вомдартамбаˮмада

(Мф 23:1-36; Мк 12:38-40; Лк 20:45-47)

37•Иисусʼ таремʼ лаханабˮ, ӈобˮ фарисей Сита мяканда ӈаворманзь хаӈась. Иисус нянанда хая, тольʼ хэванʼ ӈамдыˮ.
38Иисус ӈаворманда нерня Ӈудида нида халтаˮ, фарисейхав тикымʼ манэˮманда серʼ тэри пысэйˮ+.
39Нумʼ Ервхав нянда ма: «Пыдараˮ фарисейӈэ, хыдяндаˮ, педандаˮ пиняӈэцеймда хабтумдамбидаˮ, сёнзьтаˮ мюйхавˮ ӈамлутвахана, вэнзухуна панˮӈаˮ.
40Иӈуцядаӈэ! Тюˮуймʼ сертавы, мюймʼ сертавы Ӈопой ни ӈаˮ?
41Таʼ екававна таняна ӈамгэхэтатаˮ маӈгбадахаˮ митерадаˮ, тикахана хусувэй ӈамгэраˮ хабто ӈэӈгу.
42Фарисейӈэ маяндыдаˮ! Пыдараˮ мятахад, рутахад, хуркариˮ яхад вадёдахат юдимдей пелямдоʼ мипабатаˮ ӈодˮ, тидˮ ӈэвамʼ, Нувмʼ мэневамʼ хаебидаˮ. Тикы сермʼ сертаба тара, няби сермʼ ӈоˮ хэрабтамба ӈаниʼ ни тараˮ+.
43Фарисейӈэ, маяндыдаˮ! Маˮлюӈгалава мякаˮна ненадори яхаˮна ӈамдёвамʼ харвобтасетыдаˮ, тэмдолава яхаˮна ненэциеˮ няндаˮ тороватвамʼ харвобтасетыдаˮ+.
44Маяндыдаˮ!* Пыдараˮ таклёда пэмбдоˮ тоˮлахадаˮ, ненэцяˮ тикы пэмбдоˮ нимня ядэрпатоʼ ӈодˮ, пэмбдоˮ ӈэвахад ехэраˮ».
45Тикы Вадахата ӈобˮ Моисейʼ Ватомʼ теневана Нянда таремʼ ма: «Сиднаˮ тохоламбадаваˮ, тикы Вадид инаˮ вомдабиˮ».
46Пыдхавада няндоʼ ма: «Моисейʼ Ватомʼ теневанаӈэ, маяндыдаˮ! Ненэциеˮ марцьʼ ниʼ илсяда саӈговота ӈавэ пэръядаˮ. Пыдхавараˮ ӈудитаˮ таркаˮ маликахарт тикахаˮ тебилеванʼ нидаˮ харваˮ.
47Маяндыдаˮ! Нисянатаˮ хадавыˮ Нумʼ Вади вадетиˮ хальмерˮ пэʼ хоркадёд сертабидаˮ.
48Тикаханандаˮ пыдараˮ нисянатаˮ сертаӈгоˮми ӈадимдембидаˮ, нисянатаˮ серʼ ӈадаˮ: пыдоʼ Нумʼ Вади вадети маядавыˮ, пыдараˮ Нумʼ Вади вадетиˮ хальмерˮ пэʼ хоркадёд сертабидаˮ+.
49Ӈадьбята ӈоˮ Нумʼ мутрахат Мутрада таремʼ маˮнивʼ: ‹Няндоʼ Нумʼ Вади вадети, тика Ӈэдаравы ӈэдараӈгудмʼ. Ханяӈыдоʼ хадаӈгудоʼ, ӈани ханяӈэхэбидоʼ питартыдоʼ›+.
50Тиканда яʼ тирʼ ӈадимяʼ мальӈгэхэд Нумʼ Вади вадетиˮ вэиˮ хамдувоˮмаʼ еˮэмня тюку илӈгы ненэцяˮ танаравыˮ ӈэӈгуˮ,
51Авельʼ вэяʼ хамдувоˮмахад хана, Нумдʼ ханондалавахаʼ Хэбидя Хардахаʼ поӈгана маядавы Захарияʼ вэяʼ хамдувоˮмаʼ ӈэсондʼ. Тюку илӈгы ненэцяˮ, няндаˮ мадмʼ, танаравэдаˮ ӈэӈгудаˮ.
52Моисейʼ Ватомʼ теневанаӈэ, маяндыдаˮ! Теневабцоʼ няӈгабцямʼ ханадаˮ. Хартаˮ нидаˮ тюӈгˮ, тюӈгутани нидаˮ ӈэдарамбюˮ».
53Иисусʼ таняд хэванда мальӈгана, Моисейʼ Ватомʼ теневанаˮ, фарисейˮ сацьри сахамаˮ, хусувэй хонрамбадахандоʼ Сита лахана вэкпиˮ.
54Таремʼ пыдоʼ вэвамʼ Нямнанда пюрць, Няӈгаданда ӈэда Вадахата таркаӈгаˮ+.






* 11:2 Ханяӈы ӈудахана падвы падаркаˮна таремʼ пады: «Нумгана мэна Нисяваˮ».

* 11:2 Ханяӈы ӈудахана падвы падаркаˮна тамна таремʼ пады: «Ватор, нувʼ няӈэнда тотревʼ яʼ ниня ӈаниʼ таремʼ ӈэя».

* 11:4 Ханяӈы ӈудахана падвы падаркаˮна тамна таремʼ пады: «сиднаˮ вэнзухуд ӈэдаˮ».

* 11:11 Ханяӈы ӈудахана падвы падаркаˮна тамна таремʼ пады: «няньмʼ ханда хасава нюхунда манябэмʼ миˮмандараˮ танянакы?»

* 11:30 Ниневия – Израильʼ тер таӈылмдамбавы, сюдбяко, вэбты Ассирия параӈодадаваʼ няхатата ӈарка марˮ.

* 11:44 Синодал Нумʼ Падаркана тамна таремʼ пады: «Моисейʼ Ватомʼ теневанаӈэ, фарисейӈэ, сидяʼ няндотаӈэ».




• 11:1 Мф 6:9-15, Мф 7:7-11

+ 11:1 Мф 11:2, Мк 2:18, Ин 1:35

+ 11:4 Мф 26:41

+ 11:10  Мф 18:19, Мф 21:22, Мк 11:24, Ин 14:13-14,

+ 11:13  Мф 12:34, Ӈэд 2:38

• 11:14 Мф 12:22-30, Мф 12:43-45, Мк 3:20-27

+ 11:15  Мф 9:34, Мф 10:25

+ 11:16 Мк 8:11,

+ 11:19 Лк 9:49, Ӈэд 19:13

+ 11:23 Лк 9:50

+ 11:27 Лк 1:48

+ 11:28 Ин 13:17,

• 11:29 Мф 12:38-42, Мф 16:1-4, Мк 8:11-13

+ 11:31  Мф 12:6

+ 11:32 Иона 3:5

• 11:33 Мф 6:22-23

+ 11:33 Мф 5:15, Мк 4:21, Лк 8:16

• 11:37 Мф 23:1-36, Мк 12:38-40, Лк 20:45-47

+ 11:38 Мк 7:3-5

+ 11:42 Лк 18:12

+ 11:43 Лк 14:7, Лк 20:46

+ 11:48 Ӈэд 7:51-52

+ 11:49 Мф 21:35

+ 11:54 Лк 20:20

Сидяʼ няндобцоход тосадаˮ

121Таʼ ёльцьӈгана толаваʼ техэ ненэцяˮ маˮлыдˮ, нидоʼ танпаваʼ пирӈэ хаяˮ. Нюртеˮэʼ Иисус Харта Тохоламбадахата лахана пэйˮ: «Фарисейˮ тимдеӈгосяндʼ тосадаˮ, тикы тимдеӈгосьʼ сидя нянд ӈэва+.
2Ӈобкарт таклада серˮ ӈадимадавэйʼ ни ӈэӈгуˮ, ӈобкарт сюрпада серˮ пуномадавэйʼ ни ӈэӈгуˮ+.
3Ӈадьбята ӈоˮ, пэвдяхана хэтвэмдаˮ яляхана намдаӈгудоʼ, мядʼ мюня хаʼ синʼ хасабарць хэтвыдаˮ харадʼ махаʼ нид хэтвыˮ ӈэӈгуˮ.



Хибянʼ пина тара

(Мф 10:28-31)

4•Мань няндаˮ, сава Няхаˮни таремʼ мадмʼ: ненэциеˮ хаберо хадабадахаˮ нёдаˮ пинˮ, пыдоʼ тикыʼ хавна ӈамгэхэртмʼ серта ниˮ пирасˮ.
5Хибянʼ пина таравамʼ Мань няндаˮ вадетав: ненэциеˮ хаберо хадаˮмахаданда гееннанʼ* мось Ватонда Танянанʼ сейдаˮ пинаяˮ. Ненэся няндаˮ мадмʼ, Нянда сейдаˮ пинаяˮ.
6Самляӈг лэˮморакомʼ сидя ассарий есяковна мирдапада ни ӈаˮ? Хуркавна ӈоˮ ӈобкартамдоʼ Нумʼ ни юрˮ.
7Пыдараˮ ӈоˮ ӈэвандаˮ таркартˮ малʼ толавыˮ. Сейдаˮ нёяˮ пинˮ, пыдараˮ ӈока лэˮморакоход тамна таранадаˮ+.



Ненэциеˮ сякаˮна Христосхад нёдаˮ сядоларюˮ

(Мф 10:32-33; 12:32; 10:19-20)

8Няндаˮ мадамнёˮ: хибяри хибя ненэциеˮ сякаˮна Сиˮми теневанаданда вадепата, Ненэцяʼ Нюӈэ Нюмдебада ӈоˮ Нумʼ юне ядэланиˮ сякаˮна сита теневанаданда вадета.
9Хибяри хибя ненэциеˮ сякаˮна Нядани таяхалпата, тикы Нумʼ юне ядэланиˮ сякаˮна таяхалмы ӈэӈгу+.
10Хусувэй хибя Ненэцяʼ Нюӈэ Нюмдебадаʼ етʼ вэнзерʼ лаханабта, хэбяхада хаˮавраванда, Хэбидя Индадʼ етʼ вэнзерʼ лахананахав, хэбяхада хаˮавраванда ни ӈаˮ+.
11Сиддаˮ маˮлюӈгалава мякˮ, ервхаˮ, ӈарктахаˮ тэврабтоʼ, вадахатоʼ ханзерˮ лаханавандаˮ нямна, ӈамгэмʼ хэтвандаˮ нямна нёдаˮ нярканˮ.
12Таʼ ёльцьӈгана Хэбидя Индˮ ӈамгэмʼ хэтваʼ нямна сиддаˮ тохолаӈгу».



Иӈуцяда тэта ненэцяʼ нямна ӈэда лахарё

13•Хибяхав ненэциеˮ поӈгад Иисусанʼ вахалъйˮ: «Сиднаˮ тохоламбадаваˮ, хасава няхани манˮ, нисяни хаевы илебцмʼ нянани тярӈамда».
14Иисусхав нянда таремʼ ма: «Хасавов, хибя помнандиʼ тяротаӈэ, судеӈгодаӈэ Сиˮми ӈабтаса?»
15Тадтикахад няндоʼ ма: «Сырӈадаˮ, сямян мародавахад лэтрыдаˮ, тад ӈоˮ ненэцяʼ илʼ илебцанда ӈока ӈэвахад вуни переˮ».
16Тадтикахад няндоʼ хара явна ӈэда лахарёмʼ вадеˮӈа: «Ӈопой тэта ненэцьʼ няньʼ ӈувота сэвˮ яхад сававна вадёдавыˮ.
17Пыда харта инда серʼ таремʼ ибедорӈа: ‹Ханзерˮ ӈэбˮни сава? Няньʼ ӈувоˮни сэв маˮласьʼ ями яӈгунюˮ?›
18Тадтикахад ма: ‹Таремʼ сертабˮни тара: яхад соявыˮ ӈавраˮни тин тахабтаӈгун, тика тамна ӈарка тин сертаӈгудмʼ, сямян няньʼ ӈувоˮ сэв, сямян сава илебями малʼ таняʼ мэӈгун.
19Харˮни сёнзяни мюй индкани мандадмʼ: «Сёнзяни мюй индˮ! Пыдар илебцар ӈоков, ӈокаˮя похоˮ тэваӈгуˮ, ныланˮ, ӈаворˮ, идарˮ, маймба илеˮ»›.
20Нумгавʼ нянда таремʼ ма: ‹Саˮлаков! Тюку пиʼ сёнзянд мюй индат няданд пуняʼ хандадоʼ, тиканда маˮлавыд хибянʼ тэваӈгудˮ?›
21Харта еˮэмнянда илебцмʼ маˮламбабата ӈодˮ, Нумʼ еˮэмня ниня тэтевортахана ӈаниʼ таремʼ ӈэӈгу».



Сейдаˮ нёя нярканˮ

(Мф 6:25-34)

22Тадтикахад Иисус Тохоламбадахата ма: «Ӈадьбяˮни няндаˮ мадмʼ, иландаˮ еˮэмня ӈамгэмʼ ӈавормавнандаˮ, ӈаямдаˮ ӈамгэхэна ембпаваʼ нямна нёдаˮ нярканˮ.
23Индкавˮ ӈаврахад саць тара, пыхыд ембдяркад саць тара.
24Варӈэхэˮ сыркарӈадаˮ: пыдоʼ няньʼ ӈувоˮ сэв янʼ ниˮ пыдабтамбюˮ, няньʼ ӈуво ниˮ маторпюˮ, пыдоʼ тиндоʼ, лэтраӈгосяндоʼ яӈгу, сиддоʼ Нумʼ ӈавламби. Пыдараˮ нувʼ сармикахат сян пирувна тамна таранадаˮ!+
25Тад ӈоˮ ханяӈэраˮ няркнаванда нид харта иламда тянёмбохортавна ямбумда пирˮӈада?
26Тиканда, ӈулиˮ тянёхортамʼ серта нихивабˮ пирасˮ, ӈаниˮ ӈавэˮ нямна ӈамгэ няркнадаˮ?
27Лилиямʼ нюбета ӈамдэдʼ ханзерˮ вадёдаванʼ сыркарӈадаˮ. Саӈговота манзаямʼ ниˮ пэрˮ, ниˮ панорˮ. Мань няндаˮ мадмʼ, Соломонхарт юнда ӈарка ӈэбˮ ӈоˮ, ӈобкартандоʼ пирувна нивы ембдёсетуˮ.
28Тюку яляʼ лабтахана таняна, хуняна хорʼ мюʼ паклеванда ӈумгартмʼ Нумʼ таремʼ ембпата, тамна ханяцейʼ сомбовна сиддаˮ ембта! Пунрёбцораˮ тянёӈэ!+
29Тиканда, ӈамгэмʼ ӈавормандаˮ нямна, ӈамгэмʼ ӈэрмандаˮ нямна нёдаˮ пюнерˮ, нёдаˮ нярканˮ.
30Тикы сямян ӈавэ, яʼ тиркад перена ненэцяˮ пюръядоʼ. Нумʼ Нисяхавараˮ тикыˮ нянандаˮ таравахад теневˮнивʼ.
31Ӈабцатаˮ Параӈодадавамда* пюдаˮ, тикахана тикыˮ ӈамгэˮ, малʼ няндаˮ хаˮамӈгудˮ.
32Янʼ ӈамгэ мандалˮӈэ, нён пинˮ! Тад ӈоˮ Нумʼ Нисяраˮ Параӈодадавамда няндаˮ таванʼ харва+.
33Илебциедаˮ мирдапидаˮ, маӈгбадахаˮ митеръядаˮ. Еˮэмняндаˮ ниня таӈомдана есьˮ ӈэсяндамдаˮ сертадаˮ, тикахав нумгана ӈэда малда яӈгода илебц, таняна талей нида хахаялтеӈгуˮ, тармʼ пидабада халы нида вомдаӈгуˮ+.
34Ханяна илебцараˮ таня, таняна сейраˮ ӈэӈгу.



Ивъерʼ нятнаˮ хабиˮ нямна ӈэда лахарё

(Мф 24:45-51)

35•Ёнэдаˮ нитаяˮ, серакабтадаˮ туˮӈаяˮ.
36Тюва мядиˮмярмахад салтана ервамдоʼ ӈатенаˮ ненэциеˮ тоˮлахадаˮ ӈадаˮ. Таняд тоˮмахаданда пыда тоярта, пыдоʼ таминдоʼ еˮэмнянда нёмʼ нэӈгудоʼ.
37Ервадоʼ тэвˮмахаданда хабида ниня хонёдаӈэ хобˮнанда, тикыˮ хабиˮ ябдаˮ. Ненэся няндаˮ мадмʼ, пыда нимда сяраӈгу, тадтикахад сиддоʼ тольʼ хэванʼ ӈабтаˮмахаданда някундоʼ тось сиддоʼ манзаята.
38Пиʼ еркана тобта ӈодˮ, ялэманда нерня тобта ӈодˮ, ервадоʼ сиддоʼ ӈобтикы тарцяӈэ хобта, тикыˮ ябдаˮ
39Теневабтаˮ сава: мядʼ ерв сяхаʼ пиркаˮна талейʼ товахад теневавы ӈэбта,* мята ӈылымʼ сабка нидась ӈэдараӈгуˮ.
40Пыдараˮ ӈоˮ лэтыдаˮ, Ненэцяʼ Нюӈэ Нюмдебада нива ӈатевандаˮ ёльцьӈгана тута».
41Тадтикахад Пётр Нянда ма: «Нумʼ Ервав, тикы хара явна ӈэда лахарёмд няринаˮ вадеˮӈаравʼ, нибтя хусувэянʼ вадеˮӈаравʼ?»
42Нумʼ Ервхав масиˮ: «Хабихита тарабцонда ёльцьӈгана мянувнандоʼ мэдамдоʼ митерпа ервандоʼ ӈани хабита ӈэваʼ ниʼ ӈабтавы иӈудота, ивъерʼ ервханда нятна мядʼ серо пэртя, тикы хибя?
43Ервада тэвˮмахаданда, тикы хабиʼ таремʼ ӈэвамʼ хобˮнанда, тикы хаби ябда+.
44Ненэся няндаˮ мадмʼ, ервада сита сямян илебцамда маниенаӈэ ӈабтаӈгу.
45Тикы хаби таремʼ ихинянда мамбта: ‹Ервами яноˮмонда›, тадтикахад хаби, не хаби нида ладорпа пяӈгу, ӈаворта, идарта, ябелӈгаӈгу+.
46Тикахана хабинд ервада нива ӈатеˮмя яляхананда, нива тосаˮмаʼ ёльцьӈгана тута, хабимда сидя янʼ лекабтаӈгуда, тадтикахад ивъерʼ ниня ӈэди танараванда пирувна мэӈгуда.
47Ерванда ватоход теневабта ӈодˮ, ниня хамэдёда хабихив, ватонда серʼ ниня ӈэда хабихив ӈокаʼ садавы ӈэӈгу.
48Ехэравэхэв, хуркавна ӈоˮ садаваʼ пир ӈэбˮнанда ӈодˮ, тянёвна садавы ӈэӈгу. Хусувэй ӈокамʼ няˮмавэхэд, ӈокамʼ ханаӈгуˮ. Хибянʼ ӈокавна мицаˮ, тикахад тамна ӈокавна хандаˮ.



Тяротаваʼ нямна Лаханаˮмада

(Мф 10:34-36)

49•Мань тумʼ яʼ ниʼ мованзь тодамзь, Мань мале туʼ табцаванʼ ханяцейʼ харвадмʼ.
50Хэхэдаӈговахана Мань хэхэдавы ӈэбˮни тара, тикыʼ ёльцеваʼ ӈэсондʼ Мань маяндорӈадмʼ!+
51Пыдараˮ таремʼ ибедортакэдаˮ, яʼ ниʼ таӈгабцомʼ тась товэкэдмʼ? Тарця ни ӈаˮ, няндаˮ мадмʼ, Мань тяроˮмамʼ минредмʼ+.
52Тад нерняʼ ӈоˮ ӈопой мякана иленаˮ самляӈг ненэцьʼ тяротаˮ, няхартоʼ сидяхаʼ етʼ ӈэӈгуˮ, сидяхаʼ няхарˮ етʼ ӈэӈгухуʼ.
53Нися нюнда етʼ ӈэӈгу, ню нисянда етʼ ӈэӈгу: небя не нюнда етʼ ӈэӈгу, не ню небянда етʼ ӈэӈгу: хада меяконда етʼ ӈэӈгу, меяко хаданда етʼ ӈэӈгу».



Ёльцямʼ тасламбираˮ

(Мф 16:2-3)

54•Иисус ненэциеˮ мандалтʼ таремʼ лахана: «Пыдараˮ яляʼ падёʼ няд тюˮуʼ тантана тирмʼ манэпатаˮ, таминдаˮ манзетыдаˮнёˮ: ‹Сарё ӈэӈгу›, тадтикахад таремʼ хэсеты.
55Иба яʼ няд мерцянда мимбˮ, таремʼ манзетыдаˮнёˮ: ‹Ядембаӈгу›, таремʼ хэсеты.
56Сидяʼ няндотаӈэ! Яʼ, нувʼ няраʼ хуркахаʼ ӈэвамʼ тасла теневадаˮнёˮ, ханзерˮ тикы ёльцямʼ тасла нираˮ пирасˮ?»



Сит вомдартамбаданд няʼ поёдиʼ сава ӈэя

(Мф 5:25-26)

57«Ӈамгэ ненэся ӈэвамʼ ханзерˮ пыдараˮ хартаˮ нираˮ тасламбюˮ?
58Сит вомдартамбаданд няʼ суданʼ хэбтиʼ, мимахандиʼ поёдиʼ савумда варемд мэсˮ. Нябинзерʼ сит судеӈгоданʼ нюхулеӈгу, судеӈгодар манзаранаханда сит мита, тикар сит сяролава мятʼ моӈгу.
59Нянд мадмʼ: пудана есякомд миˮмадавэйʼ таняд нин тарпаӈгуˮ».






* 12:5 Геенна – вэнзу ненэцие ӈулиˮ пудана танарамбава я.

* 12:31 Ханяӈы ӈудахана падвы падаркаˮна таремʼ пады: «Нумʼ Параӈодавамʼ».

* 12:39 Ханяӈы ӈудахана падвы падаркаˮна тамна таремʼ пады: «пыда вунзя хонёдˮ».




+ 12:1 Мф 16:6, Мк 8:15,

+ 12:2 Мф 10:26, Мк 4:22, Лк 8:17

• 12:4 Мф 10:17-20, Мф 10:28-33

+ 12:7 Мф 6:26, Мф 12:12

+ 12:9 Мф 25:12,

+ 12:10 Мф 12:31-32, Мк 3:29

• 12:13 Мф 6:19-21, Мф 6:25-34

+ 12:24 Мф 10:31, Мф 12:12

+ 12:28 Мф 8:26, Мф 14:31, Мф 16:8

+ 12:32  Ин 10:16, Лк 22:29

+ 12:33 Мф 19:21, Лк 18:22

• 12:35 Мф 24:45-51

+ 12:43 Мф 25:21, Ин 13:17

+ 12:45 Мф 25:5

• 12:49 Мф 10:34-36

+ 12:50 Мк 10:38

+ 12:51 Ӈэд 14:4

• 12:54 Мф 5:25-26, Мф 16:2-3

Хэбяхыдаˮ хаейдаˮ

131Таʼ мальӈгана тикахана мэвыˮ ханяӈыдоʼ тоˮ, ханзерˮ Пилат+ Галилеяʼ терˮ вэи ханотоʼ вэяхана хулцоˮмамʼ Иисусанʼ вадеˮӈадоʼ+.
2Тикы вадахатоʼ Иисус ма: «Пыдараˮ ихиняндаˮ тикы Галилеяʼ терˮ таремʼ маяндорˮмадоʼ, ӈаниˮ Галилеяʼ терхат хэбяхытоʼ саць ӈока ӈэваʼ нид таремʼ ӈа?
3Няндаˮ мадмʼ, тарця ни ӈаˮ, ӈабцакаванда хэбяхыдаˮ нибтаˮ хаеˮ, ӈаниʼ малʼ таремʼ хаӈгудаˮ.
4Силоамхана ӈэда пирцярка харад юкад вата сидндет ненэцяʼ ниʼ мантэйˮ, сиддоʼ хада, пыдараˮ ихиняндаˮ Иерусалимхана иленахат пыдоʼ саць вэваˮ ӈэвакыˮ+?
5Няндаˮ мадмʼ, тарця ни ӈаˮ, ӈабцакаванда хэбяхыдаˮ нибтаˮ хаеˮ, пыдараˮ ӈоˮ ӈаниʼ малʼ таремʼ хаӈгудаˮ».



Ӈодясяда смоковницаʼ* нямна ӈэда лахарё

6Тадтикахад Иисус хара явна ӈэда лахарёмʼ вадець пя: «Ӈобˮ хибяхавʼ виноград пиˮ вадюлавахананда ӈабтавы смоковницада танявы, ӈодямʼ нямнанда пюрць ӈодямʼ ни хуˮ+.
7Виноград пи вадабаданʼ ма: ‹Ти, мань няхарˮ поʼ ямбанʼ ӈодядами тюку смоковницавна пюрманзь турӈадмʼ, хомбадами яӈгу, сапад, таросиˮ ӈамгэ ямʼ марембаӈгуда?›+
8Нябиюмʼ вадахата таремʼ ма: ‹Ервав! Тюку поʼ ӈаниʼ вадёда хаедава, тедариʼ мань ямда сававна сабкаˮмахадани, савумдаˮмахана синдаӈгув,
9масиˮ нябимдей похона ӈоди тата, нибˮнанда сапъир›».



Еврейˮ ныланава яляхана хоˮлекадавы немʼ Савумдаˮмада

10Иисус ӈобˮ маˮлюӈгалава мякана еврейˮ ныланава яляхана ненэцие тохоламбавы+.
11Юкад вата сидндет поʼ хабцяʼ индкана няˮмаравы не тикахана мэвы, хоˮлекадавы, махамда нензимда яˮмавы.
12Иисус тикы немʼ манэсоˮмахаданда Нянда хаӈада, ма: «Неӈэй, хабцяӈгаданд лаӈгэˮян»
13Иисус Ӈудида неʼ ниʼ мэйда, тикыринда неʼ махада нензимя, Нувмʼ ӈарцуць пя.
14Маˮлюӈгалава мядʼ ерв еврейˮ ныланава яляхана Иисусʼ хабцямʼ савумдавамʼ манэць нерцилыˮ, ненэцяӈгˮ вахалъйˮ: «Манзараванзь таславы матˮ яля таня, тикыˮ яляхаˮна пыхыдадаˮ савумдаванзь турӈадаˮ, еврейˮ ныланава яляхавахана таремʼ нёдаˮ ӈаˮ»+.
15Нумʼ Ерв вадахата ма: «Сидяʼ няндотаӈэ! Хусувэйхавараˮ хоровамда ӈэбта ӈодˮ, ха ямб юномда ӈэбта ӈодˮ еврейˮ ныланава яляхана мэлавахататоʼ индоʼ екахая, идарманзь нида минресятуˮ+?
16Юкад вата сидндет поʼ ямбанʼ Сатанаʼ ӈудахаˮна сярвы тюку Авраамʼ не нюхувмʼ еврейˮ ныланава яляхана лаӈгэць нися серосˮ?»
17Тикы Вадида хэтыбабˮнанда Нянда пуняʼ ӈэвыˮ малʼ сядоларэйдˮ; тика ненэцяˮ малмбойʼ хусувэй сертавы сава Серката маймбиˮ.



Горчицаʼ сэвкоцяхаʼ, тимдеӈгосяхаʼ нямна ӈэда Лахарёда

(Мф 13:31-33; Мк 4:30-32)

18•Тадтикахад Иисус ма: «Нумʼ Параӈодадава ӈамгэʼ тоˮлаха? Ӈамгэʼ тоˮлахаӈэ Мань таслаӈгув?
19Нумʼ Параӈодадавахав ненэцяʼ вадаӈгосьʼ яханда ӈабтавы горчицамʼ нюбета ӈамдэдʼ сэвкоцяраха. Сэвкоця вадёˮмяхаданда ӈарка пяӈэ хая, нувʼ сармикˮ лемзхаˮната хэӈгдамдоʼ хомбиˮ»+.
20Тамна тяхаʼ лахана: «Нумʼ Параӈодадавамʼ ӈамгэʼ тоˮлахаӈэ таслаӈгув?
21Тикы, тимдеӈгосяʼ тоˮлаха. Не тикымʼ няˮмахая, ӈока ямʼ терта ӈэсяндʼ пакледа, тикы, хусамʼ ӈарханда посабтада».



Тыя нё

(Мф 7:13-14, 21-23)

22•Иерусалиманʼ минзь, Иисус хардаˮмана, хардакоˮмана ненэцие тохоламба миӈа.
23Хибяхав Нянда ма: «Нумʼ Ервав! Тянёри ненэцьʼ ӈэдавы ӈэӈгу?» Пыдхавада няндоʼ таремʼ ма:
24«Тыя нёвна варемдаˮ мэць тюӈгадаˮ, няндаˮ мадмʼ, ӈока хибяри тюванʼ харвабта ӈодˮ тюсь яˮмаӈгуда.
25Мядʼ ерв юркˮмахаданда нёмда пакалтада, тика пыдараˮ пиняна нусь, нёнʼ тоярць лаханаӈгудаˮ: ‹Ервэй, нэдва!› Пыдхавада няндаˮ таремʼ манда: ‹Сиддаˮ ехэрадмʼ, ханяд ӈэдакэдаˮ›+.
26Тика пыдараˮ мандадаˮ: ‹Пыдар сякананд маняˮ ӈаворӈаваць, идарӈаваць, сиднаˮ пихина тохоламбавэӈэ Пыдар нинавʼ ӈаˮ›.
27Пыдхавада манда: ‹*Сиддаˮ ехэрадмʼ, ханяд ӈэдакэдаˮ. Сиякмʼ сертабадаӈэ, Нядани малʼ пиняʼ хаядаˮ›.
28Нумʼ Параӈодадавахана Авраамамʼ, Исаакмʼ, Иаковмʼ, малʼ ӈокхандоʼ ӈани Нумʼ Вади вадети манэтадаˮ, пыхыдахабидаˮ хэвняʼ питармэӈэ манэтыдаˮ, таняна яр марнаӈгу, тивˮ ирнаˮ ӈэӈгуˮ+.
29Ненэцяˮ яляʼ тарпʼ няд, яляʼ падёʼ няд, ӈэрмʼ няд, иба яʼ няд тутаˮ, Нумʼ Параӈодадавахана тольʼ тяхаʼ ӈамдаӈгудˮ+.
30Тадхав ти, пуданаˮ нердеӈгуˮ, нерденяˮ пудаӈгуˮ»+.



Иерусалимамʼ мание Ярувоˮмада

(Мф 23:37-39)

31•Таʼ ёльцьӈгана фарисейхат ханяӈыдоʼ тоˮ, Иисусанʼ таремʼ лаханаˮ: «Тарпадˮ, тюкоход ханьˮ, Ирод* Сит хадаванʼ харва»+.
32Пыда няндоʼ ма: «Хаядаˮ, тикы тёнянʼ таремʼ мадаˮ: ‹Мань тюку яляʼ, хуняна ӈылекы питарпидмʼ, ненэцие савумдамбидмʼ, няхаромдэй яляхана Серони ёльцеӈгун›.
33Ӈабцакаванда, Мань тюку яляʼ, хуняна, тадтикахад тамна тяхакуй яляʼ ядэрпаˮни тара, ӈабцата Нумʼ Вади вадета Иерусалимʼ хэвняна хадкэбта вуни тараˮ
34Иерусалимэй! Иерусалимэй! Нумʼ Вади вадети хадабадаӈэ, нянд ӈэдаравы манябэхэˮна ладорпадаӈэ! Ханида тота ӈылʼ маˮламбада нувʼ сармикадревʼ, Мань нюд маˮлаванʼ сяӈок харвавэкэдмʼ, пыдхавараˮ нидациˮ харваˮ!+
35Ти, мяˮлаˮ няндаˮ терсиˮ хаёда. Няндаˮ мадмʼ, пыдараˮ таремʼ мамандаˮ ӈэсондʼ: ‹Нумʼ Ервʼ нюмгана Миндяʼ ялэда саваˮ ӈэяˮ›, Сиˮми нидаˮ манэтˮ»+.






* 13:6 Смоковницаʼ ӈодя – инжир.

* 13:27 Ханяӈы ӈудахана падвы падаркаˮна таремʼ пады: «Няндаˮ мадамнёˮ».

* 13:31 Ирод Антипа – Ирод ӈарка параӈодаʼ хасава ню.




+ 13:1 Лк 3:1.

+ 13:1 Лк 3:1, Лк 23:1

+ 13:4  Ин 9:7, Ин 9:11

+ 13:6  Мф 21:19, Мк 11:13

+ 13:7 Мф 7:19, Лк 3:9

+ 13:10 Мф 4:23, Мк 6:2

+ 13:14 Лк 8:41, Ӈэд 13:15, Ӈэд 18:8,

+ 13:15 Лк 14:5

• 13:18 Мф 13:31-33, Мк 4:30-32

+ 13:19 Мф 17:20, Лк 17:6,

• 13:22 Мф 7:13-14, Мф 7:21-23

+ 13:25 Мф 25:11-12

+ 13:28 Мф 8:12

+ 13:29 Мф 8:11,

+ 13:30 Мф 19:30, Мф 20:16, Мк 10:31

• 13:31 Мф 23:37-39

+ 13:31 Лк 3:1, Лк 9:7

+ 13:34  Ӈэд 7:52,

+ 13:35  Лк 19:38

Еврейˮ ныланава яляхана посаӈгана хабцямʼ мэтамʼ Савумдаˮмада

141Ӈобӈгуна еврейˮ ныланава яляхана фарисейˮ ӈэвахана мэниˮ ӈопойндоʼ мякана Иисус мядонзь тось еремя, ненэцяˮ тад ханзерˮ ӈэвамда маниеˮ+.
2Ти, Иркнанда посаӈгана хабцямʼ мэта мэвы.
3Иисус Моисейʼ Ватомʼ теневани, фарисей хонра: «Еврейˮ ныланава яляхана ненэцие савумдамба сероˮӈа, ни?»+
4Пыдоʼ мунзиˮ. Иисус хаӈгуртанʼ Ӈудамда тебде, хаӈгуртамʼ савумдада, тадтикахад ӈэдарада.
5Тикыринда ӈоˮ няндоʼ ма: «Ханяӈэриндаˮ нюнда*, нибтя хорованда еврейˮ ныланава яляхана нермяʼ синʼ пакалпˮ, минханда нида тюхултˮ?»+
6Пыдоʼ тикыʼ етʼ ӈамгэхэртмʼ хэта яˮмаˮ.



Сямянхат сава янʼ нён ӈамдˮ

7Хамыˮ ненэциеˮ тольʼ тяхаʼ сямянхат саби ё тэрабавамʼ манэць, Иисус няндоʼ хара явна ӈэда лахарёмʼ вадець пя:+
8«Хибяхав сит тюва мядиˮмярманʼ хамбата, сямянхат сава янʼ нён ӈамдˮ, хамэхэт хибяхав няданд ӈарка ӈэвы ӈэӈгу.
9Тиканда пыдар сит хамы, сита хамы няриʼ някунд тось манда: ‹Тикы ненэцяʼ мэсьʼ яхад юркадˮ›. Тиканда нид сядоларё пыдар пуняʼ ӈамдаӈгун.
10Хамэн ӈэбˮнанд пуняʼ ӈамдъин, тиканда сит хамы хэвханд тобта мандˮнивʼ: ‹Нявэй! Тюˮукуʼ ӈамдадˮ›, тадтикахад нянанд ӈамдёдиˮ сякана ӈарциетан ӈэӈгун.
11Тиканда ӈоˮ хусувэй харта пыхыдамда ӈарцута таӈылмдавы ӈэӈгу, харта пыхыдамда таӈылмдамбадахав ӈарцуˮманда»+.
12Тика Иисус Сита хамы мядʼ ерванʼ ма: «Ялейхаʼ пэвсюмняӈы ӈаврахаюд сертабабˮнанд, юрёд, хасев нид, няданд перена нид, тэти тёняӈы нид нёд хайˮ. Пыдоʼ ӈобтаремʼ сит хамбатоʼ, нянд таремʼ хаˮамӈгуˮ.
13Мядиˮмярманзь ненэцие хамбат, маӈгбади, варюлевы, мэдни, сэвсяди хайˮ.
14Пыдоʼ нянд ӈамгэхэртмʼ тась ниˮ пирасˮ, ӈадьбята пыдар ябдаӈгун. Тидˮ илениˮ яӈорʼ илелма яляхана Нумгад савамʼ няˮмаӈгун».



Ӈарка мядиˮмярмаʼ нямна ӈэда лахарё

(Мф 22:1-10)

15•Иисусʼ хэвхана ӈавортахат хибяхав тикымʼ намдˮмахаданда Нянда ма: «Нумʼ Параӈодадавахана мядиˮмярманда ябда».
16Иисусхав нянда ма: «Ӈопой ненэцьʼ ӈаркаˮя мядиˮмярмамʼ хамэдаˮмахаданда ӈока ненэцие хаӈа.
17Мядиˮмярмаʼ ёльцьӈэ хэсь, хабимда хамэхэта таремʼ манзь ӈэдарада: ‹Тодаˮ, ӈаварˮ мале хамэдыˮ›.
18Ӈобтʼ вадидоʼ тэввэдревʼ нялыторӈаˮ. Нюртейдоʼ таремʼ лахана: ‹Мань ядами тэмдадамзь, ями манэˮманзь хэбˮни тара. Ябткоенʼ няни нён ненуˮ›.
19Нябиюмʼ ма: ‹Мань самляӈг хэвасʼ хоровамʼ тэмдадамзь, тикыни хорманʼ харвадмʼ; ябткоенʼ няни нён ненуˮ›.
20Няхаромдэй таремʼ ма: ‹Мань немʼ мэдамзь, ӈадьбяˮни тось нив пирасˮ›.
21Хаби пуняʼ салоˮмахаданда ервханда тикы серо вадеˮяда. Тадтикахад мядʼ ерв нензювоˮмахаданда хабихинда таремʼ ма: ‹Мерʼ харадʼ ядэлававна, харадʼ помна ядэрˮ, маӈгбади, варюлевы, сэвсяди, мэдни тюконʼ тэвраˮ›.
22Хабида ма: ‹Ервав, табеконд серʼ сертав, тамна ӈамдёсьʼ я хаи›.
23Ервада хабихинда ма: ‹Мяˮни панˮмаʼ еˮэмня сехэрыˮ серʼ, харадʼ хэвувна ханьˮ, хомбада ненэциед ханзелиˮ нялыба тюконʼ тэвранˮ›.
24Ӈадьбяˮни няндаˮ мадмʼ, нюртеˮэʼ хамэхэт ханяӈэхэртадоʼ мядиˮмярмаханани ни ӈавортˮ*».



Иисусʼ тохоламбадаӈэ хэбяʼ нямна Лаханаˮмада

(Мф 10:37-38)

25•Иисусхана ӈока ненэциеˮ мандалˮ яда, няндоʼ сюрхалць Пыда ма:
26«Няни турта хибяри хибя небяхаюда-нисяхаюда, пухумда, нюда, хасев нида, не нида Нядани сянда, тикыˮ хавна харта иламда Нядани сянда Мань тохолкодадани тара нида пирасˮ+.
27Харта лярцьʼ пямда нись мине, Пумнани тона Мань тохолкодадани тара нида пирасˮ+.
28Тад ӈоˮ ханяӈэхэвараˮ пирця харадмʼ сертаванʼ харбилабта, нюртеˮэʼ ӈамдхая хардамда сертавамʼ малеваʼ еˮэмня сяӈок есямʼ садˮмамда ни таслаӈгуˮ?
29Нябинзерʼ манзь, харадʼ пахамʼ ӈабтаˮмахаданда, хардамда сертавамʼ мале яˮамбата, тикымʼ маниенаˮ малʼ сита писядаӈгуˮ,
30таремʼ лаханаӈгуˮма: ‹Тикы ненэцьʼ харадмʼ сертаба пяˮмахаданда мале яˮмада›.
31Нибтя ханяӈы параӈода ӈани параӈода няханда сайнорманзь хэванда нерня, нюртеˮэʼ ӈамдˮмахаданда юˮ ёнарˮ саюсавэйʼ ӈэсь сидя юˮ ёнарˮ саюсавэйʼ миндямʼ пирдаˮлеваʼ нямна ни ибедортˮ?
32Нябинзерʼ техэ нянда ӈахаˮна мэванʼ сайнормамʼ ӈэвадалаваʼ еˮэмня няханда пыда вадамда минрени нивʼ ӈэдараӈгуˮ.
33Таремʼ хусувэраˮ хусувэй илебцамда нибˮнанда хаеˮ, Мань тохолкодадани тара нида пирасˮ.



Ныхысялмы сэрˮ

(Мф 5:13; Мк 9:50)

34Сэрˮ – сава ӈамгэ, сэрˮ ныхысялмбата, ханзерˮ ӈаниʼ сэръядаӈэ сертаӈгу+?
35Яхана вуни тараˮ, ӈамдэдоˮ яʼ тахараˮмахана вуни тараˮ, хэвняриʼ моӈгуˮ! Инзелесь хавода таняна, тикы намдая!»+






* 14:5 Ханяӈы ӈудахаˮна падвы падаркаˮна таремʼ пады: «ха ямб юнонда».

* 14:24 Синодал Нумʼ Падаркана тамна таремʼ пады: «тад ӈоˮ хамэхэв ӈока, тэравы тянё».




+ 14:1 Лк 6:7, Лк 20:20

+ 14:3 Мф 12:10, Мк 3:4

+ 14:5 Лк 13:15

+ 14:7 Лк 11:43

+ 14:11 Мф 23:12, Лк 18:14

• 14:15 Мф 22:1-10

• 14:25 Мф 10:37-38

+ 14:26 Ин 12:25

+ 14:27 Мф 16:24, Лк 9:23

+ 14:34 Мф 5:13, Мк 9:50

+ 14:35 Мф 11:15, Лк 8:8,

Ёховы хуʼ нямна ӈэда лахарё

(Мф 18:12-14)

151•Иисусанʼ инзелеванзь хусувэй ӈэваʼ мирмʼ маˮламбада, хэбяхасавэй ненэцяˮ тэворӈаˮ.
2Фарисейˮ, Моисейʼ Ватомʼ теневанахавˮ вардаˮлё маˮ: «Пыда хэбяхасавэй ненэцяӈгаˮна мэсь пэрӈа, нянандоʼ ӈаворӈа»+.
3Иисусхав няндоʼ хара явна ӈэда лахарёмʼ вадець пя:
4«Ханяӈэраˮ юрˮ хунда ӈэда яхананда, ӈопойндоʼ ёхобˮ, юрʼ няюʼ хасаваюта вэӈго яхана хае, ёховэмда хованда ӈэсондʼ пюрманзь ни ядэртˮ?
5Хоˮмахаданда марцёта ниʼ маймба мэӈгуда,
6мяканда тэвˮмахаданда сава нида, тёняӈы нида хаӈгая, таремʼ манда: ‹Ӈобкана маймбахаваˮ, мань ёховы хуми ходмʼ!›
7Няндаˮ мадмʼ, нувʼ няна мэнаˮ ӈопой хэбяхыда хаевэнʼ саць маймбаӈгуˮ, хэбяхыдоʼ хаеба нинярка тарана юрʼ няюʼ хасаваюˮ тидˮ иленахартанʼ таремʼ ниˮ маймбаӈгуˮ+.



Ёховы драхмаʼ нямна ӈэда лахарё

8Нябинзерʼ манзь, ӈамгэхэв неʼ юˮ драхмада* таня, ӈопой драхмамда ёпата, серакабтамда тюнехэя мята мюймʼ нида наˮволтˮ? Есямда хованда ӈэсондʼ сававна нида пюртˮ?
9Есямда хоˮмахаданда, сава нида, тёняӈы нида хаӈгая манда: ‹Ӈобкана маймбахаваˮ, мань ёховы есями ходмʼ›.
10Няндаˮ мадмʼ, Нумʼ юне ядэланаˮ ӈобтаремʼ ӈопой хэбяхыда хаевэнʼ саць маймбаӈгуˮ».



Ёховы хасава нюʼ нямна ӈэда лахарё

11Иисус тамна тяхаʼ лахана: «Ӈобˮ ненэцьʼ сидя нюда ӈэвы.
12Нюдяюмʼ нисяханда маˮнивʼ: ‹Нисёвˮ! Еˮни толёда илебцанд пелямʼ тад›. Тиканда нисяда илебцамда нюхуюта помна тярӈада.
13Мале сян яляʼ хэˮмяхад нюдя нюда ӈавэда малʼ ханахая, хубта янʼ хая, таняна иламда саˮлимдемба харта илебцамда садˮӈада.
14Ӈаворида малʼ садсоˮмахаданда, тикы яʼ тиӈгэвна ӈарка сэрад то, тиканда пыда маӈгбалъйˮ.
15Тиканда, таняӈы яхана иленя ӈобˮ ненэцяндʼ хая, илелъйˮ. Тикы ненэцьʼ парась пэртяӈэ парасиета хадылава янʼ ӈэдарада.
16Таʼ пирувна ӈаворманʼ харваванда нид, пыда парасьˮ ӈаворта ӈаврахана мынмда пандаванʼ харвадась, ӈопойʼ, нянда хибяхарт мынмʼ ни мипюˮ.
17Тадтикахад инда ӈуˮ тось, ма: ‹Нисяни недватанаˮ ӈаврадоʼ ӈокаˮнёˮ, маньзяван ӈаворциˮ хавндархадмʼ!
18Тюˮуʼ юркахавˮ, нисяхани салкавˮ, нянда таремʼ мандадмʼ: Нисёвˮ! Мань нувʼ етʼ, пыдар ет, хэбяхамʼ сертадмʼ.
19Мале мань нюданд толё нив пирасˮ, недватнит ӈопойдандоʼ сиˮми ӈабтаˮ›.
20Юркыˮ, нисяханда хая. Тамна ӈахаˮна мэнаханда, нисяда сита манэˮӈа, сялилӈада; сюрмба нянда хая, севолкая нюцяда.
21Нюхувада нянда масиˮ: ‹Нисёвˮ! Мань нувʼ етʼ, пыдар ет, хэбяхамʼ сертадмʼ. Мале мань нюданд толё нив пирасˮ›.
22Нисяхавада хабихита ма: ‹Меркуʼ хаядаˮ, сямянхат сава ембдяртамда тэврадаˮ, тадтикахад ембˮӈараˮ, ӈудаʼ есядамда миˮӈадаˮ, ӈэхэта пиби серибтедаˮ.
23Ӈайта хороваʼ суюмʼ тэврадаˮ, хадараˮ. Ӈавортаваˮ, илекабтёдаваˮ!
24Тиканда тюку хасава нюми хабэй нисявʼ ӈаˮ, тедахавʼ илелъйˮ, ёхоборӈась, тедахавʼ салъйˮ›. Пыдоʼ илекабтэйдˮ.
25Ӈарка хасава нюхувада таʼ мальӈгана няньʼ ӈувоˮ вадюлава яхана мэсь. Мяканда тэвотабˮнанда муноˮлабциеˮ хэрни, ненэциеˮ тарабцоʼ муно намда.
26Ӈобˮ хабимʼ хаӈгая, хонрада: ‹Ӈамгэ хадкэ?›
27Хаби масиˮ: ‹Няр тэвыць, нисяр ӈайта хороваʼ суюмʼ нянд сензӈэ товаʼ еˮэмня хадась›.
28Некаюмʼ нерцилыˮ, мятʼ тюванʼ ни харваˮ. Нисяхавада тарпˮмахаданда сита хаӈа.
29Нюда нисяханда ма: ‹Ти, мань сяӈок поʼ еˮэмнянд хабидревʼ манзаранакэдмʼ, ӈобкарт табекомд мадаˮмами яӈгу. Хуркавна ӈодˮ пыдар сава няхаˮнани илекабтёвани еˮэмня муноциетана хуʼ суюхуртмʼ сяхаӈгартʼ нинасиˮ таˮ.
30Саˮена неˮ няʼ илебцамд садˮмы тикы нюнд тэвˮмахад пыдар еˮэмнянда ӈайта хороваʼ суюмʼ хадан›.
31Нисяхавада нянда ма: ‹Хасава нюв! Пыдар хусувэхэд нянани мэн, хусувэй мань ӈамгэми пыдар ӈамгэр.
32Няхавар хабэйсь, тедахавʼ илелъйˮ, ёхоборӈась, тедахавʼ салъйˮ, ӈадьбяˮнаˮ маймбабˮнаˮ, илекабтёбˮнаˮ тара›».






* 15:8 Драхма – невхы грекʼ ненэй еся. Ӈопой драхма – манзаранаʼ яля недбя, Римʼ ненэй еся динарийʼ мян.




• 15:1 Мф 18:12-14

+ 15:2 Лк 5:30, Лк 19:7

+ 15:7 Лк 5:31-32

Мядʼ серо сиякавна пэртяʼ нямна ӈэда лахарё

161Иисус Тохоламбадахата ма: «Ӈопой ненэцьʼ тэта ӈэвы, мята серо пэртяда танявы, тикы мята серо пэртямда ерванда илебцмʼ садпадаӈэ вомдартамба пядоʼ.
2Ервада сита хаӈгая нянда ма: ‹Нямнанд ядэртаˮ юнˮ няни тэвортаˮ ӈамгэʼ нямна ӈаˮ? Ханзерˮ манзараˮмамд няни вадет, ӈулиˮ ӈэбта тамна тяхаʼ мядʼ серо пэртяӈэ манзара нир пиратˮ›.
3Тадтикахад мядʼ серо пэртя ихинянда масиˮ: ‹Ханзерˮ ӈэбˮни сава? Ервами тюку манзаями нидавʼ мартˮ. Ямʼ сабкаба ныхыми яӈгу, хана сядкабты.
4Тад ӈоˮ тюку манзаяхадани вадумбаˮни, тика мякандоʼ сиˮми тюлевандоʼ еˮэмня ӈамгэмʼ сертавами таслав›.
5Тика ервхаданда ӈатебясавэй тодоˮладʼ нянда ханъяда, нюртехэндоʼ ма: ‹Пыдар ӈатебяр ервхани сяӈокʼ пир?›
6Пыда ма: ‹Юрˮ юрцавэй ӈаркаˮя ӈэсяʼ›. Мядʼ серо пэртя ма: ‹Падартар ханаˮ, мерʼ ӈамдадˮ, тиканʼ таремʼ падад: «Самляӈг юˮ»›.
7Тад пуна нябимʼ хонра: ‹Пыдар ӈатебяр сяӈок?›, ӈатебясавэй ма: ‹Юрˮ няньʼ ӈувоˮ сэвсавэй ӈаркаˮя пад›. Мядʼ серо пэртя ма: ‹Падартар ханаˮ, тиканʼ таремʼ падад: «Сидндет юˮ»›.
8Ервада тэмбарик мядʼ серо пэртямда, иӈудоць серода сертаванда нид савуˮӈада. Ненэсянда ӈоˮ тюку илӈгы ненэциеˮ нюˮ яляʼ нюхут манэць хартоʼ серкˮнатоʼ ибесаркаˮ+.
9Мань няндаˮ мадмʼ, илебцатаˮ сусабˮ пилиˮ илесьʼ мятʼ тюлевы ӈэвандаˮ еˮэмня сиякавна ховы илебцахаˮнатаˮ сава нядамдаˮ хомбидаˮ.
10Ӈулиˮ тянё ӈамгэхэна ивъерʼ ӈэда, ӈарка ӈамгэхэна ӈаниʼ ивъерʼ ӈэӈгу, ӈулиˮ тянё ӈамгэхэна ниня ивъерʼ ӈэда, ӈарка ӈамгэхэна ӈаниʼ ивъерʼ ни ӈэӈгуˮ+.
11Тиканда, сияк илебцахартахана ивъерʼ нибˮнандаˮ ӈаˮ, хибя сиддаˮ ненэся илебцамда маниенаӈэ ӈабтаӈгу?
12Хэвняӈы илебцахана ивъерʼ нивы ӈэбтаˮ ӈаˮ, хибя няндаˮ пыдараˮ ӈамгэмдаˮ тата?
13Ӈобкарт хаби, сидя ервʼ хабиӈэ тара нида пирасˮ: ӈопоймда мэнеӈгуда, нябимда сэхэдаӈгуда; ӈопойхананда варемда мэта, нябимʼ ӈамгэхэртаӈэ нида пэртˮ. Пыдараˮ Нумгана, илебцахана ӈобʼ мальӈгана манзара нираˮ пирасˮ»+.



Моисейʼ Вато, Нумʼ Параӈодадава

(Мф 11:12-13)

14•Есямʼ харвобтанаˮ фарисейˮ тикымʼ малʼ намда, Иисусмʼ писядавыˮ.
15Иисус няндоʼ ма: «Пыдараˮ ненэциеˮ сякаˮна пыхыдадаˮ тидˮ ӈэдаӈэ манэˮлабтамбидаˮ, Нумгавʼ сейтаˮ хурка ӈэвахад тенева. Тад ӈоˮ ненэциеˮ ӈаркаӈэ толабада Нумʼ сякана нанзакабты.
16Вато, Нумʼ Вади вадетаˮ Иоаннʼ ёльцяʼ ӈэсондʼ танявыˮ. Тикы ёльцьӈгад Нумʼ Параӈодадаваʼ Маймбабцо Юн нерняʼ миӈа, хусувэй хибя варемда мэць таняʼ ханˮӈа+.
17Ватоход ӈопой енахалмаʼ хаˮмавахад нумгʼ яхаʼ ёхова нензелˮ+.
18Хусувэй хибя немда хаехэя, ӈани немʼ мэбта, тикы, вэсакохоʼ-пухуцяхаʼ ӈобкана мэсьʼ ватомʼ мадаби, хусувэй хибя хасавахаданда хаеревы немʼ мэбта, тикы ӈаниʼ вэсакохоʼ-пухуцяхаʼ ӈобкана мэсьʼ ватомʼ мадаби+.



Тэта няби Лазарь

19Ӈобˮ тэта ненэцьʼ илевы, пыда сермада лынзермяраха, ӈулиˮ мирета ембдяро серыбавы, хусувэй яляʼ панта тольмʼ хамэдамбавы.
20Тикыʼ хавна Лазарьмʼ нюбета маӈгбада илевы, пыда ӈарханда мерёсавэйӈэ тэтаʼ мядʼ тюӈгалаваʼ хэвхана юседавы.
21Пыда тэтаʼ тольʼ нид мантырта хамболоˮ няӈганда тэвванʼ енасеты. Вэнˮ тобˮ, вэнˮ мерюда нянзасятыˮ.
22Маӈгбада яӈгума, нувʼ юне ядэланаˮ сита Авраамʼ хэванʼ ханаˮ. Таʼ ёльцьӈгана тэта ӈаниʼ яӈгума, сюрӈадоʼ+.
23Яʼ ӈылыхына маяндорць мэ, сэвда тюˮуʼ илаванда серʼ ӈахаˮна мэна Авраамамʼ манэˮӈа, хэвхананда Лазарь мэ+.
24Тэта тёрехэя вахалъйˮ: ‹Авраам нисёвˮ! Сиˮми сялилˮ, няни Лазарьмʼ ӈэдараˮ. Мань тюку туʼ лэёхона маяндорӈадмʼ, ӈуданда таркаʼ малмʼ итʼ палабта, нямюми япдая›+.
25Авраамхав нянда ма: ‹Нюӈэй, тензибтехэрт, пыдар мале илӈгананд савамʼ няˮманась, Лазарькав вэваримʼ маниесь. Тедахавʼ пыда тюкохона сеймлы, пыдхавар маяндорӈан.
26Тамна тиканда нимня, маняˮ помнанаˮ таславы сюдбяко яʼ си вэӈгалы, тиканда тюкоход няндаˮ тованʼ харванаˮ тось яˮмаӈгудоʼ, таняд нянаˮ тось ӈаниʼ яˮмаӈгудоʼ›.
27Тадтикахад тэта вахалъйˮ: ‹Нисёвˮ, ябткоенʼ, нисяни мятʼ ӈэдарад.
28Мань самляӈг хасава нями таня. Тюку маяндолава янʼ еремоӈгадандоʼ Лазарь манэˮмэмда вадеˮӈамда›.
29Авраам нянда ма: ‹Пыдоʼ Моисейдоʼ таня, Нумʼ Вади вадетидоʼ таняˮма, таня няндоʼ инзелеяˮ›+.
30Тэтахав ма: ‹Авраам нисяв, таремʼ вуни ӈаˮ, хавыˮ поӈгад хибяхав няндоʼ тоховабˮ, пыдоʼ хэбяхыдоʼ хаеӈгудоʼ›.
31Тадтикахад Авраам нянда ма: ‹Моисеянʼ, Нумʼ Вади вадетахаˮ нибтоʼ инзелеˮ, хибяхав хавыˮ поӈгад яӈорʼ илелпата ӈодˮ, тиканʼ нидˮ пунраӈгуˮ›»+.






+ 16:8 Ин 12:36,

+ 16:10 Мф 25:21, Лк 19:17

+ 16:13 Мф 6:24

• 16:14 Мф 11:12-13

+ 16:16 Мф 3:2, Лк 4:43, Мф 11:12-13

+ 16:17 Мф 5:18

+ 16:18  Мф 5:32, Мф 19:19

+ 16:22 Мф 18:10, Ӈэд 12:15

+ 16:23 Мф 11:23, Мф 8:11

+ 16:24 Лк 3:8

+ 16:29 Ӈэд 26:22, Ӈэд 28:23

+ 16:31 Мф 28:11-15, Ин 12:10-11

Иисусʼ лаханаˮма

(Мф 18:6-7, 21-22; Мк 9:42)

171•Иисус Тохолкодахата ма: «Ӈамгэри хэбяхаʼ хокабтирмʼ хэрабта ниˮ пирасˮ, ненэйхававна ненэцие хэбяханʼ манзабтамбада маяндʼ еремда+.
2Тикы нюдякохот ӈопоймʼ хэбяханʼ манзабтамбадахавамʼ иканда тяхаʼ саӈговота манябэхэна сярхая, явʼ итʼ моваюмʼ нянанда сава ӈэӈгу+.
3Хартаˮ пыхыдадаˮ маниедаˮ. Хасава няр пыдар ет хэбяхамʼ сертабата, тэдорт, хэбяхамда хаеванʼ харвабта, пыдар тикы вэвамда юрад+.
4Ӈопой яляхана пыдар ет сиˮивʼ мэваʼ хэбяхамʼ сертабата, сиˮивʼ мэваʼ нянд салць таремʼ мамбта: ‹Вэвадмʼ, тамна тяхаʼ таремʼ нидмʼ ӈэӈгуˮ›, хэбяхыда юранˮ»+.
5Нумʼ Ерванʼ Ӈэдаравыда маˮ: «Пунрёбцоваˮ ӈарамдад!»+
6Нумʼ Ерв няндоʼ ма: «Пыдараˮ горчицаʼ сэвкоцяʼ ӈар пунрёбцондаˮ танявы ӈэбˮ, тюку ӈодясавэй пянʼ мамбтаˮ: ‹Паӈгада хаˮавравы ӈэя, ямдʼ ӈабтавы ӈэя›, пыда няндаˮ намдаӈгусь+.
7Хибяриндаˮ ямʼ ерпада нибтя хуво ерамбада хабинда таняна ӈэбˮ, тикада манзараˮма яхаданда тоˮмахаданда хабихинда таремʼ манзь пирˮӈада: ‹Меркуʼ, тольʼ хэванʼ ӈамдадˮ›?
8Нябинзерцейʼ хабихинда таремʼ ни мандˮ: ‹Ӈаврадами сертаˮ, ӈавормахани, идармахани нимд сярхая сиˮми манзаясˮ, тад пуна харт ӈаворˮ, идарˮ›?
9Табекоʼ серʼ ӈэвы хабихинда сейхад ӈэда сава вади мэта?*
10Пыдараˮ ӈоˮ няндаˮ табэдавы манзаи малʼ сертабтаˮ, таремʼ лаханадаˮ: ‹Маняˮ тэри хумбанзяда хабиваˮ, ӈадьбяˮнаˮ сертаванда манзаинаˮ сертабинаˮ›».



Ниня тораӈгана мерёхона хаӈгурта юˮ ненэцямʼ Хабтумдаˮмада

11Иисус Иерусалиманʼ миманда серʼ, Самария яʼ няби Галилея яʼ помна хая.
12Ӈопой ӈэсынʼ тэвванда серʼ Неранда няд юˮ ненэцьʼ ӈадимя, пыдоʼ ниня тораӈгана мерёхона хаӈгурмыˮ. Сита манэць ӈахакуд нултадоʼ+.
13Ӈаркаˮявана тёрехэя маˮ: «Иисус, сиднаˮ Тохоламбадаваˮ, сиднаˮ сялилˮ!»
14Сиддоʼ манэць Иисус няндоʼ ма: «Хаядаˮ, пыхыдадаˮ ханонданахаˮ манэˮлабтэйдаˮ». Ядвандоʼ серʼ мерёхотатоʼ хабтумыˮ+.
15Ӈобтоʼ савумамда манэць, пуняʼ салъйˮ, сёнда ӈарданʼ Нувмʼ ӈарцуˮӈа,
16Иисусʼ ӈэхэˮ тасиʼ хаˮмахая, сейхад ӈэда сава вади мэˮӈа. Тикы ненэцьʼ Самария яʼ тер ӈэвы+.
17Тадтикахад Иисус вахалъйˮ: «Юˮӈэ нисядаˮ хабтувˮ? Ӈаниˮ хасаваюˮ ханяна мэˮ?
18Ханзерˮ ӈани яʼ терʼ хавна Нувмʼ ӈарцуˮманзь нивыдˮ салˮ?»
19Тад пуна нянда ма: «Юркадˮ, ханьˮ; пунрёбцор сит ӈэда»+.



Вадʼ тованда Нумʼ Параӈодадава

(Мф 24:23-28, 37-41)

20•Фарисейˮ сяхаʼ Нумʼ Параӈодадаваʼ товаʼ нямна Иисусмʼ хонраˮмахад, Пыда вадахатоʼ таремʼ ма: «Нумʼ Параӈодадава сэвхана ӈадя ни тутˮ+.
21Хибяхарт ни мандˮ: ‹Ти, тюкохона ӈа› нибтя ‹Ти, тайна ӈа›. Ӈаниʼ манзь, ти, Нумʼ Параӈодадава помнандаˮ ӈа».
22Тадтикахад Тохоламбадахата ӈаниʼ таремʼ ма: «Тарця яляˮ тутаˮ, Ненэцяʼ Нюӈэ Нюмдебадаʼ ӈобкарт ялямда манэˮманʼ харвабтаˮ ӈодˮ, нираˮ манэтˮ+.
23Ненэцяˮ няндаˮ таремʼ мандаˮ: ‹Ти, тайна мэ›, нибтя ‹Ти, тюкохона мэ›. Пыдхавараˮ пумнандоʼ нёдаˮ ханасˮ, нёйдаˮ нёракусˮ+.
24Ӈадьбята ӈоˮ ӈопой нувʼ панхад ялкадаˮмахаданда няби нувʼ панʼ ӈэсондʼ ялуворта хэхэʼ тудревʼ, Ненэцяʼ Нюӈэ Нюмдебада ӈаниʼ Яляхананда тарця ӈэӈгу.
25Хуркавна ӈоˮ тикыʼ нерня Пыда ӈока маямʼ хоӈгу, тедаʼ иленяˮ хибяриˮ Няданда таяхалаӈгуˮ+.
26Нойʼ мальӈгы яляхаˮна хурка ӈэса, Ненэцяʼ Нюӈэ Нюмдебадаʼ яляхаˮна ӈаниʼ тарця ӈэӈгу:
27Нойʼ ларас ӈанонʼ тюва яляʼ ӈэсондʼ ненэцяˮ ӈаворцетыˮ, идмʼ пэрцетыˮ, нелеӈгасетыˮ, хаюпа ханцетыˮ. Тад пуна ӈаркаˮя иˮ то, хусувэй ӈамгэмʼ малʼ яӈгумдэйда.
28Лотʼ илева яляхаˮна ӈобтикы тарцясь: ненэцяˮ ӈаворцетыˮ, идмʼ пэрцетыˮ, тэмдорцятыˮ, мирдатасятыˮ, яхад ӈамгэдикы вадабасятыˮ, мирцятыˮ.
29Хуркавна ӈодˮ Содом хардахад Лотʼ хэˮмя яляхана, нувʼ няд тусавэйʼ серасавэйʼ хаˮамвы сарё хусувэй ӈамгэмʼ яӈгумдась.
30Ненэцяʼ Нюӈэ Нюмдебада ӈадивоˮма яляхана ӈаниʼ тарця ӈэӈгу.
31Тикы яляхана хибяхав харадʼ махалыʼ ниня мэбˮнанда, мята мюня ӈэда ӈаворида ханаванзь тасиʼ нёямдˮ хаˮамˮ, няньʼ ӈувоˮ вадюлава яхана мэна ӈодˮ пуняʼ нёямдˮ салˮ+.
32Лотʼ пухумʼ тензибтембидаˮ.
33Харта иламда лэтраванʼ харвана, иламда ёта, иламда ётахав, иламда лэтраӈгуда+.
34Няндаˮ мадмʼ, тикы пиʼ сидяхаʼ ӈопой ваˮавʼ ниня мэӈгухуʼ: ӈопойюмʼ ханавы ӈэӈгу, нябиюмʼ хаевы ӈэӈгу.
35-36Сидя не ӈобкана няньʼ ӈувоˮ сэв няялпаӈгухуʼ: ӈопойюмʼ ханавы ӈэӈгу, нябиюмʼ хаевы ӈэӈгу».*
37Тикы Вадахата Нянда таремʼ вахалъядˮ: «Нумʼ Ерваваˮ, тикыˮ ханяна ӈэвандаˮ?» Пыдхавада ма: «Ханяна хальмер ӈа, таняʼ ӈоˮ лимбяˮ маˮлёдаˮ».






* 17:9 Ханяӈы ӈудахана падвы падаркаˮна тамна таремʼ пады: «Мань ими таремʼ ни ядэрˮ».

* 17:36 Ханяӈы ӈудахана падвы падаркаˮна таремʼ пады: «Сидяхаʼ няньʼ ӈувоˮ вадюлавахана мэӈгухуʼ: ӈопойюмʼ ханавы ӈэӈгу, нябиюмʼ хаевы ӈэӈгу».




• 17:1 Мф 18:6-7, Мф 18:21-22

+ 17:1 Лк 22:22

+ 17:2 Мк 9:42

+ 17:3  Мф 18:15

+ 17:4 Мф 6:14

+ 17:5 Мк 9:24

+ 17:6 Мф 17:20, Лк 13:19

+ 17:12  Лк 5:11,

+ 17:14  Мф 8:4, Мк 1:44, Лк 5:14

+ 17:16 Лк 5:12, Ин 4:9

+ 17:19 Мк 10:52, Лк 7:50,

• 17:20 Мф 24:23-28, Мф 24:37-41

+ 17:20 Лк 19:11, Ӈэд 1:6

+ 17:22 Лк 5:35, Ин 8:56

+ 17:23 Мк 13:21, Лк 21:28

+ 17:25 Лк 9:22

+ 17:31 Мк 13:15

+ 17:33 Мф 10:39

Сэра нехэʼ, судеӈгодахаʼ нямна ӈэда лахарё

181Тадтикахад Тохоламбадида хусувэхэд туёˮмандоʼ еˮэмня, ибедоʼ вомоӈгадандоʼ Иисус няндоʼ тарця хара явна ӈэда лахарёмʼ вадеˮӈа:+
2«Ӈопой хардахана судеӈгода илевы. Пыда Нумдʼ нивы пинˮ, ненэцие ӈамгэхэртаӈэ нивыда пэрˮ.
3Тикы хардахана ӈобˮ сэра не илевы, судеӈгоданʼ турманда серʼ таремʼ хынумдавы: ‹Сиˮми волтамбада ненэцяӈгад сиˮми ӈэдаˮ›.
4Судеӈгода понʼ сита нядаванʼ нись харваˮ. Тад пуна ихинянда ма: ‹Нумдʼ сейми нибта ӈоˮ пинˮ, ненэцие ӈамгэхэртаӈэ нибˮни ӈоˮ пэрˮ,
5тиканда ханзерˮ тюку сэра не сиˮми маханяʼ ханаби! Тад нерняʼ яебталамба турць ӈэвадаванда еˮэмня немʼ ӈэдахарцяв›».
6Тика Нумʼ Ерв ма: «Ханзерˮ тидˮ ниня ӈэда судеӈгодаʼ лаханавамʼ намдсараˮ?
7Пиˮ, ялэˮ Нянда хынумдани, Харта тэравыда ханзерˮ Нумʼ нида ӈэдаӈгуˮ? Сиддоʼ ӈэдаванда еˮэмня янотнакы+?
8Няндаˮ мадмʼ, тадриʼ Пыда сиддоʼ ӈэдаӈгу. Ненэцяʼ Нюӈэ Нюмдебада тобˮнанда яʼ ниня пунрёбцомʼ хоӈгобтавʼ?»



Фарисейхаʼ, ӈэваʼ мирмʼ маˮламбадахаʼ нямна ӈэда лахарё

9Пыхыдадоʼ тидˮ иленяӈэ пэртяхаˮ, ӈани нидоʼ ӈамгэхэртаӈэ ниня пэртяхаˮ Иисус тарця хара явна ӈэда лахарёмʼ вадеˮӈа:+
10«Сидя ненэцьʼ Хэбидя Харданʼ туёˮманзь хаяхаʼ: ӈобъюмʼ фарисей, нябиюмʼ ӈэваʼ мирмʼ маˮламбада ӈэвы+.
11Фарисей нулкая, харта ихинда таремʼ туёˮӈа: ‹Нумӈэй, мань ӈани ненэциеˮ тоˮлаха нива ӈэвани еˮэмня Нянд сава вади хэтыбидмʼ. Маньзяван мартикˮ, вэнзуˮ, вэсакохоʼ-пухуцяхаʼ ӈобкана мэсьʼ ватомʼ мадабадиˮ, тайкуй ӈэваʼ мирмʼ маˮламбадаʼ тоˮлахадмʼ нидмʼ ӈаˮ+.
12Ӈопой сиˮивхана сидя мэваʼ нива ӈавормамʼ мэˮӈадмʼ, недваˮмыˮни юдимдей пелямдоʼ мипин›+.
13Ӈэваʼ мирмʼ маˮламбадахав ӈахакуна ну, сэвхартада нувʼ няʼ ила яˮма; хуркавна ӈоˮ лэмбарамда хутыба, таремʼ лахана: ‹Нумӈэй, хэбяхасавэйдмʼ, сиˮми сялилˮ!›
14Няндаˮ мадмʼ, ӈэваʼ мирмʼ маˮламбада Нумʼ сякана нябиюмгад тидˮӈэ толёвы ӈэсь, мяканда хая. Хусувэй харта пыхыдамда ӈарцута таӈылмдавы ӈэӈгу, харта пыхыдамда таӈылмдамбадахав ӈарцуˮманда»+.



Ӈацекэхэˮ сава вади Мэсоˮмада

(Мф 19:13-15; Мк 10:13-16)

15•Нюхутоʼ Иисусʼ ӈудаʼ тебваʼ еˮэмня ненэцяˮ янʼ ӈамгэ ӈацекыдоʼ Нянда тэврамбиˮ. Тохоламбадахабида тикымʼ манэць ӈацекы тэволани тэдорпидоʼ.
16Иисус ӈацекы Хэвханда ханъяда, Тохоламбадахата ма: «Ӈацекыˮ Няни турӈаяˮ, нёйдаˮ марембюˮ. Нумʼ Параӈодадава тикыˮ тоˮлыхыˮ еˮэй.
17Ненэся няндаˮ мадмʼ, хибя Нумʼ Параӈодадаваʼ таняванʼ ӈацекэдревʼ ни пунраӈгуˮ, тикы таняʼ ни тюӈгуˮ»+.



Тэта ерв

(Мф 19:16-30; Мк 10:17-31)

18•Ӈобˮ ерв Сита хонра: «Сава Тохолаӈгодаӈэ, малсяда илмʼ няˮмавани еˮэмня ӈамгэмʼ сертабˮни сава?»+
19Иисус нянда ма: «Ӈамгэ Сиˮми саваӈэ нюмдебин? Нумʼ хавна хибяхарт сава ни ӈаˮ, ӈопой Нумли сава.
20Пыдар тарць табеку теневыд: ‹Вэсакохоʼ-пухуцяхаʼ ӈобкана мэсьʼ ватомʼ нёр мадабюˮ, нён хавыдˮ, нён талэрˮ, сиякавна сырмэӈэ нён тараˮ, небяхаюд-нисяхаюд ӈарцусˮ›».
21Ервхав Нянда ма: «Тикахаби ӈацекы ӈэбяхадани малʼ нёдэйн».
22Иисус тикы вадида намда вахалъйˮ: «Тамна ӈопой сертаванда сел таня. Хусувэй таняна ӈавэд малʼ мирдасанˮ, маӈгбадахаˮ митеранˮ, тиканда нувʼ няна тэтаӈэсял таняӈгу. Тикыʼ пуд туˮ, Пумнани яладˮ»+.
23Тарць вади намдахава ида ӈулиˮ вома, тиканда пыда саць тэта ӈэˮнивʼ.
24Иисусхав ервʼ иʼ вомамʼ манэць, вахалъйˮ: «Нумʼ Параӈодадаванʼ тюва тэта ненэцяӈгаˮна саць саӈговоˮӈа!
25Маха хуˮла юноʼ нибяʼ сивна пакалмацей, тэта ненэцяʼ Нумʼ Параӈодадаванʼ тювахад нензелˮ».
26Тикы вади намдавыˮ таремʼ маˮ: «Тиканда хибя ӈэдавы ӈэсь пиртада?»
27Пыдхавада ма: «Ненэциеˮ яˮамнамʼ Нумʼ пирˮӈада»+.
28Пётаркав таремʼ ма: «Ти, маняˮ хусувэй ӈамгэваˮ хае, Пумнанд товаˮ!»+
29Иисус няндоʼ ма: «Ненэся няндаˮ мадмʼ, хусувэй Нумʼ Параӈодадаваʼ еˮэмня мята хаевы, нибтя пухумда, нида хаевы, нибтя небяхаюда-нисяхаюда хаевы, нюда хаевы,+
30тикахав тюку илӈгана ӈокаʼ мэваʼ ӈокаркамʼ няˮмаӈгу, вадʼ малсяда илмʼ няˮмаӈгу».



Хавамда, яӈорʼ Илевамда няхаромдэйʼ Вадесоˮмада

(Мф 20:17-19; Мк 10:32-34)

31•Иисус юкад вата сидя Тохоламбадамда хэвнякуʼ хана, няндоʼ ма: «Ти, Иерусалиманʼ тэвотаваˮ, таняна Нумʼ Вади вадетиˮ Ненэцяʼ Нюӈэ Нюмдебадаʼ нямна паднаˮмаˮ малʼ ӈадимдаˮ.
32Ӈани тэнзмʼ мэта ненэцяӈгˮ митадоʼ. Сита писядаӈэ мэтаˮ, сяцялмдебаӈгудоʼ, сабцярпаӈгудоʼ,
33садамбаӈгудоʼ, тадтикахад маядаӈгудоʼ. Няхаромдэй яляхана яӈорʼ илелтыˮ»+.
34Тохоламбадида хэтвы Вадахатата ӈамгэхэртмʼ ниˮ хамэдаˮ. Пыда хэтвы тикы Вадида нядандоʼ таклавыˮ, ӈамгэʼ нямна лаханавамда нидоʼ таслаˮ+.



Сэвсядамʼ Савумдаˮмада

(Мф 20:29-34; Мк 10:46-52)

35•Иисус Иерихон мартʼ тэвотабˮнанда, ӈобˮ сэвсяда сехэрыʼ хэвхана ӈамдё, мядорцэйдамда хамы.
36Хэвувнанда хэни ненэцие намдорць, хонарку: «Ӈамгэ хадкэ?»
37Нянда маˮ: «Назаретʼ тер Иисус миӈа».
38Тадтикахад сэвсяда тёрейˮ: «Давидʼ Ню, Иисус, сиˮми сялилˮма!»+
39Нерде миндяˮ нянда мунзяламзь табекуˮ. Пыдхавада ханяцейʼ тамна ӈаркавна тюрыць пэйˮ: «Давидʼ Ню, сиˮми сялилˮма!»
40Иисус нулъйˮ, тикы ненэцямʼ Нянда хоць табеку. Сэвсядаʼ Нянда тэвˮмахад, хонрада:
41«Ӈамгэмʼ Нядани хаӈан?» Сэвсяда ма: «Нумʼ Ервав, сырманʼ харвадмʼ».
42Иисус нянда ма: «Сырˮ! Пунрёбцор сит ӈэда»+.
43Таминда сэвда савумаˮ, Нувмʼ ӈарцуць Иисусʼ пумна хая. Тикымʼ манэць хусувэй ненэцьʼ Нувмʼ савуˮӈаˮ.






+ 18:1 Лк 21:36,

+ 18:7  Мк 13:20,

+ 18:9 Лк 16:15

+ 18:10 Ӈэд 3:1

+ 18:11 Мф 6:5

+ 18:12 Лк 5:33, Лк 11:42

+ 18:14 Мф 23:12, Лк 14:11

• 18:15 Мф 19:13-15, Мк 10:13-16

+ 18:17 Мф 18:3

• 18:18 Мф 19:16-30, Мк 10:17-31

+ 18:18 Лк 10:25

+ 18:22 Лк 12:33

+ 18:27  Мк 14:36

+ 18:28 Лк 5:11

+ 18:29 Лк 14:26

• 18:31 Мф 20:17-19, Мк 10:32-34

+ 18:33 Лк 9:22, Лк 24:7, Ин 2:19

+ 18:34 Лк 2:50, Лк 9:45

• 18:35 Мф 20:29-34, Мк 10:46-52

+ 18:38  Мф 22:42, Лк 1:32

+ 18:42 Лк 7:50,

Иисусхаʼ, Закхейхаʼ

191Тад пуна Иисус Иерихон мартʼ тюˮмяхаданда, марадʼ помна хая.
2Таняна ӈэваʼ мирмʼ маˮламбадиˮ ерв, тэта ненэцьʼ Закхеймʼ нюбета илевы.
3Иисусʼ хибя ӈэвамʼ манэˮманʼ харвавы, лэнда нюдя ӈэсь ненэциеˮ тяхаʼ Иисусʼ хурка ӈэвамʼ манэць нивэда пирасˮ.
4Тадтикахад Иисусмʼ манэˮманда еˮэмня нерняʼ сюрбыˮ, смоковница пяʼ ниʼ танэйˮ, тикы явна Иисус хэвандась.
5Иисус тикы янʼ тэвˮмахаданда, тюˮуʼ сылыˮ, нянда вахалъйˮ: «Закхей! Меркуʼ тасиʼ хаˮмадˮ, тюку яляʼ мань мякананд мэбˮни тара».
6Закхей паромбари тасиʼ хаˮмыˮ, хуриʼ маймба Сита мядиˮмялабта.
7Тиканʼ сырмыˮ хуркариˮ хибяриˮ малʼ вадебярць маˮ: «Пыда хэбяхасавэй ненэцяʼ мятʼ мядоманзь тю»+.
8Закхейхав нулкая Нумʼ Ерванʼ вахалъйˮ: «Нумʼ Ервав! Илебцани пелямʼ маӈгбадахаˮ митав, хибяхавамʼ ӈамгэхэвахана неˮэльтевы ӈэбˮни, тетладʼ нянда митав»+.
9Иисус нянда ма: «Тюку яляʼ ӈэдаӈгова тюку мятʼ то, тюку ненэцьʼ ӈаниʼ Авраамʼ ню нивʼ ӈаˮ+.
10Ненэцяʼ Нюӈэ Нюмдебада ёховымʼ пюрманзь, ӈэдаванзь товы нивʼ ӈаˮ».



Юˮ ненэй минаʼ нямна ӈэда лахарё

(Мф 25:14-30)

11•Ненэцяˮ тиканʼ инзелебˮнандоʼ, Иисус тамна ӈаниʼ хара явна ӈэда лахарёмʼ вадець пя. Тад ӈодˮ Иерусалим маркад ӈахаˮна нивы мыˮ, тикыʼ хавна ненэцяˮ ихиняндоʼ, Нумʼ Параӈодадавамʼ вадʼ ӈадимандаӈэ пэрмэдоʼ+.
12Иисус тикахад ма: «Ӈобˮ васкуй параӈодадава ватодамда няˮмаванда еˮэмня, тадтикахад салманда еˮэмня хубта янʼ хэванзь ятна.
13Тиканда юˮ хабимда нянда хаёˮмяхаданда няндоʼ юˮ ненэй минамʼ* миˮӈа. Тадтикахад няндоʼ ма: ‹Салмани ӈэсондʼ тикы есяхаˮна недватадаˮ›.
14Янда терхавˮ сита сэхэдавыˮ, пумнанда ӈэвмʼ ӈэдара, таремʼ маˮ: ‹Маняˮ тарцяʼ ниднаˮ параӈодадаванʼ ниваˮ харваˮ›+.
15Васкуйхав параӈодадава ватодамда няˮмахая пуняʼ салъйˮ. Тадтикахад ненэй есьда няˮмавы хабита тикыˮ есяхаˮна ханзерˮ недваˮмэмдоʼ таславанзь сиддоʼ нянда хаӈа.
16Нюртейдоʼ то, манзь ханада: ‹Ервав, пыдар минахананд тамна юˮ минамʼ недваˮӈадмʼ›.
17Тадтикахад ервада нянда ма: ‹Саванёˮ, сава хабин! Пыдар ӈулиˮ тянё ӈамгэхэна ивъерʼ ӈэванд еˮэмня юˮ марадмʼ ервода ватодамд тадмʼ›+.
18Нябимдей то, вахалъйˮ: ‹Ервав, минахананд тамна самляӈг минамʼ недваˮӈадмʼ›.
19Ервада ма: ‹Пыдар ӈоˮ самляӈг марадʼ нимня ерван ӈаˮ›.
20Няхаромдэй хаби то, манзь ханада: ‹Ервав, пыдар минар, ти, ӈокасьʼ мюʼ мэхэя лэтамбивась.
21Тад ӈоˮ, мань нянд сейми пинась, пыдар сэбинена ненэцянданёˮ. Ӈамгэхэртмʼ ханяхартʼ нибат ӈоˮ мыˮ, таняд ханан, няньʼ ӈувоˮ сэв нибат пыдабтамбюˮ, тикы маˮламбид›.
22Ерв нянда ма: ‹Вэнзу хабиӈэ, нянд сихид ӈэда вадиˮмананд сит судебаӈгудмʼ! Пыдар теневан, мань яˮавлада ненэцяндмʼ, ӈамгэхэртмʼ ханяхартʼ нибˮни ӈоˮ мыˮ, таняд ханадмʼ, няньʼ ӈувоˮ сэв нибˮни ӈоˮ пыдабтамбюˮ, тикы маˮламбин.
23Тиканда ӈамгэ ненэй есями есь лэтмбалаванʼ нисяр мисˮ? Тоˮмахадани тиками ӈокмэӈэ нисянавʼ няˮмаӈгуˮ?›
24Ервада тикахана нунахаˮ вахалъйˮ: ‹Няданда минамда ханараˮ, юˮ минасавэй ненэцяндʼ миˮӈараˮ›.
25Нянда ненэцяˮ маˮ: ‹Ервэй! Пыда мале юˮ минада танянёˮ!›
26Ервада ма: ‹Няндаˮ мадмʼ, ӈамгэда танянанʼ тамна миˮманда, ӈамгэхэртасядахавахад танянахартада мармы ӈэӈгу+.
27Сиˮми сэхэдани, мань нидандоʼ параӈодаӈэ хэбяхани ниня харвани тюконʼ тэврэйдаˮ, мань сяканани хадэйдаˮ›»+.



Иерусалиманʼ Тоˮмада

(Мф 21:1-11; Мк 11:1-11; Ин 12:12-19)

28•Иисус тикымʼ хэтˮмахаданда, тамна тяхаʼ Иерусалиманʼ хая.
29Елеон хойʼ няюʼ, Виффагия хардахаʼ Вифания хардахаʼ хэванʼ тэвотабта, Тохоламбадахатата сидямʼ ӈэвкая,+
30таремʼ ма: «Иртˮ ӈэда харданʼ хаядиʼ, тювандиʼ серʼ таняна ӈобʼ мэˮмадавэй сярда ха ямб намна юномʼ хоӈгудиʼ. Ӈэдаˮмахадандиʼ тэврариʼ.
31Хибяри сиддиʼ хонрамбабˮ: ‹Ӈамгэ намна юномʼ ӈэдабириʼ?› Пыдариʼ таремʼ маидиʼ: ‹Пыда Нумʼ Ервхана тара›».
32Ӈэвˮмэхэʼ хаяхаʼ, Ваданда серʼ намна юномʼ ходиʼ.
33Намна юномʼ ӈэдабавандиʼ ёльцьӈгана юноʼ ервˮ няндиʼ хонаркуˮ: «Ӈамгэ намна юномʼ ӈэдабириʼ?»
34Пыдиʼ маӈахаʼ: «Пыда Нумʼ Ервхана тара».
35Тадтикахад намна юномʼ Иисусанʼ тэврадиʼ, паныдиʼ маханда ниʼ мэхэя, ниндя Иисусмʼ ӈабтаӈахаʼ.
36Ӈэдалёванда ямбанʼ ненэцяˮ паныдоʼ сехэрыʼ ниʼ лехэбтамбиˮ.
37Пыда Елеон хойʼ хаˮмаˮманʼ тэвоталпата Тохоламбадида малʼ ӈокхандоʼ хусувэй манэˮмытоʼ мутра сероˮ еˮэмня маймба, ӈаркаˮя вабцхана Нувмʼ савуˮӈаˮ.
38Таремʼ лаханаˮ: «Нумʼ Ервʼ нюмгана миндя Параӈодаʼ ялэда саваˮ ӈэяˮ! Нувʼ няна таӈгабцо таняя, сямянхат тюˮуна Нувмʼ ӈарцуˮӈаяˮ!»
39Ненэциеˮ поӈгад ханяӈыˮ фарисейˮ Иисусанʼ таремʼ лаханаˮ: «Сиднаˮ Тохоламбадаваˮ, Тохоламбадид табˮланˮ!»+
40Пыда ма: «Няндаˮ мадмʼ, пыдоʼ мунзялмбатоʼ, пэˮ тюрыˮлаӈгудˮ».



Иисусʼ Иерусалиманʼ сырць ярувоˮма

41Иерусалим мартʼ тэвоталпата, марадмʼ манэць Иисус ярума+.
42Тадтикахад вахалъйˮ: «Тюку яляʼ пыдархарт ӈамгэ нянд таӈгабцомʼ тавахад хамэдавы ӈэбат сава ӈэӈгусь! Тедахавʼ тикы сэвхатат таклы.
43Тарцяˮ ялэд тутаˮ, вэнзу саюˮ сит я ӈонабцяркаˮна ватаӈгуˮ, сит сюртехэя, сит яндахат тыеромдаӈгуˮ.
44Сит яʼ сярʼ нид няялтаˮ, тикахана илена нюд хадаӈгудоʼ, пэʼ ниня ӈобкарт пэмʼ ниˮ хаеӈгуˮ, тиканда ханя, пыдар Нумʼ нянд товаʼ ёльцямʼ вунин хамэдаˮ»+.



Хэбидя Харадмʼ Хабтумдаˮмада

(Мф 21:12-17; Мк 11:15-19; Ин 2:13-22)

45•Тикыʼ пуд Иисус Хэбидя Харданʼ тю, тикахана мирдатни питарпа пя.
46Пыда няндоʼ ма: «Таремʼ падынёˮ: ‹Мань мяˮми туёцьʼ мяˮ ӈэӈгу›, пыдхавараˮ ‹мартикˮ хэӈгӈэ› сертараˮ».
47Иисус хусувэй яляʼ Хэбидя Хардахана ненэцие тохоламби. Ӈарка ханонданаˮ, Моисейʼ Ватомʼ теневанаˮ, ненэциеˮ ӈарктаˮ ханзерˮ Сита хадаваʼ нямна ибедорӈаˮ.
48Ханзерˮ Сита хада таравамʼ нидоʼ таслаˮ, тад ӈоˮ ненэцяˮ малʼ Нянда ёльце инзелевыˮ.






* 19:13 Мина – грекʼ ненэй еся, юрˮ динарийʼ мян. Ӈопой мина – манзаранаʼ юрˮ яляʼ недбяʼ мян.




+ 19:7 Лк 5:30, Лк 15:2

+ 19:8  Лк 3:14

+ 19:9 Лк 3:8, Ин 8:33, Ин 8:39

• 19:11 Мф 25:14-30

+ 19:11 Лк 17:20, Ӈэд 1:6

+ 19:14 Ин 15:8

+ 19:17 Лк 16:10

+ 19:26 Мф 13:12

+ 19:27 Мф 22:7, Лк 20:16

• 19:28 Мф 21:1-11, Мк 11:1-11, Ин 12:12-19

+ 19:29  Ӈэд 1:12

+ 19:39 Мф 21:15-16

+ 19:41 Ин 11:35

+ 19:44  Лк 21:6

• 19:45 Мф 21:12-17, Мк 11:15-19, Ин 2:13-22

Иисусʼ ватоʼ нямна хонрамбаˮма

(Мф 21:23-27; Мк 11:27-33)

201•Иисус ӈобˮ яляʼ Хэбидя Хардахана ненэцие тохоламби, Маймбабцо Юнмʼ няндоʼ вадеˮӈа. Нянда ӈарка ханонданаˮ, Моисейʼ Ватомʼ теневанаˮ, ненэциеˮ ӈарктиˮ няʼ тоˮ.
2Пыдоʼ Нянда маˮ: «Нянаˮ маӈгарˮ, ӈамгэ ватовна тарць серо сертабид? Тикы ватомʼ хибя Нянд таса?»+
3Пыда вадахатоʼ таремʼ ма: «Мань ӈоˮ нядандаˮ ӈаниʼ хонравндами таня, Няни хэтхарӈараˮ,
4Иоаннʼ хэхэдаӈгова нумгад ӈэса? Нибтя ненэцяӈгат ӈэвэкы?»+
5Пыдоʼ помнандоʼ тасалко маˮ: «Мамбˮнанаˮ: ‹Нумгад ӈа›, Пыда нивʼ мандˮ: ‹Тиканда ӈамгэ нянда нисядаˮ пунраˮ?›+
6Нябинзерʼ мамбˮнанаˮ: ‹Ненэцяӈгат ӈа›, хусувэй ненэцьʼ Иоаннмʼ Нумʼ Вади вадетаӈэ пэрманда еˮэмня сиднаˮ пэхэна ниˮимʼ ладортˮ»+.
7Тадтикахад таремʼ вахалъядˮ: «Ханяд ӈэвахаданда маняˮ ехэраваˮ».
8Иисус няндоʼ ма: «Ӈамгэ ватовна тарць серо сертабавами Мань ӈоˮ ӈаниʼ няндаˮ нив хэтаӈгуˮ».



Вэнзу виноград пи вадабадиˮ нямна ӈэда лахарё

(Мф 21:33-46; Мк 12:1-12)

9•Тадтикахад ненэцяӈгˮ тарця хара явна ӈэда лахарёмʼ вадець пя: «Ӈопой ненэцьʼ виноград пи ӈабта, тадтикахад виноградˮ вадюлавамʼ виноград вадабадахаˮ хае, хубта янʼ хэˮмяхаданда таняна понʼ мэ+.
10Ӈоди маˮламбаваʼ ёльцяʼ тось, виноградˮ вадюлаваʼ ерв виноградˮ вадюлавахаданда ӈэда ӈодиˮ пел хосая виноград вадабадахаˮ хабимда ӈэдара. Виноград вадабадахавˮ хабимда ладорӈадоʼ, пуняʼ ӈамгэхэртасиˮ ӈэдарадоʼ.
11Тикыʼ пуд нябимдей хабимда няндоʼ ӈэдара; ӈаниʼ ладорӈадоʼ, хурка сяцялмдехэя пуняʼ ӈамгэхэртасиˮ ӈэдарадоʼ.
12Тадтикахад няхаромдэй хабимда няндоʼ ӈэдара. Тикымʼ хадёлехэя хэвняʼ модоʼ+.
13Тикахавахад виноградˮ вадюлаваʼ ерв ма: ‹Ханзерˮ ӈэбˮни сава? Мэнена нюми няндоʼ ӈэдарахарцядмʼ, масиˮ сита ӈамгэӈэ пэртаˮма›+.
14Виноград вадабадахавˮ сита манэць, помнандоʼ тасалкурць маˮ: ‹Тюкохов илебцамда еˮэйманда! Хадахаваˮ, тиканда илебцʼ еˮэйда нянаˮ хаˮмаӈгудˮ›.
15Виноградˮ вадюлавахад хэвняʼ ханахая, хададоʼ. Виноградˮ вадюлаваʼ ерв сиддоʼ ханзерˮ мэӈгу?
16Пыда тута, тадтикахад тикы виноград вадабади хадаӈгуда, виноградˮ вадюлавамʼ ӈани ненэцяӈгˮ митада». Тиканʼ инзелевыˮ маˮ: «Таремʼ нёя ӈаˮ!»+
17Иисус няндоʼ сылыˮ, ма: «Таремʼ падынёˮ: ‹Миртиˮ ваˮлавы манябэ харадʼ ёӈгы пэ паӈгӈэ таралъйˮ›, тикы вадаˮ хамэдита хурка?
18Хусувэй хибя тикы пэʼ ниʼ мантэна мардода, тикы пэ ненэцяʼ ниʼ мантэбˮ, сита няялта».
19•Моисейʼ Ватомʼ теневанаˮ, ӈаркаˮ ханонданаˮ, Иисусʼ вадеˮмы тикы лахарёʼ пыдоʼ нямнандоʼ ӈэвамʼ хамэда, таминда Иисусмʼ няˮмаванʼ харбиладоʼ. Ӈопой, ненэцяӈгˮ сейдоʼ пинаˮ.



Римʼ ӈарка параӈоданʼ таславы ӈэваʼ мир

(Мф 22:15-22; Мк 12:13-17)

20Пыдоʼ Пумнанда сырць, Пуданда Сита маниеваʼ еˮэмня хэдˮ ненэцие ӈэдараˮ. Тикы ненэцяˮ хартоʼ пыхыдадоʼ тидˮ ӈэдаӈэ пэрць, Иисусʼ вадахаˮна вэвамʼ намдванʼ харваць. Тиканда вадʼ тикы Вадита еˮэмня Сита ерванʼ, ерводанаʼ ӈуданʼ митˮниˮимʼ+.
21Пыдоʼ Сита хонраˮ: «Тохолаӈгодаӈэ, маняˮ тенева, Пыдар ненэсявна лаханан, ненэцие тидˮ тохоламбид. Ненэциеˮ сякˮ нись сырˮ, ненэсявна Нумʼ минанʼ тохоламбид.
22Маняˮ нянанаˮ Римʼ ӈарка параӈоданʼ ӈэваʼ мирмʼ миць сероˮӈа, ни?»+
23Иисус хэдˮ ӈэвамдоʼ хамэда, няндоʼ ма:*+
24«Динариймʼ Няни манэˮлабтараˮ. Хибяʼ сидяӈг тикахана ӈа, хибяʼ нюмʼ пады?» Пыдоʼ маˮ: «Римʼ ӈарка параӈодаʼ».
25Иисус няндоʼ таремʼ ма: «Тад ти, параӈодаʼ ӈамгэмʼ параӈоданʼ мипираˮ, Нумʼ ӈамгэмʼ Нумдʼ мипираˮ».
26Ненэциеˮ мальӈгана Вадахата тарка нивэдоʼ пирасˮ, хэтвы Вадахата пыса, тэри мунзялмаˮ.



Яӈорʼ илелмаʼ нямна хонаркоˮма

(Мф 22:23-33; Мк 12:18-27)

27•Тадтикахад ненэцяʼ яӈорʼ илелмамʼ яӈгодаӈэ вадета саддукейхат* ханяӈыдоʼ Иисусанʼ тоˮ, Сита хонраˮ:+
28«Тохолаӈгодаӈэ, Моисей нянаˮ таремʼ паднась: хибяʼ несавэй няда нюсиˮ хабта, пыда нянда немʼ неданда мэбта тара, нянда еркармʼ тамна тяхаʼ вэтабата тара.
29Сиˮив некас танявыˮ. Нюртейдоʼ немʼ мэˮмахаданда нюсиˮ ха.
30Немда нябимдей няда мэда, тикы ӈаниʼ нюсипойʼ ха.
31Тадтикахад няхаромдэдоʼ ӈаниʼ тикы немʼ мэда. Таремʼ сиˮив некас малʼ нюсипойʼ хаˮ.
32Пилиˮ пуда не ӈоˮ ӈаниʼ ха.
33Тиканда яӈорʼ илелмаʼ ёльцьӈгана, тикы не ханяӈэндоʼ не ӈэӈгу? Сиˮивандоʼ несиˮ!»
34Иисус вадахатоʼ ма: «Тюку илӈгы ненэцяˮ нелеӈгаˮ, хаюпа ханˮӈаˮ.
35Хибяˮ вадʼ тованда илӈгана илеванда пирӈэ, хавыˮ поӈгад яӈорʼ илелманда пирӈэ толёдахавˮ ниˮ нелеӈгˮ, хаюпа ниˮ ханасˮ,
36нувʼ юне ядэланиˮ тотревʼ, хась мале нидоʼ пирасˮ. Пыдоʼ яӈорʼ илелˮмы ӈэвандоʼ еˮэмня Нумʼ нюˮ.
37Моисей хавы ненэциеˮ илелмамʼ ӈэтторта пяʼ мандалʼ нямна ӈэда илеˮмяхана манэˮлабтась. Нумʼ Ервмʼ Авраамʼ Нумӈэ, Исаакʼ Нумӈэ, Иаковʼ Нумӈэ вадеˮӈадась.
38Нумʼ хабэй ненэциеˮ Нумʼ ни ӈаˮ, иленя ненэциеˮ Нумʼ, тад ӈоˮ Пыда нянанда ненэцяˮ малʼ илеˮ».
39Ханяӈыˮ Моисейʼ Ватомʼ теневанаˮ маˮ: «Сиднаˮ тохоламбадаӈэ, сававна лаханан!»
40Тикыʼ пуд Сита тамна хонрамба сейдоʼ пинаˮ+.



Давидʼ Нюʼ нямна хонаркоˮма

(Мф 22:41-46; Мк 12:35-37)

41•Тикыʼ пуд Иисус сиддоʼ хонра: «Ӈамгэ ненэцяˮ Христосмʼ Давидʼ нюӈэ вадеˮӈадоʼ+?
42Харта Давидӈэ Нумдʼ ӈэда сёхоˮна таремʼ мась: ‹Нумʼ Ерв Нумʼ Ервхани ма:+
43«Саюд Ӈэт ӈылʼ таӈылмдавани ӈэсондʼ вэняӈы Хэвханани ӈамдюˮ»›.
44Тиканда ти, Давид Сита Нумʼ Ервӈэ нюмдеби. Ханзерˮ Пыда Давидʼ ню ӈэсь пирˮӈада?»



Моисейʼ Ватомʼ теневанахат тосадаˮ

(Мф 23:1-36; Мк 12:38-40; Лк 11:37-54)

45Хусувэй ненэцьʼ Иисусанʼ инзелеваханда, Пыда Тохоламбадахата ма:
46«Моисейʼ Ватомʼ теневанахат тосадаˮ. Пыдоʼ ямб панымʼ мэць ядэрмамʼ харвобтасетыˮ, тэмдолава яхаˮна ненэциеˮ няндоʼ тороватвадоʼ ихиняндоʼ сава ӈэсеты. Пыдоʼ маˮлюӈгалава мякаˮна ненадори яхаˮна, мядиˮмярмахаˮна сямянхат сава яхаˮна ӈамдёвамʼ харвобтасетыˮ+.
47Пыдоʼ сэра неˮ мякат ӈавори марпиˮ, тад пуна сиддоʼ ненэциеˮ манэˮмаʼ еˮэмня понʼ туёцетыˮ. Нумʼ сиддоʼ тамна ӈаркавна судеӈгу».






* 20:23 Ханяӈы ӈудахаˮна падвы падаркаˮна тамна таремʼ пады: «Ӈамгэ сиˮми хорпидаˮ?»

* 20:27 Саддукейˮ – фарисейхат яӈгаˮ, Моисейʼ Ваторимʼ нёдавыˮ, яӈгумыʼ яӈорʼ илелманʼ, нувʼ юне ядэланаʼ таняванʼ, ӈылекаʼ таняванʼ нивыˮ пунрюˮ.




• 20:1 Мф 21:23-27, Мк 11:27-33

+ 20:2 Ӈэд 4:7

+ 20:4 Лк 3:3

+ 20:5 Лк 7:30

+ 20:6 Лк 7:26, Лк 9:8

• 20:9 Мф 21:33-46, Мк 12:1-12

+ 20:9  Мк 13:34

+ 20:12 Лк 11:48-49

+ 20:13 Мф 3:17,

+ 20:16 Ӈэд 13:46

• 20:19 Мф 22:15-22, Мк 12:13-17

+ 20:20 Лк 6:7, Лк 14:1, Лк 11:54

+ 20:22 Мф 17:24-25

+ 20:23 Мк 7:6, Лк 12:1

• 20:27 Мф 22:23-33, Мк 12:18-27

+ 20:27 Ӈэд 23:8

+ 20:40 Мф 22:46

• 20:41 Мф 22:41-46, Мк 12:35-40

+ 20:41  Лк 1:32, Лк 18:38

+ 20:42  Ӈэд 2:34-35

+ 20:46 Лк 11:43

Сэра неʼ хан

(Мк 12:41-44)

211•Иисус таремʼ сырпата, тэта ненэцяˮ есьдоʼ Хэбидя Харадʼ есьˮ ларасʼ мюʼ пэръядоʼ+.
2Тад пуна ӈобˮ маӈгбада сэра неʼ тиканʼ сидя нярава есякоцямʼ мэвамʼ манэˮӈа.
3Иисус ма: «Ненэся няндаˮ мадмʼ, тюку маӈгбада сэра не сямян ненэцяӈгат ӈока есямʼ мэ.
4Есьˮ ларасʼ мюʼ есямʼ мэвыˮ, малʼ вата есьдоʼ Нумʼ етʼ тэвравыˮ. Пыдхавада сямянхат маӈгбадакоеӈэ, нянанда ӈэда вадʼ нерняӈы иланда есямʼ, малʼ тиканʼ мэда».



Хэбидя Харадʼ тахаравамʼ нерданда Вадесоˮмада

(Мф 24:1-2; Мк 13:1-2)

5•Ханяӈыˮ мамбˮ: «Хэбидя Харад сомбой пэхэˮна, Нумдʼ тэвравы мядонзэйхаˮна падтавы», Иисус ма:
6«Тарцяˮ ялэда тутаˮ, тюкохона маниенидаˮ, вадʼ пэʼ ниня ӈобкарт пэ ни хаёдˮ, малʼ мардавнда»+.



Пудана яляʼ ненадумдˮ

(Мф 24:3-14; Мк 13:3-13)

7Иисусʼ тохоламбадаˮ Сита хонраˮ: «Сиднаˮ тохоламбадаваˮ, тикы серˮ сяхаʼ ӈэвандаˮ? Тикы сероˮ хадкэваʼ ёльцяʼ хахаялпата, ненадода хурка ӈэӈгу?»
8Пыда ма: «Тосадаˮ, сиддаˮ нёяˮ неˮэльтеˮ. Ӈокаˮ ненэцяˮ Мань нюмми мэць туртаˮ, таремʼ лаханортаˮ: ‹Тюку Мань! Ёльцянда хахаялма›. Пумнандоʼ нёдаˮ ядˮ.
9Сайнормиˮ нямна, ненэциеˮ манзадабиˮ нямна вади намдбатаˮ, сейдаˮ нёяˮ пинˮ. Тарцяˮ серˮ нюртеˮэʼ хадкэбатоʼ тара, ёльцянда ӈоˮ тикырихина ни тутˮ».
10Иисус тамна тяхаʼ лахана: «Ненэциеˮ тэнзˮ помнандоʼ мирбеˮлаӈгудˮ, параӈодадаваˮ ӈоˮ помнандоʼ сайнортаˮ.
11Ханяна-таняна яˮ ӈаркавна манзадаӈгуˮ, ханяримна сэрад, палаӈганаˮ хабцяˮ тутаˮ, хуркариˮ пилкабтадаˮ серˮ хадкэӈгаӈгуˮ, нумгад ӈаркаˮя ненадумдаˮмаˮ ӈадибертаˮ+.
12Тикыˮ серˮ малʼ хадкэвандоʼ нерня, сиддаˮ няˮмаӈгуˮ, питартаˮ. Сиддаˮ маˮлюӈгалава мякˮ, сяролава мякˮ митаˮ, сиддаˮ параӈодахаˮ, ервхаˮ тэвраӈгуˮ, тикы малʼ Мань нюмни еˮэмня таремʼ ӈэӈгуˮ+.
13Пыдхавараˮ манэˮмыдаˮ, намдвыдаˮ вадець пиртараˮ.
14Ӈавэ вадеˮмандаˮ нямна ӈахакуд нёдаˮ ибедорˮ.
15Мань няндаˮ вадеˮмандаˮ вади, иӈудмʼ татадмʼ, сиддаˮ волтамбадахат ханяӈэхэртадоʼ пуняʼ ӈэсь, пуняʼ лахана нида пиратˮ+.
16Небянадаˮ-нисянадаˮ, нидаˮ, хахая перенидаˮ, сава нидаˮ малʼ сиддаˮ хусарамбаӈгуˮ, ханяӈэхэбидаˮ хаванзь митыдоʼ.
17Мань нюмни еˮэмня хусувэй ненэцьʼ сиддаˮ сэхэдаӈгу.
18Хуркавна ӈоˮ ӈэвандаˮ таркарт ӈэвахадандаˮ ни ёходˮ+.
19Ебтабаваханандаˮ иламдаˮ хоӈгудаˮ.



Иерусалимʼ тахаравамʼ нерданда Вадесоˮмада

(Мф 24:15-21; Мк 13:14-19)

20•Саюхуˮна сюртевы Иерусалимамʼ манэпатаˮ, теневадаˮ, пыда тахараванда ёльцьʼ хахаи.
21Таʼ ёльцьӈгана Иудея яхана мэнаˮ пэˮ няʼ хуныдамдˮ, маркана мэнаˮ таняд хэяˮ, марадʼ хэвнякуна мэнаˮ марадʼ мюʼ нёяˮ тюˮ.
22Тикыˮ яляˮ танарава яляˮ, Хэбидя Падаркана падвыˮ малʼ таʼ хаˮамӈгудˮ.
23Тикы яляхаˮна едяʼ ниня мэнахаˮна, ӈавалкодахаˮна маяʼ ӈэӈгу. Тюку янʼ ӈарка сэхэ тута, тика ненэцие Нумʼ яˮавла танараӈгуда+.
24Пыдоʼ палыʼ няндхад хаӈгаӈгуˮ, хуркари яхаˮ сярахая ханавыˮ ӈэӈгуˮ. Иерусалимамʼ ӈаниˮ ёˮ терˮ танпаӈгудоʼ, ӈаниˮ ёˮ терˮ ёльцяндоʼ ваераваʼ ӈэсондʼ тарця ӈэӈгу.



Ненэцяʼ Нюӈэ Нюмдебадаʼ товаʼ нямна

(Мф 24:29-31; Мк 13:24-27)

25•Яляхана, ирыхына, нумгыхыˮна ненадумдаˮмаˮ ӈадимдаˮ, яʼ нихивахана ненэциеˮ тэнзˮ явʼ идеˮ ӈасярмаʼ нид, хамбта марнэрмаʼ нид идоʼ хэбилеӈгуˮ, енасялмдаˮ.
26Ненэцяˮ яʼ тиртʼ вадʼ тованда маяӈо ӈате, сейсяламзь тебкадартаˮ, тад ӈоˮ нувʼ няӈы ныхыˮ манзадавандаˮ.
27Тадтикахад ненэцяˮ Ненэцяʼ Нюӈэ Нюмдебадаʼ ныхысавэйʼ, ӈарка юнсавэйʼ тирмʼ ханоць товамʼ манэтаˮ.
28Тикыˮ сероˮ ӈадимяʼ ёльцьӈгана иртˮ нулъидаˮ, ӈэвдаˮ тюˮуʼ илъидаˮ, ӈэдаӈговараˮ мале хахаялма».



Смоковница пямʼ мание, хамэдараˮ

(Мф 24:32-35; Мк 13:28-31)

29•Тад пуна Иисус няндоʼ хара явна ӈэда лахарёмʼ вадеˮӈа: «Смоковница пянʼ, тад ӈани пяхаˮ сырӈадаˮ.
30Сяхаʼ вэбидоʼ сибдёбˮ, тикымʼ мание, пыдараˮ хартаˮ мале танда хахаялмахад теневадаˮма.
31Таремʼ, пыдараˮ ӈоˮ тарцьˮ сероˮ хадкэвамʼ манэпатаˮ, Нумʼ Параӈодадаваʼ хахаялмахад теневадаˮ.
32Ненэся няндаˮ мадмʼ, тедаʼ миндя илаʼ сусавдавэйʼ, тарцяˮ серˮ малʼ хадкэӈгудˮ+.
33Нумгʼ яхаʼ яӈгодаӈахаʼ, Мань вадахабини вуниˮ яӈгодˮ.



Парцьне ӈэсь Табекоˮмада

34Тикы яляʼ сиддаˮ ехэранахандаˮ есʼ тотревʼ лакриʼ сапдавоӈгад, пыхыдадаˮ маниейдаˮ: нанзакабтада серкаˮна, ябебцохона, илаʼ саиркаˮна сейдаˮ нёйдаˮ саӈговоˮлембюˮ.
35Тикы яля яʼ тиӈгы сярʼ ниня иленя хусувэй ненэцяндʼ хаˮамӈгуˮ.
36Вадʼ хадкэванда тикы хусувэй серкад хунавандаˮ еˮэмня, Ненэцяʼ Нюӈэ Нюмдебадаʼ сятʼ нулмандаˮ еˮэмня хусувэхэд парцьнедаˮ, туёˮӈадаˮ»+.
37Иисус хусувэй яляʼ Хэбидя Хардахана ненэцие тохоламбасяты, пиʼ маркад хэˮмяхаданда Елеон хойхана мэсеты+.
38Хусувэй ненэцьʼ хубтахад Нянда инзелеванзь Хэбидя Харданʼ турцеты.






• 21:1 Мк 12:41-44

+ 21:1  Мф 27:6, Ин 8:20

• 21:5 Мф 24:1-14, Мк 13:1-13

+ 21:6 Лк 19:44

+ 21:11 Ӈэд 11:28,

+ 21:12 Ӈэд 4:3, Ӈэд 17:6, Ӈэд 18:12, Ӈэд 24:1, Ӈэд 25:6

+ 21:15 Ӈэд 6:10

+ 21:18  Ӈэд 27:34

• 21:20 Мф 24:15-21, Мк 13:14-19

+ 21:23 Мф 27:25,

• 21:25 Мф 24:29-31, Мк 13:24-27

• 21:29 Мф 24:32-35, Мк 13:28-31

+ 21:32 Лк 9:27

+ 21:36 Мф 25:13, Лк 18:1,

+ 21:37 Мф 21:23, Мф 26:55

Иисусмʼ хадаванзь тасалкуроˮма

(Мф 26:1-5, 14-16; Мк 14:1-2, 10-11; Ин 11:45-53)

221•Пасхаӈэ нюмдебада, Тимдеӈгосянзяда Няньʼ хэбидя яля хахаялма.
2Ӈаркаˮ ханонданаˮ, Моисейʼ Ватомʼ теневанаˮ Иисусмʼ хада харадамдоʼ пюрӈаˮ, ӈопой, ненэцяӈгˮ сейдоʼ пинаць.
3Сатанахав Искариотӈэ нюмдебада Иудаʼ сёнзяʼ мюʼ пакалъйˮ. Пыда юкад вата сидяхад ӈопойдоʼ ӈэвы+.
4Тадтикахад Иуда хая, ӈаркаˮ ханонданиˮ няʼ, Хэбидя Харадмʼ ерамбадиˮ ервоˮ няʼ Иисусмʼ ханзерˮ няндоʼ миˮманда нямна тасалкурӈаˮ.
5Пыдоʼ майядˮ, Иуданʼ ненэй есямʼ миць ватораˮ.
6Иуда пуняʼ нись ӈаˮ, ненэциеˮ ехэрананʼ Иисусмʼ ӈудахатоʼ миˮмаʼ еˮэмня сава ёльцямʼ пюрӈа+.



Пасхамʼ хамэдамбаˮма

(Мф 26:17-25; Мк 14:12-21; Ин 13:21-30)

7•Тимдеӈгосянзяда Няньʼ хэбидя яля то, Пасхаʼ хуʼ суюмʼ хада таравы.
8Иисус Пётаркʼ Иоаннхаʼ ӈэвпа ма: «Хаядиʼ, еˮэмнянаˮ ӈамда Пасхаʼ ӈавармʼ хамэдадиʼ».
9Пыдхавадиʼ таремʼ хонаркухуʼ: «Пасхаʼ ӈавармʼ ханяна хамэдабˮниʼ Нянанд сава?»
10Пыда няндиʼ ма: «Ти, мартʼ тюˮмяхадандиʼ ицавэй неранзямʼ минрена ненэцямʼ хоӈгудиʼ, пумнанда ялъядиʼ, ӈамгэ мятʼ тю, таняʼ тюдиʼ.
11Мядʼ ерванʼ мадиʼ: ‹Сиднаˮ Тохоламбадаваˮ сит таремʼ хонрамби: «Тохоламбадиˮни няʼ Пасхаʼ ӈавармʼ ӈаворманзь лабэˮ ханяна ӈа?»›
12Тикыʼ пуд мядʼ ерв хамэдёда тюˮуна ӈэда ӈаркаˮя лабэсмʼ манэˮлабтаӈгу. Таняна Пасхаʼ ӈавармʼ хамэдадиʼ».
13Пыдиʼ хаяхаʼ. Иисусʼ вадиˮ серʼ ӈэда хусувэй ӈамгэмʼ хоӈахаʼ. Пасхаʼ ӈавармʼ хамэдаӈахаʼ.



Нумʼ Ервʼ пудана ӈаворма

(Мф 26:26-30; Мк 14:22-26; 1 Кор 11:23-25 )

14•Ёльцянда тэвˮмахад Иисус Ӈэдаравыта няʼ ӈаворць ӈамдыдˮ.
15Тадтикахад Иисус ма: «Мань маяндормани нерцюна, тюку Пасхаʼ ӈавармʼ нянандаˮ ӈобнзерʼ ӈаманʼ харвавась.
16Няндаˮ мадмʼ, Нумʼ Параӈодадавахана Пасхаʼ таʼ хаˮамваʼ ӈэсондʼ, Пасхаʼ ӈавармʼ нив ӈавортˮ».
17Хыдямʼ няˮмаˮмахаданда, Нумдʼ сава вади хэтхая, вахалъйˮ: «Няˮмараˮ, помнандаˮ тярӈараˮ.
18Мань няндаˮ мадмʼ, тад нерняʼ Нумʼ Параӈодадаваʼ товаʼ ёльцяндʼ виноград ӈодяхад ӈэдамʼ нив ӈэртˮ».
19Тадтикахад Иисус няньмʼ няˮма, Нумдʼ сава вади мэсоˮмахаданда няньмʼ мардада, Тохоламбадахата митерпа ма: «Тюку пыдараˮ еˮэмняндаˮ мипада Мань пыхыдами. Сиˮми теневандаˮ еˮэмня таремʼ сертабираˮ»+.
20Таремʼ ӈавормаʼ пуд, Иисус хыдямʼ ӈоˮ няˮма, вахалъйˮ: «Тюку хыдя, пыдараˮ еˮэмняндаˮ хамдуманда Мань вэяханани мэйравы Едэй Вато.
21Ти, Сиˮми миˮманда ӈудада Ӈудани хэвхана тольʼ ниня ӈа+.
22Хуркавна ӈоˮ Ненэцяʼ Нюӈэ Нюмдебада Нумʼ таслаˮмаʼ серʼ миӈа, Ненэцяʼ Нюӈэ Нюмдебадамʼ миˮманда тикы ненэцяӈгавахана маяʼ ӈэӈгу»+.
23Тадтикахад Тохоламбадида нидоʼ хонрамба пяˮ: «Ханяӈэваˮ тарця сермʼ сертаванда?»



Хибя сямянхат ӈарка?

24•Тикыʼ пуд помнандоʼ ханяӈэндоʼ сямянхат ӈарка ӈэваʼ нямна тасалкурӈаˮ.
25Иисусхав няндоʼ ма: «Ӈани тэнзмʼ мэта ненэциеˮ параӈодаˮ ненэциетоʼ ӈэвˮ нимня параӈодадаˮ, ненэциеˮ ерводани сава лэтраӈгодаӈэ нюмдебидоʼ.
26Пыдхавараˮ тарцядаˮ нёдаˮ ӈаˮ. Нябинзерцейʼ сямянхат ӈаркараˮ поӈганандаˮ сямянхат нюдя ӈэя, ерводанахав манзаранараха ӈэя+.
27Тиканда ханяӈэюмʼ ӈарка ӈэбта? Тольʼ хэвхана ӈамдёдаюмʼ, нибтя сита манзаятада ӈэдакы? Тольʼ хэвхана мэнаюмʼ ни ӈаˮ? Маньзяван поӈганандаˮ манзаранаʼ тоˮлахадмʼ+.
28Тад ӈоˮ пыдхавараˮ Нянани хусувэй Маяӈганани мэдаць.
29Ханзерˮ Нисями Параӈодадавадами таса, Мань таремʼ ӈаниʼ няндаˮ тамбив+.
30Тиканда Параӈодадаваханани Тольни хэвхана ӈаворць, идарць пиртараˮма, тадтикахад Израильʼ юкад вата сидя паӈгамʼ судеба, ервода ӈамдёрциеˮ ниʼ ӈамдӈгудаˮма»+.



Пётрʼ Няданда таяхалмамʼ нерданда Вадесоˮмада

(Мф 26:31-35; Мк 14:27-31; Ин 13:36-38)

31•Тадтикахад Иисус ма: «Симонэй! Симонэй! Ти, ненэциеˮ тэраӈгобцяӈгана няньʼ ӈувоˮ сэв тэрабаваʼ тотревʼ, сиддаˮ хорпаванзь Сатана ватодамда хаӈась.
32Маньзяв пунрёбцомд ёˮмоӈгаданд пыдар еˮэмнянд туёˮӈадамзь. Хэбяхахаданд салоˮмахаданд, хасев нид мэйрамбюˮ»+.
33Пётр Нянда ма: «Нумʼ Ервав! Маньзяв Нянанд сяролаванʼ хэсь, Нянанд хаванзь хамэдыдмʼ»+.
34Иисусхав нянда ма: «Пётрэй, нянд мадмʼ, тюку яляʼ харадʼ хоркыʼ тёреваʼ нерня, пыдар няхарʼ Нядани пыхыдамд таяхалтар».



Есьˮ ӈэсяʼ, пад, палы

35Тадтикахад Иисус Тохоламбадахата ма: «Сиддаˮ есьˮ ӈэсянзиˮ, падсиˮ, пивасиˮ ӈэдарабˮнани, пыдараˮ ӈамгэхэвандаˮ яӈговамʼ хамэдамбасараˮ?» Пыдоʼ маˮ: «Ӈамгэхэртаваˮ нись яӈгоˮ»+.
36Тика Иисус няндоʼ ма: «Тедаʼ ӈоˮ хибяндаˮ есьта ӈэсяʼ таня, тикэмда содамда, падамда ӈоˮ содая, хибяндаˮ палыда яӈго, тикараˮ панэмда мирдаˮӈая, палыдамда тэмдая.
37Няндаˮ мадмʼ, Хэбидя Падаркаˮна Нямнани паддаˮ тюкуˮ вадаˮ: ‹Сита ватомʼ мадабадаӈэ толабиˮ›, таʼ хаˮамбатоʼ тараˮ. Хусувэй Нямнани падда вада тадриʼ ӈадимда».
38Тохоламбадида маˮ: «Нумʼ Ерваваˮ, ти, тюкохона ӈэда сидя палы». Иисус ма: «Мась ӈэя».



Елеон хойʼ ниня Туёсоˮмада

(Мф 26:36-46; Мк 14:32-42)

39•Иисус ӈанита серʼ Елеон хоянʼ хая, Пумнанда Тохоламбадида ялъядˮ.
40Тикы янʼ тэвˮмахадандоʼ, няндоʼ ма: «Хокабтиркˮ еремоӈгадандаˮ туёˮӈадаˮ»+.
41Тадтикахад нядандоʼ мовы пэʼ пиратʼ хая, пулыта ниня ӈамдё туёць пэйˮ,
42таремʼ ма: «Нисёвˮ! Пыдар харвабат, тюку хыдя Нядани хэвняʼ ханад, хуркавна ӈоˮ Мань ватони серʼ нёя ӈаˮ, Пыдар ватонд серʼ ӈэя»+.
43Нувʼ няд нувʼ юне ядэлана Иисусанʼ ӈадимя, Сита мэйрамби+.
44Варета маяндорць, тамна саць Иисус туёць пэйˮ, Нёхода янʼ тэсна вэяʼ тэсʼ тоˮлахаӈэ хая.*
45Туёць малеˮмяхаданда, Тохоламбадахата то, сёнзьтоʼ тахараˮмахад хонёдаӈэ хойда.
46Няндоʼ вахалъйˮ: «Ӈамгэ хоныдаˮ? Юркыдаˮ, хокабтиркˮ еремоӈгадандаˮ туёˮӈадаˮ».



Иисусмʼ няˮмаˮма

(Мф 26:47-56; Мк 14:43-50; Ин 18:3-11)

47•Иисусʼ лахананаханда ненэцяˮ тоˮ, нерандоʼ няна юкад вата сидяхад ӈопойдоʼ, Иудамʼ нюбета миӈа, Иисусмʼ нюцяваʼ еˮэмня Хэвханда то.*+
48Иисусхав нянда ма: «Иуда, нюцявахананд Ненэцяʼ Нюӈэ Нюмдебадамʼ мирдаˮӈан?»
49Иисусхана мэвыˮ ӈамгэ хадкэвамʼ манэць, Сита хонраˮ: «Нумʼ Ерваваˮ, палыхына сапаӈгуваˮ?»+
50Ӈопойдоʼ ӈарка ханонданаʼ хабимʼ ладада, вэняӈы хамда сапада.
51Тикыʼ пуд Иисус ма: «Ӈэвадэйдаˮ, мась ӈэя». Иисус ӈудамда хабиʼ ханʼ тебребтехея, савумдада.
52Тадтикахад Иисус, Сита няˮмаванзь товы ӈарка ханонданахаˮ, Хэбидя Харадмʼ ерамбадиˮ ервхаˮ, ненэциеˮ ӈарктахаˮ ма: «Мартикмʼ няˮмувндадревʼ палысавэйʼ, ладорабцянзавэйʼ тосадаˮ?
53Хусувэй яляʼ Мань нянандаˮ Хэбидя Хардахана мэбˮни, ӈудидаˮ Няни нидаˮнёˮ илыбасетуˮ. Тедахавʼ пыдараˮ ёльцяраˮ, пэвдяʼ параӈодадава ёльцьʼ»+.



Пётрʼ Иисусхад таяхалоˮма

(Мф 26:57-58, 69-75; Мк 14:53-54, 66-72; Ин 18:12-18, 25-27)

54•Пыдоʼ Сита няˮмаˮ, ханадоʼ, тадтикахад ӈарка ханонданаʼ мятʼ тэврадоʼ. Пётаркав ӈахакуркана пумнандоʼ ядвы.
55Харадʼ марядʼ еркана тодабцямʼ пятаˮмахадандоʼ, ненэцяˮ туʼ хэванʼ ӈамдыдˮ, Пётр ӈоˮ ӈаниʼ поӈгандоʼ ӈамдыˮ.
56Ӈобˮ не хаби туʼ хэвхана ӈамдёвамда манэць, нянда саваркавна сылахая, вахалъйˮ: «Тюку ненэцьʼ ӈаниʼ Нянанда мэсь».
57Пётаркав Няданда пыхыдамда таяхалць, ма: «Неӈэй, мань ехэрав».
58Ӈавоˮ пиркаˮна ӈани ненэцьʼ сита манэць, вахалъйˮ: «Пыдар ӈоˮ ӈобтоʼ нинавʼ ӈаˮ». Пётаркав ма: «Хасава, нидмʼ ӈаˮ!»
59Ӈопой часʼ хэˮмяхад хибяхав вырэйда ма: «Ненэся ӈоˮ, тюку ненэцьʼ Нянанда мэсь, пыда Галилея яʼ тернёˮ».
60Пётаркав ма: «Хасава, ехэрадмʼ, ӈамгэмʼ вадетакэн?» Лаханаванда ёльцьӈгана таминда харадʼ хоркы тёрейˮ.
61Нумʼ Ерв, Пётартʼ сюрхалкая, нянда сылыˮ. Пётр Нумʼ Ервʼ неры нянда хэтвы вади тензибте: «Тюку яляʼ харадʼ хоркыʼ тёреваʼ нерня, пыдар няхарʼ Нядани таяхалтын»+.
62Тикыʼ пуд тарпыˮ, сёнзянда тахара ярума.



Иисусмʼ ӈандесадаˮма

(Мф 26:67-68; Мк 14:65)

63•Иисусмʼ ерамбада ненэцяˮ Сита писядаӈэ мэˮӈаˮ, Сита ладорӈаˮ.
64Сэвда синдаˮмахадандоʼ, Сита хонраˮ: «Хибя Сит ладаса? Сэвандаˮма!»
65Хуркари ӈока вэва вади Нянда хэтыбиˮ.



Иисусʼ серо тасламбадиˮ сякана нуˮма

(Мф 26:59-66; Мк 14:55-64; Ин 18:19-24)

66•Ялэвоˮмахаданда ненэциеˮ ӈарктаˮ, ӈаркаˮ ханонданаˮ, Моисейʼ Ватомʼ теневанаˮ ӈобтʼ маˮлыдˮ, Иисусмʼ серо тасламбалава мякандоʼ тэврадоʼ.
67Нянда маˮ: «Христосʼ ӈэбат, нянаˮ хэтад» Пыда няндоʼ ма: «Мань мамбˮнани ӈодˮ, пыдараˮ вунидаˮ пунраӈгуˮ.
68Мань сиддаˮ хонрабˮнани ӈодˮ, пыдараˮ вунидаˮ лаханаӈгуˮ.*
69Тад нерняʼ Ненэцяʼ Нюӈэ Нюмдебада ныхыта Нумʼ вэняӈы хэвхана ӈамдёда»+.
70Пыдоʼ малʼ ӈокхандоʼ хонарко пэядˮ: «Тиканда ти, Пыдар Нумʼ Нюн?» Пыда няндоʼ ма: «Мань Тикы ӈэвахадани пыдараˮ таремʼ мадаˮ».
71Пыдхавадоʼ маˮ: «Маняˮ нянанаˮ ӈани ӈамгэ манэˮлабтярˮ тара? Пыда няӈгаданда маняˮ намдынаˮнёˮ»+.






* 22:43-44 Ханяӈы ӈудахана падвы невхы падаркаˮна ни падуˮ.

* 22:47 Синодал Нумʼ Падаркана тамна таремʼ пады: «Пыда манэˮлабтавы ненадумдаˮмада тарцясь: Хибямʼ нюцяӈгудмʼ, Тикы ти».

* 22:68 Ханяӈы ӈудахана падвы падаркаˮна тамна таремʼ пады: «Сиˮми вунидаˮ ӈэдараӈгуˮ».




• 22:1 Мф 26:1-5, Мф 26:14-16, Мк 14:1-2, Мк 14:10-11, Ин 11:45-53

+ 22:3 Ин 13:2

+ 22:6 Ӈэд 1:16

• 22:7 Мф 26:17-25, Мк 14:12-21, Ин 13:21-30

• 22:14 Мф 26:26-30, Мк 14:22-26,

+ 22:19 Ин 6:51,

+ 22:21  Ин 13:18

+ 22:22 Ӈэд 2:23

• 22:24 Мф 18:1-5, Мк 9:33-37, Лк 9:46-50

+ 22:26 Мф 20:26, Мк 10:43-44

+ 22:27 Мф 20:28, Ин 13:4-5

+ 22:29 Лк 12:32

+ 22:30 Мф 19:28,

• 22:31 Мф 26:31-35, Мк 14:27-31, Ин 13:36-38

+ 22:32 Ин 17:9

+ 22:33 Ин 21:19, Ӈэд 12:4

+ 22:35 Лк 9:3, Лк 10:4

• 22:39 Мф 26:36-46, Мк 14:32-42

+ 22:40 Мф 6:13

+ 22:42 Мк 10:38, Ин 18:11, Мф 6:10

+ 22:43 Мф 4:11, Мк 1:13

• 22:47 Мф 26:47-56, Мк 14:43-50, Ин 18:3-11

+ 22:47 Ӈэд 1:16

+ 22:49 Лк 22:38

+ 22:53 Лк 20:1,

• 22:54 Мф 26:57-58, Мф 26:69-75, Мк 14:53-54, Мк 14:66-72, Ин 18:12-18, Ин 18:25-27

+ 22:61 Лк 22:34

• 22:63 Мф 26:67-68, Мк 14:65

• 22:66 Мф 26:59-66, Мк 14:55-64, Ин 18:19-24

+ 22:69  Мк 16:19, Ӈэд 7:56,

+ 22:71 Мф 9:3, Ин 10:36

Иисусʼ Пилатʼ сятʼ нулоˮма

(Мф 27:1-2, 11-14; Мк 15:1-5; Ин 18:28-38)

231•Пыдоʼ малʼ мандалˮӈэ юркыдˮ, Иисусмʼ Пилатанʼ ханадоʼ+.
2Сита вомдартамба пяˮ, таремʼ маˮ: «Маняˮ таславаˮ: тюку ненэцьʼ ненэциенаˮ вэваʼ няʼ сюрхалемби. Пыда Римʼ ӈарка параӈоданʼ ӈэваʼ мирмʼ салдамбавахад ненэциенаˮ табˮламби. Харта пыхыдамда Христос Параӈодаӈэ нюмдебида»+.
3Пилат Иисусмʼ хонра: «Пыдар иудейˮ параӈодан?» Иисус нянда ма: «Пыдар таремʼ ман»+.
4Пилат ӈарка ханонданахаˮ, ненэцяӈгˮ ма: «Мань ӈамгэхэрт вэвамʼ тюку ненэцяӈгана нидмʼ хуˮ»+.
5Пыдхавадоʼ таремʼ сэктаˮ: «Пыда иудейˮ яʼ тиӈгэвна Тохоламбавахананда ненэцие манзабтамби. Галилея яхад хана тедаʼ тюку яʼ ӈэсондʼ то».



Иисусʼ Иродʼ сятʼ нулоˮма

6Пилат тикымʼ намда, хонарку: «Тикы ненэцьʼ Галилея яʼ тер?»
7Пыда Иисусʼ Иродʼ ерводава яхад ӈэвамда намда, Ироданʼ ӈэдарада. Иродхав таʼ мальӈгана Иерусалимхана мэвы+.
8Иисусмʼ манэць, Ирод ёльце маиˮ. Иисусʼ нямна ӈока вадамʼ намдˮмахаданда, пыда ӈахаˮна Иисусмʼ манэˮманʼ харвавэда. Иисусхад хуркахав ненадо серо манэць енавы+.
9Ханзелиˮ пыда Иисусмʼ хонрамбида, Иисусхав ӈобʼ нянда ӈамгэхэртмʼ ни хэтˮ.
10Тикахана нунаˮ ӈаркаˮ ханонданаˮ, Моисейʼ Ватомʼ теневанаˮ саць Иисусмʼ вомдартамбидоʼ.
11Иродхав саюта няʼ Сита ӈамгэхэртаӈэ ниˮ пэрˮ, писядадетаˮмахадандоʼ, Нянда яберена ембдярмʼ серибтеˮ. Тадтикахад Ирод пырдариʼ Пилатанʼ ӈэдарада.
12Иродхаʼ Пилатхаʼ ӈахат помнандиʼ вэнзумдёвэхэʼ, тикы яляʼ сава юрёӈэ хаяхаʼ.



Иисусмʼ хадаванзь судеˮмя

(Мф 27:15-26; Мк 15:6-15; Ин 18:39–19:16)

13•Пилатхав ӈарка ханондани, ненэциеˮ ӈэвахана мэни, тадтикахад ненэцие ӈобтʼ маˮла.
14Няндоʼ ма: «Пыдараˮ Тюку Ненэцямʼ ненэцие вэваʼ няюʼ сюрхалембаванда нид Няни тэврараˮ. Ти ӈэˮнивʼ, мань пыдараˮ мальӈганандаˮ Сита хонрамбˮмахадани, Пыда етя вомдартаӈгоˮмитаˮ тоˮлаха ӈамгэхэрт вэвамʼ Нянанда нидмʼ хуˮ.
15Ирод ӈоˮ Нянанда ӈамгэхэрт вэвамʼ нись хуˮ, пырдариʼ нянаˮ ӈэдаравэда.* Тиканда ти, хаванда пирувна ӈамгэхэрт вэвамʼ сертавэда яӈгу.
16-17Тадхав ти, танараˮмахадани, ӈэдараӈгув».*
18Тадтикахад ненэцяˮ малʼ ӈокхандоʼ тюрыць пэядˮ: «Хабта тара! Вараввацеймʼ ӈэдараˮ!»
19Варавва маркананда ненэцие манзабтамбаванда еˮэмня, хавыдаванда еˮэмня сярвы ӈэвы.
20Пилатхав Иисусмʼ ӈэдараванʼ харва, сёмда ӈармда.
21Ненэцяӈгавˮ таремʼ тюрыˮӈаˮ: «Лярцьʼ пянʼ тебарт! Лярцьʼ пянʼ тебарт!»
22Пилат няхаромдэйʼ сиддоʼ хонра: «Пыда ӈамгэ вэвамʼ сертаса? Маньзяв хаванда пирувна ӈамгэхэрт вэвамʼ Нянанда нидамзь хуˮ. Тиканда ти, танараˮмахадани, ӈэдараӈгув».
23Ненэцяӈгавˮ сюдбяко тёрхана Иисусмʼ лярцьʼ пянʼ тебарманзь выкбиˮ, тёрдоʼ* сёмда тяхабтаˮ.
24Тиканда Пилат ненэциеˮ выкбаваʼ серʼ ӈэсь таслада.
25Ненэцие манзабтамбаванда еˮэмня, хавыдаванда еˮэмня сяролавахана сярвымʼ ненэциеˮ хаёˮмяʼ нид ӈэдада, Иисусхавмʼ ненэциеˮ харвабцоʼ серʼ ӈудахандоʼ миˮӈада.



Иисусмʼ лярцьʼ пянʼ тебароˮма

(Мф 27:32-44; Мк 15:21-32; Ин 19:17-27)

26•Иисусмʼ минребˮнандоʼ, ӈысыхыд миндя Симонмʼ нюбета Киренеʼ термʼ няˮмаˮ, ниндя лярцьʼ пямʼ мэˮ, Иисусʼ пумна лярцьʼ пямʼ мине табэдадоʼ.
27Пумнанда ӈокаˮя ненэциеˮ мандалˮ миӈась. Помнандоʼ неˮ Нямнанда сёнзьтоʼ тахара яраць ӈурнаˮ.
28Иисусхав няндоʼ сюрхалць вахалъйˮ: «Иерусалимʼ не нюˮ, Мань еˮэмняни нёдаˮ ярˮ, таʼ екававна хартаˮ еˮэмняндаˮ, нютаˮ еˮэмня ярӈадаˮ.
29Ти, тарцяˮ яляˮ тутаˮ, ненэцяˮ таремʼ мандаˮ: ‹Нюсядаˮ, нюмʼ ховдавэйˮ, ӈавалковдавэйˮ ябдаˮ!›+
30Тадтикахад пэˮ хойхаˮ мандаˮ: ‹Нинаˮ мантэйдаˮ!› хойхаˮ мандаˮ: ‹Сиднаˮ синдадаˮ!›
31Тад ӈоˮ ненэцяˮ илебей пянʼ тарць серо сертабтоʼ, хасуй пяхана ханзерˮ ӈэӈгу?»
32Иисусʼ хавна хадасьʼ янʼ тамна вэвамʼ сертавэхэʼ минревыˮ.
33Ӈэвэйцяʼ Лымʼ нюбета янʼ тэвбатоʼ, таняна Иисусмʼ лярцьʼ пянʼ тебарӈадоʼ, вэвамʼ сертавэхэʼ ӈаниʼ таремʼ мэйдоʼ, ӈопойюмʼ вэняӈы Хэвханда ӈыдадоʼ, нябиюмʼ иняняӈы Хэвханда ӈыдадоʼ.
34Иисус лахана: «Нисёвˮ, хэбяхыдоʼ хаˮавраˮ, пыдоʼ ти, ӈамгэмʼ сертабавамдоʼ нидоʼ хамэдамбюˮ».* Пыдхавадоʼ серебяхана матокая Паныда помнандоʼ тярпиˮ+.
35Тикахана ненэцяˮ нусь сырӈаˮ. Ервˮ ӈоˮ письӈаˮ, таремʼ лаханаˮ: «Ӈани ненэцие ӈэдабисиˮ, Нумʼ тэравы Христос ӈэбта, Харта Пыхыдамда ӈэдая»+.
36Саюˮ Сита писядаӈэ мэць, Хэвханда тэвхая уксусмʼ Нянда мипиˮ,
37таремʼ лаханаˮ: «Иудейˮ Параӈода ӈэбˮнанд, Харт Пыхыдамд ӈэдад».
38Ӈэванда тюˮукуна* падвыˮ вадаˮ танявыˮ: «Тюку – Иудейˮ Параӈода».
39Вэва серота нид ӈыдавы ӈопойюмʼ Иисусмʼ вэвуˮӈа, таремʼ лахана: «Пыдар Христосан нин ӈаˮ? Харт Пыхыдамд, маниʼ сидниʼ ӈэдаˮ».
40Нябиюмгавʼ нямда пуняʼ пэрць таремʼ ма: «Нумдʼ сеяр ни пинˮ? Пыдар харт ӈоˮ ӈопой танарабцохона судевэнанёˮ.
41Маньзяваниʼ тидпойˮ судевэниʼ, сертавэниʼ серʼ еремяниʼ. Пыдхавада ӈамгэхэрт вэвамʼ сертаˮмада яӈгу»+.
42Тадтикахад ма: «Иисус, Параӈодадаваханд тэвбат, сиˮми тензибтеˮ!»
43Иисус нянда ма: «Ненэся нянд мадмʼ, тюку яляʼ Нянани ябдана яхана мэӈгун».



Иисусʼ яӈгувоˮма

(Мф 27:45-56; Мк 15:33-41; Ин 19:28-30)

44•Яляʼ ерʼ пиркана, яʼ тиӈгэвна пэвдя ямʼ синда, ялей няхаромдэй часʼ ӈэсондʼ тарця.
45Хэбидя Харадʼ синяӈы тохоˮ сидя янʼ лекэйˮ.
46Иисус ӈаркавна тёрейˮ: «Нисёвˮ! Пыдар ӈудахат Индˮми мипив!» Тикы Вадида хэтˮмахаданда индцялма+.
47Юрˮ саюˮ ервхав хадкэвы серо манэць Нувмʼ ӈарцуˮӈа, таремʼ ма: «Ненэся ӈоˮ тюку ненэцьʼ Нумʼ ватоʼ серʼ иленя ӈэвы».
48Сыртаӈэ тиканʼ маˮлёвы хусувэй ненэцьʼ ӈамгэ хадкэвэмʼ манэць, пыхыдадоʼ лэмбарахатоʼ хутыба, мякатоʼ пуняʼ хаяˮ+.
49Хусувэй Иисусмʼ теневанаˮ, тадтикахад Галилеяхад Иисусʼ пумна ядвыˮ неˮ ӈахакуна нусь тиканʼ сырӈаˮ+.



Иисусмʼ сюроˮма

(Мф 27:57-61; Мк 15:42-47; Ин 19:38-42)

50•Таняна ӈобˮ серо тасламбадиˮ мандалʼ тер, сейда нюлак, Нумʼ ватоʼ серʼ иленя Иосифамʼ нюбета ненэцьʼ мэвы.
51Пыда серо тасламбадиˮ мандалʼ тасалкоˮмиˮ серʼ, серотоʼ серʼ нись ӈаˮ. Пыда иудейˮ харад, Аримафеяхад ӈэвы, Нумʼ Параӈодадавамʼ ӈатена ӈэвы.
52Пилатанʼ тоˮмахаданда, Иисусʼ пыхыдмʼ хаӈа.
53Иосиф яӈгумымʼ хаˮавраˮмахаданда, лён тохокана пэбтада, тадтикахад пэʼ сякана сабкавы хоркадёнʼ мэда. Таняʼ хибяхартмʼ нивы сюрпюˮ.
54Тикы еврейˮ ныланава ялянʼ хамекова яля* ӈэвы, еврейˮ ныланава яляʼ ялэмдˮ мале пявэда.
55Галилея яхад Иисусʼ няʼ товыˮ неˮ Иосифʼ пумна хаяˮ. Пэмбата, тадтикахад Пыхыдамда ханзерˮ сюрвамʼ манэˮӈаˮ.
56Пуняʼ хэˮмяхадандоʼ масарта мэти, ёˮйда юре хамэдаˮ. Табекоʼ серʼ пыдоʼ еврейˮ ныланава ялямдоʼ хасена мэˮӈадоʼ.






* 23:15 Ханяӈы ӈудахана падвы падаркаˮна таремʼ пады: «Нянда мань сит ӈэдарадамзь».

* 23:17 Ханяӈы ӈудахана падвы падаркаˮна пады: «Хэбидя яляхана нянанда ӈобˮ сярда ненэцямʼ ӈэдарабта таравы».

* 23:23 Ханяӈы ӈудахана падвы падаркаˮна тамна таремʼ пады: «ӈарка ханонданиˮ тёр».

* 23:34 Ханяӈы ӈудахана падвы невхы падаркаˮна ни падуˮ.

* 23:38 Ханяӈы ӈудахана падвы падаркаˮна тамна таремʼ пады: «грекˮ вадавна, римˮ вадавна, еврейˮ вадавна».

* 23:54 Еврейˮ яляʼ толыркаˮна сиˮивʼ матдомдэй яля. Ненэй ненэциеˮ яляʼ толыркаˮна сиˮивʼ самлянзимдей яля.




• 23:1 Мф 27:1-2, Мф 27:11-14, Мк 15:1-5, Ин 18:28-30

+ 23:1 Лк 3:1, Лк 13:1, Ӈэд 3:13, Ӈэд 4:27,

+ 23:2 Ӈэд 17:7, Лк 20:25

+ 23:3 Мф 2:2

+ 23:4 Ин 18:38, Ин 19:4,

+ 23:7 Лк 3:1, Лк 9:7

+ 23:8 Лк 9:9

• 23:13 Мф 27:15-26, Мк 15:6-15, Ин 18:39

• 23:26 Мф 27:32-44, Мк 15:21-32, Ин 19:17-27

+ 23:29 Мк 13:17, Лк 21:23

+ 23:34 Ӈэд 7:60,

+ 23:35  Лк 9:35, Ин 10:18

+ 23:41 Лк 23:4,

• 23:44 Мф 27:45-56, Мк 15:33-41, Ин 19:28-30

+ 23:46  Ӈэд 7:59

+ 23:48 Лк 18:13

+ 23:49 Лк 8:2

• 23:50 Мф 27:57-61, Мк 15:42-47, Ин 19:38-42

Иисусʼ яӈорʼ илелоˮма

(Мф 28:1-10; Мк 16:1-8; Ин 20:1-10)

241•Сиˮив яляʼ нюртей яляхана* неˮ, ӈулиˮ хубтакохона, хамэдавы ёˮйдидоʼ нянандоʼ хана, пэмбадʼ ӈэсьʼ янʼ хаяˮ.
2Таремʼ сырпатоʼ, пэʼ хоркадёʼ нёʼ сихид манябэ манрыла хэвняʼ мэвы ӈэвы.
3Тад тювандоʼ серʼ Нумʼ Ерв Иисусʼ пыхыдмʼ нидоʼ хуˮ.
4Хадкэвы сероˮ нид ибетоʼ хэбилеˮмяхад, лакриʼ яберена ембдяро мэта сидя ненэцьʼ хэвхандоʼ нулъяхаʼ+.
5Сейтоʼ хэсь неˮ сядодоʼ янʼ тасиʼ мэйдоʼ. Хасавахаʼ маӈахаʼ: «Ӈамгэ хавыˮ помна иленямʼ пюрӈараˮ?
6Пыда тюкохона яӈгу, Пыда яӈорʼ илелъйˮ. Тамна Галилея яхана мэваханда няндаˮ ӈамгэмʼ вадесоˮмамда тензибтехэрӈараˮ.
7Пыда таремʼ масиˮ: ‹Ненэцяʼ Нюӈэ Нюмдебада хэбяхасавэй ненэциеˮ ӈудахаˮ миˮмы ӈэбта тара, лярцьʼ пянʼ тебармы ӈэбта тара, няхаромдэй яляхана яӈорʼ илелпата тара›»+.
8Тикыʼ пуд пыдоʼ Иисусʼ вади тензибтеˮ+.
9Пэмбадʼ ӈэсьʼ яхад салоˮмахадандоʼ юкад вата ӈопойнʼ, тад ӈани ненэцяӈгˮ тикы серо малʼ вадеˮядоʼ.
10Тикы серо Ӈэдаравэхэˮ вадеˮмыˮ: Магдалаʼ тер Мария, Иоанна, Иаковʼ небя Мария, тадтикахад нянандоʼ мэвыˮ ӈани неˮ ӈэвыˮ+.
11Пыдоʼ нянандоʼ неˮ хэтвыˮ вадаˮ таросяда тоˮлахаˮ, тикандоʼ вадахатоʼ нидˮ пунраˮ+.
12Пётаркав юркыˮ, пэмбадʼ ӈэсьʼ янʼ сюрбыˮ. Пэмбадʼ мюʼ нибклаˮмахаданда, хальмермʼ пэбтаˮмири манэˮӈа. Харта инда серʼ хадкэвы серкˮ пысаӈга, мяканда пуняʼ хая.



Иисус Эммаусанʼ миндя Тохоламбадахаʼ ӈадимя

(Мк 16:12-13)

13•Тиканда ти, тикы яляʼ Иисусʼ сидя тохоламбада Иерусалим маркад ӈопой ӈэдалаваʼ пиркана* ӈэда Эммаусмʼ нюбета харданʼ миӈахаʼ.
14Хадкэвыˮ сероˮ нямна помнандиʼ лаханакурӈахаʼ.
15Помнандиʼ тасалкурць лаханакурпатиʼ, Иисус Харта хэвхандиʼ тэвхая, нянандиʼ ялъйˮ.
16Пыдхавадиʼ сэвсялмыˮ тоˮлахадревʼ Сита нихиʼ хамэдаˮ+.
17Иисус сиддиʼ хонра: «Мимандиʼ серʼ ӈамгэʼ нямна помнандиʼ лаханакурӈадиʼ?» Пыдиʼ ибедиʼ вэва ӈэсь нулъяхаʼ.
18Нябиюмʼ Клеопамʼ нюбета Иисусанʼ ма: «Ненэсянда Иерусалиманʼ тэввэӈэ, Пыдарир ӈопойӈэ тюку ялэˮ хадкэвэхэт нивнянавʼ ехэраˮ?»+
19Пыда сиддиʼ хонра: «Ӈамгэхэт?» Пыдиʼ Нянда маӈахаʼ: «Назаретхад ӈэда Иисусʼ нямна ӈэдаˮ серˮ, Пыда Нумʼ Вади вадетась, Нумʼ сякана, ненэциеˮ сякаˮна Вадида, Серода мэбеˮӈаць.
20Ӈаркаˮ ханонданаˮ, маняˮ ервонаˮ Сита хаванзь суде миӈаць, тадтикахад лярцьʼ пянʼ тебарӈадонзь+.
21Маняˮ таремʼ енаваць, масиˮ Пыда Израильмʼ ӈэдаванда ӈэдакы. Тикы серʼ хадкэˮмяхад няхарˮ яля хая.
22Няданаˮ ӈэда ханяӈы неˮ сиднаˮ пысабтаˮ. Хубтахана мерʼ пэмбадʼ ӈэсьʼ яхана мэць.
23Иисусʼ пыхыдмʼ нивэдоʼ хуˮ. Пыдоʼ пуняʼ тоˮмахадандоʼ, нувʼ юне ядэланахаʼ ӈадивоˮмамʼ манэˮмэӈэ пыхыдадоʼ вадеˮядоʼ. Пыдиʼ Иисусмʼ яӈорʼ илелмэӈэ вадеˮмэдиʼ.
24Тадтикахад ханяӈынаˮ пэмбадʼ ӈэсьʼ янʼ ханˮӈаць, неˮ вадиˮ серʼ ӈэвы, Сиквамда нивыˮ манэсˮ».
25Тикахад Иисус няндиʼ ма: «Тарсиˮ саˮладиʼ, хусувэй Нумʼ Вади вадетиˮ вадеˮмэхэˮ пунра сейдиʼ хонынёˮ!
26Христос тикы маяӈоˮ серʼ ӈэˮмяхаданда, тадтикахад Юнханда тэвбата нися тараˮ?»
27Моисейʼ, ӈаниˮ Нумʼ Вади вадетиˮ падаркат хана, Хэбидя Падарʼ тиӈгэвна падда Харта нямнанда ӈэда вади сомбовна тидхале, няндиʼ вадеˮяда+.
28Таʼ ёльцьӈгана пыдиʼ минзь хардамдиʼ хахаялтеˮ, Иисусхав тамна тяхаʼ ядванʼ харванаʼ тоˮлаха.
29Пыдиʼ Сита нялыба, маӈахаʼ: «Нянаниʼ хаюˮма, мале пэвсюмянёˮ, яляда мале сусаванзь пяда». Пыда мятʼ тю, нянандиʼ хаи.
30Тольʼ хэвхана нянандиʼ ӈамдёбата, Иисус няньмʼ няˮмахая, Нумдʼ сава вади хэта, маляхая няндиʼ миˮӈада+.
31Тикахад пыдиʼ сэвдиʼ ӈадимяˮ, Сита хамэдаӈахаʼ. Пыда ӈоˮ сэвхататиʼ тэмзыˮ.
32Пыдиʼ помнандиʼ маӈахаʼ: «Сехэрэвна мимбˮнаниʼ, Хэбидя Падармʼ няниʼ тидхалемба вадепата сейниʼ нисяхаʼ ядембюˮ?»
33Пыдиʼ таминдиʼ юркыхыʼ, Иерусалиманʼ салъяхаʼ. Таняна юкад вата ӈопой Ӈэдаравыʼ ӈани хибяриˮ няʼ ӈобтʼ маˮлёвамдоʼ хоӈахаʼ.
34Тикыˮ няндиʼ таремʼ маˮ: «Ненэсянда Нумʼ Ерв яӈорʼ илелъйˮ, Пыда Симонанʼ ӈадимы».
35Пыдиʼ сехэрэвна мимахандиʼ хадкэвы серо, ханзерˮ пыдиʼ Иисусʼ няньмʼ малибаванда мальӈгана Сита хамэдавэмдиʼ вадеˮӈахаʼ.



Тохоламбадахата Ӈадивоˮмада

(Мф 28:16-20; Мк 16:14-18; Ин 20:19-23; Ӈэд 1:6-8)

36•Тикыʼ нямна лаханакурмандоʼ мальӈгана, Иисус Харта мянханда поӈгандоʼ нулъйˮ, тадтикахад вахалъйˮ: «Таӈгабцоми нянандаˮ ӈэя».
37Пыдоʼ сейтоʼ хэсь, хэдцяламзь тэри собкаˮ, ихиняндоʼ тэри ӈамгэ индˮӈэ пядоʼ+.
38Иисусхав няндоʼ ма: «Ӈамгэнʼ сейсялмадаˮ, ӈамгэ сабе сейханандаˮ нидаˮ пунрюˮ?
39Ӈудахаˮни, Ӈэхэˮни сыркарӈадаˮ; Маньнёˮ! Сиˮми няˮмарӈадаˮ, манэсарӈадаˮ. Тэри ӈамгэ индкавˮ пыхыдада, лыда вуни таняˮ. Манэˮядаˮнёˮ, Маньзяван тикыни таняˮнёˮ».
40Тикы Вадида хэтˮмахаданда Ӈудида, Ӈэда няндоʼ манэˮлабта.
41Пыдоʼ маймбавандоʼ, пысаӈгавандоʼ нид, ханзеркартˮ пунра яˮмадоʼ. Тадтикахад Иисус сиддоʼ хонра: «Пыдараˮ тюкохона ӈамзь ӈамгэри ӈаврараˮ таня?»+
42Пыдоʼ Нянда ябцвы халяʼ ютекмʼ* миˮӈаˮ.
43Ханахая, мальӈганандоʼ ӈаворць пяйда.

44Пыда няндоʼ ма: «Нянандаˮ тамна мэвани мальӈгана тикыʼ нямна лаханадамзиˮ: Моисейʼ Ватохона, Нумʼ Вади вадетиˮ падаркаˮна, Нумдʼ ӈэда сёхоˮна Мань нямнани паддаˮ вадаˮ малʼ ӈадимбатоʼ тара».
45Хэбидя Падармʼ хамэдамбавандоʼ еˮэмня иӈудодоʼ паˮмялейда+.
46Няндоʼ ма: «Таремʼ пады: Христос маямбата тара, няхаромдэй яляхана хавыˮ поӈгад яӈорʼ илелпата тара+.
47Нювмда ныхыць Иерусалимхад пэхэя, хусувэй яʼ теранʼ хэбяхыдоʼ хаˮавравыˮ ӈэвандоʼ еˮэмня, хэбяхыдоʼ хаеваʼ нямна лаханаӈгуˮ.
48Пыдараˮ тиканʼ сырмэӈэ, тидаˮ+.
49Маньзяв Нисяни ватораˮмамʼ няндаˮ ӈэдараӈгув, тедариʼ тюˮуд ныхымʼ няˮмавандаˮ ӈэсондʼ маркана хаидаˮ»+.



Иисусʼ тюˮуʼ пееˮраˮма

(Мк 16:19-20; Ӈэд 1:9-11)

50•Тад пуна Иисус сиддоʼ маркад Вифанияʼ ӈэсондʼ тарпра, Ӈудамда тюˮуʼ илахая, еˮэмняндоʼ Нумдʼ сава вади хэта+.
51Няндоʼ сава вади вадетаханда, нядандоʼ тяхаʼ хая, Пыда нувʼ няюʼ пееˮрэйˮ.
52Тохоламбадида Нянда ӈэвдоʼ нибкалаˮ, тадтикахад саць маймба Иерусалиманʼ салъядˮ+.
53Пыдоʼ хусувэхэˮна Хэбидя Хардахана мэсь, Нувмʼ ӈарцуˮӈаˮ.*+




 
 
 
 
 






* 24:1 Еврейˮ яляʼ толыркаˮна сиˮивʼ нюртей яля – воскресенье.

* 24:13 Тидˮ таремʼ пады: «матˮ юˮ стадия», 11 кмʼ мян.

* 24:42 Ханяӈы ӈудахана падвы падаркаˮна тамна таремʼ пады: «мяв мякоцямʼ».

* 24:53 Ханяӈы ӈудахана падвы падаркаˮна тамна таремʼ пады: «Нумдʼ сава вади мэˮӈаˮ. Аминь».




• 24:1 Мф 28:1-10, Мк 16:1-8, Ин 20:1-10

+ 24:4 Ин 20:12

+ 24:7 Лк 9:22, Лк 18:33, Ин 2:19

+ 24:8 Ин 2:22

+ 24:10 Мк 15:40, Лк 8:2-3

+ 24:11 Мк 16:11

• 24:13 Мк 16:12-13

+ 24:16 Ин 20:14

+ 24:18 Ин 19:25

+ 24:20 Ӈэд 2:23

+ 24:27  Ӈэд 8:35

+ 24:30 Лк 9:16

• 24:36 Мф 28:16-20, Мк 16:14-18, Ин 20:19-23, Ӈэд 1:6-8

+ 24:37 Мф 14:26, Мк 6:49

+ 24:41 Ин 21:5

+ 24:45 Ӈэд 16:14

+ 24:46 Лк 24:27

+ 24:48 Ӈэд 1:8

+ 24:49 Ин 14:26, Ӈэд 1:8, Ӈэд 1:4, Ӈэд 2:4

• 24:50 Мк 16:19-20, Ӈэд 1:9-11

+ 24:50 Мф 21:17, Лк 19:29, Ин 11:18, Ӈэд 1:9

+ 24:52 Мф 28:9

+ 24:53 Ӈэд 2:46, Ӈэд 3:1, Ӈэд 5:21

1

Иоаннʼ падвы Маймбабцо Юн


Вада Ненэцяӈэ хэˮмя

11Сямянхат ӈулиˮ нюртеˮэʼ Вада танявы, Вада Нумгана мэвы, Пыда Нумʼ ӈэвы+.
2Вада нюртеˮэхэд Нумгана мэвы.
3Хусувэй ӈамгэ Няданда ӈадимы. Хусувэй ӈадимы ӈамгэ Пыдасиципойʼ ӈадимзь нивэда пирасˮ.
4Вадахана илʼ танявы, тикы илʼ ненэциеˮ яляӈэ таравы+.
5Тикы яля пэвдяхартахана ялэмды, пэвдя Сита пирдаˮле ни пирасˮ.
6Нумʼ ӈэдаравы ӈопой хасава танявы, нюмда Иоанн ӈэвы+.
7Пыда, сыртаӈэ, Яляʼ нямна ненэсямʼ вадеˮманзь товы. Тиканда хусувэй хибя сита намдˮмахаданда Ялянʼ пунраӈгуˮниˮимʼ+.
8Пыдхавада Яля нивы ӈаˮ, хуркавна ӈоˮ пыда Яляʼ нямна ненэсямʼ вадеˮманзь Нумʼ ӈэдаравэда.
9Яляхав, ненэся Яляхав, хусувэй ненэцямʼ ялэмдамбада, мале таʼ мальӈгана яʼ тирʼ ниʼ ӈадимдавы.
10Пыда яʼ тиркана танявы, яʼ тирˮ Няданда ӈадимы ӈэбта ӈодˮ, яʼ тирʼ терˮ Сита ниˮ хамэдаˮ.
11Пыда Харта ӈамгэхэта то. Харта ненэциеда Сита сейхатоʼ няˮмаванʼ ниˮ харваˮ+.
12Сита сейхатоʼ няˮмаˮмахадандоʼ, Нюмганда пунрёдахаˮ Пыда Нумʼ нюˮ ӈэсь ватодамдоʼ миˮӈа+.
13Пыдоʼ ненэцяʼ паӈгхад, пыхыдʼ харвабцоход, ненэцяʼ ватоход соявыˮ ниˮ ӈаˮ, Нумгад соявыˮ+.
14Вада ненэцяӈэ хая, поӈганаˮ илелъйˮ. Маняˮ Юнанда танявамʼ манэˮӈаваць. Тикы Юнда ӈопой Ню ӈэванда еˮэмня Нисянда миˮмы. Пыда тихинда сянавасавэй, ненэсясавэй.
15Иоанн Пыда нямнанда ненэсямʼ вадець, ненэцяӈгˮ сёнда ӈарданʼ лахана: «Вадеˮмэми – Тикы, Ти Мэна. Мань таремʼ мадамзь: ‹Пудни Тованда нядани ваˮӈа, соявани нерня мале ӈахаˮна танясь›»+.
16Маняˮ малмбойʼ Няданда ӈэда сянавамʼ етриʼ панаць няˮмарпиваˮ.
17Моисейʼ серʼ Ватомʼ няˮмаваць, Иисус Христосʼ серʼ сянавамʼ, ненэсямʼ няˮмаваˮ+.
18Сяхаӈгартʼ хибяхарт Нувмʼ нивэда манэсˮ. Нисянда сейхана мэна ӈопой Нюрида – Нумʼ нянаˮ Нумʼ хурка ӈэвамда ӈадимдеда+.



Хэхэдаӈгода Иоаннʼ сыроˮма

(Мф 3:1-12; Мк 1:2-8; Лк 3:15-17)

19•Иудейˮ Иерусалим маркад ханондани, левит* хибя ӈэвамда хонраванзь ӈэдарабтоʼ, Иоаннʼ сыроˮмида тарцяць.
20Иоанн хуркари таяхалциˮ, тидпойˮ вахалъйˮ: «Мань Христосадмʼ нидмʼ ӈаˮ»+.
21Пыдоʼ сита хонраˮ: «Тиканда хибян? Илиян ӈэдакэн?» Пыда ма: «Нидмʼ ӈаˮ». Ӈаниʼ хонрадоʼ: «Тикы Нумʼ Вади вадетан?» Пыда ӈаниʼ ма: «Нидмʼ ӈаˮ»+.
22Пыдоʼ нянда вахалъядˮ: «Тиканда хибян? Сиднаˮ ӈэдаравэхэˮнаˮ ӈамгэмʼ хэтаӈгуваˮ? Харт нямнанд ӈамгэмʼ вадетан?»
23Нумʼ Вади вадета Исаияʼ вадиˮмана Иоанн таремʼ вахалъйˮ: «Мань вэӈго яхана тюрыта вабцадмʼ: ‹Нумʼ Ервʼ сехэрымʼ нензимдараˮ›».
24Тикы товыˮ ненэциеˮ поӈгана фарисейˮ* танявыˮ.
25Пыдоʼ сита хонраˮ: «Христосан нибˮнанд ӈаˮ, Илиян нибˮнанд ӈаˮ, Тикы Нумʼ Вади вадетан нибˮнанд ӈаˮ, ӈамгэ хэхэдаӈгурӈан?»
26Иоанн няндоʼ вахалъйˮ: «Маньзяван икана хэхэдаӈгурӈадмʼ. Поӈганандаˮ Хибяхав пыдараˮ ехэранараˮ ну.
27Пыда пудни Тованда, маньзяв нянани Пибита теˮмехэрт ека ни серосˮ».
28Тикыˮ серˮ Иордан яхаʼ тяхана ӈэда Вифанияхана ӈэвыˮ. Тикы яхахана сяхариʼ Иоанн хэхэдаӈгурмы.



Нумʼ Хуʼ Сую

29Нябимдей яляхана Иоанн нянда миндя Иисусмʼ манэць вахалъйˮ: «Нумʼ Хуʼ Сую, Ти Мэна! Яʼ тирʼ хэбяхамʼ Пыда ханаванда!
30Пыда Нямнанда мань таремʼ лаханадамзь: ‹Пудни Тованда нядани ваˮӈа, соявани нерня мале ӈахаˮна танясь›.
31Мань ӈоˮ Сита ехэрадамзь, Израильʼ терˮ Сита хамэдавандоʼ еˮэмня ӈадьбяˮни икана хэхэдаӈгованзь тодамзь»+.
32Иоанн манэˮмыда вадець лахана: «Хэбидя Индадʼ голубьмʼ нюбета нувʼ сармикадревʼ нувʼ няд Ниндя хаˮмавамʼ, тадтикахад Нинянда хаёвамʼ манэˮӈадамзь+.
33Мань ӈоˮ Сита ехэрадамзь. Сиˮми икана хэхэдаӈго Ӈэдаравы няни таремʼ мась: ‹Хэбидя Индадʼ Хибя ниʼ хаˮмавамʼ, тадтикахад Нинянда хаёвамʼ пыдар манэтар, Тикы, Хэбидя Индкана хэхэдаӈгода›+.
34Мань манэˮӈавась, ӈадьбяˮни тидпойˮ мадмʼ: Тикы – Нумʼ Ню».



Иисусʼ нюртеˮэ тохоламбадаˮ

35Тад нябимдей яляхана Иоанн ӈаниʼ сидя тохоламбадамда няць ну+.
36Иисусʼ ядвамʼ манэˮманда серʼ, Иоанн ма: «Нумʼ Хуʼ Сую, Ти Мэна!»+
37Тикы вадида намда, сидя тохоламбадахаюда Иисусʼ пумна ялъяхаʼ.
38Иисус пуняʼ сылыˮ, Пумнанда яднахаʼ манэць хонраӈахаюда: «Ӈамгэнʼ харвадиʼ?» Пыдиʼ маӈахаʼ: «Равви, Пыдар ханяна илен?» Равви – хамэдита «сиднаˮ тохоламбадаваˮ»+.
39Иисус ма: «Тодиʼ, манэтариʼ». Пыдоʼ ӈобкана хаяˮ, ханяна Илевамда пыдиʼ манэˮӈадиʼ, тикы яляʼ Иисусхана мэӈахаʼ. Таʼ мальӈгана ялей тет часʼ пир ӈэвы.
40Нябиюмʼ Иоаннʼ вади намдавы, тадтикахад Иисусʼ пумна ялˮмы – Андрей. Пыда Симон Пётрʼ хасава ня ӈэвы+.
41Нюртеˮэʼ Андрей хасава нямда – Симонмʼ хо, нянда ма: «Маниʼ Мессиямʼ* хониʼ». Тикы грекʼ вадавна «Христос»+.
42Андрей хасава нямда Иисусанʼ тэврада. Иисус нянда сылаванда серʼ ма: «Пыдар Симонан, Иоаннʼ хасава нюн. Тад нерняʼ нюмл Кифа* ӈэӈгу». Тикы грекʼ вадавна «Пётр», хамэдита «пэ»+.



Иисусʼ Филиппахаʼ Нафанаилахаʼ хаёˮмя

43Нябимдей яляхана Иисус Галилея янʼ хэсь таслада. Филиппамʼ хованда серʼ нянда ма: «Пумнани туˮ».
44Филиппахав Вифсаида хардахад ӈэвы. Андрейхаʼ Пётаркʼ ӈаниʼ таняд ӈэвэхэʼ+.
45Филипп Нафанаилмʼ хоˮмахаданда ма: «Маняˮ Моисейʼ Ватохона падвымʼ, Нумʼ Вади вадетиˮ падвымʼ ховаˮ. Пыда Иисус – Иосифʼ хасава ню, Назаретхад ӈа»+.
46Нафанаил ма: «Назаретхад ӈамгэ сава таняӈгу?» Филипп нянда ма: «Туˮ, манэтарава».
47Иисус Нянда миндя Нафанаилмʼ манэць, нямнанда вахалъйˮ: «Ненэся Израильʼ терхав ти, пыда хэдта яӈгу».
48Нафанаил Нянда ма: «Ханяд сиˮми теневан?» Иисус маˮнивʼ: «Филиппʼ сит хаёˮмяʼ нерня, смоковницамʼ нюбета ӈодяʼ пяʼ* ӈылна мэнаханд сит манэˮӈадамзь».
49Нафанаил Нянда ма: «Равви! Пыдар Нумʼ Нюн, Пыдар Израильʼ Параӈодан»+.
50Иисус тикы вади намда, таремʼ вахалъйˮ: «Смоковницамʼ нюбета пяʼ ӈылна сит манэсоˮмами нянд вадесоˮмахадани Няни пунрэйн? Ненэй манэˮмандахабид тамна нерыˮ».
51Иисус тамна тяхаʼ лахана: «Ненэся, ненэся няндаˮ мадмʼ, пыдараˮ нувʼ няраʼ сидяʼ няʼ няӈгармамʼ манэтадаˮ. Ненэцяʼ Нюӈэ Нюмдебадаʼ ниʼ Нумʼ юне ядэланиˮ тюˮуд хаˮмормамʼ, танаӈгавамʼ манэтадаˮ».






* 1:19 Левит – Левийʼ паӈгхад ӈэда ненэцяˮ, Хэбидя Хардахана ханондани нядабадаӈэ манзаранаˮ.

* 1:24 Фарисейˮ – Моисейʼ Ваторимʼ ниˮ нёдаˮ, иринатоʼ мэсыдо ӈаниʼ тяхасовна нёдавыдоʼ.

* 1:41 Мессия – еврейʼ вадавна «Машиах», хамэдита «юритевы».

* 1:42 Кифа – арамʼ вада, хамэдита «пэ».

* 1:48 Смоковницаʼ ӈодя – инжир.




+ 1:1  Ин 20:28,

+ 1:4 Ин 5:26, Ин 11:25, Ин 8:12, Ин 9:5, Ин 12:46

+ 1:6 Мф 3:1, Мк 1:4, Лк 1:80, Лк 3:2

+ 1:7 Ин 3:26, Ин 5:33, Ин 10:41, Ин 20:31, Ӈэд 19:4

+ 1:11 Ин 5:43

+ 1:12 Мф 5:9,

+ 1:13 Ин 3:3,

+ 1:15 Мф 3:11

+ 1:17  Ин 7:19, Ин 14:6

+ 1:18  Ин 6:46,

• 1:19 Мф 3:1-12, Мк 1:2-8, Лк 3:15-17

+ 1:20 Ӈэд 13:25

+ 1:21  Мф 17:12-13, Лк 1:17,

+ 1:31 Лк 1:17

+ 1:32  Мф 3:16, Мк 1:10, Лк 3:22

+ 1:33  Ӈэд 1:5

+ 1:35 Мф 11:2, Мк 2:18, Лк 11:1

+ 1:36 Ин 1:29

+ 1:38 Ин 18:4, Ин 18:7

+ 1:40 Мф 4:18-20, Мк 1:16-20, Лк 5:2-11

+ 1:41 Ин 4:25

+ 1:42 Мф 16:18, Мк 3:16,

+ 1:44 Ин 12:21

+ 1:45 Ин 21:2, Лк 24:27, Мф 2:23, Лк 2:39

+ 1:49  Мф 27:11, Мф 27:42, Ин 11:27

Канахана ӈэвы тюваʼ яля

21Няхаромдэй яляхана Галилея яхана ӈэда Кана хардахана тюваʼ яля ӈэвы. Таняна Иисусʼ небя мэвы+.
2Иисус ӈоˮ Тохоламбадита няʼ ӈобтаремʼ таняʼ хамыˮ ӈэвыˮ.
3Няръяна сяркандоʼ сусаваʼ серʼ, Иисусʼ небя Иисусанʼ вахалъйˮ: «Сяркадоʼ суса».
4Иисус нянда ма: «Неӈэй, маниʼ тикахана ӈамгэ серониʼ таняˮ? Мань ёльцями тамна товдавэй»+.
5Небяда манзаранахаˮ ма: «Пыда ханзерˮ ма, пыдараˮ таремʼ ӈадаˮ».
6Таняна иудейˮ нибтараваʼ мэсыдʼ серʼ, матˮ ӈаркаˮя пэ идʼ ед ӈамдёвы. Хусувэй ед юрʼ мянʼ литрамʼ терˮмы+.
7Иисус манзаранахаˮ маˮнивʼ: «Ед икана панаць тердейдаˮ». Пыдоʼ икана тюˮуй варандоʼ ӈэсондʼ пандэйдоʼ.
8Тикыʼ пуд Иисус няндоʼ ма: «Тедахавʼ таняд идмʼ сахалӈадаˮ, тадтикахад тюваʼ яляʼ сермʼ пэртянʼ ханараˮ». Тадтикахад пыдоʼ тикы ненэцяндʼ идмʼ ханаˮ.
9Тюваʼ яляʼ сермʼ пэртя няръяна сяркаӈэ хэвы идмʼ ӈэрӈада. Пыда тикы сярка ханяд ӈэвахад ехэрась, идмʼ сахалмыриˮ теневаць. Тюваʼ яляʼ сермʼ пэртя нелебада хасавамʼ хаӈа,
10тадтикахад ма: «Хусувэй ненэцьʼ нерде сава сяркамʼ ӈадимдесеты, ненэциеˮ ябелоˮмахад вэва сяркамда ӈабтасеты, пыдхавар сава сяркамʼ тевʼ ёльцяндʼ лэтмбавэранёˮ».
11Иисус тикы нюртей ненадо Серта Галилеяхана ӈэда Канахана серта, Юнамда ӈадимдеда. Тиканда Тохоламбадида Нянда пунрэядˮ.
12Тикыʼ пуд Небямда няць, Нида няць, Тохоламбадида няць Капернаум харданʼ хая. Сянхав яляʼ таняна мэˮ+.



Хэбидя Харадмʼ Хабтумдаˮмада

(Мф 21:12-13; Мф 11:15-17; Лк 19:45-46)

13•Иудейˮ Пасхаʼ хахаялмаʼ серʼ, Иисус Иерусалиманʼ то+.
14Хэбидя Хардахана хороби, хуво, голубьмʼ нюбета нувʼ сармик мирдапади манэˮӈа. Тикыˮ хавна таняна ӈамдёвы есь тадабади манэˮӈа.
15Иисус иняхад садкосямʼ серта, Хэбидя Хардахад хувосавэйʼ, хоробисавэйʼ малʼ ӈокхандоʼ питаръяда, есь тадабадиˮ есьдоʼ вабтъяда, тольдоʼ хамбхалейда.
16Голубь мирдападахаˮ таремʼ ма: «Тюку малʼ хэвняʼ ханэйдаˮ! Нисяни мядмʼ ӈавори мирдапалава мяˮӈэ нёраˮ сертабюˮ!»+
17Тохоламбадида Хэбидя Падаркана падвы тюку вади тензибтеˮ: «Мят ялыба харвобтавами сёнзяни мюд Сиˮми ӈаворта».
18Тиканда иудейˮ Иисусанʼ маˮ: «Таремʼ ӈэсь Ватомд ӈамгэ ненадо серкаˮна манэˮлабта пиртар?»+
19Иисус няндоʼ ма: «Тюку Хэбидя Харадмʼ тахабтараˮ, Маньзяван няхарˮ яляʼ пиркаˮна яӈорʼ ӈабтаӈгув!»+
20Иудейˮ тикы вадахаˮ таремʼ маˮ: «Тет юкад вата матˮ поʼ тюку Хэбидя Харадмʼ сертабидонзь, Пыдхавар няхарˮли яляʼ яӈорʼ ӈабтаванзь пэрӈар?»
21Иисусхав Хэбидя Харадмʼ вадець, Харта Пыхыданда нямна лаханась.
22Иисусʼ хавыˮ поӈгад яӈорʼ илелоˮмахаданда, Тохоламбадида тикы Вадида тензибтевыˮ. Тикыʼ пуд Хэбидя Падартʼ, Иисусʼ вадеˮмы вадахаˮ пунрэядˮ+.



Иисус хусувэй ненэцямʼ тенева

23Пасха хэбидя ялэˮ ямбхаˮна Иисусʼ Иерусалимхана мэванда мальӈгана ӈока ненэцьʼ ненадо серо Сертавамда манэць, Нюмганда пунрэядˮ+.
24Иисусхав хусувэй ненэцямʼ тенева, няндоʼ нись енˮ.
25Пыда ненэцяʼ сёнзяʼ мюня ӈамгэ хадкэӈгавахад теневавы, ӈадьбята ненэцяʼ нямна ӈэда хибяриʼ манэˮлабтˮ Нянанда нивы тараˮ.






+ 2:1 Ин 4:46, Ин 21:2

+ 2:4 Мк 14:41, Ин 7:6, Ин 7:30, Ин 8:20, Ин 13:1

+ 2:6 Ин 3:25

+ 2:12 Мк 3:31, Мк 6:3, Ин 7:3, Ӈэд 1:14,

• 2:13 Мф 21:12-13, Мк 11:15-17, Лк 19:45-46

+ 2:13  Ин 6:4, Ин 11:55

+ 2:16 Лк 2:49

+ 2:18 Ин 4:48, Ин 6:30,

+ 2:19 Мк 8:31, Мк 14:58, Мк 15:29, Ин 10:18

+ 2:22 Лк 24:8, Ин 12:16

+ 2:23 Ин 11:45

Иисус няби Никодим

31Фарисейˮ поӈгана Никодимамʼ нюбета, иудейˮ ӈобˮ ӈарктадоʼ танявы+.
2Ӈобӈгуна пиʼ пыда Иисусанʼ то, Нянда таремʼ вахалъйˮ: «Равви, маняˮ тенева, Пыдар Нумʼ ӈэдаравы сиднаˮ тохоламбадаваˮ. Нумʼ нянанда нибˮ мыˮ, Пыдар сертабада ненадо серод хибяхарт серта нида пирасˮ».
3Иисус ма: «Ненэся, ненэся нянд мадмʼ, хибя яӈорʼ нибта сояˮ, тикы Нумʼ Параӈодадавамʼ манэць нида пирасˮ».
4Никодим Нянда ма: «Ӈармы ненэцьʼ ханзерˮ яӈорʼ сояӈгу? Ненэцьʼ яӈорʼ небянда ню ӈэсяʼ мюʼ пакалць пирˮӈада? Тикыʼ пуд нябимдейʼ соябта сероˮӈа?»
5Иисус ма: «Ненэся, ненэся нянд мадмʼ, хибя икад, Хэбидя Индкад нибта сояˮ, тикы Нумʼ Параӈодадаванʼ тюсь нида пирасˮ+.
6Ӈаяхад соявы – ӈая, Индкад соявы – индˮ.
7Мань нянд вадеˮмэхэˮни нён пысаӈгˮ: ‹Пыдараˮ яӈорʼ соябтаˮ тара›.
8Мерця ханяд харва, таняд пупида. Мунда намдорпат ӈоˮ, пыдар ханяд ӈэвахаданда, ханяʼ хэвахаданда ехэран. Хусувэй Хэбидя Индкад соявы ӈаниʼ тарця».
9Никодим Сита хонра: «Ханзерˮ тарця ӈэсь пирˮӈада?»
10Иисус тикы вадахата ма: «Пыдар Израильмʼ тохоламбадананёˮ, ханзерˮ тарцямʼ нир хамэдамбюˮ?
11Мань ненэся, ненэся нянд мадмʼ: маняˮ ӈамгэмʼ теневаваˮ, тикымʼ вадеˮӈаваˮ, ӈамгэмʼ манэцаваˮ, тикымʼ манэˮлабтамбиваˮ. Пыдхавараˮ манэˮлабтмаˮ сёнзяхандаˮ нидаˮ пэмбюˮ.
12Яʼ илаʼ нямна ӈэда Лахарёхортахаˮни нидаˮнёˮ пунрюˮ, ханзерˮ нувʼ нямна ӈэда Лахарёхоˮни пунраӈгудаˮ?
13Нумгад ӈэда Ненэцяʼ Нюӈэ Нюмдебадаʼ хавна, хибяхарт нувʼ няюʼ хэвы ненэцьʼ яӈгу+.
14Ханзерˮ вэӈго яхана Моисей ӈабтцавэй халымʼ тюˮуʼ иласа, таремʼ Ненэцяʼ Нюӈэ Нюмдебада тюˮуʼ илавы ӈэбта тара+.
15Тиканда хусувэй Нянда пунрёда* Няданда малсяда илмʼ няˮмаӈгуˮнивʼ.
16Нумʼ тюку яʼ тирʼ термʼ саць мэневанда нид, Ӈопой Нюримда миˮмы. Нюхунда пунрёда хусувэй хибя ни хаӈгуˮ, малсяда илмʼ няˮмаӈгу.
17Нумʼ Нюмда яʼ тирʼ тер судеваʼ еˮэмня ӈэдаравэда ни ӈаˮ, Нюнда серʼ сиддоʼ ӈэдаванзь яʼ тиртʼ ӈэдаравэда+.
18Нюхунда пунрёда судевы ни ӈэӈгуˮ. Нянда ниня пунрёдахав мале судевы. Пыда Нумʼ Ӈопой Нюнда нюмдʼ ниць пунраˮ+.
19Яля яʼ тиртʼ ӈадимясь. Ненэцяӈгавˮ яляхад пэвдямʼ саць мэневандоʼ нид, мале судевыˮ. Пыдоʼ сертабада серодоʼ вэнзукабтыць+.
20Вэвамʼ сертабада хусувэй хибя ялямʼ волтамби, харта серода ӈадимоӈгадандоʼ ялянʼ ни мийˮ.
21Ненэсявна иленахав ялянʼ миндˮнивʼ. Сертавы серода Нувмʼ нядˮмяць ӈэвандоʼ еˮэмня серода ӈадяӈгуˮниˮимʼ».



Иисус няби Хэхэдаӈгода Иоанн

22Тикыʼ пуд Иисус Тохоламбадида няць Иудея янʼ хая. Таняна нянандоʼ иле, ненэцие хэхэдамби+.
23Иоанн ӈоˮ Салимхад хахаяда Енон яхана ненэцие хэхэдамбись. Таняна иˮ ӈока ӈэвы. Ненэцяˮ турмыˮ, хэхэдаӈгурмыˮ.
24Иоаннмʼ тамна сяролава мятʼ нивэдоʼ сярˮ+.
25Иоаннʼ тохоламбадаˮ ӈопой иудейʼ няʼ нярумдаваʼ нямна тасалкурць пэядˮ+.
26Иоаннанʼ тэввандоʼ серʼ маˮ: «Равви, ти, Иордан яхаʼ тяхаʼ няна нянанд мэвы Ненэцял – ненэцяӈгˮ вадеˮмэр, ненэцие хэхэдамби. Тиканда хусувэй хибя Нянда миӈа»+.
27Иоанн няндоʼ ма: «Нумʼ таремʼ таславдавэйʼ, ненэцьʼ ӈамгэхэртмʼ ни няˮмаӈгуˮ.
28Ӈамгэмʼ вадесоˮмахани пыдараˮ хартаˮ инзеледациˮ, вадини тарцяциˮ: ‹Мань Христосадмʼ нидмʼ ӈаˮ, Пыда тованда нерцюна, Нумʼ сиˮми ӈэдарась›+.
29Немʼ мэмбадахав – нелеванда хасава. Нелеванда хасаваʼ сава няхав тэри тиканда нухуя, нянда инзеле. Вабцамда намдванда серʼ маймбаӈгу. Мань ӈоˮ сёнзяни мюй маймбабцохона панˮӈа+.
30Пыдхавада тюˮуʼ мимбата тараˮнивʼ, маньзяван тасиʼ мимбаˮни тара.



Тюˮуд Турта

31Тюˮуд Турта сямянхат ваˮӈа. Яхад ӈэдахав яхад пере, вадетида яʼ илаʼ няримна ӈаˮ. Нувʼ няд Туртахав сямянхат ваˮӈа.
32Манэˮмыда, намдвыда вадепата ӈоˮ, Манэˮлабтата хибяхарт сейханда нида няˮамˮ.
33Манэˮлабтата сейханда няˮмавэхэв Нумʼ ненэся ӈэвамʼ тидˮ манэˮлабтамби+.
34Нумʼ Ӈэдаравэхэв Нумʼ вади мэˮӈа. Нумʼ Нянда Хэбидя Индадмʼ панаць мипи.
35Нисяюмʼ Нюмда ёльце мэневанда нид, Ӈудахата хусувэй ӈамгэмʼ малʼ миˮмыда+.
36Хибя Нюхунда пунры, тикы малсяда илӈгана иле. Нюнда мундʼ ниня намданахав илмʼ нида манэтˮ, Нумʼ няданда пилиˮ нензюмда»+.






* 3:15 Ханяӈы ӈудахана падвы падаркаˮна тамна таремʼ пады: «ни хаӈгуˮ».




+ 3:1 Ин 7:50, Ин 19:39

+ 3:5 Мк 16:16, Ӈэд 2:38, Мф 5:20,

+ 3:13  Ин 6:38,

+ 3:14  Ин 8:28, Ин 12:32

+ 3:17 Ин 8:15, Ин 12:47

+ 3:18 Мк 16:16

+ 3:19 Ин 1:4, Ин 8:12, Ин 7:7

+ 3:22 Ин 4:1-2

+ 3:24 Мф 11:2, Мк 6:17-18, Лк 3:19-20

+ 3:25 Ин 2:6

+ 3:26 Ин 1:7, Ин 5:33

+ 3:28  Мк 1:2, Ин 1:20

+ 3:29 Мф 9:15, Мф 25:1-13, Мф 9:15, Мк 2:19

+ 3:33 Ин 8:26

+ 3:35 Мф 3:17, Мф 17:5, Ин 5:20

+ 3:36 Ин 5:24, Ин 6:40,

Иисус няби Самария яʼ тер не

41Иисусʼ тохоламбадида, хэхэдамбада ненэциеда Иоаннхад ӈока ӈэва юн фарисейхаˮ тэввыˮ.
2Ӈабцакаванда Иисус нивы хэхэдаӈгуˮ, Тохоламбадида хэхэдаӈговыˮ+.
3Иисус тарця мунмʼ намда, Иудея яхад хая, ӈаниʼ Галилея янʼ нэкалӈада+.
4Самария явна хэбта таравы+.
5Самария яхана ӈэда Сихарьмʼ нюбета хардавна ӈадимя. Тикы харад, ӈавнанда Иаковʼ хасава нюхунда – Иосифанʼ миˮмы лата яхад хахаись.
6Таняна Иаковʼ нелава танявы. Иисус пэдёмда ӈэдабтамба, нелаваʼ хэванʼ ӈамдыˮ. Яляʼ ерʼ ёльцьʼ ӈэвы.
7Самария яʼ тер ӈобˮ не нерманзь то. Иисус хонрада: «Итами таˮма».
8Таʼ мальӈгана Тохоламбадида ӈаврадамдоʼ тэмдаванзь харданʼ хэвыˮ.
9Самария яʼ тер не Иисусанʼ ма: «Пыдар Иудея яʼ тернанёˮ, ханзерˮ нядани – Самария яʼ терхад идмʼ хаӈан?» Иудейˮ Самария яʼ терˮ няʼ поёдоʼ вэваˮ ӈэвыˮ.
10Иисус нянда вахалъйˮ: «Пыдар Нумʼ тамбада ӈамгэʼ нямна теневавы ӈэбˮнанд, Хибя няданд идмʼ хамамʼ теневавы ӈэбˮнанд, пыдар харт Няданда ханаӈгунась, тиканда Пыда Харта нянд иленя идмʼ татась».
11Не ма: «Ервэй, нелава таʼ пирувнанда ёрява, пыдар сахалкосяӈгартар яӈгунюˮ. Тиканда ханяд иленя идмʼ ханаӈгур?
12Иаков нисяхаданаˮ ӈаркаӈэ пыхыдамд тосар? Пыда нянаˮ тюку нелавамʼ тавы. Пыда, хасава нюда, тадтикахад харта вадавы сармикада тюку нелавахад идарӈаць».
13Иисус нянда вахалъйˮ: «Хусувэй хибя тюку идмʼ ӈэрта яӈорʼ идарманʼ харбилаӈгуˮ.
14Мань миˮманда икавмʼ ӈэрта итʼ харвабцода сяхаӈгартʼ яӈгуда. Мань миˮманда икавами малсяда иланʼ сита минрена лохорта иˮӈэ ханда»+.
15Не Нянда ма: «Ервэй, тарця итами таˮма, тиканда мань итʼ харвабцоми яӈгодˮнивʼ, нерманзь тюконʼ вунидмʼ туртˮ».
16Иисус нянда ма: «Ханьˮ, вэсул хайˮ, тадтикахад ӈаниʼ туин».
17Не маˮнивʼ: «Мань вэсуˮми яӈгу». Иисус нянда ма: «Пыдар ненэсян, вэсул ненэся яӈгу.
18Пыдар самляӈг вэсулась, тедаʼ нятахавар вэсул вуни ӈаˮ. Вадид ненэсяˮ».
19Не Нянда ма: «Ервэй! Мань сырпаˮни, пыдар Нумʼ Вади вадетан.+
20Нисянанаˮ тюку хойʼ ниня туёцетыˮ, пыдхавараˮ мадаˮнёˮ: ‹Туёцьʼ я Иерусалимхана ӈа›».
21Иисус нянда ма: «Неӈэй, Няни пунрюˮ, ёльцянда тобˮ, Нисяхани туёˮмараˮ тюку хойхана ни ӈэӈгуˮ, Иерусалимхана ни ӈэӈгуˮ.
22Пыдараˮ ехэрана ӈамгэнʼ туёˮӈадаˮ, маньзяванаˮ хибянʼ туёˮмахаданаˮ теневаваˮ. Ӈэдаӈгова иудейхат ӈа+.
23Ёльцянда тобˮ, ӈабцакаванда мале тэвыˮма, ненэсявна туётаˮ Индадмʼ нядˮмяць, ненэсямʼ нядˮмяць Нисяхани туётаˮ. Нисями ӈоˮ, Нянда таремʼ туёти пюрӈа.
24Нумʼ – Индˮ ӈэˮнивʼ. Нянда туётаˮ Индадмʼ нядˮмяць, ненэсямʼ нядˮмяць туёпатоʼ тара».
25Не Нянда ма: «Христосмʼ нюбета Мессияʼ товахад мань теневадмʼ. Пыдхавада тоˮмахаданда, нянаˮ хусувэй ӈамгэмʼ вадета»+.
26Тикыʼ пуд Иисус нянда ма: «Мань тидамнёˮ, нянанд тедаʼ лаханакурӈадамнёˮ»+.

27Таʼ ёльцьӈгана Тохоламбадида тоˮ. Нехэна лаханакурмамда манэˮмандоʼ серʼ пысэйдˮ. Иисусʼ ӈамгэнʼ харваваʼ нямна, ӈамгэ неʼ няʼ лаханаваʼ нямна ӈобкартадоʼ Сита ни хонраˮ.
28Не ита ӈэсямʼ хае, харадʼ няна хая. Ненэцяӈгˮ ма:
29«Таляʼ ӈадаˮ, сертавэни малʼ няни вадеˮмы Ненэцямʼ манэˮӈараˮ! Христосхав нибˮнандавʼ ӈаˮ?»
30Пыдоʼ хардахад тарпˮмахадандоʼ, Иисусанʼ хаяˮ.

31Тикы ёльцьӈгана Тохоламбадида Сита хонрамбиˮ: «Равви, ӈамгэкодар ӈавˮма».
32Пыдхавада няндоʼ таремʼ ма: «Маньзяван пыдараˮ ехэрана ӈаврами таня».
33Ӈадьбятоʼ Тохоламбадида помнандоʼ нидоʼ хонрамба пяˮ: «Нянда хибяхав ӈавармʼ тэврамбавэкы?»
34Иисус няндоʼ ма: «Сиˮми Ӈэдаравэни ватомʼ сертабавами, тадтикахад Серта малевами – Ӈаврахаюни тихиʼ+.
35Пыдараˮ таремʼ нисядаˮ лаханˮ: ‹Тет ирыʼ хэˮмяхад няньʼ ӈувоˮ сэв маˮламбаваʼ ёльцьʼ тута›? Няндаˮ мадмʼ, сыркарӈадаˮ, няньʼ ӈувоˮ сэвˮ вадюлава яˮ ялмыдˮ, мале малковаʼ ёльцьʼ то+.
36Няньʼ ӈувоˮ сэв маˮламбада недбямʼ няˮма, малсяда иланʼ тэввандоʼ еˮэмня няньʼ ӈувоˮ сэв маˮламби. Няньʼ ӈувоˮ сэв пыдабтамбадахаʼ, няньʼ ӈувоˮ сэв маˮламбадахаʼ ӈобкана маймбаӈгухуʼ.
37Тюку вадаʼ хара явнанда ӈа, тарця: ‹Нюртеˮэюмʼ няньʼ ӈувоˮ сэв пыдабтамби, нябиюмʼ няньʼ ӈувоˮ сэв маˮламби›.
38Мань ӈани нитаˮ манзараˮмавна малкурманзь сиддаˮ ӈэдарадмʼ. Ӈабцакаванда нидаˮ варемдоʼ мэць манзараць, пыдхавараˮ нитаˮ манзараˮмахаˮ таркэйдаˮ».

39Самария яʼ тер нехэв нянанда хадкэвы серо ненэцяӈгˮ вадеˮяда: «Пыда сертавэни малʼ няни вадеˮӈадась». Тикымʼ намдвандоʼ серʼ тикы хардахад ӈэда ӈока Самария яʼ тер Иисусанʼ пунрэядˮ.
40Иисусанʼ тэвˮмахадандоʼ, Самария яʼ терˮ Сита нянандоʼ мэсь хонрамбиˮ. Пыда таняна сидя яляʼ мэ.
41Нянда инзелеˮмяхадандоʼ тамна ӈока ненэцьʼ Нянда пунрэядˮ.
42Пыдоʼ ненʼ маˮ: «Тедахавʼ пыдар вадеˮмэрихитат вуниваˮ пунрюˮ, харˮнаˮ Нянда инзелеˮмяхаданаˮ пунрываˮ. Тедахавʼ маняˮ теневаваˮ, Пыда ненэся яʼ тирʼ терˮ Ӈэдаӈгода».+



Параӈодаʼ марцьхыʼ хасава нюмʼ Савумдаˮмада

(Мф 8:5-13; Лк 7:1-10)

43Сидя яляʼ хэˮмяхад, тикы яхад Иисус Галилея янʼ хая.
44Тад ӈоˮ Пыда Харта явнанда лаханась: «Нумʼ Вади вадета харта яхананда ӈаркаӈэ ни толюˮ»+.
45Иисусʼ Галилея янʼ тэвбата, Галилея яʼ терˮ маймба ядабтадоʼ. Хэбидя яляхана Иерусалимхана Иисусʼ сертавы хуркари серо манэˮмыˮ. Пыдоʼ ӈаниʼ хэбидя ялянʼ товыць+.

46Тикыʼ пуд Иисус Галилеяхана ӈэда Кананʼ ӈаниʼ тэвыˮ. Тикы хардахана идмʼ няръяна сяркаӈэ сертадась. Таʼ мальӈгана таняна ӈопой параӈодаʼ марцьхы мэвы. Капернаумхана хасава нюда хаӈгурць юседавы+.
47Иисусʼ Иудеяхад Галилеянʼ товамʼ намда, пыда Иисусанʼ то, хынумба пяда: «Капернауманʼ нянани туˮма. Хаванʼ харвана хасава нюми савумдадва».
48Иисус нянда ма: «Пыдараˮ ненадо серо, иʼ хэбилеˮмя серо манэˮмадавэйʼ нидаˮ пунраӈгуˮ»+.
49Параӈодаʼ марцьхы Нянда ма: «Нумʼ Ервами, нюни хаваʼ нерня туˮма».
50Иисус нянда ма: «Мяканд ханьˮ, нюр илеӈгу». Тикы ненэцьʼ Иисусʼ вадахаˮ пунрэйˮ, тадтикахад хая.
51Ядаванда серʼ хабида сита хоˮ, маˮ: «Нюр иле».
52Ӈацекыʼ нися сяхаʼ нюнда савувоˮмамʼ хонра. Хабида маˮ: «Теняна яляʼ ерʼ ӈопой часхана ӈаянда ядё хаˮмыць».
53Ӈацекыʼ нися нюнда сяхаʼ едясялмамʼ хамэдада. Иисусʼ нянда таремʼ мамаʼ мальӈгана: «Мяканд ханьˮ, нюр илеӈгу», таʼ мальӈгана нюда едясялмы. Тиканда пыда мядʼ терсавэйʼ Иисусанʼ пунрэядˮ+.
54Тикы серˮ Иисусʼ Иудеяхад Галилеянʼ тэвˮмахаданда сертавы нябимдей ненадо серˮ ӈэвы+.






+ 4:2 Ин 3:22

+ 4:3 Ин 2:11-12

+ 4:4 Лк 9:52-53

+ 4:14  Ин 7:38

+ 4:19 Ин 9:20

+ 4:22  Ӈэд 13:23,

+ 4:25 Ин 1:41, Мф 11:2,

+ 4:26 Ин 9:37

+ 4:34  Ин 5:30, Ин 6:38, Ин 9:4, Ин 14:31

+ 4:35 Мф 9:38, Лк 10:2

+ 4:42 Ин 1:29,

+ 4:44 Мф 13:57, Мк 6:4, Лк 4:24

+ 4:45 Ин 2:23

+ 4:46 Ин 2:1, Ин 21:2, Ин 2:12

+ 4:48 Ин 2:18, Ин 6:30,

+ 4:53 Мф 8:13, Ӈэд 16:34, Ӈэд 18:8

+ 4:54 Ин 2:11

Вифезда меӈгахана хаӈгуртамʼ Савумдаˮмада

51Тикыʼ пуд иудейˮ хэбидя яляʼ ёльцьӈгана Иисус Иерусалиманʼ хая.
2Иерусалимхана ӈэда Хувоˮ Вадʼ хэвхана меӈга танявы, тикы меӈгаʼ нюмʼ еврейʼ вадавна «Вифезда*». Самляӈг синдёда тюӈгалавада танявы.
3-4Мюняндоʼ хуркариˮ хаӈгуртаˮ, сэвсядаˮ, мэднаˮ, хэвдоʼ хабэйˮ юседаˮ.*
5Таняна тет юдʼ няюʼ сидндет поʼ хаӈгурта ненэцьʼ танявы.
6Иисус, юседана ненэцямʼ манэˮманда серʼ, понʼ хаӈгурмамда хамэдада, ма: «Савуманʼ харван?»
7Хаӈгурта ненэцьʼ Нянда ма: «Ервэй, идʼ манзадаваʼ ёльцьӈгана, итʼ сиˮми тэвравндами харта яӈгу. Харˮни таняʼ сыӈгтабˮнани, хибяхав мале сиˮми нертесеты».
8Иисус нянда ма: «Юркадˮ, пэӈар няˮамˮ, тадтикахад ӈэд мэць ханьˮ»+.
9Таминда савума, пэӈамда няˮма, яда хая. Тикы яля еврейˮ ныланава яля* ӈэвы.
10Ӈадьбятоʼ иудейˮ сензумы ненэцяндʼ таремʼ лаханаˮ: «Тюку яля еврейˮ ныланава яля, пэӈамд тюку яляʼ вунир минартˮ».
11Пыдхавада таремʼ няндоʼ ма: «Сиˮми Савумдавэми няни таремʼ мась: ‹Пэӈар няˮмад, ӈэд мэць ханьˮ›».
12Иудейˮ сита хонраˮ: «Таремʼ нянд лаханавы Тикы Хибя: ‹Пэӈар няˮмад, ӈэд мэць ханьˮ›?»
13Сензумы ненэцьʼ нянда таремʼ Лаханавымʼ ехэравэда, тад ӈоˮ ӈэсь ӈоˮ Иисус таняна мэвыˮ ненэциеˮ помна сэявы.
14Тад пуна Иисус сензумы ненэцямʼ Хэбидя Хардахана хода, нянда ма: «Ти, тедахавʼ савуман, тамна вэвако ӈамгэ нянанд хадкэвоӈгад, тад нерняʼ сяхаӈгартʼ нён хэбяхамдюˮ».
15Тикы ненэцьʼ хэˮмяхаданда, иудейхаˮ ма: «Сиˮми савумдавы – Иисус».
16Иудейˮ, еврейˮ ныланава яляхана Иисусʼ тарць серо сертабаванда нид, Сита таӈылмдамба пяˮ+.
17Иисусхав няндоʼ ма: «Мань Нисями тедаʼ лахана манзара, ӈадьбяˮни Мань ӈаниʼ манзарадмʼ».
18Тикы вади намдˮмахадандоʼ иудейˮ ханяцейʼ саць Иисусмʼ хадаванʼ харбиладоʼ. Еврейˮ ныланава яляриʼ ватомʼ мадаванда нид ни ӈаˮ, неноховавна Нувмʼ Харта Нисяданда нюмдебаваʼ серʼ, Пыхыдамда Нумʼ ӈарӈэ пэрмаʼ еˮэмня+.



Нумʼ Нюʼ вато

19Иисус няндоʼ ма: «Ненэся, ненэся няндаˮ мадмʼ, Нисянда манзаямʼ манэˮмадавэйʼ, Хасава Нююмгавʼ Харта Няданда ӈамгэхэртмʼ серта ни пирасˮ. Тад ӈоˮ Нисяюмʼ ӈамгэмʼ сертаби, тикымʼ Нююмʼ ӈаниʼ сертаби.
20Тад ӈоˮ Нисяюмʼ Нюмда мэневанда нид, хусувэй ӈамгэмʼ Харта сертабадамда Нюхунда манэˮлабтамбида. Тикыʼ хавна тамна ваць ӈарка серо Нюхунда манэˮлабтаӈгуда. Пыдараˮ пысаӈгудаˮ+.
21Ханзерˮ Нисяюмʼ хавы юркабтахая илебтемби, таремʼ Нююмʼ ӈоˮ хиби илебтеванʼ харва, тикы илебтеӈгу.
22Нисяюмʼ хибяхартмʼ ни судебюˮ, судеӈговамʼ малʼ Нюхунда миˮмэда+.
23Хусувэй ненэцьʼ Хасава Нюмда Нисянда пирувна ӈарцутˮнивʼ. Нюмда ниня ӈарцута, Нюмда ӈэдаравы Нисяюмʼ ӈаниʼ нида ӈарцусˮ+.
24Ненэся, ненэся няндаˮ мадмʼ, Вадахани инзелена, Сиˮми ӈэдаравы Нисяхани пунрёда малсяда илӈгана мэ, судевы ни ӈэӈгуˮ. Пыда хавахад иландʼ тэвыˮ+.
25Ненэся, ненэся няндаˮ мадмʼ, хавы ненэциеˮ Нумʼ Нюʼ вабцмʼ намдаваʼ ёльцьʼ хахаялма, мале тэвыˮ, Вабцамда намданахавˮ илелтыдˮ+.
26Ханзерˮ Нисянда илʼ Харта Нянанда ӈа, таремʼ илаʼ Хасава Нюхунанда ӈэваʼ еˮэмня, Нянда ӈаниʼ илмʼ миˮмы+.
27Ненэцяʼ Нюӈэ Нюмдебада ӈэванда еˮэмня, Нянда судеӈгова ватомʼ миˮмы.
28Нёдаˮ пысаӈгˮ! Пэмбадʼ мюня мэна хусувэй хальмерʼ Вабцамда намдаваʼ ёльцьʼ хахаялма+.
29Пыдоʼ пэмбдотоʼ мюд тарпаӈгудˮ. Сава серо сертавыˮ илаʼ еˮэмня илелтыдˮ. Вэва серо сертабавэхэвˮ сиддоʼ судеваʼ еˮэмня илелтыдˮ.
30Харкван харˮн нядани ӈамгэхэртмʼ серта нидмʼ пирасˮ. Намдормани серʼ судеӈгудмʼ. Харˮн ватоми нидмʼ нёракусˮ, Сиˮми Ӈэдаравэни ватомʼ нёракуˮӈадмʼ. Мань судми ненэся»+.



Иисусʼ нямна ӈэда манэˮлабтярˮ

31«Мань Харˮн Пыхыдами вадепаˮни, Вадини ныхысиˮ+.
32Ӈани Хибяри Мань нямнани тидˮ лаханана таня. Мань теневадмʼ, Мань нямнани ӈэда Вадида ненэсяˮ.
33Пыдараˮ Иоаннанʼ ненэцие ӈэдаравандаˮ мальӈгана, пыда ненэсяʼ нямна явнанда лаханась+.
34Тикы Вадини ненэцяʼ Нямнани лаханаваʼ еˮэмня нин хэтыбюˮ, ӈэдаӈговамʼ няˮмавандаˮ еˮэмня хэтыбин.
35Иоаннхав лэёмбада, яберена серакабтˮ ӈэвы. Ӈамгэʼ пиратʼ пыдараˮ яляханда маймбаванʼ харвадаць+.
36Маньзяв манэˮлабтавндами Иоаннʼ манэˮлабтяркад ваˮӈа. Нисяни тавы серо Мань малебидмʼ. Тикы серони Нисяни Мань Сиˮми ӈэдаравамʼ манэˮлабтамбиˮ+.
37Мань Сиˮми ӈэдаравэми – Нисями, мале Мань нямнани явнанда лаханась. Пыдхавараˮ сяхаӈгартʼ Вабцамда намдˮмараˮ яӈгу, Мирбямда манэсоˮмараˮ яӈгу.
38Пыда вадида нянандаˮ ниˮ илеˮ. Ӈабцакаванда Ӈэдаравэхэнда нива пунрёвандаˮ нид, тикы ӈэˮнивʼ.
39Пыдараˮ ихиваханандаˮ, малсяда илʼ Хэбидя Падаркана ӈэˮнивʼ. Ӈадьбятаˮ тяхасовна Хэбидя Падармʼ тохоламбираˮ. Хэбидя Падаркав Мань хибя ӈэвами манэˮлабтамби+.
40Пыдхавараˮ илмʼ няˮмавандаˮ еˮэмня Няни тованʼ нидаˮ харваˮ.
41Мань ненэцяӈгат юндами нидмʼ няˮмарпюˮ.
42Маньзяв сиддаˮ теневадмʼ, пыдараˮ сейханандаˮ Нувмʼ мэнебцораˮ яӈгу.
43Мань Нисяни нювмʼ ныхыць тодамзь. Пыдараˮ сейхандаˮ Сиˮми нидаˮ пэйˮ. Ӈани хибяри харта нюмда ныхымʼ мэць тобˮнанда, тикахавмʼ сейхандаˮ пэндараˮ+.
44Хартаˮ няхататаˮ юнмʼ няˮмарпидаˮ. Ӈопой, Нумгад ӈэда юнхавмʼ нираˮ пюрˮ. Тиканда ханзерˮ пунрё пиртараˮ+?
45Нисяни сякана Мань сиддаˮ нидмʼ вомдартамбаӈгуˮ. Танямна ибедаˮ нёяˮ ядэрˮ. Сиддаˮ вомдартавандахав пыдараˮ енанараˮ – Моисей.
46Ненэсявна Моисеянʼ пунрёвы ӈэбˮнандаˮ, Няни ӈаниʼ пунраӈгудаць. Моисей Мань нямнани паднась.
47Тад Моисейʼ падвэхэˮ нибˮнандаˮ пунрюˮ, ханзерˮ Мань вадахаˮни пунраӈгудаˮ?»






* 5:2 Вифезда – хамэдита «сянасьʼ мяˮ». Ханяӈы ӈудахана падвы невхы падаркаˮна таремʼ пады: «Вифзафа».

* 5:3-4 Ханяӈы ӈудахана падвы невхы падаркаˮна тамна таремʼ пады: «Пыдоʼ идʼ манзадавамʼ ӈатевыˮ. 4 Нумʼ Ервʼ юне ядэлана ханяӈэхэˮна итʼ хаˮмахая, идмʼ манзабтамбасеты. Нюртеˮэʼ манзадана итʼ хаˮамвы хибяри, хуркари хабцяӈгана хаӈгурпата ӈоˮ, сензувормы».

* 5:9 Еврейˮ ныланава яля – еврейʼ тэнзʼ сиˮив яляʼ толыркаˮна сибимдей яля, суббота.




+ 5:8 Мф 9:6-7, Мк 2:11, Лк 5:24

+ 5:16 Ин 15:20

+ 5:18 Ин 7:1,

+ 5:20 Мф 3:17, Мф 17:5, Ин 3:35, Ин 10:17, Ин 15:9, Ин 17:26

+ 5:22 Ин 17:2, Ӈэд 10:42

+ 5:23 Мф 10:40, Лк 10:16, Ин 13:20, Ин 15:23

+ 5:24 Ин 3:36, Ин 6:40, Ин 20:31,

+ 5:25 Мф 27:52-53,

+ 5:26 Ин 1:4, Ин 11:25,

+ 5:28  Ин 11:25, Ин 11:43

+ 5:30 Мк 14:36, Ин 6:38, Ин 8:16

+ 5:31 Ин 8:13

+ 5:33 Ин 1:7, Ин 3:26, Ин 10:41

+ 5:35 Мф 5:16,

+ 5:36 Ин 8:18, Ин 10:25,

+ 5:39 Лк 24:27

+ 5:43 Ин 10:25, Ин 12:12, Ин 1:11, Ин 3:11-12

+ 5:44 Ин 12:43

Самляӈг ёнармʼ Малебтеˮмяда

(Мф 14:13-21; Мк 6:30-44; Лк 9:10-17)

61•Тикыʼ пуд Иисус Галилея тоʼ тяхаʼ хая. Няби нюмда Тивериада то ӈэвы.
2Хуркари ненадо серо Иисусʼ хаӈгуртахаˮ сертабавамʼ манэсоˮмахадандоʼ, ӈока ненэцьʼ Пумнанда хаяˮ.
3Иисус хойʼ ниʼ танаˮмахаданда, Тохоламбадита няʼ таняʼ ӈамдыдˮ.
4Иудейˮ хэбидя яля – Пасха хахаялмы+.
5Иисус саӈомда ӈэдараванда серʼ Нянда миндя ӈока ненэцие манэˮӈа. Филиппанʼ ма: «Сиддоʼ ӈавлаваʼ еˮэмня ханяд нянё тэмдаӈгуваˮ?»+
6Иисусхав ӈамгэмʼ Сертавахаданда теневась. Сюри сита хорпа, таремʼ хонрамбида.
7Филипп Нянда вахалъйˮ: «Сидя юрˮ динарийхана* тэмдавы няньхад хусувэмдоʼ тянёмбовна ӈавлахарта ни томдˮ».
8Иисусʼ ӈопой тохоламбадада – Симон Пётрʼ папа, Андрей Иисусанʼ ма:+
9«Тюкохона ӈопой хасава ӈацекыʼ ячменьхад сертавы самляӈг нянькоцяда, сидя халякоцяда таняˮ. Тикыкоˮе таӈок ненэцие ӈавла ненаˮ тянёˮнёˮ!»
10Иисус ма: «Ненэцяˮ таня ӈамдыдамдˮ». Таняна ӈувˮ ӈокаˮ ӈэвыˮ. Ненэцяˮ тиканʼ ӈамдыдˮ. Тикахана мэниˮ поӈгана хасавари самляӈг ёнарʼ мянʼ ӈэвыˮ.
11Тадтикахад Иисус няньмʼ няˮмахая, Нумдʼ сава вади хэтˮмахаданда няньмʼ ӈамдёдахаˮ миˮӈада. Халямʼ ӈаниʼ таремʼ мэда. Харвабцондоʼ пирувна миˮйда+.
12Ӈаворць ёльцеˮмяхадандоʼ, Иисус Тохоламбадахата ма: «Вадумы ӈаварʼ ютек маˮлэйдаˮ, ӈамгэхэрт тэри нёя хаюˮ».
13Вадумы ӈаварʼ ютек маˮлэйдоʼ, ячменьхад сертавы самляӈг няньʼ ютекахат юкад вата сидя паӈгалмы едмʼ тердеˮ.
14Иисусʼ сертавы тикы ненадо сермʼ манэˮмандоʼ серʼ, ненэцяˮ таремʼ маˮ: «Пыда ненэсянда яʼ тирʼ ниʼ товандаӈэ вадеˮмы – Тикы Нумʼ Вади Вадета».+
15Иисусхав хамэдада, пыдоʼ тэвˮмахадандоʼ, Сита няˮмахая параӈодадандоʼ сертаванʼ харваˮ. Ӈадьбята Пыда ӈаниʼ ӈопой яланда пэхэˮ хая.



Идʼ сярʼ нимня Ядэроˮмада

(Мф 14:22-27; Мк 6:45-52)

16•Нумда пэвсюмзь, Тохоламбадида тоʼ няюʼ хаяˮ.
17Ӈаноʼ мюʼ тихия, тоʼ тяхана ӈэда Капернауманʼ нэкалӈадоʼ. Нумда пэвсюмбˮ ӈодˮ, Иисус няндоʼ тамна ни туˮ.
18Мерцяда сахама, ита манзада.
19Пыдоʼ матˮ, самляӈг километрʼ пирувна ӈанутаˮ, таʼ ёльцьӈгана идʼ нимня миндямʼ – ӈаномдоʼ хахаялтембада Иисусмʼ манэць сейдоʼ хаяˮ.
20Пыдхавада няндоʼ вахалъйˮ: «Маньнёˮ! Сейдаˮ нёя пинˮ».
21Пыдоʼ ӈанондоʼ мюʼ тибтеванʼ харвадонзь. Лакриʼ ӈанодоʼ мале минханда минзьʼ яндоʼ варанʼ тэвыˮ.



Илмʼ тамбада нянь – Иисус

22Тад нябимдей яляхана тоʼ няби вархана нувыˮ ненэцяˮ ӈопойри ӈанокоцяʼ хавна ӈани ӈаномʼ манэˮмэдоʼ яӈгу. Пыдоʼ мание, ӈаноʼ мюʼ Иисус Тохоламбадахаˮната ниць тиˮ. Тохоламбадирида ӈанута хаяць.
23Тивериадахад ӈаниˮ ӈаноˮ тоць. Нумʼ Ервʼ тикы яʼ хэвхана Нумдʼ сава вади вадесоˮмахаданда, ненэцяˮ нянё ӈавормыць.
24Ненэцяˮ Иисусмʼ Тохоламбадита няʼ таняна нидоʼ хуˮ. Пыдоʼ ӈануˮ мюʼ тиядˮ, Капернауманʼ Иисусмʼ пюрць нэкалӈадоʼ.
25Тоʼ няби вархана Сита хоˮмахадандоʼ, хонрамба пядоʼ: «Равви, Пыдар сяхаʼ тюконʼ тэвын?»
26Иисус няндоʼ ма: «Ненэся, ненэся няндаˮ мадмʼ, пыдараˮ ненадо серо манэˮмандаˮ нид Сиˮми вунидаˮ пюрˮ, нянё ӈавоˮмахадандаˮ малевандаˮ нид Сиˮми пюрӈадаˮ.
27Тиманда ӈаварʼ еˮэмня нидаˮ манзараˮ, таʼ екававна малсяда илмʼ минрена ӈаварʼ еˮэмня манзарадаˮ. Ненэцяʼ Нюӈэ Нюмдебада тикы ӈавармʼ няндаˮ тата. Нумʼ Нися тикыʼ еˮэмня Нянда Пидтеˮмямда ӈабтась».
28Тадтикахад ненэцяˮ Иисусмʼ хонраˮ: «Нумʼ сякана сава ӈэда сермʼ сертаванаˮ еˮэмня ханзерˮ ӈэбˮнаˮ тара?»
29Иисус няндоʼ ма: «Пыда Ӈэдаравэхэнда пунрёбтаˮ, тикахана Нумʼ сякана сава ӈэда сермʼ сертабидаˮ».
30Ненэцяˮ тиканда Нянда маˮ: «Нянд пунраванаˮ еˮэмня, ӈамгэ ненадо сермʼ манэˮлабтаӈгун? Ӈамгэмʼ сертаӈгун+?
31Нисянанаˮ вэӈго яхана маннамʼ ӈаворӈаць. Тикыʼ нямна Хэбидя Падаркана таремʼ пады: ‹Пыда няндоʼ ӈавараӈэ нумгад ӈэда няньмʼ миˮӈа›».
32Иисус няндоʼ масиˮ: «Ненэся, ненэся няндаˮ мадмʼ, Моисей нумгад ӈэда няньмʼ няндаˮ нись таˮ, Нисями нумгад ӈэда ненэся няньмʼ няндаˮ тамби.
33Нумʼ тамбада няньхав – нувʼ няд хаˮморта, яʼ тиркˮ илмʼ мипи».
34Пыдоʼ Нянда маˮ: «Ервэй, хусувэхэˮна тарця няньдаваˮ мипюˮ»+.
35Иисусхав няндоʼ маˮнивʼ: «Маньзяван илаʼ нянядмʼ! Няни турта ни ӈаворцяӈгуˮ. Тад ӈаниʼ Няни пунрёда сяхаӈгартʼ итʼ харвабцода яӈгуда+.
36Мань няндаˮ маӈгава мадамзиˮ, Сиˮми манэкава манэˮӈадациˮ, хуркавна ӈодˮ Няни нидаˮнёˮ пунрюˮ.
37Нисяни Няни тамбада хусувэй ненэцьʼ Няни тута, Няни туртиˮ ханяӈэхэртамдоʼ Мань нидмʼ питартˮ+.
38Харˮн ини серʼ ӈэвани еˮэмня Мань нувʼ няд вунисядмʼ хаˮамˮ. Сиˮми Ӈэдаравэни ватомʼ сертаванзь тодамзь+.
39Сиˮми Ӈэдаравэни ватода тарця: Няни Тавэхэданда ӈамгэхэртмʼ ёпаˮни ни тараˮ, пудана яляхана Мань малʼ яӈорʼ илебтебˮни тара+.
40Нисяни вато тарця: хусувэй хибя Нюмда мание Нянда пунрёда, малсяда илмʼ няˮмаӈгу. Пудана яляхана Мань сита яӈорʼ илебтеӈгудмʼ»+.
41Иисусʼ тарць вади хэтˮмахад: «Мань нумгад хаˮамвы нянядмʼ», иудейˮ помнандоʼ Пыда нямнанда лаханорць пэядˮ.
42Пыдоʼ маˮ: «Тюкохова Иосифʼ хасава ню – Иисуснёˮ, Небяхаюда-Нисяхаюда маняˮ теневаӈахаюнаˮнёˮ. Пыда ханзерˮ таремʼ лахана: ‹Мань нумгад хаˮмыдамзь›?»+
43Иисус няндоʼ вахалъйˮ: «Помнандаˮ харасиˮ нёдаˮ лаханорˮ.
44Сиˮми Ӈэдаравэни – Нисяни хахаялтеваʼ хавна, Няни хибяхарт тось нида пирасˮ. Няни тонахавмʼ Мань пудана яляхана илебтеӈгув+.
45Нумʼ Вади вадетиˮ падаркаˮна таремʼ падысиˮ: ‹Пыдоʼ сиддоʼ малʼ Нумʼ тохолаӈгу›. Хусувэй хибя Нисями намдормы, Няданда тохолковы Няни турӈа.
46Нумгад ӈэда Ненэцяʼ хавна хибяхарт Нисямʼ нивэда манэсˮ. Пыдарида Нисямʼ манэˮмэда+.
47Ненэся, ненэся няндаˮ мадмʼ, Няни пунрёдахана малсяда илʼ таня.
48Маньзяван илаʼ нянядмʼ.
49Нисянадаˮ вэӈго яхана маннамʼ ӈавормыˮ ӈэбтоʼ ӈоˮ, хуркавна ӈоˮ, пыдоʼ хаць.
50Тикы няньхав нумгад хаˮморта нянь. Тикы нянё ӈаворта ни хаӈгуˮ.
51Тикы иленя няньхав нумгад хаˮамвы Мань ӈэˮнидамʼ. Хусувэй хибя тикы няньмʼ ӈаворта иланда малсяӈгу. Няндаˮ мипада Няньми – Мань Пыхыдами! Тикы нянь хусувэй яʼ терʼ илеваʼ еˮэмня ӈадьбяˮни мипадами»+.
52Тикы Вадита пуд, иудейˮ помнандоʼ няхатоʼ пэбтэйдˮ, таремʼ лаханорӈаˮ: «Пыда ханзерˮ Харта Пыхыдамда нянаˮ ӈамзь тась пирˮӈада?»
53Тикы вадахатоʼ Иисус таремʼ ма: «Ненэся, ненэся няндаˮ мадмʼ, Ненэцяʼ Нюӈэ Нюмдебадаʼ Пыхыдмʼ нибтаˮ ӈавˮ, Вэямда нибтаˮ ӈэрˮ, нянандаˮ илʼ яӈгу+.
54Мань Пыхыдами ӈавортахана, Мань Вэями ӈэрпадахана малсяда илʼ таня. Тикымʼ пудана яляхана Мань илебтеӈгув.
55Мань Пыхыдами ненэся ӈавар, Мань Вэями ненэся ӈэрпада ӈамгэ.
56Мань Пыхыдами ӈаворта, Мань Вэями ӈэрпада Мюняни мэ, Мань ӈоˮ нянанда мэдмʼ+.
57Ханзерˮ иленя Нисями Сиˮми ӈэдараса, ханзерˮ Мань Нисяхадани иледмʼ, таремʼ Сиˮми ӈавараӈэ мэта Нядани илеӈгу.
58Тюку нянь нумгад хаˮмыць, Нисянатаˮ ӈавормыʼ тоˮлаха ни ӈаˮ. Тикымʼ ӈаворпатоʼ ӈодˮ, пыдоʼ хуркавна ӈоˮ хаць. Тюку няньмʼ ӈавортахав ӈобʼ илеӈгу».
59Тикы вадида Иисус Капернаумхана ӈэда маˮлюӈгалава мякана, ненэцие тохоламбаванда серʼ вадеˮядась.



Малсяда илаʼ вадаˮ

60Тарць вади намда, Тохоламбадита ӈокаюмʼ пелядоʼ таремʼ лаханаць: «Тикы вадета Вадида намдормаʼ тоˮлаха ниˮ ӈаˮ. Тедаʼ хибя тикы Вадахата инзелеӈгу?»
61Иисусхав нибта ӈоˮ намдорˮ, Тохоламбадита Вадеˮмыта нямна лаханормахад теневась. Пыда няндоʼ таремʼ ма: «Сёнзяхатаˮ вэваковна тэвыдˮ?
62Ненэцяʼ Нюӈэ Нюмдебадамʼ ӈахат мэˮмаханда тананаӈэ манэпатаˮ, тикахана ханзерˮ ӈэӈгудаˮ+?
63Илмʼ тамбада, тикы Индˮ ӈэˮнивʼ. Пыхыдахав ӈамгэхэрт ни ӈаˮ. Няндаˮ хэтвы Вадини Индˮ ӈэˮнивʼ, илʼ ӈэˮнивʼ.
64Ӈабцакавата поӈганандаˮ ниня пунрёдидаˮ таняˮ». Иисус ӈулиˮ нюртеˮэхэд хибя Нянда ниня пунрёдахад, Сита хусаравандахад теневась+.
65Иисус ма: «Ӈадьбяˮни Мань няндаˮ таремʼ мадамзь: Нисяни таремʼ таславдавэйʼ хибяхарт Няни тось нида пирасˮ».
66Тикыʼ пуд Тохоламбадита поӈгад ӈокаюмʼ пелядоʼ Сита хаеˮ, сян Нянанда ниˮ ядэрˮ.
67Иисус юкад вата сидямда хонра: «Пыдараˮ ӈаниʼ хэванʼ нидаˮ харваˮ?»
68Симон Пётр вахалъйˮ: «Нумʼ Ерваваˮ, маняˮ хибянʼ хандаваˮ? Малсяда илаʼ вадаˮ Пыдар нянанд ӈаˮнёˮ.
69Маняˮ Пыдар Нумгад ӈэда Хэбидя ӈэваханд* пунрэйнаˮ, хамэдаваˮ»+.
70Иисус няндоʼ ма: «Юкад вата сидяӈэ малʼ Мань сиддаˮ нисядамʼ тэраˮ? Хуркавна ӈоˮ ӈопойраˮ ӈа»+.
71Пыда Искариот Симонʼ хасава ню – Иудаʼ нямна лаханась. Иуда юкад вата сидяхад ӈопойдонзь, пыда Иисусмʼ хусараванзь хамекусь+.






* 6:7 Динарий – Рим параӈодадаваʼ ненэй еся. Ӈопой динарий – манзаранаʼ яляʼ недбя.

* 6:69 Ханяӈы ӈудахана падвы падаркаˮна таремʼ пады: «Маняˮ Пыдар Христос ӈэваханд, Нумʼ Ню ӈэваханд».




• 6:1 Мф 14:13-21, Мк 6:30-44, Лк 9:10-17

+ 6:4  Ин 2:13, Ин 11:55

+ 6:5 Ин 1:44,

+ 6:8 Ин 1:40, Ин 1:44

+ 6:11 Мф 15:36

+ 6:14 Мф 11:2-3, Ин 4:25, Ин 11:27

• 6:16 Мф 14:22-27, Мк 6:45-52

+ 6:30 Мф 12:38, Ин 2:18, Ин 4:48,

+ 6:34 Ин 4:15

+ 6:35 Ин 4:14, Ин 7:37

+ 6:37 Ин 17:6

+ 6:38 Ин 3:13, Мк 14:36, Ин 5:30

+ 6:39 Мф 18:14, Ин 10:28-29

+ 6:40 Ин 3:35, Ин 5:24,

+ 6:42 Мф 13:55

+ 6:44  Ин 12:32

+ 6:46  Мф 11:27, Ин 1:18

+ 6:51 Ин 3:13, Мф 26:26-28

+ 6:53 Мк 14:22-24,

+ 6:56 Ин 15:4-5,

+ 6:62 Мк 16:19, Лк 24:51, Ӈэд 1:9

+ 6:64 Ин 13:11

+ 6:69 Мк 1:24

+ 6:70 Ин 13:2, Ин 13:27

+ 6:71 Ин 18:2-3

Иисусʼ харта хасава нита Нянда нива пунрёˮма

71Тад пуна Иисус Галилея явна ядэрӈась. Иудея яхана иудейˮ Сита хадаванʼ харваць, ӈадьбята Пыда танямна ядэрманʼ нись харваˮ+.
2Иудейˮ Ӈумʼ Мяˮ хэбидя яля* хахаялмась.
3Иисусʼ хасава нида Нянда маˮ: «Тюкоход хэбат тара, Иудея янʼ хэбат сава. Таняна Тохоламбадид сертабада Серод манэтˮниˮимʼ+.
4Хусувэй ненэцьʼ харта пыхыдамда манэˮлабтаваʼ еˮэмня сертабадида ниданёˮ такалпюˮ. Тарць серо сертабадаӈэ, яʼ тирʼ ненэцяӈгˮ Пыхыдамд манэˮлабтамбадава».
5Харта хасава нихиртада Нянда ниць пунрюˮ.
6Иисус няндоʼ таремʼ ма: «Маньзяв Ёльцями тамна товдавэй. Пыдхавараˮ ӈобʼ ёльцяраˮ таня+.
7Пыдараˮ сиддаˮ яʼ тирʼ ненэцяˮ волтамба ниˮ пирасˮ. Маньзяв Сиˮми, серотоʼ вэнзуˮ ӈэвамʼ вадеˮмани нид, сэхэдаˮ+.
8Пыдараˮ хэбидя ялянʼ хаядаˮ. Маньзяв тюку хэбидя ялянʼ нидмʼ тутˮ, Ёльцями тамна товдавэй».
9Тикы Вадида хэтˮмахаданда Галилеяхана хаи.



Иисусʼ хэбидя ялянʼ хэˮмя

10Хасевˮ Нита хэбидя ялянʼ хэˮмяхад, Иисус хуркавна ӈоˮ талерка хэбидя ялямʼ манэˮманзь хая.
11Иудейˮ, хэбидя яляхана, Иисусмʼ пюрӈаˮ, таремʼ хонаркуˮ: «Пыда ханяна мэ?»
12Ненэциеˮ помна Пыда нямнанда ӈэда хуркариˮ лахарёˮ ядэрӈаˮ. Ханяӈыˮ ненэцяˮ таремʼ лаханаˮ: «Пыда сава ненэцьʼ». Ханяӈыдоʼ таремʼ лаханорӈаˮ: «Ниӈоˮ, ненэцие сиякахаˮ тэвола».
13Иудейхаˮ сейтоʼ пинваʼ нид, хибяхарт ӈаркавна Нямнанда нись лаханˮ+.
14Хэбидя яляʼ няби пеляхана Иисус Хэбидя Хардавна ӈадимя, ненэцие тохоламба пя.
15Иудейˮ тэри пысаӈгаˮ, маˮ: «Тохолкоˮмада яӈгусиˮ, ханяд Хэбидя Падармʼ теневада?»
16Тикы вадахатоʼ Иисус таремʼ вахалъйˮ: «Тохолирˮми Нядани ни ӈаˮ, Сиˮми Ӈэдаравэхэдни ӈа+.
17Нумʼ ватоʼ серʼ ӈэванʼ харванахав Мань тохолирˮми Нумгад ӈэвамда, ӈулиˮ ӈэбта, Мань харˮн нядани ӈэда вади ӈэвамʼ хамэдаӈгуда.
18Харта няданда лахананахав харта юндамда пюрӈа. Сита Ӈэдаравы юнмʼ пюртахав ненэся, сиякада яӈгу+.
19Няндаˮ Моисей Ватомʼ нися таˮ? Хуркавна ӈоˮ хибяхартараˮ тикы Ватоʼ серʼ нинюˮ илеˮ. Ӈамгэ Сиˮми хадаванʼ харвадаˮ?»+
20Ненэцяˮ Нянда маˮ: «Нянанд ӈылека ни мыˮ? Хибя Сит хадаванʼ харва?»+
21Иисус тикы вадахатоʼ таремʼ ма: «Ӈопой сертавы Серкадани пыдараˮ малʼ пысаӈгадаˮнёˮ.
22Моисей няндаˮ матнава мэсыдмʼ тась. Ӈабцакаванда тикы мэсыˮ Моисейхартахад ни ӈаˮ. Нисянатаˮ нися-нисяхат ӈа. Пыдараˮ еврейˮ ныланава яляхартахана матнадаˮнёˮ.
23Пыдараˮ Моисейʼ Ватомʼ мадавоӈгадандаˮ, еврейˮ ныланава яляхана ненэциеˮмана матнадаˮнёˮ. Ӈамгэ еврейˮ ныланава яляхана хаӈгуртамʼ ӈарханда савумдавани еˮэмня Мань няни яˮавлыдаˮ+?
24Тюˮуримна ӈавориʼ нямна судеӈго ӈэвадэйдаˮ, тадхав ненэся судвана судеӈго пэйдаˮ»+.



Иисус – Христосхарт ӈэбтавʼ?

25Ханяӈыˮ Иерусалимʼ терˮ таремʼ маˮ: «Тикы, хадаванʼ харванадоʼ ни ӈаˮ?
26Ти, Пыда тидˮ лахана, пыдхавадоʼ ӈамгэхэртмʼ Нянда ниˮ хэтыбюˮ. Ненэциеˮ ӈарктаˮ Сита ненэся Христосӈэ таславэкыˮ?
27Пыда ханяд ӈэвахаданда маняˮ теневаваˮнёˮ. Христосʼ тобˮнанда, ханяд товахаданда хибяхарт ехэраӈгу»+.
28Иисус, Хэбидя Хардахана ненэцие тохоламбаванда серʼ, ӈаркавна таремʼ лахана: «Сиˮми теневадаˮнёˮ, ханяд товахадани теневадаˮнёˮ. Ӈабцакаванда Мань Харˮн Ини серʼ товэдмʼ нидмʼ ӈаˮ, Сиˮми Ӈэдаравэми ненэся. Пыдхавараˮ Сита ехэрадаˮ.
29Маньзяв ханяв теневˮ, Мань Няданда ӈэˮнидамʼ, Пыда Сиˮми ӈэдарась»+.
30Тиканда ненэцяˮ Иисусмʼ няˮмаванʼ харвадонзь, ӈопой, ӈобкартадоʼ ӈудамда Нянда ила яˮмась. Тад ӈоˮ ӈэсь ӈоˮ Ёльцянда тамна товдавэйсь+.
31Ненэциеˮ мандалкад ӈокаюмʼ пелядоʼ Нянда пунрэйдаць. Пыдоʼ таремʼ лаханаць: «Христосʼ тобˮнанда, тюку ненэцяʼ сертавы серкад тамна ӈока ненадо серо сертаӈгудакы?»+



Тюˮуна мэниˮ Иисусмʼ няˮмаванзь хорпаˮма

32Иисусʼ нямна ӈэда ненэциеˮ лахарёˮ фарисейˮ хахаˮ тэвыдˮ. Ӈарка ханонданаˮ, Фарисейˮ Иисусмʼ няˮмаванзь манзаранидоʼ ӈэдараˮ.
33Иисус няндоʼ таремʼ ма: «Нянандаˮ Мэвани ёльцьʼ тянёмя. Тадриʼ Сиˮми Ӈэдаравэхэни хандадмʼ+.
34Сиˮми ибˮ пюртадаˮ, Сиˮми нидаˮ хоӈгуˮ. Мань мэсьʼ яхани тось нираˮ пиратˮ»+.
35Тадтикахад иудейˮ помнандоʼ таремʼ маˮ: «Пыда ханяʼ хэванзь пэрпата? Маняˮ Сита ховоӈгаднаˮ таремʼ ӈэдакы? Еллинˮ поӈгана иленя няхаˮнаˮ ханданакы? Еллин тохоламбаӈгудакы?
36Пыда таремʼ лаханабта: ‹Сиˮми ибˮ пюртадаˮ, Сиˮми нидаˮ хоӈгуˮ. Мань мэсьʼ яхани тось нираˮ пиратˮ›, тикы Вадида ханзерˮ хамэдабˮ саваˮ?»



Иленя идʼ яхаˮ

37Хэбидя яляʼ пудана яляхана – сямян ӈарка яляхана, Иисус нулкая, ӈаркаˮявана вахалъйˮ: «Хибя идарманʼ харва, Няни тоя, идарӈая!+
38Хэбидя Падаркана падвы вадиˮ серʼ, Няни пунрёда сёнзяхаданда иленя идʼ яхаˮ хурнаӈгуˮ».
39Иисус Нянда пунравыˮ ненэциеˮ Хэбидя Индадмʼ няˮмаваʼ нямна лаханась. Иисусʼ юн тамна ӈармадавэйсь, ӈадьбята Хэбидя Индˮ ненэцяӈгˮ тамна ниць тэвˮ+.



Иисусʼ нямна тасалкурма

40Ненэциеˮ мандалʼ поӈгана мэниˮ ханяӈыдоʼ Иисусʼ вади намда, таремʼ маˮ: «Пыда ненэся Нумʼ Вади вадета!»+
41Ханяӈэхэвˮ тамна таремʼ лаханаˮ: «Тюкохов Христос!» Тамна ӈани ханяӈэхэвˮ таремʼ лаханорӈаˮ: «Галилея яхавахад Христос тось пиртада?
42Хэбидя Падаркана таремʼ нися падуˮ: ‹Христосхав Давидʼ паӈгхад ӈэӈгу. Вифлеем хардахад – Давидʼ иле мэˮмы яхад тута›?»+
43Таʼ ёльцьӈгана ненэциеˮ мандалˮ Иисусʼ нямна тасалкодахандоʼ вадидоʼ тодоʼ яˮамна хаяˮ+.
44Ханяӈыˮ ненэцяӈгавˮ Сита няˮмаванʼ харваˮ, ӈопой, ӈобкартадоʼ Нянда ӈудамда ила яˮма.



Иудейˮ ӈарктиˮ нива пунрёва

45Манзаранидоʼ ӈарка ханонданахаˮ, фарисейхаˮ тоˮмахадандоʼ, нябиˮ сиддоʼ хонрамба пяˮ: «Ӈамгэ нираˮ тэвраˮ?»
46Манзаранидоʼ маˮ: «Тикы Ненэцяʼ тотревʼ хуна сяхаӈгартʼ ӈобкарт хибяхарт таремʼ нись лаханˮ».
47Фарисейˮ няндоʼ таремʼ маˮ: «Пыдхартараˮ ӈаниʼ неˮэльтерейдаˮ?
48Ненэциеˮ ӈарктахат, фарисейхат Нянда пунрана таня?
49Тикы ненэциеˮ мандалкавˮ Моисейʼ Ватомʼ ниˮ хамэдамбюˮ, пыдоʼ мэтравыˮ».
50Фарисейˮ поӈгана Никодимамʼ нюбета ненэцьʼ танявы, пыда ӈахаˮна Иисусанʼ турмы. Пыда фарисейхаˮ таремʼ ма:+
51«Ненэцямʼ тасалковдавэйʼ, Ватохонанаˮ судеба сероˮӈа? Нюртеˮэʼ, няданда вадида намдˮмахад, ӈамгэмʼ сертаˮмамда тасла ни тараˮ?»
52Пыдоʼ нянда маˮ: «Пыдар ӈаниʼ Галилеяхад нин ӈаˮ? Хэбидя Падармʼ сомбовна манэт, тикахана манэтар, Нумʼ Вади вадета Галилеяхад ни тутˮ».
53Тикы вадиˮ пуд малʼ мядоˮманатоʼ хаяˮ.






* 7:2 Ӈумʼ Мяˮ хэбидя яля – Иудейˮ хэбидя яля. Тикы хэбидя яляхаˮна еврейˮ, хартоʼ мятоʼ хаехэя, мятоʼ хэвхана пяʼ таркахат ӈумʼ мятамдоʼ мярсетыˮ. Хэбидя ялэˮ сиˮив яляʼ ямбанʼ ӈахаˮна Египетхад тарпˮмахадандоʼ вэӈго яхана ханзерˮ илеˮмямдоʼ тензибтехэя тикы ӈумʼ мякˮнатоʼ илесетыˮ.




+ 7:1 Ин 5:18, Ин 8:37, Ин 11:53

+ 7:3 Мк 3:31, Мк 6:3, Ин 2:12, Ӈэд 1:14,

+ 7:6 Мк 14:41, Ин 2:4, Ин 8:20, Ин 13:1

+ 7:7 Ин 15:18, Ин 3:19

+ 7:13 Ин 19:38

+ 7:16 Ин 8:28, Ин 12:49, Ин 14:10

+ 7:18 Ин 5:41, Ин 8:50

+ 7:19  Ин 1:17

+ 7:20 Мк 3:22, Ин 8:48, Ин 10:20

+ 7:23 Мф 12:2, Ин 5:16

+ 7:24 Ин 8:15

+ 7:27 Ин 8:14, Ин 9:29, Ин 19:9

+ 7:29 Мф 11:27, Ин 8:55

+ 7:30 Ин 10:39, Мк 14:41, Ин 2:4, Ин 7:6, Ин 8:20, Ин 13:1

+ 7:31 Ин 8:30

+ 7:33 Мк 14:7, Ин 14:19, Ин 16:5

+ 7:34 Ин 8:21-22, Ин 13:33

+ 7:37  Мф 11:28, Мф 5:6, Ин 4:14, Ин 6:35

+ 7:39  Ӈэд 2:4

+ 7:40  Ин 1:21

+ 7:42  Мф 2:1, Лк 2:4-7

+ 7:43 Ин 9:16, Ин 10:19

+ 7:50 Ин 3:1, Ин 19:39

Саˮена не

81Иисусхав Елеон хоянʼ хая.
2Ӈодьʼ ялэмгава, Иисус ӈаниʼ Хэбидя Харданʼ то. Хэвханда ненэцяˮ малʼ маˮлыдˮ. Тиканда ӈамдахая, тохоламба пяйда.
3Моисейʼ Ватомʼ теневанаˮ, фарисейˮ ӈобˮ немʼ тэвраˮ. Тикы немʼ ӈани несэй хасавахана хонёдаханда няˮмавэдоʼ. Тикы немʼ ненэциеˮ сякˮ нултадоʼ,
4Иисусанʼ таремʼ маˮ: «Тохолаӈгодаӈэ, тюку немʼ ӈани несэй хасавахана хонёдаханда няˮмаваˮ.
5Моисейхав Ватохонанда тикыʼ тоˮлаха не манябэхэна ладорпа сиднаˮ табэдась. Пыдар хаˮмандан?»
6Пыдоʼ сюри таремʼ Нянда лаханавыˮ. Хэтувнда Вадахананда Сита вомдартаванʼ харвавыˮ. Иисус тасиʼ нибклэйˮ, ӈуданда таркахана явна ӈамгэхэвмʼ падыба пя+.
7Пыдхавадоʼ тамна Сита хонрамбиˮ. Тадтикахад Пыда нулоˮмахаданда вахалъйˮ: «Ханяӈэраˮ хэбяхаси, тикараˮ нерде ненʼ манябэмʼ моя».
8Иисус ӈаниʼ тасиʼ нибклэйˮ, явна падна пэйˮ.
9Тарць вади намда, ненэцяˮ ӈобˮладʼ тодоʼ яхаˮ хаяˮ, сямянхат ӈаркыдоʼ нитоʼ нерняʼ хаяˮ. Таʼ ёльцьӈгана Иисус неʼ няʼ хартиʼ хаихиʼ. Нехэв нерˮ ханяна нуса, тикахана тамна ну.
10Иисус нулъйˮ,* ненʼ вахалъйˮ: «Неӈэй, сит вомдартамбадид ханяна хаяˮ? Хибяхарт сит ни вомдартаˮ?»
11Не ма: «Мань Ервав, хибяхарт сиˮми ни вомдартаˮ». Иисус нянда ма: «Мань ӈоˮ сит ӈаниʼ нидмʼ вомдартамбюˮ. Мяканд ханьˮ, тад нерняʼ ӈаниʼ сяхаӈгартʼ нён хэбяхамдюˮ».*+



Иисус – яʼ тирʼ яля

12Иисус ӈаниʼ ненэцяӈгˮ вахалъйˮ: «Мань яʼ тирʼ ялядмʼ! Пумнани ялтахав сяхаӈгартʼ пэвдявна ни ядэртˮ, илаʼ яля нянанда ӈэӈгу»+.
13Тиканда фарисейˮ Нянда маˮ: «Пыдар Харт Пыхыдамд вадеˮӈан. Пыдар вадеˮмыд ненэсяˮ вуниˮ ӈаˮ»+.
14Иисус няндоʼ ма: «Харˮн Пыхыдани нямна лаханабˮни ӈодˮ, Лаханаˮмини ненэсяˮ. Тад ӈоˮ ӈэсь ӈоˮ ханяд тоˮмахадани, ханяʼ хэвахадани теневадмʼ, пыдхавараˮ Мань ханяд тоˮмахадани, ханяʼ хэвахадани ехэрадаˮ+.
15Пыдараˮ хибяримʼ яʼ тирʼ судебаваʼ пирувна судебираˮ. Маньзяв хибяхартмʼ нидмʼ судебюˮ+.
16Судебˮни ӈодˮ, Мань судми ненэся, тад ӈоˮ Мань ӈопойдмʼ нидмʼ ӈаˮ. Нянани Сиˮми ӈэдаравы Нисями мэ+.
17Пыдараˮ Ватохонандаˮ таремʼ падынёˮ: ‹Сидя сырмэхэʼ вадитиʼ ӈобтʼ хаˮморпатоʼ, пыдиʼ вадидиʼ ненэсяˮ›.
18Мань Харˮн нямнани лаханадмʼ, тикахад Мань нямнани Сиˮми ӈэдаравы Нисями лахана»+.
19Тиканда пыдоʼ Иисусанʼ маˮ: «Пыдар Нисяр ханяна мэ?» Тикы вадахатоʼ Иисус ма: «Пыдараˮ Сиˮми ехэрадаˮ, Нисями ӈаниʼ ехэрараˮ. Тиканда Сиˮми теневавыˮ ӈэбˮнандаˮ, Нисями ӈаниʼ теневаӈгураць»+.
20Тикы Вадида, Хэбидя Харадʼ мюня ненэцие тохоламбаванда ёльцьӈгана, есьˮ ларасʼ хэвхана хэтыдась. Сита хибяхарт ни няˮамˮ, тад ӈоˮ Ёльцянда тэвувдавэйсь+.



Хэсьʼ Яхани тось нираˮ пирасˮ

21Иисус ӈаниʼ няндоʼ ма: «Мань хандадмʼ, Сиˮми ибˮ пюртадаˮ, хуркавна ӈодˮ хэбяхахадандаˮ хаӈгудаˮ. Мань хэсьʼ яхани тось нираˮ пиратˮ»+.
22Иудейˮ Вадахата таремʼ маˮ: «Ненэся Харта Пыхыдамда маядаванзь пэртакы? Таремʼ манёˮ: ‹Мань хэсьʼ яхани тось нираˮ пиратˮ›».
23Иисус няндоʼ ма: «Пыдараˮ тасид ӈадаˮ, Маньзяв тюˮуд ӈадмʼ. Пыдараˮ тюку яʼ тиркад ӈадаˮ, Маньзяв тюку яʼ тиркад нидмʼ ӈаˮ+.
24Мань няндаˮ таремʼ мадамзь: пыдараˮ хэбяхахататаˮ хаӈгудаˮ. Тикы Мань ӈэвахани нибˮнандаˮ пунрюˮ, пыдараˮ хэбяхасавэйӈэ хаӈгудаˮ».
25Тадтикахад Сита хонраˮ: «Тиканда, Пыдар хибян?» Иисус няндоʼ ма: «Сямян нюртеˮэхэд Хибя Ӈэвани нямна няндаˮ лаханˮнидамʼ.
26Пыдараˮ нямнандаˮ Вадеˮмандами ӈока, Судевандами ӈока. Сиˮми Ӈэдаравэми ненэся. Няданда намдвыни яʼ тирʼ терхаˮ вадеˮян»+.
27Пыдоʼ Иисусʼ Нисянда нямна лаханавамʼ нидоʼ хамэдаˮ.
28Тиканда Иисус няндоʼ ма: «Ненэцяʼ Нюӈэ Нюмдебадамʼ сяхаʼ тюˮуʼ илаӈгураˮ, пыдараˮ тикырихина Тикы Мань ӈэвами хамэдаӈгураˮ. Мань Харˮн нядани ӈамгэхэртмʼ нидмʼ сертабюˮ. Нисями ӈамгэнʼ Сиˮми тохоласа, Мань тикыри вадеˮӈадмʼ. Тикымʼ ӈаниʼ хамэдаӈгураˮ+.
29Сиˮми Ӈэдаравы Нянани мэ, ӈопойӈэ Сиˮми нись хаеˮ. Тад ӈоˮ Сёнзяхананда ӈамгэ пои, Мань тикымʼ ӈобʼ сертабив»+.
30Тикы Вадида хэтˮмахаданда ӈока иудей Нянда пунрэйдаць+.



Ненэся сиддаˮ ӈэдаӈгу

31Нянда пунравы иудейхаˮ Иисус таремʼ ма: «Пыдараˮ Мань вадиˮни серʼ ӈобʼ ӈэбтаˮ, тикахана ненэся Мань тохоламбадини.
32Тадтикахад ненэсямʼ хамэдаӈгураˮ, ненэся сиддаˮ ӈэдаӈгу».
33Пыдоʼ Нянда маˮ: «Маняˮ Авраамхад перенаваˮ, хуна сяхаӈгартʼ хибяхартʼ хабиваˮ ниваць ӈаˮ. Пыдар ханзерˮ таремʼ лаханан: ‹Пыдараˮ ӈэдавы ӈэӈгудаˮ›?»+
34Иисус няндоʼ ма: «Ненэся, ненэся няндаˮ мадмʼ, хибяри-хибя хэбяхамʼ сертабада – хэбяхаʼ хаби.
35Хаби пилиˮ мякананда ни хаёдˮ, хасава нюхув пилиˮ мякананда хаёда.
36Тадхав Хасава Ню сиддаˮ ӈэдабата, тикахана ненэсявна ӈэдавы ӈэӈгудаˮ.
37Авраамхад переняˮ ӈэвахадандаˮ Мань теневадмʼ. Таремʼ ӈодˮ Вадини сёнзяндаˮ мюʼ пэмбаванʼ нидаˮ харваˮ. Ӈадьбятаˮ Сиˮми хадаванʼ харвадаˮ+.
38Маньзяв няндаˮ Нисяхадани манэˮмыни вадесˮнидамʼ, пыдхавараˮ хартаˮ нисяхадандаˮ намдвыдаˮ сертабидаˮ».



Ӈаʼ нюˮ

39Пыдоʼ Иисусанʼ маˮ: «Маняˮ нисяваˮ – Авраам». Иисус тикы вадахатоʼ таремʼ ма: «Ненэся Авраамʼ нюˮ нюˮ ӈэвы ӈэбтаˮ, пыдараˮ Авраамʼ серо сертабаӈгудаць+.
40Тедахавʼ Нумгад намдавы ненэсямʼ няндаˮ хэтвэӈэ, Сиˮми хадаванʼ харвадаˮнёˮ, Авраамхав тарця нись ӈаˮ.
41Хартаˮ нисяраˮ ханзерˮ ӈэса, пыдараˮ таремʼ ӈадаˮнёˮ». Тикы Вадахата пыдоʼ таремʼ маˮ: «Маняˮ тэри ховы нюваˮ ниваˮ ӈаˮ! Маняˮ ӈопой Нисяваˮ, Пыда Нумʼ».
42Иисус няндоʼ ма: «Пыдараˮ Нисяраˮ Нумʼ ӈэвы ӈэбта, пыдараˮ Сиˮми мэнеӈгудаць. Тад ӈоˮ ӈэсь ӈоˮ Мань Нумгад тодамзь, тедаʼ Мань тюкохона мэдмʼ. Харˮн ини серʼ нидамзь туˮ, Пыда Сиˮми ӈэдарась.
43Пыдараˮ хэтыбада Вадини ӈамгэ нидаˮ хамэдамбюˮ? Ӈабцатаˮ пыдараˮ Вадини намда нидаˮ пирасˮ.
44Пыдараˮ ӈахад ӈадаˮ, пыдараˮ нисяраˮ – ӈа. Пыдараˮ нисяндаˮ харвабцу сертабаванʼ харвадаˮ. Нюртеˮэхэд пыда хавыдик ӈэвы, ненэсямʼ нядˮмяць нидась пирасˮ, ӈабцата пыда нянанда ненэся яӈгу. Сиякавна лаханабта пыда явнанда пэрӈада, ӈабцата пыда ӈарханда сияк. Сиякʼ нися – пыда ти.
45Мань ненэсямʼ хэтыбидмʼ, ӈадьбятаˮ пыдараˮ Няни нидаˮ пунрюˮ.
46Ханяӈэраˮ тедаʼ Сиˮми хэбяхамʼ сертанаӈэ манэць пирта? Ненэсямʼ хэтыбабˮнани ӈамгэ Няни нидаˮ пунрюˮ?
47Нумгад ӈэдахав Нумʼ вадахаˮ инзеле. Пыдхавараˮ Нумгад нидаˮ ӈаˮ, ӈадьбятаˮ Нумʼ вадахаˮ нидаˮ инзелеˮ».



Авраамʼ нерня Мань танядамзь

48Иудейˮ Иисусанʼ маˮ: «Пыдар Сит Самария яʼ терӈэ вадепаˮнаˮ, тадтикахад Нянанд ӈылека мэвамʼ вадепаˮнаˮ, ненэсявна ниваˮ лаханˮ?»+
49Иисус няндоʼ ма: «Мань нянани ӈылека яӈгу. Маньзяв Харˮн Нисями ӈаркˮӈадмʼ, пыдхавараˮ Сиˮми сяцялмдембидаˮ+.
50Мань юндами нидмʼ пюрˮ. Тикымʼ Пюрта таня, Пыда Судеӈгода+.
51Ненэся, ненэся няндаˮ мадмʼ, Мань вадини нёракута сяхаӈгартʼ ни хаӈгуˮ»+.
52Иудейˮ Нянда маˮ: «Тедахавʼ маняˮ хамэдаваˮ, ӈылека Нянанд мэ. Авраам хась, Нумʼ Вади вадетаˮ ӈаниʼ хаць. Пыдар таремʼ лаханананёˮ: ‹Мань вадини нёракута сяхаӈгартʼ ни хаӈгуˮ›.
53Тиканда Авраам нисяхаданаˮ Пыхыдамд ӈаркаӈэ тосар? Авраам хась, Нумʼ Вади вадетаˮ ӈаниʼ хаць. Пыхыдамд хибяӈэ толабир?»
54Тикы вадахатоʼ Иисус таремʼ ма: «Мань Харˮн юнми ӈармдамбабаˮни, тиканда Мань юнми тароси. Пыдараˮ Нумдандаˮ вадетараˮ – Нисями, Мань юнми ӈармдамбида+.
55Пыдараˮ Сита ехэрадаˮ, Маньзяв теневав. Мамбˮнани ‹Ехэрав›, тикахана сидтаˮ тотревʼ сиякадмʼ ӈэӈгудмʼ. Ӈабцани Сита теневадмʼ, Ваданда серʼ ӈадмʼ+.
56Авраам нисяраˮ Мань ялями манэˮманданда няюʼ маймбись. Хуркавна ӈодˮ, тикы ялямʼ манэˮӈада, тадтикахад маиˮ»+.
57Тикы Вадахата иудейˮ таремʼ маˮ: «Самляӈг юˮ похортар яӈгунюˮ, таремʼ ӈоˮ Авраамамʼ манэцан?»
58Иисус няндоʼ ма: «Ненэся, ненэся няндаˮ мадмʼ, Авраам тамна соявдавэйʼ Маньзяв мале танядамзь, тедаʼ ӈоˮ танядмʼ».
59Тиканда, ладормандоʼ еˮэмня ненэцяˮ манябэ няˮмаˮ. Иисусхав тэмзыˮ, Хэбидя Хардахад тарпыˮ.*+






* 8:10 Ханяӈы ӈудахана падвы падаркаˮна тамна таремʼ пады: «неʼ хавна хибяхартмʼ нись маниеˮ».

* 7:53–8:11 Ханяӈы ӈудахана падвы ӈулиˮ невхы падаркаˮна ни падуˮ.

* 8:59 Ханяӈы ӈудахана падвы падаркаˮна тамна таремʼ пады: «Ненэциеˮ помна хая, тэри нялкара».




+ 8:6 Лк 11:54, Лк 20:20

+ 8:11 Ин 5:14

+ 8:12  Лк 2:30, Ин 1:4, Ин 1:9, Ин 12:35

+ 8:13 Ин 5:31

+ 8:14 Ин 13:3, Ин 16:28, Ин 7:27

+ 8:15 Ин 3:17, Ин 7:24, Ин 12:47

+ 8:16 Ин 5:30, Ин 16:32

+ 8:18 Ин 5:36,

+ 8:19 Мф 11:27, Ин 16:3

+ 8:20 Мк 14:41, Ин 2:4, Ин 7:6, Ин 13:1

+ 8:21  Ин 7:34-35, Ин 13:33

+ 8:23  Ин 17:14

+ 8:26 Ин 15:15, Ин 3:33

+ 8:28  Ин 3:14, Ин 12:32, Ин 5:30, Ин 7:16

+ 8:29 Ин 4:34, Ин 6:38

+ 8:30 Ин 7:31

+ 8:33 Мф 3:9

+ 8:37 Ин 5:18, Ин 7:1, Ин 11:53

+ 8:39 Лк 19:9

+ 8:48 Мк 3:22, Ин 7:20

+ 8:49 Ин 5:23

+ 8:50 Ин 5:41, Ин 7:18

+ 8:51 Ин 5:24, Ин 11:26

+ 8:54  Ин 17:1, Ӈэд 3:13,

+ 8:55 Ин 7:28-29

+ 8:56 Мф 13:17, Лк 17:22

+ 8:59 Ин 10:31

Сэвсядаӈэ соявымʼ Савумдаˮмада

91Иисус миманда серʼ, сояˮманда мальӈгэхэд сэвсядамʼ манэˮӈа.
2Тохоламбадида Сита хонраˮ: «Равви, тюку ненэцьʼ ӈамгэ сэвсиˮ соявы? Ханяӈэдоʼ хэбяхамʼ сертавы? Пыда? Ӈулиˮ, нисяхаюда-небяхаюда ӈэдакэхэʼ?»
3Иисус ма: «Тарця ӈэвада тикы хасаваʼ хэбяхахад ни ӈаˮ, нисяхаюта-небяхаюта хэбяхахад ӈаниʼ ни ӈаˮ. Нумʼ сертабада манзая нянанда ӈадимяʼ еˮэмня тарця.
4Ялянда ныклавдавэйʼ Сиˮми Ӈэдаравыʼ серо сертабˮнаˮ тара. Пиӈэ хэˮмяхаданда хибяхарт ӈамгэхэртмʼ серта ни пирасˮ+.
5Яʼ тиркана мэвахани Мань яʼ тирʼ ялядмʼ»+.
6Тикы Вадида хэтˮмахаданда янʼ сабцяйˮ. Сабцямда яʼ сибякохона хулцоˮӈада, тадтикахад тикахананда сэвсядаʼ сэв масарӈа+.
7Тадтикахад Иисус нянда ма: «Силоамамʼ нюбета халтаӈгосьʼ янʼ ханьˮ, сэвад халтаˮ». Силоам хамэдита – «ӈэдаравы». Тиканда пыда хая, сэвда халта. Таняд сэвсавэйӈэ пуняʼ то+.
8Тёняӈы нида, ӈахат сита ӈэванаӈэ* манэˮмыˮ таремʼ лаханаˮ: «Тикаваˮ ӈахат ӈамдё мындамда хынумбавы ни ӈаˮ?»
9Ханяӈыдоʼ таремʼ маˮ: «Пыданёˮ». Ӈани ханяӈыдоʼ таремʼ лаханаˮ: «Ниӈоˮ, тэри сита тоˮлаханёˮ». Пыда ӈоˮ масиˮ: «Мань ӈэˮнидамʼ».
10Тадтикахад ненэцяˮ сита хонраˮ: «Ханзерˮ сэвад сылыдˮ?»
11Пыда няндоʼ ма: «Иисусмʼ нюбета ненэцьʼ яʼ сибякохона хулцоˮмы сабцяхананда сэвни масарӈась, тадтикахад няни таремʼ мась: ‹Силоам халтаӈгосьʼ янʼ ханьˮ, сэвад халтаˮ›. Тадтикахад таняʼ хаядамзь, сэвни халтадамзь. Тикыʼ пуд сэвни сылыдˮ».
12Ненэцяˮ нянда маˮ: «Тикы ненэцьʼ ханяна мэ?» Пыда ма: «Ехэрадмʼ».



Фарисейˮ сэвсядаʼ ханзерˮ савуˮмамʼ хонрамбаˮма

13Тадтикахад ненэцяˮ ӈахат сэвсявымʼ фарисейхаˮ ханадоʼ.
14Иисус яʼ сибякохона хулцоˮмы сабцяхананда сэвсядаʼ сэв сылабтаˮма яля, еврейˮ ныланава яля ӈэвы+.
15Ӈадьбятоʼ фарисейˮ сэвсявымʼ ханзерˮ сэвта сылавамʼ ӈаниʼ хонрамбавыˮ. Пыда няндоʼ ма: «Яʼ сибякохона сабцямда хулцосоˮмамʼ Пыда сэвхани масарӈадась, тикыʼ пуд сэвни халтадамзь, тадтикахад сэвни сылыдˮ».
16Фарисейˮ поӈгат ханяӈыдоʼ таремʼ лаханаˮ: «Тикы Ненэцьʼ Нумгад ни ӈаˮ, Пыда еврейˮ ныланава ялямʼ нида нёдаˮ». Ханяӈэхэбидоʼ таремʼ маˮ: «Ханзерˮ хэбяхасавэй ненэцьʼ тарця ненадо серо серта пиртыда?» Тадтикахад пыдоʼ помнандоʼ поёмаˮ+.
17Сэвсявы ненэцямʼ ӈаниʼ хонрамба пядоʼ: «Тикы Ненэцьʼ сэвад сылабтасиˮ, Нямнанда ӈамгэмʼ хэтаӈгун?» Пыда ма: «Тикы Ненэцьʼ Нумʼ Вади вадета».+
18Небяхаюда-нисяхаюда хамдавэйʼ иудейˮ ӈахат сэвсяваханда, тадтикахад савувоˮмаханда нидˮ пунраˮ.
19Тадтикахад небяхаюда-нисяхаюда хонрамба пяˮ: «Ӈыхы сояˮмахаданда сэвсядаӈэ вадетариʼ пыдариʼ нюриʼ? Тедаʼ ханзерˮ пыда сылыˮ?»
20Небяхаюда-нисяхаюда няндоʼ маӈахаʼ: «Маниʼ тенева, тюку маниʼ нюмиʼ, пыда сэвсядаӈэ соясь.
21Ханзерˮ тедаʼ сэвта сылаˮмахад, хибя сэвда сылабтаˮмахад маниʼ ехэраниʼ. Пыда мале ӈарка, сита хонрадаˮ, харта нямнанда пыда харта лаханаӈгу».
22Иудейхаˮ сейтиʼ пинваʼ нид небяхаюда-нисяхаюда таремʼ лаханаӈаханзь. Иудейˮ мале помнандоʼ таремʼ тасладонзь: «Хибя Иисусмʼ Христосӈэ вадетада, тикы маˮлюӈгалава мякад питармы ӈэӈгу»+.
23Ӈадьбятиʼ небяхаюда-нисяхаюда таремʼ лаханавэхэʼ: «Пыда мале ӈарка, сита хонрадаˮ».
24Тиканда фарисейˮ сэвсявы ненэцямʼ нябимдейʼ няндоʼ хаӈгая маˮ: «Нувмʼ савусˮ, маняˮ теневаваˮ, Тикы Ненэцьʼ хэбяхасавэй».
25Сэвсявы няндоʼ ма: «Хэбяхасавэй ӈэвахаданда мань ехэрадмʼ. Ӈопой, сэвсявы ӈэвахадани, тедаʼ сырмахадани теневадмʼ».
26Тикыʼ пуд ӈаниʼ хонрамба пядоʼ: «Ханзерˮ сит пэрца? Ханзерˮ сэвад сылабтэйда?»
27Пыда няндоʼ ма: «Мань няндаˮ вадеˮӈавасиˮ, пыдараˮ няни нидаˮнёˮ инзелеˮ. Ӈамгэʼ еˮэмня ӈаниʼ яӈорʼ тикымʼ намдванʼ харвадаˮ? Пыдараˮ ӈаниʼ Пыда тохоламбададанда хэванʼ харванакэдаˮ?»
28Пыдхавадоʼ сита тэдорпа пяˮ, таремʼ маˮ: «Пыдар харт Пыда тохоламбадада, маньзяванаˮ Моисейʼ тохоламбадаваˮ.
29Маняˮ тенева, Моисейхана Нумʼ лаханакурӈась. Ӈариˮ Тикы Ненэцьʼ ханяд ӈэвахаданда маняˮ ехэраваˮ»+.
30Сэвда сылавы ненэцьʼ няндоʼ ма: «Тарсиˮ мэкаданёˮ! Ханяд ӈэвахаданда ехэравэдаˮнёˮ. Маньзяв сэвни Пыда сылабтэйдась.
31Маняˮ тенева, Нумʼ хэбяхасавэйхаˮ ни инзелеˮ. Нувмʼ ӈарктахаби, Ватонда серʼ ӈэдахаби Пыда намдоръяда.
32Хуна сяхаӈгартʼ хибяхарт сэвсядаӈэ соявыʼ сэв сылабтаˮмамʼ намдˮмада яӈгу.
33Пыда Нумгад нивы ӈэбта ӈаˮ, ӈамгэхэртмʼ серта яˮмаӈгусь».
34Пыдоʼ вадахата таремʼ маˮ: «Пыдар хэбяхыˮ поӈгана соянасиˮ, тамна ӈоˮ сиднаˮ тохоламбин?» Тикы вадитоʼ пуд хэвняʼ питарӈадоʼ.



Индкана сэвсява

35Иисусхав фарисейˮ сэвсявымʼ хэвняʼ питарˮмамʼ намдˮмахаданда сэвсявымʼ хода, нянда ма: «Пыдар Ненэцяʼ Нюӈэ Нюмдебаданʼ* пунрын?»
36Сэвсявы ма: «Ервами, Пыда хибя ӈэвамда няни хэтад, тиканда мань Нянда пунраӈгудмʼ».
37Иисус нянда ма: «Пыдар Сита манэˮӈанасиˮ. Тедаʼ Пыда нянанд лаханакурӈа»+.
38Тиканда сэвсявы Нянда ма: «Нумʼ Ервами, пунрыдмʼ!» Тадтикахад Иисусанʼ нибклэйˮ.
39Иисус ма: «Тюку яʼ тирʼ ниʼ Мань судеӈгованзь тодамзь, сэвсядаˮ сылавандоʼ еˮэмня, сэвсавэйˮ сэвсялмандоʼ еˮэмня тодамзь».
40Иисусʼ хэвхана мэвыˮ ханяӈыˮ фарисейˮ тикы Вадида намдавыˮ, Нянда маˮ: «Маняˮ ӈаниʼ сэвсядакэваˮ?»
41Иисус няндоʼ ма: «Сэвсявы ӈэвы ӈэбˮнандаˮ, хэбяхасяӈгудаць. Тедахавʼ мадаˮнёˮ: ‹Сэвсавэйваˮ›. Тиканда хэбяха нянандаˮ хаи»+.






* 9:8 Ӈэвана – ӈулиˮ маӈгбада, ненэцяӈгат ӈамгэдамда ханана. Ханяӈы ӈудахана падвы падаркаˮна «сэвсядаӈэ» пады.

* 9:35 Ханяӈы ӈудахана падвы падаркаˮна таремʼ пады: «Нумʼ Нюнʼ».




+ 9:4 Ин 4:34, Ин 11:9, Ин 12:35

+ 9:5 Ин 1:4, Ин 8:12, Ин 12:46

+ 9:6 Мк 7:33, Мк 8:23

+ 9:7  Лк 13:4

+ 9:14 Ин 5:9

+ 9:16  Ин 7:43, Ин 10:19

+ 9:17 Ин 4:19, Ин 6:14

+ 9:22 Ин 7:13, Ин 12:42, Ин 16:2

+ 9:29 Ин 7:27, Ин 8:14

+ 9:37 Ин 4:26

+ 9:41 Ин 15:22,

Малкода, хуˮ

101«Ненэся, ненэся няндаˮ мадмʼ, хибяхав хувоˮ мэсьʼ янʼ нёʼ сивна нибта мятюˮ, ӈанинзерʼ пакалтахав – талей, мартик.
2Нёʼ сивна мятюнахав – хувоˮ малкода.
3Нёʼ симʼ ерамбада еˮэмнянда нёʼ симʼ нэмбида. Хухувˮ муӈганда намдорӈаˮ. Пыда ӈодˮ хусувэй хумда нюммананда хаӈгая тарпоˮлада.
4Хувода малʼ пинʼ ханаˮмахаданда, харта нерандоʼ няна миӈа. Хухувˮ, вабцамда тенева, пумнанда ядаˮ.
5Ӈани несэй ненэцяʼ пумна сяхаӈгартʼ нидˮ ялтˮ. Вабцамда ехэравандоʼ нид няданда хунаӈгудˮ».
6Иисус тикы хара явна ӈэда лахарёмʼ няндоʼ вадеˮӈада. Таремʼ ӈоˮ пыдоʼ Вадеˮмэхэданда ӈамгэхэртмʼ ниˮ хамэдаˮ+.



Сава малкода – Иисус

7Иисус няндоʼ ӈаниʼ вахалъйˮ: «Ненэся, ненэся няндаˮ мадмʼ, Мань хувоˮ тюӈгалавадмʼ.
8Нерˮни няна турмыˮ малʼ талейˮ, мартикˮ. Хуˮ няндоʼ ниць намдорˮ.
9Мань – тюӈгалавадмʼ. Сиˮни серʼ мятюна ӈэдавы ӈэӈгу. Пыда мятюӈгу, тарпаӈгуˮ, хадырцьʼ ядамда хоӈгу.
10Талейхав талэрманда еˮливна, хавыдаванда еˮливна, яӈгумдаванда еˮливна нивʼ турˮ. Маньзяв иландоʼ таняваʼ еˮэмня, иламдоʼ панаць няˮмаваʼ еˮэмня тодамзь.
11Мань сава малкодадмʼ. Сава малкода хувота илаʼ еˮэмня иламда миць хамэды+.
12Недваˮлембадахав малкода вуни ӈаˮ. Хуˮ пыда ӈавэда вуниˮ ӈаˮ. Ӈадьбята пивна ядэртамʼ манэпата, хуво хае хунаӈгуˮ. Тиканда пивна ядэрта хуво пябта, тодоʼ яхаˮ лядтыда+.
13Недваˮлембадахав хувоˮ нямна серта яӈгу. Недваˮлембада ӈэванда нид хунаӈгуˮниˮимʼ.
14Мань сава малкодадмʼ. Мань харˮн ӈавэни теневын, пыдоʼ ӈоˮ ӈобтаремʼ Сиˮми теневаˮ.
15Ханзерˮ Нисями Сиˮми тенева, Мань таремʼ Нисяв теневав. Харˮн илми хувоˮни еˮэмня митав+.
16Тюку хувоˮ мэсьʼ яхад ниня ӈэда ӈаниˮ Хувони таняˮ. Сиддоʼ ӈаниʼ Няни тэврабˮни тара. Пыдоʼ Вабцами намдаӈгудоʼ, тадтикахад ӈопой мандалˮӈэ хандаˮ, ӈопой Малкодадоʼ ӈэӈгу+.
17Илми яӈорʼ пуняʼ няˮмавани еˮэмня Илми мипидмʼ, тикыʼ еˮэмня Нисями Сиˮми мэне+.
18Хибяхарт Илми Нядани нида мартˮ, ӈопой, Мань Харˮн мипив. Илми миць, Илми пуняʼ няˮма Ватоми таня. Тикы табекомʼ Мань Нисяхадани няˮмавась»+.
19Тикы Вадита нид иудейˮ помнандоʼ ӈаниʼ поёмаˮ+.
20Ӈокаюмʼ пелядоʼ таремʼ лаханаˮ: «Пыда нянанда ӈылека таня, ханзосяламби. Ӈамгэ Нянда инзеледаˮ?»+
21Ханяӈыдоʼ таремʼ маˮ: «Тюку мэта Вадахабида няˮмаравыʼ вадаˮ нинюˮ ӈаˮ. Сэвсяда ненэциеˮ сэв, ӈылека сылабта пиртыда?»



Иудейˮ Иисусхад таяхалоˮма

22Иерусалимхана Несэймдаӈгоˮма хэбидя яля* ӈэвы. Сырэйˮ ӈэвыˮ.
23Хэбидя Хардахана ӈэда Соломонʼ тюӈгалававна* Иисус ядэрӈа+.
24Иудейˮ Сита сюртехэя маˮ: «Понʼ сиднаˮ ерменяӈэ пэрмандан? Христосʼ ӈэбˮнанд тидпойˮ нянаˮ манˮ»+.
25Иисус няндоʼ ма: «Мань няндаˮ мадамзиˮ, хуркавна ӈодˮ пыдараˮ Мань Няни нидаˮнёˮ пунрюˮ. Серони Нисяни нювмʼ ныхыць сертабин, тикы серони Мань хибя ӈэвами манэˮлабтамбиˮ+.
26Пыдараˮ Мань хувони нидаˮ ӈаˮ. Ӈадьбятаˮ Няни нидаˮ пунрюˮ.
27Маньзяван хувони Муӈгани инзелеˮ. Мань теневын, пыдоʼ Пумнани ядаˮ.
28Мань няндоʼ малсяда илмʼ мипидмʼ, пыдоʼ сяхаӈгартʼ ниˮ хаӈгуˮ, хибяхарт Ӈудахатани нида мартˮ+.
29Сиддоʼ Няни тавы Мань Нисями сямянхат ӈарка, Мань Нисяни ӈудахат хибяхарт сиддоʼ марць ни пирасˮ.
30Мань, Нисяни няʼ ӈопой ӈамгэниʼ»+.
31Иудейˮ Сита ладормандоʼ еˮэмня ӈаниʼ манябэ няˮмарӈаˮ+.
32Иисус няндоʼ ма: «Нисяхадани ӈэда ӈока сава серо няндаˮ манэˮлабтадамзь. Ханяӈэндоʼ еˮэмня Сиˮми пэхэˮна ладорманʼ харвадаˮ?»
33Иудейˮ Нянда маˮ: «Сава Серот еˮэмня Сит пэхэˮна ладорманʼ ниваˮ харваˮ. Нувмʼ вомдартамбаванд нид Сит пэхэˮна ладорманʼ харваваˮ. Ненэцянданёˮ, таремʼ ӈоˮ Пыхыдамд Нумӈэ толабир!»+
34Иисус няндоʼ ма: «Пыдараˮ Ватохонандаˮ таремʼ ни падуˮ: ‹Мань мадмʼ, пыдараˮ хэхэдаˮ›?
35Нумʼ вадамʼ няˮмавы Нумʼ хэхэӈэ вадепата, тикахана Хэбидя Падарˮ таросяламзь нида пирасˮ.
36Нисяни нярумдавэӈэ, яʼ тиртʼ ӈэдаравэӈэ Мань таремʼ лаханабˮнани: ‹Мань Нумʼ Нюдмʼ›, пыдараˮ ӈамгэ таремʼ мадаˮ: ‹Пыдар Нувмʼ вомдартамбин›+?
37Нисяни серо нибˮни сертабюˮ, Няни нёдаˮ пунрюˮ.
38Серода сертабабˮнани Няни нибтаˮ ӈоˮ пунрюˮ, Мань сертабада серкаˮни пунрыдаˮ. Тиканда Нисяни Нянани мэвамʼ, Мань Нисяханани мэвами теневаӈгураˮ, хамэдаӈгураˮ*»+.
39Тиканда иудейˮ Иисусмʼ ӈаниʼ няˮмаванʼ харвадонзь, Пыдхавада ӈудахататоʼ тэри нялкара+.
40Иисус Иордан яхаʼ тяханяʼ пырдариʼ хая, таняна хаи. Сяхаӈгавʼ таняна Иоанн ненэцие хэхэдамбись+.
41Ӈока ненэцяˮ Иисусанʼ тоць. Пыдоʼ таремʼ лаханаць: «Иоаннхав ненадо серо сертавэда яӈгубата ӈодˮ, хуркавна ӈоˮ Тюку Ненэцяʼ нямна ӈэда вадахабида малʼ ненэсяˮ»+.
42Таняӈы яхана ӈока ненэцьʼ Иисусанʼ пунрэйць+.






* 10:22 Несэймдаӈгоˮма хэбидя яля – Хэбидя Харадмʼ Несэймдаˮма хэбидя яля, «Ханукаӈэ» нюмдебидоʼ.

* 10:23 Соломонʼ тюӈгалава – Хэбидя Хардахад яляʼ тарпʼ няна ӈэда ӈокаˮ ямб саликасавэй синдавы тюӈгалава. Таняна ӈока ненэцьʼ маˮлё пирˮмэдоʼ.

* 10:38 Ханяӈы ӈудахана падвы падаркаˮна таремʼ пады: «пунраӈгудаˮ».




+ 10:6 Мк 6:52, Мк 8:17

+ 10:11  Ин 15:13,

+ 10:12 Мф 7:15, Ӈэд 20:29

+ 10:15 Мф 11:27

+ 10:16  Ин 11:52, Лк 12:32

+ 10:17 Мф 3:17, Ин 5:20

+ 10:18 Ин 2:19

+ 10:19 Ин 7:43, Ин 9:16

+ 10:20 Мк 3:22, Ин 7:20, Ин 8:48,

+ 10:23 Ӈэд 3:11, Ӈэд 5:12

+ 10:24 Мф 26:63, Ин 1:24-25, Ин 1:41

+ 10:25 Ин 5:36

+ 10:28 Ин 3:16, Ин 17:12

+ 10:30 Ин 17:11

+ 10:31 Ин 8:59

+ 10:33  Мф 9:3

+ 10:36 Ин 3:17, Мк 2:7, Мк 14:64

+ 10:38 Ин 14:10

+ 10:39 Лк 4:30, Ин 7:30

+ 10:40 Ин 1:28

+ 10:41 Ин 1:7, Ин 3:26, Ин 5:33

+ 10:42 Ин 7:31

Лазарьʼ яӈгувоˮма

111Ӈобˮ ненэцьʼ хаӈгурмы. Лазарьмʼ нюбеˮмы, Вифанияʼ тер ӈэвы. Мария Марфа не нянда няʼ ӈаниʼ тикы хардакоход ӈэвэхэʼ+.
2Марияхав сяхаӈгавʼ Нумʼ Ервмʼ ёˮйда юркана масармэда, тадтикахад Ӈэда ӈэванда таркаˮна тэˮмыда. Пыда хаӈгурта Лазарьʼ не ня ӈэвы+.
3Не нясхаʼ Иисусанʼ тарць вади ӈэдараӈахаʼ: «Нумʼ Ерваваˮ! Пыдар мэненар хаӈгурӈанёˮ».
4Иисусхав тарць вади намда, таремʼ ма: «Тикы хабцянда хаванда няюʼ ни ӈаˮ, Нувмʼ ӈаркˮмаʼ няюʼ ӈа, тикы хабцяʼ серʼ Нумʼ Нюʼ юнда ӈарамда».
5Иисусхав Марфамʼ, тадтикахад не нямда, Лазарьмʼ мэневыда.
6Лазарьʼ хаӈгурмамʼ намдбата ӈодˮ, Иисус тамна сидя яляʼ мэсьʼ Яхананда мэсь.
7Тикыʼ пуд Тохоламбадахата ма: «Иудея янʼ ӈаниʼ хэхэваˮ».
8Тохоламбадида Нянда маˮ: «Равви, тандаяʼ иудейˮ Сит пэхэˮна ладорманʼ харвациˮ, таняʼ ӈаниʼ хэванʼ харван?»+
9Иисус ма: «Ялей яля юкад вата сидя час ни ӈаˮ? Яляʼ ядэрта тюку яʼ тирʼ ялямʼ мание, ни тапхалаӈгˮ+.
10Пиʼ ядэртахав нянанда яляда яӈгу, ӈадьбята тапхалаӈга».
11Тикы Вадида хэтˮмахаданда няндоʼ ма: «Лазарь няваˮ хонарэйˮ. Маньзяван сита сидеванзь хандадмʼ»+.
12Тохоламбадида маˮ: «Нумʼ Ерваваˮ, хонарахавабта савумдˮнивʼ».
13Иисусхав Лазарьʼ хаваʼ нямна лаханась, Тохоламбадахабида Лазарьʼ хонёваʼ нямна Лахананаӈэ пэрӈадонзь.
14Тиканда Иисус няндоʼ тидпойˮ ма: «Лазарь вэʼ хая,
15таняна нива Мэвахани еˮэмняндаˮ маймбидмʼ. Тиканда пыдараˮ пунраӈгуˮнидаˮамʼ. Тадхава нянда хэхэваˮ».
16Тиканда Фома, няби нюмда Яхас, няхата ма: «Хэхэваˮ, маняˮ ӈоˮ ӈаниʼ Нянанда хаӈгуваˮма»+.



Илелоˮма, илʼ – Иисус

17Иисус тэвˮмахаданда, мале тет яляʼ Лазарьʼ пэмбкана мэвамʼ намда.
18Вифания Иерусалимхад хубта ни ӈаˮ, няхарпойˮ километр*.
19Хасава няндиʼ яӈгувоˮмаʼ нид Марфахаʼ, Марияхаʼ сеймлембаванзь ӈока иудейˮ няндиʼ турӈаць.
20Иисусʼ товамʼ намда, Марфа Неранда няд ялъйˮ, Марияхав мякананда ӈамды.
21Марфа Иисусанʼ ма: «Нумʼ Ервав, Пыдар тюкохона мэвы ӈэбат, хасава нями вунзя яӈгумдˮ.
22Тедаʼ ӈоˮ теневадмʼ, Пыдар ӈамгэмʼ Нумгад хамбат ӈодˮ, Нумʼ Нянд тарцямʼ тата».
23Иисус нянда ма: «Хасава няр илелтыˮ».
24Марфа Нянда вахалъйˮ: «Теневадмʼ, ӈулиˮ пудана яляхана, яӈгумыˮ илелмаʼ ёльцьӈгана яӈорʼ илелтыˮ»+.
25Иисус нянда ма: «Мань илелоˮмадмʼ, иландмʼ. Няни пунрёда хабта ӈоˮ, илеӈгу+.
26Хусувэй иленя, Няни пунрёда сяхаӈгартʼ ни хаӈгуˮ. Тиканʼ пунрын?»+
27Пыда ма: «Ӈахаˮ, Нумʼ Ервав, Христос ӈэваханд, яʼ тиртʼ тованда Нумʼ Ню ӈэваханд пунрыдмʼ»+.



Иисусʼ сэвта хаялˮ хаяˮ

28Тикы вадида хэтˮмахаданда Марфа хая, тале Мариямʼ – не нямда ханзь ма: «Сиднаˮ Тохоламбадаваˮ тюкохона мэ, сит хаӈа».
29Мария тикы вади намдванда серʼ мерʼ санэйˮ, Иисусанʼ хая.
30Иисусхав харданʼ тэвувдавэйʼ Марфаʼ Сита хоˮма яхана тамна ну.
31Мариямʼ сеймлембада иудейˮ мякананда мэць. Пыдоʼ санана Мариямʼ манэць, пэмбадʼ няʼ ярманзь хэвандаӈэ пэрӈадонзь. Ӈадьбятоʼ пумнанда хаяˮ.
32Марияхав Иисусʼ мэсьʼ янʼ тэвыˮ, Иисусмʼ манэˮманда серʼ Ӈэта хэванʼ пулыта ниʼ моˮнахая, вахалъйˮ: «Нумʼ Ервав, тюкохона мэвы ӈэбат, хасава нями вунзя яӈгумдˮ».
33Иисус Марияʼ ярмамʼ, нянанда товы иудей ярмамʼ манэˮманда серʼ, Харта ӈоˮ Инда вомаʼ нид Сейда нерцилыˮ.
34Пыда хонарку: «Ханяʼ сюрцараˮ?» Пыдоʼ маˮ: «Нумʼ Ервӈэ, ханьˮма, манэтава».
35Иисусʼ сэвта хаялˮ хаяˮ+.
36Тиканда иудейˮ таремʼ маˮ: «Манэкарӈараˮ, тарсиˮ саць Пыда Лазарьмʼ мэневэда!»
37Ханяӈыˮ ненэцяӈгавˮ таремʼ лаханаˮ: «Ханзерˮ сэвсядаʼ сэв сылабтавы тюку ненэцямʼ яӈгумзь ӈэдарада?»+



Лазарьмʼ Илебтеˮмяда

38Иисус ӈаниʼ инда вэва ӈэсь, сюрасьʼ янʼ то. Тикы сюрасьʼ я пэʼ хоркадё ӈэвы, тюӈгалавада ӈаркаˮя пэхэна талыˮ+.
39Иисус ма: «Пэмʼ хэвняʼ мэраˮ!» Яӈгумыʼ не ня – Марфа Нянда вахалъйˮ: «Нумʼ Ервав, мале тет яляʼ пэмбкана юседа, ӈабтада яˮавлы».
40Иисус нянда ма: «Няни пунрёбˮнанд Нумʼ юнмʼ манэтан. Мань нянд таремʼ нисядамʼ манˮ?»
41Тиканда ненэцяˮ пэмʼ хэвняʼ мэдоʼ. Иисус саӈомда нувʼ няранʼ ӈэдара, таремʼ ма: «Нисёвˮ, Сиˮми намдванд няюʼ ӈарка вада+.
42Мань теневадмʼ, Сиˮми ӈобʼ намдорӈан. Тюку Вадахабини тюкохона нуна ненэциеˮ еˮэмня, Сиˮми ӈэдараваханд пунравандоʼ еˮэмня хэтыбадани»+.
43Тикы Вадида хэтˮмахаданда ӈаркаˮявана тёрейˮ: «Лазарь, тарпадˮ!»+
44Яӈгумы ненэцьʼ ӈэта, ӈудита сыхыдё, сята ӈоксяӈгана синдё тикавна ӈадимя. Иисус няндоʼ ма: «Сыхыдаˮмида екэйдаˮ, таня ядая»+.



Иисусмʼ хадаванзь тасалкуроˮма

(Мф 26:1-5; Мк 14:1-2; Лк 22:1-2)

45•Тикыʼ пуд Мариянʼ товыˮ ӈокаˮ иудейˮ Иисусʼ ӈадимдевы серо манэсоˮмахадандоʼ Иисусанʼ пунрэядˮ+.
46Ханяӈэхэбидоʼ фарисейхаˮ хаяˮ, Иисусʼ сертавы серо няндоʼ вадеˮядоʼ.
47Тадтикахад ӈарка ханонданаˮ, фарисейˮ серо тасламбадиˮ мандалмʼ маˮлаˮ, таремʼ маˮ: «Ханзерˮ ӈэӈгуваˮ? Тикы ненэцьʼ ӈока ненадо серо сертабинёˮ.
48Сита таремʼ хаебаˮнаˮ, Нянда хусувэй ненэцьʼ пунраӈгуˮ, тадтикахад Римʼ терˮ тутаˮ, яваˮ мартаˮ,* ненэциенаˮ ханаӈгудоʼ».
49Серо тасламбадиˮ мандалкад ӈопойдоʼ – Каиафамʼ нюбета хасава тикы похона ӈарка ханонданаӈэ таравы. Пыда таремʼ няхата ма: «Пыдараˮ ӈамгэхэртмʼ ехэрадаˮ,
50Ибедаˮ ядэркарӈаяˮ, ненэциеˮ тэнзˮ малʼ хаваʼ екававна, ӈопой ненэцяʼ ӈани ненэциеˮ еˮэмня хава пыдараˮ нянандаˮ* сава ни ӈаˮ?»+
51Тикы вадида Каиафа харта няданда хэтвыда ни ӈаˮ, тикы поʼ ӈарка ханондана ӈэсь, ненэциеˮ еˮэмня Иисусʼ хавамʼ неранда няʼ вадеˮӈадась+.
52Тикы ненэциеˮ еˮливна Иисусʼ хавамʼ нись вадесˮ, тикыʼ хавна тодоʼ яхаˮна иленя Нумʼ ню ӈобтʼ Маˮлаванда еˮэмня Хавамда вадеˮӈась+.
53Тикы яляхад Иисусмʼ хадаванʼ харбиладоʼ+.
54Ӈадьбята Иисус иудейˮ помна ӈадя ядэрць ӈэвадэйˮ. Пыда таняд вэӈго яʼ хэвхы Ефраимамʼ нюбета харданʼ хая, Тохоламбадида няць таняна хаи.
55Иудейˮ хэбидя яляʼ – Пасхаʼ хахаяламзь, ӈока ненэцяˮ тодоʼ яхад пыхыдадоʼ нярумдаванзь Пасхаʼ нерня Иерусалиманʼ хаяˮ+.
56Пыдоʼ Иисусмʼ пюрӈаˮ, Хэбидя Хардахана нухуя, нидоʼ хонрамбиˮ: «Ханзерˮ ибедаˮ ядэрӈаˮ, хэбидя ялянʼ Пыда тутнакы?»
57Ӈарка ханонданахавˮ фарисейˮ няʼ Иисусмʼ няˮмавандоʼ еˮэмня таремʼ табекурмыць: «Хибя Иисусʼ ханяна мэвахад теневабта, тикыʼ нямна лаханабата тара»+.






* 11:18 Тидˮ таремʼ пады: «юкад вата самляӈг стадия».

* 11:48 Ӈани хамэдита тарця: «Хэбидя Хардаваˮ тахабтаӈгудоʼ».

* 11:50 Ханяӈы ӈудахана падвы падаркаˮна таремʼ пады: «маняˮ нянанаˮ».




+ 11:1 Лк 10:38-39

+ 11:2 Ин 12:3

+ 11:8 Ин 8:59, Ин 10:31

+ 11:9 Ин 9:4, Ин 12:35

+ 11:11 Мф 9:24, Мк 5:39,

+ 11:16 Мф 10:3, Мк 3:18, Лк 6:15, Ин 14:5, Ин 20:24, Ин 21:2, Ӈэд 1:13, Ин 13:37

+ 11:24 Лк 14:14, Ин 5:29, Ин 6:39

+ 11:25 Ин 1:4, Ин 5:26,

+ 11:26 Ин 5:24, Ин 8:51

+ 11:27  Мф 11:2, Ин 1:49, Мф 16:16, Мк 8:29

+ 11:35 Лк 19:41

+ 11:37 Ин 9:6-7

+ 11:38 Мф 27:60

+ 11:41 Ин 17:1

+ 11:42 Ин 3:17

+ 11:43 Ин 5:28

+ 11:44 Ин 5:28

• 11:45 Мф 26:1-5, Мк 14:1-22, Лк 22:1-2

+ 11:45 Ин 2:23

+ 11:50 Ин 18:14

+ 11:51  Мк 10:45

+ 11:52  Ин 10:16,

+ 11:53 Мк 14:1, Ин 5:18, Ин 7:1, Ин 8:37

+ 11:55  Ин 2:13, Ин 6:4,

+ 11:57 Ин 7:11

Иисусмʼ ёˮйда юркана масˮма

(Мф 26:6-13; Мк 14:3-9)

121•Пасхаʼ матˮ яляʼ нерцюна Иисус Вифаниянʼ то. Таняна Иисусʼ хавыˮ поӈгад илебтевы Лазарь илевы+.
2Таняна Иисусʼ еˮэмня лата тольмʼ хамэдавыˮ. Марфа ненэцие манзаяˮӈа. Иисусʼ хэвхана мэна ненэциеˮ поӈгана мэвы ӈобтоʼ Лазарь ӈэвы+.
3Марияхав тацьда, мирета нардмʼ нюбета юрмʼ литрʼ пелямʼ Иисусʼ ӈэхэˮ масарӈада, тадтикахад харта ӈэванда таркаˮна тэˮэйда. Тикыʼ пуд мята мюй ёˮйда юрʼ ӈабтхана паныˮ+.
4Ӈобˮ Тохоламбадада Искариот Иуда – вадʼ Иисусмʼ хусараванда таремʼ ма:
5«Ӈамгэ тикы юрмʼ няхарˮ юрˮ динарийхана мирдакая, маӈгбадахаˮ ниця мисˮ?»
6Тикы вадида маӈгбади сянзь хэтвыда ни ӈаˮ. Пыда талей ӈэвы. Нянанда маˮламбадиˮ есьˮ ларасакомʼ минармы. Таняʼ пэртиˮ есяхат есь талебавы+.
7Иисусхав масиˮ: «Нёр пэрˮ! Пыдхавада ёˮйда юре Мань Сиˮми сюрпава яляʼ еˮэмня лэтмбавыда.
8Маӈгбадахавˮ ӈобʼ нянандаˮ мэˮ, ӈариˮ Маньзяван нянандаˮ ӈобʼ нидмʼ мыˮ».



Ӈарка ханонданиˮ Лазарьмʼ хадаванзь таслаˮма

9Иудейˮ поӈгад ӈока ненэцяˮ Иисусʼ тикахана мэвамʼ намдаˮ. Пыдоʼ Иисусримʼ манэˮманзь ниˮ туˮ, хавыˮ поӈгад яӈорʼ Илебтевэмда – Лазарьмʼ ӈаниʼ манэˮманзь тоˮ+.
10Ӈарка ханонданаˮ Лазарьмʼ ӈаниʼ хадаванзь тасладоʼ.
11Лазарьʼ нид иудейˮ поӈгад ӈока ненэцяˮ сиддоʼ хае, Иисусанʼ пунраӈгаць.



Иерусалиманʼ Тоˮмада

(Мф 21:1-11; Мк 11:1-11; Лк 19:28-40)

12•Нябимдей яляхана, хэбидя ялянʼ товыˮ ӈаркаˮя ненэциеˮ мандалˮ Иисусʼ Иерусалиманʼ товамʼ намдаˮ.
13Пыдоʼ пальмамʼ нюбета пиˮ малик ханахая, Иисусʼ нерняд ялъядˮ, таремʼ тюрыˮӈаˮ: «Осанна!* Нумʼ Ервʼ нюмгана Миндяʼ ялэда саваˮ ӈэяˮ, Израильʼ Параӈодаʼ ялэда саваˮ ӈэяˮ».
14Иисус илебей ха ямб юномʼ хо, ниндя ӈамдыˮ. Хэбидя Падаркана тикыʼ нямна таремʼ пады:
15«Сионʼ не ню*, сеяр нёя пинˮ! Параӈодар – ти, илебей ха ямб юнота миӈа».+
16Тохоламбадида нюртеˮэʼ тикымʼ нидоʼ хамэдаˮ. Иисусʼ юнда ӈарвоˮмарихид, тикы Нямнанда падвы ӈэвамʼ, тадтикахад тикы вадиˮ серʼ ханзерˮ ненэциеˮ Сита пэрмамʼ тензибтеˮ+.
17Иисусʼ Лазарьмʼ пэмбкад ханзь хавыˮ поӈгад яӈорʼ илебтеваʼ мальӈгана, тикахана Нянанда мэвы ненэцяˮ манэˮмэмдоʼ ӈани ненэцяӈгˮ вадеˮӈадоʼ.
18Иисусʼ тикы ненадо сермʼ сертавамʼ намдвандоʼ серʼ, ӈока ненэцяˮ ӈадьбятоʼ Сита неранда няд ядабтаць.
19Фарисейхавˮ помнандоʼ таремʼ лаханорӈаˮ: «Манэˮӈараˮ, ӈамгэхэртмʼ ниваˮ сапдамбюˮ. Хусувэй яʼ тирʼ ненэцьʼ Пумнанда яда!»+



Ханяӈыˮ еллинˮ Иисусмʼ манэˮманʼ харваˮ

20Хэбидя яляхана Нумдʼ туёˮманзь товыˮ поӈгана ханяӈыдоʼ еллинˮ ӈэвыˮ.
21Пыдоʼ Галилея яхана ӈэда Вифсаидаʼ тер Филиппанʼ тоˮ, сита хынумба маˮ: «Ервэй, маняˮ Иисусмʼ манэˮманʼ харваваˮ»+.
22Филиппахав Андреянʼ хая, тикымʼ нянда вадеˮӈада, тикыʼ пуд Андрейхаʼ Филиппахаʼ тикы вади Иисусанʼ вадеˮядиʼ.
23Иисусхав няндиʼ маˮнивʼ: «Ненэцяʼ Нюӈэ Нюмдебадаʼ юнда ӈаркˮмаʼ ёльцьʼ то+.
24Ненэся, ненэся няндаˮ мадмʼ, няньʼ ӈувʼ сэвʼ янʼ мантэˮмахаданда нибˮнанда хаˮ, яланда ӈопой ӈэӈгу. Хахавабˮнанда ӈока няньʼ ӈувоˮ сэв тэвраӈгу.
25Харта иламда сяндахав харта иламда ёта, тюку яʼ тиркана харта иламда сэхэданахав малсяда иландʼ тэвванда ӈэсондʼ иламда лэтмбаӈгуда+.
26Хибяхав Еˮэмняни манзарана Пумнани тобта тара. Мэсьʼ Яханани Мань манзаранами ӈаниʼ мэӈгу. Хибя Мань еˮэмняни манзара, тикымʼ Нисями тюˮуʼ мэӈгуда».



Ненэцяʼ Нюӈэ Нюмдебада тюˮуʼ илаванда

27«Сёнзяни мюй хэӈгосялма, Мань хаˮмандадмʼ? Мань Нисяв, ёльцянда тальʼ Сиˮми ӈэдараˮ! Таремʼ ӈоˮ, тикыʼ еˮэмня тикы ёльцяндʼ Мань тодамзь+.
28Мань Нисяв, Нюмл ӈаркамдаˮ!» Тадтикахад нувʼ нярахад вабц со: «Ӈаркамдавась, ӈаниʼ ӈаркамдаӈгув»+.
29Тикахана нувыˮ ненэцяˮ тарць вади намдˮмахадандоʼ таремʼ маˮ: «Тикы хэхэʼ мунˮ». Ханяӈэхэбидоʼ таремʼ лаханаˮ: «Нувʼ юне ядэлана Нянда лаханась»+.
30Иисус тикы вадахаˮ таремʼ ма: «Тикы вабц Мань еˮэмняни нись суˮ, пыдараˮ еˮэмняндаˮ сось+.
31Тедахавʼ тюку яʼ тирмʼ судеваʼ ёльцьʼ. Тедаʼ тюку яʼ тирʼ ерв хэвняʼ питармы ӈэӈгу+.
32Мань яхад тюˮуʼ пееˮрабˮнани, ненэцие малʼ Няни хахаялтеӈгун»+.
33Тикы Вадида Иисусʼ ханзерˮ хаванда нямна ӈаць+.
34Ненэцяˮ Нянда маˮ: «Маняˮ Ватоход тарць вади намдаваˮ: ‹Христос ӈобʼ иле›. Пыдар ханзерˮ Ненэцяʼ Нюӈэ Нюмдебадамʼ тюˮуʼ илавандаӈэ вадеˮӈар? Тикы Ненэцяʼ Нюӈэ Нюмдебада хибя?»
35Тиканда Иисус няндоʼ ма: «Яляʼ нянандаˮ танява ӈулиˮ тянё. Пэвдя сиддаˮ талмадавоӈгад яляʼ таняванʼ ядэрӈадаˮ. Тиканда пэвдяхана ядэртахав ханяʼ ядвахаданда ехэраˮнивʼ+.
36Яляʼ нянандаˮ таняванʼ ялянʼ пунрыдаˮ, тиканда яляʼ нюдаˮ ӈэӈгудаˮ». Тикы вадида хэтˮмахаданда Иисус хэвнякуʼ хая, тэри нядандоʼ юху+.



Иудейˮ нива пунраˮма

37Иисусʼ сяӈокари ненадо серо няндоʼ манэˮлабтабˮ ӈодˮ, пыдоʼ хуркавна ӈоˮ Нянда ниˮ пунрюˮ.
38Нумʼ Вади вадета Исаия таремʼ мамы: «Нумʼ Ервав, хибя маняˮ няданаˮ намдвэхэˮ пунраса? Хибянʼ Нумʼ Ервʼ ӈуда ӈадимза?» Тюку мэˮмы вадида явнандоʼ хэбтоʼ тара.
39Пыдоʼ Иисусанʼ пунра нидонзь пирасˮ, тад ӈоˮ Исаия ӈаниʼ таремʼ мась:
40«Нумʼ ненэцие сэвсялмдевыда, сейдоʼ пэӈэ сертавыда. Сэвханандоʼ маниенадоʼ яӈгу, сейханандоʼ хамэдамбададоʼ яӈгу. Сиддоʼ Савумдавани еˮэмня Няни ниˮ лаханаӈгуˮ».+
41Тюку вадида Исаия Иисусʼ юнмʼ манэсоˮмахаданда Иисусʼ нямна вадеˮмыда.
42Ервоˮ поӈгад ӈока ненэцьʼ Иисусанʼ пунрабтоʼ ӈодˮ, фарисейхаˮ сейтоʼ пинваʼ нид, маˮлюӈгалава мякад сиддоʼ питармоӈгад тидˮ нивыˮ лаханˮ+.
43Тад ӈоˮ пыдоʼ ненэцяʼ юнмʼ Нумʼ юнхад саць мэневэдоʼ+.



Иисусʼ Вадавна судеӈгова

44Иисусхав ӈаркавна вахалъйˮ: «Няни пунрёда Няни ни пунрюˮ, Сиˮми Ӈэдаравэхэни пунры+.
45Сиˮми маниена Мань Сиˮми Ӈэдаравэми мание+.
46Хусувэй Няни пунрёда пэвдяхана хаёвоӈгад, Мань яʼ тиртʼ яляӈэ тодамзь+.
47Мань вадини намдавы Вадини серʼ нибˮнанда ӈоˮ ӈаˮ, Мань нив судеӈгуˮ, Мань ти, яʼ тирмʼ судеванзь нидамзь туˮ, яʼ тирмʼ ӈэдаванзь тодамзь+.
48Сиˮми волтамбадахав, Вадини сейханда ниня няˮмарпадахав, харта сита судевндада таня: Мань тюку хэтвы вадами, пудана яляхана, сита судеӈгу.
49Тад ӈоˮ, тюку Вадини Харˮн нядани нин хэтыбюˮ, Сиˮми ӈэдаравы Нисяхадани хэтыбадани. Пыда Няни ӈамгэмʼ хэтвани нямна, ӈамгэмʼ вадеˮмани нямна табекомʼ тась.
50Мань тенева, Пыда табекода – малсяда илʼ. Тадхав ханзерˮ Нисями Няни лаханаса, Мань таремʼ няндаˮ лаханадмʼ».






* 12:13 Осанна – арамʼ вада. Тидˮ ӈэда хамэдита тарця: «Сиднаˮ ӈэдаˮ!» Нувмʼ савуць мэта вадаӈэ хая.

* 12:15 Иерусалим марадʼ тер таремʼ нюмдеби. Сион марˮ – Иерусалим.




• 12:1 Мф 26:6-13, Мк 14:3-9, Лк 7:36-50

+ 12:1  Ин 11:55, Мф 21:17, Ин 11:1, Ин 11:18

+ 12:2 Лк 10:38

+ 12:3 Ин 11:2

+ 12:6 Ин 13:29

+ 12:9 Ин 11:44

• 12:12 Мф 21:4-9, Мк 11:7-10, Лк 19:35-38

+ 12:15  Мф 21:4-5

+ 12:16 Ин 2:22

+ 12:19 Ин 11:47-48

+ 12:21 Ин 1:44

+ 12:23 Ин 2:4, Ин 17:1

+ 12:25 Мф 10:39, Лк 14:26

+ 12:27 Мк 14:34, Ин 13:21

+ 12:28 Мк 1:11, Мк 9:7

+ 12:29 Ӈэд 23:9

+ 12:30 Ин 11:42

+ 12:31 Ин 16:11,

+ 12:32  Ин 3:14, Ин 8:28, Ин 6:44

+ 12:33 Ин 18:32

+ 12:35  Ин 1:4, Ин 8:12, Ин 9:4, Ин 11:9,

+ 12:36 Лк 16:8,

+ 12:40  Мф 13:15, Мк 4:12, Ӈэд 28:27

+ 12:42 Ин 3:1, Ин 9:22, Ин 16:2

+ 12:43 Ин 5:44

+ 12:44 Мф 10:40, Ин 13:20, Ин 14:1

+ 12:45 Ин 14:9

+ 12:46 Ин 1:4, Ин 8:12, Ин 9:5

+ 12:47 Ин 3:17, Ин 4:42, Ин 8:15

Тохоламбадита ӈэ Халтамбаˮмада

131Пасха хэбидя яля хахаялмась. Иисус тюку яʼ тиркад Нисяханда хэванда ёльцяʼ товамʼ тенева, яʼ тиркана мэна Харта ненэциеда мэнейда, техэ малханда мэнейда+.
2Пэвсюмяʼ няӈы ӈавормаʼ ёльцьӈгана, ӈа Искариот Симонʼ хасава нюнʼ – Иуданʼ Иисусмʼ хусараванзь иʼ ӈудмʼ мале миˮӈа+.
3Иисусхав тенева, Нисяда Пыда ӈудахата хусувэй ӈамгэмʼ малʼ миˮмыда. Нумгад ӈэвахаданда, Нумʼ няʼ хэвахаданда ӈаниʼ тенева+.
4Пэвсюмяʼ няӈы ӈавормаʼ ёльцьӈгана тольʼ тяхад юркыˮ, тюˮуй Паныда ека, тэцямʼ няˮма Ёнэнда тяхаʼ сярада.
5Тадтикахад халтаӈго хыдямʼ икана тердехэя Тохоламбадита ӈэ халтамба пя. Ӈэдоʼ Ёнэнда тяхана ӈэвы тэцяӈгана тэˮэйда+.
6Симон Пётартʼ Иисус хахая тэвваʼ серʼ, Пётр Нянда ма: «Нумʼ Ервав, ханзерˮ Пыдар ӈэни халтамбаӈгуд?»
7Иисус нянда ма: «Тедаʼ Мань сертабадини пыдар нид хамэдамбюˮ, пуна хамэдаӈгуд».
8Пётр ӈаниʼ Нянда ма: «Ӈэни хуна сяхаӈгартʼ нид халтаӈгуˮ». Иисус нянда ма: «Ӈэд нибˮни халтаˮ, Нядани перенар ӈобʼ яӈгу».
9Симон Пётр Нянда ма: «Нумʼ Ервав, ӈэрини нён халтаˮ, ӈудини, ӈэвами ӈаниʼ халтан».
10Иисус нянда ма: «Халтавэхэв ӈэрида халта тара, пыхыдахавада ӈарханда хабто. Пыдараˮ ӈоˮ хабтодаˮ. Ӈопой, малʼ тарцядаˮ нидаˮ ӈаˮ»+.
11Сита хусаравандамда тенева, ӈадьбята Иисус таремʼ мамы: «Малʼ хабтодаˮ нидаˮ ӈаˮ»+.
12Ӈэдоʼ халтаˮмахаданда Паныда сера, тольʼ тяхаʼ ӈаниʼ ӈамдыˮ, няндоʼ ма: «Ӈамгэмʼ няндаˮ Сертавами пыдараˮ хамэдараˮ?
13Пыдараˮ Сиˮми сиддаˮ Тохоламбадаӈэ, Нумʼ Ервӈэ нюмдебидаˮ. Тикы вадидаˮ ненэсяˮ. Мань тарцядмʼ+.
14Тадхав Мань Нумʼ Ервӈэ, сиддаˮ Тохоламбадаӈэ пыдараˮ ӈэдаˮ халтэйнанёˮ, пыдараˮ ӈоˮ ӈани нитаˮ ӈэ халтабтаˮ тара.
15Ханзерˮ ӈэвамдаˮ Мань няндаˮ манэˮлабтавась. Мань нянандаˮ ханзерˮ ӈэсадмʼ, пыдараˮ ӈаниʼ таремʼ ӈадаˮ.
16Ненэся, ненэся няндаˮ мадмʼ, хаби ервхаданда ӈарка ни ӈаˮ, ӈэдаравы сита ӈэдаравэхэданда ӈарка ни ӈаˮ+.
17Тикымʼ теневахая, тикыʼ серʼ ӈэбˮнандаˮ, ябда илеӈгудаˮ+.
18•Хусувэндаˮ нямна Мань нидмʼ лаханˮ. Мань хибямʼ тэравахадани теневадмʼ. Хэбидя Падаркана таремʼ пады: ‹Няньми* ӈаворта Няни енядамда ила›. Тикы вадаˮ явнандоʼ хэбтоʼ тара+.
19Тюку вадиˮ хадкэваʼ нерня тедаʼ няндаˮ мадмʼ, тикы серʼ хадкэваʼ ёльцьӈгана пыдараˮ Тикы Мань ӈэвахани пунраӈгуˮнидаˮамʼ+.
20Ненэся, ненэся няндаˮ мадмʼ, хибяри Мань ӈэдаравэми сейханда пэнда, Сиˮми сейханда пэӈа. Сиˮми сейханда пэнда, Сиˮми Ӈэдаравымʼ сейханда пэӈа»+.



Иисус хибя Сита хусаравамʼ вадеˮӈа

(Мф 26:20-25; Мк 14:17-21; Лк 22:21-23)

21Тикы Вадида хэтˮмахаданда Иисус сёнзянда мюй нерцькабтире тидпойˮ ма: «Ненэся, ненэся няндаˮ мадмʼ, ӈопойраˮ Сиˮми хусараӈгу»+.
22Тохоламбадида хибяʼ нямна Лаханавамда нись хамэдаˮ, индоʼ хэбиле няхатоʼ сырӈаˮ.
23Иисусʼ мэнена ӈобˮ Тохоламбадада Иисусʼ лэмбаранʼ ӈэвамда тильте яралы+.
24Симон Пётр хурка мунзипойˮ нянда таремʼ мандараха: «Хибямʼ Вадеˮмамда хонрад».
25Пётрʼ хонрамбада Иисусʼ лэмбаранʼ нибклэйˮ, тадтикахад хонрада: «Нумʼ Ервав! Пыдар вадетар хибя?»
26Иисус ма: «Хибянʼ палабтавы няняни ютекмʼ митав, тикы – ти мэна». Иисус нянянда ютекмʼ палабтахая, Искариот Симонʼ хасава нюнʼ – Иуданʼ миˮӈада.
27Иудаʼ няньʼ ютекмʼ няˮмаˮмахаданда, сёнзянда мюʼ Сатана* пакалъйˮ. Тадтикахад Иисус нянда ма: «Сертавндар мерʼ сертад».
28Тольʼ тяхана ӈамдёвэхэт ӈобкартадоʼ ӈамгэ таремʼ нянда Лаханавамда нида хамэдаˮ.
29Есьтоʼ ларас пилиˮ Иудахана ӈэсетвы. Ӈадьбятоʼ ханяӈыдоʼ ибедоʼ таремʼ ядэрӈаˮ: «Иисус Иуданʼ хэбидя яляʼ едʼ тарана ӈамгэмʼ тэмдаванзь лахананакы, тикахавахад харвобта маӈгбадахаˮ ӈавори миˮманзь лахананакы»+.
30Иуда няньʼ ютекмʼ няˮмахая, таминда тарпыˮ. Мале пиӈэ хэвы.



Едэй табеко

31Иудаʼ тарпˮмахад, Иисус вахалъйˮ: «Тадхав Ненэцяʼ Нюӈэ Нюмдебада юнда ӈарма, Нумʼ юн Нянанда ӈаниʼ ӈарма.
32Нумʼ юн Нянанда ӈарамбˮ, тиканда Нумʼ Сита Нянанда ӈаркта, тадриʼ Сита ӈаркта+.
33Ӈацекыеˮ, нянандаˮ Мэвами ӈулиˮ тянёмя. Иудейхаˮ вадеˮмы Вадавнани Сиˮми ибˮ пюртадаˮ, Мань хэсьʼ яхани тось нираˮ пиратˮ. Тика Вадини тедаʼ ӈаниʼ няндаˮ хэтыбин+.
34Няндаˮ едэй табекомʼ тадмʼ: нидаˮ мэнейдаˮ. Мань ханзерˮ сиддаˮ мэнесадмʼ, таремʼ нидаˮ мэнейдаˮ+.
35Нидаˮ мэнебатаˮ, тикахана Мань тохоламбадани ӈэвамдаˮ ненэцяˮ малʼ тумдабаӈгудоʼ».



Пётрʼ Няданда таяхалмамʼ нерданда Вадесоˮмада

(Мф 26:31-35; Мк 14:27-31; Лк 22:31-34)

36•Симон Пётр Иисусанʼ ма: «Нумʼ Ервав, Пыдар ханяʼ хандан?» Иисус нянда ма: «Мань минзьʼ яхани пыдар тось тедаʼ нир пирасˮ. Вадʼ Пумнани ханян туˮ».
37Пётр Нянда ма: «Нумʼ Ервав, ӈамгэ тедаʼ Пумнанд тось нив пирасˮ? Пыдар еˮэмнянд илми митадмʼ»+.
38Иисус нянда ма: «Иламд Еˮэмняни митан? Ненэся, ненэся нянд мадмʼ, харадʼ хоркыʼ тёревдавэйʼ Нядани няхарʼ таяхалтын»+.






* 13:18 Ханяӈы ӈудахана падвы падаркаˮна таремʼ пады: «Нянани няньмʼ».

* 13:27 Сатана – ӈаʼ нюмʼ, ӈылекыˮ ерв.




+ 13:1  Ин 12:1, Мк 14:41, Ин 2:4, Ин 7:6, Ин 8:20

+ 13:2 Ин 6:70

+ 13:3 Мф 11:27, Ин 17:2, Ин 8:14, Ин 16:28

+ 13:5 Мф 20:28, Лк 22:27

+ 13:10 Ин 15:3

+ 13:11 Ин 6:64, Ин 18:2

+ 13:13 Мф 7:22, Мф 23:8, Лк 6:46,

+ 13:16 Лк 6:40, Ин 15:20

+ 13:17 Мф 24:46, Лк 11:28,

• 13:18 Мф 26:21-25, Мк 14:18-21, Лк 22:21-23

+ 13:18 Ин 6:70,

+ 13:19 Мк 13:23, Ин 14:29, Ин 16:4

+ 13:20 Мф 10:40, Лк 10:16, Ин 12:44

+ 13:21 Мк 14:34, Ин 12:27

+ 13:23 Ин 19:26, Ин 20:2, Ин 21:7, Ин 21:20

+ 13:29 Ин 12:6

+ 13:32 Ин 17:1, Ин 17:5

+ 13:33 Ин 7:34, Ин 8:21

+ 13:34  Ин 15:12

• 13:36 Мф 26:31-35, Мк 14:27-31, Лк 22:31-34

+ 13:37 Ин 11:16, Ин 21:19

+ 13:38 Ин 18:27

Нисяʼ няʼ минзьʼ – Иисус

141«Сейдаˮ нёя нярканˮ, Нумдʼ пунрыдаˮ, Няни ӈаниʼ пунрыдаˮ+.
2Нисяни мякана таӈга мэсьʼ я ӈока. Тарця нивы ӈэбта ӈаˮ, Мань няндаˮ таремʼ мандадамзь: ‹Мань мэсьʼ ядамдаˮ хамэдаванзь хаядмʼ.
3Таняʼ хэˮмяхадани, ядамдаˮ хамэдабˮнани, няндаˮ ӈаниʼ тутадмʼ. Мэсьʼ Яханани мэвандаˮ еˮэмня сиддаˮ Няни ханаӈгудмʼ›+.
4Ханяʼ Мимахадани теневадаˮ, минзямʼ вунираˮ ехэраˮ».
5Фома Иисусанʼ ма: «Нумʼ Ерваваˮ, ханяʼ Мимахаданд маняˮ ехэраваˮ, тиканда маняˮ ханзерˮ минзямʼ теневаӈгуваˮ?»+
6Иисус нянда ма: «Мань минзядмʼ, ненэсядмʼ, иландмʼ. Нисяхани хибяхарт тось нида пирасˮ, ӈопой, Мань Сиˮни серлиʼ тось пиртада+.
7Сиˮми теневавы ӈэбˮнандаˮ, Нисями ӈаниʼ теневаӈгураць. Тад нерняʼ Сита теневадаˮ, Сита манэˮӈадаць».
8Филипп Нянда ма: «Нумʼ Ерваваˮ, Нисямд нянаˮ манэˮлабтавар нянанаˮ таʼ мась ӈэӈгу»+.
9Иисус нянда ма: «Филиппэ! Нянандаˮ понхавʼ мэдамнёˮ, пыдар тамна Сиˮми ехэран? Сиˮми манэˮмы, Нисями манэˮӈась. Ханзерˮ тедаʼ пыдар таремʼ лаханан: ‹Нисямд нянаˮ манэˮлабтад›+?
10Нисяханани Мань мэвахани, Нисяни Нянани мэванʼ нин пунрюˮ? Няндаˮ хэтыбада Вадини Харˮн нядани хэтыбадани ни ӈаˮ. Тикыˮ серˮ – Нянани мэна Нисяни сертабадаˮ серˮ+.
11Няни пунрыдаˮ, Мань Нисяханани мэдмʼ, Нисями Нянани мэ. Тарцянʼ нибˮнандаˮ ӈоˮ пунрюˮ, сертабада сероˮни серʼ пунрыдаˮ+.
12Ненэся, ненэся няндаˮ мадмʼ: Маньзяв Нисяхани миӈадмʼ. Ӈадьбята, Няни пунрёда Мань сертабада серони сертаӈгу, тикахат тамна ӈарка серо сертаӈгу+.
13Мань нюмми нядˮмяць Нисяхадани ӈамгэ тикымʼ хамбатаˮ, Нисяни юн Нюнда серʼ ӈармаʼ еˮэмня Мань сертаӈгув.
14Ӈамгэримʼ Нюмми нядˮмяць Нядани хамбатаˮ, Мань сертаӈгув»+.



Хэбидя Индадмʼ Ватораˮмада

15«Сиˮми мэнебатаˮ, Мань табекуˮни серʼ ӈэӈгудаˮ+.
16Мань Нисями хынумдаӈгув, тиканда Пыда ӈани несэй Сеймлембадамʼ няндаˮ тата. Пыда нянандаˮ ӈобʼ мэӈгу+.
17Пыда – ненэсяʼ Индˮ. Яʼ тирʼ терˮ нидоʼ маниеˮ, ехэрадоʼ, ӈадьбятоʼ пыдоʼ Сита сейхандоʼ няˮма яˮмаˮ. Пыдхавараˮ теневараˮ, Пыда нянандаˮ мэ, нянандаˮ мэӈгу+.
18Евакоӈэ Мань сиддаˮ нидмʼ хаеӈгуˮ, няндаˮ тутадмʼ.
19Яʼ тирʼ терˮ Сиˮми маниева ӈавыды ни ӈаˮ, пыдхавараˮ Сиˮми манэтадаˮ. Мань ти, иледмʼ, пыдараˮ ӈаниʼ илеӈгудаˮ+.
20Тикы яляхана Мань Нисяханани мэвами, пыдараˮ Нянани мэвамдаˮ, Мань нянандаˮ мэвами хамэдаӈгураˮ.
21Хибя Табекуни няˮмахая Табекуˮни серʼ иле, тикы Сиˮми мэне. Хибя Сиˮми мэне, тикымʼ Нисями мэнеӈгуда. Мань ӈаниʼ тикымʼ мэнеӈгув, нянда Харˮн Пыхыдами манэˮлабтаӈгув»+.
22Искариот ниня ӈэдаюмʼ – Иуда Иисусанʼ ма: «Нумʼ Ерваваˮ, Пыдар Харт Пыхыдамд нянаˮ манэˮлабтаванʼ харваранёˮ, ӈамгэ яʼ тирʼ терхаˮ манэˮлабтаванʼ нир харваˮ?»+
23Иисус нянда ма: «Хибя Сиˮми мэне, тикы Вадини нёракута. Нисями сита мэнеӈгу, тадтикахад Маниʼ нянда тутаниʼ, нянанда Илеӈгуниʼ.
24Сиˮми ниня мэненахав Вадини нида нёракусˮ. Хахатаˮ тэворта вадахав Мань нядани ӈэда ни ӈаˮ, Сиˮми ӈэдаравы Нисяхадани ӈа.
25Нянандаˮ Мэвахани тикы Вадини хэтыбин.
26Сеймлембадахав – Хэбидя Индˮ, Нисяни Мань нюмми нядˮмяць ӈэдараванда. Сиддаˮ хусувэй ӈамгэнʼ тохолаӈгу, няндаˮ вадеˮмы Вадини малʼ тензибте сиддаˮ нядаӈгу+.
27Таӈгабцомʼ няндаˮ хаебидмʼ, Мань таӈгабцоми няндаˮ тамбидмʼ, яʼ тирʼ терˮ тотревʼ тикымʼ няндаˮ нив тамбюˮ. Сейдаˮ нёяˮ нярканˮ, нёяˮ пинˮ.
28Пыдараˮ намдадациˮ, Мань мадамзиˮ: ‹Мань нядандаˮ хаядмʼ, тадтикахад няндаˮ ӈаниʼ тутадмʼ›. Сиˮми мэневы ӈэбтаˮ, Нисяхани Хэвахани маймбаӈгудаць. Ӈабцата Нисями Мань нядани ваˮӈа+.
29Тедаʼ Вадиˮни серˮӈэ хэвандоʼ нерня, няндаˮ хэтын. Тиканда, таремʼ ӈэбˮнанда, Няни пунраӈгудаˮ+.
30Нянандаˮ Лаханавани ёльцьʼ тянёмя, яʼ тирʼ ерв мале сехэрэмда тальняʼ нэкалӈада. Таремʼ ӈодˮ пыда Мань нянани ӈамгэхэртада яӈгу+.
31Яʼ терхавˮ теневабтоʼ тара: Мань Нисями мэнев, ханзерˮ Мань Нисями Няни табекоса, Мань таремʼ ӈадмʼ. Юркыдаˮ, тюкоход хэхэваˮ».






+ 14:1 Ин 12:44

+ 14:3 Ин 14:1,

+ 14:5 Ин 11:16

+ 14:6 Ин 1:17, Ин 11:25,

+ 14:8 Ин 1:43, Ин 12:21

+ 14:9 Ин 12:45

+ 14:10 Ин 10:38

+ 14:11 Ин 5:36

+ 14:12 Ин 8:14, Ин 13:3, Ин 16:28

+ 14:14 Мф 7:7-8, Мк 11:24, Ин 15:16, Ин 16:23,

+ 14:15 Мф 28:20,

+ 14:16 Ин 15:26, Ин 16:13

+ 14:17  Ӈэд 2:4

+ 14:19 Ин 7:33

+ 14:21  Ин 16:27

+ 14:22 Лк 6:16, Ӈэд 1:13

+ 14:26 Ин 15:26, Ин 16:13, Лк 24:49

+ 14:28 Ин 14:1-2,

+ 14:29 Мк 13:23, Ин 13:19

+ 14:30 Ин 12:31,

Ненэся виноград пя – Иисус

151«Мань ненэся виноград пядмʼ, Нисяхавами виноград пи вадабада.
2Мань нядани переня, хусувэй ӈодясяда пяʼ таркамʼ Пыда маторпида. Ӈодямʼ вадабадахав, тамна ӈока ӈодянда ӈэваʼ еˮэмня, хусувэй пяʼ таркамʼ нярумдамбида+.
3Пыдараˮ няндаˮ вадеˮмы Вадаханани мале нярумдавэдаˮ+.
4Нянани мэдаˮ, Мань ӈоˮ нянандаˮ мэӈгудмʼ. Ӈодяʼ пяʼ таркада виноград пяхана нибˮнанда ӈаˮ, харта ӈодямʼ ӈадимде нида пирасˮ. Нянани нибˮнандаˮ мыˮ, пыдараˮ ӈаниʼ тарцядаˮ ӈэӈгудаˮ.
5Мань виноград пядмʼ, пыдхавараˮ пяʼ таркадаˮ. Хибя Нянани мэ, Мань тикахана мэдмʼ. Нянани мэнахав ӈока ӈодямʼ тамби. Тад ӈоˮ пыдараˮ Маньсиципойʼ ӈамгэхэртмʼ серта нидаˮ пирасˮ+.
6Нянани ниня мэнахав, хэвняʼ мовы пяʼ таркадаревʼ, сэбэймда. Тарця пиˮ таркахаби ненэцяˮ маˮлахая, тунʼ моёпасетыдоʼ, тухуна параӈгаˮ+.
7Пыдараˮ Мань нянани мэбтаˮ, Вадини нянандаˮ ӈэбтоʼ, тикахана ӈамгэнʼ харвадаˮ, тикымʼ хаӈадаˮ, тарцядамдаˮ няˮмаӈгудаˮ+.
8Ӈока ӈодямʼ тэврана ӈэбтаˮ, тадтикахад Мань тохоламбадиˮни ӈэбˮнандаˮ, тикахана Нисяни юнмʼ ӈармдаӈгураˮ.
9Ханзерˮ Нисями Мань Сиˮми мэне, Мань таремʼ сиддаˮ мэнедмʼ. Пыдараˮ Мань мэнебцохонани мэдаˮ+.
10Нисяни табеку нёракуць Мэнебцохонанда мэдмʼ. Пыдараˮ ӈоˮ Мань табекони нёракупˮнандаˮ, Мань мэнебцохонани мэӈгудаˮ.
11Маймбабцоми нянандаˮ ӈэваʼ еˮэмня, сейдаˮ маймбабцохона панˮмаʼ еˮэмня тюку Вадини хэтыбин+.
12Мань табекоми тарця: Мань сиддаˮ ханзерˮ мэнедмʼ, нидаˮ таремʼ мэнейдаˮ+.
13Ӈани нита еˮэмня иламда митяʼ мэнебцоход ӈарка мэнебцо яӈгу+.
14Мань няндаˮ табэдамбада Табекуни нёракуквабтаˮ, сава Нини ӈэˮнидаˮамʼ+.
15Сиддаˮ Мань мале хабиӈэ нидмʼ нюмдебюˮ. Тад ӈоˮ хабихив ерванда ӈамгэмʼ пэрмахад ерме. Нисяхадани намдавы сямян ӈамгэмʼ няндаˮ мале вадеˮян. Ӈадьбяˮни сиддаˮ сава Нядани вадеˮӈадмʼ+.
16Пыдараˮ Сиˮми нидаць тэраˮ, Мань сиддаˮ тэрадамзь. Яʼ тирмна хэсь ӈоди тамбавандаˮ еˮэмня, ӈодитаˮ ӈобʼ таняваʼ еˮэмня сиддаˮ ӈабтадамзь. Тиканда Мань нюмми нядˮмяць Нисяхадани ӈамгэ-тикымʼ хамбатаˮ, Нисями няндаˮ тата+.
17Няндаˮ таремʼ табекудмʼ: нидаˮ мэнейдаˮ».



Яʼ тирʼ терˮ сэхэкова

18«Яʼ тирʼ терˮ сиддаˮ сэхэдабтоʼ, теневабтаˮ сава, нерандаˮ няд Мань Сиˮми сэхэда пяць+.
19Пыдараˮ яʼ тиркад ӈэвы ӈэбтаˮ, яʼ тиркав харта ӈамгэмда мэнеӈгудась. Пыдхавараˮ яʼ тиркад нидаˮ ӈаˮ. Мань яʼ тирʼ терхат сиддаˮ тэрадамзь, ӈадьбятоʼ яʼ тирʼ терˮ сиддаˮ сэхэдаˮ+.
20Няндаˮ хэтвы Вадини тенейдаˮ: ‹Хаби ервхаданда ӈарка ни ӈаˮ›. Ненэцяˮ Мань сиˮми питарпиць, пыдараˮ сиддаˮ ӈаниʼ питарпаӈгуˮ. Пыдоʼ Мань вадини нёракуˮмыˮ ӈэбтоʼ, тиканда пыдараˮ вадидаˮ ӈаниʼ нёракутыдоʼ+.
21Пыдоʼ ти, Мань нюмни еˮэмня тикы ӈавэ малʼ няндаˮ сертаӈгудоʼ, ӈабцакавандоʼ пыдоʼ Сиˮми Ӈэдаравэми ехэраˮ.
22Мань яʼ тиртʼ нивы ӈэбˮни туˮ, няндоʼ Вадини нивы ӈэбˮни вадесˮ, хэбяхадоʼ нянандоʼ яӈгудась, тедахавʼ хэбяхамдоʼ таяхалць нидоʼ пирасˮ+.
23Сиˮми сэхэдана Нисями ӈаниʼ сэхэдада+.
24Ӈобкарт ненэцьʼ нивы сертабавы серо поӈганандоʼ нивы ӈэбˮни сертабюˮ, хэбяха нянандоʼ яӈгудась. Тедахавʼ хартоʼ сырмы ӈэбтоʼ ӈодˮ, Сиˮми сэхэдаˮ, Нисями сэхэдаˮ+.
25Ӈабцакавандоʼ пыдоʼ Ватохонандоʼ падвы тюку вадаˮ – ‹Хуркасиˮ харасиˮ Сиˮми сэхэдалӈаˮ› малʼ ӈадимбатоʼ тара.
26Сеймлембадамʼ Нисяхадани няндаˮ ӈэдараӈгудмʼ. Пыда ненэсяʼ Индˮ, Нисяхадани ӈэда Индˮ. Пыда тобˮнанда, Мань нямнани явнанда лаханаӈгу+.
27Сямян нюртеˮэхэд Нянани мэдациˮ, ӈадьбятаˮ пыдараˮ ӈобтаремʼ Мань нямнани явнанда лаханаӈгудаˮ»+.





+ 15:2  Мф 3:10, Мф 7:19

+ 15:3 Ин 13:10

+ 15:5  Ин 6:56, Мк 4:20

+ 15:6 Мф 13:42

+ 15:7 Ин 14:14

+ 15:9 Мф 3:17, Ин 5:20

+ 15:11 Ин 3:29, Ин 16:24, Ин 17:13,

+ 15:12 Ин 13:34

+ 15:13 Ин 10:11,

+ 15:14 Мк 3:35

+ 15:15 Ин 3:32, Ин 8:26

+ 15:16 Мф 7:7-8, Мк 11:24, Ин 14:14, Ин 16:23

+ 15:18 Мк 13:13, Ин 7:7,

+ 15:19 Ин 8:23, Ин 17:14

+ 15:20 Мф 10:24, Лк 6:40, Ин 13:16, Ин 5:16,

+ 15:22 Ин 9:41

+ 15:23 Ин 5:23

+ 15:24 Ин 7:31, Ин 10:37

+ 15:26 Ин 14:17, Ин 16:13, Ӈэд 5:32,

+ 15:27 Лк 24:48, Ин 19:35, Ӈэд 1:8

161«Няни пунрёбцомдаˮ ёˮмоӈгад тюку Вадини няндаˮ хэтыбин.
2Ненэцяˮ сиддаˮ маˮлюӈгалава мякад питартаˮ. Тадтикахад тарця по миӈа, сиддаˮ хадабадаˮ сиддаˮ хадабтоʼ, Нумʼ едʼ сертабадаӈэ тикы серодоʼ пэртыдоʼ+.
3Нисями ехэравандоʼ нид, Сиˮми ехэравандоʼ нид, пыдоʼ тарця ӈэӈгуˮниˮимʼ+.
4Тюку Вадини, ёльцяндоʼ тэвабˮ, тензибтевандаˮ еˮэмня хэтыбин. Тюку Вадини нерня нинась хэтыбюˮ, тарсиˮ нянандаˮ нисядамʼ мыˮ»+.



Хэбидя Индадʼ манзая

5«Тедахавʼ Сиˮми Ӈэдаравэхэни хандадмʼ. Хибяхартараˮ Сиˮми нинюˮ хонрамбюˮ: ‹Ханяʼ миӈан?›+
6Няндаˮ хэтвы Вадахатани идаˮ воманёˮ.
7Мань ненэсямʼ няндаˮ хэтыбидмʼ, Мань хэвами ханяцейʼ нянандаˮ сава. Нибˮнани ханьˮ, няндаˮ Сеймлембада ни тутˮ, хэбˮнани Мань няндаˮ ӈэдараӈгув+.
8Тобˮнанда, яʼ тирʼ терˮ хэбяхаʼ нямна, ненэсяʼ нямна, Нумʼ судʼ нямна вэнзерʼ хамэдабцомдоʼ тидˮ манэˮлабтаӈгуда.
9Хэбяхаʼ нямна мамбˮнанда, Няни нива пунрёвадоʼ – хэбяха+.
10Ненэсяʼ нямна мамбˮнанда, Нисяхани Мимами – ненэся, пыдараˮ Сиˮми тад нерняʼ нидаˮ манэтˮ.
11Судеӈговаʼ нямна мамбˮнанда, тюку яʼ тирʼ ерв мале судевы+.
12Ибˮ няндаˮ Хэтувндахавами тамна ӈока ӈэбта ӈодˮ, тедахавʼ пыдараˮ нянандаˮ хамэдаваʼ техэ.
13Ненэсяʼ Индадʼ тобˮ, сиддаˮ хуркари ненэсянʼ тидхалеӈгу. Тад ӈоˮ Пыда харта няданда ни лаханаӈгуˮ, намдорта вадири хэтыбаӈгу, нерняӈы хурка ӈэвамʼ няндаˮ вадета+.
14Нядани вади няˮмахая няндаˮ вадетыда, тиканда, тикыʼ серʼ Юнми ӈармдаӈгуда.
15Нисяни хусувэй ӈамгэ – Мань ӈамгэми. Ӈадьбяˮни таремʼ мадмʼ: ‹Индˮ Нядани ханавндамда няндаˮ вадетада›»+.



Иʼ вэва ӈэбцо маймбабцоӈэ ханда

16«Тадриʼ пыдараˮ Сиˮми нидаˮ манэтˮ, понʼ нись мыˮ, Сиˮми яӈорʼ манэтадаˮ*»+.
17Ӈадьбятоʼ ханяӈы Тохоламбадида нидоʼ хонрамба пяˮ: «Пыда ӈавэда нянаˮ вадеˮӈа? Тюку Вадида – ‹Тадриʼ пыдараˮ Сиˮми нидаˮ манэтˮ, понʼ нись мыˮ, Сиˮми яӈорʼ манэтадаˮ, тад ӈоˮ Мань Нисяхани миӈадмʼ› ханзерˮ хамэдабˮ сава?»
18Пыдоʼ таремʼ лаханорӈаˮ: «Ӈамгэмʼ тикахананда Пыда вадеˮӈа: ‹Тадриʼ›? Ӈамгэ Вадеˮмамда ниваˮ хамэдамбюˮ».
19Иисусхав ӈамгэмʼ Няданда хонраванʼ харвавамʼ хамэда, няндоʼ ма: «Нидаˮ няндаˮ хэтвы Вадиˮни нямна хонрамбидаˮ? Вадини тарцяциˮнёˮ: ‹Тадриʼ пыдараˮ Сиˮми нидаˮ манэтˮ, понʼ нись мыˮ, Сиˮми яӈорʼ манэтадаˮ›.
20Ненэся, ненэся няндаˮ мадмʼ, пыдараˮ яртадаˮ, ярмʼ ӈасилпаӈгудаˮ, яʼ тирʼ терхавˮ маймбаӈгуˮ. Ибедаˮ вэва ӈэӈгуˮ, ибетаˮ вэва ӈэбцо маймбабцоӈэ ханда+.
21Ӈацекымʼ хомбабата не маяндорӈа, ӈабцакаванда ёльцянда то. Ӈацекэмда хоˮмахавахаданда майванда нид, неры маяндорˮмида юрыбида, тад ӈоˮ яʼ тирʼ ниʼ ненэцьʼ сояˮнивʼ.
22Пыдараˮ ӈоˮ тедаʼ ибедаˮ вэваˮ, хуркавна ӈоˮ Мань сиддаˮ ӈаниʼ манэтадмʼ, сейдаˮ майӈгудˮ. Маябцомдаˮ хибяхарт нядандаˮ нида мартˮ.
23Тикы яляхана Сиˮми ӈамгэхэртʼ нямна нидаˮ хонрамбаӈгуˮ. Ненэся, ненэся няндаˮ мадмʼ, Мань нюмми нядˮмяць Нисяхадани ӈамгэ-тикымʼ хамбатаˮ, Нисями няндаˮ тата+.
24Нерцубтаʼ Мань нюмми нядˮмяць ӈамгэхэртмʼ нидаць хайˮ. Ханадаˮ, няˮмаӈгудаˮ, маймбабцораˮ ӈарка ӈэӈгу»+.



Мань яʼ тирмʼ пирдаˮледамзь

25«Няндаˮ вадиˮ хари мэць лаханасетыдмʼ, тедахавʼ тарця по то, няндаˮ вадиˮ хари мэць нидмʼ лаханаӈгуˮ. Тидпойˮ няндаˮ Нисяни нямна лаханаӈгудмʼ+.
26Тикы яляʼ пыдараˮ Мань нюмми нядˮмяць ханаӈгудаˮ. Мань няндаˮ таремʼ нидмʼ манˮ: ‹Мань пыдараˮ еˮэмняндаˮ Нисяхадани ханаӈгудмʼ›.
27Сиˮми мэневандаˮ еˮэмня, Нумгад Ӈэвахани пунрёвандаˮ еˮэмня Нисями сиддаˮ мэне+.
28Мань Нисяхадани яʼ тиртʼ тодамзь. Тедахавʼ яʼ тирмʼ хае, Нисяхани хандадмʼ»+.
29Тохоламбадида маˮ: «Ти, тедахавʼ тидпойˮ лаханан, хара явна нин лаханˮ.
30Тедахавʼ маняˮ теневаваˮ, Пыдар хусувэй ӈамгэмʼ теневан, Сит хонрана ненэцьʼ Нянанд ни тараˮ. Ӈадьбяˮнаˮ Пыдар Нумгад Товаханд пунрываˮ»+.
31Иисус няндоʼ ма: «Тедахавʼ пунрыдаˮ?
32Ти, ёльцянда миӈа, ӈабцакаванда тодоʼ яхаˮ хэвараˮ хусувэндаˮ харта яханда хэваʼ ёльцьʼ мале то. Мань Сиˮми ӈопойӈэ хаеӈгудаˮ. Хуркавна ӈодˮ Мань ӈопойдмʼ нидмʼ ӈаˮ, Нисями Нянани мэ+.
33Нядани таӈгабцомʼ ховандаˮ еˮэмня тюку Вадини няндаˮ хэтыбин. Тюку яʼ тиркана сиддаˮ маяˮ ӈатеˮ, хуркавна ӈоˮ пыхыдадаˮ мэйрамбидаˮ! Мань ти, яʼ тирмʼ пирдаˮлевась»+.






* 16:16 Ханяӈы ӈудахана падвы падаркаˮна тамна таремʼ пады: «тад ӈоˮ Мань Нисяхани миӈадмʼ».




+ 16:2 Ин 9:22, Ин 12:42, Ӈэд 8:1, Ӈэд 9:1, Ӈэд 26:9

+ 16:3 Ин 18:19

+ 16:4 Мк 13:23, Ин 13:19, Ин 14:29

+ 16:5 Ин 7:33, Ин 14:12

+ 16:7 Ин 15:26

+ 16:9 Ин 8:24

+ 16:11 Ин 12:31,

+ 16:13 Ин 14:17, Ин 15:26,

+ 16:15 Ин 17:10

+ 16:16 Ин 7:33

+ 16:20 Мф 9:15

+ 16:23 Мф 7:7-8, Мк 11:24, Ин 14:14, Ин 15:16

+ 16:24 Ин 3:29, Ин 15:11, Ин 17:13,

+ 16:25 Мк 8:32

+ 16:27 Ин 14:21

+ 16:28 Ин 8:14, Ин 13:3

+ 16:30 Ин 2:24-25

+ 16:32 Мф 26:31, Мк 14:27, Ин 8:16

+ 16:33 Ин 14:27,

Иисусʼ туёˮма

171Тикы Вадида хэтˮмахаданда Иисус нувʼ няюʼ саӈомда ӈэдара, вахалъйˮ: «Нисёвˮ, ёльцянда тоˮма. Хасава Нюнд юнмʼ ӈармдад, Хасава Нюр ӈодˮ Юнамд ӈармдаӈгуˮнивʼ+.
2Тад ӈоˮ ӈэсь ӈоˮ, Пыдар хусувэй хибямʼ Ӈудахата миˮйдасиˮ, Нянда миˮмэхэт Пыда малсяда илмʼ митˮнивʼ+.
3Малсяда илӈгав, тикахав Пыдар Сит – яланда ӈопой ненэся Нувмʼ теневава, тадтикахад Пыдар ӈэдаравэмд – Иисус Христосмʼ теневава нивʼ ӈаˮ.
4Няни табэдавы Манзаямд Ёльцевани серʼ Мань яʼ ниня Пыдар Юнамд ӈармдав.
5Нисёвˮ, тедахавʼ, невхы яʼ тирʼ мидероˮмаʼ нерцюна Пыдар Сит няʼ мэˮмы Юнхананиʼ Сякананд Юнми ӈармдаˮма+.

6Пыдар яʼ тиркад Няни тавы ненэцяӈгˮ Нюмд хурка ӈэвамʼ ӈадимдев. Тикы ненэцяˮ Пыдар ненэциедась, тедахавʼ Мань Няни тайд. Пыдоʼ Пыдар ваданд серʼ ӈаˮ.
7Тедахавʼ, Пыдар Няни тавы хусувэй ӈамгэʼ Няданд ӈэвахад пыдоʼ теневаˮ.
8Няни тавы Вадид няндоʼ хэтын, пыдоʼ тикы вади сёнзяндоʼ мюʼ пэмбидоʼ. Мань Няданд товами ненэсявна хамэдадоʼ. Пыдар Сиˮми ӈэдараваханд пунрэядˮ+.
9Мань пыдоʼ еˮэмняндоʼ хынумдадмʼ. Яʼ тирʼ еˮэмня нидмʼ хынумдˮ. Ӈопой, Пыдар Няни тавыт еˮэмня хынумдадмʼ, тад ӈоˮ ӈэсь ӈоˮ пыдоʼ Пыдар ӈавэд+.
10Хусувэй Мань ӈамгэми – Пыдар ӈамгэр, Пыдар ӈамгэр – Мань ӈамгэми. Тадтикахад Мань юнми сидтоʼ серʼ ӈарма+.
11Маньзяв мале яʼ тиркана вунидмʼ мыˮ, пыдъедоʼ яʼ тиркана ниˮимʼ мыˮ. Ӈариˮ Маньзяв Нянд мийˮнидамʼ. Нисёвˮ, Пыдар Хэбидян! Няни тавы Пыдар нюмд нядˮмяць сиддоʼ лэтмбюˮ. Маниʼ сидниʼ тотревʼ пыдоʼ ӈобнзерʼ ӈэяˮ+.
12Нянандоʼ Мэвани мальӈгана, Пыдар Няни тавы Нюмд нядˮмяць сиддоʼ ерамбидамзь, Мань лэтрэйн. Хэбидя Падарʼ вадаʼ малʼ ӈадимаʼ еˮэмня ханяӈэхэртадоʼ ни яӈгувˮ, ӈопой, хавндаӈэ таславыридоʼ яӈгума+.
13Тедахавʼ Мань Нянд миӈадмʼ. Яʼ тиркана тедариʼ Мэвахани тюку вадетини вадеˮян, тикандоʼ пыдоʼ техэ малханда Маймбабцоми манэтадоʼ+.
14Пыдар Вадамд Мань няндоʼ тэврав, яʼ тирʼ терˮ сиддоʼ сэхэда пяˮ. Пыдоʼ ӈоˮ Мань Сиˮни тотревʼ яʼ тиркад вуниˮ ӈаˮ+.
15Сиддоʼ яʼ тиркад Ханаванд еˮэмня нидмʼ хынумдˮ, вэнзухуд сиддоʼ Лэтрамбаванд еˮэмня хынумдадмʼ+.
16Пыдоʼ ӈодˮ Мань Сиˮни тотревʼ яʼ тиркад вуниˮ ӈаˮ.
17Ненэсяхана нярумданˮ. Ненэсяхав Пыдар вадар ӈэˮнивʼ.
18Пыдар ханзерˮ Сиˮми яʼ тиртʼ ӈэдарасан, Мань ӈоˮ таремʼ сиддоʼ яʼ тиртʼ ӈэдарадмʼ+.
19Пыдоʼ еˮэмняндоʼ Харˮн Пыхыдами нярумдадмʼ, тиканда пыдоʼ ӈаниʼ ненэсяхана нярумыˮ ӈэӈгуˮ.
20Пыдридоʼ еˮэмняндоʼ нидмʼ хынумдˮ. Вадитоʼ серʼ Няни пунрёдиˮ еˮэмня ӈаниʼ хынумдадмʼ.
21Нисёвˮ, ханзерˮ Пыдар Нянани мэн, таремʼ Мань Нянанд мэдмʼ, пыдоʼ ӈоˮ ӈобнзерʼ ӈэяˮ. Пыдоʼ ӈоˮ ӈобтаремʼ Маниʼ нянаниʼ мэяˮ, тиканда яʼ тирʼ терˮ Сиˮми Пыдар няндоʼ ӈэдараˮманʼ пунраӈгудˮ.
22Пыдар Няни тавы юнмʼ Мань няндоʼ миˮӈавась, тикандоʼ Маниʼ Сидниʼ тотревʼ пыдоʼ ӈобнзерʼ ӈэӈгуˮниˮимʼ.
23Мань нянандоʼ мэдмʼ, Пыдар Нянани мэн. Тиканда пыдоʼ ӈулиˮ ӈобнзерʼ ӈэӈгуˮ, яʼ тирʼ терхавˮ Пыдар Сиˮми ӈэдаравамд хамэдаӈгудоʼ, ханзерˮ сиддоʼ Мань Сиˮни тотревʼ Мэневамд хамэдаӈгудоʼ.
24Нисёвˮ, Мань харвабцоми тарця: Няни тавыд Мань мэсьʼ яханани, Мань нянани мэбˮнандоʼ саванёˮ, тиканда, яʼ тирʼ мидероˮмаʼ нерня Сиˮми мэневанд нид, Пыдар Няни тавы Юнми манэтˮниˮимʼ+.
25Нисёвˮ, Пыдар Ненэсян! Яʼ тирʼ терˮ Сит тамна ехэрабˮ ӈоˮ, Маньзяв Сит теневадмʼ, пыдоʼ ӈоˮ Пыдар Сиˮми ӈэдараˮмахаданд ӈаниʼ теневаˮ+.
26Мань няндоʼ Нюмд хурка ӈэвамʼ ӈадимдевась, тамна тяхаʼ ӈадимдеӈгув. Хурка мэнебцохона Сиˮми Мэневар нянандоʼ ӈэӈгу, Мань ӈаниʼ нянандоʼ мэӈгудмʼ»+.






+ 17:1 Ин 11:41, Ин 2:4, Ин 12:23, Ин 8:54, Ин 13:32

+ 17:2 Мф 28:18, Ин 5:22, Ин 13:3

+ 17:5 Ин 1:1-2

+ 17:8 Ин 6:69

+ 17:9 Лк 22:32

+ 17:10 Ин 16:15,

+ 17:11 Ин 10:30

+ 17:12  Ин 13:2, Ин 10:28

+ 17:13 Ин 3:29, Ин 15:11, Ин 16:24,

+ 17:14 Ин 8:23, Ин 15:19

+ 17:15 Мф 6:13

+ 17:18 Ин 20:21

+ 17:24 Ин 14:3

+ 17:25  Ин 8:55, Ин 10:15

+ 17:26 Мф 3:17, Ин 5:20

Иисусмʼ няˮмаˮма

(Мф 26:47-56; Мк 14:43-50; Лк 22:47-53)

181•Тикы Вадида хэтˮмахаданда, Иисус тохоламбадида няць Кедронмʼ нюбета тэлʼ тяхаʼ хая. Таняна ӈодиˮ пиˮ вадюлава танявы, Пыда тохоламбадита няʼ таняʼ пакалъядˮ+.
2Тикы яхана Иисус тохоламбадита няʼ ӈобʼ маˮлюрцетыˮ, ӈадьбята ӈоˮ Сита хусаравы Иуда тикы ямʼ ӈаниʼ теневадась+.
3Иуда, саюˮ мандалмʼ, ӈарка ханонданиˮ, фарисейˮ ӈэдаравы манзарани няць тикы янʼ то. Пыдоʼ серакабтцавэйʼ, туʼ лэёсавэйʼ, мирвсавэйʼ тоˮ+.
4Иисусхав, хусувэй ӈамгэ Нямнанда хадкэвахад тенева тарпыˮ, няндоʼ ма: «Хибямʼ пюрӈадаˮ?»+
5Пыдоʼ Нянда маˮ: «Назаретʼ тер Иисусмʼ пюрӈаваˮ». Иисус няндоʼ ма: «Мань Тидмʼ». Лахананиˮ поӈгана Сита хусаравы Иуда ӈобтаремʼ ну.
6Иисус няндоʼ маноˮмахад: «Мань Тидмʼ», пыдоʼ пуняʼ мэдоʼ, янʼ моˮнэйдˮ.
7Иисус ӈаниʼ хонрэйда: «Хибямʼ пюрӈадаˮ?» Пыдоʼ маˮ: «Назаретʼ тер Иисусмʼ пюрӈаваˮ».
8Иисус няндоʼ ма: «Мань няндаˮ мадамзиˮ: ‹Мань Тидмʼ›. Сиˮми пюркавабтаˮ, нини таня хэяˮ».
9Хэтвы Вадита ӈадимаʼ еˮэмня Пыда таремʼ мась. Вадада тарцясь: «Няни тавэхэтат ӈобкартамдоʼ нидамзь ёсˮ»+.
10Симон Пётаркавʼ палыда танявы. Палымда нэкалкая ӈарка ханонданаʼ хабимʼ ладада, вэняӈы хамда сапада. Тикы хаби нюмда Малх ӈэвы+.
11Иисус Пётартʼ ма: «Палыр сеӈганда паклед, Нисяни Няни тавы хыдяхад ӈэрмандами нидмʼ ӈэртˮ?»+



Иисусʼ ӈарка ханонданаʼ сякана нуˮма

(Мф 26:57-58; Мк 14:53-54; Лк 22:54)

12•Тадтикахад саюˮ мандалˮ, ёнарˮ саюʼ ерв, иудейˮ манзаранаˮ Иисусмʼ няˮмадоʼ, сярадоʼ.
13Нюртеˮэʼ Сита Аннанʼ ханаˮ. Тикы ненэцьʼ Каиафаʼ пухуцяʼ нися ӈэвы. Каиафахав тикы поʼ ӈарка ханонданаӈэ таравы+.
14Каиафа иудейхаˮ тарця иʼ ӈудмʼ хэтвы: «Ӈока ненэциеˮ екававна, ӈопой ненэцьʼ хабта сава»+.



Пётрʼ Иисусхад таяхалоˮма

(Мф 26:69-70; Мк 14:66-68; Лк 22:55-57)

15Иисусʼ пумна Симон Пётр ялъйˮ, тадтикахад ӈани ӈопой Тохоламбадада ӈаниʼ Пумнанда хая. Тикы Иисусʼ тохоламбадахавмʼ ӈарка ханондана теневавэда. Пыда Иисусʼ серʼ ӈарка ханонданаʼ марядʼ мюʼ тю.
16•Пётаркав нёʼ пиʼ няна нусь хаи. Тикыʼ пуд ӈарка ханонданамʼ теневана Иисусʼ тохоламбада тарпыˮ. Нёʼ симʼ лэтмбада не хабихина лаханакуроˮмахаданда Пётармʼ тюледа.
17Нёʼ симʼ лэтмбада не хаби Пётартʼ вахалъйˮ: «Такы Ненэцяʼ ӈобˮ тохоламбадада нин ӈаˮ?» Пётр таремʼ ма: «Нидмʼ ӈаˮ».
18Тецьванда нид хабиˮ, манзаранаˮ тумʼ пятавыˮ, туʼ хэвхана нусь пыхыдадоʼ юдабиˮ. Пётр ӈаниʼ хэвханандоʼ нусь пыхыдамда юдабида.



Ӈарка ханонданаʼ Иисусмʼ хонрамбаˮма

(Мф 26:59-66; Мк 14:55-64; Лк 22:66-71)

19•Ӈарка ханонданахав Иисусмʼ Тохоламбадита нямна, тадтикахад ӈамгэʼ нямна сиддоʼ Тохоламбавамда хонрамби.
20Иисус нянда таремʼ ма: «Мань тидпойˮ яʼ тирʼ теркˮ лаханадамзь. Иудейˮ ӈобтʼ маˮлюрмаʼ яхаˮна – маˮлюӈгалава мядʼ мюня, Хэбидя Хардахана ӈобʼ тохоламбасятын. Талехэва няндоʼ ӈамгэхэртмʼ нидмʼ вадецетуˮ+.
21Ӈамгэ Сиˮми хонрамбин? Ӈамгэмʼ Вадесоˮмами намдормэхэт хонрад. Ӈамгэмʼ Вадесоˮмахадани пыдоʼ теневаˮ».
22Тикы Вадида хэтˮмахаданда, Хэвхананда нувы ӈопой манзаранадоʼ Иисусмʼ Падухунда питарӈада, тадтикахад таремʼ ма: «Ӈарка ханондананʼ ӈамгэ таремʼ лаханан?»+
23Иисус нянда ма: «Вэнзерʼ лаханавы ӈэбˮнани, вэнзерʼ Лаханаˮмами хэтдава. Сававна лаханавы ӈэбˮнани, ӈамгэʼ еˮэмня Сиˮми ладыбин?»
24Анна сярвы Иисусмʼ Каиафамʼ нюбета ӈарка ханондананʼ ӈэдарада.



Пётрʼ Иисусхад яӈорʼ таяхалоˮма

(Мф 26:71-75; Мк 14:69-72; Лк 22:58-62)

25Симон Пётаркав тамна туʼ хэвхана нусь, пыхыдамда юдаби. Ненэцяˮ сита хонраˮ: «Пыдар ӈобˮ Пыда тохоламбадада нин ӈаˮ?» Пётр пыхыдамда пуняʼ таяхалпа вахалъйˮ: «Нидмʼ ӈаˮ».
26Ӈарка ханонданаʼ ӈобˮ хабида Пётартʼ ма: «Ӈодиˮ пиˮ вадюлава яхана Хэвхананда мань сит нисядамʼ манэсˮ?» Тикы лаханана хабиʼ переняʼ хамʼ Пётр палыхына сападась+.
27Пётаркав ӈаниʼ таяхалъйˮ. Таминда ӈоˮ, харадʼ хоркы тёрейˮ+.



Иисусʼ Пилатʼ сятʼ нулоˮма

(Мф 26:1-2, 11-14; Мк 15:1-5; Лк 23:1-5)

28•Иудейˮ Каиафахад Иисусмʼ Римʼ ервʼ ервода марятʼ ханадоʼ. Хубтыхы ӈэвы. Пыхыдадоʼ сяблавоӈгад, Пасха хэбидя яляʼ ӈавармʼ ӈамандоʼ еˮэмня пыдоʼ марядʼ мюʼ ниˮ тюˮ+.
29Пилат* няндоʼ тарпыˮ, таремʼ хонарку: «Тюку ненэцямʼ ӈамгэʼ еˮэмня вомдартамбираˮ?»+
30Пыдоʼ нянда маˮ: «Вэвако ненэцьʼ нивы ӈэбта ӈаˮ, нянд вунзяваˮ тэвраӈгуˮ».
31Пилат няндоʼ ма: «Нянандаˮ ханараˮ, хартаˮ Ватондаˮ серʼ судераˮ». Иудейˮ вахалъядˮ: «Маняˮ нянанаˮ хибяхартмʼ хада ни серосˮ».
32Иисус ханзерˮ хавамда вадеца, хэтвы Вадита серʼ ӈэванда еˮэмня, пыдоʼ ӈадьбятоʼ таремʼ маць+.
33Тикыʼ пуд Пилат ервода марьта мюʼ ӈаниʼ тю, Иисусмʼ нянда хаӈада, хонрада: «Пыдар иудейˮ параӈодан?»+
34Иисус нянда ма: «Тикы вадид харт няданд хэтыбадид ниˮ ӈаˮ? Ӈулиˮ, ӈаниˮ хибяриˮ Мань нямнани нянд лаханавэкыˮ?»
35Пилат тикы вадахат таремʼ вахалъйˮ: «Мань иудейдмʼ? Пыдар янд терˮ ӈарка ханондани няць няни Сит таць. Ӈамгэмʼ хадкэпясан?»
36Иисус ма: «Мань Параӈодадавами тюку яʼ тиркад ни ӈаˮ. Тюку яʼ тиркад ӈэвы ӈэбта, Манзаранини Мань сиˮми иудейˮ ервхаˮ миˮмоӈгадандоʼ нисяˮамʼ пёдаӈгуˮ. Тедариʼ Мань Параӈодадавами тюкоход ни переˮ»+.
37Пилат Нянда ма: «Тиканда, Пыдар Параӈодан?» Иисус ма: «Пыдар таремʼ мананёˮ, Мань параӈодадмʼ. Маньзяв тикыʼ еˮэмня соядамзь, тикыʼ еˮэмня яʼ тиртʼ тодамзь, тад ӈоˮ ненэсямʼ ӈадимдевани еˮэмня туˮнисядамʼ. Ненэсяхад ӈэда хусувэй хибя Мань вабцами намдорӈа»+.
38Пилат Нянда ма: «Ненэся, тикы ӈамгэ?»



Иисусмʼ хадаванзь судеˮмя

(Мф 27:15-31; Мк 15:6-20; Лк 23:13-25)

Тикы вадида хэтˮмахаданда иудейхаˮ ӈаниʼ тарпаванда серʼ вахалъйˮ: «Маньзяв тюку Ненэцяӈгана ӈамгэхэрт вэвамʼ нидмʼ хуˮ+.
39Пасха хэбидя яляхана мэсытаˮ серʼ ӈобˮ сярдамʼ ӈэдасетыдамнёˮ. Таремʼ харвабатаˮ, иудейˮ параӈодамʼ няндаˮ ӈэдараӈгув?»+
40Тиканда ненэцяˮ ӈаниʼ тёреядˮ: «Пыда нёя ӈаˮ, Вараввамʼ ӈэдаˮ». Вараввахав мартик ӈэвы.





* 18:29 Понтий Пилат – Рим параӈодадавахад Иудея янʼ ӈэдаравы ӈарка ерв.




• 18:1 Мф 26:47-56, Мк 14:43-50, Лк 22:47-53

+ 18:1 Мф 26:36

+ 18:2 Лк 22:39

+ 18:3 Ӈэд 1:16

+ 18:4 Ин 13:1, Ин 1:38, Ин 20:15

+ 18:9 Ин 17:12

+ 18:10 Лк 22:38

+ 18:11 Мк 10:38, Мк 14:36

• 18:12 Мф 26:57-58, Мк 14:53-54, Лк 22:54

+ 18:13 Лк 3:2, Ӈэд 4:6

+ 18:14 Ин 11:50

• 18:16 Мф 26:69-70, Мк 14:66-68, Лк 22:55-57

• 18:19 Мф 26:59-66, Мк 14:55-64, Лк 22:66-71

+ 18:20 Ин 7:26

+ 18:22  Ӈэд 23:2, Ӈэд 23:4

+ 18:26 Ин 18:10

+ 18:27 Мф 26:64, Мк 14:72, Лк 22:60, Ин 13:38

• 18:28 Мф 27:1-2, Мф 27:11-14, Мк 15:1-5, Лк 23:1-5

+ 18:28 Ӈэд 10:28,

+ 18:29 Лк 3:1, Лк 13:1, Ӈэд 3:13, Ӈэд 4:27,

+ 18:32 Мк 10:33, Ин 12:33

+ 18:33 Мф 2:2

+ 18:36 Ин 8:23, Ин 17:14

+ 18:37 Ин 3:11,

+ 18:38 Лк 23:41,

+ 18:39 Мк 15:6-7

191•Тикахавахад Пилат Иисусмʼ ханада, садаванзь табэдада.
2Саюˮ ӈэтторта пяʼ таркахад сюртявмʼ паӈгалць, Ӈэванда ниʼ серибтедоʼ, сермада лынзермяраха ембдярмʼ Ниндя серибтеˮ.
3Тадтикахад Някунда хэхэя таремʼ лаханорӈаˮ: «Иудейˮ параӈода, ӈариˮ тяхаʼ мэд!» Тикыˮ ямбхаˮна Падухута ладорпидоʼ.
4Пилат ӈаниʼ тарпˮмахаданда ненэцяӈгˮ ма: «Тедаʼ мань няндаˮ тарпраӈгув. Теневавандаˮ няюмна Нямнанда мань вэвамʼ нидмʼ хомбюˮ»+.
5Тикыʼ пуд Иисус ӈэтторта пяʼ таркахад сюртявӈэ паӈгалмы ӈамгэмʼ Ӈэванда ниня мэць, сермада лынзермяраха панымʼ мэць, тарпыˮ. Пилат ненэцяӈгˮ ма: «Ти, Тикы Ненэцьʼ».
6Ӈарка ханонданаˮ, манзаранидоʼ Иисусмʼ манэˮмандоʼ серʼ таремʼ тюрыць пэядˮ: «Лярцьʼ пянʼ тебарт! Лярцьʼ пянʼ тебарт!» Пилат няндоʼ ма: «Ханараˮ, хартаˮ лярцьʼ пянʼ тебарӈараˮ. Ӈариˮ маньзяван Вэвамда нидмʼ хуˮ».
7Иудейˮ Пилатанʼ таремʼ маˮ: «Маняˮ Ватоваˮ таня. Тикы Ватохонанаˮ Пыда хабта тара. Тад ӈоˮ Пыда Харта Пыхыдамда Нумʼ Нюӈэ сертабида»+.
8Пилат тарць вади намдванда серʼ тамна ханяцейʼ сейда хая.
9Пилат ервода марьта мюʼ ӈаниʼ тю, Иисусмʼ хонра: «Ханяд ӈан?» Иисусхав вадахата ӈамгэхэртмʼ ни хэтˮ+.
10Пилат Нянда ма: «Мань няни ӈамгэ нин лаханˮ? Пыдар ехэранакэн, ӈабцакаванда Сит лярцьʼ пянʼ тебарць ватоми таня, тадтикахад Сит ӈэдара ӈаниʼ ватоми таня».
11Иисус тикы вадахата таремʼ ма: «Тюˮуд тарця ватомʼ нивы ӈэбˮнанд няˮамˮ, Мань нянани ватор таросяӈгусь. Ӈадьбята ӈарка хэбяхахав Сиˮми нянд миˮмэхэна ӈа»+.
12Тикы Иисусʼ вадиˮ пуд, Пилат Иисусмʼ ӈэдаванʼ харбилада. Таремʼ ӈэбта ӈодˮ, иудейˮ нянда таремʼ тюрыˮлыдˮ: «Ӈэдарабˮнанд пыдар Римʼ ӈарка параӈодаʼ сава ня нин ӈэӈгуˮ. Хусувэй хибя пыхыдамда параӈодаӈэ сертабада, Римʼ ӈарка параӈодаʼ тяхаʼ няюʼ нятна»+.
13Пилат, тарць вади намдˮмахаданда, Иисусмʼ пинʼ тарпрада, харта судеӈголава янʼ ӈамдыˮ. Тикы яʼ нюмда «Пэ Сехэры» ӈэвы, еврейʼ вадавна «Гаввафамʼ» нюбеˮмы.
14Тикы яля Пасхаʼ нерцюна хамекова яля ӈэвы. Яляʼ ерˮ ӈэвы. Пилат иудейхаˮ таремʼ ма: «Параӈодараˮ ти!»
15Ненэцяӈгавˮ таремʼ тюрыˮӈаˮ: «Ханад, ханад, лярцьʼ пянʼ тебарт!» Пилат няндоʼ хонарку: «Параӈодамдаˮ лярцьʼ пянʼ тебартав?» Ӈаркаˮ ханонданаˮ маˮ: «Римʼ ӈарка параӈодаʼ хавна маняˮ ӈани несэй параӈодаваˮ яӈгу».
16Тадтикахад Пилат Иисусмʼ лярцьʼ пянʼ тебарманзь саюхуˮ миˮӈада.



Иисусмʼ лярцьʼ пянʼ тебароˮма

(Мф 27:32-44; Мк 15:21-32; Лк 23:26-43)

Саюˮ Иисусмʼ няˮмахая, ханадоʼ.
17•Иисус Харта лярцьʼ пямʼ мине, Ӈэвэйцяʼ Лымʼ нюбета янʼ хая. Тикы я еврейʼ вадавна Голгофамʼ нюбеˮӈа.
18Тикы яхана Сита лярцьʼ пянʼ тебарӈаˮ, Нянанда тамна сидя ненэцямʼ тодоʼ Хэвувнанда ӈыдаˮ. Иисусхавмʼ еркы лярцьʼ пянʼ тебарӈадоʼ.
19Пилат Иисусʼ нямна ӈэда вади пада, тадтикахад лярцьʼ пянʼ падвэмда ӈыдада. Вадаˮ тарцяˮ ӈэвыˮ: «Назаретʼ тер Иисус – Иудейˮ Параӈода».
20Иисусʼ ӈыдёсьʼ я маркад ӈахаˮна нивы ӈаˮ, тиканда, ӈока иудейˮ тикы вади толабавыдоʼ. Тикы еврейʼ вадавна падвы, Римʼ терʼ вадавна падвы, грекʼ вадавна падвы.
21Иудейˮ ӈарка ханонданаˮ Пилатанʼ таремʼ маˮ: «Иудейˮ параӈодаӈэ нёр падыбюˮ. Пыда Харта пыхыдамда иудейˮ параӈодаӈэ нюмдебавамда падˮ».
22Пилат няндоʼ ма: «Мале ханзерˮ падав, таремʼ ӈэӈгуˮнивʼ».
23Саюˮ Иисусмʼ лярцьʼ пянʼ тебароˮмахадандоʼ Ембдярода ханэйдоʼ, тет янʼ помнандоʼ тяръядоʼ, хусувэдоʼ ембдяроˮ пелямʼ хана. Пыдоʼ мюй Имбытата ӈаниʼ ханадоʼ. Тикы имбыткав сэдонзяда, тюˮуд паӈгалмы ямб ӈэвы.
24Помнандоʼ таремʼ лаханаˮ: «Тюку ӈамгэрихивмʼ нёховаˮ ӈадасˮ, ханяӈэˮнаˮ ӈамгэӈэ хаˮамваʼ еˮэмня матокаваˮ». Хэбидя Падаркана падда вадаˮ тюковна ӈадимяˮ: «Ембдярони помнандоʼ тяръядоʼ, Имбытани еˮэмня помнандоʼ матотаˮ». Саюˮ тикы вадиˮ серʼ ӈаˮ.
25Иисусʼ ӈыдёсьʼ лярцьʼ пяʼ хэвхана Небяда, Небянда не ня, Клопаʼ пухуця – Мария, Магдалаʼ тер Мария нувыˮ+.
26Иисусʼ саӈонʼ Небяда хаˮмыˮ, хэвхананда нуна мэнена Тохоламбадамда ӈаниʼ манэˮманда серʼ Небяханда вахалъйˮ: «Неӈэй, пыдар хасава нюр тюку, ти»+.
27Тикыʼ пуд, Тохоламбадаханда ма: «Небяр ти мэна». Тикыринда ӈоˮ Тохоламбадада Иисусʼ небямʼ нянанда ханада.



Иисусʼ яӈгувоˮма

(Мф 27:45-56; Мк 15:33-41; Лк 23:44-49)

28•Тадтикахад Иисус, хусувэй серˮ серотоʼ серʼ хэˮмяхад тенева, тамна тяхаʼ Хэбидя Падаркана падда вадиˮ явнанда хэваʼ еˮэмня таремʼ ма: «Итʼ харвадмʼ».
29Уксусхана панта хыдя тикахана нувы. Губкамʼ уксусхана саˮнибтедоʼ, иссопмʼ нюбета ӈамдэтʼ сярхая, Иисусʼ няʼ варанʼ тебребтедоʼ.
30Уксусмʼ ӈаманда серʼ вахалъйˮ: «Явнанда хая». Тикыʼ пуд Ӈэвада тасиʼ хаˮмыˮ, индцялма.



Иисусʼ хэвды наряхана сисоˮма

31Тикы яля – Хамекова яля* ӈэвы. Тиканда иудейˮ ервотаˮ еврейˮ ныланава яляхана вэʼ хэвыˮ лярцьʼ пяʼ ниня ӈыдё волтамбавыдоʼ. Тад ӈоˮ тикы еврейˮ ныланава яля ӈарка хэбидя яля ӈэвы. Вэʼ хэвыˮ ӈэ маляваʼ еˮэмня, тадтикахад лярцьʼ пяхад сиддоʼ хаˮавраваʼ еˮэмня Пилатмʼ хонраˮ.
32Саюˮ тоˮ, нюртеˮэʼ Иисусʼ хэвхана ӈыдёда ӈобˮ ненэцяʼ ӈэ маляˮ, тикыʼ пуд нябиюмʼ ӈэ ӈаниʼ малядоʼ.
33Иисусʼ хэванʼ тэвыдˮ, таремʼ сырпатоʼ Пыда яӈгумы, тиканда Ӈэда нидоʼ мальˮ.
34Ӈобˮ саю наряхана Хэвдыда сиˮйда. Хэвдэхэтата вэя хамдумава, иˮ хамдумава.
35Тикы серо тикахана сырмы ненэцьʼ ненэсявна вадеˮядась, манэˮмыда, вадеˮмы вадида ненэсяˮ. Пыда тенева, ненэсямʼ вадеˮӈа, пыдараˮ пунравандаˮ еˮэмня ӈоˮ вадеˮмыˮ ӈэˮниˮимʼ+.
36Хэбидя Падаркана таремʼ пады: «Ӈобкарт Лэхэртада ни мардодˮ». Тикы вадаˮ явнандоʼ хаяˮ+.
37Хэбидя Падаркана ӈэда ӈаниˮ вадаˮ тарцяˮ: «Пыдоʼ Сидермэхэндоʼ сыртаˮ».



Иисусмʼ сюроˮма

(Мф 27:57-61; Мк 15:42-47; Лк 23:50-56)

38•Тикыˮ сероˮ пуд, Аримафеяʼ тер – Иосиф Иисусʼ пыхыдмʼ ханаваʼ нямна Пилатмʼ хонра. Иосиф Иисусʼ тохоламбада ӈэбта ӈоˮ, иудейхаˮ сейнда пинваʼ нид тале Иисусхана тохолковы. Пилат пуняʼ ни ӈаˮ. Иосиф хая, Иисусʼ пыхыдмʼ ханада+.
39Никодим ӈобтаремʼ ёˮйда смирнамʼ*, алоэмʼ ӈобтʼ тахараˮми няхарˮ юдʼ мянʼ килограммамʼ сода то. Сяхаӈгавʼ Никодим Иисусанʼ пиʼ турмы+.
40Иисусʼ пыхыдмʼ ханадиʼ. Пыдиʼ иудейˮ сюрваʼ мэсыˮмана Пыхыдамда ёˮйда тахараˮмахана подадавы тохоцяхаˮна юйдадиʼ+.
41Иисусʼ ӈыдёсьʼ яхана ӈодиˮ пиˮ вадюлава я танявы. Ӈодиˮ пиˮ вадюлава яхана едэйвана сертавы пэ хойʼ хоркадёʼ пэмбˮ танявы. Таняʼ хибяхартмʼ нивы сюрпюˮ.
42Тикы яля иудейˮ ныланава ялянʼ хамекова яля ӈэвы, тикы пэ хойʼ хоркадёʼ пэмбˮ хахая ӈэвы. Ӈадьбятоʼ Иисусʼ пыхыдмʼ тиканʼ мэдоʼ.






* 19:31 Хамекова яля – тикы еврейˮ сиˮив яляʼ толыркаˮна матдомдэй яля, пятница.

* 19:39 Смирна – ёˮйда пяʼ хадэˮ.




• 19:1 Мф 27:15-31, Мк 15:6-20, Лк 23:13-25

+ 19:4 Лк 23:41,

+ 19:7 Ин 10:36,

+ 19:9  Ӈэд 8:32-33

+ 19:11 Ин 18:2, Ин 18:14

+ 19:12 Ӈэд 3:13

• 19:17 Мф 27:32-44, Мк 15:21-32, Лк 23:26-43

+ 19:25 Лк 24:18, Лк 8:2

+ 19:26 Ин 13:23

• 19:28 Мф 27:45-56, Мк 15:33-41, Лк 23:44-49

+ 19:35 Ин 15:27, Ӈэд 1:8,

+ 19:36  Мф 1:23, Мф 21:4, Мф 26:56

• 19:38 Мф 27:57-61, Мк 15:42-47, Лк 23:50-56

+ 19:38 Ин 7:13

+ 19:39 Ин 3:1, Ин 7:50, Мф 2:11

+ 19:40 Ин 11:44

Иисусʼ яӈорʼ илелоˮма

(Мф 28:1-10; Мк 16:1-8; Лк 24:1-12)

201•Сиˮив яляʼ нюртей яля* ӈэвы. Магдалаʼ тер Мария ӈулиˮ хубтакохона тамна тид ӈэсь, пэмбадʼ ӈэсьʼ янʼ хая. Таремʼ сырпата, пэʼ хоркадёʼ нёʼ сихид манябэ хэвняʼ мэвы ӈэвы+.
2Тикыринда ӈоˮ, Симон Пётаркʼ, Иисусʼ мэнена тохоламбадахаʼ няюʼ сюрмба хая, няндиʼ вахалъйˮ: «Нумʼ Ерваваˮ пэмбадʼ ӈэсьʼ яхад ханавэдоʼ, ханяʼ мэвахадандоʼ маняˮ ехэраваˮ»+.
3Тикы вадита пуд, Пётр, няби Тохоламбадада тарпыхыʼ, пэмбадʼ ӈэсьʼ янʼ хаяхаʼ.
4Пыдиʼ ӈобкана сюрбыхыʼ, нябиюмʼ тохоламбадахав Пётаркад мерець сюрмби, пыда нянда нерняʼ пэмбадʼ ӈэсьʼ янʼ тэвыˮ.
5Пэмбадʼ мюʼ нибклаванда серʼ яхана юседани – хальмермʼ пэбтаˮми манэˮӈа. Пэмбадʼ ӈэсьʼ яʼ мюхувʼ ни тюˮ.
6Пуданда Симон Пётр то, пэмбадʼ ӈэсьʼ яʼ мюʼ тю. Таремʼ сырпата, яхана юседани – хальмермʼ пэбтаˮми манэˮӈа.
7Тикыʼ хавна пэбтаˮмиˮ хэвнякуна Иисусʼ ӈэваʼ ниня ӈэвы ӈокасямʼ манэˮӈа, тикы ӈокасьʼ харта яхана яӈга тамдалавы.
8Тиканда нерде тэввыюмʼ Тохоламбадада пэмбадʼ ӈэсьʼ яʼ мюʼ ӈаниʼ тю. Тикы серо манэсоˮмахаданда пунрэйˮ.
9Тад ӈоˮ пыдиʼ Хэбидя Падаркана падда вади тамна нидинзь хамэдаˮ. Хэбидя Падаркана Иисус хавыˮ поӈгад яӈорʼ илелпата тарась+.
10Тадтикахад Иисусʼ тохоламбадахаʼ ӈаниʼ пырдариʼ мэсьʼ яхандиʼ салъяхаʼ.



Магдалаʼ тер Мариянʼ Ӈадивоˮмада

(Мк 16:9-11)

11•Марияхав пэмбадʼ ӈэсьʼ яʼ хэвхы пиняна нусь ярӈа. Ярманда серʼ тасиʼ пэмбадʼ ӈэсьʼ янʼ вэдерӈа.
12Таремʼ сырпата, сидя нувʼ юне ядэлана сэрˮ паны мэць, Иисусʼ пыхыдʼ юседаˮма яхана ӈамдыхыʼ. Ӈобъюмʼ Иисусʼ ӈэваʼ ӈэˮмяʼ няюна мэ, нябиюмʼ Ӈэта ӈэˮмяʼ няюна мэ+.
13Пыдиʼ нянда вахалъяхаʼ: «Неӈэй, ӈамгэ ярӈан?» Пыда няндиʼ ма: «Нумʼ Ервани пыхыдмʼ ханавыˮ. Ӈулиˮ нив хамэдамбюˮ, екарˮ ханяʼ мэдоʼ».
14Тикы вадида хэтˮмахаданда махаʼ няʼ сылыˮ, маханда няна Иисус нувы. Таремʼ ӈоˮ, тикы Иисус ӈэвамʼ нида хамэдаˮ+.
15Иисус нянда ма: «Неӈэй, ӈамгэ ярӈан? Хибямд пюрӈан?» Мария ихинянда Сита ӈодиˮ пиˮ вадюлаваʼ манзаранаӈэ пэрӈа. Ӈадьбята Нянда таремʼ вахалъйˮ: «Ервэй, пэмбадʼ ӈэсьʼ яхад пыдар Иисусʼ пыхыдмʼ хэвняʼ ханавы ӈэбат, манˮма, ханяʼ мэсар? Мань ханаӈгув»+.
16Иисус нянда ма: «Мария!» Мария пуняʼ Нянда сылоˮмахаданда еврейʼ вадавна вахалъйˮ: «Раввуни!» Тикы ваданда хамэдиˮ тарця: «Сиˮми Тохоламбадами».
17Иисус нянда ма: «Сиˮми нён няˮамбюˮ. Мань ти, тамна Нисяхани танавдавэйдмʼ. Няхаˮни ханьˮ, таремʼ манˮ, Мань Нисяхани танаӈгувˮ, пыдараˮ Нисяхандаˮ танаӈгувˮ, Мань Нумгани танаӈгувˮ, пыдараˮ Нумгандаˮ танаӈгувˮ»+.
18Магдалаʼ тер Мария хая, Иисусʼ тохоламбадахаˮ Нумʼ Ервмʼ манэсоˮмамда вадеˮӈа. Иисусʼ нянда вадеˮмы вади няндоʼ хэтыда.



Тохоламбадахата Ӈадивоˮмада

(Мф 28:16-20; Мк 16:14-18; Лк 24:36-49)

19•Тикыри сиˮив яляʼ нюртей яляʼ пэвсюмняна, Иисусʼ тохоламбадаˮ иудейхаˮ сейтоʼ пинваʼ нид нёндоʼ си пакалмыдоʼ. Иисус таняʼ то, поӈгандоʼ нулъйˮ, тадтикахад вахалъйˮ: «Таӈгабцоми нянандаˮ ӈэя!»
20Тикы Вадида хэтˮмахаданда Ӈудида*, Хэвдыда, няндоʼ манэˮлабтэйда. Тохоламбадида Нумʼ Ервамдоʼ манэˮмандоʼ серʼ маидˮ.
21Иисус ӈаниʼ няндоʼ ма: «Таӈгабцоми нянандаˮ ӈэя. Ханзерˮ Нисями Сиˮми ӈэдараса, Мань ӈаниʼ сиддаˮ ӈэдарамбидмʼ»+.
22Тикы Вадида хэтˮмахаданда Индта няндоʼ пуць ма: «Хэбидя Индадмʼ няˮмараˮ.
23Хибяриʼ хэбяхы хаˮаврамбабатаˮ, тикыˮ хэбяхаˮ хаˮмаӈгудˮ. Хибяриʼ хэбяхы хаебтаˮ, тикахана тикыˮ хэбяхаˮ хаевыˮ ӈэӈгуˮ»+.



Иисусхаʼ, Фомахаʼ

24Юкад вата сидяхад ӈобтоʼ Фома, няби нюмда Яхас, Иисусʼ турмаʼ мальӈгана нянандоʼ нивы мыˮ+.
25Тад пуна Иисусʼ тохоламбадаˮ нянда маˮ: «Маняˮ Нумʼ Ерваваˮ манэˮӈаваць». Пыда няндоʼ таремʼ ма: «Ӈудахаˮната ӈэда еся тебиˮ мерю манэˮмадавэйʼ, тикы мерёхоˮ ӈудани таркаʼ тебувдавэйʼ, Хэвдэхэнда ӈудани тебувдавэйʼ нидмʼ пунраӈгуˮ».
26Сидндет яляʼ хэˮмяхад, Иисусʼ тохоламбадаˮ ӈаниʼ мядʼ мюня мэвыˮ, Фома нянандоʼ мэвы. Нёʼ сиˮ паклёбˮ ӈоˮ, Иисус таняʼ то, поӈгандоʼ нулъйˮ, тадтикахад вахалъйˮ: «Таӈгабцоми нянандаˮ ӈэя!»
27Тикыʼ пуд Фоманʼ ма: «Ӈуданд таркамʼ тальнякуʼ тад, Ӈудини манэсˮ. Ӈудар тад, Хэвдэхэни тебдед. Тад нерняʼ ниня пунрёдан нён ӈаˮ, пунрёдан ӈаˮ».
28Фома Нянда ма: «Нумʼ Ервами, мань Нумми!»+
29Иисус нянда ма: «Сиˮми манэˮманд серʼ Няни пунрэйн? Сиˮми манэˮмадавэйʼ Няни пунравэхэв ненэсянда ябда».+



Тюку падарʼ падˮмаʼ хара

30Иисус Тохоламбадита сыртанʼ ӈока хуркари ненадо серо серта. Ханяӈыˮ серˮ тюку падаркана падувдавэйˮ+.
31Иисусʼ – Христосʼ ӈэваханда пунравандаˮ еˮэмня, Нумʼ Нюʼ ӈэваханда пунравандаˮ еˮэмня тарцяˮ серˮ падыˮ. Тиканʼ пунрабтаˮ Пыда нюмда нядˮмяць илмʼ няˮмаӈгудаˮ+.






* 20:1 Еврейˮ яляʼ толыркаˮна сиˮивʼ нюртей яля – воскресенье.

* 20:20 Ханяӈы ӈудахана падвы падаркаˮна тамна таремʼ пады: «Ӈэда».




• 20:1 Мф 28:1-10, Мк 16:1-8, Лк 24:1-12

+ 20:1 Лк 8:2

+ 20:2 Ин 13:23

+ 20:9  Лк 24:27

• 20:11 Мк 16:9-11

+ 20:12 Лк 24:4, Ӈэд 1:10

+ 20:14 Лк 24:16, Лк 24:31, Ин 21:4

+ 20:15 Ин 1:38, Ин 18:4

+ 20:17 Мф 28:10,

• 20:19 Мф 28:16-20, Мк 16:14-18, Лк 24:36-49

+ 20:21 Ин 17:18

+ 20:23 Мф 16:19, Мф 18:18

+ 20:24 Ин 11:16

+ 20:28 Ин 1:1,

+ 20:29 Мк 15:32,

+ 20:30 Ин 21:25

+ 20:31  Мф 14:33, Лк 1:35, Ин 1:7, Ӈэд 19:4, Ин 3:14-15,

Сиˮив Тохоламбадаханда Ӈадивоˮмада

211Тад пуна Иисус Тивериада тоʼ* хэвхана Тохоламбадахата ӈаниʼ ӈадимя. Иисусʼ ӈадивоˮма тарця ӈэвы+.
2Таняна маˮлёвыдоʼ тиˮ: Симон Пётр, Фома, няби нюмда Яхас, Галилеяхад перена Канаʼ тер – Нафанаил, Зеведейʼ хасава нюхуʼ, тадтикахад тамна сидя Иисусʼ тохоламбадахаʼ+.
3Симон Пётр няндоʼ ма: «Мань ёрманзь хаядмʼ». Пыдоʼ нянда таремʼ маˮ: «Маняˮ ӈоˮ нянанд ӈобтаремʼ тутаваˮ». Тадтикахад хаяˮ, ӈаноʼ мюʼ тиядˮ. Тикы пиʼ ӈамгэхэртмʼ ниˮ хадаˮ.
4Хубтаӈэ хэˮмяхаданда, Иисус тоʼ вархана нувы. Тохоламбадахабида Иисусʼ ӈэвамда нидоʼ тумдаˮ+.
5Иисус няндоʼ ма: «Ӈацекыеˮ, халя таня?» Пыдоʼ Нянда маˮ: «Яӈгу»+.
6Пыдхавада няндоʼ таремʼ вахалъйˮ: «Поӈгамдаˮ ӈанондаˮ маханяӈы хэванʼ мораˮ, тиканда халямʼ хадаӈгудаˮ». Пыдоʼ поӈгамдоʼ модоʼ. Халяʼ ӈокаˮ ӈэваʼ нид поӈгамдоʼ тюхулць яˮмадоʼ+.
7Тадтикахад Иисусʼ мэнена тохоламбада Пётартʼ таремʼ ма: «Тюкоховаваˮ Нумʼ Ерваваˮнёˮ!» Симон Пётаркав, Нумʼ Ерв ӈэвамда намдванда серʼ, тюˮуй панэмда ёнэнда тяхаʼ сярхая, итʼ санэйˮ. Пыда паркасись+.
8Тад ӈани тохоламбадахавˮ панта поӈгамдоʼ иˮмня нюдерць яʼ няюʼ ӈанута хаяˮ. Тад ӈоˮ пыдоʼ идʼ варʼ няд ӈахаˮна нивыˮ мыˮ, самляӈг юдʼ мянʼ тибяʼ пиркана мэвыˮ.
9Яʼ ниʼ танаˮмахадандоʼ еня туʼ ясо манэˮӈаˮ, туʼ ясоˮ ниня халя юседавы, тикыʼ хавна нянь танявы.
10Иисус няндоʼ ма: «Тандаяʼ хадавы халэдаˮ тэврэйдаˮ».
11Симон Пётр ӈаноʼ ниʼ тийˮ, тадтикахад ӈарка халяхаˮна панта поӈгамʼ янʼ нюхуледа. Поӈгаʼ мюня ӈокханда юркад вата самляӈг юˮ няхарˮ халя ӈэвы. Таӈок халяхана панпата ӈоˮ, поӈгадоʼ нивы ӈаддуˮ.
12Иисус вахалъйˮ: «Таляʼ ӈадовˮ, ӈорӈадаˮ». Ӈобкарт Тохоламбадада Сита хонра яˮма, ханяӈэхэртадоʼ ни манˮ: «Пыдар хибян?» Пыдоʼ Нумʼ Ерв ӈэвахаданда теневаˮ.
13Иисус няндоʼ то, няньмʼ няˮмахая няндоʼ миˮӈада, халямʼ ӈоˮ ӈаниʼ няндоʼ миˮӈада.
14Иисусʼ хавыˮ поӈгад яӈорʼ илелоˮманда пуд, Тохоламбадахата тедаʼ Ӈадивоˮмада няхаромдэй Ӈадивоˮмада ӈэвы+.



Иисусхаʼ, Пётаркʼ

15Ӈавороˮмахадандоʼ Иисус Симон Пётармʼ хонра: «Иоаннʼ хасава ню – Симонэй, пыдар няхатат ӈаркавна Сиˮми мэнен?» Пётр таремʼ ма: «Нумʼ Ервав, таремʼ ӈэˮнивʼ, Пыдар Сит мэневахадани теневананёˮ». Иисус нянда ма: «Хувоˮни суюˮ ӈавламбанˮ».
16Нябимдейʼ Иисус Пётармʼ ӈаниʼ хонрада: «Иоаннʼ хасава ню – Симонэй, Сиˮми мэнен?» Пётр Нянда ма: «Нумʼ Ервав, таремʼ ӈэˮнивʼ, Пыдар Сит мэневахадани теневананёˮ». Иисус нянда ма: «Хувони ерамбанˮ»+.
17Няхаромдэйʼ Пыда ӈаниʼ хонрада: «Иоаннʼ хасава ню – Симонэй, Сиˮми мэнен?» Пётаркав няхаромдэйʼ Иисусʼ хонаркованʼ: «Сиˮми мэнен?» – ида вома. Тиканда таремʼ вахалъйˮ: «Нумʼ Ервав, Пыдар хусувэй ӈамгэхэд теневананёˮ, Сит мэневахадани теневананёˮ». Иисус нянда ма: «Хувони ӈавламбанˮ.
18Ненэся, ненэся нянд мадмʼ, ӈацекы ненэцьʼ ӈэванд мальӈгана, нимд харт сярхая ханяʼ харвасетын, таняʼ минзетын. Вэсеймгавабат ӈудид вэӈгалаӈгун, ӈани несэй ненэцьʼ нимд сяраӈгу, ханяʼ нин харваˮ, таняʼ сит ханаӈгу».
19Тикы Вадита харахаˮна Иисус Пётрʼ ханзерˮ хавамʼ вадеˮӈа. Пётр тикы хавахананда Нумʼ юнмʼ ӈармдаӈгу. Тикы Вадида хэтˮмахаданда, Иисус Пётартʼ ма: «Пумнани ядˮ!»+



Иисусхаʼ, мэнена тохоламбадахаʼ

20Пётр пуняʼ сылыˮ. Таремʼ сырпата, Иисусʼ мэнена тохоламбада пумнандиʼ ялˮмыˮ. Сяхаӈгавʼ пэвсюмяʼ няна ӈавормандоʼ ёльцьӈгана, тикы тохоламбада Иисусʼ лэмбаранʼ ӈэвамда тильтехэя Иисусмʼ хонрамбись: «Нумʼ Ерваваˮ, хибя Сит хусараӈгу?»+
21Пётр сита манэˮманда серʼ, Иисусмʼ хонра: «Нумʼ Ерваваˮ, пыда ханзерˮ ӈэӈгу?»
22Иисус Пётартʼ ма: «Мань таремʼ харвабˮнани, Товани ӈэсондʼ иле хаёдˮнивʼ. Пыдар тикахана ӈамгэ сел таня? Пыдхавар Пумнани ядˮ»+.
23Некасˮ помна тарця вадаˮ нялкараˮ: «Тикы тохоламбада ни хаӈгуˮ». Иисусхав таремʼ вунзя манˮ: «Пыда ни хаӈгуˮ». Пыдхавада таремʼ маˮнисявʼ: «Мань таремʼ харвабˮнани, Товани ӈэсондʼ иле хаёдˮнивʼ. Пыдар тикахана ӈамгэ сел таня?»

24Тикы тохоламбада тикы илеˮми ӈадимдеˮнидавʼ, тикыʼ нямна нивʼ паданˮ. Маняˮ тенева, манэˮлабтамбадида ненэсяˮ+.
25Тикыʼ хавна Иисусʼ ӈани сертавэда ӈока. Тикыʼ нямна серотоʼ серʼ паднабˮ, мань ини ядэрабцохона тарця, таӈок падвы падаркат тюку яʼ тиркана таӈго я яӈгудась+.




 
 
 
 
 





* 21:1 Тивериада то – Галилея то.

1

Ӈэдаравыˮ манзараˮмаˮ


Хэбидя Индадʼ нямна Ватораˮмада

11-2Феофилӈэ, нюртеˮэ падвы падарканани, Иисусʼ тэравы Ӈэдаравэхэта Хэбидя Индадʼ серʼ табекомʼ мисоˮмахаданда тюˮуʼ пееˮраˮманда яляʼ ӈэсондʼ, хусувэй нюртеˮэхэд манзараˮмида, ненэцие тохоламбаˮмида малʼ падынась+.
3Иисус маяндорˮмахаданда, илелоˮмамда ӈока ненадо серˮмана ӈадимдевэда. Тет юˮ яляʼ ямбанʼ няндоʼ ӈадиберкая, Нумʼ Параӈодадаваʼ нямна лаханавы+.
4Ӈобкана мэвандоʼ серʼ, няндоʼ таремʼ табеку: «Иерусалимамдаˮ нёраˮ хаебюˮ, Нядани намдавы вадиˮ серʼ Нисяни ватормымʼ ӈатедаˮ+.
5Иоаннхав икана хэхэдаӈгусь, пыдхавараˮ тикыʼ пуд сян яляʼ ӈэсоӈгана Хэбидя Индкана хэхэдавэдаˮ ӈэӈгудаˮ»+.



Иисусʼ пееˮраˮма

6Ӈобтʼ маˮлёˮмяхадандоʼ, Ӈэдаравыда Иисусмʼ хонраˮ: «Нумʼ Ерваваˮ, Израильʼ еˮэмня параӈодадавамʼ яӈорʼ ӈабтаванд ёльцьʼ тедаʼ ни ӈаˮ?»+
7Пыда няндоʼ таремʼ ма: «Сяхаʼ ёльцянда това Нисяни ватохонанда ӈа, пыдараˮ серлаˮ тикахана яӈгу.
8Пыдхавараˮ Хэбидя Индʼ няндаˮ хаˮамбата, ныхыдамдаˮ няˮмаӈгудаˮ, Иерусалимхана, Иудея яʼ тиӈгэвна, Самария яʼ тиӈгэвна, тамна яʼ малʼ ӈэсондʼ манэˮлабтяртани тараӈгудаˮ»+.
9Тикы вади вадесоˮмахаданда, сэвтоʼ сыртанʼ тюˮуʼ пееˮрэйˮ, тир Сита сэвтоʼ тяхаʼ тяхамде+.
10Иисусʼ тюˮуʼ пееˮраваʼ мальӈгана, нувʼ няюʼ сыртахандоʼ, лакриʼ сэрˮ имбытадмʼ мэта сидя хасава няндоʼ ӈадимяхаʼ+.
11Вахалъяхаʼ: «Хасавовˮ, Галилеяʼ терˮ, ӈавэдаˮ нултамба нувʼ няюʼ сырӈадаˮ? Нядандаˮ хэˮмяхаданда, нувʼ няюʼ пееˮравы Иисус, неры нувʼ няюʼ хэˮмямда манэˮмандаˮ серʼ, ӈаниʼ пырдариʼ тута»+.



Иудаʼ еˮэйӈэ Матфиймʼ тэраˮма

12Тикыʼ пуд Иисусʼ тохоламбадаˮ Елеонмʼ нюбета хойхад Иерусалиманʼ салъядˮ. Тикы хой Иерусалимхад хахаи, поёдиʼ еврейˮ ныланава яляхана ядэрмаʼ пир*.
13Тэвˮмахадандоʼ, тюˮуй лабэкандоʼ танэйдˮ. Таняна Пётр, Иоанн, Иаков, Андрей, Филипп, Фома, Варфоломей, Матфей, Алфейʼ хасава ню – Иаков, еврейʼ тэнзри сахарамбада Симон, Иаковʼ хасава ню – Иуда мэвыˮ+.
14Ӈобнзерʼ индоʼ яданʼ туёˮмыˮ, пыдоʼ хавнандоʼ мале сян неˮ танявыˮ, Иисусʼ небя – Мария, Иисусʼ хасава няˮ ӈаниʼ тикахана мэвыˮ+.

15Тикы ялэˮ мальӈгана таняна юркад вата сидя юдʼ мянʼ ненэцьʼ маˮлёвы. Пётр пунрёдиˮ нита поӈгад нулкая ма:
16«Хасевˮ нин, Хэбидя Индˮ Давидʼ серʼ Иудаʼ нямна нерня хэтвы Хэбидя Падаркана ӈэда вадаˮ ӈадимбатоʼ тарась. Иудахав Иисусмʼ няˮмавы ненэциеˮ нерняʼ мимы+.
17Пыда поӈгананаˮ мэвы, тюку пэрти серонаˮ нянанаˮ тярпидась»+.
18Тюку ненэцьʼ вэвако сертаӈгоˮмита есяхаˮна ямʼ тэмдавы. Ӈэванда ӈылʼ няʼ ӈэсь мантэйˮ, тиванда лека, сёнзянда терˮ малʼ хамдумаˮ.
19Хусувэй Иерусалимʼ тер тикы сермʼ намдавы. Тикы ямʼ хартоʼ вадавнандоʼ Акелдамаӈэ нюмдедоʼ. Хамэдита тарця: «Вэяʼ Я»+.
20Пётр тамна тяхаʼ таремʼ ма: «Нумдʼ ӈэда сёёˮ падаркана таремʼ пады: ‹Тикы илесьʼ яда таня терсяя, таняна иленя яӈгоя›, ‹Пэрмы манзаямда ӈани несэй ненэцьʼ няˮмамда›.
21Ӈадьбята Нумʼ Ерв Иисусʼ нянанаˮ мэваʼ мальӈгэхэд ӈобʼ нянанаˮ мэниˮ поӈгад ӈобˮ ненэцямʼ тэрабˮнаˮ тара,
22Иоаннʼ хэхэдаӈговаʼ ёльцьӈгэхэд, Иисусʼ няданаˮ нувʼ няюʼ пееˮраˮма яляʼ ӈэсондʼ, Иисусʼ яӈорʼ илелоˮманʼ нянанаˮ сырмэӈэ ӈэбта тараˮнивʼ»+.
23Пыдоʼ сидя ненэцяндʼ табˮядˮ: Иосиф – няби нюмда Варсава, пэрабцада Иусто, няби ненэцьʼ Матфий+.
24Тадтикахад туёˮӈаˮ: «Нумʼ Ерваваˮ, Пыдар хусувэй ненэцяʼ сеймʼ маниен. Тюку сидяхад, Тэравэмд хуюмʼ ӈэвамʼ манэˮлабтад+.
25Тэравэхэвар Ӈэдаравыт манзаи пэртˮнивʼ. Иудахав манзаямда хае, харта серта серʼ хэвы».
26Тадтикахад матотаˮ, яб Матфиянʼ хаˮмыˮ, пыда юкад вата ӈопой Ӈэдаравыʼ ӈани ӈопойдандоʼ хая.






* 1:12 Еврейˮ ныланава яляʼ ядэрма – 1 кмʼ мян.

Хэбидя Индадʼ хаˮмаˮма

21Самляӈг Юдимдей Ялямʼ нюбета хэбидя яляʼ* товаʼ серʼ, пыдоʼ малʼ ӈобтʼ маˮлыˮ+.
2Лакриʼ нувʼ няд сата мерцямʼ минренадаревʼ муʼ ӈадимя, мэсьʼ мятоʼ мюймʼ ӈарханда пандада.
3Сэвхатоʼ, тодоʼ яхаˮ лядӈгана туʼ нямюˮ тоˮлаха ӈамгэˮ ӈадимяˮ, хусувэндоʼ ӈэваʼ ниʼ хаˮмыдˮ+.
4Хусувэдоʼ Хэбидя Индкана паныˮ, тодоʼ вадахаˮна лахана пэядˮ. Хэбидя Индˮ сиддоʼ таремʼ сертавы+.

5Таʼ мальӈгана, яʼ тиӈгы хуркари яхат товыˮ ненэсявна Нумдʼ туёта иудейˮ Иерусалимхана мэвыˮ.
6Тикы мундʼ ӈарка мандалˮ ӈобтʼ маˮлыˮ, хусувэдоʼ янда вадавна лаханакурти намда, ӈулиˮ пысэйˮ.
7Маханяʼ хэсь, ибетоʼ хэбиле помнандоʼ таремʼ лаханаˮ: «Тедаʼ лаханакуртинаˮ малʼ Галилея яʼ терˮ ниˮ ӈаˮ?
8Ханзерˮ хусувэваˮ харта сояˮма янда вадамʼ нядандоʼ намдорӈа?
9Маняˮ поӈгананаˮ Парфяʼ терˮ, Мидяʼ терˮ, Еламʼ терˮ, Месопотамия, Иудея, Каппадокия, Понт, Асия* яхаˮна иленяˮ,
10Фригия, Памфилия, Египет, Киренехэд хахаяда Ливия яхаˮна иленя ненэцяˮ, Римхад товыˮ ненэцяˮ – иудейˮ, иудейʼ пунрёбцомʼ няˮмавыˮ иудейˮ ниняˮ ӈэдаˮ,
11Критʼ терˮ, Арабʼ терˮ таняˮ. Нумʼ ӈарка серо вадиˮмананаˮ вадеˮмамдоʼ намдорӈаваˮ!»+
12Малʼ пысаӈгаˮ, маханяʼ хэсь няхатоʼ лаханаˮ: «Тикы ханзерˮ ӈэда серˮ?»
13Ханяӈэхэбидоʼ писядадета лаханаˮ: «Пыдоʼ сакаръяда няръяна сяркахад саць ябелмыдˮ».



Самляӈг Юдимдей Яляхана Пётрʼ ненэцяӈгˮ лаханаˮма

14Пётаркав юкад вата ӈопоймда няць нулъйˮ, вабцамда ӈармда, няндоʼ таремʼ ма: «Иудеяʼ терˮ хасаваˮ, Иерусалимхана иленя хусувэй ненэцьʼ! Тюку хэтувнда вадахаˮни сомбовна инзеледаˮ, тедаʼ няндаˮ вадетав.
15Ябенаӈэ тосанидаˮ ниˮ ябеˮ, тад ӈоˮ хубтыхы хасаваюˮ часнёˮ.
16Тюку серкав Нумʼ Вади вадета Иоильʼ вадеˮмы:
17‹Нумʼ таремʼ ма: «Пудана яляхана хусувэй ненэцямʼ Индканани пандаӈгув. Нюдаˮ, не нюдаˮ нерняӈы илмʼ вадетаˮ, ӈацекыˮ хасевдаˮ сэвандаӈгуˮ, ӈармы ненэциедаˮ юдэртаˮ.
18Тикы яляхаˮна, хасава хабини, не хабини Индканани пандаӈгун. Пыдоʼ нерняӈы илмʼ вадетаˮ.
19Тюˮуй нувʼ няна иʼ хэбилеˮмя серо манэˮлабтамбаӈгудмʼ, тасиʼ яʼ няна ненадо серо манэˮлабтамбаӈгудмʼ: вэямʼ, тумʼ, якэʼ халмʼ+.
20Нумʼ Ервʼ ӈарка юнета яляʼ тэвваʼ нерцюʼ, яля пармаӈгуˮ, иры вэяӈэ нярмортыˮ.
21Хусувэй Нумʼ Ервмʼ нюммананда ханда ӈэдавы ӈэӈгу»›.
22Израильʼ терˮ, Назаретʼ тер Иисусʼ нямна ӈэда вадини намдыдаˮ, хартаˮ тенева, Нумʼ поӈганандаˮ Иисусʼ серʼ мутра серкˮната, иʼ хэбилеˮмя серкˮната, ненадо серкˮната Иисусʼ хибя ӈэвамʼ манэˮлабта+.
23Нумʼ ӈахакуд манэкая таславы ватонда серʼ, Сита няндаˮ миˮмы, пыдхавараˮ ватомʼ мадабадиˮ ӈудахаˮна лярцьʼ пянʼ тебахая, хадараˮнёˮ+.
24Нумгавʼ Сита хаваʼ маяӈгат ӈэдахая, илебте, Пыда хаваʼ техэ+.
25Ӈадьбята ӈоˮ Давид Нямнанда таремʼ нивʼ лаханˮ: ‹Хусувэхэд Нумʼ Ервами сякани ӈадиберӈа. Мантэвоӈгадни Пыда вэняӈы ӈудани хэвхана мэ.
26Тиканʼ сейми маймби, нямюми маймби; пыхыдахартами енабцохона панаць илеӈгу.
27Индами яʼ ӈылыхына* нир хаеӈгуˮ, Хэбидямд тимамда манэць нир ӈэдараӈгуˮ.
28Пыдар иландʼ миндя сехэрымʼ няни манэˮлабтарась; Сяканд нулпаˮни маймбабцохона сиˮми пандаӈгун›.+
29Хасевˮ нин! Няндаˮ мань тидпойˮ хэтхарцяв: Давид нисяваˮ хась, тадтикахад сюрмы, пэмбата тюку тенадʼ таня+.
30Давид сэванданась, нюхутата ӈапоймʼ* ервода ӈамдёсянда ниʼ Нумʼ ӈабтавахад теневась. Нумʼ нянда таремʼ ваторась.
31Давид нерняӈы илмʼ мание, Христосʼ яӈорʼ илелоˮмамʼ вадеˮӈась: ‹Нумʼ яʼ ӈылыхына Сита ни хаеˮ. Пыхыдада тимамда ни манэсˮ›.
32Иисусмʼ Нумʼ яӈорʼ илебтедась, тикахана маняˮ малʼ сыртаӈэ тараваˮ.
33Тедахавʼ ти, манэˮӈараˮ, намдараˮ. Нумʼ вэняӈы ӈудахананда Иисусмʼ тюˮуʼ илада. Пыдхавада Нисянда Нянда ватормы Хэбидя Индадмʼ няˮмахая, панаць няндаˮ тада+.
34Давидхав нувʼ няранʼ пееˮраˮмада яӈгу, хуркавна ӈоˮ таремʼ мась: ‹Нумʼ Ерв Нумʼ Ервхани ма:+
35«Саюд Ӈэт ӈылʼ таӈылмдавани ӈэсондʼ, вэняӈы Хэвханани ӈамдюˮ»›.
36Израильʼ терˮ ненэцяˮ, сававна теневабтаˮ тара: Нумʼ лярцьʼ пянʼ тебармэмдаˮ – Иисусмʼ, Христосӈэ, Нумʼ Ервӈэ сертада».
37Тарць вади намда, ненэцяˮ сёнзьтоʼ мюйˮ тахараˮ, Пётармʼ, ӈани Ӈэдаравы хонрамба пяˮ: «Хасевˮ нинаˮ, ханзерˮ ӈэбˮнаˮ сава?»+
38Пётр няндоʼ ма: «Хэбяхыдаˮ хаейдаˮ! Нумʼ хэбяхыдаˮ хаˮавраваʼ еˮэмня, хусувэраˮ Иисус Христосʼ нювмʼ ныхыць хэхэдаӈгоя. Тикахана Хэбидя Индадмʼ мядонзэйӈэ няˮмаӈгудаˮ+.
39Тад ӈоˮ Нумʼ Ерваваˮ Нуммаˮ няндаˮ, нюхутаˮ, ӈахаˮна мэнахаˮ – Хандахата мале ваторасиˮ».
40Ӈани ӈока вадахаˮна, манэˮлабтяркаˮна Пётр сиддоʼ тидхалемба, таремʼ лахана: «Пыхыдадаˮ тикы нанзакабтада хэбяхасавэй еркарахад ӈэдэйдаˮ».
41Пётрʼ вадеˮмы вади сейхатоʼ пэмыˮ ненэцяˮ хэхэдаӈговыˮ. Тикы яляʼ няхарˮ ёнарʼ мянʼ пирувна пунрёдаˮ ӈокмыˮ.
42Пыдоʼ варемдоʼ мэць, Ӈэдаравыˮ тохоламбадахаˮ тидˮ инзелевыˮ, нитоʼ няʼ ӈобнзерʼ маˮлюрмыˮ, помнандоʼ няньмʼ тярпавыˮ, ӈобкана туёˮцетвыˮ.



Нумдʼ пунрёдиˮ ӈобнзерʼ ӈэва

43Ӈока иʼ хэбилеˮмя сермʼ, ненадо сермʼ Ӈэдаравыˮ ӈадимдембавыˮ, тиканда хусувэйʼ сёнзяʼ мюʼ пинабцо ӈадибермы.*
44Хуркавна ӈоˮ Нумдʼ пунрёдаˮ малмбойʼ ӈобнзерʼ илевыˮ, ӈавэридоʼ ӈобнзерʼ тярпавыдоʼ+.
45Илебциедоʼ, ёдоʼ, ӈавэридоʼ мирдапавыдоʼ. Недваˮмы есьдоʼ хусувэй ненэцяндʼ сяӈокувна тараваʼ пирувна тярпавыдоʼ.
46Хусувэй яляʼ Хэбидя Хардахана варемдоʼ мэць ӈобнзерʼ маˮлюрӈаˮ. Мякваханандоʼ нянёдоʼ тярпиˮ, хэдциˮ маймба ӈаворӈаˮ,
47Нувмʼ савуˮӈаˮ, малʼ ӈокхандоʼ ненэцяˮ сиддоʼ мэневыˮ. Хусувэй яляʼ Нумʼ Ерв сиддоʼ едэй ӈэдавыˮ пирувна* ӈокамдамби.






* 2:1 Самляӈг Юдимдей Ялямʼ нюбета хэбидя яля – Пасхаʼ пуд самляӈг юдимдей ялямʼ еврейˮ няньʼ ӈувоˮ сэв маˮламбава хэбидя яляӈэ мэˮӈадоʼ.

* 2:9 Асия – Рим параӈодадаваʼ яʼ пеля, тедаʼ Нюдя Азияʼ пеля (Турцияʼ пеля).

* 2:27 Яʼ ӈылы – хавыˮ я.

* 2:30 Ханяӈы ӈудахана падвы падаркаˮна тарця нядавы вада таня: «Христосӈэ».

* 2:43 Ханяӈы ӈудахана падвы падаркаˮна таремʼ пады: «Иерусалимхана».

* 2:47 Ханяӈы ӈудахана падвы падаркаˮна тамна таремʼ пады: «Хэхэʼ мятʼ».




+ 2:1  Ӈэд 20:16

+ 2:3 Мф 3:11

+ 2:4 Ӈэд 4:31, Ӈэд 13:52, Лк 24:49, Ӈэд 1:4-5

+ 2:11 Ӈэд 6:5, Ӈэд 13:43

+ 2:19 Мф 24:30, Лк 21:11,

+ 2:22 Ин 3:2

+ 2:23 Лк 22:22, Лк 23:33

+ 2:24 Лк 24:5-6,

+ 2:28 Мф 7:14, Ӈэд 13:35

+ 2:29  Ӈэд 13:36

+ 2:33  Мк 16:19, Ӈэд 7:55-56,

+ 2:34  Лк 20:42-43

+ 2:37 Лк 3:10, Ӈэд 16:30

+ 2:38 Мк 1:4, Ӈэд 10:48, Лк 11:13, Ӈэд 8:15

+ 2:44 Ӈэд 4:32-37

Пётрʼ мэднамʼ савумдаˮма

31Пётаркʼ, Иоаннхаʼ ялей няхарˮ часхы туёˮмаʼ ёльцьӈгана Хэбидя Харданʼ мимэхэʼ.
2Таʼ мальӈгана ӈыхы сояˮманда мальӈгэхэд мэднамʼ ненэцяˮ Сомбойӈэ нюмдебада Хэбидя Харадʼ тюӈгалаванʼ минревэдоʼ. Хусувэй яляʼ Хэбидя Харданʼ туртахаˮ мындурманзь сита таняʼ ӈабтамбавыˮ+.
3Хэбидя Харданʼ тюӈгутанахаʼ – Пётармʼ, Иоаннмʼ манэˮманда серʼ мындурць пэйˮ.
4Пётаркʼ Иоаннхаʼ тидˮ нянда сылыхыʼ, Пётр вахалъйˮ: «Няниʼ сыркарˮ!»
5Нядандиʼ ӈамгэхэвмʼ няˮмувнзь ена, няндиʼ сылыˮ.
6Пётр ма: «Ненэйми вуни таняˮ, солотэйми вуни таняˮ. Таняна ӈамгэхэвами нянд тась пирˮӈадмʼ. Назаретʼ тер Иисус Христосʼ нювмʼ ныхыць юркадˮ, яладˮ!»
7Вэняӈы ӈудаданда няˮмахая юркабтада. Таминда хаӈгуртаʼ ӈэда, ӈэнда сэхэрˮ мэберӈаˮ,+
8Ӈэта ниʼ санэйˮ, ялъйˮ. Ядэрць, маймба санарць, Нувмʼ савуць нянандиʼ Хэбидя Харданʼ тю+.
9Хусувэй ненэцьʼ ӈэта ниня ядэрмамда, Нувмʼ савуˮмамда манэˮӈа.
10Сита хамэдаˮ: пыда Хэбидя Харадʼ Сомбой тюӈгалаваʼ хэвхана мындурць ӈамдёсяты. Ханзерˮ хэбямда манэць, ибетоʼ хэбиле пысэйдˮ.



Пётрʼ Соломонʼ синдёда тюӈгалавахана лаханаˮма

11Савумы хасаваʼ Пётаркʼ, Иоаннхаʼ няˮамбаваханда, идоʼ хэбилевыˮ ненэцяˮ малʼ ӈокхандоʼ Соломонмʼ нюбета синдёда тюӈгалаваʼ няюʼ, няндоʼ сюрмбиˮ+.
12Тарць серо манэць, Пётр ненэцяӈгˮ ма: «Израильʼ терˮ хасаваˮ, ӈамгэ тиканʼ идаˮ хэбилейˮ? Харˮнаˮ ныхыхынанаˮ, таʼ едʼ ӈэвахананаˮ тикы ненэцямʼ савумдавэдаревʼ ӈамгэ няниʼ сырӈадаˮ?
13Авраамʼ, Исаакʼ, Иаковʼ Нумʼ, нисянанаˮ Нумʼ Харта Хабинда – Иисусʼ юнмʼ ӈарамда. Пыдхавараˮ Сита тададациˮ, Пилатʼ Иисусмʼ ӈэдараванзь таславы ӈэбта ӈоˮ, Пилатʼ сякана Няданда таяхалыдациˮ+.
14Хэбидяхад, Тидˮ Ӈэдахад пыхыдадаˮ лаӈгэсоˮмахадандаˮ, хавыдана ненэцямʼ ӈэдараванзь хаӈадациˮ+.
15Илаʼ Ервмʼ хадарабтарациˮ. Нумгавʼ хавыˮ поӈгад Сита яӈорʼ илебтесь. Маняˮ сырмэӈэ тиваˮ.
16Нюмганда пунрёвандаˮ еˮэмня, тикы теневанамдаˮ, маниенамдаˮ Нюмда мэйрада. Пыдараˮ сыраць, Иисусхад ӈэда пунрёбцо сита савумда.
17Хасевˮ нин, тедахавʼ мань тенева, ервотаˮ тотревʼ ехэравандаˮ нид тарцядаˮ ӈэвэдаˮ+.
18Нумгавʼ Христосʼ маяндʼ тэввамʼ – Нумʼ Вади вадетиˮ серʼ ӈыхы Вадеˮмэмда малʼ таремʼ ӈадимдеда.
19Тадхава, хэбяхыдаˮ хаейдаˮ, Нумʼ хэбяхыдаˮ хаˮавраваʼ еˮэмня Нянда салъядаˮ.
20Таремʼ ӈэбˮнандаˮ Нумʼ Ервхад несэймдамбада поˮ тутаˮ, нердандаˮ етяˮ таславы Христосмʼ – Иисусмʼ ӈэдараӈгу.
21Нумʼ ӈыхыʼ Вадида вадетиˮ няӈгана – хэбидиˮ няӈгана хэтвы Вадита серʼ, сямян Серода яӈорʼ сертаваʼ ӈэсондʼ Иисус нувʼ няна мэбта тара+.
22Моисейʼ вадаˮ ти ӈэдаˮ: ‹Нумʼ Ерв Нумлаˮ еˮэмняндаˮ, хасевˮ нитаˮ поӈгад, мань сиˮни тотревʼ, Нумʼ Вади Вадетамʼ ӈабтаӈгу. Няндаˮ вадета хусувэй Вадаханда инзеледаˮ+.
23Тикы Нумʼ Вади Вадетанʼ ниня намдана хусувэй хибя, ненэциеˮ поӈгад питармы ӈэӈгу›.
24Самуилхад пэсь, тадтикахад пуданда ӈадимыˮ сямян Нумʼ Вади вадетаˮ сямянˮмана лаханабтоʼ ӈодˮ, тикы ялэˮ нямна ӈаниʼ таремʼ лаханаць.
25Пыдараˮ Нумʼ Вади вадетиˮ нюдаˮ, ватоход перенядаˮ. Тикы ватохов Нумʼ, нисянатаˮ няʼ ӈобнзерʼ мэйравы вато. Нумʼ Аврааманʼ мась: ‹Пыдар нют нюˮ серʼ яʼ ний сямян ненэциеˮ тэнзхаˮ сава илмʼ манэˮлабтаӈгудмʼ›.
26Хусувэмдаˮ вэвако серкататаˮ лаӈгэкая, Нумʼ няндаˮ сава илмʼ манэˮлабтаванзь Харта Хабимда тэрахая, нюртеˮэʼ няндаˮ ӈэдара».






+ 3:2 Ӈэд 14:8

+ 3:7 Мк 1:31, Мк 5:41, Мк 9:27, Ӈэд 9:41

+ 3:8  Ӈэд 14:10

+ 3:13  Ин 8:54, Ин 17:1, Лк 23:14, Ин 19:12

+ 3:14 Лк 23:18

+ 3:17 Ӈэд 13:27,

+ 3:21 Лк 1:69-70,

+ 3:22  Мф 17:5, Ӈэд 7:37

Пётаркʼ, Иоаннхаʼ серо тасламбадиˮ сякана нуˮма

41Пётр Иоаннʼ няʼ ненэцяӈгˮ лаханавахандиʼ, няндиʼ ханонданаˮ, Хэбидя Харадмʼ ерамбадиˮ ерв, саддукейˮ тоˮ+.
2Ненэцие тохоламбавадиʼ, Иисусʼ серʼ хавыˮ поӈгад яӈорʼ илелмамʼ вадеˮмадиʼ ихиндоʼ вэваковна хаˮмыˮ.
3Сиддиʼ няˮамбатоʼ пэвсюмняӈы ӈэвы, тиканда нябимдей яляʼ ӈэсондʼ нид ерамба сярӈахаюдоʼ+.
4Вадахаˮ инзелевэхэт ӈокаюмʼ пелядоʼ пунравыдˮ, ӈокхандоʼ пунравы хасава самляӈг ёнарʼ мянӈэ хая.
5Нябимдей яляхана Иерусалиманʼ ервˮ, ненэциеˮ ӈарктаˮ, Моисейʼ Ватомʼ теневанаˮ маˮлыˮ.
6Ӈарка ханондана Анна, Каиафа, Иоанн, Александр, тадтикахад хуркариˮ ӈарка ханонданахад переняˮ ӈаниʼ тикахана мэвыˮ+.
7Сиддиʼ ертʼ нултахая, таремʼ хонрамба пявэхэюдоʼ: «Хибяʼ ныхымʼ мэць, хибяʼ нювмʼ нядˮмяць тарцядиʼ ӈэсадиʼ?»+
8Тикыʼ пуд Хэбидя Индкана панаць, Пётр няндоʼ ма: «Ненэциеˮ ервˮӈэ, ӈарктаˮӈэ*!+
9Хаӈгурта ненэцяндʼ сертавы сава серˮниʼ нямна, ханзерˮ сензӈэ хэбянда нямна сидниʼ хонрамбабатаˮ,+
10пыдараˮ, Израильʼ терˮ малʼ ӈокхандоʼ теневабтаˮ сава: тикы ненэцьʼ Назаретʼ тер Иисус Христосʼ нювмʼ ныхыць сензӈэ сяканандаˮ ну. Сяхаӈгавʼ Иисусмʼ лярцьʼ пянʼ тебарӈарациˮ, Нумгавʼ хавыˮ поӈгад Сита яӈорʼ илебтесь.
11Пыда манябэ, пыдараˮ миртяӈэ волтамбавы пэраˮ, тедахавʼ харадʼ ёӈгы пэ паӈгӈэ хая+.
12Ӈани хибяхартахана ӈэдаӈгосьʼ харта яӈгу. Нувʼ сярʼ ӈылна ӈани нювмʼ хибяхартанʼ мисоˮмада яӈгу. Тикыри нювмʼ нядˮмяць маняˮ ӈэдавэваˮ ӈэӈгуваˮ!»+
13Пётаркʼ, Иоаннхаʼ сейдиʼ нива пинвамʼ мание, тохолкоˮмидиʼ яӈговамʼ, тэри хумбанзяда ӈэвамдиʼ хамэда, ервоˮ мандалˮ тэри пысэйдˮ. Таʼ ёльцьӈгана Иисусʼ хэвхана мэвэмдиʼ хамэдадоʼ.
14Хэвханандиʼ нуна сензумы ненэцямʼ мание, пыдоʼ пуняʼ хэтувнда вадамʼ ниˮ хуˮ+.
15Серо тасламбалавахад тарпа сиддиʼ табэдаˮмахадандоʼ, хартоʼ помнандоʼ тасалкурць пэядˮ.
16Пыдоʼ таремʼ лаханаˮ: «Тюку ненэцяӈгʼ ханзерˮ мэӈгухуюнаˮ? Хусувэй Иерусалимʼ тер ненэцьʼ ӈадяда ненадо сермʼ ӈадимдевэмдиʼ хамэдаˮнёˮ, маняˮ ӈоˮ тикы серкад таяхалць вуниваˮ пирасˮ.
17Тарця серˮ ненэциеˮ помна тамна тяхаʼ хэвоӈгад, сейдиʼ харе тара, тикы нювмʼ нядˮмяць хибяхартанʼ лаханабтиʼ ни тараˮ».
18Тадтикахад сиддиʼ ӈаниʼ хаӈгая, таремʼ табэдаӈахаюдоʼ: «Иисусʼ нювмʼ ныхыць лахана, тохолаӈго ӈобʼ ни серосˮ».
19Пётаркʼ, Иоаннхаʼ няндоʼ маӈахаʼ: «Нумдʼ инзелеваниʼ екававна няцейндаˮ инзелеӈгуниʼ? Тикы, Нумʼ сякана таʼ едʼ ӈэӈгу? Хартаˮ таслахарӈараˮ+.
20Намдвэниʼ, манэˮмэниʼ нямна лаханавдавэйʼ маниʼ нимиʼ пирасˮ».
21Ненэцяӈгавˮ малʼ ӈокхандоʼ тикы ненадоʼ ӈадивоˮмаʼ еˮэмня Нувмʼ савуˮӈаˮ. Ӈадьбятоʼ ӈоˮ ервоˮ мандалˮ сиддиʼ ханзерˮ танара мэсыдмʼ нись хуˮ, сейридиʼ харе, ӈэдараӈахаюдоʼ+.
22Тикы ненадовна савумы хасава тет юкад вата потнась.



Нумдʼ пунрёдиˮ туёˮма

23Пётаркʼ Иоаннхаʼ ӈэдараˮмахадандоʼ, пыдиʼ няхатиʼ тэвъяхаʼ, ӈаркаˮ ханонданиˮ, ненэциеˮ ӈарктиˮ лаханаˮмамʼ вадеˮӈадиʼ.
24Лахарёмдиʼ намдˮмахадандоʼ ӈулиˮ малмбойʼ ӈарка вабцхана Нумдʼ вахалъядˮ: «Ӈарка Нумʼ Ервӈэ, нумʼ, я, ямʼ, хусувэй термдоʼ Пыдар сертаӈгоˮмид!
25Хэбидя Индадʼ серʼ Пыдар хабинд – нисянанаˮ нися Давидʼ няӈгана манзиˮ: ‹Ӈамгэ ненэциеˮ тэнзˮ вэнзумдаˮ? Ӈамгэ ненэцяˮ таросиˮ тасалкурӈаˮ?
26Яʼ ний параӈодаˮ илыдˮ, васкуйˮ ервˮ Нумʼ Ервхана, Христосхананда саюдарманʼ харва ӈобтʼ маˮлыдˮ›.
27Ненэсянда ӈодˮ тюку хардахана Ирод* няби Понтий Пилат ӈани тэнз ненэцие няць, Израильʼ тер няць Пыдар юритевы Хэбидя Хабихинанд – Иисусхана саюдарманʼ харва ӈобтʼ маˮлыдˮ+.
28Пыдар ныхынд, Инд ватоʼ серʼ, нерде таславэнд малʼ таʼ хаˮамваʼ еˮэмня пыдоʼ ӈадьбятоʼ таремʼ маˮлыдˮ.
29Нумʼ Ерваваˮ, тедахавʼ сиднаˮ харебавахандоʼ сырˮ, маняˮ Пыдар хабид, сейнаˮ нись пинˮ Вадамд вадець сейнаˮ мэйраˮ.
30Савумдаӈгода Ӈудар вэӈгалаˮ, Хэбидя Хабинд – Иисусʼ нювмʼ ныхыць ненадо серˮ, иʼ хэбилеˮмя серˮ таня ӈадиберӈаяˮ».
31Туёсоˮмандоʼ пуд, маˮлёсьʼ мэлавадоʼ манзада, тадтикахад малʼ ӈокхандоʼ Хэбидя Индкана пансоˮмахадандоʼ, сейтоʼ нись пинˮ, Нумʼ вадамʼ вадець пяˮ+.



Ӈобнзерʼ ӈэвадоʼ, ӈобнзерʼ нядаӈговадоʼ

32Пунравы ненэцяˮ малʼ ӈокхандоʼ ӈопой сейдоʼ, ӈопой сёнзядоʼ ӈэвы. Ӈобкарт ненэцьʼ харта таняна ӈамгэмда, харта ӈамгэданда нивэда вадесˮ, ӈавэридоʼ ӈобнзерʼ ӈавэридоʼ ӈэвыˮ+.
33Ӈэдаравэхэвˮ ӈарка ныхымʼ нядˮмяць Нумʼ Ерв Иисусʼ* яӈорʼ илелоˮмамʼ вадеˮӈаˮ, тиканда Нумʼ сиддоʼ малʼ ӈаркавна сялилӈа.
34Поӈганандоʼ ӈобкарт маӈгбададоʼ яӈговы: ясавэйсавэйˮ, мяцавэйсавэйˮ ёдоʼ, мядодоʼ мирдапавыдоʼ, таремʼ недваˮмы есьдоʼ тэврамбавыдоʼ,
35тадтикахад Ӈэдаравэхэˮ мипвыдоʼ. Тикы есь хусувэй ненэцяндʼ сяӈокувна тараваʼ пирувна тярпавыдоʼ.

36Кипрхад ӈэда ӈобˮ левит* танявы, нюмда Иосиф, Ӈэдаравыˮ Варнаваӈэ нюмдебавэдоʼ, нюмда хамэдита тарця: «сеймʼ таӈгумдамбада ню»+.
37Яда танявы. Тикы ямда мирдаˮмэда, есьда тэвравыда, Ӈэдаравэхэˮ миˮмыда.






* 4:8 Ханяӈы ӈудахана падвы падаркаˮна таремʼ пады: «Израильʼ ӈарктаˮӈэ».

* 4:27 Ирод Антипа, Ирод ӈарка параӈодаʼ хасава ню.

* 4:33 Ханяӈы ӈудахана падвы падаркаˮна тамна таремʼ пады: «Христосʼ».

* 4:36 Левит – Левийʼ паӈгхад ӈэда ненэцяˮ, Хэбидя Хардахана ханондани нядабадаӈэ манзаранаˮ.




+ 4:1 Мф 22:23, Ӈэд 23:8

+ 4:3 Лк 21:12

+ 4:6 Мф 26:3, Лк 3:2, Ин 18:13

+ 4:7 Лк 20:2

+ 4:8 Мк 13:11, Ӈэд 6:10, Ӈэд 13:9

+ 4:9 Ӈэд 3:6-8

+ 4:11  Лк 20:17,

+ 4:12 Мф 1:21

+ 4:14 Ӈэд 3:11

+ 4:19 Ӈэд 5:29

+ 4:21 Лк 20:6, Лк 22:2, Ӈэд 5:26

+ 4:27 Лк 23:1, Лк 23:11, Ӈэд 3:13

+ 4:31 Ӈэд 2:4, Ӈэд 13:52

+ 4:32 Ӈэд 2:44

+ 4:36 Ӈэд 9:27, Ӈэд 13:2, Ӈэд 15:36,

Ананияхаʼ, Сапфирахаʼ

51Няби ненэцьʼ Ананиямʼ нюбета, пухуцяда Сапфирамʼ нюбета ӈэвы. Илебцамда ӈобтаремʼ мирдаˮӈада.
2Есьта пел такалпабˮнанда пухуцяда теневавы. Тадтикахад нябиюмʼ пелямда тэврахая, Ӈэдаравэхэˮ миˮйда.
3Пётр нянда ма: «Анания! Ханзерˮ Сатана сёнзянд мюʼ пакалъйˮ? Хэбидя Индадмʼ неˮэльтен. Янд недбя есят пелямʼ такалӈарнёˮ.
4Ямд мирдаˮманд нерня, яр харт ӈамгэрирасиˮ, недваˮмы есяд ӈоˮ инд серʼ мэць пирӈарасиˮ! Ӈамгэ таремʼ хэдˮмана тасласар? Ненэцие вунин неˮэльтеˮ, Нувмʼ неˮэльтен».
5Тарць вади намда, Анания индциˮ мантэйˮ. Тикымʼ намдавыˮ малʼ ёльце сейдоʼ хаяˮ.
6Ӈацекэрка нидоʼ ӈэтоʼ ниʼ санахая, яӈгумымʼ юйˮӈадоʼ, тарпрахая сюрӈадоʼ.
7Няхарʼ мянʼ часʼ хэˮмяхад, хадкэвы серкад ерменя Ананияʼ пуху то.
8Пётр сита хонра: «Няни маӈгарˮ, ямдиʼ таӈок есявна мирдацариʼ?» Не нянда ма: «Ӈахаˮ, таӈокувна мирдаˮӈаминзь».
9Пётр нянда ма: «Ханзерˮ Нумʼ Ервʼ Индадмʼ хокабтамбаванзь тасласариʼ? Ти, нёʼ сиʼ тяхана вэсакомд сюрмыˮ ненэциеˮ ӈэˮ мунˮ совонондоʼ. Пыдар сит ӈаниʼ ханаӈгуˮ».
10Таминда ӈоˮ не ӈэта хэванʼ моˮнэйˮ, индцялма. Ӈацекыˮ хасаваˮ мятʼ тювандоʼ серʼ хабэйӈэ ходоʼ. Пинʼ тарпраˮмахадандоʼ вэсаконда хэванʼ сюрӈадоʼ.
11Хэхэʼ мякы пунрёдаˮ, тадтикахад тикы хадкэвы сермʼ намдавыˮ малʼ сейдоʼ ӈаркавна хаяˮ.



Ӈока ненадо, иʼ хэбилеˮмя серо ӈадимдеˮмя

12Ненэциеˮ поӈгана, Ӈэдаравыˮ ӈудахаˮнандоʼ ӈока ненадо, иʼ хэбилеˮмя серо ӈадимдембиˮ. Пунрёдаˮ малʼ ӈокхандоʼ ӈобнзерʼ Соломонмʼ нюбета синдёда тюӈгалавахана маˮлюрцетвыˮ+.
13Ненэцяӈгавˮ сиддоʼ ӈарцуптоʼ ӈодˮ, хуркавна ӈодˮ ханяӈыдоʼ няндоʼ ӈомзь сейдоʼ пинавыˮ.
14Пунрёдахавˮ нявʼ-нявʼ Нумʼ Ерванʼ тэвормыˮ, неˮ ӈэбтоʼ ӈоˮ ӈокаˮ неˮ, хасаваˮ ӈэбтоʼ ӈоˮ ӈокаˮ хасаваˮ.
15Ӈадьбятоʼ хаӈгурти пинʼ ханабавыдоʼ. Тикавна хэня Пётрʼ тидхартада няндоʼ хаˮамваʼ еˮэмня хаӈгурти ваˮавʼ ниʼ, пэӈаʼ ниʼ юсибталамбавыдоʼ+.
16Иерусалимʼ хэвхана ӈэда хардахат ӈока ненэцьʼ хаӈгуртидоʼ, тадаравыдоʼ тэврамба маˮлюрмыˮ. Тикыдоʼ малʼ савувормыˮ.



Ӈэдаравы таӈылмдамбаˮма

17Ӈарка ханонданахав хусувэй харта ненэциета – саддукейˮ мандалʼ няʼ ӈаркаˮявана тидолыдˮ+.
18Ӈэдаравы няˮмыдоʼ, ненэциеˮ теневана сяролава мятʼ паклейдоʼ+.
19Нумʼ Ервʼ юне ядэлана пиʼ нёˮ си нэйда, сиддоʼ пинʼ ӈэдара, тадтикахад няндоʼ таремʼ ма:+
20«Хаядаˮ, Хэбидя Харадʼ мюʼ нулкая, ненэцяӈгˮ тюку едэй илаʼ нямна лаханадаˮ».
21Пыдоʼ нянда намдаˮ, ӈулиˮ хубтакохона Хэбидя Харданʼ тюˮ, ненэцие тохоламба пяˮ. Ӈарка ханондана харта ненэциета няʼ серо тасламбадиˮ мандалмʼ, Израильʼ терˮ ӈаркти ӈобтʼ маˮлаˮ, Ӈэдаравы хоць, сяролава мятʼ ненэцие ӈэдараˮ.
22Сяролава мятʼ тюˮмяхадандоʼ, манзаранаˮ, Ӈэдаравы таняна нивыдоʼ хуˮ. Пуняʼ салоˮмахадандоʼ вадеˮӈадоʼ:
23«Таремʼ сырпаˮнаˮ, сяролава мяˮ мэёвна пакалы, хусувэй нёʼ сиʼ хэвхана лэтраӈгода ну, сяролава мядʼ нёʼ симʼ нэванаˮ, мюнянда хибяхарт яӈговы».
24Тарць вади намда, Хэбидя Харадмʼ ерамбадиˮ ерв, ӈарка ханонданаˮ, тикы ӈамгэ ӈэванʼ ибедоʼ хэбилейдˮ.
25Таʼ ёльцьӈгана, хибяхав то, няндоʼ ма: «Намдахарӈадаˮ, сярвы ненэциедаˮ тедаʼ Хэбидя Хардахана мэˮ, таняна нусь, ненэцие тохоламбиˮ».
26Тикахавахад Хэбидя Харадмʼ ерамбадиˮ ерв, манзаранида няць хая. Ненэциеˮ сиддоʼ пэхэна моёˮманʼ сейтоʼ пинваʼ нид, Ӈэдаравы хуркариˮ харасиˮ тэврэйдоʼ+.
27Ӈэдаравы тэвраˮмахадандоʼ серо тасламбадиˮ сятʼ нултэйдоʼ. Ӈарка ханондана таремʼ хонарку:+
28«Няндаˮ таремʼ яˮавла нисяваˮ табекуˮ: ‹Тикы нювмʼ ныхыць ненэцие тохоламба ни серосˮ›? Тедаʼ ти, тохолирканандаˮ Иерусалимамʼ ӈарханда пандараˮ, тамна Тикы Ненэцяʼ вэяʼ хамдуˮмамʼ маняˮ сертанаˮ толабираˮ»+.
29Пётр ӈани Ӈэдаравыˮ няʼ таремʼ маˮ: «Ненэцяндʼ инзелеваʼ екававна, Нумцейндʼ инзеле тара+.
30Лярцьʼ пяʼ ниʼ ӈыда, хадавэмдаˮ – Иисусмʼ, Нисянанаˮ Нумʼ яӈорʼ илебтедась.
31Израильʼ терˮ хэбяхыдоʼ хаеваʼ еˮэмня, Нумʼ хэбяхыдоʼ хаˮавраванда еˮэмня, Нумʼ Сита тюˮуʼ мэ, вэняӈы Хэвханда Ервӈэ, Ӈэдаӈгодаӈэ ӈабта.
32Тикы серкаˮна сырмэӈэ маняˮ тараваˮ, тадтикахад Нумʼ, Нянда инзеленахаˮ ӈэдаравэда Хэбидя Индˮ, ӈаниʼ сырмэӈэ тара»+.
33Тарць вади намда, ервоˮ мандалˮ ӈулиˮ саць нерцилыдˮ, Ӈэдаравы хадаванʼ харбилаˮ+.
34Тикахавахад Моисейʼ Ватонʼ тохоламбадаӈэ тарана, хусувэй ненэцяʼ ӈарцута, Гамалиилмʼ нюбета фарисей, серо тасламбадиˮ мандалʼ поӈгад нулъйˮ, Ӈэдаравы лакамбойʼ пинякуʼ тарпра табэдэйда+.
35Тикыʼ пуд, серо тасламбадиˮ мандалтʼ ма: «Израильʼ терˮ, тюку ненэцие ханзелиˮ мэвандаˮ нерня, сомбовна нюртеˮэʼ ибедаˮ ядэрӈаяˮ.
36Тандаяркаʼ Февдамʼ нюбета ненэцьʼ ӈадимясиˮ, харта пыхыдамда тэри хумбанзядаӈэ нидась вадесˮ, пумнанда тет юрʼ мянʼ ненэцьʼ ялъядаць. Тикыʼ пуд сита хадаˮ, пумнанда ядвыда тодоʼ яхаˮ хаяˮ, хибяхарт ни хаюˮ.
37Тад пуна ненэцие падартʼ падыбаваʼ мальӈгана ӈани ӈобˮ ненэцьʼ Галилеяʼ тер Иуда ӈадимясь, пумнанда ялць ненэцие манзабтамбись. Тикы ненэцьʼ ӈаниʼ ха, пумнанда мимыда малʼ тодоʼ яхаˮ хаяˮ+.
38Тедахавʼ няндаˮ мадмʼ, тюку ненэцяˮ таня мэяˮ, нёйдаˮ яебтамбюˮ. Нёдана ӈамгэдоʼ, сертоʼ ненэцяӈгат ӈэбта, ёхода.
39Нумгад ӈэбта, тиканʼ выдараӈгудаˮ. Нумгана саюдармэӈэ нёдаˮ еревˮ!» Пыда сиддоʼ няюнда сюрте.

40Ӈэдаравы ӈаниʼ ханъядоʼ, садэйдоʼ, тадтикахад таремʼ табекуˮ: «Иисусʼ нювмʼ ныхыць лаханабтаˮ ни тараˮ». Тикыʼ пуд ӈэдарэйдоʼ.
41Ӈэдаравэхэвˮ Иисусʼ нювʼ еˮэмня маяндорманзь Нумʼ сиддоʼ тэраванʼ маймба, серо тасламбадиˮ мандалкад хаяˮ+.
42Хусувэй яляʼ Хэбидя Хардахана, мядоˮмана Иисусʼ – Христосʼ ӈэвамда вадеˮӈаˮ, тикы юнанʼ ненэцие тохоламбиˮ.






+ 5:12 Мк 16:20, Ин 10:23, Ӈэд 3:11

+ 5:15 Мк 6:55, Ӈэд 19:11-12

+ 5:28 Ӈэд 4:17-18, Мф 27:25

+ 5:32 Лк 24:48, Ин 15:26

+ 5:33 Ӈэд 7:54

+ 5:34 Ӈэд 22:3,

+ 5:37  Лк 2:2

+ 5:41 Мф 5:12,

Сиˮив манзаранамʼ тэраˮма

61Иисусʼ тохолирмʼ нёданиˮ ӈокмаʼ мальӈгы яляхаˮна, грекʼ вадамʼ мэта еврейˮ, еврейʼ вадамʼ мэта нидоʼ хусараˮ. Грекʼ вадамʼ мэта сэра недоʼ ялей митерпада ӈамгэхэт варкарпавыдоʼ+.
2Тикахавахад юкад вата сидя Ӈэдаравы, Иисусʼ тохолирмʼ нёдани малʼ ӈокхандоʼ маˮлахая, маˮ: «Нумʼ вади минревамʼ хае, тольʼ няримна тэтнава ихинянаˮ вэва.
3Хасевˮ нин, тиканда поӈгадандаˮ сиˮив ненэцямʼ тэрадаˮ. Ненэциеˮ манэˮмыˮ, Хэбидя Индкана пантаˮ, иӈудотаˮ ӈэяˮ: сиддоʼ тюку сермʼ маниенаӈэ ӈабтахаваˮ.
4Ӈариˮ маняˮ хусувэхэд туёˮманзь, Нумʼ вади минреванзь вареваˮ мэтаваˮ».
5Тарця вадахав ӈобтʼ маˮлёвыˮ хусувэндоʼ сейхаˮ сававна хаˮмыˮ. Ӈадьбятоʼ Хэбидя Индкана панта, пунрёбцода мэё Стефанмʼ, Филиппамʼ, Прохормʼ, Никанормʼ, Тимонмʼ, Парменмʼ тэраˮ. Тикыʼ хавна иудейʼ пунрёбцомʼ няˮмавы Антиохияʼ тер Николаймʼ ӈобтаремʼ тэрадоʼ+.
6Сиддоʼ Ӈэдаравыˮ сякˮ нултаˮ, Ӈэдаравыˮ туёсоˮмахадандоʼ ӈудидоʼ ниндоʼ мэˮ.
7Нумʼ вадахав вадёда, Иерусалимхана Иисусʼ тохолирмʼ нёданиˮ толырˮ саць ӈокаворӈа, ӈулиˮ ӈока ханондана тикы пунрёбцонʼ инзеле пэядˮ+.



Стефанмʼ няˮмаˮма

8Стефанхав, Нумʼ сянавахана, ныхыхына панаць, ненэциеˮ поӈгана хуркари иʼ хэбилеˮмя, ненадо серо сертаби.
9Либертˮ маˮлюӈгалава мякад переняˮ* – Киренеʼ терˮ, Александрияʼ терˮ, Киликияхад ӈэдаˮ, Асияхад ӈэдаˮ мандалъядˮ, Стефананʼ пуняʼ лахана пэядˮ.
10Иӈудоць, Хэбидя Индкана панта хэтвы вадахата пуняʼ хэтувндадоʼ яӈговы+.
11Тикандоʼ пыдоʼ ханяӈы ненэцие таремʼ лаханаванзь манзабтаˮ: «Маняˮ намдаваць, пыда вэвако вади Моисейʼ етʼ, Нумʼ етʼ мэˮӈась»+.
12Ненэцие, ненэциеˮ ӈаркти, Моисейʼ Ватомʼ теневани манзабтаˮмахадандоʼ, Стефанмʼ няˮмахая, серо тасламбадиˮ мандалтʼ тэврадоʼ.
13Ӈаниʼ тиканʼ тэвравыдоʼ сиякавна лахананаˮ, пыдоʼ таремʼ маˮ: «Тюку ненэцьʼ, тюку Хэбидя Харадʼ етʼ, Ватоʼ етʼ вэвако вади хэтыба ни ӈэвадаӈгˮ+.
14Маняˮ намдорӈаваць, пыда вадахаˮната, Назаретʼ тер Иисус тюку ямʼ тахабтаӈгуда, Моисейʼ нянаˮ тавы мэсыдо яӈгня мэсыкаˮна тадаӈгуда»+.
15Серо тасламбадиˮ мякана ӈамдёдаˮ малʼ ӈокхандоʼ сяканда сыраць, сята нувʼ юне ядэланаʼ сяˮӈэ манэˮӈадоʼ.






* 6:9 Либерт – латинʼ вада. Хабиˮ ӈэˮмяхадандоʼ ӈэдавы иудейˮ мандалмʼ Либертӈэ нюмдебиˮ. Пыдоʼ мэсяндоʼ маˮлюӈгалава мятоʼ ӈобтикы тикы нюмгана нюмдебиˮ.




+ 6:1 Ӈэд 9:29

+ 6:5 Ӈэд 8:5, Ӈэд 21:8, Ӈэд 2:11, Ӈэд 13:43

+ 6:7 Ӈэд 12:24, Ӈэд 19:20

+ 6:10 Ӈэд 4:8, Лк 21:15

+ 6:11  Мф 26:59

+ 6:13 Ӈэд 21:28

+ 6:14 Мф 26:61, Ин 2:19-22, Мф 5:17

Стефанʼ вада

71Ӈарка ханондана Стефанмʼ хонрада: «Тарця ӈэса?»
2Пыдхавада ма: «Хасевˮ нин, нисянан, инзелехэрӈадаˮ! Авраамʼ Харран маркана илеванда нерня, тамна Месопотамияхана мэваханда, юнда ӈарка Нумʼ маняˮ нисянанаˮ нися – Аврааманʼ ӈадимы, таремʼ мамы:
3‹Ямд хаехэя, перенид хаехэя, Мань нянд манэˮлабтаванда яхани ханьˮ›.
4Тадтикахад пыда Халдеяʼ терˮ яхад хэˮмяхаданда, Харран мартʼ илелъйˮ. Нисянда яӈгувоˮмахад, Нумʼ сита Харранхад тедаʼ илесьʼ яхандаˮ – тюку янʼ тэвра.
5Тикы яʼ ниня ӈэʼ лембяʼ ӈархарт илебцадамда ни мисˮ, тад ӈоˮ нюсяванда мальӈгана ядамда, нюта нюˮ яд миць ваторпись.
6Нумʼ Аврааманʼ таремʼ ма: ‹Нют нюˮ ехэрана янʼ ёндортаӈэ илелтыдˮ, тет юрʼ поʼ хабиӈэ тараӈгуˮ, таӈылмдавыˮ ӈэӈгуˮ.
7Маньзяв сиддоʼ хабиӈэ сертавы ненэциеˮ тэнз судеӈгун›. Нумʼ вахалъйˮ: ‹Тикыʼ пуд тикы яхад хэˮмяхадандоʼ тюку яхана Няни ӈэвдоʼ туёˮлаӈгуˮ›.
8Тадтикахад Нумʼ Аврааманʼ матнава ватомʼ миˮӈа. Тикыʼ пуд Авраамхад Исаак соявы, сидндетимдей яляхана лэˮморта малʼ хобамʼ нисяда мадада. Тад пуна Исаакхад Иаков соявы, Иаковхад юкад вата сидя еркар соявы.
9Тикыˮ нисянанаˮ нисяˮ, пыдоʼ тидвандоʼ нид Иосифамдоʼ* Египетанʼ мирдаˮӈадоʼ. Хуркавна ӈоˮ Нумʼ нянанда мэ,
10сямян маяӈгат сита ӈэда. Египетʼ параӈодаʼ – фараонʼ мальӈгана Нумʼ нянда сянавамʼ, иʼ ӈудмʼ миˮӈа. Ӈадьбята фараон Египет янда ӈарданʼ, тадтикахад харта мята ӈоˮ ӈарка ервӈэ ӈабтада.
11Таʼ ёльцьӈгана Египетʼ тиӈгэвна, Ханаанавна сэрад, ӈарка маяˮ тоˮ, тиканда нисянанаˮ нисяˮ мэдамдоʼ хось яˮмаˮ.
12Иаковхав Египетхана няньʼ ӈувоˮ сэвʼ танявахад намдванда серʼ, нюртеˮэʼ нисянанаˮ ниси таняʼ ӈэдара.
13Нябимдейʼ таняʼ хэбˮнандоʼ, Иосиф няхата пыда хибя ӈэвамда вадеˮӈада. Тиканда фараон еркаранда ӈамгэ ӈэвамʼ намдада.
14Иосиф, нисямда – Иаковмʼ, сямян перенида хоць ненэцие ӈэдара. Няданда переняда ӈокхандоʼ сиˮив юкад вата самляӈгадоʼ ӈэвы.
15Иаков Египетанʼ хая, таняна хаванда ӈэсондʼ илесь, нисянанаˮ нисяˮ ӈаниʼ таремʼ хаць.
16Авраам Сихем яʼ няна, Емморʼ хасава нюхут ненэй есявна хальмерˮ ӈэсьʼ ямʼ тэмдавысь, хальмерадоʼ тикы янʼ ханаˮмахадандоʼ, сюръядонзь.
17Нумʼ Аврааманʼ ватороˮмаʼ ӈадимяʼ ёльцьʼ хахаялкава, Египетхана ненэциенаˮ ӈокавормыˮ.
18Иосифамʼ ехэрана едэй параӈода Египетʼ параӈодаӈэ ӈамдаваʼ ӈэсондʼ толыртоʼ вадёда.
19Пыда хэдˮмана ненэциенаˮ пэрмыда, ныхыриʼ ӈаябэй ӈацекыдоʼ хаванзь хаеба нисянанаˮ ниси таӈылмдамбавыда.
20Таʼ мальӈгана Моисей соявы, Нумʼ сякана пыда сядоˮмы. Няхарˮ ирыʼ нисянда мякана вадёдавы.
21Хаеˮмяхадандоʼ фараонʼ не ню ханавэда, харта нюдревʼ вадабавэда.
22Моисей Египетʼ сямян иӈуˮмана тохолавы ӈэвы, вадада, серода ныхыˮмыˮ.
23Тет юˮ поданда хэˮмяхад Израильʼ нюˮ няхата сейда харбилыˮ.
24Египетʼ терʼ янда термʼ вэнзерʼ пэрмамʼ манэсоˮмахаданда, нямда нядада, маяндормыʼ еˮэмня Египетʼ термʼ хадада.
25Пыда ихинянда нида сита таремʼ хамэдабтоʼ тарась: пыда ӈуданда серʼ Нумʼ сиддоʼ ӈэдаӈгу. Пыдхавадоʼ сита ниˮ хамэдаˮ.
26Нябимдей яляхана сидя пёдна янда термʼ манэˮӈа, поёдиʼ савумдамба, няндиʼ ма: ‹Хасавахаʼ, нясдинюˮ, ӈамгэ няхатиʼ вэнзумдадиʼ?›
27Няби нямда вэнзерʼ пэрмэюмʼ, Моисеймʼ тирцидехэя вахалъйˮ: ‹Хибя сит ервӈэ, судеӈгодаӈэ нид ниʼ ӈабтаса?
28Тей Египетʼ тэнзмʼ мэтамʼ хадавэнд тотревʼ сиˮми хадаванʼ харван?›
29Тарць вади намда, Моисей Египетхад хуныˮ, ехэрана Мадиам янʼ ёндортаӈэ илелъйˮ, таняна сидя хасава нюмʼ хо.
30Тет юˮ поʼ хэˮмяхад, Синаймʼ нюбета пэˮ хойʼ терсяда яхана, нянда лэёмбада ӈэтторта пяʼ мандалкана нувʼ юне ядэлана ӈадимя.
31Тарцямʼ манэць, Моисей пысэйˮ. Сававна манэˮманзь хахаялтеванда серʼ Нумʼ Ервʼ вабцмʼ намда:
32‹Мань нисянат Нумдмʼ, Авраамʼ, Исаакʼ, Иаковʼ Нумдмʼ›. Моисей сейнда хэсь ледада, таняхартʼ сыраць яˮмада.
33Нумʼ Ерв нянда ма: ‹Пибид ӈэхэтат еканˮ, нусьʼ яр хэбидя я.
34Таремʼ сырпаˮни, ненэсянда ӈодˮ Египетхана* Ненэциени таӈылмдамбавамʼ манэˮӈадмʼ, тахадоʼ намдадмʼ, Мань сиддоʼ ӈэдаванзь хаˮмыдмʼ. Тедахавʼ ханьˮ, сит пуняʼ Египетанʼ ӈэдарамбидмʼ›.
35Израильʼ терˮ таремʼ лахана, Моисейхад таяхальядаць: ‹Хибя сит ервӈэ, судеӈгодаӈэ ӈабтаса?› Нумʼ ӈэтторта пиˮ мандалкана ӈадимы нувʼ юне ядэланаʼ ӈудахана тикы Моисеймʼ ервӈэ, ӈэдаӈгодаӈэ ӈэдарада.
36Моисей сиддоʼ Египетхад хана. Египетхана, Няръяна Ямгана, тадтикахад тет юˮ поʼ ямбанʼ, терсяда яхана иʼ хэбилеˮмя серо, ненадо серо манэˮлабтамбавы.
37Тикы ти, Моисей, Израильʼ нюхуˮ таремʼ мамы: ‹Нумʼ еˮэмняндаˮ, хасевˮ нитаˮ поӈгад, мань сиˮни тотревʼ, Нумʼ Вади Вадетамʼ ӈабтаӈгу›+.
38Терсяда яхана Израильʼ терˮ маˮлёвандоʼ мальӈгана, Синай хойʼ ниня нянда лаханавы нувʼ юне ядэланаʼ няʼ, нисянанаˮ нисиˮ няʼ, поӈганандоʼ мэвы, иленя вади нянаˮ таванзь няˮмавы, тикы ти.
39Нисяхабинаˮ нянда намдванʼ нивыˮ харваˮ, сита пиняʼ мэвыˮ, сейдоʼ Египетʼ няʼ ӈэсь,
40Ааронанʼ мамыˮ: ‹Нернаˮ няна миманда хэхэдаваˮ сертаˮ, Египет яхад сиднаˮ ханавы Моисейхав, ӈамгэда хадкэвэкы, ехэраваˮ›.
41Тадтикахад намна хороваʼ сидяӈгмʼ сертаˮ, тикы сядэйнʼ ханмʼ тэвраˮ, хартоʼ ӈудаханандоʼ сертавэхэндоʼ маймбиˮ.
42Нумгавʼ нядандоʼ хэвняʼ сюрхалъйˮ, нувʼ няӈы нумгыхыˮ ӈэвдоʼ туёˮлаванзь миˮйда. Нумʼ Вади вадетиˮ падаркана ӈаниʼ таремʼ пады: ‹Израильʼ терˮ, тет юˮ поʼ ямбанʼ терсяда яхана мэвандаˮ мальӈгана, ханӈэ хадавы Няни тэвраˮмараˮ таняса?
43Нянандаˮ ханавыдаˮ тиˮ – Молох хэхэʼ мяˮ, Ремфан хэхэндаˮ нумгы. Тикыˮ сидяӈгˮ туёˮмандаˮ еˮэмня хартаˮ сертавыдаˮ. Ӈадьбяˮни Вавилонʼ тяхаʼ сиддаˮ ӈэдараӈгудмʼ›.
44Нисянанаˮ нисяˮ терсяда яхана мэбтоʼ, Нумʼ танявамʼ манэˮлабтамбада Хэбидя Мяˮ нянандоʼ танясь. Тикахав Моисеянʼ лаханавы Нумʼ табекоʼ серʼ, Моисейʼ манэˮмы мирбяʼ серʼ сертавы.
45Тад пуна нисянанаˮ нисяˮ Нунʼ ню Иисусʼ* няʼ тикымʼ еˮэйсоˮмахадандоʼ, нисянанаˮ нисиˮ сякат Нумʼ питармы ӈани тэнз ненэциеˮ ямʼ ханаˮмахадандоʼ, тикы янʼ тэвравэдоʼ. Тикы Мяˮ Давидʼ ялэˮ ӈэсондʼ танявы.
46Пыдхавада Нумгад сянавамʼ няˮмавы, Иаковʼ нюˮ нюˮ Нумдʼ туёць, Нумʼ мэсьʼ ямʼ хамэдаванзь хынумда.
47Соломонхав Нумʼ етʼ ӈэда Харадмʼ серта.
48Сямянхат Тюˮуна Мэнахав ӈудахана сертавэхэна ни мыˮ. Нумʼ Вади вадетаʼ вадаˮ тиˮ:+
49Нумʼ Ерв таремʼ ма: ‹Нувʼ няра – Мань ервода ӈамдёсьʼ Ями, я – Ӈэни танасьʼ Ями. Ӈамгэʼ тоˮлаха Мятами сертаӈгудаˮ? Нылана мэлава Ями ханяна ӈэӈгу?
50Ӈабцакаванда тюкуˮ малʼ Мань ӈудаханани сертавыˮ ниˮ ӈаˮ?›
51Вырэйдаˮ, сейдаˮ Нумдʼ ниˮ ӈаˮ, хаводаˮ Нумдʼ ниˮ ӈаˮ, хусувэхэд нисянатаˮ нисиˮ тотревʼ пыдараˮ Хэбидя Индкад пуняʼ ӈадаˮ.
52Ханяӈы Нумʼ Вади вадетамʼ нисянатаˮ нисяˮ нисяˮ таӈылмдамбюˮ? Пыдоʼ Тидˮ Ӈэдаʼ товамʼ нерня вадеˮмэхэрти хадациˮ, пыдараˮ ӈоˮ тедаʼ Сита тадавэӈэ, хадавэӈэ хаядаˮ+.
53Пыдараˮ нувʼ юне ядэланиˮ серʼ Ватомʼ няˮамвэӈэ Тикыʼ серʼ нидациˮ ӈаˮ».



Стефанмʼ пэхэˮна моёсоˮма

54Тикымʼ намда, ӈулиˮ нензюмяˮ, тивдоʼ сякалць нянда сырӈаˮ+.
55Стефанхав Хэбидя Индкана сейда панаць, нувʼ няюʼ саӈомда ӈэдара, таняна Нумʼ ӈарка юнмʼ манэˮӈа, тадтикахад Нумʼ вэняӈы хэвхана нуна Иисусмʼ манэˮӈа+.
56Вахалъйˮ: «Ти, няӈгармы нувʼ нярамʼ маниедмʼ, тадтикахад Нумʼ вэняӈы хэвхана нуна Ненэцяʼ Нюӈэ Нюмдебадамʼ маниедмʼ»+.
57Ӈаркавна тюрыць хаводоʼ талыбиˮ, ӈулиˮ малмбойʼ нянда санэйдˮ,
58марадʼ тяхаʼ ханахая, манябэхэˮна моёˮӈадоʼ. Сырмэхэвˮ паныдоʼ екахая, ӈацекы хасаваʼ – Савлмʼ нюбетаʼ ӈэʼ хэванʼ мэйдоʼ+.
59Стефанмʼ пэˮ ютекахаˮна хутадамбавахандоʼ, Стефан тюрыць ма: «Нумʼ Ерв Иисус, индˮми няˮамˮ»+.
60Пулыта ниʼ нулкая, ӈаркавна тюрыˮлыˮ: «Нумʼ Ервав, тюку сермʼ хэбяхадандоʼ нёр толаˮ». Тикы вадида хэтˮмахаданда индцялма+.





* 7:9 Иосиф – Иаковʼ юкад вата сидя хасава нюхуданда ӈопойдоʼ; няданда Израильʼ ненэциеˮ сидя паӈг ӈадимэхэʼ: Ефремхаʼ Манассияхаʼ (Ср. Илаʼ 37-41 ).

* 7:34 Египет – Палестинахад манэць ядембада яляʼ падёʼ няна ӈэда я. Таняна невхыˮ еврейˮ тет юрʼ поʼ мэвыˮ. Египетʼ терˮ сиддоʼ саць таӈылмдамба пяваʼ серʼ Нумʼ ӈэдавыда.

* 7:45 Нунʼ ню Иисус – еврейʼ вадавна Иешуа. Моисейʼ яӈгувоˮмахад Израильʼ терˮ нерняʼ миндяӈэ тарась.




+ 7:37  Ӈэд 3:22

+ 7:48  Ӈэд 17:24

+ 7:52  Мф 23:37

+ 7:54 Ӈэд 5:33

+ 7:55  Мк 16:19

+ 7:56 Мк 1:10, Мк 16:19, Ӈэд 7:56,

+ 7:58  Ӈэд 8:1, Ӈэд 22:20

+ 7:59  Лк 23:46

+ 7:60 Лк 22:41, Лк 23:34

81Савлкав Стефанмʼ хадаˮмамʼ савуˮӈада.



Хэхэʼ мядмʼ таӈылмдамбаˮма

Тикы яляʼ Иерусалимхана ӈэда Хэхэʼ мядмʼ саць таӈылмдамба пядоʼ, Ӈэдаравыˮ хавна малмбойʼ Иудея яʼ, Самария яʼ тиӈгэвна хаяˮ+.
2Стефанхавмʼ ненэсявна Нумдʼ туётаˮ сюрӈадоʼ, етя ӈарка ярӈэ ӈурдадоʼ.
3Савлкав Хэхэʼ мядмʼ тыеромдамба пяда. Мядоˮмана ядэрць хасев, не мякататоʼ нюхулехэя, сяролава мятʼ пакалпида.



Филиппʼ Самария явна Маймбабцо Юнмʼ минреˮмя

4Тодоʼ яхаˮ хэвэхэвˮ ханяримна ядэркая Маймбабцо Юнʼ вади минреˮ+.
5Таремʼ Филипп Самария яʼ мартʼ тэвˮмахаданда, Христосʼ нямна ненэцяӈгˮ лахана+.
6Ненэцяˮ Филиппамʼ намдˮмахадандоʼ, сертавы ненадо серода манэсоˮмахадандоʼ, Филиппʼ вадесоˮманʼ ӈобнзерʼ инзелеˮ.
7Тиканда ӈока тадаравы ненэциеˮ сёнзя мюд ӈаркавна тюрыць ӈылекаˮ тарпорӈаˮ, ӈокаˮ нябиˮ хэбидоʼ хабэйˮ, мэднаˮ савуворӈаˮ+.
8Тикы мартʼ ӈарка маймбабцо то.

9Тикы маркана Симонмʼ нюбета ӈобˮ хасава илевы, ӈахат тадебцу ӈадимдембавы. Тикахаˮ Самарияʼ терˮ тэри пысаӈгавыˮ. Пыхыдамда ӈамгэхэв ӈулиˮ саць ватаӈэ вадеˮмэда.
10Нюдяˮ, ӈаркаˮ малʼ нянда инзелевыˮ, таремʼ лаханавыˮ: «Ӈаркаˮяӈэ нюмдебада Нумʼ Ныхы, тикы ти».
11Мале сян поʼ ненэцяӈгˮ тадебцу манэˮлабтамбавы, ӈадьбятоʼ нянда инзелевыˮ.
12Нумʼ Параӈодадаваʼ нямна, Иисус Христосʼ нювʼ нямна лаханана Филиппанʼ пунраˮмахавахадандоʼ, хасаваˮ, неˮ хэхэдаӈговыˮ.
13Симон ӈаниʼ пунрэйˮ, хэхэдаӈгоˮмахаданда Филиппахад хэвняʼ ӈобʼ ни ханасˮ, сертавы ненадо серо, ӈарка мутра серо мание, тэри пысаӈга+.
14Иерусалимхана мэнаˮ Ӈэдаравыˮ, Самарияʼ терˮ Нумʼ вадамʼ няˮмавамʼ намдˮмахадандоʼ, няндоʼ Пётармʼ, Иоаннмʼ ӈэдараˮ+.
15Пыдиʼ тэвˮмахадандиʼ Хэбидя Индадмʼ няˮмавандоʼ еˮэмня туёць пэйхаʼ+.
16Хэбидя Индˮ ӈобкартандоʼ ниʼ хаˮмувдавэйсь, пыдоʼ Нумʼ Ерв Иисусʼ нюмлимʼ ныхыць хэхэдавыць+.
17Тадтикахад Пётаркʼ Иоаннхаʼ ӈудидиʼ ниндоʼ мэйдиʼ, тикыриʼ пуд Хэбидя Индадмʼ няˮмаˮ+.
18Симонхав, Ӈэдаравэхэʼ ӈудидиʼ ниндоʼ мэвандиʼ серʼ Хэбидя Индадмʼ няˮмавамдоʼ манэсоˮмахаданда, няндиʼ есь тэвра,
19манзь ханада: «Няни тикы ныхымʼ тадиʼ, ӈудини хибяриʼ ниʼ мэбˮни, Хэбидя Индадмʼ няˮмаӈгуˮнивʼ».
20Пётаркав нянда ма: «Нумʼ тавымʼ есяхана тэмда таслар, тиканда харт ненэй есяр, харт хаˮмахананд ӈэя.
21Нумʼ сякана сеяр тидпойˮ ни ӈаˮ. Тюку серкана ӈамгэхэрт пеляр, еˮяр яӈгу.
22Тадхав, тюку вэва ӈэвамд хаехэя, Нумʼ Ерванʼ туёсˮ. Масиˮ сейхананд ӈэда тарця инд ӈудмʼ Нумʼ хаˮавраӈгуда.
23Ӈабцани мань мание, сёнзяр саць тидорик, сиякахад перен».
24Симонхав таремʼ ма: «Хэтвы вадидиʼ няни товоӈгад, еˮэмняни Нумʼ Ерванʼ туёˮӈадиʼ».
25Ӈэдаравэхэвахаʼ ненэцяӈгˮ манэˮмыдиʼ вадесоˮмахадандиʼ, Нумʼ Ервʼ вадамʼ вадесоˮмахадандиʼ, Иерусалиманʼ салъяхаʼ, таняʼ мимахандиʼ Самарияʼ терˮ ӈока хардахаˮна Маймбабцо Юнмʼ минреӈахаʼ+.



Эфиопияʼ терʼ несэйвоˮма

26Нумʼ Ервʼ юне ядэлана Филиппанʼ ма: «Юркадˮ, ядембада яʼ няюʼ, Иерусалимхад Газанʼ миндя терсяда яʼ сехэрыʼ няʼ ханьˮ»+.
27Юркˮмахаданда, хая. Ти, ӈобˮ Эфиопияʼ термʼ хо. Тикы Эфиопияʼ не параӈодаʼ – Кандакияʼ хусувэй илебцмʼ лэтмбада марцьхыӈэ тарана хабтмы хасава ӈэвы. Нумдʼ туёˮманзь Иерусалиманʼ ханˮмы.
28Пуняʼ минзь, юномʼ мэта ваносавэй хананда ниня ӈамдё, Нумʼ Вади вадета Исаияʼ падвы падармʼ толабавы.
29Хэбидя Индˮ Филиппанʼ ма: «Тайкуй ханʼ няʼ ханьˮ»+.
30Филипп хананʼ сюрамба тэвванда серʼ, Нумʼ Вади вадета Исаияʼ падвы падармʼ толабавамда намда, вахалъйˮ: «Тиканда толабадамд хамэдамбир?»
31Пыда ӈаниʼ ма: «Сяˮня хамэдаӈгув, сиˮми нерняʼ пэртя хибяхарт ни яӈгуˮ?» Тадтикахад Филиппамʼ ханʼ ниʼ хэвханда ӈамдувнзь хаӈада.
32Хэбидя Падаркад толабада вадахавˮ тарцяˮ ӈэвыˮ: «Ханолаванʼ тэвравы хуʼ тоˮлаха ӈэвы, хувоˮ таре пидабадаʼ нерня мэна хуʼ суюдаревʼ мунзи. Пыда нянда симʼ нида мэсˮ.
33Сита сяцялмдембиць, тидˮ ӈэда судеӈговахана нидонзь судеˮ. Иланда яʼ няд мармы. Тиканда Нюта нюˮ хибя ӈэвамʼ хибя вадетада?»
34Хабтмы хасава Филиппанʼ ма: «Ябткоенʼ манˮма, хибяʼ нямна Нумʼ Вади вадета лахана? Харта нямнанда лахананакы, ӈулиˮ ӈани хибямʼ вадетакы?»
35Тиканда Филипп тюку Хэбидя Падаркана паддахат пяхая, Иисусʼ нямна ӈэда Маймбабцо Юнмʼ вадеˮӈа+.
36-37Таремʼ сехэрэвна мимандиʼ серʼ ӈамгэхэв идʼ хэванʼ тэвъяхаʼ, хабтмы хасава вахалъйˮ: «Иˮ ти, хэхэдаӈговахадани ӈамгэ сиˮми табˮламби?»*
38Тикахавахад ханмʼ нулта табеку, пыдиʼ сидябтыʼ итʼ хаˮамъяхаʼ. Филипп хабтмы хасавамʼ хэхэдада.
39Икад тарпˮмахадандиʼ, Нумʼ Ервʼ Индˮ Филиппамʼ лакриʼ ханада*, хабтмы хасавахав ӈаниʼ нида манэсˮ, харта сехэрэвнанда маймба хая.
40Филипп Азот марˮмана ӈадимя, таремʼ миманда серʼ, хусувэй хардахана, Кесария мартʼ тованда ӈэсондʼ, Маймбабцо Юнмʼ минре.






* 8:37 Ханяӈы ӈудахана падвы падаркаˮна пады: Филиппахав нянда ма: «Инд яданʼ пунрёховабат, таремʼ ӈэява» Нябиюмʼ ма: «Иисус Христос Нумʼ Ню ӈэванʼ пунрыдмʼ».

* 8:39 Ханяӈы ӈудахана падвы падаркаˮна таремʼ пады: «Хэбидя Индˮ хабтмы хасаванʼ хаˮмыˮ, Филиппахавмʼ Нумʼ Ервʼ юне ядэлана ханада».




+ 8:1 Ӈэд 22:20, Ин 16:2, Мф 10:23

+ 8:4 Мк 4:14, Ӈэд 11:19

+ 8:5 Ӈэд 6:5, Ӈэд 21:8

+ 8:7 Лк 4:35, Мк 16:17-18

+ 8:13 Мф 28:19, Ӈэд 16:33, Ӈэд 18:8

+ 8:14 Ӈэд 1:8

+ 8:15 Ӈэд 2:38

+ 8:16 Мф 28:19, Ӈэд 19:5, Ӈэд 10:44, Ӈэд 11:15

+ 8:17 Ӈэд 9:17, Ӈэд 19:6

+ 8:25 Ин 4:39

+ 8:26 Ӈэд 5:19, Ӈэд 10:4, Ӈэд 11:13, Ӈэд 12:7, Ӈэд 27:23

+ 8:29 Ӈэд 10:19

+ 8:35 Лк 24:27

Савлʼ несэйвоˮма

(Ӈэд 22:6-16; 26:12-18)

91Савлкав Нумʼ Ервʼ тохоламбади хадаванʼ харва, тамна яˮавла вэнзумда. Ӈарка ханондананʼ то+.
2Нумʼ Ервʼ Минмʼ нёдани хобˮнанда, хасава, не ӈэбтоʼ ӈодˮ, сярхая Иерусалиманʼ тэволаванда еˮэмня, няданда Дамаск маркана ӈэда маˮлюӈгалава мякˮ минди тарана падро хаӈа.
3Таняд хэˮмяхаданда, Дамаскʼ хэванʼ тэвванда серʼ, лакриʼ нувʼ няд сита яля ялэмда+.
4Янʼ моˮнэйˮ, тадтикахад нянда лаханана вабцмʼ намда: «Савлэй, Савлэй! Ӈамгэданд Сиˮми таӈылмдамбин?»
5Савл ма: «Нумʼ Ервав, Пыдар хибян?» Нумʼ Ервхав ма: «Мань ти, таӈылмдамбадар Иисусадмʼ.*
6Тедахавʼ юркадˮ, мартʼ ханьˮ, ӈамгэмʼ пэрмамд нянд вадетадоʼ».
7Нянанда ядвыˮ ненэцяӈгавˮ вабцмʼ намдбатоʼ ӈодˮ, хибяхартмʼ нись маниеˮ, тэри ӈопой янʼ собкаˮ.
8Савлкав яʼ нид юркыˮ, сэвта няӈгарабˮ ӈоˮ, ӈамгэхэртмʼ ни маниеˮ, ӈудахаданда вадарць Дамасканʼ тэврадоʼ.
9Няхарˮ яляʼ ямбанʼ хуркари сэвсиˮ вуни ӈаворˮ, вуни идарˮ.
10Дамаскахана Ананиямʼ нюбета Иисусʼ тохолирмʼ нёдана танявы, сэвхата Нумʼ Ерв ӈадимы, нянда ма: «Анания!» Пыда ма: «Нумʼ Ервав, маньнёˮ»+.
11Нумʼ Ервхав нянда ма: «Юркадˮ, Тидˮӈэ нюмдебада сехэрэнʼ ханьˮ, Иудаʼ мякана Савлмʼ нюбета Тарсʼ термʼ пюрˮ, пыда туёˮӈа»+.
12Савлʼ сэвханда ӈадимы тарцясь: Ананиямʼ нюбета ненэцьʼ Савланʼ тось, сэвта савумаʼ еˮэмня ӈудида ниндя мэвы.
13Анания маˮнивʼ: «Нумʼ Ервав, ханзерˮ тикы хасаваʼ Иерусалимхана Пыдар ненэцяӈгаˮнат вэнзумдёˮми, мань ти, ӈока ненэцяӈгад намдынась.
14Тедаʼ тюкохованʼ Нюммананд Сит ханди сярваʼ еˮэмня, ӈарка ханонданиˮ ватоʼ серʼ товы нивʼ ӈаˮ».
15Нумʼ Ервхав нянда ма: «Ханьˮ, ӈабцакаванда пыда Мань тэравы мирвами, ӈани тэнз ненэцяӈгˮ, параӈодахатоʼ, Израильʼ нюхуˮ Нюмни хурка ӈэвамʼ вадеˮмаʼ еˮэмня тэравэми.
16Мань нюмни еˮэмня сян пирувна маяндормамда, Мань ти, нянда манэˮлабтаӈгув»+.
17Ананияхав хая, тикы мятʼ тю, ӈудида Савлʼ ниʼ мэˮмахаданда ма: «Савл няв, тальняʼ ядванд серʼ, нянд ӈадимы Иисус – Нумʼ Ерв сэват савумаʼ еˮэмня, Хэбидя Индкана панванд еˮэмня нянд сиˮми ӈэдарась»+.
18Тикыринда ӈодˮ Савлʼ сэвхат сявʼ тоˮлахакоˮ мантэядˮ, сэвда савума. Нулкая, хэхэдаӈгу.
19Ӈавороˮмахаданда ныхырӈа.



Савлʼ Дамаскахана лаханаˮма

Сянхав яляʼ Иисусʼ тохолирмʼ нёданиˮ няʼ Дамаскахана мэˮ.
20Таминда ӈодˮ маˮлюӈгалава мякаˮна Иисусʼ Нумʼ Нюʼ ӈэвамʼ вадець пяда.
21Тиканʼ инзеленаˮ малʼ ӈокхандоʼ пысаӈга маˮ: «Тюкохов Иерусалимхана тикы нюмгана ханди хадаванзь нёракуˮмы ни ӈаˮ? Тюконʼ тедаʼ ненэцие сярхая, ӈарка ханонданахаˮ ханаванзь товы нивʼ ӈаˮ».
22Савлкав нявʼ-нявʼ вадида мэберӈаˮ, Иисусʼ – Христосʼ ӈэвамда вадеˮӈа. Дамаскахана иленяˮ иудейхавˮ вадахата тэри ханерцялмаˮ+.



Савлʼ иудейхат хунˮма

23Мале сян яляʼ хэˮмяхад, иудейˮ ӈобнзерʼ Савлмʼ хада тасладоʼ+.
24Савлкав тикы индоʼ ӈудмʼ теневавэда. Пыдоʼ сита хадаванзь писавэй ялэˮ харадʼ марядмʼ лэтамбиˮ.
25Иисусʼ тохолирмʼ нёданаˮ пиʼ нянда тоˮ, Савлмʼ паӈгалмы ӈэсяʼ мюня марядʼ ядувна тасиʼ хаˮаврадоʼ.



Савлʼ Иерусалимхана мэˮма

26Савл Иерусалиманʼ тэвыˮ, Иисусʼ тохолирмʼ нёдани хахаялтемба пя, пыдхавадоʼ сейдоʼ нянда пинаˮ, Иисусʼ тохолирмʼ нёдана ӈэваханда ниˮ пунрюˮ.
27Тиканда Варнавахав нянанда ханада, Ӈэдаравэхэˮ тэврада, тадтикахад няндоʼ вадеˮӈада: ханзерˮ Савл ядванда серʼ, Нумʼ Ервмʼ манэˮмы, Нумʼ Ерв нянда ӈамгэмʼ вадеˮмы. Дамаскахана Иисусʼ нювмʼ ныхыць сейнда нись пинˮ, лаханаˮмида ӈаниʼ вадеˮяда+.
28Савл нянандоʼ мэбта, Иерусалимʼ помна таӈга ядэрцеты, Нумʼ Ервʼ нювмʼ ныхыць, сейнда нись пинˮ лаханасеты.
29Пыда грекʼ вадамʼ мэти еврей няць лаханкурцеты, тасалкурцеты. Пыдхавадоʼ сита хадаваʼ няюʼ ӈаць+.
30Ӈобнзерʼ пунрё нида тикыʼ нямна намдˮмахадандоʼ, сита Кесариянʼ ханаˮ, тикахад Тарсанʼ ӈэдарадоʼ+.
31Тадхав Иудея яʼ тиӈгэвна, Галилея яхана, Самария яхана Хэхэʼ мяˮ таӈгамыˮ, мэйрэйˮ. Нумʼ Ервмʼ пилюць иле, Хэбидя Индкад ӈэда таӈгабцомʼ нядˮмяць ӈокмы.



Энеймʼ савумдаˮма

32Таʼ ёльцьӈгана таремʼ серˮ хая; Пётр ханяримна-таняримна ядэроˮмахаданда, Лидда маркана илениˮ Нумʼ ненэцяӈгˮ хая.
33Таняна Энеймʼ нюбета ӈобˮ хасавамʼ хо. Тикы ненэцьʼ сидндет поʼ, няби хэвнда хабэйта, ваˮавнда ниня юседавы.
34Пётр нянда ма: «Эней, сит Иисус Христос савумдамби, юркадˮ, ваˮавар маˮлаˮ», таминда ӈодˮ Эней юркыˮ+.
35Лиддахана иленяˮ, Сарон яʼ терˮ малʼ сита манэць, Нумʼ Ерванʼ тильтеядˮ.



Тавифамʼ илебтеˮмя

36Иоппа маркана ӈобˮ не, Тавифамʼ нюбета Иисусʼ тохолирмʼ нёдана не танявы. Грекʼ вадавна Доркас, хамэдита ябтакоця тыʼ тэнз. Хуркари сава серо сертабавы, ӈаворида маӈгбадахаˮ нись сяйˮ мипвыда+.
37Таʼ ёльцьӈгана хаӈгулыˮ, тика яӈгума. Халтаˮмахадандоʼ, тюˮуй лабэтʼ мэдоʼ.
38Лидда Иоппахад хахаявы, Иисусʼ тохолирмʼ нёданаˮ, Пётрʼ тикахана мэвамʼ намда, сидя хасавамʼ сита таремʼ хонраванзь ӈэдараˮ: «Нянаˮ тось нён лэкдаˮ».
39Пётаркав юркыˮ, нянандиʼ хая, тэвˮмахадандоʼ, тюˮуй лабэтʼ ханадоʼ. Сита яртаˮ сэра неˮ сюртеˮ, нянда Доркасʼ илеванда мальӈгы сэдвы имбытадо, тюˮуй паны манэˮлабтамба пяˮ.
40Пётр тикахана мэни малʼ пинякуʼ ӈэдараˮмахаданда, пулыбтё туёць пэйˮ. Тадтикахад неʼ пыхыданʼ сюрхалкая, вахалъйˮ: «Тавифа, юркадˮ». Не сэвда няӈгарӈа, Пётармʼ манэˮманда серʼ, тюˮуʼ ӈамдыˮ+.
41Ӈудамда ненʼ вэӈгалада, ӈудахаданда няˮамба, юркабтада. Тадтикахад Нумʼ ненэцие, сэра не ханъяда. Сякандоʼ иленяӈэ нултада+.
42Тикы серʼ юнда Иоппаʼ тиӈгэвна хэˮмяхад, ӈока ненэцьʼ Нумʼ Ерванʼ пунрэядˮ.
43Пётаркав Иоппахана хоб мэядамбада Симонʼ мякана тамна мале сян яляʼ иле.






* 9:5-6 Ханяӈы ӈудахана падвы падаркаˮна тамна таремʼ пады: «Тюрʼ наряхад пуняʼ ӈэсь пыдар нянанд вэва ӈэӈгу. 6. Пыда сейнда хэсь, ледре ма: ‹Нумʼ Ервав! Ӈамгэмʼ серта сиˮми табэдаӈгун?›»




+ 9:1 Ӈэд 8:3, Ин 16:2

+ 9:3 Ӈэд 22:6-11, Ӈэд 26:12-18

+ 9:10 Ӈэд 22:12,

+ 9:11 Ӈэд 21:39, Ӈэд 22:3

+ 9:16 Ӈэд 20:23,

+ 9:17 Ӈэд 8:17, Ӈэд 19:6

+ 9:22  Ӈэд 18:28

+ 9:23 Ӈэд 20:3, Ӈэд 23:30

+ 9:27 Ӈэд 4:36, Ӈэд 13:2, Ӈэд 15:36,

+ 9:29 Ӈэд 6:1

+ 9:30 Ӈэд 11:25

+ 9:34 Ӈэд 3:6

+ 9:36  Ин 13:14,

+ 9:40 Мф 9:25, Ӈэд 28:8,

+ 9:41 Мк 1:31, Мк 5:41, Мк 9:27, Ӈэд 3:7

Корнилийʼ Пётармʼ хаёˮмя

101Кесарияхана Корнилиймʼ нюбета ӈопой хасава илевы. Италияʼ саюˮ мандалкад* юрˮ саюʼ ӈэвахана мэнаӈэ таравы.
2Мядʼ терсавэйʼ пыда Нумдʼ пинана, Нумʼ ватоʼ серʼ илена ненэцьʼ ӈэвы. Ӈаворида маӈгбадахаˮ нись сяйˮ мипвыда, тика хусувэхэд Нумдʼ туёˮмы+.
3Ялей няхарˮ часʼ пиркана Нумʼ юне ядэлана сэвхата тидпойˮ ӈадимя, нянда ма: «Корнилий!»+
4Пыдхавада нянда сылаванда серʼ, сейнда хэсь маˮнивʼ: «Нумʼ Ервав, ӈамгэ?» Нувʼ юне ядэлана нянда ма: «Пыдар туёсоˮмид, ӈэвасэймʼ мипвыд Нумдʼ тэвыдˮ. Нумʼ сит тене+.
5Тадхав ненэциед Иоппанʼ ӈэдараˮ, Пётрӈэ нюмдебада Симонмʼ хайˮ.
6Пыда хоб мэядамбада Симонʼ мякана мядиˮмярӈа, мята явʼ хэвхана ӈа*»+.
7Лаханакурць няˮмэнда нувʼ юне ядэланаʼ хэˮмяхад, Корнилий сидя манзаранамда, тадтикахад нянанда мэнахат Нумʼ ватоʼ серʼ илена саюмда хаӈа.
8Техэ малханда серта серʼ вадесоˮмахаданда, сиддоʼ Иоппанʼ ӈэдара.
9Нябимдей яляхана мартʼ тэвотавандоʼ ёльцьӈгана, Пётр харадʼ ниʼ туёˮманзь танэйˮ. Яляʼ ерˮ ӈэвы+.
10Ӈаворманʼ харбилыˮ. Ӈаворˮ сертабавахандоʼ, лакриʼ сэвда вомаˮ, сэвхата ӈамгэхэв ӈадимя.
11Няӈгарада нувʼ нярахад, ӈамгэхэв тетмʼ ёӈота, лехэбтёда ӈарка тохоˮлаха ӈэсяʼ янʼ хаˮмотанамʼ манэˮӈа.
12Мюнянда хуркариˮ тетмʼ ӈэта яʼ сармикˮ, яʼ нимня нензартаˮ, нувʼ сармикˮ мэˮ.
13Нянда миндя вабц хэӈгада: «Пётр, юркадˮ, хадад, тикахад ӈамд».
14Пётаркав ма: «Нумʼ Ервав, таремʼ нидмʼ харваˮ, мань няӈгани сяхаӈгартʼ тарця нанзакабтада, сяˮмэй ӈамгэмʼ нидмʼ пэрцятуˮ».
15Тикыʼ пуд нябимдейʼ вабц со: «Нумʼ хабтумдавэхэвмʼ нанзакабтадаӈэ нёр толабюˮ»+.
16Няхарʼ таремʼ со, тадтикахад ӈэсяʼ тикыри минда нувʼ няранʼ пееˮрэйˮ.
17Харта манэˮмэхэнда инда хэбилеˮмяхад, Пётр тикыʼ ӈамгэ ӈэваʼ нямна ида ядэлыˮ. Таʼ ёльцьӈгана Корнилийʼ ӈэдаравыˮ хасаваˮ Симонʼ мядмʼ хонрахая хоˮмахадандоʼ, марядʼ хэванʼ нулъядˮ.
18Ӈаркавна тюрыць хонаркуˮ: «Симон – Пётрӈэ нюмдебададоʼ тюкохона мэбтавʼ?»
19Пётрʼ манэˮмэнда нямна инда ядэртанʼ, Хэбидя Индˮ нянда ма: «Ти, няхарˮ хасава сит пюрӈа,+
20юркадˮ, тасиʼ хаˮмадˮ, тадтикахад инд таециˮ нянандоʼ ханьˮ. Мань нянд ӈэдарэйнась».
21Пётр Корнилийʼ ӈэдаравы ненэцяӈгˮ тасиʼ хаˮмыˮ, вахалъйˮ: «Пюрта ненэцялаˮ мань, ӈамгэ серʼ еˮэмня няни тодаˮ?»
22Пыдоʼ маˮ: «Корнилий юрˮ саюʼ ӈэвахана мэна, тидˮ ӈэда хасава, тика Нувмʼ пилюˮӈава, хусувэй иудейʼ тэнзмʼ мэта нямнанда сава вади мэˮӈа. Нумʼ юне ядэлана, Корнилийʼ лахарёмд намдванда еˮэмня, мяканда сит хаманзь табековы»+.
23Тиканда Пётр мятʼ сиддоʼ хаӈа, мядиˮмялабтэйда. Нябимдей яляʼ юркˮмахаданда, нянандоʼ хая. Ханяӈы Иоппахад ӈэда Нумдʼ пунрёда хасев нида ӈаниʼ нянанда хаяˮ.
24Тикы пуй яляʼ пыдоʼ Кесариянʼ тэвыдˮ. Корнилийхав сиддоʼ ӈате, няданда перена нида, сава хахаялтемба нида маˮла.
25Пётрʼ мятʼ тюӈгатанаханда, неранда няд Корнилий ӈадимя, нянда ӈэхэˮ моˮнэйˮ, ӈэвамда хаˮавра+.
26Пётаркав нид лахана тюˮуʼ юркабтада, ма: «Юркадˮ, мань ти, ӈобтаремʼ ненэцяндмʼ».
27Нид нянанда лаханакурманда серʼ, мятʼ тю. Мядʼ мюня маˮлёвы ӈока ненэцие манэˮӈа.
28Няндоʼ ма: «Пыдараˮ теневадаˮма, иудейʼ ӈани тэнз ненэцяӈгана лаханакурць, ӈани тэнз ненэцямʼ хахаялтемба ни серосˮ, маньзяв няни Нумʼ таремʼ ӈадимдеда; мань ӈобкарт ненэцямʼ нанзакабтадаӈэ, сяˮмэйӈэ толабабˮни ни тараˮ+.
29Ӈадьбяˮни сиˮми хаёˮмяхадандаˮ, пуняʼ нись ӈаˮ, тамини тодмʼ. Тиканда мань хонаркудмʼ; ӈамгэ серʼ еˮэмня сиˮми ханзадаˮ?»
30Корнилий ма: «Тет яляʼ тяхана тевʼ ёльцьӈгана*, ялей няхарˮ часхана мань харˮни мяканани туёˮӈадамзь. Лакриʼ яберена сэрˮ панымʼ мэта хасава нерни няʼ нулъйˮ.
31Тика вахалъйˮ: ‹Корнилий! Нумʼ туёсоˮмамд намдавэда, ӈэвасэймʼ мипвыд тенейда.
32Ненэциед Иоппанʼ ӈэдараˮ, Пётрӈэ нюмдебада Симонмʼ хайˮ, пыда хоб мэядамбада Симонʼ мякана мядиˮмярӈа. Мята явʼ хэвхана ӈа*›.
33Тамини ӈодˮ ӈэв нянд ӈэдарадмʼ. Пыдар товар сава ӈэˮнивʼ. Тедаʼ ти, тюкохона Нумʼ сякана мэнаӈэ Нумʼ Ервʼ нянд табекоˮмида намдувнзь маˮлываˮ».



Корнилийʼ мякана Пётрʼ лаханаˮма

34Пётр вахалъйˮ: «Нумʼ хусувэй ненэцяӈгана тидˮ ӈэвамʼ ненэся хамэдав,
35ӈамгэри ненэцяʼ тэнзʼ ӈэбта ӈодˮ Нянда пинанахав, таʼ ӈэда серо сертабадахав Сякананда сава.
36Иисус Христосʼ серʼ таӈгабцоʼ нямна ӈэда Маймбабцо Юнмʼ ӈадимдемба, Нумʼ Израильʼ нюхуˮ Вадамда ӈэдаравы. Иисус Христосхав хусувэй хибяʼ Нумʼ Ерв ӈэˮнивʼ.
37Иоаннʼ вадеˮмы хэхэдаӈговаʼ пуд, Галилеяхад хана Иудея яʼ тиӈгэвна ӈэвыˮ серкат теневадаˮма+.
38Нумʼ Хэбидя Индкана, Ныхыхынанда Назаретʼ тер Иисусмʼ ханзерˮ юритеˮмяхад ӈаниʼ теневадаˮма. Пыда яʼ тиӈгэвна ядэрць сава серо ӈадимдемби, хусувэй няˮмаравымʼ савумдамби. Таӈговна ханя, Нумʼ Нянанда мэсь+.
39Иерусалимхана, иудейˮ ӈани яхана хусувэй Манзараˮмида маниевэӈэ маняˮ малʼ тиваˮ. Лярцьʼ пянʼ ӈыдахая ненэциеˮ хадавэхэв Пыда ти.
40Нумгавʼ Сита няхаромдэй яляхана яӈорʼ илебте, ӈадиберць ныхымʼ Нянда миˮӈась.
41Хусувэй ненэцяндʼ нись ӈадиберˮ, Нумʼ ӈахакуд тэравы сырмэӈэ тарана няринаˮ ӈадиберӈась; яӈгумы ненэциеˮ поӈгад Илелоˮмахаданда Нянанда ӈавормэӈэ, идармэӈэ таравы няринаˮ ӈадиберӈась.
42Илениˮ, хавыˮ ненэциеˮ судеӈгодаӈэ Нумʼ Сита ӈабтаˮмамʼ ненэцяӈгˮ вадеˮманаˮ еˮэмня, ӈадимдембаванаˮ еˮэмня Пыда сиднаˮ табэдась+.
43Хусувэй Нумʼ Вади вадетаˮ Нямнанда таремʼ лаханаˮнёˮ: ‹Хусувэй Нянда пунрёда, Пыда нюмда ныхыць, хэбяхыда хаˮавравыˮ ӈэӈгуˮ›»+.



Ӈани тэнз ненэциеˮ Хэбидя Индадмʼ няˮмаˮма

44Пётр тикы вади хэтыбаванда мальӈгана, вадахаˮ инзелена хусувэй ненэцяндʼ Хэбидя Индˮ хаˮмыˮ.
45Ӈани тэнзмʼ мэтиˮ ненэциеˮ ниʼ Хэбидя Индадʼ хаˮамванʼ Пётаркана товыˮ матнава мэсыдмʼ мэˮмыˮ пунрёдаˮ тэри пысэйдˮ.
46Тикандоʼ хуркари яӈга вадавна лаханавахандоʼ, Нувмʼ ӈарцуˮмахандоʼ инзелеˮниˮимʼ. Тика Пётр вахалъйˮ:+
47«Тюкуˮ ненэцяˮ маняˮ сиднаˮ тотревʼ Хэбидя Индадмʼ няˮмаˮ. Сиддоʼ икана хэхэдаӈго хибя табта?»+
48Пётр сиддоʼ Иисус Христосʼ нювмʼ нядˮмяць хэхэдаӈго табэдэйда. Тадтикахад мале сян яляʼ нянандоʼ мэсь сита хонраˮ+.






* 10:1 Италияʼ саюˮ мандалˮ – матˮ юрˮ саю.

* 10:6 Ханяӈы ӈудахана падвы падаркаˮна тамна таремʼ пады: «Мядʼ терсавэйʼ ӈэдавы ӈэванд еˮэмня нянд тарани вади хэтаӈгу».

* 10:30 Ханяӈы ӈудахана падвы падаркаˮна тамна таремʼ пады: «нива ӈавормамʼ мэць».

* 10:32 Ханяӈы ӈудахана падвы падаркаˮна тамна таремʼ пады: «Тэвˮмахаданда нянанд лаханакурта».




+ 10:2 Мф 8:10, Лк 7:4-5

+ 10:3 Ӈэд 3:1

+ 10:4 Ӈэд 8:26,

+ 10:6 Ӈэд 9:43

+ 10:9 Ӈэд 11:5-14

+ 10:15 Мк 7:15-16,

+ 10:19 Ӈэд 8:29

+ 10:22 Лк 7:4-5

+ 10:25  Ӈэд 16:29

+ 10:28 Ин 4:9, Ин 18:28

+ 10:37 Мк 1:14

+ 10:38 Мф 3:16, Ин 1:32-33, Мф 4:24, Лк 13:16

+ 10:42 Ин 5:22, Ӈэд 17:31,

+ 10:43 Лк 24:27,

+ 10:46 Мк 16:17,

+ 10:47 Ӈэд 2:4

+ 10:48 Ӈэд 2:38

Пётрʼ Иерусалимхана ӈэда Хэхэʼ мятʼ лаханаˮма

111Иудеяхана мэнаˮ Ӈэдаравыˮ, пунрёдиˮ няʼ, ӈани тэнз мэтиˮ ненэциеˮ Нумʼ вадамʼ няˮмавамʼ намдадоʼ.
2Пётрʼ Иерусалиманʼ тэвˮмахаданда, матнава мэсыдмʼ мэˮмыˮ пунрёдаˮ нянда вэвакумдыˮ,+
3маˮ: «Матнава мэсыдмʼ ниня мэтиˮ мятʼ тюӈгавэнанёˮ, нянандоʼ ӈавормэнанёˮ»+.
4Пётаркав серта серʼ няндоʼ вадеˮӈада:
5«Иоппа маркана мань туёпаˮни, лакриʼ сэвни вомзь, нувʼ нярахад тасиʼ хаˮмотана тетмʼ ёӈота, лехэбтёда ӈарка тохоˮлаха ӈэсямʼ манэˮӈадамзь, няни хаˮмотась+.
6Таняʼ сылывˮ, тад тяхасовна манэˮмани, мюнянда тетмʼ ӈэта яʼ сармикˮ, пэдарахана иленя сармикˮ, яʼ нимня нензартаˮ, нувʼ сармикˮ мэˮ.
7Тадтикахад няни лаханана вабцмʼ намдадмʼ: ‹Пётр, юркадˮ, хадад, тикахад ӈамд›.
8Маньзяв мадмʼ: ‹Нумʼ Ервав, таремʼ нидмʼ харваˮ, мань няӈгани сяхаӈгартʼ тарця нанзакабтада, сяˮмэй ӈамгэмʼ нидмʼ пэрцятуˮ›.
9Тикыʼ пуд нябимдейʼ ӈаниʼ нувʼ няд вабц со: ‹Нумʼ хабтумдавэхэвмʼ нанзакабтадаӈэ нёр толабюˮ›+.
10Няхарʼ таремʼ со, тадтикахад малʼ ӈаниʼ нувʼ няранʼ пееˮрэядˮ.
11Тикыринда ӈодˮ, Кесарияхад няни ӈэдаравыˮ няхарˮ хасава, мэсьʼ мяˮнаˮ хэванʼ нултадоʼ.
12Ини таециˮ нянандоʼ хэсь Хэбидя Индˮ сиˮми табэда. Мань тюкуˮ матˮ нями няць хаядмʼ, тадтикахад маняˮ тикы хасаваʼ мятʼ тэвынаˮ+.
13Пыда харта мякананда ханзерˮ нувʼ юне ядэланамʼ манэсоˮмамда нянаˮ вадеˮӈась. Нувʼ юне ядэлана нернянда няʼ нулкая таремʼ мамы: ‹Ненэциед Иоппанʼ ӈэдараˮ, Пётрӈэ нюмдебада Симонмʼ хайˮ+.
14Мядʼ терсавэйʼ малʼ ӈэдавыˮ ӈэвандаˮ еˮэмня, нянд тарани вади хэтаӈгу›.
15Лахана пэˮмахадани, ханзерˮ маняˮ нянаˮ нюртеˮэʼ Хэбидя Индˮ хаˮманзаˮ, таремʼ няндоʼ Хэбидя Индˮ хаˮмыць+.
16Тикы ёльцьӈгана Нумʼ Ервʼ хэтвы тарць вади тензибтедамзь: ‹Иоаннхав икана хэхэдаӈгусь, пыдхавараˮ Хэбидя Индкана хэхэдавэдаˮ ӈэӈгудаˮ›+.
17Нумʼ Ерв Иисус Христосанʼ пунраˮмахаданаˮ, Нумʼ нянаˮ тавэмʼ ӈобтаремʼ няндоʼ миˮмы, тиканда маньехэван Нумдʼ пуняʼ ӈэсь ныхыми таня?»+
18Тикымʼ намдˮмахадандоʼ, сёнзьтоʼ мюйˮ таӈгамъядˮ, Нувмʼ ӈарцуць таремʼ маˮ: «Тиканда Нумʼ ӈани тэнз ненэциеˮ малсяда илмʼ няˮмавандоʼ еˮэмня, хэбяхыдоʼ хае таслархавэданёˮ».



Антиохияхана ӈэда Хэхэʼ мяˮ

19Стефанʼ пуд ӈадимы таӈылмдаӈговаʼ нид, тодоʼ яхаˮ хэвыˮ ненэцяˮ Финикия яʼ, Кипр ӈоʼ, Антиохия марадʼ ӈэсондʼ тэввыдˮ, иудейрихиˮ Нумʼ вади минревыˮ+.
20Ханяӈыдоʼ Кипрхад ӈэдаˮ хасаваˮ ӈэвыˮ, ханяӈыдоʼ Киренеʼ терˮ. Антиохиянʼ тэвˮмахадандоʼ Нумʼ Ерв Иисусʼ нямна ӈэда Маймбабцо Юнмʼ минре, еллинхаˮ вадець пэядˮ.
21Нянандоʼ Нумʼ Ервʼ ӈуда ӈэсь, мале ӈока ненэцьʼ пунраˮмахадандоʼ Нумʼ Ерванʼ тильтеядˮ.
22Иерусалимхана ӈэда Хэхэʼ мятʼ тикыʼ нямна юн тэвыˮ, тадтикахад Антиохиянʼ Варнавамʼ ӈэдараˮ+.
23Тэвˮмахаданда таняна Нумʼ сянаваʼ ӈарка ӈэвамʼ манэˮӈа, маиˮ, тадтикахад хусувэй хибянʼ инда яданʼ Нумʼ Ервмʼ хахаялтемба табекурӈа.
24Варнавахав Хэбидя Индкана панта, пунрёбцода мэё, сава ненэцьʼ ӈэвы. Тиканда ӈока ненэцьʼ Нумʼ Ерванʼ тэвыдˮ+.
25Тикыʼ пуд Варнава Савлмʼ пюванзь Тарс янʼ нэкалӈада,+
26хоˮмахаданда Антиохиянʼ тэврада. Пыдиʼ наӈэдя поʼ Хэхэʼ мякана маˮлюркая, мале ӈока ненэцие тохоламбихиʼ. Антиохияхана сямянхат нюртеˮэʼ тикы Иисусʼ тохолирмʼ нёдани Христосʼ ненэцяˮӈэ вадеˮлыдоʼ.
27Тикы ялэˮ ёльцьӈгана Антиохиянʼ Иерусалимхад Нумʼ Вади вадетаˮ тоˮ+.
28Ӈобтоʼ, Агавмʼ нюбета юркыˮ, Хэбидя Индадмʼ нядˮмяць тад тованда сюдбя сэрадʼ яʼ тиӈгэвна товамʼ вадеˮӈа. Сяхаӈгавʼ тарця сэрад Клавдий Римʼ ӈарка параӈодаʼ параӈодадаваʼ мальӈгана ӈэвы+.
29Иудеяхана иленя пунрёдиˮ няхатоʼ Иисусʼ тохолирмʼ нёданаˮ хусувэй харта пирувнанда нядˮмамʼ ӈэдараванзь таслаˮ.
30Таремʼ сертадоʼ, тадтикахад маˮлавыдоʼ Варнаваʼ, Савлʼ серʼ Хэхэʼ мядʼ ӈарктахаˮ ӈэдарэйдоʼ.






+ 11:2 Ӈэд 15:1,

+ 11:3 Лк 15:2,

+ 11:5 Ӈэд 10:9-32

+ 11:9 Мк 7:19, Ӈэд 10:15

+ 11:12 Ӈэд 15:9

+ 11:13 Ӈэд 8:26

+ 11:15 Ӈэд 10:44

+ 11:16 Ӈэд 1:5

+ 11:17 Ӈэд 2:38

+ 11:19 Ӈэд 8:1

+ 11:22 Ӈэд 4:36, Ӈэд 9:27, Ӈэд 13:1

+ 11:24 Ӈэд 6:5

+ 11:25 Ӈэд 9:30

+ 11:27 Ӈэд 13:1, Ӈэд 15:32

+ 11:28 Ӈэд 21:10, Мф 24:7, Ӈэд 18:2

Иаковмʼ маядаˮма, Пётармʼ сярˮма

121Таʼ мальӈгана Ирод параӈода* ханяӈыˮ Хэхэʼ мякад переняхаˮ вэнзумдёвамда манэˮлабтамба, ӈудамда няндоʼ ила.
2Пыда Иаковмʼ – Иоаннʼ нямʼ палыхына маяда+.
3Тикы серʼ иудейˮ сэвхаˮ сававна хаˮмавамʼ манэˮманда серʼ, Пётармʼ ӈаниʼ няˮмада. Тикыˮ яляˮ Тимдеӈгосянзяда Няньʼ хэбидя ялэˮ ямбхаˮна ӈэвыˮ.
4Няˮмаˮмахаданда сяролава мятʼ пакалӈада, тадтикахад тет тетлада саюхуˮ сита ерамба табеку. Пыда ихинянда Пасхаʼ пуд Пётармʼ ненэциеˮ сякˮ нултаӈгудава+.
5Тадхава Пётармʼ сяролава мякана ерамбидоʼ, тикы ямбахана Хэхэʼ мядʼ терˮ, еˮэмнянда индоʼ яданʼ Нумдʼ туёˮӈаˮ.



Пётрʼ сяролава мякад мутравна хэˮмя

6Ирод параӈода сита суданʼ ханаванʼ харбилабˮ, тикы пиʼ Пётр сидя саюхуʼ поӈгана сидя еся иняхана сярвэӈэ хонёвы, сяролава мядʼ нёʼ симʼ ераӈгодаˮ ерамбавэдоʼ.
7Тиканда ти, Нумʼ Ервʼ юне ядэлана ӈадимя, сяролава мядʼ мюймʼ яля ялэмдада. Нувʼ юне ядэлана Пётармʼ ейӈганда тирцидехэя сидеда, тика вахалъйˮ: «Мерʼ юркадˮ». Еся иняˮ ӈудахаюта нид мантэядˮ+.
8Нувʼ юне ядэлана нянда ма: «Нир сярˮ, пибид серˮ». Пётр ваданда серʼ ӈа. Тикыʼ пуд нувʼ юне ядэлана нянда ма: «Паныд серˮ, пумнани туˮ».
9Пётр тарпыˮ, пумнанда ялъйˮ. Нувʼ юне ядэланаʼ таремʼ ӈэваʼ ненэсявна ӈэда серʼ ӈэвамʼ нись хамэдамбюˮ, пыда ихинянда тикымʼ тэри сэвхата ӈадимэӈэ пэрӈада.
10Нюртеˮэ тадтикахад нябимдей ераӈгоди хаеˮмяхадандиʼ, пыдиʼ марадʼ няʼ миндя тюӈгалаванʼ тэвъяхаʼ, еся нёˮ нерандиʼ няд хартоʼ нэядˮ. Тарпˮмахадандиʼ пыдиʼ ӈопой сехэрымʼ мадаӈахаʼ, ӈамгэʼ пиркана нувʼ юне ядэлана хэвхаданда тэмзыˮ+.
11Тиканда Пётр инда ӈут тось вахалъйˮ: «Тедахавʼ ненэсявна манэˮӈав, Нумʼ Ерв нувʼ юне ядэланамда ӈэдара, Иродʼ ӈудахат, сямян иудейˮ ӈатевэхэт сиˮми ӈэда».
12Сомбовна хамэдаˮмахаданда, Маркӈэ нюмдебада Иоаннʼ небяʼ – Марияʼ мятʼ то, таняна маˮлёвыˮ мале ӈока ненэцьʼ туёˮмыˮ+.
13Пётрʼ нёнʼ тоярпˮ, Родамʼ нюбета не манзарана, хибяʼ товамʼ намдувнзь таняна хая.
14Пётрʼ вабцмʼ тумда, майванда серʼ нёмʼ нэвдавэйʼ мядʼ мюцейʼ сюрбахая, Пётрʼ нёʼ сиʼ тяхана нувамʼ вадеˮӈа.
15Нида нянда маˮ: «Харт иӈукартахананд мэн?» Нехэв хуркавна ӈодˮ неры вадеˮмыда ӈаниʼ вадеˮяда. Пыдхавадоʼ таремʼ маˮ: «Тикы сита лэтмбада нувʼ юне ядэлана»+.
16Тикыˮ ямбхаˮна Пётр тамна тоярӈа. Нёʼ симʼ нэˮмахадандоʼ Пётармʼ манэкая тэри пысэйдˮ.
17Ӈудаʼ манзахана мунзя табэдэйда, ханзерˮ Нумʼ Ервʼ сита сяролава мякад тарпраˮмамʼ вадесоˮмахаданда, тадтикахад ма: «Тикыʼ нямна Иакованʼ, хасев няхатаˮ лаханаидаˮ». Тикыʼ пуд тарпˮмахаданда, ӈани несэй янʼ хая+.
18Ялэвоˮмахаданда, саюˮ помнандоʼ Пётрʼ ханзерˮ хэбянʼ индоʼ хэбиле тэри ханерцялмаˮ.
19Иродхав Пётармʼ пюрць выдара, ераӈгоди яˮавла хонраˮмахаданда, хадаванзь табэдэйда. Тад пуна пыда Иудея яхад Кесариянʼ нэкалӈада, таняна хаи.



Иродʼ хаˮма

20Ирод сацьри Тирʼ терхаˮ, Сидонʼ терхаˮ нерцилавыˮ. Пыдхавадоʼ яндоʼ параӈодаʼ яхад ӈавар няˮмарпаваʼ нид, пыдоʼ ӈобнзерʼ нянда тоˮ, параӈодаʼ марядʼ серо минренамʼ* – Властамʼ хартоʼ няндоʼ сюртехэя, параӈодахаданда таӈгабцомʼ пюрць пяˮ.
21Ӈобтʼ тэва таславы яляʼ ёльцьӈгана, Ирод параӈода паныда серхая, судеӈгосьʼ янʼ ӈамдˮмахаданда, ненэцяӈгˮ вади хэта.
22Пыдхавадоʼ таремʼ тюрыˮӈаˮ: «Тикы хэхэʼ вабц, ненэцяʼ вабц ни ӈаˮ!»
23Нувмʼ нива ӈарцуманда нид, Нумʼ Ервʼ юне ядэлана таминда ӈоˮ маядада; халыˮ сита ӈаворць пяˮ, тадтикахад индцялма.
24Нумʼ вадахав вадёда, ханяримна ханˮӈа+.
25Варнава, Савлта няʼ табэдавы серо сертаˮмахадандиʼ, Иерусалимхад Антиохиянʼ салъяхаʼ, нянандиʼ Маркӈэ нюмдебада Иоаннмʼ содаӈахаʼ+.






* 12:1 Ирод Агриппа I – Ирод ӈарка параӈодаʼ нюʼ ню.

* 12:20 Тидˮ таремʼ пады: «параӈодаʼ ваˮавмʼ лэтмбадамʼ».

Варнавахаʼ, Савлкʼ ӈэдараˮма

131Антиохияхана ӈэда Хэхэʼ мякана Нумʼ вади вадетаˮ, тика ненэцие тохоламбадаˮ танявыˮ: Варнава, Нигерӈэ нюмдебада Симеон, Киренеʼ тер Луций, Галилея яхана ерводана Иродʼ няʼ ӈобкана вадёдавы Манаин, тадтикахад Савл+.
2Нумʼ Ервʼ етʼ манзарабˮнандоʼ, нива ӈавормамʼ мэˮмандоʼ мальӈгана няндоʼ Хэбидя Индˮ ма: «Етиʼ Таславэни манзаяʼ еˮэмня, Варнавахаʼ, Савлкʼ Еˮэмняни тэраˮ»+.
3Нива ӈавормамʼ мэць туёсоˮмахадандоʼ, ӈудидоʼ ниндиʼ мэˮмахадандоʼ, ӈэдараӈахаюдоʼ.



Варнавахаʼ, Савлкʼ Кипрхана манзараˮма

4Пыдиʼ таремʼ Хэбидя Индадʼ серʼ ӈэдаравэӈэ, Селевкия мартʼ хаяхаʼ, таняд Кипр ӈонʼ иˮмана хаяхаʼ.
5Саламин маркана мэбˮнандиʼ, иудейˮ маˮлюӈгалава мякаˮна Нумʼ вадамʼ минреӈахаʼ. Нянандиʼ Иоанн мэвы, сиддиʼ нядабадаӈэ таравы+.
6Пафос марадʼ ӈэсондʼ ӈомʼ ӈарханда сюртедоʼ, таняна ӈобˮ мутратна, Нумʼ Вади сиякавна вадетамʼ – иудейʼ тэнзата хасавамʼ хоˮ. Нюмда Вар-Иисус ӈэвы,+
7ӈарка ервӈэ тарана Сергий Павелкана мэсетвы. Сергий Павел иӈудота хасава ӈэвы. Пыда Варнавахаʼ, Савлкʼ нянда хаёˮмяхаданда, нядандиʼ Нумʼ вадамʼ намдванʼ харбила.
8Вар-Иисус, няби нюмда Элима, хамэдита мутратна. Пыда сиддиʼ пуняʼ табˮламби, ӈарка ервамда пунрёбцоход хэвняʼ нэкалпида.
9Савлкав, пыда ӈоˮ Павелˮма, Хэбидя Индкана пансоˮмахаданда, сэврихиня сита сипа,+
10манзь ханада: «Ӈэда, хуркари хэдкана, сиякахана панта, ӈаʼ ню, хусувэй тидˮ ӈэда ӈамгэмʼ хадабада саю! Нумʼ Ервʼ тидˮ ӈэда сехэры вомдартамба нид ӈэвадалаӈгуˮ?
11Тедаʼ ти, Нумʼ Ервʼ ӈуда нинянд ӈа; сэвсялмдан, ялямʼ, ёльцянда товаʼ ӈэсондʼ, нир маниеӈгуˮ». Тикыринда ӈодˮ нянанда талмӈэ, тидӈэ хая, сидя явна сюра сита вадартадамда пюрць пя.
12Ӈадьбята ӈарка ерв тикымʼ манэсоˮмахаданда, Нумʼ Ервʼ тохолиртʼ пысаӈга, пунрэйˮ.



Павелкʼ, Варнавахаʼ Писидияʼ Антиохияхана манзараˮма

13Пафосхад Павел няˮмыта няʼ иˮмана хэˮмяхадандоʼ, Памфилия яхана ӈэда Перга мартʼ тэвыдˮ. Иоаннхав нядандоʼ хэˮмяхаданда, Иерусалиманʼ салъйˮ+.
14Пыдхавадиʼ Пергахад хэˮмяхадандиʼ, Писидия яʼ хэвыхы Антиохиянʼ тэвыхиʼ. Еврейˮ ныланава яляхана маˮлюӈгалава мятʼ тюˮмяхадандиʼ, ӈамдъяхаʼ.
15Маˮлюӈгалава мядʼ ервˮ Моисейʼ Ватомʼ, Нумʼ Вади вадетиˮ падвымʼ толаˮмаʼ пуд, няндиʼ ненэцямʼ ӈэдара, таремʼ маˮ: «Хасава няхаюнаˮ, ненэциеˮ сей мэйрамбада вадитиʼ танябˮ, мэйдиʼ»+.
16Павел юркыˮ, ӈудамʼ вэӈгала вахалъйˮ: «Израильʼ терˮ хасаваˮ, тикахад Нумдʼ пинанаˮ, инзеледаˮ.
17Тюку Израильʼ ненэциеˮ Нумʼ, нисянанаˮ тэравы, тадтикахад Египетхана мэвандоʼ мальӈгана, тюку ненэцие тюˮуʼ ӈармдавыда, мэбета Ӈудахананда таняд тарправыда,
18терсяда яхана мэбтоʼ, тет юˮ поʼ ямбанʼ Нянда нива намдормамдоʼ ебтабавы*.
19Ханаан яхана иленя сиˮив ненэцяʼ тэнзмʼ сэйраˮмахаданда, ямдоʼ Ненэцяӈгата миˮӈада.
20Таремʼ тет юркад вата самляӈг юˮ по ваера. Тикыʼ пуд Нумʼ Вади вадета Самуилʼ товаʼ ӈэсондʼ, Нумʼ няндоʼ судеӈгодадамдоʼ миˮӈа.
21Тад пуна пыдоʼ параӈодадамдоʼ хаӈаˮ, Нумʼ няндоʼ Вениамин еркарахад ӈэда Кисʼ хасава нюмʼ – Саулмʼ миˮӈа. Саул тет юˮ поʼ параӈодадась.
22Тад пуна тикымʼ хаˮавраˮмахаданда, няндоʼ параӈодаӈэ Давидмʼ ӈабта, тикыʼ нямна Вадамда ӈадимдехэя, ма: ‹Давид, Иессейʼ хасава ню, Сейхадани переня, пыда хусувэй Мань ини ватомʼ малʼ сертаӈгуда›.
23Нумʼ Ватороˮмита серʼ, нюта нюхут Израильʼ терхаˮ Ӈэдаӈгода Иисусмʼ тэвра.
24Иисусʼ товаʼ нерня, Израильʼ тер ненэцие, хэбяхыдоʼ хаехэя, хэхэдаӈгованзь Иоанн хайдась+.
25Етя ӈэда серта ёльцеванда мальӈгана, пыда ма: ‹Хибяӈэ сиˮми толабидаˮ? Мань толабададандаˮ пэртядмʼ нидмʼ ӈаˮ, Пыдхавада пудни миӈа, маньзяв нянани пибихиртада ӈэхэтата ека ни серосˮ›+.
26Хасев нинаˮ, Авраамʼ нюˮ, тадтикахад поӈганандаˮ мэнаˮ Нумдʼ пинанаˮ ненэцяˮ! Тикы, нянаˮ ӈэдаравы ӈэдаӈговаʼ вада.
27Иерусалимʼ терˮ ервотоʼ няʼ Иисусмʼ нись хамэдаˮ, судедоʼ. Хусувэй еврейˮ ныланава яляхана толабада Нумʼ Вади вадетиˮ вадаˮ таʼ хаˮмыдˮ+.
28Сита хадаваʼ еˮэмня ӈамгэхэрт вэва сермʼ нибтоʼ ӈоˮ хуˮ, хуркавна ӈодˮ Пилатмʼ Сита хада хонрамбиˮ+.
29Пыда нямнанда паднаˮмаʼ серʼ серо сертаˮмахадандоʼ, лярцьʼ пяхад хаˮавраˮмахадандоʼ, Сита пэмбатʼ мэˮ+.
30Нумгавʼ хавыˮ поӈгад Сита яӈорʼ илебте+.
31Галилеяхад Иерусалимʼ ӈэсондʼ, Нянанда товэхэта мале ӈока яляʼ Пыда ӈадиберцеты, тедаʼ ӈоˮ тикы нида, тедаʼ лахана ненэциеˮ сякаˮна, Пыда нямнанда сырмэӈэ тараˮ+.
32Тедаʼ Нумʼ нисянахаˮнаˮ ватороˮмамʼ – Маймбабцо Юнмʼ, маняˮ няндаˮ тэвраваˮ,
33Нумʼ Иисусмʼ илебтехэя, маняˮ еˮэмнянаˮ – нютоʼ еˮэмня, ватороˮмамда томда. Нумдʼ ӈэда сёёˮ нябимдей пеляхана падˮмаʼ серʼ хая: ‹Пыдар Мань хасава нюми; тюку яляʼ Мань Сит соядмʼ›.
34Сита хавыˮ поӈгад яӈорʼ илебтеˮмяхаданда, яʼ таборˮӈэ хэвоӈгаданда Нумʼ таремʼ ма: ‹Давиданʼ Ватороˮмами ненэсявна няндаˮ татав›.
35Нумдʼ ӈэда сёёˮ ӈани несэй пеляхана Давид таремʼ ма: ‹Хэбидямд тимамда манэць нир ӈэдараӈгуˮ›+.
36Давидхав Нумʼ ватовна иланда ямбанʼ манзарасава, хаˮмахаданда харта нисянахаˮната сюрмыва, тэри юхува+.
37Нумʼ яӈорʼ Илебтевэхэв тэри ни юхуˮ.
38Хасев нинаˮ, теневабтаˮ сава, ӈадьбята Иисусʼ серʼ хэбяхыдаˮ хаˮавравыˮ ӈэӈгуˮ, тикыʼ хавна Моисейʼ Ватоʼ серʼ тидхалевы нибтаˮ ӈаˮ,+
39хусувэй Нянда пунрёдахав Сита ныхыць тидхалевы ӈэӈгу.
40Нумʼ Вади вадетиˮ вадеˮмыˮ тюкуˮ вадиˮ серʼ еремоӈгадандаˮ лэтрыдаˮ:
41‹Писядетнаˮӈэ, ти, пысаӈгадаˮ, тика юхудаˮ. Илевахандаˮ Мань тарць серо сертабаӈгудмʼ. Хибяри няндаˮ вадепата ӈоˮ, хуркавна ӈоˮ, нидаˮ пунраӈгуˮ›».
42Варнавахаʼ, Павелкʼ маˮлюӈгалава мякад тарпбатиʼ, ненэцяˮ тикы вадеˮмэдиʼ тад тованда еврейˮ ныланава яляхана ӈаниʼ яӈорʼ вадець хынумбихиюдоʼ.
43Маˮлёвыˮ ненэцяˮ хэˮмяхадандоʼ, мале ӈока иудейˮ, иудейʼ пунрёбцомʼ няˮмавыˮ Нувмʼ ӈарцутаˮ, Павелкʼ, Варнавахаʼ пумна нэкалӈадоʼ. Пыдхавадиʼ нид нянандоʼ лаханакурць, Нумʼ сянавахана хаё сиддоʼ тидхалембихиʼ+.
44Нябимдей еврейˮ ныланава яляхана, Нумʼ Ервʼ вадамʼ* намдувнзь марадʼ терˮ маларкаʼ маˮлёвыˮ.
45Иудейхавˮ ненэцие манэць, тидолыдˮ, Павелʼ вадета вадахаˮ пуняʼ ӈаˮ, сита вэвуˮӈаˮ+.
46Тиканда Павел Варнаванда няʼ тидˮ маӈахаʼ: «Нумʼ вадамʼ нюртеˮэʼ пыдараˮ няндаˮ хэта тарась. Ханзерˮ Нумʼ вадамʼ пуняʼ пэрӈараˮ, хартаˮ пыхыдадаˮ малсяда илӈгад хэвняʼ пэръядаˮ. Ӈадьбяˮниʼ, маниʼ ӈани тэнз ненэциеˮ няюʼ сюрхалъяниʼ+.
47Нумʼ Ерв няниʼ таремʼ табекусь: ‹Мань ӈани тэнз ненэциеˮ яляӈэ Сит сертадамзь, Пыдар Ӈэдаӈгодаӈэ яʼ малʼ ӈэсондʼ тарабат тара›»+.
48Ӈани тэнз ненэцяˮ тикы вади намда, маймбиˮ, Нумʼ Ервʼ вадамʼ ӈарцуˮӈаˮ, малсяда иландʼ Нумʼ тэравы ненэцяˮ малмбойʼ пунрэядˮ.
49Нумʼ Ервʼ вада яʼ тиӈгэвна хая.
50Иудейхавˮ, ненэциеˮ ӈарцути, Нувмʼ ӈарцути не, марадʼ ӈаркти манзабтамбахая, Павелкʼ, Варнавахаʼ таӈылмдамба пяӈахаюдоʼ, тика яхадандоʼ питарӈахаюдоʼ.
51Пыдхавадиʼ, нядандоʼ пуняʼ ӈэвамдиʼ манэˮлабтамба, ӈэхэтатиʼ яʼ сибяку лабсоˮмахадандиʼ, Иконий мартʼ хаяхаʼ+.
52Иисусʼ тохолирмʼ нёданахавˮ маймбабцохона, Хэбидя Индкана паныдˮ+.






* 13:18 Ханяӈы ӈудахана падвы падаркаˮна таремʼ пады: «сиддоʼ лэтмбавы».

* 13:44 Ханяӈы ӈудахана падвы падаркаˮна таремʼ пады: «Нумʼ вадамʼ».

+ 13:5 Ӈэд 12:12, Ӈэд 15:37,

+ 13:6 Мф 7:15

+ 13:9 Ӈэд 4:8, Ӈэд 6:10

+ 13:13 Ӈэд 15:38

+ 13:15 Лк 8:41, Ӈэд 18:8

+ 13:24 Лк 3:3

+ 13:25 Лк 3:16, Ин 1:20, Ин 1:27

+ 13:27 Ӈэд 3:17, Лк 24:26-27

+ 13:28 Лк 23:23

+ 13:29 Лк 23:53

+ 13:30 Лк 24:6

+ 13:31 Ӈэд 1:3, Лк 24:48

+ 13:35  Ӈэд 2:27

+ 13:36  Ӈэд 2:29

+ 13:38 Мф 1:21,

+ 13:43 Ӈэд 2:11, Ӈэд 6:5

+ 13:45 Ӈэд 5:17

+ 13:46 Ӈэд 4:30, Мф 10:11, Мф 22:8, Мк 12:9, Ӈэд 18:6

+ 13:47  Ӈэд 26:23

+ 13:51 Мф 10:14, Мк 6:11, Лк 9:5

+ 13:52 Ӈэд 2:4, Ӈэд 4:31

Иконийхана

141Икониянʼ тэвˮмахадандиʼ, ӈобкана иудейˮ маˮлюӈгалава мятʼ тюӈахаʼ, таняна ӈобтаремʼ лаханаˮмахадандиʼ, ӈока иудейˮ, грекˮ пунрэядˮ+.
2Ниня пунрёдаˮ иудейхавˮ, хасев нидоʼ вомдартамба, ӈани тэнз ненэцяӈгˮ вэвако нерцилада иӈудоʼ миˮӈаˮ.
3Павелкʼ, Варнавахаʼ таняна понʼ мэӈахаʼ, Нумʼ Ервʼ нямна нись пинаˮ лаханаӈахаʼ. Нумʼ Ервхав, Сянаванда нямна вадеˮмэдиʼ ненэся ӈэвамʼ ӈадимдемба, пыдиʼ ӈудахаˮнатиʼ ненадо серо, иʼ хэбилеˮмя серо сертабавы+.
4Тикы ямбахана марадʼ терˮ сидя янʼ тяролыдˮ; ханяӈыдоʼ иудейхаˮ нятвыˮ, нябиюмʼ пелядоʼ Ӈэдаравэхэʼ нятвыˮ+.
5Ӈани тэнз ненэцяˮ, иудейˮ, ервотоʼ няʼ сиддиʼ сяцялмдембахая, маяндолтамбаванзь, манябэхэˮна моёˮманзь харбилабˮ,
6тикымʼ намда, пыдиʼ Ликаония яхана ӈэда маркʼ – Листрахаʼ, Дервияхаʼ, маркʼ хэвхы яхаˮ хаяхаʼ,+
7таняна Маймбабцо Юнмʼ минреӈахаʼ.



Листрахана манзараˮма

8Листрахана ӈэхэта выдаравы ӈобˮ хасава танявы, ӈыхы сояˮмахаданда варюци ӈэвы, нивы ядэрˮ+.
9Пыда ӈамдё, Павелʼ хэтыбада вадахаˮ инзеле. Павел нянда саӈомда ӈэдара, савуманда пирувна пунрёбцонда танявамʼ манэˮӈа,+
10ӈарка вабцхана вахалъйˮ: «Ӈэт ниʼ тидˮ юркадˮ!» Тикы ненэцьʼ ӈэта ниʼ санэйˮ, ядэлыˮ+.
11Ненэцяˮ, Павелʼ сертавымʼ манэць, Ликаония яʼ вадавна тёреядˮ: «Ненэциеˮ сидяӈгмʼ мэць, нянаˮ хэхэхэʼ хаˮамвэхэʼ»+.
12Варнавамʼ Зевсӈэ нюмдебавэдоʼ, Павелкавмʼ, вадамʼ минреванда нид Гермесӈэ* нюмдебавэдоʼ.
13Марадʼ ирня ӈэда Зевс хэхэʼ хардахана ханонданаӈэ тарана, хороби, ӈамдэдʼ ӈэвахат паӈгалмы ӈэваʼ ниʼ мэти сюртяв ӈавэ, марадʼ тюӈгалаванʼ тэвра, ненэцие няць няндиʼ ханондаванʼ харвавы.
14Тикымʼ намда, Ӈэдаравэхэʼ – Варнавахаʼ, Павелкʼ паныдиʼ ӈадкая, тёрсавэйʼ ненэциеˮ пондʼ санаяхаʼ, маӈахаʼ:+
15«Хасавовˮ, ханзерˮ ӈадаˮ? Маниʼ хэхэниʼ ниниʼ ӈаˮ, сидтаˮ тоˮлаха ненэцяниʼ. Тикыˮ сияк ӈамгэхэт, иленя Нумдʼ тэввандаˮ еˮэмня, няндаˮ Маймбабцо Юнмʼ минрениʼ! Нумгавʼ нувмʼ, ямʼ, явмʼ, хусувэй термдоʼ ӈадимдевы.
16Ӈахакавад хусувэй яʼ тер харта минзь сехэрэмда мэпˮнанда, Нумʼ пуняʼ нись ӈаˮ.
17Тад ӈоˮ Пыда хибя ӈэвамда сава серкˮната няндаˮ манэˮлабтамбида; нумгад сарёдамдаˮ тамби, яхад вадюрти маˮламбаваʼ ёльцьӈгана ӈаврадамдаˮ тамби, сейхабидаˮ маймбабцохона пантамбида»+.
18Тикыˮ хэтвыˮ Павелкʼ, Варнавахаʼ вадахартадиʼ, етиʼ ханмʼ тэвра сиддоʼ ӈодьʼ варетоʼ табˮлаˮ.
19Антиохияхад, Иконийхад ханяӈыˮ иудейˮ тоˮмахадандоʼ, ненэциеˮ мандалмʼ манзабта, Павелмʼ манябэхэˮна моёˮӈадоʼ, хавэӈэ пэрць марядʼ хэвняʼ нюхуледоʼ.
20Иисусʼ тохолирмʼ нёданаˮ хэвханда маˮлёбˮнандоʼ, пыда юркыˮ, тадтикахад пырдариʼ марядʼ няʼ хая, нябимдей яляʼ Варнаванда няʼ Дервиянʼ хаяхаʼ.



Сирияхана ӈэда Антиохиянʼ салоˮма

21Маймбабцо Юнмʼ тикы хардахана вадесоˮмахадандиʼ, Иисусʼ тохолирмʼ нёданиˮ ӈокаӈэ хэсь, Листранʼ, Икониянʼ, Антиохиянʼ салъяхаʼ.
22Тикыˮ ямбхаˮна Иисусʼ тохолирмʼ нёданиˮ сёнзьˮ мюй мэйрамбихиʼ, пунрёбцондоʼ ӈобʼ таняваʼ еˮэмня сиддоʼ сахарамба, лаханаӈахаʼ: «Ӈока маяӈолиˮ серʼ Нумʼ Параӈодадаванʼ тюсь пирˮӈаваˮ»+.
23Павелкʼ, Варнавахаʼ хусувэй Хэхэʼ мякана ӈарктидамдоʼ тэраӈахаʼ, нива ӈавормамʼ мэць туёсоˮмахадандиʼ, Нумʼ Ервʼ ӈудахаˮ миˮйдиʼ, тад ӈоˮ пыдоʼ Нянда пунрэйдаць+.
24Писидявна хэˮмяхадандиʼ, Памфилиянʼ тэвъяхаʼ.
25Пергахана Нумʼ Ервʼ вадамʼ вадесоˮмахадандиʼ, Атталия мартʼ тэвъяхаʼ.
26Тадтикахад иˮмана Антиохиянʼ хаяхаʼ, сяхаӈгавʼ таняд Нумʼ сянавахана пыдиʼ тедаʼ сертавы серодиʼ сертаваʼ еˮэмня ӈэдаравэхэʼ ӈэвэхэʼ+.
27Тэвˮмахадандиʼ, Хэхэʼ мядʼ тер маˮлэйдиʼ, Нумʼ нянандиʼ сертавы хуркари серо вадеˮӈахаʼ, тадтикахад ханзерˮ ӈани тэнз ненэцяӈгˮ пунрёбцоʼ нёʼ симʼ Нэˮмамда ӈаниʼ вадеˮӈадиʼ.
28Таняна Иисусʼ тохолирмʼ нёданахаˮна мале понʼ мэӈахаʼ.






* 14:12 Гермес – ӈобˮ хэхэʼ нюмʼ, грекʼ тэнзмʼ мэтаˮ нянда пунрёвыˮ. Ӈарка хэхэндоʼ – Зевсʼ юне ядэланаӈэ пыдоʼ толабавэдоʼ. Зевс – невхы грекˮ сямянхат ӈарка хэхэдоʼ. Тикыʼ хавна Римʼ терˮ Зевсмʼ Юпитерӈэ нюмдебавэдоʼ.




+ 14:1 Ӈэд 13:5

+ 14:3 Ӈэд 4:30,

+ 14:4 Мф 10:34, Лк 12:51

+ 14:6 Мф 10:23

+ 14:8 Ӈэд 3:2

+ 14:9 Мф 9:2

+ 14:10  Ӈэд 3:8

+ 14:11 Ӈэд 28:6

+ 14:14  Мк 14:63

+ 14:17  Мф 5:45,

+ 14:22  Ин 15:20,

+ 14:23 Ӈэд 13:2, Ӈэд 20:32

+ 14:26 Ӈэд 13:3

Иерусалимхана серо таслаˮма

151Ханяӈыˮ Иудеяхад товыˮ, нидоʼ таремʼ тохоламбидоʼ: «Моисейʼ мэсыдʼ серʼ матвы нибˮнандаˮ ӈаˮ, ӈэдавэдаˮ нидаˮ ӈэӈгуˮ».
2Павелкʼ, Варнавахаʼ, пыдоʼ вадитоʼ серʼ нихинзь ӈаˮ, помнандоʼ яˮавла тасалкурˮмахадандоʼ поёларэйдˮ, тикандоʼ Павелмʼ, Варнавамʼ, ӈани ненэцие Иерусалиманʼ тикы вадамдоʼ таславанзь, Ӈэдаравэхэˮ, ӈарктахаˮ ӈэдарэйдоʼ.
3Таремʼ Хэхэʼ мякад ӈэдаравыˮ Финикиявна, Самариявна мимандоʼ серʼ, ӈани тэнз ненэциеˮ Нумдʼ товамʼ няхатоʼ вадець, нитоʼ сей маймдембиˮ.
4Иерусалиманʼ тэвˮмахадандоʼ. Хэхэʼ мядʼ терˮ, Ӈэдаравыˮ, ӈарктаˮ сиддоʼ сававна мядиˮмярӈаˮ, пыдхавадоʼ Нувмʼ нядˮмяць сертавы хуркари серодоʼ вадеˮӈаˮ.
5Ханяӈыˮ Иисусанʼ пунрёдаˮ фарисейхавˮ нулкая вахалъядˮ: «Ӈани тэнз ненэцяˮ матвыˮ ӈэбтоʼ тара, тадтикахад Моисейʼ Ватоʼ серʼ иле табэда тара».
6Ӈэдаравыˮ, ӈарктиˮ няʼ тикы вадамʼ таславанзь ӈобтʼ маˮлыдˮ.
7Понʼ тасалкурˮмахадандоʼ, Пётр нулкая вахалъйˮ: «Хасев нин, пыдараˮ тенева, ӈани тэнз ненэциеˮ, мань няӈгадани Маймбабцо Юнмʼ намдˮмахадандоʼ, пунравандоʼ еˮэмня, нюртеˮэ яляхат поӈгадандаˮ Нумʼ сиˮми тэрасиˮ+.
8Нумгавʼ ненэциеˮ сёнзьˮ мюй тенева, хибя Ӈэвамда манэˮлабтада; маняˮ нянаˮ тавэдаревʼ, няндоʼ ӈаниʼ Хэбидя Индадмʼ миˮӈа+.
9Сейдоʼ пунрёбцохона нярумдахая, пыдоʼ сиддоʼ, маняˮ сиднаˮ ӈобʼ пирсувна пэрӈа+.
10Нисянанаˮ выдараˮма саӈгомʼ, маняˮ выдараˮма саӈгомʼ Иисусʼ тохолирмʼ нёданиˮ марцёˮ ниʼ ӈамгэдандаˮ пэръядаˮ, тикаханандаˮ Нувмʼ хорпидаˮ?
11Хуркавна ӈоˮ маняˮ пунрываˮ, Нумʼ Ервʼ Иисусʼ сянаваʼ серʼ сидтоʼ тотревʼ ӈэдавэваˮ».

12Тикахавахад маˮлёвыˮ малʼ мунзялмаˮ, ханзерˮ сидтиʼ серʼ Нумʼ ненадо серо, иʼ хэбилеˮмя серо ӈани тэнз ненэцяӈгˮ манэˮлабтаˮмамʼ вадетахаʼ – Варнавахаʼ, Павелкʼ няʼ инзеле пэядˮ.
13Пыдиʼ вадидиʼ ёльцеˮмяхадандиʼ, Иаков вадамда нэкалӈа, таремʼ ма: «Хасев нин, няни инзеледаˮ+.
14Симон таремʼ тасламба вадеˮӈада; ӈулиˮ нюртеˮэʼ Нумʼ ӈани тэнз ненэцяӈгат ненэциедамда Нюмда етʼ тэрахая, лэтрамбавамда манэˮлабтада.
15Нумʼ Вади вадетиˮ паддаˮ вадаˮ ӈаниʼ таремʼ хаˮмыдˮ: ‹Нумʼ Ерв ма:
16«Тад пуна пырдариʼ тоˮмахадани, Давидʼ мантэвы мядмʼ ӈаниʼ сертаӈгув, марсуйхатата тюˮуʼ илаӈгув, едэймдеӈгув,
17ӈани ненэциеˮ тиӈгыˮ, Ненэциедани Нюмганани хамыˮни ӈани тэнз ненэциеˮ Нумʼ Ерванʼ ладармандоʼ еˮэмня таремʼ ӈэӈгудмʼ».
18Ӈавхэхэт Нумʼ Ерв тикымʼ ӈадимдембида›.
19Ӈадьбяˮни мань таремʼ таслав, Нумдʼ минди ӈани тэнз ненэцие табˮламбабˮнаˮ ни тараˮ.
20Нябинзерцейʼ няндоʼ таремʼ падбаˮнаˮ тара: ‹Сядэйхаˮ тэвравы нанзхамдавы ӈавармʼ, саˮевамʼ, сохомдавыʼ ӈамзамʼ, вэямʼ хэрабтамбидаˮ›*.
21Тиканда ӈавхэхэт хусувэй хардахана Моисейʼ Ватомʼ минренаˮ танясь, хусувэй еврейˮ ныланава яляхана, маˮлюӈгалава мякаˮна Моисейʼ Ватомʼ толабиˮ».



Нумдʼ пунрёдиˮ ӈани тэнз ненэцяӈгˮ падвы падарˮ

22Тадтикахад Ӈэдаравыˮ, ӈарктаˮ Хэхэʼ мядʼ терˮ няʼ тасалкоˮмахадандоʼ, Павелкʼ, Варнавахаʼ няна Антиохиянʼ ӈэдараванзь, поӈгадандоʼ хасавахаʼ тэраˮ: Варсаваӈэ нюмдебада Иудамʼ, Силамʼ. Пыдиʼ хасев нитоʼ поӈгана нермбэртяӈэ таравэхэʼ.
23Нянандоʼ тарця падвы падармʼ ӈэдараˮ:

Маняˮ – Ӈэдаравыˮӈэ, ӈарктаˮӈэ, тикыʼ хавна хасев нидаˮ, Антиохия маркана, Сирия яхана, Киликия яхана илениˮ ӈани тэнз ненэциеˮ хасев няхаˮнаˮ тороватвамʼ ӈэдарамбиваˮ.
24Маняˮ таремʼ намдаваˮ, ханяӈы поӈгаданаˮ хэвыˮ, маняˮ няданаˮ вадамʼ нись няˮамˮ, хартоʼ вадахаˮнатоʼ сиддаˮ манзабтамбиˮ, ибетаˮ ӈудо хамбхалембиˮ,
25ӈадьбяˮнаˮ маняˮ таремʼ ӈобнзерʼ таславаˮ: хасавахаʼ тэрахая, сяндахаюнаˮ няна – Варнавахана, Павелкана няндаˮ ӈэдараваˮ.
26Варнавахаʼ, Павелкʼ Нумʼ Ерванаˮ – Иисус Христосʼ нювʼ еˮэмня, иламдиʼ миць хамэдыхиʼ.
27Тедаʼ ти, Иудахаʼ Силахаʼ няндаˮ ӈэдарамбиваˮ, пыдиʼ тюку падвы вади няӈгана вадетыдиʼ.
28Хэбидя Индкана, маняˮ ӈоˮ нянанаˮ таремʼ ӈэбатаˮ савараха, нянандаˮ сямян таранариʼ хавна, ӈамгэхэрт саӈговота ӈамгэхэна сиддаˮ хутоларамба ни тараˮ:+
29сядэйхаˮ ханоˮмы, вэямʼ, сохомдавыʼ ӈамзамʼ, саˮевамʼ хэрабтамбидаˮ. Таремʼ ӈэбˮнандаˮ, савадаˮ ӈэӈгудаˮ. Сензадаˮ ӈадаˮ.

30Тадхав ти, ӈэдаравыˮ ненэцяˮ Антиохиянʼ тэвыдˮ. Ненэцие маˮлаˮмахадандоʼ, падармʼ миˮӈадоʼ.
31Пыдоʼ падармʼ толаˮмахадандоʼ, падда сей мэйрамбада вадахаˮ маидˮ.
32Иудахаʼ, Силахаʼ, хартиʼ Нумʼ Вади вадетахаʼ ӈэсь, ӈока вадахаˮнатиʼ хасев нитиʼ сей мэйрамбихиʼ, пунрабцомдоʼ мэйрамбихиʼ+.
33-34Ӈамгэʼ пиратʼ таняна мэˮмахадандиʼ, хасев нидиʼ сиддиʼ ӈэдаравэхэˮ таӈгабцосавэйʼ ӈэдараӈахаюдоʼ.*
35Павелкавахаʼ, Варнавахавахаʼ Антиохияхана иле, ӈани нидиʼ няць, Нумʼ Ервʼ вадамʼ ненэцяӈгˮ тохоламба, Маймбабцо Юнмʼ минреӈахаʼ+.



Павелкʼ Варнавахаʼ тодоʼ яˮамна хэˮмя

36Сян яляʼ хэсь, Павел Варнаванʼ ма: «Хардоˮ тиӈгэвна, Нумʼ Ервʼ вадамʼ вадеˮмэхэˮниʼ хэхэрцяниʼ, манэкарцяниʼ, ханзерˮ илебтоʼ».
37Варнава нянанда Маркӈэ нюмдебада Иоаннмʼ ханаванʼ харбила+.
38Павелкав таремʼ толада: Памфилияхана сиддиʼ хаевымʼ, сертабада сертоʼ сертаба нивы таравымʼ сода ни серосˮ+.
39Помнандиʼ сацьри поёˮмахадандиʼ, Павелкʼ, Варнавахаʼ тодоʼ яˮамна хаяхаʼ. Варнава нянанда Маркамда ханахая, Кипр ӈонʼ иˮмана хая.
40Павелкав Силамʼ тэра, хасев нита Нумʼ Ервʼ сянавамʼ етиʼ ханˮмахадандоʼ, хая+.
41Сирияʼ, Киликияʼ тиӈгэвна Хэхэʼ мядоˮ терˮ пунрабцомʼ мэйрамби.






* 15:20 Ханяӈы ӈудахана падвы падаркаˮна тамна таремʼ пады: «Хартоʼ пыхыдахатоʼ ниня сертабада ӈамгэмʼ ӈани няхатоʼ нёяˮ сертабюˮ».

* 15:34 Ханяӈы ӈудахана падвы падаркаˮна пады: «Силахав тикахана хаё таслада, Иуда Иерусалиманʼ салъйˮ».




+ 15:7 Ӈэд 10:20

+ 15:8  Ӈэд 1:24, Ӈэд 10:44, Ӈэд 10:47

+ 15:9 Ӈэд 11:12,

+ 15:13 Ӈэд 12:17,

+ 15:28 Ӈэд 15:20

+ 15:32 Ӈэд 11:27

+ 15:35 Ӈэд 13:1

+ 15:37 Ӈэд 12:12, Ӈэд 13:5,

+ 15:38 Ӈэд 13:13

+ 15:40 Ӈэд 15:32

Павелкʼ, Силахаʼ нята Тимофей

161Таняд Павел Дервиянʼ тэвыˮ, пуна Листранʼ хая. Таняна Тимофеймʼ нюбета ӈобˮ Иисусʼ тохолирмʼ нёдана танявы. Небяда Нумдʼ пунрёда иудейʼ тэнзмʼ мэта не ӈэвы, нисяхавада еллин ӈэвы.
2Пыда нямнанда Листрахана, Иконийхана мэнаˮ Нумдʼ пунрёда хасев нида сававна лаханавыˮ.
3Павел сита нянанда ханаванʼ харбила. Таняӈы яʼ терˮ иудейˮ, нисянда еллин ӈэвахад тенева, Павел ӈадьбята ӈоˮ, сита ханахая, нянда матнава мэсыдмʼ серта.
4Хардоˮмана ядэрпатоʼ, Иерусалимхад ӈэдаˮ Ӈэдаравыˮ, ӈарктиˮ таславыˮ табекуˮ серʼ ӈэвандоʼ еˮэмня, пунрёдахаˮ вади тэволаˮ+.
5Таремʼ Хэхэʼ мядоˮ пунрёбцодоʼ мэёворӈа, ненэциедоʼ ӈокаворӈаˮ+.



Македонияʼ тер хасаваʼ Павелʼ сэвхаˮ ӈадивоˮма

6Пыдоʼ Фригия яʼ, Галатия яʼ серʼ хэбˮнандоʼ, Хэбидя Индˮ сиддоʼ Асияхана Нумʼ вади вадець табˮла+.
7Мисия яʼ вэтʼ тэвˮмахадандоʼ, Вифиния янʼ хэсь пядоʼ, Иисусʼ* Индˮ табˮлэйда.
8Ӈадьбятоʼ Мисиямʼ хэрабта, Троаданʼ пыдоʼ тэвыдˮ+.
9Пиʼ Павелʼ сэвхаˮ Македонияʼ тер ӈамгэхэв хасава ӈадимя, сита хынумба, нусь лахана: «Македониянʼ туˮ, сиднаˮ нядаˮ».
10Павелʼ тикымʼ манэсоˮмахад, маняˮ таремʼ таславаˮ, няндоʼ Маймбабцо Юнмʼ минре Нумʼ сиднаˮ хаӈа. Маняˮ таминаˮ Македониянʼ хэванзь пяваˮ.



Лидияʼ Нумʼ Ерванʼ пунраˮма

11Троадахад хэˮмяхаданаˮ Самофракия ӈоʼ няюʼ тидпойˮ иˮмана хаяваˮ, нябимдей яляхана Неаполянʼ тэвынаˮ.
12Таняд Филиппынʼ товаˮ. Тикы Рим параӈодадаванʼ толёда, Македония яхана ӈэда ненадо харад. Таняна мале сян яляʼ мэваˮ.
13Еврейˮ ныланава яляхана, маняˮ марядʼ хэвняʼ яхаʼ няюʼ, туёцьʼ ядваˮ пюсь хаяваˮ. Таняна ӈамдˮмахаданаˮ, маˮлёвыˮ нехэˮна лаханакурць пэйнаˮ.
14Тикыˮ неˮ поӈгана Фиатир хардахад ӈэда Лидиямʼ нюбета, мирети, сермада лынзермяраха тохосо мирдапада не танявы. Пыда Нувмʼ ӈарцута ӈэвы. Павелтʼ инзелебˮнанда, Нумʼ Ерв сеямда няӈгарӈа, ӈадьбята не Павелʼ вадахаˮ пунрэйˮ+.
15Не мята терсавэйʼ хэхэдаӈгоˮмандоʼ пуд, пыда сиднаˮ хонра: «Ненэсявна Нумʼ Ерванʼ пунрёдаӈэ сиˮми пэрпатаˮ, мякани тюдаˮ, тикахана хаидаˮма». Маняˮ мунда серʼ ӈаваˮ+.



Павелкʼ, Силахаʼ сяролава мятʼ еревоˮма

16Туёцьʼ янʼ миманаˮ серʼ, ӈобˮ няˮмаравы сэвандана ӈацекы не хабимʼ ховаˮ. Пыда сэванда, мале ӈока есямʼ ервхата тэврамбавы.
17Павелʼ пумна, маняˮ пумнанаˮ минзь, пыда тюрыˮӈа: «Тюку ненэцяˮ Сямян Тюˮуй Нумʼ хабиˮ, пыдоʼ няндаˮ ӈэдаӈговаʼ минмʼ вадетаˮ».
18Таремʼ мале ӈока яляʼ лахана. Маханяʼ хэсь, Павел немʼ пэртя индатʼ ма: «Иисус Христосʼ нювмʼ ныхыць нянд табекудмʼ, нехэд ханьˮ!» Таминда ӈоˮ индˮ нехэд тарпыˮ+.
19Ервода есямʼ няˮморцяндоʼ енабцоʼ сэйвамʼ манэць, Силахаʼ, Павелкʼ няˮмахая, пихи тэмдолава янʼ, харадʼ ӈэвахана мэнахаˮ нюхулеӈахаюдоʼ.
20Ӈэвахана мэнахаˮ тэвраˮмахадандоʼ, маˮ: «Тюку ненэцяӈгʼ иудейхаʼ, харданаˮ тер манзабтамбихиʼ,
21Рим параӈодадаваʼ терӈэ нянанаˮ няˮмарпа, сертаба ниня серота мэсыдо минреˮ».
22Павелкʼ, Силахаʼ етʼ мандалмыˮ ненэцяˮ вэнзумдаˮ. Ӈэвахана мэнахавˮ нидандиʼ паныдиʼ няльцькая, сиддиʼ пяхана ладорць ненэцие табэдаˮ.
23Сиддиʼ саць ладороˮмахадандоʼ, сяролава мятʼ моˮмахадандоʼ, сававна ерамба ераӈгодамʼ табэдаˮ.
24Тарця табекомʼ няˮмаˮмахаданда, ераӈгода сиддиʼ тамна мюй сяролава мятʼ паклеӈахаюда, ӈэдиʼ пя тамананʼ мэйрэйда.
25Пиʼ ерʼ пиркаˮна Павелкʼ, Силахаʼ нид туёць, Нувмʼ хыноць ӈарцуˮӈахаʼ, сярдаˮ няндиʼ инзелеˮ.
26Ӈамгэʼ пиркана таʼ пирувна ӈаркаˮявана я манзада, сяролава мядʼ тасий пахаӈгартʼ манзада. Тикыринда ӈоˮ нёʼ сиˮ малʼ нэядˮ, хусувэй сярдахад еся иняˮ няльцядыˮ+.
27Ераӈгода неманда хэˮмяхад, сяролава мядʼ нёʼ си нэбё манэць, сярди хунвэӈэ пясь, палымда нэкалӈа, пыхыдамда хаця хадаˮ+.
28Павел ӈаркавна тёрейˮ: «Харт пыхыдаханд вэвамʼ нён сертаˮ, маняˮ малʼ тюкохона мэваˮ».
29Тудамда нянда тэвра хаӈа, тадтикахад Павелкʼ, Силахаʼ мэсьʼ янʼ сюрбыˮ, сейнда пина ледре, ӈэтиʼ хэванʼ тасиʼ нибкалъйˮ+.
30Сиддиʼ пинʼ ханахая, вахалъйˮ: «Ервхаюни, ӈэдавы ӈэвани еˮэмня, ӈамгэмʼ сертабˮни тара?»+
31Пыдиʼ маӈахаʼ: «Нумʼ Ерв Иисусанʼ пунрадˮ, тиканда мядʼ терсавэйʼ ӈэдавэн ӈэӈгун»+.
32Пыдиʼ нянда, мякананда мэна хусувэнʼ Нумʼ Ервʼ вадамʼ вадеˮӈахаʼ.
33Тикы пиʼ ераӈгода сиддиʼ ханахая, ладорць хэвоˮмыдиʼ халтахая, таминда мядʼ терсавэйʼ хэхэдаӈгурӈа+.
34Мяканда тэвраˮмахаданда, еˮэмняндиʼ панта тольмʼ ӈабта, пыдхавада мядʼ терсавэйʼ Нумдʼ пунраваханда ӈулиˮ маймби+.
35Ялэвоˮмахаданда, ӈэвахана мэнаˮ марцьхыдоʼ нянда ӈэдара, таремʼ ма: «Тикы ненэцяӈгʼ ӈэдахаюнˮ».
36Ераӈгода тикымʼ Павелтʼ вадець ма: «Сиддиʼ ӈэдава юнмʼ хэтувнзь, ӈэвахана мэнаˮ марцьхыдоʼ тюконʼ ӈэдаравыˮ, тедахавʼ нензеˮӈадиʼ, таӈга хаядиʼ».
37Павелкав няндоʼ ма: «Сидниʼ, Рим параӈодадаваʼ терӈэ, хурка судсиˮ ненэциеˮ мальӈгана ладоркая, сяролава мятʼ моˮмахадандоʼ, тедаʼ тале сидниʼ ӈэдабтамбиˮ? Таремʼ ни ӈэӈгуˮ, хартоʼ тояˮ, тадтикахад сидниʼ тарпраяˮ»+.
38Марцьхыдоʼ тикы вади ӈэвахана мэнахаˮ вадепатоʼ, Павелкʼ, Силахаʼ Римʼ тер ӈэвамдиʼ намда, сейдоʼ хая.
39Няндиʼ тоˮмахадандоʼ, нялыторӈаˮ, тадтикахад сяролава мякад тарпраˮмахадандоʼ, хардахадандоʼ хэвняʼ хэсь сиддиʼ хынумбиˮ+.
40Пыдхавадиʼ сяролава мякад тарпˮмахадандиʼ, Лидияʼ мятʼ тэвъяхаʼ, таняна хасев нидиʼ манэць, сейдоʼ мэйрамбихиʼ, тадтикахад хаяхаʼ+.






* 16:7 Ханяӈы ӈудахана падвы падаркаˮна ни падуˮ.




+ 16:4 Ӈэд 15:28-29

+ 16:5 Ӈэд 6:7

+ 16:6 Ӈэд 18:23

+ 16:8 Ӈэд 20:5,

+ 16:14 Лк 24:45

+ 16:15 Ӈэд 11:14, Ӈэд 16:33-34

+ 16:18 Мк 9:38

+ 16:26 Ӈэд 4:31, Ӈэд 5:19, Ӈэд 12:7, Ӈэд 12:10

+ 16:27  Ӈэд 12:19

+ 16:29  Ӈэд 10:25

+ 16:30 Лк 3:10, Ӈэд 2:37

+ 16:31 Мк 16:16,

+ 16:33 Ӈэд 11:14, Ӈэд 16:15

+ 16:34 Ин 4:53, Ӈэд 18:8

+ 16:37 Ӈэд 22:25

+ 16:39 Мф 8:34

+ 16:40 Ӈэд 16:14

Павелʼ Фессалоникахана Нумʼ вадамʼ минреˮмя

171Амфиполь марˮмана, Аполлония марˮмана хэˮмяхадандиʼ Фессалоника мартʼ тэвъяхаʼ. Таняна иудейˮ маˮлюӈгалава танявы.
2Павел харта ӈахат серта серʼ маˮлюӈгалава мятʼ тю, няхарˮ сиˮивʼ ямбанʼ, хусувэй еврейˮ ныланава яляхана, Хэбидя Падаркат ӈэда вади мэць, нянандоʼ тасалкурӈа+.
3Христосʼ маяндорˮмаʼ, хавыˮ поӈгад яӈорʼ илелоˮмаʼ таравамʼ няндоʼ сававна тидхалемба ӈадимдемби. Пыда няндоʼ ма: «Мань няндаˮ вадетами Иисусхав, Христос нивʼ ӈаˮ»+.
4Ханяӈыдоʼ пунрэядˮ, Павелкʼ, Силахаʼ няʼ няталць пэядˮ, поӈганандоʼ Нувмʼ ӈаркта еллин мале ӈокадоʼ, васкуй нехэвˮ ӈобтаремʼ тянё ни ӈаˮ.
5Иудейхавˮ тидормандоʼ нид, тэмдолава яхад вэвако ненэцие мандалабтаˮмахадандоʼ, харадʼ тер малʼ манзадаˮ. Иасонʼ мятʼ ныхыриʼ тюˮмяхадандоʼ, ненэциеˮ сякˮ сиддиʼ нултаваʼ еˮэмня, мяˮамнанда пюрӈахаюдоʼ.
6Сиддиʼ нись хуˮ, Иасонмʼ, ӈани пунрёди хасев няˮмахая, харадʼ ӈэвахана мэнахаˮ нюхулейдоʼ, таремʼ тюрыˮӈаˮ: «Яʼ тирмʼ манзабтамбавы тюку ненэцяˮ тедахавʼ тюконʼ тэвыдˮ.
7Иасон сиддиʼ мякананда пэрӈась, пыдоʼ малмбойʼ Римʼ ӈарка параӈодаʼ табеку мадаба, ӈани параӈодаӈэ Иисусмʼ вадеˮӈаˮ»+.
8Тикымʼ намдˮмахадандоʼ, ненэциеˮ, харадʼ ӈэвахана мэниˮ сейˮ няркомаˮ.
9Иасонхад, ӈанихит ӈэдаваʼ еˮэмня есямʼ няˮмахая, харадʼ ӈэвахана мэнаˮ сиддоʼ ӈэдараˮ.



Верияʼ терˮ Нумʼ вадамʼ индоʼ яданʼ няˮмаˮма

10Нумдʼ пунрёда хасев нидиʼ Павелкʼ, Силахаʼ, тикыриндоʼ ӈоˮ пиʼ, Верия харданʼ ӈэдараӈахаюдоʼ. Таняʼ тэвˮмахадандиʼ, пыдиʼ иудейˮ маˮлюӈгалава мятʼ тюӈахаʼ.
11Таняӈыˮ ненэцяӈгавˮ, Фессалоникаʼ терхад манэць, ибетоʼ ӈудˮ таʼ ӈэвыˮ, Нумʼ вадамʼ ибетоʼ яданʼ няˮмадоʼ, Павелʼ тидˮ вадеˮмэмда манэсарць, хусувэй яляʼ Хэбидя Падро тяхасовна тохоламбидоʼ.
12Тиканда ӈокаюмʼ пелядоʼ пунрэядˮ, тикыˮ поӈгана ненэциеˮ ӈарцута еллин неˮ, хасаваˮ ӈаниʼ мале ӈокадоʼ.
13Фессалоникахана мэнаˮ иудейˮ, Павелʼ Верияхана ӈодˮ Нумʼ вадамʼ вадеˮмамʼ намдˮмахадандоʼ, таняʼ ӈаниʼ тоˮ, ненэцие манзабтамбиˮ.
14Нумдʼ пунрёда хасев нида таминдоʼ Павелмʼ явʼ няюʼ ӈэдарадоʼ, Силахав Тимофейнда няʼ тикахана хаихиʼ.
15Павелкана мэнаˮ сита Афины марадʼ ӈэсондʼ тэвраˮмахадандоʼ, няданда Силахаʼ, Тимофейхаʼ меркаркаʼ нянда товандиʼ еˮэмня, табекомʼ няˮмахая, хаяˮ.



Павелʼ Афиныхына Нумʼ вади минреˮмя

16Афиныхына Силахаʼ, Тимофейхаʼ ӈатеваханда, Павел сядэйхаˮна панта харадмʼ манэць, ида вома.
17Маˮлюӈгалава мякана, иудейхаˮна, Нувмʼ ӈаркта ӈани тэнз ненэциеˮ няʼ тасалкурӈа, хусувэй яляʼ тэмдолава яхана танямна ядэртиˮ няʼ тасалкурӈа.
18Ханяӈыˮ Эпикурʼ иʼ ӈудмʼ нёракутаˮ*, Стоик иʼ ӈудмʼ нёракутаˮ нянанда пыхыˮлё пэядˮ. Ханяӈыдоʼ таремʼ маˮ: «Тюку нянзири ӈавэда хэтванʼ харва?», нябихивˮ маˮ: «Пыдхавада ӈани тэнз ненэциеˮ хэхэ нерняʼ пэрць, таремʼ ни лаханорˮ?» Иисусмʼ, хаˮмахад яӈорʼ илелоˮмамʼ Павелʼ вадесоˮмахад, ӈадьбятоʼ пыдоʼ таремʼ лаханавыˮ.
19Павелмʼ няˮмахая, Ареопаг* ӈарка суданʼ тэврадоʼ, тадтикахад хонрадоʼ: «Ӈамгэ едэй тохолирмʼ минревамд нянаˮ вадець пирпат, вадетава+.
20Пыдар маняˮ хахаˮнаˮ хамэдаваʼ техэ ӈавэ тэволананёˮ, тиканда маняˮ хамэдитоʼ ӈамгэ ӈэвамʼ теневаванʼ харваваˮ».
21Афиныʼ терхавˮ, Афиныхына иленаˮ ӈани яʼ терхавˮ ялямдоʼ ӈамгэхэв едэй лахарюри мэць, едэй намдувнданʼ инзелери мэˮӈадоʼ.
22Ареопагʼ еркана нусь, Павел вахалъйˮ: «Афиныʼ терˮ хасаваˮ, таремʼ сырпаˮни, пыдараˮ хусувэй ӈамгэхэна саць хэхэхэˮ пунрыдаˮ.
23Ядэрмани серʼ хэхэидаˮ манэсарӈадамзь, ӈопой ханолавамʼ ходамзь, тикахана таремʼ пады: ‹Ехэрана Нумдʼ›. Тикымʼ ехэрабтаˮ ӈодˮ, хуркавна ӈоˮ ӈарцуˮӈараˮ, Пыда нямнанда мань няндаˮ лаханадмʼ.
24Яʼ тирмʼ, яʼ тиркана ӈэда хусувэй ӈамгэмʼ Нумʼ сертавы. Пыда нувʼ няраʼ, яʼ Ерв ӈэсь, ӈудахана сертавы хэбидя хардахаˮна ни илеˮ+.
25Нянанда ӈамгэхэв таранадревʼ, Пыда ненэциеˮ ӈудахана сертавы ӈамгэмʼ ни хайˮ. Харта хусувэй ненэцяндʼ илмʼ миˮмы, индадмʼ, хусувэй ӈамгэмʼ миˮмы.
26Яʼ тиӈгэвна илевандоʼ еˮэмня, Пыда хусувэй ненэцяʼ тэнзмʼ ӈопой ненэцяӈгад ӈадимдевыда. Илесьʼ подоʼ, илесьʼ ёдоʼ таславы.
27Нувмʼ пюрпатоʼ ӈоˮ, хортанакэдоʼ, хоӈгудакэдоʼ, ибˮ ӈодˮ няданаˮ ӈахаˮна нинюˮ мыˮ.
28Ибˮ ӈоˮ маняˮ Няданда илеваˮ, Няданда манзабтываˮ, Няданда таняваˮ, ханяӈытаˮ хайнана вади падыбадиˮ вадавна манзь: ‹Маняˮ ӈоˮ Пыда ӈавэда›.
29Тиканда, маняˮ Пыда ӈавэда ӈэбˮнаˮ, Нувмʼ, ненэциеˮ ваˮлёйˮмана, ибетоʼ ӈудʼ серʼ сертавы солотэй сидяӈгадревʼ, ненэй сидяӈгадревʼ, пэ сидяӈгадревʼ пэрпаˮнаˮ вуни тараˮ.
30Тадхав ермеˮмянаˮ по нись толабюˮ, тедаʼ Нумʼ яʼ тиӈгы ненэцяӈгˮ хэбяхыдоʼ хае табекурӈа.
31Пыда яʼ тиӈгымʼ ненэсявна судеванзь ялямʼ мале таславы, тикы яляхана яʼ тиӈгымʼ тидˮ судевндаӈэ Хасавамʼ мале ӈабтавы. Сита хавыˮ поӈгад яӈорʼ илебтехэя, таремʼ хусувэнʼ пунрёбцоʼ манэˮлабтˮӈэ ӈадимдеда»+.
32Хавыˮ яӈорʼ илелмамʼ намда, ханяӈыдоʼ писядадетаˮ, ханяӈэхэвˮ таремʼ лаханаˮ: «Тикыʼ нямна ӈани сяхариʼ нянд инзелеиваˮ».
33Тиканда Павел поӈгадандоʼ хая.
34Ханяӈыˮ хасавахавˮ нянда няталъядˮ, тадтикахад Нумдʼ пунравыдˮ, тикыˮ поӈгана мэвыˮ: Ареопаг судхад ӈэда Дионисий, Дамарьмʼ нюбета не, ӈаниˮ хибяˮ ӈэдакыˮ.






* 17:18 Эпикурʼ иʼ ӈудмʼ нёракутаˮ – Эпикурʼ тохолкулаваʼ иʼ ӈудмʼ нёракутаˮ, пыдоʼ нянандоʼ илӈгана саць тарана – едясява, яб, пинва яӈгова, хэхэхэˮ нива пинва. Пыдоʼ хэхэˮ таняби тасламбиˮ. Нянандоʼ хэхэˮ ӈахаˮна мэˮ, ненэциеˮ илӈгана сертоʼ яӈгу. Стоик иʼ ӈудмʼ нёракутаˮ – Зенонʼ тохолкулаваʼ иʼ ӈудмʼ нёракутаˮ, ненэцие иӈудмʼ нядˮмяць тидˮ иле тохоламбидоʼ, сямян сата харвабцохот табˮламбидоʼ.

* 17:19 Ареопаг – Афиныхына ӈэда пэ хойʼ нюмʼ, тикы хойʼ ниня ӈэда «ӈарка судмʼ» ӈаниʼ таремʼ нюмдебавэдоʼ. Таняна маˮлюрць тохолковаʼ нямна, пунрёбцондоʼ нямна, илаʼ ватоʼ нямна тасалкурцетыˮ.




+ 17:2 Ӈэд 13:5, Ӈэд 14:1

+ 17:3 Лк 24:26-27

+ 17:7 Лк 23:2

+ 17:19 Мк 1:27

+ 17:24  Мф 11:25, Ӈэд 7:48

+ 17:31 Мф 12:36, Ин 5:22, Ӈэд 10:42,

Павелʼ Коринфахана Нумʼ вадамʼ минреˮмя

181Тикы сероˮ пуд, Павел Афиныхыд хэˮмяхаданда, Коринф мартʼ то.
2Таняна Акиламʼ нюбета Понтʼ термʼ иудеймʼ хо. Клавдий параӈодаʼ хусувэй иудеймʼ Римхад хэсь табэдаваʼ нид, Акила, Прискилла пухуцянда няʼ Италияхад тандаяʼ товэхэʼ. Павел няндиʼ то+.
3Манзаитоʼ ӈобˮ тоˮлаха ӈэсь, тикы няхаюта няна хаи, няхаюта няна манзара пэйˮ. Няхаюда тохоˮ мядоˮ синдˮми сертабадаӈэ таравэхэʼ.
4Павел хусувэй еврейˮ ныланава яляхана, маˮлюӈгалава мякана тасалкурцеты, иудей, еллин пунрабтамби+.
5Македония яхад Силахаʼ, Тимофейхаʼ тоˮмахад, Павел варемда мэць, Нумʼ вадамʼ минре* иудейхаˮ Иисусʼ – Христосʼ ӈэвамда манэˮлабтамби.
6Пыдоʼ пуняʼ ӈэвандоʼ нид, вэвакумдёвандоʼ нид, Павел панэнда таб яӈгаць, няндоʼ вахалъйˮ: «Хартаˮ вэидаˮ хартаˮ нянандаˮ ӈэӈгуˮ, маньзяв хабтодмʼ, тад нерняʼ ӈани тэнз ненэцяӈгˮ хандадмʼ»+.
7Таняд хэˮмяхаданда, маˮлюӈгалава мядʼ хэвхана иленя Нувмʼ ӈаркта Титий Иустамʼ нюбетаʼ мятʼ хая.
8Маˮлюӈгалава мядʼ ерв Криспахав, мядʼ терсавэйʼ Нумʼ Ерванʼ пунрэядˮ, тикыʼ хавна Коринфʼ терˮ ӈокадоʼ Нумʼ вадамʼ намдˮмахадандоʼ, пунрэядˮ, тика хэхэдаӈговыˮ+.
9Нумʼ Ервхав, пиʼ Павелʼ сэвхаˮ ӈадивоˮмахаданда, вахалъйˮ: «Нён пинˮ, хуркавна ӈоˮ лаханˮ, нён мунзялвˮ,
10Мань нянанд мэдмʼ, хибяхарт пуняʼ ӈэсь, нянд вэвамʼ ни сертаӈгуˮ, тад ӈоˮ тюку хардахана Мань ненэцями ӈока».
11Павел тикахана наӈэдя поʼ ваць матˮ ирыʼ мэ. Ненэцие Нумʼ ваданʼ тохоламби.
12Галлионʼ Ахаия яʼ ӈарка ервӈэ тараваʼ мальӈгана, иудейˮ ӈобнзерʼ Павелтʼ сахамаˮ, судеӈговаʼ янʼ тэврадоʼ.
13Пыдоʼ таремʼ маˮ: «Павел, ненэцие Нувмʼ ӈарцуць Ватоʼ серʼ нида тохоламбюˮ».
14Павел ӈодьʼ нянда симʼ няӈгарць пясь, Галлион иудейхаˮ вахалъйˮ: «Иудейˮӈэ, вадидаˮ ӈамгэхэв вэва серʼ нямна ӈэбˮ, нибтя вэнзумдаваʼ нямна ӈэбˮ тикахавахана мань няндаˮ инзелеӈгудамзь,
15Вадиˮ нямна, нюбеˮ нямна, ватондаˮ нямна тасалкурпатаˮ, тикы серкабидаˮ хартаˮ тасламбидаˮ, мань тикыˮ нямна судеӈгованʼ нидмʼ харваˮ»+.
16Тикы вадита пуд судеӈговаʼ яхад питаръяда.
17Ненэцяӈгавˮ малмбойʼ маˮлюӈгалава мядʼ ервмʼ – Сосфенмʼ няˮмавыˮ, судеӈговаʼ яʼ нерня ладорпидоʼ, Галлионхав тикы серʼ нямна тэри серта яӈгу.



Павелʼ Антиохиянʼ салоˮма

18Павелкав мале сян яляʼ тикахана тамна мэˮмахаданда, Нумдʼ пунрёдиˮ хасев няхаˮната лакамбойта, тадтикахад Сириянʼ иˮмана хая, нянанда Акилахаʼ, Прискиллахаʼ хаяхаʼ. Нумʼ сякана ватормы сермʼ минреванда нид, ӈэванда тармʼ Кенхреяхана мярёйӈэ пидада+.
19Эфес мартʼ тэвˮмахадандоʼ, Павел няхаюда тикахана хаеӈахаюда, харта маˮлюӈгалава мятʼ тюхуя, иудейхаˮна тасалкурӈа+.
20Понʼ тикахана мэванда еˮэмня хонрамбабатоʼ ӈодˮ, пыда ни харваˮ.
21Лакамбойтаванда ёльцьӈгана няндоʼ ма: «*Нумʼ таремʼ таслабта, няндаˮ мань ӈаниʼ тутадмʼ». Пыда Эфесхад иˮмана хая.
22Кесариянʼ тэвˮмахаданда, Иерусалиманʼ то. Хэхэʼ мядʼ терхаˮна тороватˮмахаданда, Антиохиянʼ хая.
23Мале сян яляʼ таняна мэˮмахаданда хая, Галатия явна, Фригия явна ядэрманда серʼ, Иисусʼ тохолирмʼ нёдани мэйрамби+.



Аполлосʼ Эфесхана Нумʼ вадамʼ минреˮмя

24Александрияхад ӈэда, Аполлосмʼ нюбета ӈамгэхэв иудей Эфесанʼ то. Пыда лахарёда сава, Хэбидя Падро сававна теневана ӈэвы+.
25Пыда Нумʼ Ервʼ минʼ нямна ӈэда тохолирмʼ няˮмавы, сёнзянда мюйʼ сейнда ядемба Иисусʼ нямна ненэцяӈгˮ лахана, тидˮ сиддоʼ тохоламбабата ӈодˮ, Иоаннʼ хэхэдаӈговаримʼ теневавы+.
26Пыда нись пинˮ, маˮлюӈгалава мякана лахана пэйць. Прискиллахаʼ, Акилахаʼ сита намдˮмахадандиʼ, нянандиʼ ханавэдиʼ, тадтикахад сомбовна Нумʼ минмʼ вадеˮмэдиʼ+.
27Аполлос Ахаиянʼ хэванзь пябта, Нумдʼ пунрёда хасев нида, Иисусʼ тохолирмʼ нёданахаˮ сававна сита няˮмавандоʼ еˮэмня, падармʼ падаˮ. Таняʼ тэвˮмахаданда, пыда Нумʼ сянаваʼ серʼ пунравы ӈаркавна нядабида.
28Хэбидя Падроˮ серʼ Иисусʼ – Христосʼ ӈэвамда ӈадимдемба, ненэциеˮ мальӈгана иудей яˮавла пуняʼ пэръяда+.






* 18:5 Ханяӈы ӈудахана падвы падаркаˮна таремʼ пады: «Хэбидя Индадмʼ ныхыць».

* 18:21 Ханяӈы ӈудахана падвы падаркаˮна тамна таремʼ пады: «Хахаяда хэбидя ялямʼ Иерусалимхана мэпˮни тара».




+ 18:2  Ӈэд 11:28

+ 18:4 Ӈэд 13:5

+ 18:6  Ӈэд 13:46

+ 18:8 Лк 8:41, Ӈэд 13:15, Ин 4:53, Ӈэд 16:34

+ 18:15 Ӈэд 23:29

+ 18:18 Ӈэд 18:2,

+ 18:19 Ӈэд 19:1, Ӈэд 20:16

+ 18:23 Ӈэд 16:6

+ 18:24 Ӈэд 19:1,

+ 18:25 Лк 3:3, Ӈэд 19:3

+ 18:26 Ӈэд 4:30,

+ 18:28 Ӈэд 9:22

Павелʼ Эфесхана Нумʼ вадамʼ минреˮмя

191Аполлосʼ Коринфахана мэбˮ, Павел тюˮуй ёˮмана ядэроˮмахаданда, Эфесанʼ то, таняна мале сян Иисусʼ тохолирмʼ нёдани хо+.
2Няндоʼ ма: «Пунраˮмахадандаˮ Хэбидя Индадмʼ няˮмасараˮ?» Пыдоʼ маˮ: «Маняˮ Хэбидя Индадʼ танявамʼ намдˮмахартаваˮ яӈгу».
3Пыда няндоʼ ма: «Тиканда ӈамгэʼ тоˮлаха хэхэдаӈговамʼ няˮмасадаˮ?» Пыдоʼ маˮ: «Иоаннʼ хэхэдаӈговамʼ»+.
4Павел ма: «Иоаннхав хэбяхыдоʼ хаевы нисявʼ хэхэдамбюˮ, ненэцяӈгˮ пуданда тованда Иисусанʼ пунрёваʼ еˮэмня лаханасиˮ»+.
5Тикымʼ намдˮмахадандоʼ, Нумʼ Ерв Иисусʼ нювмʼ ныхыць хэхэдаӈгуˮ+.
6Павелʼ ӈудида ӈэвтоʼ ниʼ мэˮмахаданда, ниндоʼ Хэбидя Индˮ хаˮмыˮ, тадтикахад пыдоʼ ехэрана вадиˮмана лаханакурць пэядˮ, сэванда пэядˮ+.
7Ӈобнзерʼ пыдоʼ юкад вата сидяʼ мяндоʼ ӈэвыˮ.
8Павел, маˮлюӈгалава мятʼ тюˮмяхаданда, няхарˮ ирыʼ ямбанʼ, Нумʼ Параӈодадаваʼ нямна тасалкуркая, ненэцие нянда сюртемба, сейнда нись пинˮ, лаханакурӈа+.
9Ханяӈыдоʼ сёнзьтоʼ мэёӈэ хэсь, нива пунрёвандоʼ нид, Нумʼ Ервʼ минмʼ ненэциеˮ мальӈгана тэдорпавандоʼ нид, сиддоʼ хае. Нянанда Иисусʼ тохолирмʼ нёдани сода, Тираннʼ тохолкулавахана хусувэй яляʼ тасалкурӈа.
10Таремʼ сидя поʼ ӈа. Тиканда иудейˮ ӈэбтоʼ, еллинˮ ӈэбтоʼ, Асия яхана иленяˮ малʼ Нумʼ Ервʼ нямна ӈэда вадамʼ намдорӈадоʼ.



Скеваʼ нюˮ

11Павелʼ ӈудиˮ серʼ, Нумгавʼ манэцяда мутра серо ӈадимдемби.
12Павелʼ ӈоксие, манзара мэˮмы имбытадо хаӈгуртиˮ ниʼ мэбˮ, хаӈгуртаˮ хабцяӈодоʼ савуворӈаˮ, сиддоʼ пэртаˮ ӈылекаˮ нядандоʼ ханˮӈаˮ+.
13Няˮмаравэхэт ӈылекы питарпа ёндортаˮ ханяӈыˮ иудейˮ, няˮмаравэхэˮ Нумʼ Ерв Иисусʼ нювмʼ хэтыба пяˮ, таремʼ лахана пэрӈаˮ: «Павелʼ вадета Иисусʼ нювмʼ нядˮмяць няндаˮ табекуваˮ!»+
14Тарцямʼ сертабадаˮ, иудейˮ ӈарка ханондана Скевамʼ нюбетаʼ сиˮив хасава ню ӈэвыˮ.
15Вэнзу индˮ таремʼ ма: «Иисусхавмʼ теневав, Павелмʼ теневадама, пыдхавараˮ хибядаˮ ӈэдакэдаˮ?»+
16Няˮмаравы няндоʼ санэйˮ, сиддоʼ пирдаˮле, ныхыда нядандоʼ саць сахама. Пыдоʼ хаделёвыӈэ хэсь, хуркариˮ паркасиˮ тикы мякад хуныдˮ.
17Тикы илеˮмямʼ Эфесхана илениˮ хусувэй иудейˮ хахаˮ, еллинˮ хахаˮ тэвыˮ, малʼ сейдоʼ хаяˮ, Нумʼ Ерв Иисусʼ нюмгавʼ ӈарма.
18Пунравэхэт ӈока ненэцьʼ турмандоʼ серʼ, вэнзерʼ илеˮмидоʼ индоʼ яданʼ вадеˮядоʼ+.
19Мале ӈока тадебцомʼ ӈадимдембавыˮ падродоʼ маˮлаˮмахадандоʼ, ненэциеˮ мальӈгана парадэйдоʼ. Тикытоʼ мирмʼ таслабтоʼ, ӈобнзерʼ самляӈг юˮ ёнарˮ драхма*.
20Таремʼ Нумʼ Ервʼ вада ӈаркавна латыˮ, мэберӈа+.



Эфесхана ненэциеˮ Нумʼ Ервʼ минʼ етʼ мандалˮӈэ хэˮмя

21Тикыˮ сероˮ хэˮмяхат, Павел Македонияхаʼ, Ахаияхаʼ серʼ Иерусалиманʼ хэсь ихинянда тасла, ма: «Таняна мэˮмахадани, мань Римамʼ ӈаниʼ манэпаˮни тара».
22Македониянʼ сидя нянанда манзаранахаʼ – Тимофейхаʼ Ерастахаʼ ӈэдара, харта лакамбойʼ Асияхана хаи+.
23Таʼ ёльцьӈгана Нумʼ Ервʼ минмʼ волтамбадаˮ мандалˮӈэ хаяˮ, яˮавлыˮ.
24Димитриймʼ нюбета, ненэй есь ядыбада ненэйхад Артемида* не хэхэʼ етʼ ӈэди мядекоци сертабавы, тиканда пыда ӈудикодахаˮ ӈока есь тэврамбавы.
25Ӈудикоди, тикыʼ тоˮлаха манзаямʼ пэрти ӈани манзарани маˮлахая, таремʼ ма: «Хасев нин, пыдараˮ тенева, тюку сертабадахаднаˮ хусувэйнаˮ сеп терˮӈа.
26Тиканда пыдараˮ хартаˮ мание, хартаˮ инзеле, Эфесʼ хавна Асияʼ тиӈгы ӈокаюмʼ пеляхана, Павел ӈока ненэцие нянда сюртембахая, манзабтамбида. Павелʼ вадаˮ тарцяˮ: ненэциеˮ ӈудахаˮна сертавыˮ хэхэˮ ниˮ ӈаˮ.
27Серˮ тосакабтыˮ, манзаяриваˮ вуни вомдартаӈгуˮ, тикыʼ хавна ӈаркаˮя Артемида не хэхэʼ харад ӈамгэхэртаӈэ вуни толёдˮ. Хусувэй Асияʼ терʼ, яʼ тирʼ терˮ ӈарцутаʼ ӈаркаˮя ӈэвада тэри ёхода».
28Тарць вади намдˮмахадандоʼ, нерцилыдˮ, таремʼ тюрыць лаханаˮ: «Эфесʼ терˮ Артемида ваˮӈа!»
29Марадʼ терˮ малʼ манзадаˮ, Павелʼ ёндорць нятахаʼ Македонияʼ терхаʼ – Гаиямʼ, Аристархамʼ няˮмахая, мандалˮӈэ сыллаванʼ* ӈэхэдаˮ+.
30Павел ненэцяӈгˮ хэбянʼ харбилабата ӈодˮ, Иисусʼ тохолирмʼ нёданаˮ сита ниˮ ӈэдараˮ.
31Тикыʼ хавна ханяӈыˮ Асия яʼ ервоˮ поӈгад ӈэда Павелʼ сава няˮ нянда тарця вадамʼ ӈэдараˮ: «Тяхананда, сыллаванʼ нён ӈадиберˮ».
32Тикыˮ ямбхаˮна ханяӈыдоʼ хартоʼ явна тюрыˮӈаˮ, няби ӈанидоʼ нябинзерʼ тюрыˮӈаˮ, тиканда ханя, ӈобтʼ маˮлёвадоʼ тэри хумбанзяда ӈэвы, ӈокаюмʼ пеляхавадоʼ ӈамгэʼ еˮэмня маˮлёˮмяхадандоʼ тамна ехэравыˮ.
33Иудейˮ вадиˮ ватоʼ серʼ, ненэциеˮ поӈгад Александр хамы ӈэвы. Пыда ӈудаʼ манзахана ненэцие мунзя табэдахая, няндоʼ тидˮ ӈэвамда вадеˮманʼ харбила.
34Иудейʼ ӈэвамда намда, ненэцяˮ малʼ ӈобнзерʼ тюрыˮлыдˮ, сидя часʼ пир таремʼ тюрыˮӈаˮ: «Эфесʼ терˮ Артемида ваˮӈа!»
35Харадʼ ватомʼ теневана, ненэцие мунзялмдеˮмяхаданда, ма: «Эфесʼ терˮ хасаваˮ, Эфес хардаваˮ ӈаркаˮя Артемида не хэхэʼ харадмʼ, нумгад мантэвы сидяӈгамда лэтмбадаӈэ таравахад хибя ехэра?
36Тикыˮ вадиˮни серʼ ӈэхэвабˮнандаˮ, пыдараˮ яникомбовна ӈадаˮма, харасиˮ ӈэсь вуни тараˮ.
37Пыдхавараˮ Артемида не хэхэʼ хардавна нивы талэрмы, не хэхэваˮ нивы вомдартамбавы тюку хасев тюконʼ тэвравэдаˮнёˮ.
38Димитрий, нянанда мэна ӈани ӈудикодаˮ, хибяхавʼ етʼ хусаркованʼ харвабатоʼ, тикыʼ нямна судеӈголава нивʼ таняˮ, ӈаркаˮ ервˮ таняˮма. Тикахаˮ нидоʼ хусарамбаяˮма.
39Тамна судевнда несэй ӈамгэмʼ пюрпатаˮ, тикахавмʼ харадʼ терˮ ватоʼ серʼ маˮлёваханандоʼ таслаӈгудоʼ.
40Маняˮ тедаʼ сертʼ еремяʼ серʼ ӈаваˮ, тюку яляʼ ненэцие харасиˮ манзабтамбаваʼ нид вомдараӈгунаˮ. Тиканда тюку мандалоˮмаʼ нямна ӈамгэхэрт хэта ниваˮ пиратˮ». Тикы вадида хэтˮмахаданда, маˮлёвы ненэцие тодоʼ яхаˮ ӈэдарэйда.






* 19:19 Драхма – невхы грекʼ ненэй еся. Ӈопой драхма – манзаранаʼ яляʼ недбя, Рим параӈодадаваʼ динарийʼ мян.

* 19:24 Артемида – невхы грекˮ ӈобˮ не хэхэдоʼ. Етя сертавы сямянхат юнда ядэрта хэхэʼ хардада Эфесхана ӈа.

* 19:29 Сыллава – тюˮуйда синдˮмясяда ӈаркаˮя маˮлюӈгалава, пеляда сюртяв. Эфесхана ӈэдахав сидя юˮ самляӈг ёнарʼ мянʼ ненэцяʼ маˮлёваʼ ӈар.




+ 19:1 Ӈэд 18:21

+ 19:3 Ӈэд 18:25

+ 19:4 Лк 3:3, Ин 1:7

+ 19:5 Мф 28:19, Ӈэд 8:16

+ 19:6 Ӈэд 8:17, Ӈэд 9:17, Ӈэд 10:46

+ 19:8 Ӈэд 4:30,

+ 19:12 Ӈэд 5:15

+ 19:13 Мф 12:27, Мк 9:38, Лк 9:49

+ 19:15 Лк 4:34,

+ 19:18 Мк 1:5,

+ 19:20 Ӈэд 6:7, Ӈэд 12:24

+ 19:22 Ӈэд 16:1

+ 19:29 Ӈэд 19:29,

Павелʼ Македониянʼ, еллинˮ янʼ хэˮмя

201Тикы яˮавлада серʼ лановоˮмахад, Павел Иисусʼ тохолирмʼ нёдани нянда хаӈгая, сейдоʼ мэйра. Тадтикахад лакамбойтаˮмахаданда, Македониянʼ хая+.
2Тикы ёˮмана ядэрманда серʼ, хэтвы ӈока вадахаˮната пунрёдиˮ сей мэйраˮмахаданда, Елланʼ тэвыˮ.
3Таняна няхарˮ ирыʼ мэˮмахаданда, иˮмана Сириянʼ хэванзь мэбта ӈодˮ, иудейˮ етя вэва имʼ мэˮмандоʼ нид, Македонияʼ серʼ салць таслада+.
4Нянанда* хэвыˮ тарцяць: Верияʼ тер Пиррʼ хасава ню Сопатр, Фессалоникаʼ терхаʼ – Аристарх, Секунд, Дервияʼ тер – Гаий, Тимофей, Асияʼ терхаʼ – Тихик, Трофим+.
5Пыдоʼ нерняʼ хаяˮ, сиднаˮ Троадахана ӈатеˮ+.
6Маньзяванаˮ, Тимдеӈгосянзяда Няньʼ хэбидя ялэˮ пуд, Филиппыхыд иˮмана хаяваˮ, самляӈг яляʼ ёльцьӈгана Троаданʼ тэвˮмахаданаˮ, няндоʼ хаяваˮ, таняна сиˮив яляʼ мэваˮ+.



Павелʼ Троадахана Нумʼ вадамʼ минреˮмя

7Еврейˮ ныланава яляʼ пуд, сиˮивʼ нюртей яляʼ пэвсюмняна няньмʼ тярманзь ӈобтʼ маˮлёбˮнаˮ, Павел нябимдей яляхана хэванзь ятна, нянандоʼ лаханакурӈа, вадамда пиʼ ерʼ ӈэсондʼ вадеˮӈада.
8Тюˮуй маˮлёˮмяʼ лабэкананаˮ серакабтаваˮ таʼ мян.
9Павелʼ понʼ мэта лахарёʼ ӈэсоӈгана, ӈобˮ Евтихмʼ нюбета ӈацьмбой сидерʼ хэвхана ӈамдёвы, тика немаʼ сата сита талевы, немаʼ тахамана харадʼ тюˮуй няхаромдэй яӈорэхэд тасиʼ мантэйˮ, тюˮуʼ мэсь мале яӈгумы.
10Тасиʼ хаˮамванда серʼ, Павел ниндя нибклэйˮ, севолоˮмахаданда ма: «Нёдаˮ нярканˮ, индта таня».
11Тюˮуй яӈорэйнʼ тоˮмахаданда, няньмʼ маляхая ӈамада. Ялэмдата ӈадимяʼ ӈэсондʼ, лахарёмда понʼ мэсоˮмахаданда, хая.
12Тикахавахад ӈацьмбой нямдоʼ иленяӈэ мяканда ханадоʼ, илеваханда идоʼ саць таӈгамыˮ.



Троадахад Милитʼ ӈэсондʼ иˮмана миёˮмя.

13Павел харта яда, Ассанʼ хэванзь таслада. Маньзяванаˮ сита таняд ханаванзь иˮмана нерде хаяваˮ.
14Павел Ассахана сиднаˮ хобта, маняˮ сита содаваˮ, тадтикахад Митилинанʼ тэвынаˮ.
15Таняд иˮмана хэˮмяхаданаˮ, нябимдей яляхана Хиос ӈоʼ етʼ тэвынаˮ, тад нябимдей яляʼ Самос ӈонʼ тэвынаˮ*, тад хуняӈы яляʼ Милитанʼ товаˮ.
16Асияхана понʼ мэванʼ нись харваˮ, Павел Эфесмʼ хэрабта таславэдась. Тиканда пыда таремʼ ерембата, Самляӈг Юдимдей Ялянʼ Иерусалиманʼ тэвванзь паромбись+.



Павелʼ Эфесхана Хэхэʼ мядʼ ӈарктахаˮ лаханаˮма

17Милитхад Эфесанʼ Хэхэʼ мядʼ ӈаркти ханзь ӈэв ӈэдара.
18Пыдоʼ тоˮмахадандоʼ, пыда няндоʼ ма: «Асиянʼ тэвˮмахадани, нюртей яляхад хусувэхэд нянандаˮ ханзерˮ илевахадани теневадаˮма+.
19Иудейˮ вэва ибе мэць, хурка ӈэвами хорпабатоʼ ӈодˮ, мань Нумʼ Ервʼ етʼ ӈока хаялмʼ хамда, яниковна манзарадамзь.
20Мань ненэциеˮ мальӈгана, мядоˮмана сиддаˮ тохоламбавани мальӈгана, няндаˮ таромʼ хаˮаврамбадахатани ӈамгэхэртмʼ вадеˮмадавэйʼ нидамзь хаеˮ.
21Иудейхаˮ, еллинхаˮ Нумʼ сякана хэбяхыдоʼ хае, Нумʼ Ервханаˮ Иисусанʼ пунра таравамʼ тидˮ вадеˮӈадамзь.
22Тедахавʼ ти, Хэбидя Индˮ сиˮми минре, Иерусалиманʼ миӈадмʼ, таняна ӈамгэ сиˮми ӈатевахад ехэрадмʼ.
23Манзь теневанами тикыри: хуркариˮ хардоˮмана ядэрпаˮни, Хэбидя Индˮ няни сярва, саӈговота илри сиˮми ӈатевамʼ ӈадимдехэя, тидˮ вадеˮӈа+.
24Маньзяв илми нив сяйˮ, ӈопой, манзаями, Нумʼ Ерв Иисусхад няˮмавы тюку манзаями – Нумʼ сянаваʼ нямна ӈэда Маймбабцо Юнмʼ ненэцяӈгˮ минрева сермʼ панаць малебˮни тара.
25Тадхав ти, мань теневадмʼ, тадриʼ пыдараˮ поӈганандаˮ Нумʼ Параӈодадавамʼ вадеˮмэӈэ сяˮми нираˮ манэтˮ.
26Тюку яляʼ няндаˮ манэˮлабтамбив, хусувэй еремэхэд мань хабтодмʼ.
27Техэ малханда Нумʼ ватомʼ няндаˮ ӈобʼ вадець нидамзиˮ тапхалˮ.
28Хэбидя Индˮ сиддаˮ ераӈгодаӈэ ӈабтавы, пыхыдадаˮ, хувоˮ мандалмʼ лэтамбидаˮ. Нумʼ Харта вэянда серʼ ховы Хэхэʼ Мята лэтамбираˮ+.
29Теневадмʼ, мань хэˮмяни пуд, няндаˮ пилкабтадаˮ сармикˮ тутаˮ, хувоˮ мандалмʼ ниˮ сяндˮ+.
30Хартаˮ поӈгадандаˮ Иисусʼ тохолирмʼ нёдани хэвняʼ пумнандоʼ лаӈгэпа, вэнзерʼ лахананаˮ ӈадимдаˮ.
31Ӈадьбятаˮ тайкуʼ ӈадаˮ, няхарˮ поʼ пиˮ, ялэˮ ямбанʼ, сэвˮ хайласавэйʼ хусувэмдаˮ ханзерˮ тидхалембавами тенераˮ+.
32Тедаʼ сиддаˮ, мань Нумдʼ, сянаваʼ нямна ӈэда Вадаханда мипидмʼ. Нумʼ вадахав сиддаˮ мэйра пирˮӈа, хусувэй Нярумдавыта еˮэмня таславы илебцмʼ тась пирˮӈа+.
33Ӈани ненэцяӈгат солотэймʼ, ненэймʼ, ӈамгэхэрт панымʼ мань харˮни еˮни ситеванʼ нидамзь харваˮ.
34Хартаˮ тенева, тарабцоˮни еˮэмня, нянани мэвыˮ ниˮни тарабцоˮ еˮэмня тюку ӈудини тараць+.
35Ханзерˮ хусувэй ӈамгэхэна мань няндаˮ манэˮлабтав, таремʼ манзарабцохона маяндорти нядабаˮнаˮ тара. Тикыʼ хавна Нумʼ Ервʼ Иисусʼ вадамʼ тенебаˮнаˮ тара, тад ӈоˮ Пыда Харта масиˮ: ‹Митерпадахав няˮмарпадахад ханяцейʼ ябда›».+
36Тикы вадида хэтˮмахаданда, Павел пулыта ниʼ хаˮмыˮ, хусувэхэнандоʼ туёˮӈа+.
37Тадхав малʼ ярумаˮ, Павелмʼ севолкая, нюцямбидоʼ.
38Неры хэтвы вадахатата: «Сяˮми нираˮ манэтˮ», сёнзьтоʼ мюйˮ тахараˮ. Нянанда ӈаноʼ ӈэсондʼ хаяˮ.






* 20:4 Пуда падвы ханяӈы ӈудахана падвы падаркаˮна тамна таремʼ пады: «Асияʼ ӈэсондʼ».

* 20:15 Пуда падвы ханяӈы ӈудахана падвы падаркаˮна тамна таремʼ пады: «Трогиллияхана мэˮмахаданаˮ».




+ 20:1 Ӈэд 19:21

+ 20:3 Ӈэд 9:23, Ӈэд 23:30

+ 20:4 Ӈэд 19:29,

+ 20:5 Ӈэд 16:8

+ 20:6  Ӈэд 12:3

+ 20:16  Ӈэд 2:1

+ 20:18 Ӈэд 18:19,

+ 20:23 Ӈэд 9:16, Ӈэд 21:33

+ 20:28 Ин 21:16-17,

+ 20:29 Мф 7:15, Ин 10:12

+ 20:31 Мк 14:38

+ 20:32 Ӈэд 14:23,

+ 20:34 Ӈэд 18:3

+ 20:35 Мф 10:8

+ 20:36 Ӈэд 21:5

Павелʼ Иерусалиманʼ иˮмана миёˮмя

211Нянандоʼ лакамбойтаˮмахаданаˮ, маняˮ ӈанохона хаяваˮ, тидпойˮ Кос ӈонʼ тэвынаˮ, нябимдей яляхана Родос ӈонʼ хаяваˮ, таняд Патаранʼ нэкалӈаваˮ.
2Финикияʼ няюʼ миндя ӈаномʼ хованаˮ серʼ, тиканʼ ӈамдхая хаяваˮ.
3Кипр ӈо, маниенаханаˮ иняняӈы хэвувнанаˮ хаи, маняˮ Сирия няюʼ миӈаваˮ. Тадтикахад Тиранʼ нулъянаˮ, тикахана ӈаноходанаˮ пэндъи хаевндаваˮ ӈэвэваˮ.
4Иисусʼ тохолирмʼ нёдани хохоя, таняна сиˮив яляʼ мэваˮ. Пыдоʼ сиддоʼ Хэбидя Индˮ пэрць, Павелмʼ Иерусалиманʼ хэсь пуняʼ пэрӈадоʼ+.
5Тикы ялэˮнаˮ суса пяхава, маняˮ тарпынаˮ, ялъянаˮ. Пухуцидоʼ, нюдоʼ няць, харадʼ сусаваʼ ӈэсондʼ нянанаˮ тоˮ, явʼ вархана пулыбтё туёˮӈаваˮ+.
6Няхаˮнанаˮ лакамбойтаˮмахаданаˮ, маняˮ ӈаноʼ мюʼ тийнаˮ, няхабинаˮ мякатоʼ салъядˮ.
7Тирхад иˮмана ядэроˮминаˮ малеˮмяхаданаˮ, Птолемаиданʼ тэвынаˮ, Нумдʼ пунрёдиˮ хасев няхаˮнаˮ тороватˮмахаданаˮ, нянандоʼ ӈопой яляʼ мэваˮ.
8Нябимдей яляхана хэˮмяхаданаˮ, Кесариянʼ тэвынаˮ, Маймбабцо Юнмʼ минрена Филиппʼ мятʼ тюваˮ, пыда сиˮив тэравэхэд+ ӈопойдоʼ ӈэвы. Мякананда хаиваˮ+.
9Пыда тет сэвандана пирибтямбада не нюда ӈэвы+.
10Мале сян яляʼ тикахана мэваханаˮ, Агавмʼ нюбета Нумʼ Вади вадета Иудеяхад то+.
11Нянаˮ то, Павелʼ нимʼ няˮмаˮмахаданда, харта ӈэда, ӈудида маноӈгая, вахалъйˮ: «Хэбидя Индˮ ма: ‹Тюку ниʼ ерв хасавамʼ иудейˮ Иерусалимхана таремʼ сярхая, ӈани тэнз ненэциеˮ ӈудахаˮ митадоʼ›».
12Тарця вадамʼ намдˮмахаданаˮ, маняˮ тикы яʼ терˮ няʼ Павелмʼ Иерусалиманʼ хэвоӈгаданда хынумбиваˮ+.
13Павелкав маняˮ вадахаˮнаˮ таремʼ вахалъйˮ: «Ханзерˮ ӈадаˮ? Ӈамгэ ярӈадаˮ, ӈамгэ сейми тахабтамбираˮ? Нумʼ Ервʼ Иисусʼ нювʼ еˮэмня Иерусалимхана сярвани хавна, тамна хась хамэдыдмʼ»+.
14Муӈгаˮнаˮ ниˮмяхаданда намдˮ, маняˮ ӈоˮ таӈыламзь таремʼ маваˮ: «Нумʼ Ервʼ ватоʼ серʼ ӈэя».
15Тикыˮ ялэˮ пуд, хэсь хамэдаˮмахаданаˮ, маняˮ Иерусалиманʼ пяваˮ.
16Кесарияхад ӈэдаˮ ханяӈыˮ, Иисусʼ тохолирмʼ нёданаˮ нянанаˮ ядаˮ, Мнасонʼ мякана хаёванаˮ еˮэмня, сиднаˮ нянда тэвраˮ. Пыда Кипрхад ӈэда ӈахат Иисусʼ тохолирмʼ нёдана ӈэвы.



Павелʼ Иаковмʼ хоˮма

17Иерусалиманʼ тэвбаˮнаˮ, нинаˮ хуриʼ маймба сиднаˮ мядиˮмялабтаˮ.
18Нябимдей яляхана Павел нянанаˮ Иакованʼ то, Хэхэʼ мядʼ ӈарктаˮ ӈоˮ малмбойʼ тикахана мэвыˮ+.
19Нянандоʼ тороватˮмахаданда, Павел манзаяˮмита серʼ Нумʼ ӈани тэнз ненэциеˮ поӈгана ӈадимдевы хусувэй сермʼ вадеˮӈа.
20Пыдоʼ инзелеˮмяхадандоʼ, Нувмʼ ӈарцуˮӈаˮ, тадтикахад нянда маˮ: «Хасава няваˮ, пыдар маниейданёˮ, сяӈок ёнарˮ пунравы иудейˮ, пыдоʼ малмбойʼ тидормаʼ пирувна Моисейʼ Ватомʼ нёданаˮ.
21Пыдар нямнанд тарця лахарёмʼ намдорӈаˮ: пыдар ӈани тэнз ненэциеˮ поӈгана илена хусувэй иудеймʼ Моисейʼ Ватомʼ хае тохоламбин, ӈацекэхэтоʼ матнава мэсыдмʼ сертавоӈгадандоʼ, невхы иринатоʼ сероˮ серʼ илевоӈгадандоʼ лаханан.
22Тиканда ханзерˮ ӈэбˮ сава? Ненэсянда ненэцяˮ тоˮмамд намдаӈгуˮ*.
23Маняˮ ханзерˮ маваˮ, таремʼ сертадава. Нумʼ сякана ваторавы тет ненэцямаˮ таняˮ.
24Сиддоʼ ханахая, пыхыдар нянандоʼ хабтумдад, ӈэвдоʼ мярёйӈэ пидвандоʼ еˮэмня харт есяд салдаˮ. Тикандоʼ малʼ хамэдаӈгудоʼ: нямнанд ӈэвыˮ вадаˮ хумбанзядаˮ вадаˮ, пыдхавар Моисейʼ Ватоʼ серʼ илен+.
25Нумдʼ пунравы ӈани тэнз ненэцяӈгˮ, маняˮ таслаˮмахаданаˮ, тарця падармʼ падаваць: сядэйхаˮ ханоˮмэхэд, вэяхад, сохомдавыʼ ӈамзахад, саˮевахад пыхыдадаˮ лэтамбидаˮ»+.
26Тадхав нябимдей яляхана Павел тикы хасев хана, пыхыдамда нянандоʼ хабтумдада. Тадтикахад Хэбидя Харданʼ тюˮмяхаданда, хусувэндоʼ еˮэмня ханмʼ тэвраваʼ ӈэсондʼ, хабтумдаӈгова ялэˮ ёльцеˮмямʼ вадеˮӈа.



Хэбидя Хардахана Павелмʼ няˮмаˮма

27Тикы сиˮив яляʼ ёльцеӈгабˮ, Асияхад товы иудейˮ Хэбидя Хардахана Павелмʼ манэсоˮмахадандоʼ, ненэцие манзабтахая, сита няˮмаˮ,
28тюрыˮӈаˮ: «Израильʼ терˮ хасаваˮ, нядаӈгудаˮ! Тюку ненэцьʼ ханярина маняˮ ненэциенаˮ етʼ, Ватонаˮ етʼ, Хэбидя Харданаˮ етʼ хусувэй хибямʼ вэнзерʼ тохоламби, тикыʼ хавна еллин Хэбидя Харданʼ тюлевы, тикахананда хэбидя ямʼ сябла»+.
29Тикыʼ нерня пыдоʼ харадʼ поӈгана нянанда Эфесʼ тер Трофимамʼ манэˮӈаць, сита Хэбидя Харданʼ тюлевэӈэ Павелмʼ тосавэдоʼ+.
30Харадʼ тиӈгэвна ненэциеˮ манзадаваʼ нид, ненэцяˮ сюрмба маˮлюрӈаˮ. Павелмʼ няˮмахая, Хэбидя Хардахад пинʼ нюхуледоʼ, нёʼ сиˮ таминдоʼ пакалъядоʼ.
31Сита хадаванʼ харбилабатоʼ, Иерусалимʼ ӈыхыʼ ӈардаханда манзадаваʼ юн, ёнарˮ ервотаʼ хахаˮ тэвыˮ.
32Пыда таминда саюда, юрˮ ервотида хана, ненэциеˮ мандалтʼ нэкалӈада. Ёнарˮ ервотамʼ, саюда манэць, Павелмʼ ладорпа ӈэвадаладоʼ.
33Тадтикахад ёнарˮ ервота Павелʼ хэванʼ тэвˮмахаданда, Павелмʼ няˮмада, сидя еся иняхана манонзь табэдада. Хибя ӈэвамда, ӈамгэмʼ хадкепявэмда хонра+.
34Ненэциеˮ поӈгана ханяӈыдоʼ хартоʼ явна тюрыˮӈаˮ, няби ӈанидоʼ нябинзерʼ тюрыˮӈаˮ, ёнарˮ ервотахав ненэциеˮ манзадаваʼ нид, тидхалёда вадамʼ хось яˮма, Павелмʼ саюˮ марятʼ хана табэдада+.
35Павелʼ танабцяʼ ниня мэбˮнанда, ненэцяˮ яˮавлахамаˮ, ӈадьбятоʼ саюˮ сита минебатоʼ таравы.
36Тад ӈоˮ ӈока ненэцьʼ пумнандоʼ минзь, таремʼ тюрыˮӈаˮ: «Хадад!»



Харта еˮэмнянда ӈэда Павелʼ ӈэдаӈго вадаˮ

37Павелмʼ саюˮ марятʼ тюлеванзь мэбтоʼ, Павел ёнарˮ ервотанʼ ма: «Ӈамгэхэвмʼ нянд хэтбаˮни сава ӈэбтавʼ?» Нябиюмʼ ма: «Грекʼ вадавна теневан?
38Тикыˮ ялэˮ нерня ненэцие манзабтавы, тет ёнарˮ хавыдикмʼ вэӈго янʼ тэвравы Египетʼ теран, пыдар нин ӈаˮ?»
39Павелкав ма: «Мань иудейдмʼ, тэри хумбанзяда хардакоход нидмʼ ӈаˮ, Киликия яхана ӈэда Тарсʼ терадмʼ. Ябткоенʼ ненэцяӈгˮ вадамʼ мэць ватодами таˮма»+.
40Ёнарˮ ервота вадамʼ нянда мисоˮмахаданда, Павел танабцяʼ ниня нусь, ненэцяӈгˮ ӈудамда вэӈгала. Ненэциеˮ ӈулиˮ мунзялоˮмахад, няндоʼ еврейʼ вадавна таремʼ лахана пэйˮ:





* 21:22 Ханяӈы ӈудахана падвы падаркаˮна тарця нядавы вада таня: «маˮлёдаˮ».




+ 21:4 Ӈэд 20:23

+ 21:5 Ӈэд 20:36

+ 21:8 Ӈэд 6:1-5.

+ 21:8 Ӈэд 6:5, Ӈэд 8:5

+ 21:9  Лк 2:36, Ӈэд 2:17-18

+ 21:10 Ӈэд 11:28

+ 21:12 Мф 16:21-23

+ 21:13 Ӈэд 20:24,

+ 21:18 Ӈэд 12:17,

+ 21:24 Ӈэд 18:18

+ 21:25 Ӈэд 15:29

+ 21:28 Ӈэд 6:13,

+ 21:29 Ӈэд 20:4

+ 21:33 Ӈэд 20:23, Ӈэд 21:11

+ 21:34 Ӈэд 19:32

+ 21:39 Ӈэд 9:11, Ӈэд 22:3

221«Нисянанаˮ, хасев нин! Тедаʼ пыхыдами ӈэдаба вадахаˮни инзеледаˮ».
2Еврейʼ вадавна нянандоʼ лаханавамда намда, пыдоʼ тамна нерэдандоʼ мунзялмаˮ. Павел ма:
3«Иудейхат передмʼ, Киликия яхана ӈэда Тарсхана соябаˮни ӈодˮ, тюку хардахана вадыдамзь, Гамалиилʼ тохоламбадаӈэ ӈулиˮ сомбовна нисянанаˮ Ватовна тоходадамзь, Нумʼ нямна, тедаʼ сидтаˮ тотревʼ, тидорикдамзь+.
4Мань тамна тюку Нумʼ Ервʼ минмʼ нёдани хавандоʼ ӈэсондʼ нёракуцятын, хасев, не няˮмахая, сяролава мятʼ пакалпасетын+.
5Ӈарка ханондана, ненэциеˮ ӈарктаˮ нямнани тидˮ лаханаӈгуˮ. Нядандоʼ Дамаскахана илениˮ хасев няхатоʼ ӈэдараванда падро няˮмаˮмахадани, таняна мэни тикы тохолирмʼ нёдани сярхая, Иерусалиманʼ танараванзь ханаваʼ еˮэмня хаядамзь+.



Павелʼ Иисусʼ тохолирмʼ нёданаӈэ хэбянда нямна лаханаˮма

(Ӈэд 9:1-19; 26:12-18)

6Мимахани, Дамасканʼ тэвотавани серʼ, яляʼ ерʼ пиркаˮна лакриʼ сидя хэвувнани нувʼ няд ӈаркаˮя яля сиˮми ялэмда+.
7Янʼ моˮнэйвˮ, няни лахананаʼ вабцмʼ намдадмʼ: ‹Савлэй, Савлэй! Ӈамгэданд Сиˮми таӈылмдамбин?›
8Мань мадмʼ: ‹Нумʼ Ервав, Пыдар хибян?› Пыда няни ма: ‹Мань ти, таӈылмдамбадар, Назаретхад ӈэда Иисусадмʼ›.
9Нянани мэвы нини ялямʼ маниедонзь*. Няни лаханавы вабцхавмʼ нидонзь намдˮ.
10Тадтикахад мань мадмʼ: ‹Нумʼ Ервав, ханзерˮ ӈэбˮни сава?› Нумʼ Ервхав няни ма: ‹Юркадˮ! Дамасканʼ ханьˮ, таняна ӈамгэмʼ пэрмамд малʼ вадетадоʼ›.
11Таʼ ӈар яляхад сэвсялоˮмахадани, нянани мэвыˮ нини ӈудахадани вадарць, Дамасканʼ сиˮми тэвраˮ.
12Ананиямʼ нюбета хасава няни то. Пыда Ватоʼ серʼ ненэсявна Нумдʼ туёта, таняна илена хусувэй иудей нямнанда сававна лаханасетвы+.
13Пыда хэвханани нусь ма: ‹Савл няв, сэвад савумаяˮ!› Тикырини ӈодˮ сита манэˮӈадмʼ.
14Пыдхавада няни ма: ‹Нисянанаˮ Нумʼ, Ватомда хамэдаванд еˮэмня, Тидˮ Ӈэдамʼ манэˮманд еˮэмня, Вабцамда Няӈгаданда намдванд еˮэмня, сит тэра.
15Хусувэй ненэцяндʼ манэˮмэмд, намдвэмд Еˮэмнянда тидˮ вадетаӈэ тараӈгун+.
16Тиканда ӈамгэ хасенан? Юркадˮ, Нювмда* ханзь хэхэдаӈгуˮ, хэбяхыд халтаˮ›+.
17Иерусалиманʼ салоˮмахадани, Хэбидя Хардахана туёˮмани мальӈгана, Нумʼ Ерв сэвхаˮни ӈадимя,+
18няни ма: ‹Паромбюˮ, меркуʼ Иерусалимхад ханьˮ, тюкохона Мань нямнани ӈэда манэˮлабтярт нидоʼ няˮмаӈгуˮ›.
19Мань мадмʼ: ‹Нумʼ Ервав, Нянд пунрёди сяролава мякˮ пакалпавахадни, сиддоʼ маˮлюӈгалава мякаˮна ладорпавахадни теневаˮнёˮ.
20Пыдар нямнанд тидˮ лаханана Стефанʼ вэяʼ хамдумбˮ, мань тикахана нусь, сита хадабавамʼ савуˮӈавсянёˮ, сита хадабадиˮ паны лэтамбидамзиˮ›+.
21Пыда няни ма: ‹Ханьˮ, Мань сит ӈахаˮ ӈани тэнз ненэцяӈгˮ ӈэдараӈгудмʼ›».



Римʼ тер Павел

22Тикыˮ вадита ӈэсондʼ Павелтʼ инзелеˮ, тад пунахав ненэцяˮ ӈобкад тёрӈэ сертадоʼ, таремʼ маˮ: «Тикыʼ тоˮлаха яʼ нимня ядэрпата ни серосˮ, хабта тара!»
23Тюрымандоʼ ёльцьӈгана паныдоʼ хэвняʼ моёпиˮ, табʼ сибякомʼ тюˮуʼ моёпиˮ.
24Ёнарˮ ервота Павелмʼ саюˮ марятʼ мюʼ тюле табэдада, ӈамгэʼ еˮэмня ненэциеˮ нянда тюрысоˮмамʼ намдванʼ харва, сита садахая хонрамба табэда.
25Павелмʼ сахаˮна сидя янʼ вэӈгаламбабатоʼ, Павел хэвхананда нуна юрˮ ервотанʼ вахалъйˮ: «Нянандаˮ Римʼ термʼ садамба хуркари судсиˮ сероˮӈа?»+
26Тикы вадида намда, юрˮ ервота ёнарˮ ервотанʼ хая, вадеˮӈада: «Ханзерˮ ӈэӈгун? Тюку ненэцьʼ Римʼ тер».
27Тиканда ёнарˮ ервота Павелтʼ тэвˮмахаданда, хонрада: «Хэтхарт, пыдар Римʼ теран?» Павел ма: «Ӈахаˮ».
28Ёнарˮ ервота ма: «Римʼ тер ӈэвани еˮэмня ӈока есямʼ салдадамзь». Павелкав ма: «Маньзяв Римʼ терӈэ соядамзь».
29Таминдоʼ ӈоˮ сита садаванʼ харвавыˮ няданда ваераˮ, ёнарˮ ервотахав Павелʼ Римʼ тер ӈэвамʼ намда, Римʼ термʼ сярванда нид сейда хая.



Павел серо тасламбадиˮ мандалʼ сякана ну

30Нябимдей яляʼ ёнарˮ ервота Павелмʼ ӈамгэʼ еˮэмня иудейˮ вомдартамбавамʼ намдванʼ харбила, сыхыˮмида няданда екэйда. Ӈарка ханондани, серо тасламбадиˮ мандалмʼ малʼ ӈокхандоʼ ӈобтʼ маˮла табэда, Павелмʼ тарпраˮмахаданда, тикыˮ сятʼ нултада.





* 22:9 Ханяӈы ӈудахана падвы падаркаˮна тамна таремʼ пады: «сейдоʼ хаяць».

* 22:16 Ханяӈы ӈудахана падвы падаркаˮна таремʼ пады: «Нумʼ Ервʼ нювмʼ».




+ 22:3 Ӈэд 9:11, Ӈэд 21:39, Ӈэд 5:34,

+ 22:4 Ӈэд 8:3

+ 22:5 Ӈэд 9:1-2

+ 22:6 Ӈэд 9:3-6, Ӈэд 26:12-18

+ 22:12 Ӈэд 9:17

+ 22:15 Ӈэд 9:15

+ 22:16 Ӈэд 9:18

+ 22:17 Ӈэд 9:26

+ 22:20 Ӈэд 7:58

+ 22:25 Ӈэд 16:37

231Павел, саӈомда серо тасламбадиˮ мандалтʼ ӈэдара, вахалъйˮ: «Хасев нин, тюку яляʼ ӈэсондʼ Нумʼ сякана тидˮ иледамзь».
2Ӈарка ханондана Ананияхав, Павелʼ хэвхана нунахаˮ, Павелмʼ няӈганда ладорць табэдада+.
3Павел нянда ма: «Ялмравы мядʼ хэвӈэ, Нумʼ сит ладорпаӈгу! Пыдар Ватоʼ серʼ сиˮми судеванзь ӈамдёдаӈэ, ханзерˮ тедаʼ Ватомʼ мадаба сиˮми лада табекун?»
4Тикахана нунаˮ маˮ: «Нумʼ ӈарка ханондананʼ тэдорӈан?»+
5Павел ма: «Хасава нин, мань ӈарка ханондана ӈэвахаданда ехэрадамзь, таремʼ падысиˮ: ‹Ненэциет ервʼ нямна вэнзерʼ нён лаханˮ›».
6Тикахана мэниˮ няби пелдоʼ саддукейˮ ӈэвамдоʼ, няби пелдоʼ фарисейˮ ӈэвамдоʼ Павел хамэда, серо тасламбадиˮ мандалтʼ ӈаркаˮявана вахалъйˮ: «Хасев нин, мань фарисейдмʼ, фарисейˮ нюдмʼ, хавыˮ яӈорʼ илелманʼ енавани нид, мань сиˮми судебиˮ»+.
7Тикымʼ хэтˮмахаданда, саддукейˮ фарисейтоʼ няʼ тэдолыдˮ, тиканда маˮлёвыˮ тодоʼ яхаˮ няталъядˮ.
8Тиканда ханя, саддукейˮ вадахаˮна яӈорʼ илелма яӈгу, нувʼ юне ядэлана яӈгу, индˮ ӈаниʼ яӈгу, фарисейхав тикахат хусувэдоʼ таня+.
9Ӈобкад ӈарка тёрӈэ хая, фарисейхат ханяӈыˮ Моисейʼ Ватомʼ теневанаˮ нулоˮмахадандоʼ, пырдариʼ таремʼ маˮ: «Ӈамгэхэрт вэвамʼ тикы ненэцяӈгана маняˮ ниваˮ хомбюˮ, нувʼ юне ядэлана, харвобта, индˮ нянанда лаханакурмэкы?*»+
10Помнандоʼ саць тэдорць пэˮмахадандоʼ, Павелмʼ ӈадˮмоӈгадандоʼ, ёнарˮ ервота сейнда хэсь, саюхута тасиʼ хэсь, тикыˮ поӈгад Павелмʼ саюˮ марятʼ хана табеку.
11Нябимдей пиʼ Нумʼ Ерв Павелʼ хэванʼ нулкая, ма: «Нерняʼ пэрат! Ханзерˮ Мань нямнани Иерусалимхана лаханасан, таремʼ Римхана ӈаниʼ лаханаӈгун»+.



Павелмʼ хадаванзь тасалкоˮма

12Ялэвоˮмахаданда иудейˮ ӈобтʼ мандалъядˮ, Павелмʼ хадаваʼ ӈэсондʼ нива ӈавормамʼ, нива идармамʼ мэць ватораˮ.
13Таремʼ ваторавыˮ тет юкад ватадоʼ ӈэвы.
14Ӈарка ханонданахаˮ, ненэциеˮ ӈарктахаˮ тоˮмахадандоʼ, маˮ: «Павелмʼ хадаваʼ ӈэсондʼ ӈамгэхэртмʼ нись ӈамзь ватомʼ ханаваˮ.
15Пыдхавараˮ тедаʼ серо тасламбадиˮ мандалʼ няʼ Павелʼ нямна ӈэда сермʼ тяхасовна таславндадревʼ, Павелмʼ няндаˮ тэвраванзь ёнарˮ ервотанʼ мадаˮ, маньзяванаˮ тюконʼ тэвувдавэнда сита хада хамэдываˮ».
16Павелʼ не няʼ ню, тикы тале таславэмдоʼ намда, саюˮ марятʼ то, тюˮмяхаданда, Павелтʼ вадеˮӈада.
17Павелкав, юрˮ ервотахат ӈопоймдоʼ нянда хаӈгая, ма: «Тюку ӈацьмбоймʼ ёнарˮ ервотанʼ ханад, нянда хэтувнда вадада таня».
18Юрˮ ервота тикы ӈацьмбоймʼ ханада, ёнарˮ ервотанʼ тэвраˮмахаданда, ма: «Сярда Павел, нянда сиˮми хаӈгая, тюку ӈацьмбоймʼ нянд тэвра хонаркусь, пыда ӈамгэхэв хэтувндада танянараха».
19Ёнарˮ ервота ӈудахаданда тикы ӈацьмбоймʼ няˮмахая, хэвнякуʼ ханада, тадтикахад хонрада: «Ӈамгэмʼ няни хэтувнзь мэн?»
20Пыда ма: «Иудейˮ таславэдоʼ тарця: Павелʼ нямна ӈэда сермʼ тяхасовна таславндадревʼ, хуняна серо тасламбадиˮ мандалтʼ Павелмʼ тэвраванд еˮэмня, пыдоʼ сит хонраӈгуˮ.
21Пыдхавар няндоʼ нён инзелеˮ, хуркавна ӈодˮ тет юкад вата хасава сита тале ӈатеˮ, пыдоʼ Павелмʼ хадаваʼ ӈэсондʼ нива ӈавормамʼ, нива идармамʼ мэˮманзь ватораць. Тедаʼ пыдоʼ мале хамэдыˮ, пыдар вадамд ӈатеˮ».
22Тадтикахад ёнарˮ ервота ӈацьмбоянʼ таремʼ ма: «Тюку няни вадеˮмэмд хибяхартанʼ нёр вадесˮ». Вадита пуд ӈэдарада.



Павелмʼ Феликс ӈарка ерванʼ ӈэдараˮма

23Ёнарˮ ервота, юрˮ ервотахаʼ нянда хаӈгая, вахалъйˮ: «Саюдами хамэдадиʼ; ядна саю сидя юрˮ ӈэя, сиˮив юˮ юнитана ӈэя, сидя юрˮ нарятана ӈэя. Пэвсюмняӈы хасаваюˮ часхана Кесариянʼ хэяˮ.
24Павелмʼ хуркари харасиˮ Феликс ӈарка ерванʼ ханаваʼ еˮэмня, мэˮманда юни хамэдадаˮ»+.
25Тикахавахад тарця падармʼ пада:
26«Ӈаркаˮя Феликсаӈэ, мань Клавдий Лисийӈэ нянд торовата падармʼ ӈэдарамбидмʼ.
27Иудейˮ тюку ненэцямʼ няˮмавэдоʼ, хадаванзь мэдоʼ. Римʼ тер ӈэвамда намда, саю нядˮмяць хэсь, сита ӈэдадамзь+.
28Ӈамгэʼ нямна сита вомдартамбавамдоʼ намдванʼ харва, серодоʼ тасламбадиˮ мандалтʼ тэвравась+.
29Тадтикахад хамэдав, ватондоʼ нид сита вомдартамбиˮ. Хадаваʼ, сярваʼ пирхававна сита пэркава, нянанда ӈамгэхэрт вэва яӈгу+.
30Тикы ненэцяʼ етʼ иудейˮ вэва имʼ мэˮмамʼ намдˮмахадани, мань тамини нянд ӈэдарав. Сита вомдартамбади пыдар сякананд нямнанда лахана табэдэйн*»+.

31Табеконда серʼ, саюˮ Павелмʼ ханаˮмахадандоʼ, пиʼ Антипатриданʼ тэврадоʼ.
32Нябимдей яляʼ, саюˮ юнитани нянанда хэсь ӈэдараˮмахадандоʼ, пыдхавадоʼ саюˮ марятʼ пуняʼ салъядˮ.
33Юнитанаˮ Кесариянʼ тэвˮмахадандоʼ, ӈарка ерванʼ падармʼ миˮӈаˮ, Павелмʼ ӈаниʼ сяканда ӈабтадоʼ.
34Ӈарка ерв падармʼ толаˮмахаданда, Павелʼ ӈамгэ яʼ вакхад ӈэвамда хонра. Киликияхад ӈэвамда намда, ма:+
35«Сит вомдартамбадид тобˮ, нянд инзелеидмʼ». Тадтикахад Иродʼ параӈодадава маркана, Павелмʼ нид ерамба табэдада.






* 23:9 Ханяӈы падаркаˮна тамна таремʼ пады: «Нумгад пуняʼ нёховаˮ ӈаˮӈэˮ».

* 23:30 Ханяӈы ӈудахана падвы падаркаˮна тамна таремʼ пады: «Сензан ӈаˮ».




+ 23:2 Ӈэд 24:1,

+ 23:4 Ин 18:22

+ 23:6 Ӈэд 4:1,

+ 23:8 Мф 22:23, Лк 20:27

+ 23:9 Ин 12:29

+ 23:11 Ӈэд 27:23

+ 23:24 Ӈэд 24:3, Ӈэд 25:14

+ 23:27 Ӈэд 21:32-33, Ӈэд 22:27

+ 23:28 Ӈэд 22:30

+ 23:29 Ӈэд 18:15

+ 23:30 Ӈэд 9:23, Ӈэд 20:3

+ 23:34 Ӈэд 21:39

Феликсʼ сякана Павелмʼ вомдартамбаˮма

241Самляӈг яляʼ хэˮмяхад, ӈарка ханондана Анания, ханяӈыˮ ненэциеˮ ӈарктиˮ няʼ, Тертуллмʼ нюбета ватомʼ пэртяʼ няʼ ӈарка ерванʼ тоˮ, Павелмʼ хусарамбиˮ+.
2Павелмʼ няндоʼ хаӈадоʼ, Тертулл сита вомдартамба пясь, вахалъйˮ: «Пыдар няданд саць таӈга илеваˮ, пыдар нерняʼ маниебцор ненэциенаˮ илмʼ несэймдамби.
3Ӈаркаˮя Феликсаӈэ, сяхариʼ ханярина маняˮ сабид тене, нянд сейхад ӈэда сава вади мэˮӈаваˮ.
4Сит тамна тяхаʼ яебтамбавоӈгаданаˮ, тяхананда, ямбувна нись лаханˮ, сиднаˮ намдˮ. Тад ӈоˮ пыдар сеяр нюлкава.
5Тюку ненэцямʼ палаӈгана хабцяʼ тоˮлахаӈэ манэˮӈаваˮ, пыда тикы яʼ тиӈгэвна илениˮ иудейˮ поӈгана ненэцие манзабтамбадаӈэ тара, Назоретмʼ нюбета сектаʼ* нерденяӈэ тара+.
6-7Пыда Хэбидя Харадмʼ сябламбаванʼ харбилавы. Ӈадьбяˮнаˮ маняˮ сита няˮмаваць.*+
8Пыдар ӈоˮ харт Павелмʼ хонраˮмахаданд, ӈамгэʼ еˮэмня сита вомдартамбававаˮ няданда малмбойʼ намда пиртар».
9Иудейˮ тикы вадахаˮ ниˮ таяхалуˮ, таремʼ маˮ: «Тарцясь».



Павелʼ Феликсʼ сякана харта еˮэмнянда лаханаˮма

10Ӈарка ерв Павелтʼ ӈэваʼ нибкахана лахана табеку. Павел вахалъйˮ: «Мань тенева, пыдар ӈока поˮ тюку яʼ тер судебид, ӈадьбяˮни мань тедаʼ таӈга серˮми ӈэдабаӈгув.
11Юкад вата сидя сян яляʼ тяхана, мань Нумдʼ ӈэвами нибклаванзь Иерусалиманʼ ханзерˮ товами намда пиртар.
12Сиˮми вомдартамбадаˮ Хэбидя Хардахана хибярихина пыхыˮлёдавахани хомбˮмадоʼ яӈгу, маˮлюӈгалава мякаˮна ӈэбта, харадʼ поӈгана ӈэбта сиˮми ненэцие ӈобтʼ манзабтамбадахадани манэсоˮмадоʼ яӈгу.
13Тедахавʼ тамнахарт ӈамгэʼ еˮэмня сиˮми вомдартамбавамдоʼ нянд ӈадимде нидоʼ пирасˮ.
14Ненэсянда ӈодˮ нянд хара явна ӈэдаӈэ вадетандоʼ Нумʼ Ервʼ минмʼ нёдадмʼ. Нисянанаˮ Нумʼ етʼ манзарадмʼ, хусувэй Ватохона падвэнʼ, Нумʼ Вади вадетиˮ падвы вадахаˮ пунрыдмʼ.
15Сидтоʼ тотревʼ, мань ӈоˮ Нумдʼ енадмʼ: хуркариˮ тидˮ илевыˮ, вэнзерʼ илевыˮ хаˮмахадандоʼ, яӈорʼ илелманʼ пунрыдмʼ.
16Мань харˮни ӈоˮ Нумʼ сякана, ненэциеˮ сякана тидˮ илевани еˮэмня пилиˮ вареми мэˮӈадмʼ+.
17Ӈока поˮ хэˮмяхад, ненэцяӈгаˮни нядˮма есь миˮманзь, Нумдʼ ханмʼ тэвраванзь Иерусалиманʼ тодамзь.
18Тад ӈодˮ Хэбидя Хардахана таремʼ ӈэбˮнани, ненэциеˮ мандалциˮ, хурка мунˮ яӈго, сиˮми хабтумэӈэ хоць+.
19Тикы Асияхад ӈэдахавˮ иудейць, тедаʼ пыдоʼ тюкохона сиˮми вомдартамба, ӈопой, тарцяндоʼ танявы ӈэбˮ, сякананд нубтоʼ тарась.
20Нибтя ӈулиˮ, серо тасламбадиˮ мандалʼ сякана нувани мальӈгана, тюкохона мэнид, нядани ӈамгэ вэвамʼ ховэмдоʼ вадеˮӈамдоˮма.
21Ӈопойʼ, поӈганандоʼ нувани мальӈгана, ӈаркавна таремʼ мадамзь: ‹Хавыˮ яӈорʼ илелмаʼ нямна ӈэда тохолирʼ нид, сяканандаˮ мань сиˮми судебиˮ›»+.
22Тикы Нумʼ Ервʼ минʼ нямна саць сававна теневаванда нид, Феликс тикы сермʼ тедариʼ табˮлахая, вахалъйˮ: «Ёнарˮ ервота Лисийʼ тоˮмахад, нямнанд ӈэда серо таслаӈгун».
23Юрˮ ервотанʼ Павелмʼ ерамба табэдабта ӈодˮ, Павелмʼ нидоʼ тыеробтамбаӈгуˮ, хахаяда нида нянда сита нядаванзь турпатоʼ, хибяхарт сиддоʼ ни табˮламбаӈгуˮ.



Павелʼ сяролава мякана мэˮма

24Сян яляʼ хэсь Феликс, пухуцянда – Друзилламʼ нюбета иудей неʼ няʼ тоˮмахаданда, Павелмʼ нянда хаӈгая, Иисус Христосанʼ пунраваʼ нямна ӈэда вадахата инзеле.
25Павелʼ ненэсяʼ нямна, пыхыдмʼ табˮламбаваʼ нямна, вадʼ тованда судʼ нямна лахана пэˮмахаданда, Феликс сейнда хэсь, ма: «Тедариʼ ханьˮ, сохомʼ хобˮнани, сит хандадмʼ»+.
26Тикыʼ хавна Павелʼ есямʼ салдаванʼ ена, ӈадьбята хусувэхэд лаханакурманзь нянда ханзетыда.
27Сидя поʼ хэˮмяхад, Феликсʼ еˮэйӈэ Порций Фест ӈамдыˮ. Иудейˮ ибе савумдамба, Феликс, Павелмʼ сяра хаедась.






* 24:5 Назаретʼ тер Иисусʼ тохолирмʼ нёданиˮ мандалмʼ таремʼ нюмдебасетуˮ.

* 24:6-7 Ханяӈы ӈудахана падвы падаркаˮна тамна таремʼ пады: «Сита маняˮ ватовнанаˮ судеванʼ харваваць. Ёнарˮ ервота Лисийхав тось, саць ныхыриʼ ӈудахатанаˮ маркая, нянд ӈэдарадась. Вомдартаӈгодаӈэ сиднаˮ нянд тось табэдась».




+ 24:1 Ӈэд 23:2

+ 24:5 Лк 23:2

+ 24:6 Ӈэд 21:27-29

+ 24:16 Ӈэд 23:1,

+ 24:18 Ӈэд 21:26

+ 24:21 Ӈэд 23:6

+ 24:25 Ӈэд 17:32

Павелʼ Римʼ параӈодаʼ судмʼ выкыбаˮма

251Фест, тикы янʼ тэвˮмахаданда, няхарˮ яляʼ хэˮмяхад, Кесарияхад Иерусалиманʼ хая.
2Тикахад ӈарка ханонданаˮ, иудейˮ нерденяˮ нянда Павелмʼ хусарамба, сита няюндоʼ сюртембиˮ.
3Иерусалиманʼ Павелмʼ ӈэдараванда еˮэмня, нялыба выкторӈаˮ, ихиняндоʼ тикымʼ таняʼ минревандоʼ серʼ хадаӈгудома+.
4Фестхав, Павелʼ Кесарияхана ерамбавэӈэ пэрмамʼ, пыда харта таняʼ тадриʼ хэванзь ятнавамда вадеˮӈа.
5Пыда ма: «Поӈганандаˮ ӈэваханандаˮ мэнидаˮ нянани тояˮ. Тикы ненэцьʼ вэванда танябˮ, таня сита вомдартамбаяˮ».
6Сидндет ӈэбта, юˮ яля ӈэбта нянандоʼ мэˮмахаданда, Кесариянʼ салъйˮ, нябимдей яляхана судеӈгосьʼ янʼ ӈамдˮмахаданда, Павелмʼ тэвраванзь табеку.
7Павелʼ ӈадимбата, Иерусалимхад товы иудейˮ, сита сюрте, нулъядˮ. Павелмʼ вомдартамба, хуркари саӈговота сертаӈгоˮмида ӈадимдемба пяˮ, хуркавна ӈоˮ тикы вадитоʼ ненэся ӈэвамдоʼ тидˮ хэта яˮмадоʼ.
8Павелкав пыхыдамда ӈэдаба ма: «Мань иудейˮ Ватоʼ етʼ, Хэбидя Харадʼ етʼ, Римʼ ӈарка параӈодаʼ етʼ нидамзь хэбяхамдюˮ».
9Фестхав, иудейˮ ибе савумдамба, Павелʼ вадахаˮ таремʼ ма: «Тюку сероˮ еˮэмня, Иерусалимхана сит судевани еˮэмня, таняʼ хэбянʼ нин харваˮ?»
10Павел ма: «Ӈабцакаванда сиˮми судевндани Римʼ ӈарка параӈодаʼ судеӈгова яʼ хэвхана нидамʼ нуˮ, пыдар сававна тенева, иудейхаˮ ӈамгэхэрт вэвамʼ сертаˮмами яӈгу.
11Вэвамʼ сертавы ӈэбˮни, тикы сероˮни еˮэмня хась серопата, хавахад тайʼ нидмʼ ӈаˮ. Тедаʼ сиˮми вомдартамбаˮмадоʼ ненэся нибта ӈаˮ, хибяхарт няндоʼ сиˮми миць вуни пирасˮ, маньзяван Римʼ ӈарка параӈодаʼ судмʼ выкыбидмʼ!»
12Тадтикахад Фест, судʼ нядаӈгодахаˮна тасалкоˮмахаданда, ма: «Римʼ ӈарка параӈодаʼ судмʼ выкыбасанава, Римʼ ӈарка параӈоданʼ хандˮнинавʼ»+.



Павелʼ Агриппа параӈодаʼ сятʼ нулоˮма

13Сян яляʼ хэсь, Агриппа параӈода* Верениканда няʼ Фестанʼ сава вади мэˮманзь Кесариянʼ тоӈахаʼ.
14Тикахана понʼ мэвахандиʼ, Фест, Павелʼ серо параӈоданʼ вадець, ма: «Тюкохона Феликсʼ сяра хаевы ненэцьʼ таня.
15Иерусалимхана мэвани мальӈгана, ӈаркаˮ ханонданаˮ, иудейˮ ӈарктиˮ няʼ тикы ненэцямʼ хусарамба, судеванзь выкыбиць.
16Мань няндоʼ мадамзь: ‹Римʼ терˮ мэсыˮмана, харасиˮ хибяри хибя ненэцямʼ судеванзь миць ни серосˮ, ӈопой, нюртеˮэʼ сита вомдартамбадиˮ сякаˮна вомдартаӈгоˮмахататоʼ, пыхыдамда ӈэдаванзь лаханабта тара›.
17Тюконʼ тоˮмахадандоʼ, хуркариˮ табциˮ нябимдей яляʼ мань судеӈгосьʼ янʼ ӈамдывˮ, тикы ненэцямʼ хоць табекудмʼ.
18Вомдартаӈгодида сита сюртехэя вомдартамбабатоʼ ӈодˮ, мань ӈоˮ ихиняни, нянанда вэнзу сероˮ танянаӈэ пэрӈадамзь, ӈобкарт тарцямʼ ниˮ ӈадимдеˮ.
19Хуркавна ӈоˮ пыдоʼ Павелʼ няʼ помнандоʼ Нувмʼ ӈарцуˮмаʼ мэсыдо, хибяхав хавы Иисусʼ нямна ӈэда вадидоʼ ӈобтʼ ни тэворˮ. Павелкав Иисусмʼ иленяӈэ вадеˮӈада+.
20Тарць серо тасла яˮма, мань мадамзь: ‹Иерусалимхана тикы сероˮ еˮэмня сит судеванзь, таняʼ хэбянʼ харван?›
21Павелʼ Римʼ ӈаркаˮя параӈодаʼ судʼ ӈэсондʼ сита ерамба выксоˮмахад, Римʼ ӈарка параӈоданʼ ӈэдаравани ӈэсондʼ нянда ераӈгодадамда ӈабта табекудамзь».
22Агриппахав Фестанʼ ма: «Мань ӈодˮ тикы ненэцямʼ намдванʼ харвав» Няби ма: «Хуняна намдӈгурава».

23Нябимдей яляʼ, Агриппа Верениканда няʼ ӈулиˮ сававна ембдё тоӈахаʼ, судʼ ӈэсьʼ лабэтʼ ёнарˮ ервоти, харадʼ ненэциеˮ ӈэвахана мэни няць тюӈахаʼ. Фестʼ табекоˮмахад, Павелмʼ тэврадоʼ.
24Тика Фест вахалъйˮ: «Агриппа параӈодаӈэ, тюкохона нянанаˮ мэна хусувэй хасаваӈэ! Пыдараˮ тедаʼ маниенандаˮ етʼ Иерусалимхана, тюкохона ӈока иудейˮ сиˮми хонрамбиць, таремʼ тюрыˮӈаць: ‹Хабта тара›+.
25Ӈариˮ маньзяван, хаванда пирувна ӈамгэхэрт вэва сермʼ нянанда нидмʼ манэсˮ. Пыда харта Римʼ ӈаркаˮя параӈодаʼ судмʼ выксоˮмахаданда, мань таняʼ ӈэдара таслав+.
26Мань нямнанда ӈаркаˮя параӈоданʼ ӈамгэхэрт ненэся падувндами яӈгу. Ӈадьбяˮни сякандаˮ, неноховавна Агриппа параӈодаӈэ, пыдар сяканд тэврав. Тиканда инзелеˮмяхадандаˮ, тасалкоˮмахадандаˮ, падувндами масиˮ таняӈгу.
27Маньзяв нянани вэвамда манэˮлабтавдавэйʼ сярдамʼ таняʼ ӈэдаравахав таʼ ни ӈэӈгуˮ».






* 25:13 Ирод Агриппа II, Ирод Агриппа Iʼ хасава ню. Сянда не папада Вереника ӈэвы.




+ 25:3 Ӈэд 23:12

+ 25:12 Ӈэд 23:11

+ 25:19 Ӈэд 18:15, Ӈэд 23:29

+ 25:24 Ӈэд 22:22

+ 25:25 Лк 23:14, Ӈэд 23:29

Павелʼ Агриппаʼ сяканапыхыдамда ӈэдабава

261Агриппа Павелтʼ ма: «Харт еˮэмнянд лахана сероˮӈа». Тиканда Павел, ненэциеˮ нянда сававна инзелеваʼ еˮэмня, ӈудамда вэӈгала, харта пыхыдамда ӈэдаба лахана пэйˮ:+
2«Агриппа параӈодаӈэ! Мань ябданаӈэ пыхыдами толабив, тюку яляʼ пыдар сякананд харˮни пыхыдами иудейˮ сямян вомдартаӈговахад ӈэдабаӈгув.
3Тад ӈоˮ хусувэй иудейˮ мэсыдмʼ, вадитоʼ ӈобтʼ нива тэвормахат пыдар сававна теневанава. Тиканда ябткоенʼ, сиˮми сомбовна намдˮма.
4Ӈацьмбой ӈэвэхэдани илми нюртеˮэхэд харˮни тэнз ненэциеˮни поӈгана, Иерусалимхана мэсоˮмахадани хусувэй иудей тенева.
5Пыдоʼ ӈыхыʼ хункад сиˮми теневаˮ. Ханзерˮ мань фарисей ӈэсь, яˮавлада пунрёбцонаˮ тохолирʼ серʼ ӈэвахадани, харвабатоʼ, хартоʼ вадетадоʼ,+
6Тедаʼ Нумʼ нисянахаˮнаˮ ватораˮманʼ енавани еˮэмня, тюкохона судеба нудмʼ.
7Ватораˮманда серʼ хэбямʼ манэˮманʼ ена, пиˮ, ялэˮ юкад вата сидя паӈгаваˮ варемдоʼ мэць, Нумʼ етʼ манзараˮ. Параӈодаӈэ, тикы енаваʼ еˮэмня сиˮми иудейˮ вомдартамбиˮ+.
8Тиканда Нумʼ хавымʼ яӈорʼ илебтеванʼ пыдараˮ ӈамгэ нидаˮ пунрюˮ?
9Мань нянани ӈоˮ Назаретʼ тер Иисусʼ нювʼ етʼ ӈока вэва сермʼ серта таранарахась+.
10Иерусалимхана мань таремʼ иледамзь: ӈарка ханонданахат ватомʼ няˮмахая, мань Нумʼ няʼ ӈэда ӈока ненэцие сяролава мятʼ пакалӈадамзь, сиддоʼ хадабаваʼ еˮэмня мань вадами мэцетыдмʼ+.
11Хусувэй маˮлюӈгалава мякана сиддоʼ танарамбасятыдмʼ, ныхыриʼ Иисусмʼ вэвуць табэдамбасятын. Няндоʼ саць нерцирмани нид, ӈани несэй ёˮ хардахартахаˮна сиддоʼ нёракуцятыдмʼ+.



Павелʼ Иисусанʼ пунраˮмамда вадесоˮма

(Ӈэд 9:1-19; 22:6-16)

12Тикыˮ сероˮни еˮэмня ӈарка ханонданахат ватомʼ, табекомʼ няˮмахая, Дамасканʼ миӈадамзь+.
13Параӈодаӈэ, яляʼ еркана, сехэрыʼ ниня, нумгад хаˮамна хаеркад тамна сата ялямʼ манэˮӈадмʼ. Мань сиˮми, нянани ядна нини яля ялэмдась.
14Маняˮ малмбойʼ янʼ моˮнэйнаˮ, тадтикахад еврейʼ вадавна лаханана вабцмʼ намдадмʼ: ‹Савлэй, Савлэй, ӈамгэданд Сиˮми таӈылмдамбин? Тюрʼ наряʼ етʼ енядавар пыдар нянанд вэва›.
15Мань мадмʼ: ‹Нумʼ Ервав, Пыдар хибян?› Пыда маˮнивʼ: ‹Мань ти, таӈылмдамбадар Иисусадмʼ.
16Тедахавʼ юркадˮ, ӈэт ниʼ санадˮ. Нямнани манэˮмыд, Мань нянд вадʼ ӈадимдевандани вадеˮманд еˮэмня, сит манзаранадани, тидˮ вадетадни тэраванзь нянд ӈадимядмʼ.
17Иудейхат, ӈани тэнз ненэцяӈгат ӈэдахая, Мань няндоʼ сит ӈэдарамбидмʼ.
18Сэвдоʼ нэхэя, пэвдяхад яляʼ няюʼ сырмандоʼ еˮэмня, Сатанаʼ ватоход Нумдʼ сюрхалмандоʼ еˮэмня, сит ӈэдарамбидмʼ. Тиканда хэбяхыдоʼ хаˮавравыˮ ӈэӈгуˮ. Няни пунрабцондоʼ серʼ нярумдавы ненэциеˮ поӈгана, няндоʼ ӈэда еˮэйдамдоʼ няˮмаӈгуˮ›.

19Агриппа параӈодаӈэ, ӈадьбяˮни мань нумгад ӈэдамʼ манэˮмэхэдани пуняʼ нидамзь ӈаˮ.
20Нюртеˮэʼ Нумʼ вадамʼ Дамаскахаʼ, Иерусалимхаʼ терхаˮ вадеˮӈавась, тад пуна Иудеяʼ яʼ тиӈгэвна, ӈани тэнз ненэциеˮ помна, хэбяхыдоʼ хаехэя, Нумдʼ товандоʼ нямна лаханадамзь. Тадтикахад хэбяхыдоʼ хаевы ӈэсь, таʼ ӈэда серо сертабавандоʼ нямна лаханадамзь+.
21Тикыʼ еˮэмня Хэбидя Хардахана иудейˮ сиˮми няˮмахая хадаванʼ харваць+.
22Нумгад нядˮмамʼ няˮма, мань тедаʼ тюку яляʼ ӈэсондʼ нухуя, ӈарка нюдя ненэцяʼ ӈэбта ӈодˮ няндоʼ тидˮ серо манэˮлабтамбидмʼ. Моисейʼ, Нумʼ Вадамʼ вадетиˮ ханзерˮ хэби хэтˮмаʼ хавхавана, ӈамгэхэртмʼ нидмʼ вадесˮ.
23Вадидоʼ тарцяць: Христос маяндорманда, сямянхат нюртеˮэʼ хавэхэт илелмэӈэ, иудейхаˮ, ӈани тэнз ненэцяӈгˮ ялямʼ вадета»+.



Агриппаʼ Иисусанʼ пунраванда еˮэмня Павелʼ лаханаˮма

24Павел пыхыдамда ӈэдаба лаханабˮ, Фест ӈаркавна вахалъйˮ: «Павелэ, ханзосяламбин! Сацьри тохолкоˮмар ханзосялманʼ сит тэврамби».
25Павел ма: «Ӈаркаˮя Фестӈэ, мань нидмʼ ханзосяламбюˮ, хэтыбада вадини ненэсяˮ, сава иӈукана мэтини вадини.
26Параӈода тикахат тенева, тедаʼ ӈоˮ мань сякананда нусь, сейни нись пинˮ нидамʼ лаханˮ. Няданда таклёда танявахад нидмʼ пунрюˮ, тад ӈоˮ тикыˮ серˮ ӈамгэʼ ёӈгана ӈэвыˮ вуниˮ ӈаˮ.
27Агриппа параӈодаӈэ, Нумʼ Вади вадетахаˮ пунрын? Мань теневадмʼ, пыдар пунрын».
28Агриппа Павелтʼ ма: «Мале сян вадарихиˮнат сиˮми Христосʼ ненэцяӈэ сюртеванзь пэрӈан»
29Павел ма: «Вадиˮни тянё-ӈока нибтоʼ ӈоˮ ӈаˮ, пыдрир нибат ӈоˮ ӈаˮ, тедаʼ няни инзеленаˮ малʼ ӈокхандоʼ, тюкуриˮ еся пуйˮни хавна, сиˮни тоˮлахаӈэ хэбяндаˮ еˮэмня, мань Нумдʼ туёˮӈадмʼ»+.
30Тикымʼ хэтˮмахаданда, параӈода, ӈарка ерв, Вереника нянандоʼ ӈамдёвытоʼ няʼ юркыдˮ.
31Хэвнякуʼ хэбяндоʼ серʼ, помнандоʼ лаханакурць, маˮ: «Ӈариˮ хадахава, ӈариˮ сярхава тикы ненэцьʼ вэвамʼ сертабадада яӈгунюˮ»+.
32Тиканда Агриппа Фестанʼ ма: «Римʼ ӈарка параӈодахад судмʼ нивы ӈэбта хайˮ, тикы ненэцьʼ ӈэдавы ӈэӈгусь».*+






* 26:32 Пудана падвы ханяӈы ӈудахана падвы падаркаˮна тамна таремʼ пады: «Тиканда ӈарка ерв Павелмʼ Римʼ параӈоданʼ ӈэдара таслада».




+ 26:1  Мф 10:18, Ӈэд 9:15

+ 26:5 Ӈэд 23:6,

+ 26:7 Мф 19:28,

+ 26:9 Ин 16:2,

+ 26:10 Ӈэд 8:3

+ 26:11 Ӈэд 9:1

+ 26:12 Ӈэд 9:3-6, Ӈэд 22:6-11

+ 26:20 Ӈэд 9:20

+ 26:21 Ӈэд 21:27, Ӈэд 21:30

+ 26:23  Ӈэд 13:47

+ 26:29 Ӈэд 21:33

+ 26:31 Ӈэд 23:29

+ 26:32 Ӈэд 25:12

Павелмʼ иˮмана Риманʼ ӈэдараˮма

271Италиянʼ хэванзь сиднаˮ таслаˮмахадандоʼ, Павелмʼ, ханяӈы сярди няць, Римʼ ӈаркаˮя параӈодаʼ саюˮ мандалкад перена Юлиймʼ нюбета юрˮ ервотанʼ миˮйдоʼ+.
2Адрамиттийхад ӈэда ӈарка ӈанонʼ тиˮмяхаданаˮ, хаяваˮ. Тикы ӈано Асияʼ хэвхы ёˮ хэвувна минзь таславысь. Фессалоникахад ӈэда Македонияʼ тер Аристарх нянанаˮ мэсь+.
3Нябимдей яляʼ Сидонанʼ тэвынаˮ. Юлий, Павелмʼ сялилць, няхата сита нядабавандоʼ еˮэмня, хэсь ӈэдарада.
4Таняд хэˮмяхаданаˮ, неранаˮ няд миндя сата мерцяʼ нид, Кипр ӈоʼ ӈэрмʼ няӈыюмʼ хэвувна миӈаваˮ.
5Киликия яхаʼ, Памфилия яхаʼ етʼ ӈэда явмʼ мадаˮмахаданаˮ Ликия яхана ӈэда Мира харданʼ тэвынаˮ.
6Таняна юрˮ ервота, Италиянʼ миндя Александрияхад ӈэда ӈаркаˮя ӈаномʼ хохоя, тиканʼ сиднаˮ ӈабта+.
7Ӈока яляʼ янамбовна минзь варехэˮнаˮ Книд салянʼ хахаяламзь, сата мерцяхад мэсь, Салмон салямʼ хэрабтахая, Крит ӈоʼ хэвувна сита нид хэӈгӈэ мэць миӈаваˮ.
8Варехэˮнаˮ хэвувнанда минзь, Ӈануˮ Сава Нулӈгалавамʼ нюбета янʼ тэвынаˮ, таняд Ласея харад хахая ӈэвы.
9Таремʼ ядэрмаваˮ мале ӈока яляʼ, нива ӈавормамʼ мэта яля* мале, иˮмана ядэрмахав пинкабтадаӈэ хая. Ӈадьбята ӈоˮ Павел табеку,
10няндоʼ ма: «Хасавовˮ! Мань мание, тедаʼ иˮмана ядэрпаˮнаˮ нянанаˮ тосакабтёда, пэндъяхабинаˮ, ӈаноховаваˮ мале ханянаˮ ёсˮ, тамна маняˮ илнаˮ ётаваˮ».
11Юрˮ ервотахав Павелʼ вадахаˮ ни пунрюˮ, ӈаномʼ нензимдамбадацейхаʼ, ӈаноʼ ервцейхаʼ лэтыˮ.
12Тикы ӈануˮ нулӈгалава сырэй иландʼ нивы хамедюˮ. Ӈадьбятоʼ ӈокаюмʼ пелядоʼ, пирта ӈэбтоʼ, тикахад Финиксʼ ӈэсондʼ хэсь, сырамдоʼ таняна мадаванзь тасладоʼ. Финикс – Крит ӈохона ӈэда ӈани ӈануˮ нулӈгалава ӈэвы, ӈэрмхаʼ яляʼ падяӈгʼ поӈгад миндя мерцяʼ минʼ етʼ, яляʼ ӈылыхыʼ яляʼ падяӈгʼ поӈгад миндя мерцяʼ минʼ етʼ ӈэвы.



Явӈгана сата мерцянʼ еревоˮмаваˮ

13Яляʼ ӈылад мерцянда ӈодьʼ манзадахава, пыдоʼ ихинятоʼ сава ӈэсь тасладоʼ. Ӈаноʼ хадамʼ илахая, Критʼ хэвувна миӈаˮ.
14Понʼ нись мыˮ, Эврокилонӈэ нюмдебада, ӈэрмхаʼ яляʼ тарпакʼ поӈгад миндя сата мерця нерняд манзада+.
15Ӈановаˮ мерцяхад мэсь, мерцяʼ минʼ етʼ минзь яˮма, хамбˮ серриʼ сиднаˮ минре.
16Ӈобˮ Кавдамʼ* нюбета нюдя ӈоʼ хэвувна хынрамбахава, ӈанокоцядаваˮ ӈодьʼ лэтмба пирˮӈаваць.
17Ӈаноʼ манзаранаˮ ӈанокоцямʼ тюˮуʼ илаˮмахадандоʼ, иняхаˮна ӈаркаˮя ӈаномʼ сярорпа пяˮ. Сиртʼ хасанʼ ӈамдавахад сейтоʼ пина, ӈаноʼ есермʼ хаˮавраˮ, ӈано хамбˮ поӈгана тэри хылвана.
18Сата мерцяʼ нид саць маяндорць, нябимдей яляхана ӈаноʼ манзаранаˮ пэндъидоʼ итʼ моёпа пяйдоʼ+.
19Няхаромдэй яляхана хартоʼ ӈудахаˮнатоʼ ӈанохона тарана ӈавэ итʼ моёˮядоʼ.
20Мале сян яляʼ хаерта ни ӈадюˮ, нумгыˮ вуниˮ ӈадюˮ, тикы сата мерцяхав тамна пэрӈада. Таʼ ёльцьӈгана илмаˮ ӈэдаваʼ нямна ена ӈэвадэйнаˮ.
21Ненэцяˮ понʼ ниˮ ӈаворˮ. Павел поӈгандоʼ нулць, ма: «Хасавовˮ, няни намдбатаˮ тарась, Крит ӈоход хэбтаˮ вунися тараˮ. Тиканда тюку маяндʼ нидаць еремдˮ, тюку ёходидаˮ яӈгудаць.
22Ӈариˮ тедаʼ ибедаˮ савумдаванʼ харвадмʼ, ӈобкартараˮ поӈгадандаˮ ни хаӈгуˮ, ӈанорираˮ тахараӈгу.
23Мань Нумгад передмʼ, Нумʼ етʼ манзарадмʼ. Теняӈы яляʼ пиʼ Нумʼ юне ядэлана хэвханани нусь,+
24маˮнисявʼ: ‹Павел, сеяр нёя пинˮ. Пыдар Римʼ ӈарка параӈодаʼ сятʼ нулпат тара. Ти, ӈанохона нянанд ядэрти Нумʼ малʼ нянд тайдась›+.
25Хасавовˮ, тиканда ибедаˮ савумаяˮ. Мань Нумдʼ пунрыдмʼ, няни хэтвыˮ Вадита серʼ ӈэӈгу.
26Тад ӈоˮ маняˮ ӈамгэхэв ӈонʼ хылвана харяӈгунаˮ»+.

27Адриат явʼ мюня, юкад вата тетимдей пиʼ иˮ сиднаˮ минре, пиʼ ерʼ пиркаˮна ӈаноʼ манзаранаˮ ӈамгэхэв янʼ тэвнаӈэ пыхыдадоʼ толаˮ.
28Итʼ ёльцеӈгосямʼ моˮ, идʼ ёрдада сидя юˮ тибя ӈэвы, тадтикахад саць понʼ нись мыˮ, ӈаниʼ ёльцедоʼ, иˮ ёрдада юкад вата самляӈг тибяӈэ хая.
29Пэсавэй маранʼ ӈамда сейтоʼ пина, тет ӈаноʼ хадамʼ ӈаноʼ хуӈгхад явʼ итʼ моёˮядоʼ. Ялэмамда ӈате пяˮ.
30Ӈаноʼ манзаранаˮ ӈаноход хунванʼ харва, ӈаноʼ хадамʼ ӈаноʼ пыяхад итʼ моёпадаʼ тотревʼ, ӈанокоцямдоʼ явʼ итʼ хаˮаврамба пядоʼ.
31Павел юрˮ ервотанʼ, саюхуˮ ма: «Ӈаноʼ мюня нибˮнандоʼ хаюˮ, пыхыдадаˮ ӈэда нидаˮ пиратˮ».
32Тиканда саюˮ ӈанокоцяндоʼ ин маторъядоʼ, ӈанокоцядоʼ итʼ мантэйˮ.
33Ялэманда нерцюна, Павел ненэцие ӈаворць хынумба, ма: «Тюку яля, юкад вата тетимдей яля, ӈавормадавэйʼ тедаʼ лахана сейдаˮ няркна ӈатенадаˮнёˮ. Ӈамгэхэртмʼ ӈавороˮмараˮ яӈгунюˮ.
34Иламдаˮ лэтравандаˮ еˮэмня, мань сиддаˮ ӈавармʼ ӈаманзь хынумбидмʼ. Хуркавна ӈоˮ хибяхартандаˮ ӈобкарт ӈэваʼ тарˮ ӈэванда нид ниˮ хаˮамӈгуˮ»+.
35Тикы вадида хэтˮмахаданда, няньмʼ няˮмахая, ненэциеˮ мальӈгана, Нумдʼ сава вади хэта. Тадтикахад няньмʼ мардада, ӈаворць пяда+.
36Пыдоʼ малʼ сейдоʼ савумаˮ, ӈаниʼ ӈаворць пэядˮ.
37Ӈабцакаванаˮ ӈанохона ӈобнзерʼ сидя юркад вата сиˮив юˮ матмаˮ ӈэвэваˮ.
38Ӈаворманʼ харвабцомдоʼ ӈэдараˮмахадандоʼ, ӈаномдоʼ саӈгомзялмдемба пядоʼ, няньʼ ӈувоˮ сэвˮ пад явʼ итʼ моёˮядоʼ.



Ӈаноʼ тахараˮма

39Нумда ялэмзь, ӈаноʼ манзаранаˮ ямʼ ниˮ тумдаˮ. Ӈамгэхэв марасавэй пахамʼ манэˮӈаˮ. Пирта ӈэбтоʼ, тиканʼ ӈаномʼ нулта тасладоʼ.
40Ӈаноʼ хадиˮ ин маторпахая, явʼ итʼ хаебидоʼ, ӈобˮ ёльцьӈгана, ӈаномʼ минрена ӈаркаˮя лабяхаˮ сярˮмамʼ хаˮаврадоʼ. Ӈаноʼ нюдя есермʼ тюˮуʼ мэхэя, мерцяʼ серʼ яʼ варʼ няюʼ нэкалӈадоʼ.
41Пыдоʼ сидя явʼ ендадʼ пондʼ еремзь, ӈанодоʼ хасанʼ ӈамдыˮ. Пыянда тасиʼ пакалъкая тиканʼ хасеръйˮ, хуӈгахавамда сата хамбаˮ мардадоʼ.
42Сярдиˮ падирць хунвоӈгадандоʼ, саюˮ хадаванʼ харвэйдоʼ.
43Юрˮ ервотахав, Павелмʼ ӈэдаванʼ харваванда нид, саюˮ вэва иӈудмʼ табˮлада. Тадтикахад падирць теневаниˮ яʼ няʼ тэввандоʼ еˮэмня, нерде итʼ санаванзь табэдэйда+.
44Ӈанихибидоʼ лата пиˮ ниня хэсь табэдэйда, ӈани нябихив ӈамгэри ӈаноʼ пеляхана ӈаноход хэсь табэдэйда. Таремʼ малмбойʼ яʼ ниʼ иле тэвыдˮ.






* 27:9 Еврейˮ ӈэрёйʼ ёльцьӈгы нива ӈавормамʼ мэˮма яля. Нумʼ хэбяхыдоʼ хаˮавраˮмамʼ тензибтембава яля – «Хэбяхыˮ Мирмʼ Салдамбава Яля».

* 27:16 Ханяӈы ӈудахана падвы падаркаˮна таремʼ пады: «Клавдамʼ».

Павелʼ ӈохона мэˮма

281Тадтикахад ӈэдавэӈэ тэвˮма янаˮ Мелитмʼ нюбета ӈо ӈэвамда намдаваˮ.
2Ӈоʼ терˮ сиднаˮ ӈулиˮ сававна пэрӈаць. Сарёход, тецьдахад мэсь, пыдоʼ тумʼ пятахая, сиднаˮ таняʼ хаӈаць.
3Павел ӈока сэби маˮлавы, тикыда тунʼ пятабаванда серʼ, туʼ якад ӈабтцавэй ямб халы ӈадимя, Павелʼ ӈуданʼ сяклэйˮ.
4Ӈудахананда ляӈгабтёда ямб халымʼ манэць, ӈоʼ терˮ помнандоʼ таремʼ лаханаˮ: «Ненэсянда тикы ненэцьʼ хавыдана ненэцьʼ ӈэдараханёˮ, явʼ икад пыхыдамда ӈэдабата ӈоˮ, судеӈгода хэхэ иле нида ӈэдабтаˮ».
5Павелкав ямб халымʼ тунʼ лабхалӈада, ӈамгэхэртада ни хадкэˮ+.
6Пыдоʼ посавндаӈэ, лакриʼ хась мантэвндаӈэ тоса, понʼ ӈатенаˮ, сяндʼ сырпатоʼ, Павелʼ ӈамгэхэртада ни хадкэˮ. Ихиняндоʼ нябинзерʼ таслахая, таремʼ лаханаˮ: «Пыда хэхэ!»+

7Мэˮманаˮ хэвхана, ӈоʼ ервота Публийʼ илебц ӈэвы. Мяканда сиднаˮ хаӈгая, няхарˮ яляʼ сававна мядиˮмялабтамби.
8Публийʼ нися, сёнзяʼ едямʼ мэць, ӈаяʼ ядёмʼ мэць, хаӈгурць юседавы. Павел нянда тю, ӈудида ниндя мэхэя туёˮӈа, тиканда няби савума+.
9Тикы серʼ пуд, ӈохона иленяˮ ӈаниˮ хаӈгуртаˮ турць пэядˮ, ӈобтаремʼ сензуворӈаˮ.
10Ӈоʼ терˮ еˮняˮ ӈока сава ӈамгэмʼ сертабиˮ, хэсь пябˮнаˮ, нянанаˮ тарана ӈамгэсавэйʼ сиднаˮ тердеˮ.



Павелʼ Риманʼ тэвˮма

11Няхарˮ ирыʼ хэˮмяхад, сырамда ӈохона мадавы Диоскурымʼ* нюбета Александрияхад ӈэда ӈаркаˮя ӈанохона хаяваˮ+.
12Сиракузынʼ тэвˮмахаданаˮ, тикахана няхарˮ яляʼ мэваˮ.
13Таняд хэˮмяхаданаˮ, Ригиянʼ тэвынаˮ, ӈопой яляʼ хэˮмяхад, яляʼ ӈылад мерцяда теба, нябимдей яляхана Путеоланʼ тэвынаˮ.
14Таняна Нумдʼ пунрёда хасев нинаˮ ховаˮ. Сиднаˮ, сиˮив яляʼ нянандоʼ мэсь хаё хаӈаˮ. Пунахав ти, Риманʼ тэвынаˮ.
15Таняна мэна нинаˮ юнваˮ намда, Аппиева тэмдолава яʼ ӈэсондʼ, Няхарˮ Сензелаваʼ ӈэсондʼ сиднаˮ манэˮманзь тоˮ. Сиддоʼ манэць, Павел Нумдʼ сава вади хэта, сёнзянда мюмня ныхырӈа.
16Риманʼ тэвˮмахаданаˮ,* Павел харта илеванзь таславы ӈэвы. Ӈопой, сита ерамбада саю хэвхананда мэбта таравы.



Павелʼ Римхана Нумʼ вади вадесоˮма

17Няхарˮ яляʼ хэˮмяхад, Павел иудейˮ нердени хаӈа. Маˮлёˮмяхадандоʼ няндоʼ лахана пэйˮ: «Хасев нин, тэнзни етʼ, нисянанаˮ мэсыдʼ етʼ ӈамгэхэрт вэвамʼ нись сертаˮ, сярдаӈэ Иерусалимхад Римʼ терˮ ӈудахаˮ миˮмэдмʼ.
18Хонаркоˮмахадандоʼ, ӈариˮ хавани пирхававна нядани ӈамгэхэрт вэвамʼ нись хуˮ, сиˮми ӈэдараванʼ харбилаць+.
19Иудейхавˮ пуняʼ ӈаць. Мань ӈадьбяˮни Римʼ ӈарка параӈодаʼ судмʼ выкпаˮни тарась. Тэнзми вомдартамбавани еˮэмня судмʼ нив хайˮ.
20Сиддаˮ манэць, нянандаˮ лаханакурманʼ харва, сиддаˮ хаӈадамзь. Тад ӈоˮ Израильʼ енаванда таняваʼ еˮэмня, мань еся иняхана сяруˮнидамʼ».
21Пыдоʼ нянда маˮ: «Маняˮ пыдар нямнанд ӈэда падро Иудеяхад няˮмавэваˮ яӈгу. Таняд товыˮ нихиртанаˮ ӈобкартадоʼ пыдар нямнанд ӈэда юнмʼ нянаˮ нись тэвраˮ, вэва вадахартмʼ нямнанд мэсоˮмадоʼ яӈгу.
22Тикахав, инд ядэрабцоховмʼ ханяцейʼ няданд намдбаˮнаˮ сава, тад ӈоˮ тикы тохолирʼ етʼ ханярина вэнзерʼ лаханавахадандоʼ теневаваˮ».
23Етя ялямʼ таслаˮмахадандоʼ, мале ӈока ненэцьʼ Павелʼ сензелава мятʼ то. Тиканда пыда хубтахад пэвсюмянда ӈэсондʼ, Нумʼ Параӈодадаваʼ тохолирʼ нямна сомбовна вадець лахана, тикыʼ нямна сыроˮмида вадеˮӈа. Моисейʼ Ватоʼ вадахат, Нумʼ Вади вадетиˮ вадахат Иисусʼ хурка ӈэвамʼ манэˮлабтамбида+.
24Ханяӈыдоʼ вадахата пунрэядˮ, ханяӈэхэбидоʼ нидˮ пунраˮ.
25Вадитоʼ ӈобтʼ нись тэворˮ, пыдоʼ Павелʼ хэтвы вадиˮ пуд ханˮӈаˮ. Пыдхавада таремʼ мась: «Нумʼ Вади вадета Исаияʼ серʼ, Хэбидя Индˮ нисяхатаˮ* сававна таремʼ лаханась:+
26‹Тикы ненэцяӈгˮ хэхэя, манˮ: «Намдхава намдаӈгураˮ, нираˮ хамэдаӈгуˮ, манэкава манэтараˮ, нираˮ тумдаӈгуˮ».
27Тад ӈоˮ ханя, тикыˮ ненэциеˮ сейдоʼ тоермыдˮ, хавотоʼ сабе намдортадоʼ яӈгу, сэвдоʼ хаиˮ. Тарцяˮ нибтоʼ ӈаˮ, сэвхаˮнатоʼ манэтадонзь, хахаˮнатоʼ намдаӈгудонзь, сейхаˮнатоʼ хамэдаӈгудонзь, тикахана Няни сюрхалтыдаць, Мань савумдаӈгунась›.+
28-29Ти, пыдараˮ теневабтаˮ сава, Нумʼ ӈэдаӈговаʼ нямна ӈэда юн, ӈани тэнз ненэцяӈгˮ ӈэдаравы, пыдхавадоʼ тикымʼ намдаӈгудоʼ».*+
30Павел харта мята еˮэмня есямʼ салдамба, наӈэдя сидя поʼ таняна иле, хусувэй нянда туртамʼ мяканда тюлебись.
31Нумʼ Параӈодадаваʼ нямна, Нумʼ Ервʼ Иисус Христосʼ нямна сейнда нись пинˮ, таӈга сиддоʼ тохоламбасяты+.








* 28:11 Диоскуры – грекʼ вада, хамэдита – «яхас хэхэхэʼ». Пыдиʼ Зевсʼ яхас хасава нюхуʼ – Касторхаʼ, Поллуксхаʼ.

* 28:16 Пудана падвы ханяӈы ӈудахана падвы падаркаˮна тарця нядавы вада таня: «юрˮ ервота сярди саюˮ ервхаˮ мийˮда».

* 28:25 Ханяӈы ӈудахана падвы падаркаˮна таремʼ пады: «нисяхаˮнаˮ».

* 28:29 Пудана падвы ханяӈы ӈудахана падвы падаркаˮна пады: «Тикымʼ хэтˮмахаданда иудейˮ помнандоʼ вадитоʼ ӈобтʼ нись тэворˮ, саць лаханорць хаяˮ».




+ 28:5  Мк 16:18, Лк 10:19

+ 28:6 Ӈэд 14:11

+ 28:8 Ӈэд 9:40,

+ 28:11 Ӈэд 27:6

+ 28:18 Ӈэд 23:29, Ӈэд 26:31-32

+ 28:23 Лк 24:27

+ 28:25 Мф 15:7

+ 28:27  Мф 13:15, Мк 4:12, Ин 12:40

+ 28:28  Лк 3:6

+ 28:31 Ӈэд 4:29,

Аарон – Моисейʼ нека, Иаковʼ хасава ню – Левийхад паӈгды. Нумʼ, Моисейʼ серʼ невхы еврейхаˮ Ватомʼ мипата, нюртеˮэ ханонданаӈэ Ааронмʼ ӈабтавы. Ааронʼ нюта нюри ханонданаӈэ хэсь Нумʼ табековы. (Ӈэд 7:40; Евр 5:4 )





Авва – Арамʼ вада, хамэдита «нися, ӈаця»; таремʼ ӈацекыˮ нисянахатоʼ нюкута лаханасетыˮ. Иисус Христос ӈобтаремʼ Нумʼ Нисяханда лаханасеты, Пыда пуданда Иисусанʼ пунрёдаˮ ӈаниʼ таремʼ Нумдʼ лаханасетыˮ. (Мк 14:36; Рим 8:15 )





Авель – Адамхаʼ Евахаʼ нябимдей ню. Каин неканда ханоˮмы хан Нумʼ иʼ ватонʼ нивыˮ хаˮамˮ. Авельʼ ханоˮмэхэв Нумгана иʼ вато ӈэвы. Тикыʼ нид Каин Авельмʼ хадавэда. Тикы, ненэциеˮ илаʼ техэ малхад нюртеˮэʼ ненэцяʼ нямда хадаˮмада. (Мф 23:35; Лк 11:51)





Авраам – Израильʼ ненэциеˮ нисянатоʼ нися. Пыда илеˮмяда «Илаʼ ӈадивоˮма» падаркана пады, 12-ей пеляхад хана 25-ей пеляхана ӈа. Нумʼ сита тэравы, тадтикахад ӈобнзерʼ ватомʼ таславэхэʼ. Нумʼ Авраамамʼ мэта яхаданда Ханаанамʼ нюбета хубта янʼ хэсь табэдада. Тикы ямʼ, Нумʼ, Авраамʼ нюʼ нюхуˮ миˮманзь таславэда. Нумʼ тэраваʼ нерня, нюмда Аврам ӈэвы, тад пунахав Нумʼ едэй нювмʼ – Авраамамʼ нянда миˮӈа. Авраам, Саррамʼ нюбета пухуцянда няʼ Исаакмʼ нюбета хасава нюндиʼ сояваʼ нерня, мале ӈока поʼ маяӈо хомбихинзь. Тикыриʼ пуд хасава нюдиʼ соясь. Авраам таремʼ Израильʼ тэнзмʼ мэтиˮ нисянатоʼ нисяӈэ, ӈани ёˮ терˮ нисяӈэ хая. Нумʼ Падаркана пыда Нумдʼ пунрёбцода ӈаркаӈэ толёда, хуркари ненэциеˮ вэва индоʼ ядэрабцоʼ танябˮ ӈодˮ, хуркари серотоʼ танябˮ ӈодˮ, хуркавна ӈодˮ пыда хусувэй Нумʼ табекомʼ томдаби. (Мф 1:1; Мк 12:26; Ӈэд 3:13)





Аминь/Ненэся (Аминь/Истинно) – Невхы еврейʼ вадавна хамэдита тарця: «ненэся», няби хамэдабцода «таремʼ», «таремʼ ӈэя». Тикы вадахад туёць пэӈгаˮ, ханяӈэхэˮна тикы вада туёˮмаʼ пуд хэтыбада. Нумʼ Вади вадепатоʼ ӈобтаремʼ таремʼ лаханаˮ. Нянда вади намдˮмахаданда, ненэцьʼ тарця вадахана нянда серʼ ӈэвамда манэˮлабтамби. (Мф 5:18; Рим 1:25 )





Ареопаг – Афиныʼ еркана ӈэда пэ хой, таняна Афины марадʼ ӈарктаˮ ненэциеˮ серо таславанзь маˮлёрмыˮ. Маˮлёрмамдоʼ тикы хойʼ нюммана нюмдебавэдоʼ. (Ӈэд 17:19-34)





Артемида – Невхы грекˮ ӈобˮ не хэхэдоʼ. Етя сертавы сямяхат юнда ядэрта хэхэʼ хардада Эфесхана ӈа; Асия яʼ тиӈгэвна ӈока ненэцьʼ нянда туёцетвыˮ. (Ӈэд 19:24-40)





Асия – Рим параӈодадаваʼ яʼ пеля, тедаʼ Нюдя Азияʼ пеля (Турцияʼ яляʼ падьʼ няӈы ӈарка пеля). Ӈэва хардаданда Эфес таравы. Азияхав ӈаркаˮя яʼ нюмʼ, Асия нюмгад нюмдевы. (Ӈэд 2:9; Ӈад 1:4 )





Афины – Грецияхана ӈэда марˮ, невхы похот мале ерводадава марˮӈэ, илаʼ саирмʼ нерняʼ минрена марˮӈэ юнда ядэрмы. Тикы маркана Сократ, Платон, Аристотель илевыˮ. Невхы похоˮна Афины маркана хуркари иӈудотаˮ, вадидоʼ паˮмяˮ маˮлёрмыˮ. (Ӈэд 17:15)





Вавилон – Яляʼ тарпʼ няӈы невхы ӈаркаˮя марˮ, Месопотамияхана (Иракхана) ӈэда ӈарка параӈодадаваʼ ӈэва марˮ. Вавилонхана хуркариˮ хэхэˮ тэнзхаˮ пунрёвыˮ. Вавилонʼ терˮ тедаʼ мэта поˮ толырʼ пяˮмаʼ техэ 587-ей похона Иерусалимамʼ таӈылмдавыˮ, тикыʼ пуд мале ӈока иудей нянандоʼ Месопотамиянʼ ханавыдоʼ. Израильʼ терˮ таняна 70 поʼ илевыˮ. Едэй Ватоʼ поˮ ӈэбиˮ мальӈгана, Вавилон марˮ мале тахабтавы ӈэвы. Едэй Ватохона «Вавилон» вада хамэдита ӈаʼ параӈодадава; харвобта, Римхаʼ, Вавилонхаʼ ӈобтоˮласахаʼ ӈэвамдиʼ тасламбавэкыˮ, Рим ӈобтаремʼ едэй ӈаркаˮя параӈодадаваʼ ӈэва марˮ ӈэвы, Иерусалимамʼ таӈылмдавы, хуркариˮ сядэйˮ ӈобкана маˮлёваʼ я ӈэвы, тикэхэна хэбяха серˮ ӈока ӈэвы. (Мф 1:11-12; Ӈэд 7:43)





Вато (Завет) – Нумʼ ненэциеˮ няʼ ӈобтʼ тасалкоˮмадоʼ Нумʼ Падаркана сямянхат ӈаркаӈэ толы. Тасалковаханандоʼ хусувэндоʼ харта минреванда серта танявы, тикы ватоʼ серʼ ӈэбтоʼ таравы. Синаймʼ нюбета пэ хойʼ ниня Нумʼ Моисейʼ серʼ хусувэй еврейʼ тэнзмʼ мэтахана тасалковы. Хусувэй еврейʼ тэнзмʼ сава вадахана нерняʼ пэрць ваторавы, тикыʼ хавна ӈамгэриˮ саюхут сиддоʼ лэтрамбаванзь ваторавы. Пыдоʼ ӈоˮ Нумʼ табекомʼ, ватохона паддамʼ нёдабтоʼ тарава, Нумʼ няʼ ӈобˮ иӈудмʼ мэпатоʼ тарава. Тикы тасалкоˮмадоʼ тодоʼ падроˮ ӈобтʼ маˮлаˮмаʼ тотревʼ, нюмда «Невхы Вато». Нумʼ ненэциеˮ няʼ помнандоʼ Едэй Ватомʼ сертавамʼ Нумʼ Вади вадетаˮ неранда няʼ манэˮмэдоʼ. Маймбабцо Юнʼ падаркаˮна таремʼ пады; тикы тасалкоˮма Иисус Христосʼ хаˮмаʼ серʼ, тикахад яӈорʼ Илелоˮманда серʼ сертавы тасалкоˮма. Тикы тасалкоˮмаʼ нямна Едэй Ватохона ӈэдаˮ падаркаˮна падыˮ. Тедахавʼ, ӈамгэри тэнзмʼ мэпˮнанда ӈодˮ, Христосанʼ пунравы, Тохолирта серʼ илена ненэцьʼ Нумʼ ненэцяӈэ толы. (Мф 26:28; Мк 14:24; Лк 1:72; Ӈэд 3:25)





Веельзевул – Ӈаʼ ӈобˮ нюмʼ. Нумʼ вэва саю, хуркари ӈылекыˮ ерв. Тикы нюмʼ Палестинахана илена, Нумгад ерменя ненэциеˮ ӈарка хэхэндоʼ – Ваалмʼ нюбетахад ӈадимы ӈэваʼ серʼ ӈа. (Мф 10:25; Мк 3:22; Лк 11:15)





Вэнзу индˮ (злой дух) – Ниня ӈадьда индˮ, ӈахад переня, серта серʼ ӈэда, муӈгананда мэна, манзаранада. Ханяӈэхэˮна тарця индˮ ненэцяндʼ тэва пирˮӈада, тадтикахад ненэцьʼ сита серлиʼ ӈэӈгу. (Ӈэд 19:15-16)





Галилея – Палестинаʼ ӈэрмʼ няна ӈэда я. Ёнареˮ поʼ ямбанʼ тикы ямʼ ӈани яʼ терˮ таӈылмдамбавэдоʼ. Ӈадьбята таняна ӈани хэхэнʼ пунрёда ӈани тэнзмʼ мэта ӈока ӈэвы. Иудеяʼ терˮ Галилеяʼ тер токалпасетвыдоʼ. Галилеяхана ӈэда Назаретмʼ нюбета хардакохона Иисус ябтамбой хасаваӈэ хэбянда ӈэсондʼ илевы. Галилеяхана ӈока иʼ хэбилеˮмя серо ӈадимдевы. (Мф 4:15; Мк 1:9)





Галилея то (Галилейское озеро) – Галилея яхана ӈэда ӈаркаˮя сэрцяда то, няданда Иордан яха нявота. Тикы тохона халя ӈока, тикы тохона сюдбя мерцяˮ ӈэсь пэрӈаˮ, ӈадьбята ханяӈыˮ ямӈэ нюмдебавэдоʼ. Ӈани ханяӈыˮ Тивериада ямӈэ, тамна ханяӈыдоʼ Геннисарет ямӈэ нюмдебавэдоʼ. (Мф 4:18)





Геенна – Еврейʼ вадавна «ге-Хинномамʼ» нюбета яʼ нюмгад ӈа. Хинном тэлхав Иерусалимʼ ядембада няӈы тэл. Ненэцяˮ тюку тэланʼ хуркари яёлодоʼ моёпасетыˮ, парадамбасетыˮ, халыˮ ӈоˮ таняна ӈока ӈэсетыˮ. Едэй Ватохона геенна вэнзу ненэцие ӈулиˮ пудана танарамбава ямʼ нюбеˮӈа (Мф 5:22; Мк 9:43).





Гермес – Ӈобˮ хэхэʼ нюмʼ, грекʼ тэнзмʼ мэтаˮ нянда пунрёвыˮ. Ӈарка хэхэндоʼ – Зевсʼ юне ядэланаӈэ пыдоʼ толабавэдоʼ. (Ӈэд 14:12)





Гефсимания – Иерусалим марадʼ хэвхана Елеон хойʼ ӈылна ӈэда ӈодясавэй пиˮ вадюлава я. (Мф 26:36; Мк 14:32)





Давид – Саул параӈодаʼ пуд Израильʼ нябимдей параӈодась. Израильʼ параӈодахат юнда сямянхат ӈарка параӈода. Тедаʼ мэта поˮ толырʼ пэваʼ нерня ёнарˮ поʼ пиркаˮна параӈодаӈэ хэвы. Давид Израильмʼ сата параӈодадава яӈэ сертавэда, Иерусалимхавмʼ янда сейӈэ таславэда. Тикы серота хавна, пыда сайнорць сававна теневана ненэцьʼ ӈэвы, тадтикахад юнда ӈарка сава вадамʼ хомбада ӈэвы. Невхы Ватохона ӈэда «Нумдʼ ӈэда сёё» падвэӈэ толёдиˮ ӈобтоʼ ӈэвы. Давид Нумʼ едʼ тидˮ манзаравы, тикыʼ еˮэмня Нумʼ нянда таремʼ ваторавы: пыда нюда тад нерняʼ Израильʼ параӈодаӈэ тараӈгуˮ. (Мф 22:42-45; Мк 2:25)





Давидʼ Ню (Сын Давидов) – Тидˮ Давид параӈодахад паӈгдёда. Израильхана параӈодадоʼ яӈгованда мальӈгана, Израильʼ терˮ Давидʼ параӈодадавамʼ тюˮуʼ мэванзь сава параӈодадамдоʼ ӈатевыˮ. Пыда «Мессиямʼ» (грекʼ вадавна Христосмʼ) нюбеˮмы. Еврейˮ Нумʼ Вади вадетаˮ таремʼ сэвандавыˮ, сяхаӈгавʼ Мессия (грекʼ вадавна Христос) тута, ёˮ терˮ параӈодаӈэ тараванда. Пыда Давидхад паӈгдёда ӈэӈгу. Ӈадьбятоʼ Иисусмʼ Давидʼ Нюӈэ нюмдебавэдоʼ. (Мф 1:1; Мк 10:47)





Даниил – Невхы Ватоʼ мальӈгы Нумʼ Вади вадета. Вавилонʼ терˮ еврейˮ ӈокаюмʼ пелямʼ Месопотамиянʼ ханавандоʼ мальӈгана, сита ӈаниʼ ханавыць. Таремʼ Вавилонанʼ илелˮмыˮ. (Мф 24:15)





Динарий – Рим параӈодадаваʼ ненэй еся. Ӈопой динарий – манзаранаʼ яляʼ недбя, ӈопой драхмаʼ мян. (Мф 18:28; Мк 6:37; Лк 7:41; Ин 6:7)





Драхма – Невхы грекʼ ненэй еся. Ӈопой драхма – манзаранаʼ яля недбя, Римʼ ненэй еся динарийʼ мян. (Лк 15:8-9)





Еврейˮ – Иуда паӈгхад ӈэди (Израильʼ тэнзʼ юкад вата сидя паӈгхад ӈэда ӈопоймдоʼ) «еврейӈэ», «иудейӈэ» нюмдебидоʼ. Тикыʼ хавна Иудея яʼ тер ӈаниʼ «иудейӈэ» нюмдебидоʼ. (Мф 10:4; Ӈэд 6:1)





Еврейˮ ныланава яля (суббота) – Еврейˮ хэбидя яля. Еврейʼ тэнзʼ сиˮив яляʼ толыркаˮна сибимдей яля, Нумдʼ тэравы яля. Моисейʼ Ватохона тарця, тикы яля ӈарханда Нумʼ едʼ ӈэбта тара. Тикы яляʼ манзара ни серосˮ. Тикы яляʼ еврейˮ туёˮмандоʼ еˮэмня, Ватонʼ (Моисейʼ падвы самляӈг падартʼ) тохоламбавандоʼ еˮэмня маˮлюӈгалава мякана маˮлюрцетыˮ. Фарисейˮ, Едэй Ватоʼ поˮ ёльцьӈгана, серотоʼ серʼ еврейˮ ныланава яляхана ниня сертабавандидоʼ серодоʼ падвыˮ. Тикы серодоʼ ватондоʼ серʼ ӈэваʼ еˮэмня ёльце сырмыˮ. (Мф 12:1-5; Мк 1:21; Лк 4:16; Ин 5:9; Ӈэд 13:14)





Египет – Палестинахад манэць ядембада яляʼ падёʼ няна ӈэда я. Невхы Ватохона ӈэда «Египетхад Хэˮмя» падаркана падвыʼ серʼ, еврейˮ Египетхана тет юркад вата поʼ илевыˮ. Египетʼ терˮ сиддоʼ саць таӈылмдамба пяваʼ серʼ, Нумʼ ӈэдавыда. (Мф 2:13; Ӈэд 7:34)





Едэй Вато (Новый Завет) – Иисусʼ серʼ Нумʼ ненэцяӈгˮ миˮмы Вато. Невхы Ватонʼ манэць, тикы Вато сямян яʼ терʼ еˮэмня, хусувэй Иисус Христосанʼ пунравыʼ еˮэмня таня. Тикы ватораˮмаʼ нямна, Иисусʼ нямна падвы мале сян падарˮ ӈобтаремʼ «Едэй Ватомʼ» нюбеˮӈа. (Мф 26:28; Евр 8:8 )





Елеон хой (Елеонская гора) – Иерусалимʼ хэвхана ӈэда ламдик хой; ниданда Иерусалим марˮ ӈарханда сававна ӈади. Хойʼ панхана Гефсимания ӈодиˮ пиˮ вадюлава я ӈа. Ненэсянда тюкохона Нумʼ Падаркана ӈэда невхы илеˮмяˮ ӈадивормыˮ: Христос тикы яʼ ниня илаʼ малʼ нямна лаханавы, тикы яхана Сита няˮмавыˮ. (Мф 24:3; Мк 11:1)





Елисей – Тедаʼ мэтанаˮ поˮ толырʼ пяˮмаʼ техэ 850-790 поʼ мянʼ тяхаˮна илевы. Илияʼ тохоламбавы, Нумʼ Вади вадета ӈэвы. Пыда пэрмы манзаида 4-ей Параӈодадавахана 2-13 пеляхаˮна падыˮ. (Лк 4:27)





Ервода марˮ (претория) – Рим параӈодадавахад ӈэдаравы ервʼ ервода марˮ. Мале сян хардада ӈэвы. Тикыˮ поӈгана саюˮ мэлава, сяролава танявы. (Мф 27:27)





Ервода ӈамдёсьʼ я (престол) – Параӈода ӈэбта ӈодˮ, ӈани хибяри ӈарка ервˮ ӈэбтоʼ ӈодˮ ервода мэта, параӈода ныхында, ӈарка ӈэванда манэˮлабтˮ. Нумʼ Ервʼ мэта ӈамдёсьʼ я (Лк 1:32; Ӈэд 2:30).





Зевс – Невхы грекˮ сямянхат ӈарка хэхэдоʼ. Тикыʼ хавна Римʼ терˮ Зевсмʼ Юпитерӈэ нюмдебавэдоʼ. (Ӈэд 14:12)





Иаков – Исаакхаʼ, Ревеккахаʼ нюдя ню. Иаков Исавмʼ нюбета яхас няхаданда хаця пуда соявы. Таремʼ ӈодˮ Нумʼ Иаковмʼ тэравы. Ӈадьбята Иаков ӈарка нюӈэ толёвы. Юкад вата сидя хасава нюхуданда еврейˮ юкад вата сидя паӈг ӈадимы. Нумʼ Иаковмʼ едэйвана «Израильӈэ» нюмдевэда, тамна тяхаʼ нюта нюˮ – еврейʼ тэнзмʼ мэта ненэцяˮ «Израильмʼ» нюбеˮлаˮ. Пуна тикы нювмʼ ӈани ненэцяˮ ӈодˮ нюбеˮмэдоʼ. Иисусʼ ӈэдаравыˮ ӈопойдоʼ тикы нювмʼ нюбеˮмы. (Мф 1:2; 8:11)





Иеремия – Тедаʼ мэта поˮнаˮ толырʼ пяˮмаʼ техэ сибимдей, матдомдэй юрˮ поʼ мальӈгана илевы Нумʼ Вади вадета. Тикы сэвандаˮмида тарцяˮ: Израиль хэбяхыда хаебата тара, хэбяхыда нибта хаеˮ, вадʼ тованда судеӈгова яляхана ярта. (Мф 2:17)





Иисус – Грекʼ вадавна «Иисус», еврейʼ вадавна «Иешуа». Хамэдита «Нумʼ Ерв ӈэдаӈгода». (Мф 1:21; Мк 1:1)





Илия – Вэнзу параӈода Ахавʼ ёльцьӈгана, Нумʼ Вади вадетаӈэ таравы. Пыда иленяӈэ нувʼ няʼ ханавы ӈэвы. Нумʼ Вади вадета Малахияʼ вадавна пыда Христосʼ товаʼ нерцюна яӈорʼ тобта тара, ненэцяӈгˮ хэбяхыдоʼ хаевандоʼ еˮэмня лаханаӈгу. Тиканда Нумʼ Ервʼ судеӈгова ялямʼ хамэдаӈгуˮниˮимʼ. (Мал 4:5-6;  Мф 11:14; Мк 6:15).





Иона – Нумʼ Вади вадета. Невхы Ватохона ӈэда Ионаʼ падвы падарˮ, Нумʼ сита Ниневиянʼ ӈэдараˮмаʼ нямна ӈа. Ниневия – Израильʼ тер таӈылмдамбада Ассирия параӈодадаваʼ няхатата ӈарка марˮ. Иона Нумʼ табеконʼ нивы намдˮ, Ниневияхад няби яʼ вэтʼ иˮмана хунота пявэда. Нумгавʼ ӈанохонда сата мерцямʼ ӈэдаравы, сюдбяко халямʼ Ионамʼ нихиманзь ӈэдаравы. Халяʼ сёнзяʼ мюня няхарˮ яляʼ мэˮмахаданда, халя сита тодвы. Тикахавахад Иона Ниневиянʼ хэвы. (Мф 12:39-41)





Иосиф –

1. Иаковʼ юкад вата сидя нюта ӈопойдоʼ (Ин 4:5; Ӈэд 7:9); няданда Израильʼ ненэциеˮ сидя паӈг ӈадимэхэʼ: Ефремхаʼ Манассияхаʼ (Ср. Илаʼ 37–41).

2. Иисусмʼ соявы Марияʼ вэсако. Таʼ мальӈгы еврейˮ мэсыкаˮна сита Иисусʼ нисяӈэ толабавыˮ. (Мф 1:16)

3. Аримафеяʼ тер Иосиф, серо тасламбадиˮ мандалкад ӈэда, Иисусанʼ пунравы сава илена ненэцьʼ. Иисусʼ пыхыдмʼ лярцьʼ пяхад хаˮавраˮмахадандоʼ, сюрмы, ти ӈэда. (Мф 27:57)





Ирод Агриппа I – Ирод ӈарка параӈодаʼ нюʼ ню: 41-44 похоˮна Палестинахана ерводавы. Христосанʼ пунрёди саць таӈылмдамбавыда. (Ӈэд 12:1, 20-23)





Ирод Агриппа II – Ирод Агриппа Iʼ хасава ню, Иродʼ паӈгхад ӈэда пудана ерводана ӈэвы. Ӈэдаравы Павел сяканда тидˮ лаханавы. (Ӈэд 25; 26)





Ирод Антипа – Ирод ӈарка параӈодаʼ хасава ню. Тедаʼ мэта поˮ толырʼ пяˮмаʼ техэ 4-ей поход хана тедаʼ мэта поˮ толырʼ 39-ей поʼ ӈэсондʼ Галилея яхана, Перея яхана параӈодаӈэ таравы. Пыда нюртей пухуцямда хае, Филипп папанда немʼ Иродиадамʼ неданда мэвы. Хэхэдаӈгода Иоанн тикыʼ нид Иродмʼ тэдормы. Ӈадьбята Ирод сита сяра, тадтикахад хада табековы. (Мф 14:3; Мк 6:17) Пыда понʼ нись мыˮ, Христосмʼ судебаваʼ мальӈгана хомбавэда. (Ӈэд 4:27)





Ирод ӈарка параӈода (Ирод Великий) – Иудейˮ параӈода, тедаʼ мэта поˮ толырʼ пяˮмаʼ техэ 37-ей поход пясь 4-ей поʼ ӈэсондʼ Палестинаʼ ӈардавна ерводавы. Иисус Христосʼ сояˮмахад, Вифлеемхана соявы хасава ӈацекы хадаванзь табекомʼ ӈэдаравы, ти ӈэда. (Мф 2:1-3)





Исаак – Авраамхаʼ Саррахаʼ хасава ню, Исавхаʼ Иаковхаʼ нися, еврейˮ нисяʼ нися. (Мф 1:2; Мк 12:26; Ӈэд 7:8)





Исав – Исаакʼ хасава ню, Иаковхад нерде соявы яхас. Нерде сояˮманда ватомʼ ӈаварʼ еˮэйӈэ Иаков папаханда мирдаˮӈада (Илаʼ 25:27-34 ). Таремʼ Иаков нерде соявэӈэ хая. (Евр 11:20;  Рим 9:13 )





Исаия – Невхы Ватохона сямянхат юнда ядэрта Нумʼ Вади вадета, тедаʼ мэта поˮ толырʼ пяˮмаʼ техэ сидндетимдей юрˮ поʼ мальӈгана илевы. Иисус Христосʼ яʼ ниня сояˮмахад сиˮив юркад вата поʼ тяхана Иисус Христосʼ илӈгана ӈэванда сероˮ нямна сэванда лаханавы. (Мф 3:3; Мк 1:2)





Иссоп – Лярцьнена ӈамдэˮ, иудейˮ нибтарабˮнандоʼ мэтадоʼ ӈэвы. Ханонданаˮ тикы ӈамдэдʼ вэбамʼ, таркамда ханʼ вэянʼ палабтамбавэдоʼ, тадтикахад ненэцямʼ, хуркари ӈавори няромаʼ еˮэмня тикы икана нибтарпа пюбарпавэдоʼ (Евр 9:19 ). Иисусʼ лярцьʼ пяʼ ниня ӈыдёванда мальӈгана, Римʼ саюˮ тикы ӈамдэдмʼ нядˮмяць уксусмʼ ӈэрманда еˮэмня Нянда миˮмэдоʼ (Ин 19:29).





Иудейˮ – Ӈулиˮ нюртеˮэʼ Иудаʼ паӈгхад ӈэда ненэцие таремʼ нюмдебавыˮ. Тикы ненэцяˮ Иаковʼ ӈобˮ хасава нюхуд – Иудахад ӈэвыˮ. Едэй Ватоʼ ёльцьӈгана хусувэй евреймʼ таремʼ нюмдебиць. Иоаннʼ падвы Маймбабцо Юнхана «иудейӈэ» еврейʼ тэнзмʼ мэтиˮ ерво таремʼ нюмдебиˮ. (Мф 28:15; Ин 5:18)





Иудея – Палестинаʼ ядембадаюмʼ няӈы пеляда. Тикы ямʼ Иудаʼ нюммана нюмдевэдоʼ. Израиль яхана илениˮ ханяӈыˮ ненэцяˮ Иудахад паӈгдыˮ. (Мф 3:5; Мк 1:5)





Ладан – Мале сян тэнз тэравы пяхат маˮлавы хадэˮ. Парадабˮ ёˮйда якэда ӈадиберӈа. Ладанʼ якэмʼ мэˮма Хэбидя Мякана, тад пуна Иерусалимʼ Хэбидя Хардахана ханондаваʼ тэнзхат ӈопойдоʼ ӈэвы. Тарця ёˮйда хадэсоˮ ӈани нюмдоʼ – фимиам. (Мф 2:11; Ӈад 18:13 )





Левит – Левий паӈгхад переняˮ (Ааронʼ нюʼ нюˮ) хасевˮ пеляˮ ханонданаӈэ тарасяталмыдˮ; тад ӈаниˮ Левий паӈгхад переняхавˮ (ӈобаркаʼ сиддоʼ левитӈэ нюмдебавыˮ) Нумдʼ туёˮмаʼ ёльцьӈгана ханондани нядабавыˮ. Ӈани еврейʼ тэнзмʼ мэтахавˮ тарця ватодоʼ яӈговы. Тикыʼ хавна Ватомʼ тохоламбавыˮ, ненэцие тохоламбавыˮ. (Лк 10:32; Ин 1:9; Ӈэд 4:36)





Легион – Рим параӈодадаваʼ саюхут ӈобтʼ маˮлёвы саюˮ мандалмʼ таремʼ нюмдебавыˮ. Ӈопой легионхана матˮ ёнарʼ мянʼ яднаˮ саюˮ ӈэвыˮ. (Мк 5:9; Лк 8:30)





Лярцьʼ пя (крест) – Иисус Христосʼ илеваʼ мальӈгана, Рим параӈодадавахана лярцьʼ пяʼ ниʼ хаби, Римʼ тер ниня ӈэди тебарпахая танарамба мэта мэсыˮ ӈэвы, неноховавна Рим параӈодадаваʼ пуня ӈэда мартик, ненэцие манзабтамбади тикы мэсыˮмана танарамбасетыˮ. Тикы янʼ палˮмы ӈаркаˮя пя ӈэвы. Ермнанда няр ӈэда пяда танявы, ӈобнзерʼ тикы пяхаʼ лярциневэхэʼ. Судевымʼ лярцьʼ пянʼ маномбавэдоʼ, ханяӈэхэˮна тикы пянʼ тебарпавэдоʼ. Тикахана маяндорць янамбовна хаванзь хаебавэдоʼ. Тарця судеӈгова сямянхат пилкабтёда, сядмʼ хадабада танараӈгова ӈэвы. Иисусмʼ лярцьʼ пянʼ тебароˮмаʼ пуд, тикы судеӈгова пя Иисусʼ серʼ ханяцейʼ илаʼ ненадумдаˮмаӈэ, хэбяхахад ӈэдаӈговаʼ ненадумдаˮмаӈэ хая. Тикы маяндорцьʼ яханда ненэцьʼ вадʼ ӈыдёванзь пямда харта минребта таравы. Вадаʼ хара «хариˮ лярцьʼ пямʼ минева» (Мф 10:38) тюку серкад ӈадимы.





Маймбабцо Юн (Благая Весть/Евангелие) – Тикы Юн, Ӈэдаӈгода Иисус Христосʼ нямна ӈа. Невхы Ватохона тикыʼ нямна ӈахакуд лаханавы. Нумʼ ненэциеда саць сяманда нид, хэбяхадандоʼ ӈэдаваʼ еˮэмня Харта Нюмда – Иисус Христосмʼ яʼ сярʼ ниʼ ӈэдараваʼ нямна ӈа. Иисус ханзерˮ сояса, ханзерˮ манзараса, ханзерˮ ненэцие тохоламбаса, ханзерˮ яӈгумза, тадтикахад ханзерˮ яӈорʼ илелцаˮ, тикыʼ нямна ӈа. Иисусʼ илаʼ нямна ӈэда тет падармʼ «Маймбабцо Юнӈэ» нюмдебидоʼ. (Мф 4:23; Мк 1:1; Ӈэд 15:7)





Малсяда илʼ (жизнь вечная) – Едэй Ватохона пилиˮ яʼ ниня сававна илеваʼ нямна ни падуˮ. Едэй Ватохона Нувмʼ нядˮмяць маянзяда сомбой илаʼ нямна пады. Тикы илʼ едэй яʼ тирʼ ниня ӈэӈгу. Тарця илӈгав Нумдʼ пунрёдахавахаˮна яʼ ниня мэнахандоʼ, тамна яʼ ниня хавандоʼ нерня пэӈга. Ӈулиˮ пуданахавахана Нумʼ Нянда пунрёдахаˮ иландоʼ яʼ ниня сусаˮмахад малсяда илмʼ мита. (Мф 19:16; Мк 10:17)





Манна – Нумгад ӈэда яӈгня ӈавар. Еврейˮ Египет яхад хэбˮнандоʼ, тет юˮ поʼ вэӈго яхана ёндавандоʼ мальӈгана. Нумʼ няндоʼ нумгад етёʼ тарця ӈавармʼ пыдабтавы. (Ин 6:31; Еги 16:14 )





Мария –

1. Иисусʼ небя. Пирибтя ӈэванда мальӈгана, Иосифахана хаюпавамда таслаˮмахад, нувʼ юне ядэланиˮ ӈарка – Гавриилхад тарця юнмʼ намда: Иисусӈэ нюмдевнда хасава нюмʼ вадʼ хованда. Иисусʼ яӈгумаʼ мальӈгана, Мария лярцьʼ Пянда хэвхана мэвы. Едэй Ватоʼ мальӈгана тикы нювмʼ мэтаˮ неˮ ӈаниʼ танявыˮ. (Мф 13:55)

2. Марфахаʼ Лазарьхаʼ не ня. (Лк 10:39; Ин 11:1)

3. Магдалаʼ тер Мария. Иисусʼ няданда сиˮив ӈылекамʼ питароˮмахад, пыда Нянда пунра, Тохолирмнанда илелˮмыˮ. (Мф 27:56)

4. Иаковхаʼ Иосифахаʼ небя. (Мф 27:56)





Матнава мэсыˮ (обрезание) – Еврейˮ тарця мэсытоʼ танявы: ӈаябэй хасава ӈацекыʼ сояˮмахаданда, сидндетимдей яляхана лэˮморта малʼ ниня ӈэда хобамʼ мадабавэдоʼ (Илаʼ 17:9-14 ). Матнава мэсыˮ еврейʼ тэнзриʼ ненадумдаˮма ӈэвы, ӈадьбятоʼ сиддоʼ «матнава мэсыдмʼ мэˮмэӈэ» нюмдебавыˮ, ӈани тэнзмʼ мэти, Нувмʼ ехэрани «матнава мэсыдмʼ ниня мэˮмэӈэ» нюмдебавэдоʼ. (Ин 7:22; Ӈэд 7:8; Рим 4:10 )





Маˮлюӈгалава мяˮ (синагога) – Еврейˮ помнандоʼ серо тасламбавандоʼ еˮэмня, Моисейʼ Ватомʼ тохоламбавандоʼ еˮэмня, иринатоʼ ватомʼ тохоламбавандоʼ еˮэмня, туёмандоʼ еˮэмня ӈобнзерʼ маˮлюрма мяˮ ӈэвы. Иудейˮ илесьʼ хусувэй хардахана маˮлюӈгалава мяˮ танясетвы. (Мф 4:23; Мк 1:21)





Моисей – Израильʼ сямян ӈарка Нумʼ Вади вадетаӈэ толёвы. Египетхана хабиӈэ илена еврей Египетхад ханавыда (Еги 1–15). Пыда Нумгад Ватомʼ няˮмавы (Еги 19–31). (Мф 8:4; Мк 1:44)





Моисейʼ Ватомʼ теневанаˮ (законники/книжники) – Моисейʼ Ватомʼ тасламбадаˮ. Моисейʼ Ватомʼ ӈани падартʼ падыбавыˮ. Тохолаˮмахадандоʼ тасламбавэдоʼ, иланʼ тэврамбавэдоʼ, ӈани ненэцие Моисейʼ Ватоʼ серʼ тохоламбавыˮ. Ненэцяˮ иудейˮ ӈарка ервоˮ поӈгана сиддоʼ ӈаркаˮмыˮ. (Мф 22:35; Лк 7:30)





Моисейʼ Вато/Вато (Моисеев Закон/Закон) – Нумʼ Вади вадета Моисейʼ серʼ Нумʼ Израиль яʼ терˮ ненэцяӈгˮ тавы вато. Синаймʼ нюбета хойʼ ниня Нумʼ Моисеянʼ миˮмы. Хэбидя Падарʼ нюртеˮэ самляӈг падарта – Илаʼ ӈадивоˮма, Египетхад хэˮмя, Левит, Толырˮ, Нябимдей Вато. Тикы Вато Израиль яʼ терˮ ненэцие серотоʼ серʼ тохоламбавыда, пыдоʼ мэта иламдоʼ, Нумдʼ пунрёбцомдоʼ тидхалембавэда, сава хурка ӈэвамʼ, ненэся хурка ӈэвамʼ манэˮлабтамбавэда. Иисусхав Ватомʼ ӈарханда томдаванзь товы. (Мф 5:17; Мк 1:22)





Мэнебцо (любовь) – Едэй Ватохона мэнебцо ненэцямʼ няринʼ сюртембава ни ӈаˮ, мэнебцохов тарця: ненэцьʼ ӈани нянда еˮэмня пыхыдамда нида сяндˮ, нянда еˮэмня хусувэй ӈамгэмда, пыхыдахартамда миць пирта. Сямян ӈарка мэнебцохов Нумʼ мэнебцо: ненэциеˮ еˮэмня Нюмда – Иисус Христосмʼ ханӈэ миˮмы. (Ин 13:35; 15:13; Рим 13:10 )





Ненадо серˮ (знамение) – Нумʼ ненадумдˮӈэ ӈадимдембада, Иисус Христосʼ серʼ ӈока ненадомʼ ӈадимдевы. (Мф 12:38-39)





Ненэцяʼ Ню (Сын Человеческий) – Ӈулиˮ нюртеˮэʼ еврейʼ вадавна хамэдита тарцясь: «ненэцьʼ». Нумʼ Вади вадета Даниилʼ падвы падаркана тикы вадаʼ хара «нумгана мэна хибяримʼ» вадеˮӈа (Дан 7:13-14 ). Тикахад хамэдита судмʼ тэвраванзь, тадтикахад ненэцие ӈэдаванзь тованда «Нумгад переня хибяриӈэ» хая. Иисус Харта Пыхыдамда «Ненэцяʼ Нюӈэ» нюмдебавы. (Мф 8:20; Мк 2:10)





Нива ӈавормамʼ мэˮма (пост) – Моисей Ватовна нива ӈавормамʼ мэць тара, тикы хамэдита тарця: ӈавормахад пыхыдмʼ ӈобʼ табˮламбава. Похона ӈопой мэва Хэбяхыˮ Мирмʼ Салдамбава Яляхана ӈамгэхэртмʼ ӈаворць ни серосˮ (Лев 16:34 ). Тикы яляхана Израильʼ терˮ хартоʼ хэбяхахататоʼ хабтумыˮ. Пуна еврейˮ, тадтикахад Иисусʼ пумна ядэртаˮ ивъерʼ Нумʼ ватоʼ серʼ илевандоʼ еˮэмня, ӈани нитоʼ еˮэмня туёць нива ӈавормамʼ мэцетвыˮ. (Мф 4:2; 6:16; Мк 2:18)





Ниня тораӈгана мерё (проказа) – Нумʼ Падаркана хусувэй палаӈгана ӈаянʼ ӈадиберти мерю таремʼ нюмдебидоʼ. Невхы Ватохона таремʼ таславэдоʼ: тарця хабцяӈгана хаӈгуртаˮ – сяˮмэйˮ. Ненэциеˮ мандалкад сиддоʼ питарпавыˮ. Сензӈэ хэˮмямдоʼ ханонданаʼ манэсоˮмарихид, пуняʼ ненэциеˮ мандалтʼ няˮмарпавыдоʼ. (Мф 8:3; Мк 1:42; Лк 5:12-13)





Нися (Отец) – Нумʼ няʼ поёдиʼ манэць, Иисус Христос Нувмʼ «Нисяданда» нюмдебида. Невхы Ватохона ӈэда Нумʼ Вади вадетиˮ серʼ, Иисус Христос Нумдʼ пунрёди Нувмʼ нисядандоʼ пэрць тохоламбидась: Нумдʼ пунрёдахавˮ Нувмʼ яʼ тиӈгы ӈарктариӈэ нидоʼ пэрˮ, хусувэхэˮна сиддоʼ нядаванзь хамэдёда, сиддоʼ сянда нисядандоʼ пэрӈадоʼ. (Мф 5:48; 6:9; Лк 22:29)





Ной – Нумʼ невхы похоˮна, хэбяхасавэй яʼ тирʼ ний ненэцие танараванʼ харбилавыда. Нумʼ тидˮ илена Нойримʼ мядʼ терсавэйʼ иле ваˮлавы. Ной, Нумʼ табековна ӈаркаˮя ӈаномʼ мивы. Мядʼ терсавэйʼ ӈанонда мюʼ тюˮмяхаданда, хавнана сарё пэвыˮ, ӈарка иˮ товы. Нойʼ мядʼ терлиˮ иле вадумыˮ, едэй ненэциеˮ илʼ нядандоʼ пэвыˮ (Илаʼ 6–9). (Мф 24:37-38)





Нувмʼ теневава (знать Бога) – Нумʼ Падаркана падда тюку вада Нувмʼ теневабцори ни ӈаˮ, неноховавна Нумʼ ватоʼ серʼ илехэя, тадтикахад Сита хахаялтембахая, хусувэхэˮна Нянанда мэва. (Ин 17:3; 1 Ин 4:8 )





Нувʼ юне ядэлана (ангел) – Нумʼ едʼ манзарана, Нумгад ӈэда юне ненэцяӈгˮ тэвраванзь янʼ турта. Юндиʼ ядэрта нувʼ юне ядэланахаʼ Нумʼ Падаркана нюбедиʼ тарця – Михаил (Дан 12:1 ), Гавриил (Дан 8:16 ). Ханяӈы нувʼ юне ядэланиˮ пеля сяхаӈгавʼ Нумдʼ саюдавыˮ, Нумʼ мундʼ нивыˮ инзелеˮ, Сатанамʼ нядаба пявыˮ. Тикы нувʼ юне ядэлани «моˮнавэӈэ» нюмдебавыдоʼ. (Мф 1:20; Мк 1:2)





Нумгана ӈобнзерʼ мэва (единение с Богом) – Тюку вадаʼ хара хамэдита тарця: «Ненэсявна пунрёда, иланда ямбанʼ Нувмʼ тене, тадтикахад Ватонда серʼ иле, туёць Нянанда лаханакурӈа». Нумгана ӈобнзерʼ мэвахав Христосанʼ пунрёваʼ серʼ тэворта. (Ин 3:21)





Нумдʼ ӈэда сёˮ (Псалмы) – Еврейˮ 150 Нумдʼ ӈэда сё. Тикыˮ сёˮ Невхы Ватохона, «Нумдʼ ӈэда сёё» нюбета падаркана ӈаˮ. «Нумдʼ ӈэда сёёˮ» ӈокаюмʼ пелядоʼ Давид параӈода падвыда. Ӈамгэхэвˮ сёˮ Нувмʼ ӈарциеˮмаʼ нямна ӈаˮ, ханяӈыˮ сёёˮ серʼ ненэцяˮ Нумдʼ сава вади хэтыбиˮ, ӈанихивˮ Нумгад нядаӈговамʼ хынумбиˮ. (Лк 20:42; Ӈэд 1:20)





Нумʼ (Бог) – Яланда ӈопой, сёнзяда лата, яˮамнада яӈгу. Тюку яʼ тирмʼ сертавы, тюку яʼ тирʼ Ерв. Ненэциеˮ еˮэмня сава серо сертабаванда няюʼ Нумʼ хусувэхэд хартоʼ сейхадандоʼ миндя мэнебцомʼ, Сита ӈарцуˮмамʼ ӈате. (Мф 1:23; Мк 1:1; Ин 1:1)





Нумʼ Вади вадета (пророк) – Нумʼ ватомда ненэцяӈгˮ тэврамбаванда еˮэмня тэравы ненэцьʼ. Нумʼ Вади вадетаˮ Нумʼ Индадмʼ нядˮмяць ненэцяӈгˮ вадʼ ӈадиманда серори нивыˮ манэˮлабтамбюˮ. Тикыʼ хавна пыдоʼ ненэциеˮ вэва ӈэби маниевыдоʼ, сиддоʼ тидхалембавыˮ, ненэциеˮ хэбяхыдоʼ хаеˮмяхадандоʼ Нумдʼ тось табэдамбавыдоʼ. Иисус сояванда нерня, Нумʼ Вади вадетаˮ вадʼ яʼ тиртʼ Христосʼ товамʼ вадеˮмыˮ. Невхы Ватохона мале ӈока Нумʼ Вади вадетаʼ нямна пады, тикы падаркана пыдоʼ сэвандаˮмидоʼ падыˮ; Невхы Ватоʼ ханяӈы падродоʼ пыдоʼ нюбедоʼ мэˮӈаˮ. Едэй Ватохона ӈобтаремʼ Нумʼ Вади вадетаˮ таняˮ – тикы пунрёдаˮ, Хэбидя Индадмʼ нядˮмяць лаханакурӈаˮ, тадтикахад ненэцяӈгˮ Нумʼ няндоʼ манэˮлабтавы манэˮлабтамбиˮ. (Мф 1:22; Мк 1:2; Лк 1:70; Ин 1:21)





Нумʼ Ерв (Господь) – Тикы вадаʼ харахана Иисусмʼ, Нувмʼ ӈарцуць нюмдебидоʼ. Еврейхаˮна Нумʼ хэбидя нювмʼ «Яхвемʼ» хэтыбада ни ӈаˮ, ӈадьбятоʼ Нувмʼ «Нумʼ Ервӈэ» вадеˮмэдоʼ. Тет Маймбабцо Юн падаркана, ненэцяˮ Христосмʼ «Нумʼ Ервӈэ» нюмдебабтоʼ, нумгад ӈэвамда ниˮ вадесˮ, сиддоʼ тохоламбадаӈэ вадеˮӈадоʼ. Едэй Ватохона Нумʼ Ервӈэ Нисямда таремʼ нюмдебиˮ, Нюмда ӈаниʼ таремʼ нюмдебиˮ. (Мф 1:22; Мк 1:3)





Нумʼ Ервʼ яля (День Господень) – Нумʼ Ервʼ судеӈгованзь това яля. Тикы яляʼ Иисус Христосʼ серʼ Нумʼ яʼ тиӈгы ненэцие судебаӈгу. Ӈадьбята Христосʼ яляӈэ ӈаниʼ нюмдебидоʼ (Фил 1:10 ), тикыʼ хавна Нумʼ яляӈэ ӈаниʼ нюмдебидоʼ (2 Пет 3:12 ). Тикы ялямʼ ханяӈэхэˮна «судеӈгова яляӈэ» (Ӈэд 17:31), «пудана яляӈэ» (Ин 6:39) ӈаниʼ нюмдебидоʼ. (1 Фес 5:2 )





Нумʼ нерцирма (гнев Божий) – Тикы вадаʼ хара Нумʼ, сёнзянда ненэцяʼ тотревʼ ханзелиˮ ханˮмамʼ ни вадесˮ. Нумгавʼ ненэцяʼ хэбяхамʼ, сямян вэва серо сертабавамʼ волтамби. Ненэцямʼ вэванда нид Нумʼ танараӈгуда. Хэбяхамʼ сертавыˮ ибетоʼ ядэла, несэймандоʼ еˮэмня таремʼ мэӈгуда. Хусувэй ненэцьʼ хэбяхасавэйʼ ӈэванда нид, Нумʼ вэва сэванʼ хаˮамӈгуˮ. (Мф 3:7; Рим 1:18;  Эф 5:6 )





Нумʼ Ню (Сын Божий) – Нюртеˮэʼ Израильʼ параӈоди таремʼ нюмдебавыˮ (2 Пар 7:14;  Нумдʼ 2:7;  88:26-27 ). Иисусʼ мальӈгана, тикы вадаʼ хара ваторавы Мессиямʼ вадета вада ӈэвы. Мессияхав Давид Параӈодаʼ мядмʼ несэймдаванзь тованда Параӈода. Тикы вадаʼ хара Иисус Христос, Нумʼ Нисянда няʼ поёдиʼ вадета вада. Тикыʼ хавна ӈани ӈопой хамэдита тарця, Иисус яʼ тирʼ ниня Нисянда хурка ӈэвамʼ ненэцяӈгˮ манэˮлабтамби (Мф 4:3; Мк 1:1; Ин 11:4). Тикыʼ хавна хусувэй хибяˮ Нумдʼ пунрёдаˮ, Нувмʼ Нисядандоʼ пэртяˮ, Нувмʼ мэненаˮ, Серта серʼ ӈэдаˮ Нумʼ нюˮӈэ ӈэсь пирˮӈадоʼ.





Нумʼ Параӈодадава (Царство Божие) – Нумʼ Параӈодадавахав яʼ тирʼ ниня ӈэда Иисусʼ манзаиˮ серʼ, неноховавна ӈылекы питарпабата явнанда ӈади. Нумʼ Сатанамʼ пирдаˮлембаваʼ ненадумдаˮмаӈэ тара. (Мф 12:28; Лк 11:20). Нумʼ Параӈодадавахав Иисусʼ яӈгувоˮмаʼ серʼ, яӈгувоˮмахаданда яӈорʼ илелоˮманда серʼ, тадтикахад тюˮуʼ пееˮраˮманда серʼ ӈабтавы, хусувэй ӈамгэ несэймдаванда, хусувэй ненэцьʼ Нумдʼ ӈэвамда хаˮаврамбаванда, Нумʼ Ервʼ Яляхана малʼ таʼ хаˮамӈгуˮ. «Нумʼ Параӈодава» тад товандари ӈамгэ ни ӈаˮ, тедаʼ лахана ханяна ненэцяˮ Нумʼ ватоʼ серʼ ӈаˮ, тикахана мале таня. (Мф 5:3; Лк 17:21). Матфейʼ падвы Маймбабцо Юнхана Нумʼ Параӈодадава ханяӈэхэˮна Нувʼ Параӈодадаваӈэ пады (Мф 3:2).





Нюмʼ (имя) – Нумʼ Падарʼ мальӈгы похоˮна, нюмʼ ненэцянда хибя ӈэвамʼ манэˮлабтамбавы. Иисусʼ тохоламбадаˮ «Христосʼ нюмгана» серо пэрпатоʼ, Христосʼ ватомʼ мэць, Христосʼ ныхымʼ мэць серо пэрӈаˮ. (Мф 1:21; 10:22)





Нясˮ/Хасава няˮ (братья) – Нумдʼ пунрёдаˮ, тадтикахад Иисусмʼ нёданаˮ помнандоʼ нидоʼ таремʼ нюмдебасетыˮ. Тикаханандоʼ ӈопой Нумʼ Нисяндоʼ ӈэвамʼ, ӈопой мядʼ терӈэ нидоʼ сянзь, нидоʼ нядаба илевамдоʼ ненадомдабиˮ. (Мф 12:46-50; 1 Кор 6:5-6 )





Ӈа (диавол) – Невхы грекʼ вадахана хамэдита «сияк, неˮэльтик». Вэнзу индʼ ерв, Нувмʼ махаʼ няʼ пэртя. Нумʼ Падаркана нюбеда хуркариˮ – Сатана, Веельзевул, сияк. Ӈадимдеӈгоˮма падаркана таремʼ пады: сяхаӈгавʼ Сатана пилиˮ таӈылмдавы ӈэӈгу, хадавы ӈэӈгу. (Мф 4:1; Лк 4:2; Ӈад 20:10 )





Ӈани тэнзмʼ мэта ненэцьʼ (язычник) – Невхы еврейˮ мальӈгана еврейˮ тэнзриˮ Нумдʼ пунрёвыˮ. Тад ӈаниˮ ненэциеˮ тэнзхавˮ ӈани хэхэхэˮ туёˮмыˮ. Ӈани хэхэхэˮ пунрёди «ӈани тэнз ненэцяӈэ» пэрцетыдоʼ. (Мф 5:47; Рим 3:29 )





Ӈарка ханондана (первосвященник) – Тикы еврейˮ ханонданиˮ ӈэвахана мэнадоʼ. Еврейˮ серо тасламбадиˮ ӈэвахана ӈаниʼ мэвы. Пыдарида яӈга таславы ханяӈы хано Нумдʼ тэврамбаванда еˮэмня Хэбидя Хардахана ӈэда сямянхат хэбидя янʼ тюсь пирˮӈадась. Тикы нюмгана пыдарида сита таремʼ нивыˮ нюмдебюˮ, ӈахаˮна ӈарка ханонданаӈэ таравыˮ поӈгад вадидоʼ ныхыта ӈарка ханонданиˮ мандалмʼ ӈаниʼ таремʼ нюмдебавыдоʼ (Мф 26:3). Пыдоʼ малʼ Ааронʼ паӈгхад ӈэвыˮ.





Ӈаркта (старейшина/пресвитер) – Невхы похоˮна еврейˮ илаʼ минадмʼ теневана ӈармы ненэцьʼ ӈэвы (Мф 15:2; Мк 7:3; Лк 7:34; Ин 8:9). Нерцюй Христосʼ тохолирмʼ нёданиˮ мандалкаˮна ӈарктаˮ Нумʼ етʼ ненэцие нерняʼ минреванзь пэрти манзаи пэрмыˮ. Ӈобаркаʼ тикы мандалкана мале сян ӈаркта ӈэсь пэрмы. Ӈарктиˮ манзаидоʼ, Хэбидя Индадмʼ нядˮмяць, сававна пэрмандоʼ еˮэмня, Ӈэдаравыˮ ӈудидоʼ ӈарктиˮ ӈэвˮ ниʼ пэрцетвыˮ (Ӈэд 14:23).





Ӈуди ненэцяʼ ӈэваʼ ниʼ мэва (возложение рук) – Нумдʼ пунрёдиˮ мэта мэсыˮ; ненэциеˮ мандалʼ ервота, ӈудида ненэцяʼ ӈэваʼ ниʼ мэхэя, Нумдʼ хынумдавы. Тикы ненэцяндʼ Нумгад Хэбидя Индадʼ хаˮамваʼ еˮэмня таремʼ туёˮмыˮ, хабцяӈота хэбяʼ еˮэмня хынумдавыˮ, тадтикахад Хэбидя Индкад ӈэди мутри серо пирˮмаʼ нямна туёˮмыˮ. Таремли ненэцямʼ ненадо манзаянʼ ӈабта пирˮмэдоʼ. (Мф 9:18; Мк 6:5; Ӈэд 8:17)





Ӈумʼ Мяˮ хэбидя яля (праздник Кущей) – Хорˮ ирыʼ нюртеˮэ яляхаˮна ӈэда иудейˮ хэбидя яля. Тикы хэбидя яляхаˮна еврейˮ хартоʼ мятоʼ хаехэя, мятоʼ хэвхана пяʼ таркахат ӈумʼ мятамдоʼ мярсетыˮ. Хэбидя ялэˮ сиˮив яляʼ ямбанʼ ӈахаˮна Египетхад тарпˮмахадандоʼ, вэӈго яхана ханзерˮ илеˮмямдоʼ тензибтехэя, тикы ӈумʼ мякˮнатоʼ илесетыˮ. (Ин 7:2; Лев 23:33-43 )





Ӈылека (бес) – Ненэцяʼ сёнзяʼ мюʼ пакалкая, ненэцямʼ вэваʼ няюʼ табэдамбада вэнзу индˮ. Ӈылекыˮ ерв – Сатана. Ненэцяˮ сиддоʼ пилюцетвыˮ. Хуркавна ӈодˮ сямянхат ныхытахав Нумʼ, Нумʼ ныхыхына Иисус ненэцяӈгат ӈылекы питарпавыда. Тикыʼ хавна Тохоламбадахата ӈылекы пидеба ныхыдамдоʼ миˮмы. (Мф 7:22; Мк 1:34; Лк 4:33)





Ӈэваʼ мирмʼ маˮламбадаˮ (мытари) – Рим параӈодадаваʼ еˮэмня еврейхат ӈэваʼ мирмʼ маˮламбавыˮ ненэцяˮ, поӈганандоʼ ӈокаюмʼ пелядоʼ еврейˮ ӈэвыˮ. Ӈэваʼ мирˮӈэ таславы есяхат тамна ӈокавна есь маˮламбавандоʼ серʼ ватавна маˮламбавы есяхат талэрцетвыˮ. Таремʼ ӈэвандоʼ нид ненэцяˮ сиддоʼ сэхэдаць. (Мф 5:46; Мк 2:15)





Ӈэдаӈгова (спасение) – Нумʼ Падаркана тикы вада хамэдита тарця: «Нумʼ ненэцямʼ, ненэцие саюхут, тосакабтада серкат ӈэдабава». Ненэй хамэдиквада тарця: хэбяхаʼ ватоход Нумдʼ пунрёди пилибтˮ ӈэдава, Нумгана лаханакурмамʼ ӈадимдембава, малсяда илмʼ няˮмава, тадтикахад Нумʼ Параӈодадаванʼ тюва. Едэй Ватохона ӈэдаӈговамʼ няˮмава, Иисус Христосʼ лярцьʼ пяʼ ниня яӈгувоˮмахаданда, яӈорʼ илелоˮмаʼ серʼ ӈадимя, тадтикахад ненэцьʼ ӈэдаӈговамʼ Христосанʼ пунрёбцонда серʼ няˮмарпида. (Лк 1:77; Ӈэд 4:12; Рим 1:16 )





Ӈэдаӈгода (Спаситель) – Иисус Христосмʼ Едэй Ватохона таремʼ нюмдебидоʼ. Лярцьʼ пяʼ ниня яӈгувоˮмахаданда, яӈорʼ илелоˮмада ненэцие хэбяхаʼ ватоход ӈэдаби, Нумгана лаханакурмамʼ ӈадимдемби, малсяда иланʼ тэврамби. Ненэцьʼ тикы ӈэдаӈговамʼ Христосанʼ пунрёбцонда серʼ няˮмарпида. (Лк 1:47; Ин 4:42; Ӈэд 5:31)





Ӈэдаравы (Апостол) – Тикы вада невхы грекʼ вадахад ӈа. Юнмʼ хэтувнзь ӈэдаравы ненэцьʼ. Едэй Ватохона хамэдита тарця – Иисусʼ тэравы, Маймбабцо Юнмʼ вадеˮманзь ӈэдаравы. Нюртеˮэʼ тикы нювмʼ мэтахавˮ Няданда хахаяда Иисусʼ тохоламбада юкад вата сидя ненэцьʼ (Мф 10:2), яʼ ниня Илеванда мальӈгана Нянанда ядэрмыˮ. Тикыˮ пуд Иисусʼ Павелтʼ ӈадивоˮмахаданда Павел харта пыхыдамда таремʼ нюмдеба пяда (Гал 1:1;  Ӈэд 26:16-18). Маймбабцо Юнмʼ ненэцяӈгˮ тэврамбади таремʼ нюмдебавыдоʼ. Ӈобтоʼ Варнава ӈэвы. (Мф 10:2; Мк 3:14; Гал 1:11-19 )





Ӈэдаравы Иоанн (Апостол Иоанн) – Зеведейʼ ню, Ӈэдаравы Иаковʼ ня, Христосʼ юкад вата сидя тохоламбадиˮ ӈопойдоʼ. Пыда падвэданда толёда мале сян падарˮ: «Иоаннʼ падвы Маймбабцо Юн», няхарˮ юнʼ падарˮ, «Ӈадимдеˮмя». (Мф 4:21-22)





Осанна – Арамʼ вада. Тидˮ ӈэда хамэдита тарця: «сиднаˮ ӈэдаˮ». Нувмʼ савуць мэта вадаӈэ хая. (Мф 21:9; Мк 11:9)





Пасха – Арамʼ вада. Сямянхат ӈарка нараʼ мэта еврейˮ хэбидя ялядоʼ. Пасхаʼ пуд таминда Тимдеӈгосянзяда Няньʼ хэбидя яля пэӈгвы. Пасхахаʼ, Тимдеӈгосянзяда Няньʼ хэбидя яляхаʼ ӈопой хэбидя яляӈэ толыхиʼ. Тикы ялядоʼ сяхаӈгавʼ Египетʼ параӈодаʼ ӈудахад хэвамдоʼ тензибтемба мэта ялядоʼ. Пасхаʼ пэвсюмняна мядʼ терˮ ӈобкана хуʼ суюʼ ӈамзи, тимдеӈгосянзиˮ ябцвы нянё, тадтикахад ибцяда ӈамдэдо ӈаворцетвыˮ. Тикы, иринатоʼ ириˮ Египетхана хабиӈэ маяндорць илевамдоʼ, Нумʼ сиддоʼ ӈэдавамʼ ненадумда (Еги 12:1-27 ). Нумдʼ ӈэда Пасхаʼ ханмʼ – хуʼ суюмʼ ӈаниʼ «Пасхаӈэ» нюмдебавыˮ. Ӈавна Израильʼ тиӈгыхыд еврейˮ Пасхамʼ мэпˮнандоʼ, Нумдʼ туёˮманзь Иерусалим мартʼ турцетыˮ. Тимдеӈгосянзяда Няньʼ хэбидя ялямʼ сиˮив яляʼ мэˮмэдоʼ. Наӈэдя сиˮив яляʼ еврейˮ тимдеӈгосянзиˮ ябцвы нянёри ӈавормыˮ. Тикы ялэˮ нюртеˮэ яляхана Иисус Христос, лярцьʼ пянʼ тебароˮмахадандоʼ, яӈорʼ илелˮмыˮ. Ӈадьбята Пасха, Нумдʼ пунрёдиˮ сямянхат ӈарка хэбидя ялядандоʼ толы. (Мф 26:2; Мк 14:1; Лк 2:41)





Понтий Пилат – Рим параӈодадавахад Иудея янʼ ӈэдаравы ерв. 26-36 похоˮна Иудея яхана ерводавы. (Мф 27:2; Мк 15:1; Лк 3:1)





Пудана яля (последний день) – Тюку илʼ сусаваʼ яляда. Еврейˮ ӈокаюмʼ пелядоʼ тикы яляхана ӈахат хавы ненэциеˮ яӈорʼ илелманʼ пунрёвыˮ (Ин 6:39-40). Пыдоʼ ихиняндоʼ хусувэй ненэцьʼ ханзерˮ илеˮмямда вадеˮмаʼ еˮэмня, Нумʼ сиддоʼ судеванзь Нумʼ сятʼ нултыдˮ. Тикы ялямʼ ханяӈэхэˮна «судеӈгова яляӈэ» (Мф 10:15), «Нумʼ Ервʼ яляӈэ» (1 Кор 5:5 ) нюмдебидоʼ.





Пунрёбцо (вера) – Нумдʼ пунрёва, Пыда ватораˮмита таʼ хаˮмаванʼ енава, хусувэй серкана Ватовнанда илева. Едэй Ватохона ӈаркада – Иисус Христосʼ Нумʼ Ерв ӈэванʼ, Ӈэдаӈгода ӈэванʼ пунрёва. (Мф 8:10; Мк 2:5)





Равви – Еврейʼ вада. Тидˮ ӈэда хамэдита тарця: «мань ӈарктами». Еврейˮ ненэцие хэбидя серкˮ тохоламбадахаˮ таремʼ лаханасетвыˮ. (Мф 23:7; Мк 9:5; Ин 1:38)





Рим – Ӈаркаˮя параӈодадаваʼ нюмʼ, тикахана ӈэда ӈэва марадмʼ ӈаниʼ таремʼ нюмдебидоʼ. Едэй Ватохона падда серʼ ёльцьӈгана, тикы параӈодадава мале ӈока Яʼ Еркана Ӈэда Явмʼ сюрте ӈэди ё ӈыланда танˮмы. Тикы ёˮ поӈгана Иудеяхаʼ Галилеяхаʼ ӈаниʼ танявэхэʼ. Римʼ теркавˮ Римʼ ватоʼ серʼ лэтрамбавыˮ ӈэвыˮ. (Ӈэд 22:25-29)





Римʼ ӈарка параӈода (кесарь) – Рим параӈодадаваʼ ӈэвахана мэна сямян ӈарка параӈода. Муӈгананда мэнидаˮ: яʼ ӈарктаˮ ӈэдакыˮ, параӈодаˮ ӈэдакыˮ, нюдямбой яʼ ервˮ ӈэдакыˮ. «Юлий Цезарьʼ (Т.П техэ 100-44)» нюмгад кесарьӈэ нюмдеба пявэдоʼ. Юлий Цезарьхав нюртеˮэ Римʼ ӈарка параӈодаӈэ толёвы. (Мф 22:17-21)





Сава вади мэˮма (благословение) – Тикы вадаʼ мале сян хамэдита: 1) Нумʼ ненэцяндʼ ӈудаʼ терӈэ сямян савамʼ мипава. 2) Хибяри, ӈани нянда Нумгад сава ӈудаʼ термʼ няˮмаваʼ еˮэмня Нумдʼ хынумдава. 3) Нумгад сямян сава ӈудаʼ термʼ няˮмавы ненэцяʼ Нувмʼ савуˮма. (Мф 21:9; Евр 6:14;  Рим 12:14 )





Саддукейˮ – Едэй Ватоʼ мальӈгана сидя ӈарка Нумдʼ пунрёдаʼ мандалкад нябиюмʼ мандалмʼ таремʼ нюмдебавыˮ. Нябиюмʼ мандалкав фарисейˮ ӈэвыˮ. Саддукейˮ поӈгана серо тасламбадаˮ, ӈарка Нумдʼ ханонданаˮ, сиддоʼ хахаялтембадаˮ мэвыˮ. Фарисейˮ тотревʼ Моисей Ватомʼ сатавна нёдавэдоʼ. Таремʼ ӈэбтоʼ ӈодˮ, фарисейхат яӈга, нувʼ юне ядэланаʼ таняванʼ, ӈылекаʼ таняванʼ, яӈгумыʼ яӈорʼ илелманʼ нивыˮ пунрюˮ. Падвы Хэбидя Падарлимʼ нёракуць нёдавыˮ (Мф 22:23; Мк 12:18; Лк 20:27; Ӈэд 23:8).





Самария – Израильхаʼ Иудеяхаʼ ӈобˮ ӈарка пелядиʼ, Иерусалимхад ӈэрмʼ няюна ӈа, Галилея яхад ядембада яʼ няюна ӈа. Сяхаӈгавʼ Израильхаʼ Иудеяхаʼ Ассирия параӈодадаваʼ яʼ пеляӈэ хэвэхэʼ. Таʼ мальӈгана хуркариˮ ненэциеˮ тэнзˮ Самария янʼ товыˮ. Тикахана хаёвы еврейˮ нютоʼ нюˮ, хэвняд товыˮ ненэцяˮ Самария яʼ терӈэ хаяˮ. (Лк 17:11; Ин 4:4; Ӈэд 1:8)





Самарияʼ терˮ (самарияне) – Иисусʼ яʼ ниня илеванда мальӈгана Самария яхана илевы ненэцяˮ. Самарияʼ терˮ иудейˮ тотревʼ Моисейʼ Ватомʼ нёдавыˮ. Пыдоʼ Иерусалимхана Нумдʼ нивыˮ туёсˮ, Гаризимамʼ нюбета хойхана ӈэда сямян ӈарка хэбидя яхандоʼ туёманзь ханмыˮ. Иудейхаʼ, Самарияʼ терхаʼ ӈобняʼ нивэхэʼ нятˮ, нидиʼ ненэся пунрёбцоход хэвняʼ хэвыӈэ толабавыдиʼ. (Мф 10:5; Ин 4:9)





Самляӈг Юдимдей Ялямʼ нюбета хэбидя яля (Пятидесятница) – Иудейˮ няхарˮ ӈарка хэбидя яляхад ӈобˮ хэбидя ялядоʼ. Пасхаʼ пуд самляӈг юдимдей яляʼ хэˮмяхад, няньʼ ӈувоˮ сэв маˮлаˮмахадандоʼ, тикы хэбидя ялямʼ мэˮмэдоʼ. Тикы яляхана Нумгад Моисейʼ Ватомʼ няˮмавамдоʼ тензибтемба, еврэй хасаваˮ Иерусалиманʼ хэсь, Хэбидя Харданʼ тюсь тара. Тикы хэбидя яляхана Христосʼ тохоламбадахаˮ Хэбидя Индˮ хаˮамвыˮ. (Ӈэд 2:1; 20:16; 1 Кор 16:8 )





Сатана – Ӈаʼ ӈобˮ нюмʼ, невхы еврейʼ вадавна хамэдита «Нумʼ вэва саю», ӈылекыˮ ӈэвахана мэна. Ӈылнанда мэниˮ ӈылекыда нядˮмяць, ненэцие неˮэльтемби, Нумдʼ тось сиддоʼ табˮламби, тикыʼ хавна сиддоʼ пилиˮ хаваʼ няʼ минре. Нумдʼ вэнзерʼ ӈэда ненэцие ӈа тале табэдамбида. «Ӈадимдеˮмя» падаркана таремʼ пады, ӈа пилиˮ таӈылмдаванда ӈэӈгу, тадтикахад пилиˮ яӈгумдаванда ӈэӈгу. Нумʼ Падаркана ӈани нюбеда тарцяˮ – дьявол, Веельзевул, сияк. (Мф 12:26; Мк 1:13)





Серо тасламбадиˮ мандалˮ (синедрион) – Сямянхат ӈарка Нумдʼ пунрёдиˮ иудейˮ серо тасламбадиˮ мандалˮ. Тикы мандалкана сиˮив юˮ ненэцьʼ ӈэвы; ханонданаˮ, Моисейʼ Ватомʼ теневанаˮ, тадтикахад хуркариˮ ненэциеˮ ӈарктаˮ. Помнандоʼ хэбидя сероˮ хавна, хуркари серо тасламбавыˮ; тикы мандалˮ, Рим параӈодадаваʼ ервхаˮ иудейˮ серо манэˮлабтамбавы, судʼ тотревʼ манзаравы. Едэй Ватоʼ мальӈгана, пыдоʼ таславы серодоʼ Рим параӈодадаваʼ ервˮ таслабтоʼ таравы. (Мф 5:22; Мк 14:55)





Сион – Иерусалим марадʼ ӈэсьʼ мале сян хойˮ ӈопойндоʼ нюмʼ. Нюртеˮэʼ Иерусалимʼ ӈарка пелямʼ, хэвувнанда ӈэда ё таремʼ нюмдебавэдоʼ. Иерусалим ӈодˮ ӈаниʼ тарця нювмʼ мэˮмы (Ис 40:9 ). Хэбидя Харадмʼ ӈаниʼ таремʼ нюмдебавэдоʼ (Нумдʼ 75:3 ), тадтикахад яхартамдоʼ ӈарханда таремʼ нюмдебавэдоʼ (Нумдʼ 77:68 ). (Мф 21:5; Евр 12:22 )





Смирна – Мирета, ёˮйда пяʼ хадэˮ, ядембада яхана вадёдана пяʼ хадэкад сертабада. Харвабта тикымʼ едясялмдембада пардонӈэ мэˮмэкэдоʼ, хальмермʼ сюрмаʼ нерня хальмермʼ пэбтаˮми масарпа мэˮмэкэдоʼ. (Мф 2:11; Ин 19:39)





Соломон – Давидʼ ню, Давид параӈодаʼ пуд Израильʼ параӈодаӈэ таравы (тедаʼ мэта поˮ толырʼ пяˮмаʼ техэ 10-ей юрˮ поʼ мальӈгана). Соломон иӈута ӈарка ӈэваʼ нид, илебцанда ӈулиˮ ӈока ӈэваʼ нид юнда ядэрмы. Пыда параӈодаӈэ тарабта, Израиль ӈулиˮ сава илеванда паӈо ӈэвы. Соломон Иерусалимхана нюртеˮэʼ Хэбидя Харадмʼ сертавы (Ӈэд 7:47). Тикыʼ нерня Израильʼ терˮ Хэбидя Мядʼ хэвхана туёцетвыˮ. Соломон Невхы Ватохона ӈэда «Иӈудота вадаʼ хари», «Нумʼ Вади минрени», «Соломонʼ сёхот сёё» падвэӈэ толёда.





Сядэй (идол) – Еврейʼ тэнз ниня ӈэда ненэциеˮ туёць мэта ӈамгэ. Ӈудахана сертавы ӈамгэ, нибтя тэри ӈани ӈамгэ. (Ӈэд 7:41)





Сянава (благодать) – Едэй Ватохона ӈобʼ нерня миндя Нумʼ нямна ӈэда вада. Тикы вада хамэдита тарця: «Ненэцьʼ няˮамваʼ пир нибта ӈа, салдавдавэйʼ Иисус Христосʼ серʼ Нумгад няˮамбада, Нумʼ инда яданʼ ненэцяӈгˮ мипада, сеймʼ пандамбада сава ӈамгэ. Сававна манзараваʼ еˮэмня Мипадада ни ӈаˮ, сава ӈавори сертаваʼ еˮэмня Мипадада ӈаниʼ ни ӈаˮ». Сянавахав ненэцие тидхалембада Моисейʼ Ватоход яӈга. Моисейʼ Ватохона хусувэй хибя сертавы серта серʼ таславы ӈэӈгу. Сямянхат ӈарка сянавахав Нумгана ӈэда малсяда илʼ. Тикыхыв, Иисусанʼ пунрёдариˮ няˮмувнда. Нумʼ ӈэдаӈговамʼ няˮмава, Моисейʼ Ватоʼ серʼ вуни ӈаˮ, Иисус Христосанʼ пунрёвариʼ серʼ ӈа. (Рим 3:24;  11:5-6;  Гал 5:4 )





Таӈгабцо (мир) – Едэй Ватохона тикы вада сайнормаʼ яӈгувариʼ нямна ни ӈаˮ, тикыʼ хавна хамэдита тарця: ненэцяˮ Нумʼ ватоʼ серʼ илевахандоʼ, хусувэй ӈамгэ таняваʼ нямна ӈа, сёнзяʼ мюй таӈгаваʼ нямна ӈа. Еврейʼ тэнзмʼ мэтаˮ таремʼ тороватвыˮ: «таӈгабцор таняя!» (Мф 10:34; Мк 9:50; Ин 14:27; 1 Кор 1:3 )





Тидˮ ӈэва (праведность) – Нумʼ ненэся. Сямян Пыда серта – тидˮ ӈа, явнанда ӈа. Тикы хамэдита тарця: «хэбяхасавэймʼ хэбяхасядаӈэ толава». Тидˮ ӈэвахав салдавдавэйʼ Нумгад няˮамбада. Ненэцьʼ, Нумʼ ватоʼ серʼ ӈэванда еˮэмня, харта ӈодˮ илӈгананда хусувэхэна тидˮ илеванʼ ладарпата тара. (Мф 5:6; Рим 1:17 )





Тимдеӈгосьʼ (закваска) – Хусамʼ посабтамба мэта. Невхы похоˮна тимдевы хусамʼ тянёковна ваˮлабавэдоʼ, ӈани хусамʼ сертабтоʼ мерʼ посаванда еˮэмня, тикымʼ мэˮмэдоʼ. Тад ӈоˮ Иудейˮ, Пасха хэбидя яляʼ нерня ӈахат тимдеӈгосьедоʼ хаебаваʼ мэсытоʼ танявы, тикы хэбидя яляхана тимдеӈгосянзяда няньмʼ ябцыбавыˮ (Еги 12:15 ). Хара явна лахана, тимдеӈгосьӈэ, ненэцямʼ ӈэбта ӈодˮ, ненэциеˮ мандалмʼ ӈэбта ӈодˮ вомдабада тохоламбавамʼ нюмдеби. (Мф 13:33; 1 Кор 5:5-8 )





Тохоламбада (ученик) – Сита тохоламбадамʼ нёда, тохолирта серʼ илена ненэцьʼ. Маймбабцо Юнхана Иисусʼ юкад вата сидя тохоламбадамʼ таремʼ нюмдебиˮ (Мф 10:2-4), тикыʼ хавна Иисусмʼ нёдана хусувэй хибямʼ ӈаниʼ таремʼ нюмдебавэдоʼ. Лукахав 72 тохоламбадаʼ мандалʼ нямна лаханась (Лк 10:1).





Туёˮма (молитва) – Нумгана лаханакурма: ханяӈэхэˮна Нувмʼ савуˮма, ханяӈэхэˮна Нянда сава вади мэˮма, ӈаниʼ ханяӈэхэˮна тэри нядаӈгованзь Сита хынумдаˮма. Ханяӈэхэˮна яланда ӈопойӈэ туёць пиртыˮ (Лк 5:16), ӈаниʼ ханяӈэхэˮна Хэбидя Хардахана ӈэбтоʼ ӈодˮ, маˮлюӈгалава мякана ӈэбтоʼ ӈоˮ ӈобтʼ маˮлёхоя, таславы ёльцьӈгана, Нумдʼ пунрёдиˮ мэсыˮманандоʼ туёць пиртыˮ (Ӈэд 3:1). Ненэцяˮ тэри мэхэва, нусь туёцетвыˮ (1 Пар 1:26;  3 Пар 8:22;  Мк 11:25; Лк 18:11-13), ханяӈэхэˮна ӈудидоʼ ила туёцетвыˮ (1 Тим 2:8 ), ӈаниʼ ханяӈэхэˮна пулытоʼ ниня туёцетвыˮ (3 Пар 8:51;  Лк 22:41; Эф 3:14 ). Христосанʼ пунрёдахаˮна сямян тарана туёˮмахав Нумʼ Ервʼ Туёˮма (Мф 6:9-13).





Фараон – Невхэхэˮна, Египетхана параӈодамʼ таремʼ нюмдебавыˮ. Еврейˮ Египетхад хэвандоʼ нерня, фараон сиддоʼ саць таӈылмдамбавы. (Ӈэд 7:10)





Фарисейˮ – Едэй Ватоʼ мальӈгана, сидя ӈарка Нумдʼ пунрёдиˮ мандалкад нябиюмʼ мандалмʼ таремʼ нюмдебавы. Нябиюмʼ мандалкав саддукейˮ ӈэвыˮ. Саддукейхат манэць Фарисейˮ падвы Хэбидя Падарлимʼ ниˮ нёдаˮ, ӈарка ненэциеˮ вадеˮмы невхы вади ӈаниʼ нёдавыдоʼ. Тикыʼ хавна пыдоʼ таремʼ пунрёвыˮ, пудана яляхана Нумʼ сятʼ нулмандоʼ еˮэмня, хавыˮ малʼ яӈорʼ илелтыдˮ. Пыдоʼ иринатоʼ ватовна хабто ӈэвадоʼ нянандоʼ ёльце тара. Ненэцяˮ сиддоʼ ӈарциеˮмыˮ, пыдоʼ ӈоˮ хартоʼ пунрёбцоходандоʼ ёльце пыхыдадоʼ ӈаркˮмыдоʼ. Иринатоʼ ватомʼ тяхасовна ниня нёданиˮ ненэцяӈгавахаˮ вэнзерʼ сырмыˮ. (Мф 3:7; Мк 2:16; Ӈэд 23:6-9)





Хабтмы хасава (евнух) – Невхы похоˮна, мале ӈока ёˮ терˮ поӈгана хабтмыˮ хасаваˮ, параӈодиˮ не ерамбадаӈэ таравыˮ, параӈодаʼ хардахана сава толыркаˮна мэсетвыˮ, тюˮукуна мэнаӈэ ханцетвыˮ, ӈадьбята «хабтмы хасава» хамэдита ханяӈэхэˮна «параӈодаʼ харадʼ манзарана». Еврейʼ тэнзмʼ мэтахаˮна тарця серˮ яӈговы. (Ӈэд 8:27-39)





Хабто (чистый) – Ненэцьʼ ӈэбта ӈодˮ, ӈамгэри ӈэбта ӈодˮ Нумʼ сякана няро ӈэва. Нумгад переняхав хабто, яʼ тиркад переняхад яӈга, яʼ тиркад переняхав хабто ӈэбта ӈодˮ, сяˮмэйӈэ хэсь пиртада. Ненэцяˮ ӈэбтоʼ ӈодˮ, ӈамгэриˮ ӈэбтоʼ ӈодˮ ханяӈыˮ хабцяӈгат, ханяӈыˮ серкат сяˮмэйӈэ хэсь пиртадоʼ. Нибтраˮмарихидандоʼ ӈаниʼ хабтоӈэ хэсь пиртадоʼ (Лев 12–15; Мф 8:1-4; Мк 1:40-45; Лк 2:22). Невхы Ватохона хабто ӈэвахав иринатоʼ мэсыˮмана ӈэвариʼ серʼ ни ӈаˮ, сёнзьтоʼ мюй ӈаниʼ хабто ӈэваʼ нямна ӈа (Ос 6:6;  Мих 6:6-8 ). Иисусхав иринатоʼ серʼ мэсыˮмана хабто ӈэвахаʼ, ниня хабто ӈэвахаʼ поӈгымʼ хаˮаврада, ненэциеˮ сёнзьтоʼ мюй хабто ӈэва Нянанда саць тара (Мф 12:7).





Ханаан – Яляʼ тарпʼ няӈы Яʼ Еркана Ӈэда Явʼ няна ӈэда яʼ нюмʼ. Нумʼ Падаркана падда сямян ӈаркаˮ серˮ таняна ӈадибермыˮ. Нумʼ Израильʼ терхаˮ ядандоʼ ватормы я. (Ӈэд 13:19)





Ханаанʼ терˮ (хананеи) – Нумʼ Падаркана, Израильʼ терˮ Ханаананʼ товаʼ нерня Ханаанхана (Палестинахана) илевы ненэциеˮ тэнзˮ. Тикы ненэцяˮ ӈани хэхэхэˮ пунрёвыˮ. Пунрёбцондоʼ мэсыдˮ Нумдʼ пунрёдиˮ мэсыкат яӈгавы. Пыдоʼ хэхэндоʼ нюмʼ Ваал ӈэвы. Израильʼ терˮ ӈоˮ Нувмʼ нёдаваʼ екававна, Ваалмʼ нёдасетвыˮ. Таремʼ ӈэвадоʼ Нувмʼ нензюмдембавы. (Ос 2:13;  Ӈэд 13:19)





Ханондалава (жертвенник) – Ханӈэ тэвравы илени ӈавэ хадахая, наӈэдяӈэ ӈэбтоʼ ӈодˮ, пеляридоʼ ӈэбтоʼ ӈодˮ парадамбаваʼ еˮэмня пэхэд сертавы пирця ӈамгэ. Хэбидя Мядʼ мюня ӈэда ханондалавахав пяхад сертавы, есяхана синдавы. Тарабата, несэй янʼ ӈабтамбада. Тикыʼ хавна ёˮйда ӈавэ парадамбаванзь солотэйхад сертавыˮ яӈгняˮ нюдяркаˮ ханондалаваˮ танясетвыˮ (Евр 9:4 ). (Мф 5:23)





Ханондана (священник) – Пыдоʼ Хэбидя Мякана, Хэбидя Хардахана хано тэврамбавыˮ, тикыʼ хавна ӈани хэбидя серо сертабавыˮ. Ааронхад переняриˮ ханонданаӈэ таравыˮ. Ханонданаˮ няхарˮ юдʼ няюʼ тет мандалтʼ лядӈгавыˮ (1 Нев 24:6-19;  Лк 1:8). Тикандоʼ нитоʼ пуд манзара пэрмыˮ. Ӈэвахана мэнадоʼ ӈарка ханондана ӈэвы. (Мф 8:4; Мк 1:44)





Хара явна ӈэда лахарё (притча) – Хара явна ӈэда лахарё, лахананаʼ иʼ ӈудмʼ илаʼ саироˮ ненадумдаˮмамʼ нядˮмяць, ӈадимдембида. Иисус Христос ненэцие тохоламбабата, ӈобʼ мэта мэсыта. (Мф 13:3; Мк 3:23; Ин 16:29; Лк 4:23)





Христос – Грекʼ вада, тикы еврейʼ вада «Машиахад» ӈа. Хамэдита «юритевы». Невхы похоˮна Нумʼ Харта тэравыда ханонданаӈэ, Нумʼ Вади вадетаӈэ, параӈодаӈэ ӈабтавандоʼ нерня, оливкамʼ нюбета ӈодяʼ юркана масарпасетвыдоʼ. Нумʼ Вади вадетиˮ серʼ Нумʼ тарця вадамʼ еврейхаˮ ватормы, Мессия яʼ ниʼ тута – Пыда Израильʼ тер ӈэдаӈгуда, хусувэй яʼ терʼ Параӈодаӈэ тараӈгу. Ханяӈыˮ еврейˮ Давидʼ мядмʼ, тадтикахад Израильмʼ ерводава ныхымʼ несэймдаванзь тованда яʼ тирʼ параӈодамʼ понʼ ӈатевыˮ, тикы параӈодахав Нумʼ малсяда Параӈодадавамʼ ӈабтаӈгуда. Тикы понʼ ӈатевы яʼ тирʼ параӈодамʼ Христосӈэ нюмдебидонзь. Иисус Христосхав Пыхыдамда ӈарцута параӈода нивы ӈаˮ, хусувэхэˮна Нумʼ мунʼ серʼ ӈэвы. Пыда маяндорманзь, тадтикахад хаванзь хамэдысь. Ненэцяˮ Нумʼ несэймдавэхэˮна Ерводавамда ӈатевыˮ (2 Пет 3:13;  Ӈад 21:1 ). Ненэциеˮ ӈокаюмʼ пелядоʼ тикымʼ нивыˮ хамэдаˮ, Сита тэри яʼ тирʼ параӈодаӈэ пэрмыˮ (Мк 15:26). Христос Иисусʼ нябимдей нюмданда хая. (Мф 1:16; Мк 1:1)





Христосʼ ненэцьʼ (христианин) – Иисус Христосмʼ Ӈэдаӈгодаданда толаˮмахаданда, варемда мэць Тохолирта серʼ илехэя, Пумнанда ядэрта ненэцьʼ. (Ӈэд 11:26; 26:28; 1 Пет 4:16 )





Ху (овца) – Нюдяко нямдотана яʼ сармик, Палестина яʼ терˮ хоровасавэйʼ, муноциетана хусавэйʼ ӈобнзерʼ вадабавэдоʼ. Муноциетана хухуд манэць, хуˮ ервандоʼ мундʼ намдортаˮ, харанʼ ниняˮ харванаˮ яʼ сармикˮ. Ӈадьбятоʼ Нумдʼ пунрёди, таныртанʼ инзелени, хувоˮ тоˮлахаӈэ пэръядоʼ. (Мф 9:36; Мк 6:34; Лк 15:4)





Хэбидя Индˮ (Святой Дух) – Нумʼ танява, Нумʼ ныхы. Пыда ненэцие илмʼ тидхалемби, Ватонда серʼ илевандоʼ еˮэмня ныхыдамдоʼ мипи. Израильʼ судеӈгодаˮ ӈэбтоʼ ӈодˮ, Нумʼ Вади вадетаˮ ӈэбтоʼ ӈодˮ, параӈодаˮ ӈэбтоʼ ӈодˮ Нумʼ Индадмʼ ныхыць тидхалембавыˮ ӈэвыˮ (Суд 3:10;  1 Пар 16:13;  Мих 3:8 ). Иисусʼ яʼ ниня ӈэда хуркари Манзаида, хуркари сертавы Серта Хэбидя Индадʼ тидхалембаваʼ серʼ, Хэбидя Индадʼ ныхыʼ серʼ ӈадимыˮ. Иисусʼ яӈорʼ илелоˮмахад, тюˮуʼ пееˮраˮмахаданда, Пумнанда ядэртахаˮ ӈобнзерʼ ӈэвандоʼ ненадумдаˮмаӈэ Хэбидя Индадмʼ миˮмы. Нумгавʼ няхарˮ мирбясавэй: Нися, Ню (Иисус Христос), Хэбидя Индˮ. (Мф 28:19; Мк 1:8; Ӈэд 1:2)





Хэбидя Мяˮ (Скиния) – Ямдаламбада ӈарка мяˮ, нимнанда тохоцяхана, хуʼ хобахана синдавы ӈаркаˮя мядʼ пыдикабтˮ. Нумʼ табекоʼ серʼ Израильʼ терˮ тикы мятоʼ терсяда явна яда мюсерпатоʼ, нянандоʼ ядэлавэдоʼ. Мюнянда Вато Ларас танявы, Израильʼ терˮ Нумʼ Мяˮӈэ толабавэдоʼ. Иерусалимхана Соломонʼ Хэбидя Харадмʼ сертаваʼ ӈэсондʼ, тикы Хэбидя Мядʼ хэвхана пыдоʼ Нумдʼ туёˮмыˮ, тиканʼ Нумдʼ хано тэврамбавыˮ. (Ӈэд 7:44; Евр 8:2-5 )





Хэбидя Падарˮ (Писание) – Едэй Ватохона Невхы Вато тарця нювмʼ мэˮӈа. Едэй Вато ӈадивоˮмахаданда ӈаниʼ «Хэбидя Падармʼ» нюбеˮла. (Мф 21:42; Мк 14:49; Ӈэд 17:2)





Хэбидя Харад (Храм) – Иерусалимхана ӈэда, еврейˮ Нумдʼ ӈэвдоʼ хаˮаврамбаванзь мэта я, Соломон параӈода тикымʼ нюртеˮэʼ мивы. Хэвувнанда саликасавэй синдёда тюӈгалавахана сюртевы марьˮ. Марядʼ еркана сидя лабэцавэй харад танявы. Сямян мюняна ӈэда лабэкав, «Хэбидяхат Хэбидя» ӈэвы. Похона ӈопойриʼ Хэбяхыˮ Мирмʼ Салдамбава Яляхана таняʼ ӈарка ханонданари яӈга Нумдʼ таславы серода сертаванзь мятю пирˮмэда. Еврейˮ хасавахаˮна похона няхарˮ мэваʼ: Пасхахана, Самляӈг Юдимдей Яляхана, Ӈумʼ Мяˮ хэбидя яляхана, Хэбидя Харданʼ тюсь таравы. Ненэцяӈгаˮна Нумʼ, нумʼ няна мэбта ӈодˮ, Нувмʼ Хэбидя Хардахана мэнаӈэ, «Хэбидяхат Хэбидяхана» ӈэда Вато Ларасʼ ниня ӈамдёдаӈэ ӈаниʼ пэрмэдоʼ (3 Пар 8:12-13 ). Соломонʼ табекоʼ серʼ сертавы Хэбидя Харадмʼ тюку поˮ толырʼ пэваʼ нерня 586-ей похона Вавилонʼ терˮ тахабтавэдоʼ, тад пуна Неемияʼ серʼ ӈаниʼ несэймдавы ӈэвы, тадтикахад Ирод ӈарка параӈодаʼ мальӈгана, Хэбидя Харадмʼ ӈаниʼ несэйвана сертавэда, ӈармдавэда. Тедаʼ мэта поˮ толырʼ 70-ей похона Хэбидя Харадмʼ Римʼ терˮ ӈаниʼ тахабтадоʼ. (Мф 23:16; Мк 14:58)





Хэбяха (грех) – Нумʼ хэбидя ӈэваʼ серʼ нива илева. Невхы Ватохона сяˮмэй ӈэва ӈаниʼ хэбяхаӈэ толёваʼ пир ӈэвы, хэбяхахав, Нумʼ хэбидя ӈэвахад хэвняна мэва; вэва иӈудмʼ мэць ӈамгэхэвмʼ пэрма, Нумʼ ватоʼ серʼ нива ӈэва; сюри хэбяхамбава ӈаниʼ хэбяхаӈэ толы, сейʼ сосялоˮмахад ӈадимы вэнзу серˮ. Едэй Ватохона, сейʼ мюня ӈэда хэбяха, ӈадяда хэбяхахад ханяцейʼ манэць тара. Хэбяхахана хуркари вэва серˮ, вадаˮ, ибедорма таняˮ. Тикы Нумʼ ватомʼ мадаби, хахаяда няхаˮ вэнзумʼ тэвра пирта. (Мф 3:6; Рим 3:20 )





Хэбяхамʼ хаева (покаяние) – Ненэцьʼ Нумʼ сякана иланда вэва ӈэвамʼ хамэдава. Пыда хэбяхыда хаˮавраваʼ еˮэмня Нумдʼ хынумдаӈгу. Тикыʼ пуд Нумʼ ватоʼ серʼ хэбяхасиˮ илеванзь ватораӈгу. (Мф 3:8; Мк 2:17)





Хэхэдаӈгова (крещение) – Ненэцяʼ хэбяхамда хаеваʼ ненадумдаˮмаӈэ сита итʼ паклеˮмя; таремʼ ненэцьʼ хэбяхатата нярумда. Иисус Христосʼ нюмгана хэхэдаӈговахав, Нянда пунрёдаʼ Пумнанда ядэртаӈэ хэвамʼ, тадтикахад Нянда ӈобтʼ ӈомданаӈэ хэвамʼ ненадумдаби: тад нерняʼ Иисусʼ маяндормахана ӈаниʼ маяндорта, Хавахананда хаӈгу, тад ӈоˮ Илелоˮмахананда пыда ӈаниʼ илелтыˮ. Хэхэдаӈгода Иоаннʼ ненэцие хэхэдамбава, хэбяхыдоʼ хаеваʼ ненадумдаˮма, Иисусмʼ хэхэдавахав, Иисусʼ Нумʼ Ню ӈэвамʼ манэˮлабтаваʼ ёльцьʼ. (Мф 3:7; Мк 1:4; Лк 3:3; Ӈэд 10:37)





Хэхэдаӈгода Иоанн (Иоанн Креститель) – Захарияхаʼ Елисаветахаʼ хасава нюдиʼ (Лк 1:5-25, 57-80). Ненэцяˮ хэбяхыдоʼ хаевандоʼ еˮэмня, тадтикахад Нумʼ хэбяхыдоʼ хаˮавраванда еˮэмня хэхэдаӈгова таравамʼ вадеˮӈась (Мф 3:2, 7-10). Иисусʼ товамʼ ӈаниʼ вадеˮӈась (Мф 3:11-12). Ханяӈыˮ ненэцяˮ сита Нумʼ Вади вадета Илияӈэ пэрӈаць, салоˮмахаданда, тюку илаʼ малхана Нумʼ параӈодадаваʼ товамʼ хамэдаванзь ӈатедонзь (Мф 11:14; 16:14). Ирод Антипаʼ хасава нянда немʼ неданда мэваʼ нид, Хэхэдаӈгода Иоанн сита тэдормы. Ӈадьбята Ирод Антипа Иоаннмʼ няˮмаˮмахаданда, хадавэда (Мф 14:3-12).





Хэхэʼ мяˮ (церковь) – Иисусанʼ пунрёдиˮ мандалмʼ таремʼ нюмдебасетыˮ. Нюртеˮэʼ Иисусʼ тохолирмʼ нёданаˮ ӈобтʼ маˮлюрць мэта хардахартадоʼ яӈговы, ханяӈэхэˮна пунрёдиˮ мякаˮна (Ӈэд 16:40), ӈаниʼ ханяӈэхэˮна салдавы лабэкаˮна маˮлюрцетвыˮ (Лк 22:12; Ӈэд 20:8). Тэри мэхэва, пунрёдаˮ пэвсюмняна маˮлюркая, Христосʼ няʼ ӈобнзерʼ ӈэвамдоʼ манэˮлабтамба ӈобкана ӈаворцетвыˮ. Тикыʼ пуд Нумдʼ туёцетвыˮ, сёё мэцетвыˮ, ненэцяӈгˮ Маймбабцо Юнмʼ вадецетвыˮ, сэвандасетвыˮ, хаӈгурти савумдамбасетвыˮ (1 Кор 12:8-10;  14:1-9 ).





Юˮ Марˮ (Десятиградие) – Галилея тоход ядембада яʼ няюна ӈобнзерʼ ӈэда юˮ марˮ. Тикы маркаˮна ӈокаюмʼ пелядоʼ Нумгад ерменя еврейˮ ниня ӈэда ненэцяˮ ӈэвыˮ. (Мф 4:25; Мк 5:20)





Ябдана я (рай) – Персияʼ вадахад ӈа, хамэдита: ӈодиˮ пиˮ вадюлава ӈэбта ӈодˮ, вадаӈгосьʼ я ӈэбта ӈодˮ. «Илаʼ ӈадивоˮма» падаркана 2-ей пеляхана сомбой ӈодясавэй пиˮ вадюлаваʼ нямна пады. Таняна нюртеˮэ ненэцяӈгʼ Нумʼ няʼ ӈобнзерʼ илевыˮ, тикы янда нюмʼ «ябдана я» ӈэвы. Нумʼ вадамʼ мадаˮмахадандиʼ таняд питармы ӈэвэхэʼ. Тадхав пыдиʼ пыхыдамдиʼ хавандиʼ пирувна саӈговота манзаяхаˮ, хабцяӈгˮ тэврэйдиʼ. Иисус ябдана яʼ нямна лаханабта, тикы ябдана янʼ хуркари маянзиˮ пуняʼ Нумдʼ салмамʼ вадеˮӈа. Тикы илʼ малда яӈгода. (Лк 23:43; Ӈад 2:7 )





Ябда/ябдана (блаженный) – Тэри лакамбойʼ ябдана ни ӈаˮ, пилиˮ нянанда ӈэвнда малсяда, ненэся ябмʼ тэравы ненэцьʼ. (Мф 5:3-11) Яб, Нумгад ӈа, ненэся ябхав Нумʼ Параӈодадавахана мэва.





Яӈорʼ илелоˮма (воскресение) – Ӈулиˮ пуда Нумʼ пэрмандада. Таʼ ёльцьӈгана Нумʼ ӈадимдеˮмида ӈаниʼ несэймдаӈгу, тадтикахад малсяда Параӈодадавамда ӈабтаӈгу. Пыда хавы ненэцие иланʼ тэвраӈгуда, тадтикахад судеӈгуда (1 Кор 15:23-28;  Ӈэд 24:15). Нумʼ ватоʼ серʼ илевы ненэцяриˮ малсяда Параӈодадаваханда тюӈгуˮ (Ин 11:25-26). Нумʼ няндоʼ едэй, нумгад ӈэда пыхыдмʼ мита (1 Кор 15:49 ). Иисус Христос Нумʼ едʼ ӈэда манзаяхананда, Иланда нямна, Хаванда нямна ненэсямʼ ӈадимдембаванзь ӈани ненэциеˮ нерня Харта илелˮмыˮ.





Яʼ ӈылы (ад) – Ненэцяʼ хаˮмахаданда, тэвувнда хавыˮ я. Хэбяхамʼ сертавы таняна маяндорта, пудана яляхана танаравнда, тидˮ илевэхэв пуна ябдана яхана, малсяда илӈгана Нумгад сава няˮмувндада таняӈгу. (Мф 11:23; Лк 16:23; Ӈад 6:8 )

